༄༅། །དབུ་མ་འཇུག་པ་དང་། རྟེན་འབྲེལ་བསྟོད་པ།

ལམ་གཙོ་རྣམ་གསུམ་བཅས་ཀྱི་བཀའ་ཁྲིད།

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་།

༢༠༢༢

༸གོང་ས་སྐུ་ཕྲེང་བཅུ་བཞི་པ་ཆེན་པོ་མཆོག་གི་
གསུང་འབུམ་ཕྱོགས་སྒྲིག་ཁང་།

ཏཱ་ལའི་བླ་མའི་དགེ་རྩ་ནས་བཀའ་ཁྲོལ་མེད་པར། པར་སྐྲུན་འགྲེམ་སྤེལ་དང་། སྐད་ཡིག་གཞན་དུ་བསྒྱུར་མི་ཆོག །

གསུང་བ་པོ།

༸རྒྱལ་མཆོག་བཅུ་བཞི་པ་ཆེན་པོ།

སྤྱི་ཁྱབ་ཞུ་སྒྲིག་པ།

ལྷ་རམས་པ་ཡང་སྟེང་སྤྲུལ་སྐུ།

སྤྱི་ཁྱབ་ཞུ་སྒྲིག་ལས་རོགས།

ལྷ་རམས་པ་རོང་པོ་བློ་བཟང་སྙན་གྲགས།

ཕབ་བཤུས་དང་ཕྱོགས་སྒྲིག་པ།

དགེ་བཤེས་འཇིགས་མེད་བློ་གྲོས།

ཞུས་དག་པ།

དགེ་བཤེས་དགེ་འདུན་ཆོས་གྲགས།

སྟོང་སྐོར་བློ་བཟང་དབང་ལྡན།

དེབ་གཟུགས་བྱུས་འགོད་པ།

སྟོང་སྐོར་བློ་བཟང་དབང་ལྡན།

པར་ཐེངས་དང་པོ། ཕྱི་ལོ་ ༢༠༢༢

པར་གྲངས། ༥༠༠

རྒྱལ་སྤྱིའི་དཔེ་རྟགས། 978-93-93373-29-8

པར་སྐྲུན་པ། ཏཱ་ལའི་བླ་མའི་དགེ་རྩ།

དྲ་བྱང་། www.dalailamatrust.org

གློག་འཕྲིན། sungbum@dalailama.com

པར་ཁང་། དིལླཱི་ཨར་ཆ་ན་དཔར་ཁང་། www.archanapress.com

CENTRE FOR COMPILATION AND EDITING OF HIS HOLINESS THE 14th DALAI LAMA’S WRITINGS AND DISCOURSES

Compiled, Edited and Published under the auspice of
the Office of His Holiness the Dalai Lama

Copyright © The Dalai Lama Trust 2022

All Rights Reserved. No part of this publication may be reproduced, translated or circulated without the publisher’s prior consent.

Author

His Holiness the XIVth Dalai Lama

Chief Editor

Lharampa Yangten Tulku

Deputy Chief Editor

Lharampa Rongpo Lobsang Nyendak

Transcription & Compilation

Geshe Jigme Lodoe

Editors

Geshe Ju Thupga

Lobsang Wangden Shastri

Layout

Lobsang Wangden Shastri

First Edition: 2022

Copies: 500

ISBN: 978-93-93373-29-8

Published by: Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

Website: www.dalailamatrust.org

E-mail: sungbum@dalailama.com

Printed at: Archana, India (www.archanapress.com)

དཀར་ཆག །

དཀར་ཆག ། I

དཔར་སྐྲུན་གསལ་བཤད། XIII

བཀའ་ཁྲིད་འདིའི་ནང་ཆོས་ཚན་ཇི་བཞུགས། XIV

བཤད་ལུང་གི་རྒྱུན། XV

ཐེག་པ་མཐའ་དག་གི་ལམ་བགྲོད་པའི་ཟབ་གནད་ཚང་བའི་ཁྱད་ཆོས། XVI

བཟོད་གསོལ་དང་བསྔོ་སྨོན། XVIII

དབུ་མ་འཇུག་པ་ཁྲིད་ལོ་དང་པོའི་བཀའ་ཁྲིད།

ཉིན་དང་པོའི་བཀའ་ཁྲིད། 1

ཐུགས་འགན་གསུམ། 1

ཐོག་མར་ནང་ཆོས་ངོ་སྤྲོད་གལ་ཆེ་བའི་རྒྱུ་མཚན། 2

ཁ་ཡོད་ལག་ཡོད་ཀྱི་ཕན་ཐོགས་བསྒྲུབ་ཡུལ་འགྲོ་བ་མི་ཡིན་པའི་རྒྱུ་མཚན། 2

༡། འགྲོ་བ་མིའི་རིན་ཐང་དར་སྤེལ། 3

མི་གཅིག་གྱུར་ཡིན་པའི་གནས་བབ་ལ་བརྟེན་པའི་བདེ་སྐྱིད་སྒྲུབ་ཐབས། 3

ཤེས་ཡོན་གྱི་བསྟི་གནས་གསར་པ་ཟུར་དུ་ཚུགས་པའི་རྒྱུ་མཚན། 4

ཕྱི་དངོས་པོའི་ཡར་རྒྱས་རྐྱང་པ་དམིགས་ཡུལ་དུ་བཟུང་བ། 4

ཕྱི་དབང་ཤེས་དང་འབྲེལ་བའི་བདེ་སྐྱིད་དང་ནང་ཡིད་བློ་དང་འབྲེལ་བའི་བདེ་སྐྱིད། 5

ནང་ཡིད་བློར་དོ་སྣང་དང་རྟོག་དཔྱོད་མི་བྱེད་པ། 6

མིས་བཟོས་པའི་དཀའ་ངལ་ཉུང་དུ་གཏོང་དགོས། 7

ཆགས་སྡང་གཉིས་ཀྱིས་དམག་འཁྲུག་སོགས་ཀྱི་རྙོག་གྲ་བཟོ་ཚུལ། 8

སྐྱེས་ཙམ་ཉིད་ནས་རང་ཆས་སུ་བྱུང་བའི་བརྩེ་བ། 9

རང་གི་བདེ་སྐྱིད་ཆེད་བརྩེ་བ་དགོས་མཁོ་ཆེ་བའི་ཚུལ། 10

ཕྲུ་གུར་བརྟག་དཔྱད་བྱས་ཏེ་མིའི་རང་བཞིན་བྱམས་བརྩེ་ཅན་དུ་བསྒྲུབས་པ། 11

གཉེན་ལ་དམིགས་པའི་བྱམས་བརྩེ་དེ་ཉིད་འགྲོ་བ་མི་ཡོངས་རྫོགས་ལ་དམིགས་པའི་བྱམས་བརྩེའི་ངོ་བོར་རྒྱ་བསྐྱེད་བྱེད་ཚུལ། 12

སྔོན་ལ་མིས་བཟོས་པའི་སྡུག་བསྔལ་དེ་དག་ཉུང་དུ་གཏོང་དགོས། 14

འཕྲོད་བསྟེན་དང་ཚེ་རིང་པོ་ཡོང་བར་ཕན་པས་ཀྱང་བྱམས་བརྩེ་གོང་འཕེལ་གཏོང་དགོས། 15

སྤྱིར་བཏང་གི་གོ་རྟོགས་ལ་བརྟེན་ནས་ཀྱང་བྱམས་བརྩེ་གོང་འཕེལ་དུ་གཏོང་དགོས། 15

ཆོས་ལ་མ་བརྟེན་པའི་བྱམས་བརྩེ་གོང་འཕེལ་གཏོང་ཐབས་ཀྱི་རིམ་པ་གསུམ། 17

ནང་བསམ་བློའི་འཕྲོད་བསྟེན་ལ་ཡང་གལ་ཆེར་བརྩི་དགོས། 17

ཆོས་ལ་བརྟེན་པའི་འཁྲུག་རྩོད་འགོག་ཐབས། 18

སློབ་གསོ་དེའི་འོག་ནས་ཐོན་པའི་མི་རྣམས་གཞན་དང་མི་འདྲ་བ་ཞིག་ཡོང་ངེས། 19

བྱམས་བརྩེ་ལྡན་པའི་འཛམ་གླིང་ཞིག་ཡོང་ཐབས། 20

རྩྭ་རྩི་ཤིང་དང་གྲོག་སྦུར་སོགས་ལ་ཁོང་ཁྲོ་མི་སྐྱེ། 21

༢། ཆོས་ལུགས་མཐུན་སྒྲིལ། 23

ཆོས་ལུགས་སྣ་ཚོགས་ཤིག་མཐུན་སྒྲིལ་གྱི་ངང་ལ་གནས་ཡོད། 23

བཟང་པོའི་བསླབ་བྱ་གཅིག་གྱུར་དུ་རྒྱག་གི་ཡོད། 24

དཀོན་མཆོག་གཅིག་གིས་བཀོད་པའི་སྲས་ཡིན་པ་གཅིག་གྱུར་ཡིན། 25

སངས་རྒྱས་ཀྱི་བསྟན་པ་དང་དགེ་སྡིག་གཉིས་ཀྱི་ངོ་བོ་འཇོག་སྟངས། 26

འཇིག་རྟེན་བཀོད་པ་པོ་འདོད་མཁན་དང་མཚུངས་པར་འགྱུར་ཉེན། 27

གཉིས་ཀ་ཁས་བླངས་པའི་ནང་འགལ། 28

ཕན་ཚུན་འཁྲུག་རྩོད་བྱས་ཏེ་གནས་རྒྱུར་དགོས་པ་གང་ཡང་མེད། 29

ཏཱ་ལའི་བླ་མ་ཡེ་ཤུའི་ཆོས་པ་ཡག་པོ་ཞིག་རེད། 30

དྲི་བ་དྲིས་ལན། 31

བསྟན་པ་སྤྱིའི་གོ་བ་མེད་པར་སྔགས་ལ་མཐོ་སྙེག་བྱེད་མི་རུང་། 31

ཤར་ནུབ་གཉིས་ཀྱིས་ཆོས་ལ་དོ་སྣང་བྱེད་སྟངས་མི་འདྲ་བ། 32

ཐོས་བསམ་སྒོམ་གསུམ་གྱིས་སེམས་ལ་འགྱུར་བ་ཐེབས་པ་ཞིག་དགོས། 33

དག་ཞིང་གི་རྣམ་པ་ཡིད་ལ་བྱེད་པ་ཙམ་གྱིས་དེར་སྐྱེ་ཐུབ་པ་ཁག་པོ་ཡིན། 34

ཡུ་ག་ནདྡྷའམ་ཟུང་འཇུག་གི་དོན། 34

ཉམས་མྱོང་ཚད་ལྡན་ཡོད་པ་རྣམས་ཀྱིས་བྱ་རྒྱུ་ཞིག་ལས་ཚང་མས་བྱ་རྒྱུ་ཞིག་མིན། 35

མི་གཅིག་གྱུར་གྱི་འདུ་ཤེས་ཇི་ལྟར་བསྐྱེད་དགོས་མིན། 36

སད་དུས་ཀྱི་གོམས་པས་རྨི་ལམ་གྱི་དུས་སུ་ཆགས་སྡང་ཆུང་དུ་འགྲོ་ཚུལ། 37

༣། བོད་ཀྱི་ཆོས་རིག་དང་ཁོར་ཡུག་སྲུང་སྐྱོབ། 39

རྒས་ཡོལ་ཡོངས་སུ་ཕེབས་པའི་བར་གྱི་ཆབ་སྲིད་མཛད་འཕྲིན་མདོར་བསྡུས། 39

མུ་མཐུད་ཐུགས་འགན་བཞེས་རྒྱུའི་བོད་ཀྱི་ཆོས་རིག་གི་ངོ་བོ་དང་ཁྱད་ཆོས། 40

གཉོད་ཆུང་བའི་བོད་ཀྱི་ཁོར་ཡུག་སྲུང་སྐྱོབ་ལ་དམིགས་བསལ་ཐུགས་སྣང་། 41

དངོས་གཞིའི་བཀའ་ཁྲིད། 43

བཤད་ལུང་གི་རྒྱུན་གང་ལས་ཞུས་པ་དང་རྗེའི་ལྟ་བའི་ལེགས་བཤད་ལྔ་ཡི་སྐོར། 43

སེམས་བསྐྱེད་དང་པོ། 46

འགྱུར་དང་འགྱུར་ཕྱག་གི་སྐོར། 46

དབུ་མ་དང་དབུ་མའི་གཞུང་། 48

མི་ཤེས་པ་སེལ་ཚུལ། 52

འདིར་བསྟན་ཆོས་གསུམ་གྱི་སྐོར། 55

མི་སྡུག་པའི་ཆ་བརྒྱ་ཆ་དགུ་བཅུ་རྣམ་རྟོག་གིས་བཅོས་པ་ཡིན། 57

དབུ་མའི་ལྟ་བས་ཆགས་སྡང་འགོག་པ་ལ་ཚན་རིག་པའི་རྒྱབ་རྟེན་ཡང་ཡོད་པ་ལྟ་བུ་ཞིག་འདུག ། 59

བདག་མེད་ཕྲ་རགས་ལ་ཐུགས་མྱོང་འཁྲུངས་ཚུལ། 61

ཐོས་དོན་སྒྲུབ་པ་ལ་གཞོལ་དགོས་པ། 62

ཐོས་བསམ་ཕྱོགས་རེ་བ་དང་རགས་པ་རེས་ཚིམ་མི་རུང་བ། 63

ཉིན་གཉིས་པའི་བཀའ་ཁྲིད། 65

སྔོན་འགྲོའི་བཤད་པ། 65

ཀུན་སློང་རྣམ་པར་དག་པས་ཉན་བཤད་བྱེད་དགོས་པ། 65

ཆོས་འཆད་སྟངས། 67

བླང་དོར་གྱི་གནད་བསྟན་ཏེ་གྲོལ་དགོས་པ། 69

ཆོས་འཁོར་རིམ་པ་གསུམ་གྱི་སྐོར། 71

བོད་དུ་བསྟན་པ་དར་ཚུལ་དང་ལམ་རིམ་གྱི་གཞུང་བྱུང་ཚུལ། 73

སངས་རྒྱས་པའི་ཆོས་འདི་ཞེད་སྣང་གི་འོག་ནས་བྱ་རྒྱུ་ཞིག་མིན། 77

བཀའ་གདམས་གཞུང་པ་བའི་སྲོལ་ལྟར་འགྲོ་ཐུབ་པ་ཞིག་བྱེད་དགོས། 79

དངོས་གཞིའི་བཀའ་ཁྲིད། 81

སྙིང་རྗེ་ལ་བསྟོད་པའི་དགོས་པ་དང་དེ་གལ་ཆེ་བའི་ཚུལ། 81

སྤྱོད་འཇུག་ངེས་པར་བལྟ་དགོས། 83

སེམས་བཟང་བའི་ཕན་ཡོན། 84

ངར་འཛིན་ལ་བརྟེན་ནས་ཆགས་སྡང་སོགས་འབྱུང་ཚུལ། 86

སྙིང་རྗེ་གསུམ། 89

ཚོགས་སྦྱོར་ནས་ས་དང་པོར་བགྲོད་ཚུལ། 90

དྲི་བ་དྲིས་ལན། 97

སྐྱ་སེར་དབྱེ་བ་མེད་པས་སློབ་གཉེར་བྱེད་དགོས། 97

དགེ་བའི་བཤེས་གཉེན་ལ་སངས་རྒྱས་དངོས་ཀྱི་འདུ་ཤེས་འཇོག་དགོས་མིན། 99

སྐྱབས་འགྲོའི་བློ་མ་སྐྱེས་སྔོན་ནས་སྟོང་པ་ཉིད་ཀྱི་དོན་བསམ་དགོས་པ། 103

ཉམས་མྱོང་གི་རྟོགས་པ་སྐྱེ་བའི་ཆེད་དུ་དཀའ་བ་སྤྱད་དགོས། 104

ཆོས་ལུགས་མཐུན་སྒྲིལ་གྱི་སྐོར། 106

རིགས་དང་བློ་ཡི་སྟོབས་ཀྱིས་ཉན་རང་ཟིལ་གྱིས་གནོན་ཚུལ། 109

ཆགས་སོགས་གཏི་མུག་ལས་ཐ་མི་དད་པར་འཇུག་ཚུལ། 113

གཟུང་འཛིན་གཉིས་སྟོང་སྒོམ་པའི་བློས་ཆགས་སྡང་ཕྲ་མོར་མི་གནོད་པ། 116

ཕུང་པོ་བདེན་འཛིན་གྱི་ཞེན་ཡུལ་སུན་མ་ཕྱུངས་པར་གང་ཟག་གི་བདག་མེད་རྫོགས་པར་རྟོགས་མི་ནུས་པའི་ཚུལ། 117

དབུ་མའི་ལྟ་བ་མཐར་ཐུག་པའི་དཀའ་ས། 119

སྦྱིན་པའི་སྐོར། 125

ཉིན་གསུམ་པའི་བཀའ་ཁྲིད། 127

རྟེན་འབྲེལ་བསྟོད་པའི་བཀའ་ཁྲིད། 127

ཐལ་ཆ་ཆེ་བའི་རྙོག་གྲ་བཟོ་མཁན་མི་གཅིག་པུ་ཡིན། 127

མིའི་བསམ་བློ་ཡར་རྒྱས་ཕྱིན་པའི་རྟགས། 128

འཛམ་གླིང་སྤྱི་ལ་ཕན་ཐོགས་ཐུབ་པའི་ནུས་པ་ཡོད། 129

སྟོང་ཉིད་རྒྱུ་འབྲས་སུ་འཆར་ཚུལ། 131

གསུང་གི་གནང་བ་ཐོབ་པ་ཙམ་གྱིས་རྟོགས་པ་མི་སྐྱེ། 133

རྒྱབ་རྟེན་ཚད་མ་ཡོད་མེད་ཀྱི་ཁྱད་པར། 137

ཡེ་ཤུའི་ལྟ་གྲུབ་དང་འབྲེལ་བའི་སྟོང་པའི་གོ་བ་དང་ང་རྒྱལ་གཅོག་ཐབས། 139

རྟེན་འབྱུང་འཇོག་ནུས་པའི་ཕན་ཡོན། 140

རྟེན་འབྱུང་གི་ལྟ་བས་སྤྲོས་པའི་དྲ་བ་གཅོད་ཚུལ། 143

རྟེན་འབྱུང་གི་ཁྱད་ཆོས། 145

རྟེན་འབྱུང་གི་རྟགས་འགལ་ཁྱབ་དང་ཕྱོགས་ཆོས་མ་གྲུབ་པར་འགྱུར་ཚུལ། 147

རང་བཞིན་གྱིས་མེད་ཀྱང་ཕན་གནོད་འབྲེལ་བས་ཐ་སྙད་དུ་ཡོད་པར་འཇོག་ཚུལ། 149

རང་བཞིན་གྱིས་སྟོང་པ་ལ་གཟུགས་སོགས་འཐད་པའི་ཚུལ། 157

དྲི་བ་དྲིས་ལན། 161

སྒྲ་ཐག་བརྒྱུད་ནས་བཀའ་ཆོས་ཀྱི་ཁྲིད་ལུང་འཐོབ་པ་ལ་ཚང་དགོས་པའི་ཁྱད་ཆོས། 161

ངེས་འབྱུང་དང་སྙིང་རྗེར་བློ་སྦྱོང་ཚུལ། 162

ཕྱོགས་མང་པོར་བསམས་ཏེ་སེམས་ཀྱི་བདེ་སྐྱིད་སྒྲུབ་ཚུལ། 165

འདོད་ཆགས་དང་དད་པ་གཉིས་ཀྱི་ཁྱད་པར། 166

སེམས་ཕྲ་རགས་དང་སྐྱེ་བ་སྔ་ཕྱིའི་སྐོར། 167

སྟོང་པ་ཉིད་ཐོས་བསམ་གྱིས་གཏན་ལ་ཕབ་སྟེ་ལྷ་ཡི་རྣལ་འབྱོར་སྐྱོང་དགོས་པ། 171

ཐེག་ཆེན་བཀའ་སྒྲུབ་ཀྱི་སྐོར། 174

ལམ་ཡོངས་རྫོགས་ལ་བག་ཆགས་འཇོག་ཚུལ། 178

མངོན་མཐོ་ཙམ་ཆོས་ལུགས་གཞན་ལ་བརྟེན་ནས་ཀྱང་བསྒྲུབ་ནུས། 182

མངོན་མཐོ་སྒྲུབ་པའི་ཆོས་བཅུ་དྲུག ། 183

རྟེན་འབྱུང་སྟོང་པ་དང་སྟོང་པ་རྟེན་འབྱུང་དུ་ངེས་པའི་ཁྱད་ཆོས། 184

ངས་བཤད་ཟིན་པ་རྣམས་ཁྱེད་ཚོས་བལྟ་གི་མི་འདུག་ཅེས་གསུངས་ངེས། 186

དབུ་མ་འཇུག་པའི་དངོས་གཞིའི་བཀའ་ཁྲིད་ཀྱི་འཕྲོ། 195

སེམས་བསྐྱེད་གསུམ་པ། 199

ཁོང་ཚོས་བདུད་ཅེས་བརྗོད་པར་ངོས་ལ་ཚོར་བ་གང་ཡང་མེད། 199

བཟོད་པའི་ཕན་ཡོན་དང་ཉེས་དམིགས། 200

སེམས་བསྐྱེད་བཞི་པ། 207

སེམས་བསྐྱེད་དྲུག་པ། 209

ཉིན་བཞི་པའི་ཆོས་ཐུན། 211

སྒྲོལ་དཀར་ཡིད་བཞིན་འཁོར་ལོའི་ཚེ་དབང་དང་རྗེས་གནང་། 211

༸རྒྱལ་དབང་སྐུ་ཕྲེང་རིམ་བྱོན་གྱི་ཕ་ཆོས། 211

རྣམ་དག་རིགས་པས་བློ་གྲོས་ཀྱི་མིག་སྦྱོང་ཚུལ། 213

བདེན་གཉིས་དང་བདེན་བཞི་སོགས་ཀྱི་རིམ་པས་ཐར་ལམ་ལ་ཁྲིད་ཚུལ། 214

ཤེས་སྒྲིབ་ཆུང་ཕྲ་སྤོང་བ་སྔགས་ལམ་ཁོ་ནར་བརྟེན་པའི་རྒྱུ་མཚན། 218

རྫོགས་ཆེན་གྱི་ཐེག་པ་རིམ་དགུ་དང་གསང་བ་འདུས་པའི་རིམ་པ་ལྔ། 221

རྒྱུད་སྡེ་འོག་མས་གོང་མའི་རྨང་འདིང་ཚུལ། 223

ཚེ་རིང་དུ་གནས་པའི་རྐྱེན་གཙོ་བོ་འཕྲོད་བསྟེན་ཡིན། 225

དགེ་བསྙེན་གྱི་སྡོམ་པ་འབོགས་ཆོག ། 226

གཉུག་སེམས་ཀྱི་སྟེང་ནས་སྐུ་བཞི་སྒྲུབ་ཚུལ། 230

བླ་མར་གསོལ་བ་འདེབས་པ། 232

ཡན་ལག་བདུན་པ་དང་འབྲེལ་སྨོན་འཇུག་གི་སེམས་བསྐྱེད་པ། 233

རྗེས་གནང་དངོས་གཞི། 237

ཐ་མལ་པའི་སྣང་ཞེན་བསལ་ཏེ་ལྷ་ཡི་ང་རྒྱལ་བསྟེན་ཚུལ། 238

མཇུག་ཏུ་དགེ་བའི་གདམས་པ། 242

དབུ་མ་འཇུག་པ་ཁྲིད་ལོ་གཉིས་པའི་བཀའ་ཁྲིད།

ཉིན་དང་པོའི་བཀའ་ཁྲིད། 245

སྔོན་འགྲོའི་བཤད་པ། 245

སེམས་འདུལ་བའི་ཐབས་ལམ་མི་འདྲ་བ། 246

རྗེ་ཁོལ་ལྟ་བུའི་བདག་འཛིན་ལ་ཀུན་བཏགས་དང་ལྷན་སྐྱེས་གཉིས་སུ་དབྱེ་བ། 248

བདེན་བཞི་མི་རྟག་སོགས་བཅུ་དྲུག ། 249

མི་རྟག་པ་ཕྲ་རགས་ཀྱི་ཁྱད་པར། 250

སྡུག་བསྔལ་གསུམ་གྱི་ཁྱད་པར། 252

རྐྱེན་གསུམ་གྱི་རྣམ་གཞག ། 253

བདག་དང་བདག་འཛིན་ཟློག་ཐབས། 254

འགོག་ལམ་གཉིས། 259

དྲི་བ་དྲིས་ལན། 261

བདག་མེད་པའི་དོན་བསམ་པའི་ཚུལ། 261

ཕུང་པོ་དང་མཚན་ཉིད་མཐུན་པ་དང་མི་མཐུན་པར་འཛིན་ཚུལ། 265

བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་ཐུགས་ཉམས་སུ་བཞེས་ཚུལ། 265

ཉིན་གཉིས་པའི་བཀའ་ཁྲིད། 275

སྔོན་འགྲོའི་བཤད་པ། 275

སྟོང་ཉིད་བཞི་སྐོར། 277

རྟེན་འབྱུང་གི་གོ་བས་རྟག་ཆད་ཀྱི་མཐའ་སེལ་ཚུལ། 280

སྟོང་ཉིད་ཀྱི་ལྟ་བས་གཏི་མུག་སྤོང་ཚུལ། 282

བརྒྱ་ཆ་དགུ་བཅུ་རྣམ་རྟོག་གིས་བཅོས་པར་འདོད་པ། 284

དྲི་བ་དྲིས་ལན། 287

རྒྱུན་བསྲིངས་ཏེ་བསམ་བློ་གཏོང་དགོས། 287

བྲེལ་བ་ཅན་རྣམས་ཀྱིས་དབང་གི་དམ་ཚིག་སྲུང་ཚུལ། 287

བྱང་སེམས་དབང་པོ་རྣོ་རྟུལ་གཉིས་ཀྱི་ཁྱད་པར། 288

བསོད་ནམས་ཀྱི་ཚོགས་ཀྱི་རྒྱབ་རྟེན་མེད་པར་སྟོང་ཉིད་རྟོགས་པའི་བསམ་བྱུང་གི་བློ་སྐྱེ་དཀའ། 289

བདེ་བ་ཅན་གྱི་བྱང་སེམས་ཀྱིས་ཀྱང་མངལ་སྐྱེས་ཁམས་དྲུག་ལྡན་གྱི་ལུས་རྟེན་ལ་སྨོན་པ་མཛད་པ། 290

གཞུང་གལ་ཆེ་བ་རྣམས་རྒྱ་ཡིག་ནང་བསྒྱུར་དགོས་པའི་སྐོར། 291

དངོས་གཞིའི་བཀའ་ཁྲིད། 293

བཤད་ལུང་གི་རྒྱུན་ཞུ་ཡུལ། 293

སེམས་བསྐྱེད་དང་པོ། 295

སེམས་བསྐྱེད་གཉིས་པ། 299

སེམས་བསྐྱེད་གསུམ་པ། 301

སེམས་བསྐྱེད་དྲུག་པ། 303

བསམ་བློ་གཏིང་ཟབ་བཏང་སྟེ་བདག་སྐྱེ་འདོད་པ། 303

ཉིན་གསུམ་པའི་བཀའ་ཁྲིད། 313

སྔོན་འགྲོའི་བཤད་པ། 313

ཆོས་དགོས་མཁོ་ཡོད་པའི་ཚུལ། 313

དངོས་གཞིའི་བཀའ་ཁྲིད། 319

རྟོག་པའི་དབང་གིས་ཡོད་ཀྱང་རྟོག་པས་གང་བཟོ་བཟོ་མིན། 325

འཁོར་ལོ་མཐའ་མའི་བརྗོད་དོན་གཙོ་བོ་གཉིས། 330

ཤེས་སྒྲིབ་ཆུང་ཕྲ་སྤོང་བ་སྔགས་ལམ་ལ་ལྟོས་པ། 332

ཐེག་ཆེན་བཀའ་སྒྲུབ་ཀྱི་སྐོར། 333

འཁོར་ལོ་བར་ཐ་གཉིས་སྦྲེལ་ནས་སྔགས་ལམ་གྱི་གཞི་འདིང་བ། 335

ཉིན་བཞི་པའི་བཀའ་ཁྲིད། 339

ལམ་གཙོ་རྣམ་གསུམ་གྱི་བཀའ་ཁྲིད། 339

འཇམ་པའི་དབྱངས་ཀྱི་ཞལ་གཟིགས། 340

དབུ་མའི་ལྟ་བ་མཐར་ཐུག་པ་ཐུགས་ལ་འཁྲུངས་པ། 342

བསྟེན་བྱ་དགེ་བའི་བཤེས་གཉེན་གྱི་མཚན་ཉིད། 346

ཟབ་ཞི་སྤྲོས་བྲལ་ཞེས་སོགས་ཀྱི་མདོའི་བརྗོད་དོན། 350

རྟེན་འབྲེལ་རྟོགས་དགོས་པར་གསུངས་པའི་རྒྱུ་མཚན། 355

ཅིག་ཅར་ཞེས་པའི་གོ་བ། 358

སྤྱན་རས་གཟིགས་ངན་སོང་ཀུན་སྒྲོལ་གྱི་རྗེས་གནང་། 361

ཡིད་བློ་ཕྲ་རགས་ཀྱི་ཁྱད་པར། 361

དགེ་བསྙེན་གྱི་སྡོམ་པ་གཟུང་བ། 363

བྱང་ཆུབ་སེམས་དཔའི་སྡོམ་པ་གཟུང་བ། 365

རྗེས་གནང་དངོས་གཞི། 369

དཔར་བྱང་སྨོན་ཚིག ། 375

དཀར་ཆག །

དཔར་སྐྲུན་གསལ་བཤད།

༄༅། །དབུ་མ་ལ་འཇུག་པའི་བཀའ་ཁྲིད་འདི་ནི། ཕྱི་ལོ་ ༢༠༡༧ ཟླ་ ༡༠ ཚེས་ ༣ ནས་ ༦ བར་ཉིན་གྲངས་བཞིའི་རིང་། སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་སྐུ་ཕྲེང་བཅུ་བཞི་པ་ཆེན་པོའི་ཞལ་སྔ་ནས་ཀྱིས། ཚོགས་གཉིས་ཆོས་ཚོགས་གཙོ་བོར་གྱུར་པའི་ཐེ་ཝན་བོད་བརྒྱུད་ནང་བསྟན་ཆོས་ཚོགས་ཀྱི་ཚོགས་སྡེ་ཁག་ ༢༢ ཀྱི་དད་ལྡན་ཆོས་ཞུ་བ་གཙོར་གྱུར་ལ་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་སྩལ་བའི་དབུ་མ་ལ་འཇུག་པའི་བཀའ་ཁྲིད་དང་། ཡང་། བཀའ་ཁྲིད་དེ་ཉིད་འཕྲོ་སྐྱོང་གི་སླད་ ༢༠༡༨ ཟླ་ ༡༠ ཚེས་ ༣ ནས་ ༦ བར་ཉིན་གྲངས་བཞིའི་རིང་། ཚོགས་གཉིས་ཆོས་ཚོགས་གཙོ་བོར་གྱུར་པའི་ཐེ་ཝན་བོད་བརྒྱུད་ནང་བསྟན་ཆོས་ཚོགས་ཀྱི་ཚོགས་སྡེ་ཁག་ ༡༨ ཀྱི་དད་ལྡན་ཆོས་ཞུ་བ་གཙོར་གྱུར་རྒྱལ་ཁབ་ ༦༥ ཙམ་གྱི་ཆོས་ཞུ་བ་རྣམས་ལ་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་སྩལ་བའི་དབུ་མ་ལ་འཇུག་པའི་བཀའ་ཁྲིད་ཀྱི་རིམ་པ་རྣམས་གླེགས་བམ་དུ་བསྒྲིགས་པ་ཞིག་ཡིན།

བཀའ་ཁྲིད་འདིའི་ནང་གི་རྟེན་འབྲེལ་བསྟོད་པའི་བཀའ་ཁྲིད་དེ་ཉིད་དགེ་བཤེས་དགེ་འདུན་ཆོས་གྲགས་ཀྱིས་ཡིག་འབེབས་ཞུས་པ་དང་། དེ་མིན་གྱི་བཀའ་ཁྲིད་གཞན་རྣམས་རིགས་ལམ་སློབ་ཟུར་དགེ་བཤེས་འཇིགས་མེད་བློ་གྲོས་ཀྱིས་ཕབ་བཤུས་ཕྱོགས་བསྒྲིགས་ཀྱིས་ཞུས་དག་དང་། དགེ་བཤེས་རོང་པོ་དགེ་འདུན་ཆོས་གྲགས་དང་། སེར་སྨད་ཤཱསྟྲཱི་བློ་བཟང་དབང་ལྡན། སེར་བྱེས་དགེ་བཤེས་ལྷ་རམས་པ་རོང་པོ་བློ་བཟང་སྙན་གྲགས་བཅས་ཀྱིས་གཟབ་ནན་གྱིས་ཞུས་དག་འཕར་ལྡབ་མང་པོ་བྱས་ཏེ། སེར་སྨད་ཤཱསྟྲཱི་བློ་བཟང་དབང་ལྡན་གྱིས་དེབ་གཟུགས་ཇུས་འགོད་བྱས་པ། འགན་འཛིན་ཡང་སྟེང་སྤྲུལ་སྐུ་ལ་སྤྱན་ཞིབ་གཟིགས་འབེབས་ཞུས་པ་བརྒྱུད་མཐའ་མའི་གཏན་འབེབས་ཀྱིས་དགའ་ལྡན་ཕོ་བྲང་ཡིག་ཚང་ནས་དཔར་སྐྲུན་འགྲེམས་སྤེལ་བྱས་པ་ཡིན།

བཀའ་ཁྲིད་འདིའི་ནང་ཆོས་ཚན་ཇི་བཞུགས།

ཕྱི་ལོ་ ༢༠༡༧ ལོར་སྩལ་བའི་དབུ་མ་ལ་འཇུག་པའི་བཀའ་ཁྲིད་ནང་། སྔོན་འགྲོའི་ཆོས་བཤད་ཀྱི་ཚུལ་དུ་མགོན་པོ་གང་ཉིད་ཀྱི་ཐུགས་འགན་རྣམ་པ་གསུམ་གྱི་སྐོར་རྒྱས་བཤད་དང་། ནང་ཆོས་ངོ་སྤྲོད་ཀྱི་སྐོར། དངོས་གཞིའི་བཀའ་ཁྲིད་ལ་དབུ་མ་ལ་འཇུག་པའི་དབུ་ནས། སེམས་བསྐྱེད་དྲུག་པའི། དེ་ནི་དོན་དུ་གཉེར་བས་ལམ་འདི་མཉན་པར་གྱིས། །ཞེས་པའི་བར་གྱི་བཤད་ལུང་། རྟེན་འབྲེལ་བསྟོད་པའི་བཤད་ལུང་། ཉིན་དང་པོ་གསུམ་གྱི་བཀའ་ཁྲིད་ཀྱི་བར་གསེང་གི་དྲི་བ་དྲིས་ལན། མཇུག་ཏུ། དགེ་བསྙེན་དང་བྱང་སེམས་ཀྱི་སྡོམ་པ་འབོགས་ཆོག་སྔོན་དུ་སོང་བའི་སྒྲོལ་དཀར་ཡིད་བཞིན་འཁོར་ལོའི་རྗེས་གནང་དང་ཚེ་དབང་བཅས་སྩལ་ཡོད།

ཕྱི་ལོ་ ༢༠༡༨ ལོར་སྩལ་བའི་དབུ་མ་ལ་འཇུག་པའི་བཀའ་ཁྲིད་ནང་། སྔོན་འགྲོ་ནང་ཆོས་ངོ་སྤྲོད་ཀྱི་སྐོར། དངོས་གཞི་དབུ་མ་ལ་འཇུག་པའི་གཞུང་ཡོངས་རྫོགས་ཀྱི་བཤད་ལུང་དང་། ལམ་གཙོ་རྣམ་གསུམ་གྱི་བཀའ་ཁྲིད། ཉིན་དང་པོ་གཉིས་ཀྱི་བཀའ་ཁྲིད་ཀྱི་བར་གསེང་གི་དྲི་བ་དྲིས་ལན། མཇུག་ཏུ། དགེ་བསྙེན་དང་བྱང་སེམས་ཀྱི་སྡོམ་པ་འབོགས་ཆོག་སྔོན་དུ་བཏང་བའི་སྤྱན་རས་གཟིགས་ངན་སོང་ཀུན་སྒྲོལ་གྱི་རྗེས་གནང་བཅས་སྩལ་ཡོད།

ཕྱི་ལོ་ ༢༠༡༧ ལོར་དབུ་མ་ལ་འཇུག་པའི་བཀའ་ཁྲིད་སྩལ་བའི་ཚེ་སེམས་བསྐྱེད་དྲུག་པའི། དེ་ནི་དོན་དུ་གཉེར་བས་ལམ་འདི་མཉན་པར་གྱིས། །ཞེས་པའི་བར་གྱི་བཤད་ལུང་ལས་སྩལ་མ་གྲུབ་པར་བརྟེན། དེའི་འཕྲོ་སྐྱོང་གི་སླད། ཕྱི་ལོ་ ༢༠༡༨ ལོར་སླར་ཡང་དབུ་མ་ལ་འཇུག་པའི་བཤད་ལུང་སྩལ་བ་དང་། སྐབས་དེར་ཁྲིད་ལོ་སྔོན་མར་བཅར་མ་ཐུབ་པའི་ཆོས་ཞུ་བ་གསར་པ་མང་དག་ཅིག་བཅར་བ་དེ་དག་ལ་ཕན་སླད། དབུ་མ་ལ་འཇུག་པའི་དབུ་ནས་སླར་ཡང་བཤད་ལུང་སྩལ་གནང་མཛད་ཅིང་། སེམས་བསྐྱེད་བཞི་པ་དང་། ལྔ་པ། བདུན་པ། བརྒྱད་པ། དགུ་པ། བཅུ་པ་བཅས་ལ་ལུང་རྐྱང་ལས་བཤད་པ་མེད།

བཤད་ལུང་གི་རྒྱུན།

འདིར་ཡིག་འབེབས་ཕྱོགས་བསྒྲིགས་ཞུས་པའི་དབུ་མ་ལ་འཇུག་པ་དང་། རྟེན་འབྲེལ་བསྟོད་པ། ལམ་གཙོ་རྣམ་གསུམ་བཅས་ཀྱི་བཀའ་ཁྲིད་རྣམས་རྩ་བ་རྐྱང་པའི་ཐོག་ནས་གནང་བ་ལས། འགྲེལ་པ་བྱེ་བྲག་པ་ཞིག་དང་རྩ་འགྲེལ་སྦྱར་ནས་གནང་བ་མིན། དབུ་མ་ལ་འཇུག་པའི་རྩ་བའི་བཤད་ལུང་དང་། རྣམ་བཤད་དགོངས་པ་རབ་གསལ་དང་སྦྲགས་པའི་བཤད་ལུང་གི་རྒྱུན་ནི། བཀའ་ཁྲིད་དངོས་གཞིའི་ནང་གསལ་བ་ལྟར། ༸གོང་ས་ཆེན་པོས་ཡོངས་འཛིན་གླིང་རིན་པོ་ཆེའི་དྲུང་ནས་གསན་པ་དང་། ཡོངས་འཛིན་གླིང་རིན་པོ་ཆེས་ཅོ་ནེ་བླ་མ་རིན་པོ་ཆེའི་དྲུང་ནས་གསན་པར་གསུངས་ཤིང་། ཡོངས་འཛིན་གླིང་རིན་པོ་ཆེའི་རྣམ་ཐར་དུ་ཡང་དེ་བཞིན་གསུངས། ཡང་། གསན་ཡིག་ནང་ཡོངས་འཛིན་གླིང་རིན་པོ་ཆེས་དབུ་མ་ལ་འཇུག་པ་དང་རྣམ་བཤད་དགོངས་པ་རབ་གསལ་སྦྲགས་པའི་བཤད་ལུང་སྐུ་འབུམ་མི་ཉག་རིན་པོ་ཆེ་ངག་དབང་ལེགས་བཤད་རྒྱ་མཚོའི་དྲུང་ནས་གསན་པར་ཡང་གསུངས།

ལམ་གཙོའི་བཤད་ལུང་གི་རྒྱུན་ནི། ཡོངས་འཛིན་སྟག་བྲག་རིན་པོ་ཆེ་དང་། ཡོངས་འཛིན་གླིང་རིན་པོ་ཆེ། ཡོངས་འཛིན་ཁྲི་བྱང་རིན་པོ་ཆེ་བཅས་འགྲན་གྱི་ཟླ་མེད་བླ་མ་གསུམ་གའི་དྲུང་ནས་གསན་པར་གསུངས།

སྒྲོལ་དཀར་ཡིད་བཞིན་འཁོར་ལོའི་རྗེས་གནང་གི་བརྒྱུད་པ་ནི། ཆོས་སྐོར་འདི་ཉིད་༸གོང་ས་ལྔ་པ་ཆེན་པོའི་དག་སྣང་གསང་བ་རྒྱ་ཅན་གྱི་ཁོངས་སུ་དབང་དང་། རྗེས་གནང་། རིགས་གཏད་སོགས་ཆོས་སྐོར་སྣེ་མང་བཞུགས་པའི་གྲས་ཀྱི་རྗེས་གནང་གི་ཁོངས་སུ་གཏོགས་པ་ཞིག་ཡིན་ཅིང་། ༸གོང་ས་ཆེན་པོས་ཡོངས་འཛིན་སྟག་བྲག་རིན་པོ་ཆེའི་སྐུ་མདུན་ནས་རྒྱ་ཅན་གྱི་ཆོས་སྐོར་ཡོངས་རྫོགས་སྩལ་ནོད་ཀྱི་ཚེ་གསན་པ་དང་། ཡོངས་འཛིན་སྟག་བྲག་རིན་པོ་ཆེས་རྗེ་དཔལ་ལྡན་བཟང་པོའི་དྲུང་ནས་གསན་པ་ཡིན།

སྤྱན་རས་གཟིགས་ངན་སོང་ཀུན་སྒྲོལ་གྱི་རྗེས་གནང་བྱིན་རླབས་ཀྱི་བརྒྱུད་པ་ནི། ཆོས་སྐོར་འདི་ཉིད་སྟག་ཕུ་སྐུ་ཕྲེང་བཞི་པ་གྲུབ་དབང་བདེ་བའི་དབང་པོའམ་བློ་བཟང་བསྟན་པའི་རྒྱལ་མཚན་གྱིས་གྲུབ་ཆེན་མེ་ཏྲི་ཛོ་ཀི་དངོས་སུ་ཞལ་མཇལ་ཏེ་གསན་ཅིང་། དེའི་ཡང་སྲིད་སྟག་ཕུ་བློ་བཟང་ཆོས་ཀྱི་དབང་ཕྱུག་གམ་གར་དབང་པདྨ་ཤྭ་རས་སྤྱན་རས་གཟིགས་ཁ་སར་པ་ཎི་དངོས་སུ་ཞལ་མཇལ་ཏེ་གསན་པ་ཞིག་ཡིན། འདི་ལས་སྟག་ཕུ་པདྨ་བཛྲའི་བར་རིམ་པར་བརྒྱུད་ཅིང་། དེས་ཕ་བོང་ཁ་པ་བདེ་ཆེན་སྙིང་པོ་དང་། དེས་ཡོངས་འཛིན་སྟག་བྲག་རིན་པོ་ཆེར་སྩལ་བ་དང་། དེའི་དྲུང་ནས་༸གོང་ས་ཆེན་པོས་སྟག་ཕུའི་གསང་ཆོས་བཅུ་གསུམ་གསན་བཞེས་ཀྱི་སྐབས་ཞུས་གནང་མཛད་པ་ཡིན།

ཐེག་པ་མཐའ་དག་གི་ལམ་བགྲོད་པའི་ཟབ་གནད་ཚང་བའི་ཁྱད་ཆོས།

༸གོང་ས་༸སྐྱབས་མགོན་ཆེན་པོའི་ལུགས་གཉིས་ཀྱི་གདམས་པ་སྤྱི་དང་མཚུངས་པར་བཀའ་ཁྲིད་འདིར་ཡང་། ཕྱི་ནང་གི་ལྟ་སྒོམ་སྤྱོད་པའི་སྐོར་དང་། དེང་རབས་ཚན་རིག་གི་སྐོར་སོགས་བརྗོད་བྱ་རྒྱ་ཆེ་ཞིང་། ལྷག་པར་ཉམས་ལེན་དང་འབྲེལ་ནས་ཞུས་ན། འགྲོ་བ་མི་གཅིག་གྱུར་གྱི་འདུ་ཤེས་དང་། སྤྱིར་བཏང་གི་གོ་རྟོགས། (Common Sense) ཐུན་མོང་གི་ཉམས་མྱོང་། (Common Experience) ཚན་རིག་གི་གྲུབ་དོན་(Scientific Findings) སོགས་ལ་བརྟེན་ནས་ཆོས་ཁས་མི་ལེན་པ་རྣམས་ཀྱིས། ཆོས་ལུགས་ལ་མ་བརྟེན་པའི་བཟང་པོའི་སྤྱོད་པ་ཉམས་སུ་བླངས་ཏེ། མི་ཚེ་འདི་ཉིད་བདེ་སྐྱིད་ལྡན་པའི་ངང་ཇི་ལྟར་འཚོ་ཐབས་ཀྱི་སྐོར། ཆོས་ཁས་ལེན་པ་རྣམས་ལ་མཚོན་ན། བསླབ་གཞི་ལྔ་འཛིན་པའི་དགེ་བསྙེན་གྱི་སྡོམ་པ་དང་། མཆོག་གསུམ་ལ་སྐྱབས་སུ་འགྲོ་བའི་སྐྱབས་འགྲོ་རྨང་གཞིར་བྱས་པའི་སྐྱེས་བུ་ཆུང་འབྲིང་གི་ལམ། བྱང་ཆུབ་སེམས་དཔའི་སྡོམ་པ་བཟུང་བ་སྔོན་དུ་འགྲོ་བའི་སྐྱེས་བུ་ཆུང་འབྲིང་དང་ཐུན་མོང་བའི་ལམ་དང་། སྐྱེས་བུ་ཆེན་པོའི་ཕྱིན་དྲུག་དང་བསྡུ་བཞིའི་ཉམས་ལེན། སྐུ་བཞིའི་ས་བོན་ནམ་ནུས་པ་སད་ཅིང་སྨིན་པར་བྱེད་པའི་རྐྱེན། སྤྱན་རས་གཟིགས་ངན་སོང་ཀུན་སྒྲོལ་གྱི་རྗེས་གནང་། དོན་དམ་འོད་གསལ་དང་། ཀུན་རྫོབ་སྒྱུ་ལུས་ཀྱི་ཉམས་ལེན་ལ་བརྟེན་ནས་ཁ་སྦྱོར་ཡན་ལག་བདུན་ལྡན་གྱི་གོ་འཕང་ལ་འཁྲིད་པའི་དོན་དུ་འདུས་པའི་རིམ་ལྔ་དང་། དེའི་བོགས་འདོན་གྱི་ཚུལ་དུ་རྫོགས་པ་ཆེན་པོའི་ཐེག་པ་རིམ་དགུའི་རྣམ་གཞག་ཀྱང་གསུངས་ཤིང་། ལམ་དེ་དག་ཉམས་སུ་ལེན་པའི་ལུས་རྟེན་འདི་ཉིད་རིང་དུ་གནས་པའི་དོན་དུ། སྒྲོལ་དཀར་ཡིད་བཞིན་འཁོར་ལོ་གཙོ་འཁོར་གསུམ་ལ་བརྟེན་པའི་ཚེ་དབང་བཅས་སྩལ་བ་སྟེ། མདོར་ན། ཁྲིད་ལོ་དང་པོའི་སྔོན་འགྲོའི་བཤད་པའི་ནང་། ཆོས་ལུགས་ལ་མ་བརྟེན་པའི་བཟང་སྤྱོད་རྒྱུད་ལ་སྐྱེད་ཐབས་གསལ་བར་བསྟན་པ་ནས་བརྩམས། འདུས་པའི་ཟུང་འཇུག་གི་ཟབ་གནད་བར་གྱི་མདོ་སྔགས་ཀྱི་ལམ་བགྲོད་པའི་རིམ་པའི་གནད་ཀུན་ལེགས་པར་བསྟན་པས། ཆོས་སྐོར་འདི་ནི་ཚེ་འདིའི་བདེ་སྐྱིད་དོན་དུ་གཉེར་བ་ནས་བཟུང་། ལྷ་མིའི་ཐེག་པ་དང་། ཉན་རང་དང་བྱང་སེམས་ཀྱི་ཐེག་པ། ཁྱད་པར་དུ་རྡོ་རྗེ་ཐེག་པའི་ལམ་ཉམས་སུ་ལེན་པར་འདོད་པ་བཅས་མོས་ཁམས་སྣ་ཚོགས་པའི་ལས་ཅན་ཀུན་གྱིས་སྟན་ཐོག་གཅིག་ལ་གཅིག་ཆོག་ཉམས་ལེན་གྱི་ཁྲིད་དཔེར་འཁྱེར་རུང་བ་ཞིག་ཡིན།

བཟོད་གསོལ་དང་བསྔོ་སྨོན།

དུར་ཁྲོད་རྒྱན་གྱི་རྒྱུད་ལས། གཞན་ཡང་ང་ཡིས་གསུངས་པའི་བཀའ། །གསུང་གཅིག་ཉིད་དུ་གསུངས་གྱུར་ཀྱང་། །དུ་མ་ཉིད་དུ་སོ་སོར་སྣང་། །ཞེས་གསུངས་པ་ལྟར། གདུལ་བྱའི་ཁམས་མོས་དབང་པོ་དང་ལས་ཚུལ་བག་ཆགས་ཀྱི་བྱེ་བྲག་ལས། སྟོན་པ་བདེ་བར་གཤེགས་པའི་བཀའ་གསུང་གཅིག་ཉིད་ཐེག་པ་དང་། གྲུབ་མཐའི་རྣམ་གཞག་མི་འདྲ་བ་སྟོན་པའི་བདག་ཉིད་དུ་བཞུགས་པའི་ཚུལ་ལྟར། ༸གོང་ས་༸སྐྱབས་མགོན་ཆེན་པོའི་ཐུགས་ཀྱི་བཅུད་ཕྱུང་བ་ལྟ་བུའི་གདམས་པ་འདི་ཉིད་ཡིག་འབེབས་ཕྱོགས་སྒྲིག་ཞུ་བའི་ཚེ། ཡིག་འབེབས་ཕྱོགས་སྒྲིག་ཞུ་བ་པོའི་ཁམས་མོས་གོ་བ་དབང་བཙན་དུ་སོང་བ་དང་། གསུང་གི་སྒྲ་འཇུག་གསལ་པོ་མེད་པ་དང་ཆད་པ་སོགས་ལ་བརྟེན་ནས་༸རྒྱལ་བའི་ཐུགས་དགོངས་ཀྱི་མཐིལ་གང་ཡིན་ཡིག་ལམ་ནས་ཇི་བཞིན་གསལ་བར་བྱེད་མ་ནུས་པ་དང་། མདོར་ན། མ་རྟོགས་པ་དང་ལོག་པར་རྟོག་པའི་དྲི་མས་༸རྒྱལ་བའི་དགོངས་པའི་ཆ་ཤས་བསྒྲིབས་པའམ་ཡིག་འབེབས་ཕྱིན་ཅི་ལོག་ཏུ་སོང་བ་སོགས་ནོངས་པའི་ཚོགས་མང་དག་ཅིག་ངེས་པར་ཡོད་སྲིད་པས། ཚིག་དང་དོན་གྱི་བདག་པོ་༸གོང་ས་༸སྐྱབས་མགོན་ཆེན་པོ་གང་ཉིད་ལ་སྙིང་ནས་བཤགས་ཤིང་། གསུང་བཟང་འདི་ཉིད་ལ་ཐོས་བསམ་སྒོམ་པ་མཛད་པའི་རིས་མེད་དམ་པ་རྣམས་ལའང་བཟོད་གསོལ་ཞུ་བ་དང་། བཀའ་ཁྲིད་འདིའི་ནང་བརྗོད་དོན་གསལ་ཁ་མེད་པའམ་དོགས་གནས་ཀྱི་རིགས་མཆིས་ཚེ་བཀའ་ཁྲིད་ཀྱི་སྒྲ་རང་ལ་རྩ་འཛིན་གནང་སྐྱོང་ཡོང་བ་དང་། གཟུར་གནས་མཁྱེན་སྤྱན་ཡངས་པ་རྣམས་ཀྱིས་ནོར་འཁྲུལ་མཛུབ་སྟོན་གྱིས། སྤྱི་སྨན་དགོངས་འཆར་གནང་སྐྱོང་གི་རེ་འདུན་ཞུ་བཞིན་པ་ལྟར་ཡིག་ངག་གང་རུང་ནས་གསུངས་ན། འབྱུང་འགྱུར་གསུང་འབུམ་སྤྱི་ཡོངས་དཔར་བསྐྲུན་སྐབས་ལེགས་བཅོས་ཞུ་རྒྱུར་ཕན་ཐོགས་འབྱུང་ངེས་ལགས།

འདིར་འབད་རྣམ་དཀར་དགེ་བའི་ཕུང་པོ་ཅི་མཆིས་ལྟ་བ་རྟེན་འབྱུང་དང་སྤྱོད་པ་འཚེ་བ་མེད་པ་རྨང་གཞིར་བྱས་པའི་རྒྱལ་བསྟན་རིན་པོ་ཆེ་དར་ཞིང་རྒྱས་ལ་ཡུན་རིང་དུ་གནས་པ་དང་། བསྟན་པ་དེ་འཛིན་ཀུན་གྱི་གཙུག་རྒྱན་སྲིད་ཞིའི་རྣམ་འདྲེན་༸གོང་ས་༸སྐྱབས་མགོན་༸རྒྱལ་བའི་དབང་པོ་གང་ཉིད་ཀྱིས་དབུས་རིས་མེད་བསྟན་འཛིན་གྱི་སྐྱེས་བུ་དམ་པ་རྣམས་སྐུ་ཚེ་ཞབས་པད་བསྐལ་བརྒྱར་བརྟན་ཅིང་། རླབས་ཆེན་ཐུགས་བཞེད་མཐའ་དག་གེགས་མེད་ལྷུན་གྱིས་འགྲུབ་པའི་རྒྱུར་གྱུར་ཅིག །

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་ནས། བོད་རྒྱལ་ལོ་ ༢༡༤༨ ཟླ་༤ ཚེས་༦ ། ཕྱི་ལོ་ ༢༠༢༡ ཟླ་ ༥ ཚེས་ ༡༨ ཉིན།།

དབུ་མ་འཇུག་པ་ཁྲིད་ལོ་དང་པོའི་བཀའ་ཁྲིད།

ཕྱི་ལོ་ ༢༠༡༧ ཟླ་ ༡༠ ཚེས་ ༣ ནས་ ༦ བར་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་ཐེ་ཝན་གྱི་དད་ལྡན་ཆོས་ཞུ་བ་རྣམས་ལ་སྩལ་བའི་རྟེན་འབྲེལ་བསྟོད་པ་དང་དབུ་མ་འཇུག་པའི་བཀའ་ཁྲིད། སྒྲོལ་དཀར་ཡིད་བཞིན་འཁོར་ལོའི་ཚེ་དབང་དང་བྱིན་རླབས།

ཉིན་དང་པོའི་བཀའ་ཁྲིད།

ཕྱི་ལོ་ ༢༠༡༧ ཟླ་ ༡༠ ཚེས་ ༣།

ཐུགས་འགན་གསུམ།

གང་གིས་ཐུགས་བརྩེ་ཉེར་བཟུང་ནས། །

ལྟ་བ་ཐམས་ཅད་སྤང་བའི་ཕྱིར། །

དམ་པའི་ཆོས་ནི་སྟོན་མཛད་པ། །

གཽ་ཏམ་དེ་ལ་ཕྱག་འཚལ་ལོ། །

ཐེངས་འདིའི་བཀའ་ཆོས་ཀྱི་ཆེད་དུ་བྱ་བའི་གདུལ་བྱའི་གཙོ་བོ་བསྟན་འཛིན་བྱམས་ཆེན་གྱི་ཆོས་ཚོགས་ཀྱི་ཚོགས་མིས་མཚོན་ཐེ་ཝན་ནས་ཕེབས་པའི་ཆོས་གྲོགས་རྣམས་དང་། འདི་ཁུལ་གཉུག་མར་གནས་པའི་བོད་རིགས་སེར་སྐྱ་ཕོ་མོ། ཕ་མེས་ཀྱི་དུས་ནས་ནང་པའི་ཆོས་བརྒྱུད་འཛིན་པའི་ཡུལ་གྲུ་ཝེད་ནམ་དང་ཀོ་རི་ཡ། ཉི་འོང་སོགས་ཀྱི་ཆོས་གྲོགས། དེ་བཞིན་ཐའེ་ལནྜའི་དགེ་སློང་རྣམ་པ། དེ་ནས་སྔར་ནང་པའི་ཆོས་དང་འབྲེལ་བ་མེད་པའི་ནུབ་ཕྱོགས་ཀྱི་ཡུལ་གྲུ་ཁག་ནས་དོན་གཉེར་ཅན་མང་པོ་ཞིག་རྒྱུན་དུ་ཡོང་བཞིན་པ་ལྟར་དེ་རིང་འདིར་ཡང་གང་འཚམ་ཞིག་སླེབས་འདུག་པ་དེ་དག་བཅས་ཁྱེད་ཚོ་ཚང་མར་ཐོག་མར་འཚམས་འདྲི་ཞུ་རྒྱུ་ཡིན།

ཐོག་མར་ནང་ཆོས་ངོ་སྤྲོད་གལ་ཆེ་བའི་རྒྱུ་མཚན།

རང་ཅག་མང་པོ་ཞིག་གིས་ནང་པ་ཡིན་ཞེས་རྗོད་ཀྱི་ཡོད་ཀྱང་ནང་པའི་ཆོས་ཀྱི་འགྲོ་སྟངས་ཇི་ཡིན་ཐད་དོ་སྣང་གང་ཡང་མི་བྱེད་པར་རྒྱུན་གྱི་ཆོས་བྱེད་སྟངས་དེ་རྨོངས་དད་ལྟ་བུ་ཞིག་དང་ལམ་དང་ལུགས་སྲོལ་གྱི་ཐོག་ལ་འགྲོ་ཡི་འདུག །དེའི་ཕྱིར་ཆོས་ལ་རྒྱུ་མཚན་གྱི་ལམ་ནས་དཔྱད་པ་བྱས་ཏེ་ཤེས་ནས་དད་པ་ཐོབ་པ་ཞིག་དགོས་རྒྱུ་གལ་ཆེན་པོ་ཡིན་པར་བརྟེན། ངོས་ཀྱིས་རྒྱུན་དུ་ནང་ཆོས་དངོས་གཞི་མ་བཤད་པའི་སྔོན་དུ་ནང་ཆོས་ངོ་སྤྲོད་བྱེད་ཀྱི་ཡོད། སྤྱིར་གཤམ་དུ་བཀའ་ཆོས་དངོས་གཞིའི་སྐབས་སུའང་ནང་ཆོས་ངོ་སྤྲོད་དང་འབྲེལ་བའི་ནང་པའི་ཆོས་ཀྱི་གནད་འགག་ཁག་འཐོན་གྱི་ཡོད།

ཁ་ཡོད་ལག་ཡོད་ཀྱི་ཕན་ཐོགས་བསྒྲུབ་ཡུལ་འགྲོ་བ་མི་ཡིན་པའི་རྒྱུ་མཚན།

དེ་ལ་ཐོག་མར་ནང་ཆོས་ཀྱིས་མཚོན་པའི་ཆོས་ལུགས་ཁག་ད་ལྟའི་འཛམ་བུ་གླིང་འདིའི་ཐོག་དགོས་མཁོ་ཡོད་དམ་མེད་ཅེས་པ་དེ་དྲི་བ་དང་པོ་དེ་ཡིན། འཛམ་བུ་གླིང་འདིའི་ཐོག་གི་སྲོག་ཆགས་གྲོག་སྦུར་ཚུན་ཆད་ལ་རྒྱུ་མཚན་འགོད་པ་ལ་ལྟོས་མི་དགོས་པར་རང་གི་ངང་གིས་སྡུག་བསྔལ་མི་འདོད་པ་དང་བདེ་བ་འདོད་པ་ཀུན་གྱིས་མཐོང་ཆོས་སུ་ཡོད་པ་འདི་ཡིན། གྲངས་ཀྱིས་མི་ལང་བའི་སྲོག་ཆགས་འདི་ཀུན་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་ཡིན་ཀྱང་། རང་རེ་མི་རྣམས་ལ་བསམ་བློ་གཏོང་བའི་ནུས་པ་ཧ་ཅང་ཆེན་པོ་ཡོད་པའི་ཆ་ནས་བདེ་སྡུག་གི་རྒྱུ་རྐྱེན་རྩད་གཅོད་བྱས་ཏེ་བདེ་སྡུག་གཉིས་ལ་འདོར་ལེན་བྱེད་པ་ལྟ་བུ་ཞིག་སྲོག་ཆགས་གཞན་གྱིས་བྱེད་མི་ནུས།

ངོས་ལ་མཚོན་ན་རྒྱུན་དུ་སེམས་ཅན་ཐམས་ཅད་ཅེས་སྨོན་ལམ་འདེབས་བཞིན་ཡོད་ཀྱང་ཁ་ཡོད་ལག་ཡོད་ཀྱི་ཕན་ཐོགས་ཐུབ་ས་དེ་འཛམ་བུ་གླིང་འདིའི་ཐོག་གི་མི་དུང་ཕྱུར་བདུན་ཅུ་ཙམ་ཞིག་ཡོད་པ་དེ་དག་ཡིན། དེ་དག་ལ་ཕྲན་བུའི་ཕན་ཐོགས་སྒྲུབ་ཐུབ་པའི་རེ་བ་ཡོད། མི་མིན་པའི་འགྲོ་བ་གཞན་གྱི་རིགས་དང་ལྷག་པར་མཐའ་མེད་པའི་འཇིག་རྟེན་གྱི་ཁམས་གཞན་དུ་གནས་པའི་སེམས་ཅན་དེ་དག་ནི་སྨོན་ལམ་འདེབས་པའི་ཡུལ་ཙམ་ལས་བྱ་ཐབས་གཞན་གང་ཡང་མེད། རང་རེ་མི་རྣམས་ལ་ཀླད་པའི་ནུས་པ་ཧ་ཅང་ཆེན་པོ་ཡོད་པའི་ཐོག་ལྷན་སྐྱེས་ཀྱི་བསམ་བློའི་ནང་བདེ་བ་འདོད་ཅིང་སྡུག་བསྔལ་མི་འདོད་པའི་ཚོར་བ་ཞིག་རང་གི་ངང་གིས་ཡོད་པར་བརྟེན། མིའི་སྤྱི་ཚོགས་ནང་སྡུག་བསྔལ་ཉུང་དུ་གཏོང་བ་དང་བདེ་བ་མང་དུ་གཏོང་བའི་ཐབས་ཤེས་དང་འབད་བརྩོན་ཞིག་ངེས་པར་བྱེད་དགོས་པ་རེད།

༡། འགྲོ་བ་མིའི་རིན་ཐང་དར་སྤེལ།

མི་གཅིག་གྱུར་ཡིན་པའི་གནས་བབ་ལ་བརྟེན་པའི་བདེ་སྐྱིད་སྒྲུབ་ཐབས།

རྒྱུན་དུ་ངོས་ཀྱི་བསམ་བློའི་ནང་། རིམ་པ་དང་པོར་རང་རེ་རྣམས་འཛམ་བུ་གླིང་འདིའི་ཐོག་གི་མི་དུང་ཕྱུར་བདུན་ཅུའི་ཆ་ཤས་སུ་གྱུར་པའི་མི་ཞིག་ཡིན་པ་དང་། མི་རྣམས་སྤྱི་ཚོགས་ལ་བརྟེན་པའི་སེམས་ཅན་ཞིག་ཡིན་པར་བརྟེན། མི་རེ་རེར་ཕ་མ་དང་གཉེན་ཉེ། གྲོགས་མཆེད་སོགས་འབྲེལ་བ་ཡོད་པ་མང་དག་ཅིག་ཡོད། དེའི་ཆ་ནས་ང་ཚོ་མི་རེ་ངོ་རེས་ལྷག་བསམ་རྣམ་དག་དང་སེམས་བཟང་པོ་བྱས་ཏེ་ཐོག་མར་མི་གཅིག་ཙམ་དང་། དེ་ནས་བཅུ། དེ་ནས་བརྒྱ་ཕྲག་དང་སྟོང་ཕྲག་ལ་ཕན་ཐོགས་སྒྲུབ་པའི་གོ་སྐབས་ཤིག་ཡོད་པར་མཐོང་གི་འདུག །མི་དུང་ཕྱུར་བདུན་ཅུ་པོ་རྣམས་ལ་སྐད་ཡིག་མི་འདྲ་བ་ཡོད་ཀྱང་གཞི་རྩའི་ཆ་ནས་མི་གཅིག་གྱུར་ཡིན་པའི་གནས་བབ་ལ་བརྟེན་ནས་ཕན་ཚུན་འབྲེལ་མོལ་བྱས་ཏེ་བདེ་སྐྱིད་སྒྲུབ་པའི་ཐབས་ཤེས་བྱ་རྒྱུ་ཡོད།

ཤེས་ཡོན་གྱི་བསྟི་གནས་གསར་པ་ཟུར་དུ་ཚུགས་པའི་རྒྱུ་མཚན།

ངོས་ཀྱིས་འདི་འདྲ་ཞིག་དྲན་གྱི་འདུག །དེ་སྔ་ལོ་སྟོང་ཕྲག་གི་སྔ་རོལ་ཏུ་མི་རྣམས་ཤེས་ཡོན་ལ་དོ་སྣང་དེ་ཙམ་མེད་ལ་ཤེས་ཡོན་གྱི་བསྟི་གནས་ཁག་ཀྱང་ཕལ་ཆེར་ཆོས་སྡེ་ཁག་ཡིན། དཔེར་ན། ནུབ་ཕྱོགས་ཀྱི་ཡུལ་གྲུར་མཚོན་ན་ཡེ་ཤུའི་དགོན་པ་ཁག་ཤེས་ཡོན་གྱི་བསྟི་གནས་ལྟ་བུར་གྱུར་ཡོད་ཅིང་། ཇེའུ་ལ་སོགས་པ་ཕལ་ཆེར་དེ་དང་མཚུངས་པ་ཡིན། གང་ལྟར་ཆོས་ཕྱོགས་ཀྱི་སྡེ་ཚན་ཁག་གིས་སྤྱི་ཚོགས་ནང་ཤེས་ཡོན་གྱི་ཞབས་འདེགས་སྒྲུབ་པའི་འགན་འཁྱེར་ཡོད། དེ་ནས་གཙོ་བོ་ཡོ་རོབ་སོགས་ནུབ་ཕྱོགས་ཀྱི་ཡུལ་གྲུ་ཁག་ཏུ་ཚན་རིག་དང་འཕྲུལ་ཆས་ལ་ཡར་རྒྱས་ཆེན་པོ་ཕྱིན་པ་དང་། ཚན་རིག་དང་འཕྲུལ་རིག་གི་ཤེས་ཡོན་སློབ་པར་ཐོག་མར་ཨང་རྩིས་བསླབ་དགོས་པ་གལ་ཆེར་བརྟེན། དགོན་པ་ཁག་གིས་སྤྱི་ཚོགས་ནང་ཚན་རིག་དང་འབྲེལ་ཡོད་ཀྱི་ཤེས་ཡོན་ཐད་ཞབས་འདེགས་ཞུ་རྒྱུའི་ནུས་པས་མ་ལྡང་བའི་སྐབས་དེར་ཤེས་ཡོན་གྱི་བསྟི་གནས་གསར་པ་ཞིག་ཟུར་དུ་ཚུགས་པ་རེད།

ཕྱི་དངོས་པོའི་ཡར་རྒྱས་རྐྱང་པ་དམིགས་ཡུལ་དུ་བཟུང་བ།

ཤེས་ཡོན་གྱི་བསྟི་གནས་གསར་པ་དེས་རྩིས་དང་ས་ཁམས་རིག་པ་སོགས་རིག་གསར་གྱི་ཤེས་ཡོན་སྤྲོད་པའི་འགན་གཙོ་བོ་འཁྱེར་ཞིང་། ཡ་རབས་སྤྱོད་བཟང་སོགས་ནང་བསམ་བློའི་བདེ་སྐྱིད་དང་འབྲེལ་བའི་ཤེས་ཡོན་གྱི་འགན་དེ་ཆོས་ཀྱི་བསྟི་གནས་ཁག་གིས་འཁྱེར་བ་ལས་ཤེས་ཡོན་གྱི་བསྟི་གནས་གསར་པ་དེས་འཁྱེར་གྱི་མེད། དེ་ནས་རིམ་པས་ཕྱི་དངོས་པོར་ཡར་རྒྱས་ཧ་ཅང་ཆེན་པོ་ཕྱིན་ཏེ་ཆོས་ཕྱོགས་ཀྱི་སྒྲིག་འཛུགས་ཁག་གིས་ནུས་པ་དེ་ཙམ་མ་ཐོན་པའི་སྐབས་སུ་སྤྱི་ཚོགས་ནང་ཆོས་ཀྱི་སྒྲིག་འཛུགས་ཁག་འབྲེལ་བ་དེ་ཙམ་མེད་པ་ལྟ་བུ་ཞིག་ཏུ་གྱུར་ཡོད། དེ་འདྲའི་ཐོག་ནས་འཛམ་བུ་གླིང་སྤྱི་དང་ལྷག་པར་དེང་རབས་ཤེས་ཡོན་གྱིས་ཕྱི་དངོས་པོའི་ཡར་རྒྱས་རྐྱང་པ་དམིགས་ཡུལ་དུ་བཟུང་ནས་ཕྱིན་ཡོད་ཅིང་། དེ་ལྟར་ཕྱིན་པའི་འབྲས་བུར་རང་རེའི་སྤྱི་ཚོགས་དེ་ཕྱི་དངོས་པོ་རྐྱང་པ་གལ་ཆེར་བརྩི་བའི་རིག་གཞུང་ Materialistic Culture དང་། ཕྱི་དངོས་པོ་ཁོ་ནར་བརྟེན་པའི་མི་ཚེ་སྐྱེལ་སྟངས་ Materialistic Life ཀྱི་ལམ་སྲོལ་ཅན་ཞིག་ཏུ་གྱུར་པ་རེད།

ང་ཚོར་རྒྱུན་དུ་གྲོད་ཁོག་ལྟོགས་པའི་ཚེ་ལྟོགས་གཉིད་ཟེར་བ་ཞིག་ཁུག་རྒྱུ་ཡོད་སྐོར་ཤོད་སྲོལ་ཡོད་ཅིང་། ཡང་གྲོད་ཁོག་བརྒྱགས་ཆེས་པའི་ཚེ་ནའང་གཉིད་ཅིག་ཁུག་རྒྱུ་ཡོད། ཁྱེད་ཚོས་ལྟོགས་གཉིད་མི་ཁུག་པའི་དོན་དུ་ཇ་བཏུང་སྟེ་བག་ལེབ་ལེགས་པར་ཟོ་ཞིག །གསུངས་ཏེ་བཞད། ངོས་ཀྱིས་མུ་མཐུད་ནས་བཤད་རྒྱུ་དང་ཁྱེད་ཚོས་ཇ་འཐུང་བཞིན་ཉོན་ཨང་།

ཕྱི་དབང་ཤེས་དང་འབྲེལ་བའི་བདེ་སྐྱིད་དང་ནང་ཡིད་བློ་དང་འབྲེལ་བའི་བདེ་སྐྱིད།

ཕྱི་དངོས་པོའི་ཡར་རྒྱས་ཆེན་པོ་ཕྱིན་པའི་སྤྱི་ཚོགས་ནང་དངོས་པོ་ཡར་རྒྱས་ཕྱིན་ན་དེ་ལ་བརྟེན་ནས་བདེ་སྐྱིད་ལྡན་པའི་སྤྱི་ཚོགས་ཤིག་རང་བཞིན་གྱིས་ཡོང་ཐུབ་པའི་ངོས་འཛིན་བྱེད་ཀྱི་ཡོད། སྤྱིར་ལུས་ཚོར་དང་འབྲེལ་བའི་བདེ་སྐྱིད་ཡོང་བ་ཕྱིའི་དངོས་པོར་ལྟོས་པ་དེ་དངོས་ཡོད་རེད། མིག་གི་ཤེས་པས་གཟུགས་ཡིད་དུ་འོང་བ་ཞིག་མཐོང་བའི་ཚེ་སེམས་ལ་དགའ་སྣང་ཡོང་བ་ལྟ་བུ་དང་། རོལ་མོ་ལྟ་བུའི་སྒྲ་སྙན་པ་ཞིག་ཐོས་ཚེ་སེམས་ལ་དགའ་སྣང་ཡོང་བ། དེ་བཞིན་དུ་དྲི་དང་རོ་དང་རེག་བྱ། ལྷག་པར་དུ་འཁྲིག་པའི་འདོད་ཆགས་དང་འབྲེལ་བའི་རེག་བྱ་ལྟ་བུ་སྒོ་ལྔའི་ཤེས་པ་རྐྱང་པ་དང་འབྲེལ་བའི་བདེ་སྐྱིད་ཀྱི་རིགས་ཤིག་ཡོད་ཅིང་། ཡང་རང་རེའི་སེམས་ཁམས་ཀྱི་འགྲོ་སྟངས་སྐོར་དངོས་ཡོད་ཀྱི་ཉམས་མྱོང་དང་འབྲེལ་ནས་བཤད་ན། སེམས་ནང་མི་སྐྱིད་པ་ཆེན་པོ་ཞིག་ཡོད་ན་མིག་གིས་ཡིད་དུ་འོང་བའི་གཟུགས་མཐོང་བའམ། ཡང་ན། ལྟད་མོ་ཆེན་པོ་ཞིག་ལ་ལྟ་བཞིན་ཡོད་པ། དེ་མིན་རོལ་མོ་སོགས་ཀྱི་སྒྲ་སྙན་པོ་ཞིག་ཉན་བཞིན་ཡོད་ཀྱང་དེས་སེམས་སྐྱིད་པའམ་ཡིད་བདེ་བ། བློ་བག་ཕེབས་པ་ཞིག་ཡོང་གི་མེད་པ་ཧ་ཅང་གསལ་པོ་རེད། དེ་ལྟར་ཞིབ་ཚགས་པོའི་སྒོ་ནས་བསམ་བློ་བཏང་ན། སྒོ་ལྔའི་ཤེས་པ་དང་འབྲེལ་བའི་བདེ་སྐྱིད་ཅིག་དང་ནང་ཡིད་བློ་དང་འབྲེལ་བའི་བདེ་སྐྱིད་ཅིག་སྟེ་བདེ་སྐྱིད་ལ་རིགས་གཉིས་ཡོད་པ་མཐོང་ཐུབ།

ནང་ཡིད་བློར་དོ་སྣང་དང་རྟོག་དཔྱོད་མི་བྱེད་པ།

དངོས་པོའི་ཡར་རྒྱས་རྐྱང་པར་བསམ་བློ་གཏོང་མཁན་དེ་དག་གིས་སེམས་ཁམས་རིག་པའི་སྐོར་ཤོད་པའི་སྐབས་སུའང་སྒོ་ལྔའི་ཤེས་པ་དང་འབྲེལ་བའི་སྐོར་ལ་མ་གཏོགས་བསམ་བློ་གཏོང་གི་མེད། ཕྱོགས་གཅིག་ནས་བསམ་བློའི་རིགས་རྣམས་ཀླད་པ་དང་ཐད་ཀར་འབྲེལ་བ་ཡོད་པར་བརྟེན་དེ་དང་འབྲེལ་ནས་ཀྱང་འགྲེལ་བཤད་བྱེད་ཀྱི་ཡོད། ངོས་ཀྱིས་ཚན་རིག་པ་ཁག་དང་ཐུག་སྟེ་ཤེས་པའི་ Consciousness སྐོར་བགྲོ་གླེང་བྱེད་སྐབས་ཁོང་ཚོ་མང་ཆེ་བས་གཙོ་བོ་དབང་པོའི་ཤེས་པ་ཁོ་ནར་བསམ་བློ་གཏོང་བའམ་ཀླད་པ་དང་འབྲེལ་ནས་སྐད་ཆ་ཤོད་པ་ལས། ནང་ཡིད་བློའི་ Mental Consciousness ཐོག་ལ་ཧ་ལམ་དོ་སྣང་དང་རྟོག་དཔྱོད་གང་ཡང་བྱེད་ཀྱི་མི་འདུག །སྤྱིར་ཡིད་བློ་ཀླད་པ་དང་འབྲེལ་ནས་ཡོད་ཀྱང་ཡིད་བློ་ཕྲ་རུ་སོང་བའི་ཚེ་ཀླད་པར་ལྟོས་ཚབས་ཆུང་དུ་འགྲོ་བཞིན་པ་གསལ་པོ་རེད།

ཉེ་ཆར་ངོས་ཨི་ཊ་ལིར་ཕྱིན་ཏེ་ས་གནས་འགའ་ཞིག་ཏུ་ཚན་རིག་པ་ཁག་ཅིག་དང་ཐུག་འཕྲད་ཀྱིས་བགྲོ་གླེང་བྱ་རྒྱུ་བྱུང་ལ། འདས་པའི་ལོ་ངོ་སུམ་ཅུ་ལྷག་གི་རིང་འབྲེལ་ཡོད་ཚན་རིག་པ་ཁག་དང་འབྲེལ་བ་བྱས་ཡོད། དེང་སྐབས་ནུབ་ཕྱོགས་ཀྱི་སེམས་ཁམས་རིག་པ་བ་སོགས་ཀྱིས་སེམས་ཁམས་རིག་པ་དང་འབྲེལ་ཏེ་ཤེས་པའི་སྐོར་ཤོད་སྐབས་གཙོ་བོ་སྒོ་ལྔའི་ཤེས་པ་དང་འབྲེལ་བའི་ཤེས་པ་རགས་པ་ཁོ་ན་མ་གཏོགས་ནང་ཡིད་བློའི་སྐོར་ལ་ཤོད་ཀྱི་མེད། འོན་ཀྱང་དུས་རབས་ཉི་ཤུ་པའི་མཇུག་ཙམ་ནས་བཟུང་གཞི་ནས་ཀླད་ཁམས་ཚན་རིག་པས་སྒོམ་སྒྲུབ་ལ་བརྟེན་ནས་སེམས་ལ་འགྱུར་བ་འགྲོ་བ་ལྟ་བུ་སེམས་ལ་འགྱུར་བ་བཏང་ནས་ཀླད་པར་ཕར་འགྱུར་བ་འགྲོ་རྒྱུ་ཡོད་པའི་སྐོར་ལ་དོ་སྣང་གསར་པ་ཞིག་སླེབས་ཏེ་བརྟག་དཔྱད་དང་ཉམས་ཞིབ་བྱེད་བཞིན་ཡོད།

མིས་བཟོས་པའི་དཀའ་ངལ་ཉུང་དུ་གཏོང་དགོས།

མདོ་དོན་སྙིང་པོ་ད་ལྟའི་འཛམ་བུ་གླིང་འདིའི་སྟེང་ཕྱི་དངོས་པོ་ཡར་རྒྱས་ཧ་ཅང་ཆེན་པོ་ཕྱིན་ཡོད་ཀྱང་ནང་བསམ་བློ་འདུལ་ཐབས་ཀྱི་ཤེས་ཡོན་ལ་འཐུས་ཤོར་ཆེན་པོ་ཕྱིན་པའི་རྐྱེན་གྱིས་དཀའ་ངལ་ཧ་ཅང་མང་པོ་ཞིག་མུ་མཐུད་འབྱུང་བཞིན་ཡོད་ལ། རང་བཞིན་འབྱུང་འཁྲུག་གི་སྡུག་བསྔལ་ལྟ་བུ་རང་རེས་བཟློག་ཐབས་མེད་ཀྱང་མིས་བཟོས་པའི་སྡུག་བསྔལ་ཧ་ཅང་མང་པོ་ཞིག་འབྱུང་བཞིན་པ་དེ་དག་ཉུང་དུ་གཏོང་ཐབས་ཤིག་ངེས་པར་བྱེད་དགོས་པ་རེད། རང་རེ་མི་རྣམས་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་ཡིན་ཡང་འཁྲུག་འཛིང་བྱས་ཏེ་ཕན་ཚུན་གསོད་རེས་གཏོང་བའི་གནས་སྟངས་ཚུན་ཆད་ཡོང་བཞིན་ཡོད། དཔེར་ན། འདས་པའི་དུས་རབས་ཉི་ཤུ་པའི་ནང་འཛམ་གླིང་དམག་ཆེན་དང་གཉིས་དང་། ཀོ་རི་ཡའི་དམག་འཁྲུག་དང་ཝེད་ནམ་གྱི་དམག་འཁྲུག །དེ་བཞིན་ཨུ་རུ་སུ་དང་རྒྱ་ནག་གི་ནང་འཁྲུག་སོགས་ཀྱི་སྐབས་མི་ནང་ཕན་ཚུན་གསོད་རེས་གཏོང་བའི་ཚད་ལས་བརྒལ་བའི་གནས་ཚུལ་ཐབས་སྐྱོ་པོ་བྱུང་ཡོད།

ཆགས་སྡང་གཉིས་ཀྱིས་དམག་འཁྲུག་སོགས་ཀྱི་རྙོག་གྲ་བཟོ་ཚུལ།

ད་ལྟའི་དུས་སྐབས་ལ་མཚོན་ནའང་། ཁ་ཉིན་ཕྱི་ཚེས་ ༡ གི་དགོང་དྲོ་ཨ་མི་རི་ཀའི་གྲོང་ཁྱེར་ Las Vegas རུ་མཚན་ཚོགས་འཚོགས་ས་ཞིག་ཏུ་ཉེ་འཁོར་ཟ་ཁང་ཞིག་གི་སྒེའུ་ཁུང་བརྒྱུད་ནས་མི་ཞིག་གིས་མེ་མདའ་བརྒྱབ་སྟེ་མི་ལྔ་བཅུ་ང་བརྒྱད་ཙམ་བསད་ཅིང་མི་ལྔ་བརྒྱ་ལྷག་ལ་རྨས་སྐྱོན་བཏང་ནས་ཤིན་ཏུ་ཐབས་སྐྱོ་བའི་གནས་ཚུལ་བྱུང་ཡོད། དེ་བཞིན་དུ་ཨ་རབ་ཀྱི་ཡུལ་གྲུ་ཁག་ཏུ་ཆོས་ལུགས་མི་འདྲ་བ་རྒྱུ་མཚན་དུ་བྱས་ཏེ་ཕན་ཚུན་གསོད་རེས་གཏོང་བའི་གནས་ཚུལ་ཡོང་བཞིན་པ་ཆེས་ཤིན་ཏུ་ཐབས་རྡུགས་དང་སེམས་སྐྱོ་བའི་གནས་ཚུལ་རེད། ཡེ་མན་ནང་དམག་འཁྲུག་གི་རྐྱེན་གྱིས་མི་ཧ་ཅང་མང་པོ་ཞིག་ལ་སྨན་བཅོས་དང་འཕྲོད་བསྟེན། བཟའ་བཅའི་མཐུན་རྐྱེན་མ་ལྡང་བའི་གནས་སྟངས་ཡོང་གི་ཡོད་ལ། ལྷག་པར་དུ་རང་རེས་བརྙན་འཕྲིན་དང་འདྲ་པར་ལས་མཐོང་བཞིན་པ་ལྟར་ཕྲུ་གུ་ལོ་ཆུང་ཧ་ཅང་མང་པོ་ཞིག་ལ་བཟའ་བཅའ་སོགས་ཀྱི་མཐུན་རྐྱེན་མེད་པར་ལུས་པོ་སྐམ་རིད་དུ་གྱུར་ཏེ་མིག་ཀོང་དོང་དུ་ལྷུང་བ་ལྟ་བུ་ཧ་ཅང་སྐྱོ་པོ་འདུག །འབྲེལ་ཡོད་ཁག་གིས་ཆགས་སྡང་ཉམས་སུ་བླངས་ཏེ་འཁྲུག་རྩོད་བྱ་རྒྱུའི་དོན་དུ་གོ་ལག་ལ་དོ་སྣང་བྱེད་པ་མ་གཏོགས་ཡུལ་མི་སྐྱོ་པོ་དེ་དག་ལ་ལྟ་རྟོག་དང་དོ་སྣང་གང་ཡང་བྱེད་ཀྱི་མི་འདུག །

དེང་སྐབས་འཛམ་གླིང་ནང་གོ་མཚོན་གྱི་ཆེད་དུ་གཏོང་རྒྱུའི་འགྲོ་སོང་ཆ་ཚང་མིན་ཡང་དེ་དག་གི་ཕྱེད་ཙམ་ཞིག་འགྲོ་བ་མིའི་ཤེས་ཡོན་དང་འཕྲོད་བསྟེན་སོགས་ཀྱི་ཐོག་ལ་གཏོང་ཐུབ་པ་བྱུང་ན་ཧ་ཅང་ཡག་པོ་ཡོང་ངེས་ཀྱང་དེ་ལྟར་གཏོང་གི་མེད། འཚོང་འགྲེམས་བྱ་རྒྱུའི་ཆེད་འཕེལ་རྒྱས་ཧ་ཅང་ཆེན་པོ་གཏོང་བཞིན་པའི་གོ་མཚོན་དེ་དག་གི་ལས་ཀ་དེ་མི་གཞན་དག་གསོད་རྒྱུ་དེ་རེད། རྙོག་གྲ་བཟོ་མཁན་དང་སྡུག་བསྔལ་མྱོང་མཁན་ཡོངས་རྫོགས་མི་གཅིག་གྱུར་ཡིན་པ་གང་ཞིག་ལ་ནང་ཕན་ཚུན་གསོད་རེས་གཏོང་བ་དེ་ཧ་ཅང་ཐབས་སྐྱོ་པོ་དང་མུ་མཐུད་འདི་ལྟར་འཚོ་མི་ཐུབ་པ་ལྟ་བུ་ཞིག་རེད།

རྙོག་གྲ་འདི་དག་སྒོ་ལྔའི་ཤེས་པ་རྐྱང་པ་དང་འབྲེལ་ནས་བྱུང་བ་ཞིག་མིན་པར་སྤྱིར་ཡིད་བློ་དང་དེའི་ནང་ནས་ཀྱང་ཆགས་སྡང་གཉིས་ཀྱིས་བཟོས་པ་ཞིག་ཡིན། དེ་ཡང་ང་ཚོ་ཞེས་རང་ཕྱོགས་ལ་ཆགས་པ་དང་། ཁོང་ཚོ་ཞེས་གཞན་ཕྱོགས་ལ་སྡང་བའམ་ཐག་རིང་པོའི་འདུ་ཤེས་བཟུང་སྟེ་ཕྱོགས་རིས་ཀྱི་བློས་ཆོས་དད་མི་འདྲ་བ་ལྟ་བུའི་ཁྱད་པར་ཅུང་ཟད་མཐོང་བའི་རྐྱེན་བྱས་ཏེ་གཞན་ཕྱོགས་རྣམས་གསོད་པ་དང་རྡུང་བ། བཅོམ་པ་དང་འཕྲོག་པ་སོགས་བྱེད་ཀྱི་ཡོད། དེ་དག་གཙོ་བོ་ཡིད་བློ་དང་འབྲེལ་བ་ཡོད། བསམ་བློའི་ནང་ནས་རང་ཕྱོགས་དང་གཞན་ཕྱོགས་གཉིས་སུ་ཕྱེ་སྟེ་རང་ཕྱོགས་ལ་ཆགས་པ་དང་གཞན་ཕྱོགས་ལ་སྡང་བའི་དབང་གིས་འཛམ་བུ་གླིང་གི་རྙོག་གྲ་དེ་དག་བྱུང་བ་གསལ་པོ་རེད།

སྐྱེས་ཙམ་ཉིད་ནས་རང་ཆས་སུ་བྱུང་བའི་བརྩེ་བ།

ཆགས་སྡང་གཉིས་པོ་དེ་མིའི་ལྷན་སྐྱེས་ཀྱི་བསམ་བློའི་ནང་རང་ཆས་སུ་ཡོད་ཅིང་དེ་གཉིས་ཀྱི་ལས་འགན་ལྟ་བུ་རང་རྒྱུད་ལྡན་གྱི་གང་ཟག་དེ་ཉིད་ཀྱི་འཚོ་གནས་ཆེད་སྲུང་སྐྱོབ་བྱ་རྒྱུ་དེ་ཡིན་པ་ལྟ་བུ་ཞིག་རེད། འོན་ཀྱང་ཐལ་ཆེས་པ་དང་བློ་རྒྱ་ཆུང་ངུར་གྱུར་པའི་སྐབས་སུ་དེ་གཉིས་ཀྱིས་རྙོག་གྲ་བཟོ་བཞིན་ཡོད། ཆགས་སྡང་ཆུང་དུ་གཏོང་བ་ལ་གཉེན་པོ་བསྟེན་དགོས་ཤིང་། གཉེན་པོ་དེ་ཡང་ཕྱི་ལོགས་ནས་བཙལ་རྒྱུ་མིན་པར་ནང་སེམས་རྒྱུད་ཀྱི་སྟེང་ནས་བཙལ་དགོས་པ་ཡིན། རང་རེ་མི་ཚང་མར་བྱམས་བརྩེའི་ཚོར་བ་ཡོད་ཅིང་མི་ཙམ་དུ་མ་ཟད་སྤྱི་ཚོགས་ལ་བརྟེན་པའི་སེམས་ཅན་དུད་འགྲོ་ཚུན་ཆད་ལའང་ནང་ཕན་ཚུན་བརྩེ་བའི་འདུ་ཤེས་ཀྱི་ཐོག་ནས་མཉམ་དུ་འཚོ་བཞིན་ཡོད། རང་རེ་མི་རྣམས་ནི་དེ་བས་ཀྱང་སྤྱི་ཚོགས་ལ་བརྟེན་པའི་སེམས་ཅན་ཡིན་པའི་ཆ་ནས་ཕན་ཚུན་བརྩེ་བ་ལྡན་པའི་སྒོ་ནས་འཚོ་དགོས་ཤིང་། བརྩེ་བའི་བློ་དེ་ཡང་མ་ལས་སྐྱེས་པའི་རྗེས་གསར་དུ་བསྒྲུབ་དགོས་པ་ལྟ་བུ་ཞིག་མིན་པར་སྐྱེས་ཙམ་ཉིད་ནས་རང་ཆས་སུ་ཡོད་པ་ཞིག་རེད། དེ་ཡང་ཕྲུ་གུ་སྐྱེས་མ་ཐག་མས་བྱམས་བརྩེས་སྐྱོང་བ་དང་། བུས་ཀྱང་མ་ལ་ཕར་བརྩེ་བའི་འདུ་ཤེས་ཤིག་ཕུང་པོའི་གྲུབ་ཆའི་སྟེང་ནས་རང་གི་ངང་གིས་ཡོང་གི་ཡོད། དེ་ལྟ་བུའི་བརྩེ་བ་དེ་ཉིད་ཆོས་དང་འབྲེལ་ནས་བྱུང་བ་ཞིག་མིན་ལ། སློབ་སྦྱོང་སྤྲད་ནས་བྱུང་བ་ཞིག་ཀྱང་མིན་པར་རང་བཞིན་ལྷན་སྐྱེས་ཀྱི་ཚུལ་དུ་བྱུང་བ་ཞིག་ཡིན།

རང་གི་བདེ་སྐྱིད་ཆེད་བརྩེ་བ་དགོས་མཁོ་ཆེ་བའི་ཚུལ།

བར་སྐབས་ཚན་རིག་པ་དང་གོ་བསྡུར་བྱེད་པའི་སྐབས་སུ་ཚན་རིག་པ་འགའ་ཞིག་གིས་མིའི་ལྷན་སྐྱེས་ཀྱི་རང་བཞིན་དེ་བྱམས་བརྩེའི་རང་བཞིན་རེད་ཅེས་རྗོད་ཀྱི་འདུག །དེ་ཡང་ཆོས་ཕྱོགས་དང་འབྲེལ་ནས་བཤད་པ་མིན་པར་ཚན་རིག་པ་རང་གི་བརྟག་དཔྱད་ཀྱི་ལམ་ནས་ཤོད་ཀྱི་ཡོད། ཕྲུ་གུ་མའི་མངལ་ལ་གནས་པའི་དུས་སུ་མའི་སེམས་ནང་ཞི་བདེ་ཡོད་ན་མངལ་གྱི་ཕྲུ་གུའི་འཚར་ལོངས་ལ་ཕན་ཐོགས་ཡོད་པ་དང་། གལ་ཏེ་མ་དེ་ཉིད་སེམས་ཁྲལ་སོགས་ཀྱིས་སེམས་འཁྲུགས་ཏེ་མི་སྐྱིད་པ་ཆེན་པོའི་ངང་གནས་ཚེ་མངལ་གྱི་ཕྲུ་གུའི་བདེ་ཐང་ལ་གནོད་ཀྱི་ཡོད་སྐོར་ཤོད་ཀྱི་འདུག །མངལ་ནས་སྐྱེས་ཟིན་པའི་རྗེས་སུ་ཡང་ཨ་མས་ཕྲུ་གུ་དེར་མི་དགའ་བ་བྱས་ཏེ་བདག་མེད་དུ་བསྐྱུར་ན་འཆི་རྒྱུ་ལས་མེད། མདོར་ན། རང་རེ་འགྲོ་བ་མི་དུང་ཕྱུར་བདུན་ཅུ་ཙམ་ཞིག་ཡོད་པ་ཚང་མ་མ་ལས་བྱུང་བ་དང་མ་ཡིས་ནུ་ཞོས་བསྐྱངས་ཏེ་འཚོས་པ་ཤ་སྟག་ཡིན་པར་བརྟེན། རང་རེའི་ཕུང་པོའི་གྲུབ་ཆ་རང་གི་སྟེང་ནས་གཞན་གྱིས་རང་ལ་བརྩེ་བའི་རྣམ་འགྱུར་བསྟན་ན་སེམས་ནང་སྐྱིད་སྣང་ཡོང་གི་ཡོད་ལ། གཞན་གྱིས་བརྩེ་བའི་རྣམ་འགྱུར་གཏན་ནས་མེད་པར་གནས་ན་སེམས་ནང་མི་སྐྱིད་པ་ཡོང་གི་ཡོད།

ཕྲུ་གུར་བརྟག་དཔྱད་བྱས་ཏེ་མིའི་རང་བཞིན་བྱམས་བརྩེ་ཅན་དུ་བསྒྲུབས་པ།

ཚན་རིག་པ་དང་ཕན་ཚུན་ཐུག་འཕྲད་ཀྱིས་བགྲོ་གླེང་བྱེད་པའི་སྐབས་ཤིག་ཁོང་ཚོས་བརྟག་དཔྱད་ཞིབ་འཇུག་བྱས་པའི་གྲུབ་དོན་ཞིག་བརྙན་རིས་ཀྱི་ཐོག་ནས་བསྟན་པར། འགུལ་རིས་གློག་བརྙན་དེའི་ནང་ཕྲུ་གུ་ཆུང་ཆུང་གཉིས་ལས་གཅིག་གིས་སྤོ་ལོ་ཞིག་གྱེན་ལ་འབུད་པའི་སྐབས་ཕྲུ་གུ་གཞན་དེས་དེར་རོགས་པ་བྱས་ཏེ་མཉམ་དུ་སྤོ་ལོ་དེ་གྱེན་ལ་འབུད་པའི་ཚན་པ་ཞིག་འདུག་ཅིང་། གློག་བརྙན་གྱི་ཚན་པ་དེ་སྐྱེས་ནས་ཟླ་བ་དྲུག་ཙམ་ལོན་ཞིང་ཁ་གྲག་མི་ཤེས་པའི་ཕྲུ་གུ་ཞིག་ལ་སྟོན་སྐབས་ཕྲུ་གུ་དེས་གད་མོ་བགད་དེ་དགའ་སྣང་གི་རྣམ་འགྱུར་སྟོན་གྱི་འདུག །ཁ་གྲག་མི་ཤེས་པའི་ཕྲུ་གུ་ཧ་ཅང་ཆུང་ཆུང་ཞིག་ཡིན་ཡང་། གློག་བརྙན་ནང་གི་ཕྲུ་གུ་གཉིས་པོས་ཕན་ཚུན་བརྩེ་བའི་ལམ་ནས་རོགས་རམ་བྱེད་རེས་བྱེད་པའི་གནས་ཚུལ་དེ་མཐོང་སྐབས་གད་མོ་བགད་དེ་རང་བཞིན་གྱིས་དགའ་སྣང་གི་རྣམ་འགྱུར་སྟོན་གྱི་འདུག །

ཡང་འགུལ་རིས་གློག་བརྙན་གྱི་དུམ་བུ་གཞན་ཞིག་ནང་ཕྲུ་གུ་གཉིས་ལས་གཅིག་གིས་སྤོ་ལོ་ཞིག་གྱེན་ལ་འབུད་པའི་སྐབས་གཞན་དེས་རོགས་རམ་མི་བྱེད་པར་བསམ་གནག་བྱས་ཏེ་སྒང་ནས་མར་འབུད་བཞིན་པའི་བརྙན་པར་ཞིག་བསྟན་པར་གོང་གི་ཟླ་དྲུག་སོན་པའི་ཕྲུ་གུ་དེས་མ་སྐྱིད་པའི་རྣམ་འགྱུར་སྟོན་གྱི་འདུག །རང་རེ་རྣམས་བྱམས་བརྩེས་འཚོ་བཞིན་ཡོད་ཅིང་། གཞན་གྱིས་འཛུམ་མདངས་སྟོན་པ་སོགས་བྱམས་བརྩེའི་རྣམ་འགྱུར་བསྟན་ན་སེམས་ནང་དགའ་སྤྲོ་ཡོང་བ་དང་། གཞན་གྱིས་བྱམས་བརྩེ་མེད་པར་བསམ་གནག་བྱེད་པའི་རྣམ་འགྱུར་བསྟན་ན་ཕྲུ་གུས་ཀྱང་མི་དགའ་བ་བྱེད་ཀྱི་ཡོད་པ་དང་། ཚུལ་དེས་མིའི་ལྷན་སྐྱེས་ཀྱི་རང་བཞིན་དེ་བྱམས་བརྩེའི་རང་བཞིན་ཅན་ཡིན་པ་སྟོན་གྱི་ཡོད་ཚུལ་ཁོང་ཚོས་འགྲེལ་བཤད་བརྒྱབ་སོང་། ངོས་ཀྱང་སྐབས་དེ་དུས་ཁོང་ཚོའི་འགྲེལ་བཤད་བྱེད་སར་ཡོད།

འཛམ་བུ་གླིང་འདིའི་ནང་རྙོག་གྲ་ཧ་ཅང་མང་པོ་ཞིག་ཡོང་བཞིན་ཡོད་ཅིང་། རྙོག་གྲ་དེ་དག་ཀྱང་ང་དང་ཁྱོད་ཅེས་ཕྱོགས་རིས་བྱས་པ་ལ་བརྟེན་ནས་འབྱུང་གི་ཡོད་སྟབས། བྱམས་བརྩེ་ཡོད་ན་རང་གིས་རང་ལ་བརྩེ་བ་བྱེད་པ་ལྟར་གཞན་ལ་ཡང་ཕྱོགས་རིས་མི་བྱེད་པར་བརྩེ་བ་བྱེད་པ་ཡོང་ཐུབ། རང་རེའི་ཕུང་པོའི་གྲུབ་ཆའི་སྟེང་ནས་ཡོང་བཞིན་པའི་ལྷན་སྐྱེས་ཀྱི་བརྩེ་བ་དེ་རང་གི་ཕ་མ་དང་གཉེན་ཉེ་དུར་དམིགས་ནས་སྐྱེ་བཞིན་ཡོད་ཅིང་། བརྩེ་བ་དེ་ཉིད་བརྩེ་བ་སྐྱེ་སའི་ཡུལ་དེ་མི་ཡིན་པའི་རྒྱུ་མཚན་གྱིས་སྐྱེ་ཡི་མེད་པར་མི་དེས་རང་ལ་ཕན་ཐོགས་ཀྱི་ཡོད་པའམ། ཡང་ན། མི་དེ་རང་གི་གྲོགས་པོ་ཡིན་པ་ལྟ་བུའི་ངོས་འཛིན་དང་འབྲེལ་ནས་སྐྱེ་ཡི་ཡོད། དེ་ལྟ་བུའི་བརྩེ་བ་སྐྱེ་བའི་རྒྱུ་མཚན་གཙོ་བོ་དེ་ཕ་རོལ་པོའི་བྱ་སྤྱོད་དང་རྣམ་འགྱུར་ལ་ལྟོས་པ་ཡིན། ཕ་རོལ་པོས་རང་ལ་ཕན་བཏགས་པ་རྒྱུ་མཚན་དུ་བྱས་ཏེ་རང་གི་གཉེན་དང་གྲོགས་པོར་ངོས་འཛིན་བྱེད་ཅིང་། ཕ་རོལ་པོས་རང་ལ་གནོད་པའམ་མི་དགའ་བ་བྱས་པ་རྒྱུ་མཚན་དུ་བྱས་ཏེ་རང་གི་དགྲ་ཡིན་པར་ངོས་འཛིན་བྱེད་ཀྱི་ཡོད།

གཉེན་ལ་དམིགས་པའི་བྱམས་བརྩེ་དེ་ཉིད་འགྲོ་བ་མི་ཡོངས་རྫོགས་ལ་དམིགས་པའི་བྱམས་བརྩེའི་ངོ་བོར་རྒྱ་བསྐྱེད་བྱེད་ཚུལ།

དེ་ཡང་དགྲ་དང་གཉེན་ཞེས་པ་སྐྱེས་ཙམ་ཉིད་ནས་ཡོད་པ་ཞིག་མིན་པར་རིམ་པས་མིའི་རྣམ་འགྱུར་དང་སྤྱོད་ལམ་སྟོན་སྟངས་དང་འབྲེལ་ནས་ཡོང་གི་ཡོད། དེས་ན་ང་ཚོས་མིའི་ཀླད་པ་འདི་ཉིད་བེད་སྤྱོད་བྱས་ཏེ་ཕྲན་བུའི་བསམ་བློ་རྒྱ་ཆེ་ཙམ་བཏང་ན། ཕྱོགས་གཅིག་ནས་རང་རེ་མིའི་སྤྱི་ཚོགས་འདི་ཚོགས་པར་བརྟེན་པའི་སྤྱི་ཚོགས་ཤིག་ཡིན་པ་དང་། ལྷག་པར་དུ་ད་ལྟའི་དུས་སྐབས་ལ་མཚོན་ན་འཛམ་བུ་གླིང་ཡོངས་རྫོགས་སྤྱི་ཚོགས་གཅིག་ལྟ་བུ་ཞིག་ཏུ་གྱུར་ཡོད། འཛམ་བུ་གླིང་གི་ཤར་ནུབ་ལྷོ་བྱང་གི་ཡུལ་གྲུ་ཡོངས་རྫོགས་དཔལ་འབྱོར་དང་ཁོར་ཡུག་གི་གནས་ཚུལ་སོགས་ཕྱོགས་གང་ཐད་ནས་ཕན་ཚུན་ལྟོས་ཏེ་གནས་ཡོད་ཅིང་། དེ་ལྟ་བུའི་དངོས་ཡོད་ཀྱི་གནས་སྟངས་དེས་རང་རེར་བསླབ་བྱ་གང་ཞིག་རྒྱག་གི་ཡོད་ཅེ་ན། འཛམ་བུ་གླིང་འདིའི་སྟེང་གི་མི་དུང་ཕྱུར་བདུན་ཅུ་ཙམ་ཞིག་ཡོད་པ་དེ་དག་ཡོངས་རྫོགས་མི་གཅིག་གྱུར་ཡིན་པའི་བསླབ་བྱ་རྒྱག་གི་ཡོད་ལ་ང་ཚོས་ཀྱང་དེ་ལྟར་བསླབ་བྱ་བླང་དགོས་པ་ཡིན། དཔེར་ན། འཛམ་བུ་གླིང་གི་གླིང་ཕྲན་མི་འདྲ་བར་གནས་པའི་རྒྱལ་ཁབ་ཁག་ལ་མཚོན་ན། རང་གི་ཁྱིམ་མཚེས་ཡུལ་གྲུ་ཁག་གནས་སྟངས་ཡག་པོ་བྱུང་ན་སོ་སོའི་ཡུལ་གྲུ་ཡང་ཞི་བདེ་ལྡན་པ་ཞིག་དང་། ཁྱིམ་མཚེས་ཡུལ་གྲུ་ཁག་འཁྲུགས་ནས་གནས་ན་རང་གི་ཡུལ་གྲུར་ཡང་མི་བདེ་བའི་གནས་སྟངས་ཡོང་བཞིན་ཡོད། དེ་ལས་ཀྱང་རྒྱ་ཆེ་ས་ནས་བཤད་ན་གླིང་ཕྲན་དེ་དག་ཀྱང་ཕན་ཚུན་གཅིག་ལ་གཅིག་བརྟེན་གྱི་འབྲེལ་བ་གྲུབ་ཡོད་ཅིང་། དེ་ལས་ཀྱང་རྒྱ་ཆེ་རུ་བཏང་ན་འཛམ་བུ་གླིང་སྤྱི་ཡོངས་ཕན་ཚུན་བརྟེན་ནས་གནས་པ་མཐོང་ཐུབ་པ་ཡིན།

སྔར་དུས་རབས་བརྒྱ་ཕྲག་འགའ་ཞིག་གི་གོང་དུ་གྲོང་གསེབ་ཕན་ཚུན་ཡང་དེ་ཙམ་ལྟོས་པ་མེད་པར་རང་བཙན་ལྟ་བུར་གནས་ཡོད་ཀྱང་། དེང་སྐབས་འགྱུར་བ་ཧ་ཅང་ཆེན་པོ་ཕྱིན་ཏེ་དཔལ་འབྱོར་གྱི་གནས་སྟངས་དང་འབྲེལ་ནས་བཤད་ན་རྒྱལ་སྤྱིའི་དཔལ་འབྱོར་ཞེས་ཤོད་སྲོལ་ཡོད་པ་ལྟར་ཕན་ཚུན་འབྲེལ་བ་ཧ་ཅང་ཆེན་པོར་གྱུར་ཡོད། ཁོར་ཡུག་གི་ཐོག་ནས་ཀྱང་འཛམ་བུ་གླིང་ཡོངས་རྫོགས་ཕན་ཚུན་འབྲེལ་ནས་གནས་ཡོད། གནས་སྟངས་དེ་འདྲ་ཞིག་གི་མཚམས་སུ་སླེབས་པའི་སྐབས་འདིར་རང་ལ་རྣམ་འགྱུར་བཟང་པོ་སྟོན་མཁན་གྱི་དགའ་ཉེ་དང་གྲོགས་མཆེད་ཙམ་ཞིག་ལ་དམིགས་ནས་བྱམས་བརྩེ་བྱ་རྒྱུ་མིན་པར་འགྲོ་བ་མི་ཡོངས་ལ་བརྩེ་བའི་བློ་བསྐྱེད་དེ་མི་གཅིག་གྱུར་གྱི་འདུ་ཤེས་བསྟེན་རྒྱུ་ཧ་ཅང་གལ་ཆེན་པོར་གྱུར་ཡོད། རང་རེས་སློབ་སྦྱོང་སྤྲད་ཚེ་དེ་ལྟར་ཡོང་ཐུབ་པ་ཡིན། དཔེར་ན། ང་ཚོས་རང་གི་ངོ་ཤེས་ཡིན་མིན་ལ་མི་ལྟོས་པར་ཆོས་ལུགས་དང་མི་རིགས་གཅིག་གྱུར་ཡིན་པའི་འདུ་ཤེས་ཀྱི་ཐོག་ནས་ང་ཚོ་དང་ང་ཚོ་ཞེས་བརྗོད་དེ་ཕན་ཚུན་འཆམ་མཐུན་བྱེད་ཀྱི་ཡོད་པ་རེད། དེ་འདྲའི་འདུ་ཤེས་དེ་ཉིད་འགྲོ་བ་མི་ཡོངས་རྫོགས་ལ་ཁྱབ་ཐུབ་པའི་འགྲོ་བ་མི་གཅིག་གྱུར་གྱི་འདུ་ཤེས་ཀྱི་ཕྱོགས་སུ་རྒྱ་བསྐྱེད་ཐུབ་པ་ཞིག་དགོས་ལ། དེ་ལྟར་རྒྱ་བསྐྱེད་བྱ་དགོས་ངེས་ཀྱང་ཡིན།

སྔོན་ལ་མིས་བཟོས་པའི་སྡུག་བསྔལ་དེ་དག་ཉུང་དུ་གཏོང་དགོས།

རང་རེས་རྒྱུན་དུ་སྨོན་ལམ་འདེབས་སྐབས་སེམས་ཅན་ཐམས་ཅད་ཅེས་སྨོན་ལམ་འདེབས་ཀྱི་ཡོད། ཚད་མེད་བཞི་སྒོམ་པའི་སྐབས་སུ་སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག །སེམས་ཅན་ཐམས་ཅད་སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག་ཅེས་སོགས་སེམས་ཅན་ཐམས་ཅད་ཅེས་རྗོད་ཀྱི་ཡོད་པ་རེད། མཐའ་མེད་པའི་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་སུ་གནས་པའི་སེམས་ཅན་རྣམས་ལ་མཚོན་ན་སྨོན་ལམ་གདབ་རྒྱུ་ཙམ་ལས་དངོས་སུ་ཕན་ཐོགས་བྱེད་ཐུབ་པ་གང་ཡང་མེད། འོན་ཀྱང་འཛམ་བུ་གླིང་འདིའི་སྒང་གི་སྲོག་ཆགས་སྤྱི་དང་དེའི་ནང་ནས་ཀྱང་མི་དུང་ཕྱུར་བདུན་ཅུ་ཙམ་ཞིག་ཡོད་པ་དེ་དག་ལ་འགྲོ་བ་མི་གཅིག་གྱུར་གྱི་འདུ་ཤེས་བསྐྱེད་དེ་ཕན་འདོགས་བྱེད་ཐུབ་པའི་གོ་སྐབས་ཡོད་ལ་དེ་ལྟར་ཡོང་ཐབས་བྱ་རྒྱུ་ཧ་ཅང་གལ་ཆེན་པོ་ཡིན། འགྲོ་བ་མི་ཡོངས་རྫོགས་སྡུག་བསྔལ་མི་འདོད་པ་དང་བདེ་སྐྱིད་འདོད་པ་ནི་གཅིག་གྱུར་རེད། དེར་བརྟེན་སྔོན་ལ་མིས་བཟོས་པའི་སྡུག་བསྔལ་དེ་དག་ཉུང་དུ་གཏོང་ཐབས་ཤིག་ཅིས་ཀྱང་བྱེད་དགོས།

འཕྲོད་བསྟེན་དང་ཚེ་རིང་པོ་ཡོང་བར་ཕན་པས་ཀྱང་བྱམས་བརྩེ་གོང་འཕེལ་གཏོང་དགོས།

སྡུག་བསྔལ་དེ་དག་ཉུང་དུ་གཏོང་བར་དེང་དུས་ཀྱི་ཤེས་ཡོན་རྐྱང་པས་ལྡང་གི་མེད་པར་བྱམས་བརྩེ་དགོས་ཀྱི་ཡོད། དེས་ན་ཆོས་དད་ཡོད་མེད་ལ་མི་ལྟོས་པར་མིའི་ལྷན་སྐྱེས་ཀྱི་རང་བཞིན་བྱམས་བརྩེའི་རང་བཞིན་ཅན་ཡིན་པ་དང་། དེང་རབས་ཚན་རིག་པས་ཀྱང་བྱམས་བརྩེ་ཡོད་ན་སེམས་ལ་ཞི་བདེ་ཡོང་བ་དང་དེས་ལུས་ཀྱི་འབྱུང་བ་སྙོམས་པོ་ཡོང་བ། དེ་ལ་བརྟེན་ནས་ལུས་བདེ་བ་དང་ཚེ་རིང་བ་ཡོང་བར་ཤོད་ཀྱི་ཡོད་ལ། གལ་ཏེ་ཡང་ཡང་ཞེ་སྡང་སྐྱེ་བ་དང་ཐེ་ཚོམ་ཟ་བ། ཕྲག་དོག་ལང་བ་སོགས་སེམས་འཁྲུགས་ནས་གནས་ན་དེས་ལུས་ཀྱི་ནད་འགོག་མ་ལག་ Immune System ཀྱི་ནུས་པ་ཆུང་དུ་གཏོང་བཞིན་ཡོད་སྐོར་རྗོད་ཀྱི་ཡོད།

སྤྱིར་བཏང་གི་གོ་རྟོགས་ལ་བརྟེན་ནས་ཀྱང་བྱམས་བརྩེ་གོང་འཕེལ་དུ་གཏོང་དགོས།

སྤྱིར་བཏང་གི་གོ་རྟོགས་ Common Sense དང་འབྲེལ་ནས་བཤད་ཀྱང་། རང་རེ་ཚང་མ་ཁྱིམ་མཚེས་སོགས་མེད་པར་གཅིག་པུར་གནས་མི་ཐུབ་པས་གཞན་དང་མཉམ་དུ་འཚོ་དགོས་ཀྱི་ཡོད། ཁྱིམ་མཚེས་དང་མཉམ་དུ་འཚོ་སྐབས་རྒྱུན་དུ་རྒྱག་རེས་བརྒྱབ་སྟེ་སྡོད་མཁན་ཞིག་དང་མཉམ་དུ་འཚོ་དགོས་པ་བྱུང་ན་སྐྱིད་པོ་ཡོང་ཐབས་མེད། ཁྱིམ་མཚེས་དེ་འདྲའི་རིགས་དང་ཐུག་སྐབས་གཡོལ་ནས་འགྲོ་དགོས་པ་ཡོང་ངེས། གལ་ཏེ་ཕན་ཚུན་འཕྲད་པའི་སྐབས་ཁྱིམ་མཚེས་ཀྱིས་ཚུར་མིག་ལོག་བལྟ་བ་དང་། རང་གིས་ཀྱང་ཁོང་ཁྲོ་ལངས་ཏེ་ཕར་མིག་ལོག་བལྟ་དགོས་པ་དེ་འདྲའི་ངང་གནས་ན་སྐྱིད་པོ་ཡོང་ཐབས་གཏན་ནས་མེད། དཔལ་འབྱོར་གྱི་ཐོག་ནས་འབྱོར་ལྡན་ཡིན་མིན་ལ་མི་ལྟོས་པར་ཕན་ཚུན་ཐུག་པ་དང་དེ་མ་ཐག །གྲོགས་པོ་སླེབས་བྱུང་ང་། ཁམས་བཟང་། ཁམས་བཟང་ཟེར་མཁན་ཞིག་བྱུང་ན་སྐྱིད་པོ་ཡོད། དེའི་ཐོག་གནམ་གཤིས་ཀྱང་གང་འཚམ་སྐྱིད་པོ་ཡོད་ན་གྲོགས་པོ་དང་མཉམ་དུ་ཇ་འཐུང་བ་དང་ཁ་ལག་བཟའ་བ་ལྟ་བུ་སྐྱིད་པོ་ཡོད། དེ་འདྲ་མ་རེད་དམ།

རྦད་དེ་སེམས་ཁྲོས་ནས་བསྡད་ན་སྐྱིད་པོ་ཡོང་ཐབས་གཏན་ནས་མེད། དེ་མིའི་ལྷན་སྐྱེས་ཀྱི་རང་བཞིན་རེད། དེར་བརྟེན། རང་གི་ལུས་ལ་དཔེ་ལོངས་ལ། །གཞན་ལ་གནོད་པ་མ་བྱེད་ཅིག །ཅེས་གསུངས་པ་ལྟར། གཞན་གྱིས་རང་ལ་རྣམ་འགྱུར་མི་ལེགས་པ་བསྟན་ན་རང་ལ་མི་སྐྱིད་པ་ཡོང་བའི་ཉམས་མྱོང་དེ་ཉིད་དཔེར་བཟུང་སྟེ་རང་གིས་ཀྱང་ངོ་ཤེས་མིན་ལ་མི་ལྟོས་པར་མི་གཞན་ལ་ཕན་སེམས་ཀྱིས་བརྩེ་བའི་རྣམ་འགྱུར་བསྟན་ཏེ་མི་བཅུས་མི་བརྒྱ་དང་། མི་བརྒྱས་མི་སྟོང་། སྟོང་གིས་ཁྲི། ཁྲིས་འབུམ་བརྒྱུད་དེ་ཡ་རབས་སྤྱོད་བཟང་གོང་འཕེལ་གཏོང་དགོས་པ་གལ་ཆེ་ཡིན། འདི་ཡང་རང་རེ་རྣམས་སྡུག་བསྔལ་མི་འདོད་ཅིང་བདེ་བ་འདོད་པའི་མི་གཅིག་གྱུར་ཡིན་པའི་འདུ་ཤེས་དང་འབྲེལ་ནས་ཡོང་ཐུབ་པས་ངེས་པར་ཆོས་དད་དང་འབྲེལ་ནས་ཡོང་དགོས་དོན་མེད། དེ་ལྟར་སྡུག་བསྔལ་ཞེས་པ་སེམས་འཁྲུགས་ཏེ་ཡིད་མི་དགའ་བའི་ཐོག་ནས་ཡོང་བཞིན་ཡོད་ཅིང་། མི་ཕན་ཚུན་བརྩེ་བ་བཅངས་པ་ལས་བདེ་སྐྱིད་ཡོང་བ་ཡིན་སྟབས། བདེ་སྐྱིད་འདོད་པ་རྒྱུ་མཚན་དུ་བྱས་ཏེ་ཕན་ཚུན་བརྩེ་སེམས་བཅང་དགོས་པ་ཧ་ཅང་གལ་ཆེན་པོ་ཡིན།

ཆོས་ལ་མ་བརྟེན་པའི་བྱམས་བརྩེ་གོང་འཕེལ་གཏོང་ཐབས་ཀྱི་རིམ་པ་གསུམ།

དེས་ན་ཆོས་དད་ཡོད་མེད་ལ་མི་ལྟོས་པར་བྱམས་བརྩེའི་བསམ་བློ་གོང་སྤེལ་གཏོང་དགོས་པ་གལ་ཆེན་པོ་ཡིན། བྱམས་བརྩེ་གོང་སྤེལ་གཏོང་སྟངས་དེ་ཡང་འཇིག་རྟེན་བཀོད་པ་པོ་དཀོན་མཆོག་གི་བཀའ་ཡིན་ཟེར་བ་ལྟ་བུ་ཆོས་ཕྱོགས་ལ་བརྟེན་པ་མིན་པར་ཤེས་ཡོན་ལ་བརྟེན་ནས་གོང་སྤེལ་གཏོང་དགོས་པ་ཡིན། དེ་ཡང་གོང་དུ་བཤད་པ་ལྟར་ ༡༽ Common Sense སྤྱིར་བཏང་གི་གོ་རྟོགས་དང་། ༢༽ Scientific Findings ཚན་རིག་གི་གྲུབ་དོན། ༣༽ Common Experience ཐུན་མོང་གི་ཉམས་མྱོང་བཅས་ལ་བརྟེན་ནས་དེང་རབས་ཤེས་ཡོན་གྱི་ལམ་སྲོལ་ནང་བྱམས་བརྩེའི་སློབ་གསོ་གོང་སྤེལ་གཏོང་ཐབས་བྱ་དགོས། ཐུན་མོང་གི་ཉམས་མྱོང་ཞེས་པ་ནི་གོང་དུ་བཤད་པ་ལྟར་རང་ཅག་འགྲོ་བ་མི་དུང་ཕྱུར་བདུན་ཅུ་ཙམ་ཞིག་ཡོད་པ་ཚང་མ་མ་ལས་སྐྱེས་ཤིང་མ་ཡི་བྱམས་བརྩེར་བརྟེན་ནས་འཚོ་བའི་ཉམས་མྱོང་ཡོད་པ་ཤ་སྟག་ཡིན་སྟབས་དེ་ལྟ་བུའི་ཉམས་མྱོང་ལ་གོ་དགོས།

ནང་བསམ་བློའི་འཕྲོད་བསྟེན་ལ་ཡང་གལ་ཆེར་བརྩི་དགོས།

དེ་ལྟར་བྱམས་བརྩེའི་སློབ་གསོ་དེང་རབས་ཀྱི་ཤེས་ཡོན་ལམ་སྲོལ་ནང་ཚུད་ཐབས་ཐད་ང་ཚོས་འབད་བརྩོན་བྱས་ཏེ་ལོ་ངོ་བཅོ་ལྔ་ཉི་ཤུ་འགྲོ་བཞིན་ཡོད། བྱམས་བརྩེ་གོང་སྤེལ་གཏོང་བར་ཤེས་པའམ་སེམས་ཁམས་རིག་པའི་འགྲོ་སྟངས་ཤེས་དགོས་པ་ཡིན། གོང་དུ་བཤད་པ་ལྟར་ནང་ཤེས་པ་ཞེས་རྗོད་སྐབས་དབང་པོའི་ཤེས་པ་རྐྱང་པར་བསམ་བློ་བཏང་ན་དེས་ལྡང་གི་མེད། དེར་བརྟེན་གཙོ་བོ་ཡིད་བློར་སྦྱོར་བརྡར་སྤྲད་དེ་སེམས་ལ་འགྱུར་བ་གཏོང་ཐབས་བྱ་དགོས་པ་ཡིན། ཡིད་བློར་འགྱུར་བ་གཏོང་བར་ཐོག་མར་ཡིད་བློའི་འགྲོ་སྟངས་ཤེས་དགོས། དེང་སང་ངོས་ཀྱིས་ Hygiene of Physical ལུས་ཀྱི་འཕྲོད་བསྟེན་གལ་ཆེར་བརྩི་བ་བཞིན་དུ་ Hygiene of Emotion ནང་བསམ་བློའི་འཕྲོད་བསྟེན་ལ་ཡང་གལ་ཆེར་བརྩི་དགོས་ཀྱི་འདུག་ཅེས་ཤོད་ཀྱི་ཡོད། དེ་ཡང་ཆོས་དང་འབྲེལ་ནས་སློབ་སྦྱོང་སྤྲོད་པ་ལྟ་བུ་ཞིག་མིན་པར་བུ་བཅོལ་ཁང་ནས་བཟུང་གཙུག་ལག་སློབ་གྲྭ་ཆེན་མོའི་བར་གྱི་དེང་དུས་ཤེས་ཡོན་གྱི་ངོ་བོའི་ཐོག་ནས་སློབ་ཐུབ་པ་ཞིག་དགོས་རྒྱུ་ཧ་ཅང་གལ་ཆེན་པོ་འདུག །དེ་འདྲ་ཞིག་བྱུང་ན་སྤྱི་ཚོགས་ཀུན་ལ་ཁྱབ་ཐུབ་པ་ཞིག་ཡོང་ངེས།

ཆོས་ལ་བརྟེན་པའི་འཁྲུག་རྩོད་འགོག་ཐབས།

ལོ་ཤས་སྔོན་ངོས་ཀྱིས་སྙན་ཐོ་ཞིག་མཐོང་བའི་ནང་དེང་སང་འགྲོ་བ་མི་དུང་ཕྱུར་བདུན་ཅུ་ཙམ་ཞིག་ཡོད་པའི་གྲས་ཀྱི་དུང་ཕྱུར་བཅུ་ཙམ་ཞིག་ཆོས་དད་མེད་པའི་མི་ཡིན་པ་དང་། དུང་ཕྱུར་དྲུག་ཅུ་ཙམ་ཞིག་ཆོས་དད་ཡོད་པའི་མིའི་གྲས་སུ་རྩི་བཞིན་འདུག །
ཆོས་དད་ཡོད་མཁན་དེ་དག་ཀྱང་ཕལ་ཆེ་བ་ཞིག་ཆུང་དུས་ནས་ང་ནང་པ་ཡིན། ང་ཡེ་ཤུ་ཡིན། ང་ཁ་ཆེ་ཡིན་ཞེས་པ་ལྟ་བུ་ཆོས་དེ་ལམ་དང་ལུགས་སྲོལ་ལྟ་བུ་ཞིག་ཏུ་བརྩིས་ནས་འགྲོ་བ་མ་གཏོགས་ཆོས་ཀྱི་འགྲོ་སྟངས་ངོ་མ་ཇི་ཡིན་ལ་དོ་སྣང་དེ་ཙམ་བྱེད་ཀྱི་མེད། གལ་ཏེ་ཆོས་ཀྱི་འགྲོ་སྟངས་ངོ་མར་དོ་སྣང་བྱས་ཏེ་ཆོས་ཀྱི་གནས་ལུགས་ལ་ཤེས་རྟོགས་ཡོད་པ་ཞིག་ཡིན་ན་ཆོས་རྒྱུ་མཚན་དུ་བྱས་ཏེ་འཁྲུག་རྩོད་བྱེད་པ་དེ་རིགས་ཡོང་ཐབས་མེད། ཆོས་ལུགས་གཙོ་ཆེ་བ་ཡོངས་རྫོགས་ཀྱིས་བྱམས་བརྩེ་དང་བཟོད་པ། ཆོག་ཤེས་དང་རང་ཁྲིམས་བསྲུང་རྒྱུ་སོགས་ཀྱི་བསླབ་བྱ་ཁག་གཅིག་གྱུར་དུ་རྒྱག་གི་ཡོད། ཆོས་ལུགས་མི་འདྲ་བ་རྒྱུ་མཚན་དུ་བྱས་ཏེ་ཕན་ཚུན་འཁྲུག་རྩོད་བྱེད་པ་སྔར་གྱི་ལོ་རྒྱུས་ཀྱི་ནང་བྱུང་ཡོད་ལ། དེང་སང་ཡང་ཡོང་བཞིན་ཡོད།

དེས་ན་རང་རེས་ཆོས་དད་ཡོད་མེད་ལ་མི་ལྟོས་པར་མི་གཅིག་གྱུར་ཡིན་པའི་འདུ་ཤེས་ཀྱི་སྟེང་ནས་བྱམས་བརྩེའི་སློབ་སྦྱོང་སྤྲད་དེ་མིའི་བསམ་བློ་བཟང་ཕྱོགས་སུ་འགྱུར་བ་འགྲོ་ཐབས་ཤིག་ཅིས་ཀྱང་བྱ་དགོས། ད་ལྟའི་སྤྱི་ཚོགས་ནང་ནང་བསམ་བློའི་བདེ་ཐང་སྐོར་སློབ་སྦྱོང་སྤྲད་རྒྱུ་དེ་ཆོས་ཀྱི་འགན་ལྟ་བུ་ཞིག་ཏུ་བརྩིས་ཏེ། དེང་དུས་ཤེས་ཡོན་སྤྲོད་སྟངས་ནང་དངོས་པོའི་ཡར་རྒྱས་དང་འབྲེལ་བའི་སློབ་སྦྱོང་མ་གཏོགས་ནང་བསམ་བློའི་བདེ་ཐང་སྐོར་སློབ་སྦྱོང་གང་ཡང་སྤྲོད་ཀྱི་མེད། ད་ལྟ་དེ་འདྲ་མིན་པར་དམིགས་བསལ་ཆོས་ལ་བརྟེན་མི་དགོས་པར་མི་གཅིག་གྱུར་གྱི་འདུ་ཤེས་ཀྱི་ཐོག་ནས་སྲོག་ཆགས་གྲོག་སྦུར་ཚུན་ཆད་ལ་སེམས་བཟང་པོའམ་བརྩེ་བའི་བློ་བསྐྱེད་རྒྱུའི་འབད་བརྩོན་བྱ་དགོས།

སློབ་གསོ་དེའི་འོག་ནས་ཐོན་པའི་མི་རྣམས་གཞན་དང་མི་འདྲ་བ་ཞིག་ཡོང་ངེས།

དེ་ལྟར་སྲོག་ཆགས་གྲོག་སྦུར་ཚུན་ཆད་ལ་བརྩེ་བའི་བློ་བསྐྱེད་དགོས་ཀྱང་། རིམ་པ་དང་པོའི་ཚོད་ལྟ་བུར་སྔོན་ལ་མི་དུང་ཕྱུར་བདུན་ཅུ་ཙམ་ཞིག་ཡོད་པ་དེ་དག་ལ་མི་གཅིག་གྱུར་གྱི་འདུ་ཤེས་ཀྱི་ཐོག་ནས་སེམས་བཟང་པོ་བྱ་རྒྱུ་དང་བྱམས་བརྩེ་སྤེལ་ཐབས་བྱ་རྒྱུ་ཧ་ཅང་གལ་ཆེན་པོ་ཡིན། དེ་འདྲ་ཞིག་ཏན་ཏན་བྱེད་ཐུབ་པར་མཐོང་གི་འདུག །འཕྲལ་དུ་ལོ་ངོ་རེ་ཟུང་ནང་བྱམས་བརྩེ་གོང་འཕེལ་གཏོང་ཐུབ་པའི་བསམ་བློ་གཏོང་གི་ཡང་མེད་ལ་དེ་ལྟར་ཡོང་ཐབས་ཀྱང་མེད། འོན་ཀྱང་ང་ཚོས་ལུས་ཀྱི་འཕྲོད་བསྟེན་གལ་ཆེར་བརྩིས་ཏེ་སློབ་སྦྱོང་སྤྲོད་སྲོལ་ཡོད་པ་ལྟར་དེང་དུས་ཀྱི་ཤེས་ཡོན་སློབ་སྦྱོང་སྤྲོད་པའི་ལམ་སྲོལ་ནང་སྙིང་རྗེ་རྩ་བར་གྱུར་པའི་ནང་སེམས་ཀྱི་འཕྲོད་བསྟེན་ནམ་ཆོས་ལ་མ་བརྟེན་པའི་བཟང་སྤྱོད་གོང་སྤེལ་གཏོང་ཐབས་ཀྱི་འཆར་གཞི་བསྒྲིགས་ནས་ཕྱིན་ན་ལོ་ངོ་བཅོ་ལྔ་ཉི་ཤུའི་རྗེས་དེ་ལྟ་བུའི་སློབ་གསོའི་འོག་ནས་ཐོན་པའི་མི་རབས་དེ་དག་གི་བསམ་བློ་གཏོང་སྟངས་དེ་གཞན་དང་ཅུང་ཟད་མི་འདྲ་བ་ཞིག་ཡོང་ངེས་རེད་སྙམ་གྱི་འདུག །

བྱམས་བརྩེ་ལྡན་པའི་འཛམ་གླིང་ཞིག་ཡོང་ཐབས།

ངོས་རང་ནང་པའི་ཆོས་པ་ཞིག་ཡིན་པའི་ཆ་ནས་རྒྱུན་དུ་སེམས་ཅན་ཐམས་ཅད་ཅེས་སྨོན་ལམ་འདེབས་ཀྱི་ཡོད། སྨོན་ལམ་དེ་ཚིག་ཙམ་མིན་པར་ཁ་ཡོད་ལག་ཡོད་ལ་ཕན་ཐོགས་པ་ཞིག་ཡོང་བར་སྔོན་ལ་མི་རྣམས་ལ་རེ་བ་བརྒྱག་རྒྱུ་ལས་གྲངས་ལས་འདས་པའི་དུད་འགྲོ་དེ་དག་ལ་བསམ་བློ་གཏོང་གཞི་གང་ཡང་མེད། དཔེར་ན། ཉམ་ཐག་པའི་དུད་འགྲོ་ཞིག་མཐོང་ཚེ། ད་གང་དྲག་བསམ་རྒྱུ་ཙམ་དང་། སྐབས་རེར་སེམས་སྐྱོ་སྟེ་མིག་ཆུ་ལྟ་བུ་བཏང་ནས་སྡོད་རྒྱུ་མ་གཏོགས་བྱ་རྒྱུ་གང་ཡང་མི་འདུག །འོན་ཀྱང་མི་རྣམས་ལ་ཐབས་ཤེས་བྱས་ན་བྱ་རྒྱུ་ཡོད་པ་ཞིག་རེད།

དེ་ལྟར་ངོས་རང་འགྲོ་བ་མི་ཞིག་ཡིན་པའི་ཆ་ནས་རིམ་པ་དང་པོའི་ལས་འགན་ལྟ་བུར་འཛམ་བུ་གླིང་འདིའི་ཐོག་འགྲོ་བ་མི་དུང་ཕྱུར་བདུན་ཅུ་ཙམ་ཞིག་ཡོད་པ་དེ་དག་བྱམས་བརྩེ་ལྡན་པ་ཞིག་ཏུ་འགྱུར་ཐུབ་ན་སྙམ་པའི་རེ་འདུན་བྱེད་བཞིན་ཡོད་ལ། དེ་ཡང་ཤེས་ཡོན་གྱི་ལམ་ནས་བྱམས་བརྩེ་ལྡན་པ་ཞིག་ཏུ་འགྱུར་ཐབས་བྱ་རྒྱུ་གལ་ཆེན་པོར་མཐོང་གི་འདུག །མི་རྣམས་བྱམས་བརྩེ་ལྡན་པ་ཞིག་ཏུ་གྱུར་ན་འཛམ་བུ་གླིང་འདི་རང་བཞིན་གྱིས་ཞི་བདེ་ལྡན་པ་ཞིག་ཏུ་འགྱུར་ཐུབ། དེ་ལྟར་དུས་རབས་ཉི་ཤུ་རྩ་གཅིག་པ་འདི་ཞི་བདེ་ལྡན་པའི་དུས་རབས་ཤིག་ཏུ་སྒྱུར་ཐབས་བྱ་རྒྱུ་གལ་ཆེ་ཡིན། འགྲོ་བ་མི་ནང་ཕན་ཚུན་མི་གཅིག་གྱུར་གྱི་འདུ་ཤེས་ཀྱི་ཐོག་ནས་བརྩེ་བ་ཡོད་པ་ཞིག་བྱུང་ན་སུ་ལ་དཀའ་ངལ་འཕྲད་ཀྱང་ཕན་ཚུན་རོགས་རམ་བྱེད་རེས་ཀྱིས་དཀའ་ངལ་སེལ་ཐབས་བྱེད་པ་ངེས་པར་འོང་ཐུབ།

རྩྭ་རྩི་ཤིང་དང་གྲོག་སྦུར་སོགས་ལ་ཁོང་ཁྲོ་མི་སྐྱེ།

དེ་རིང་འདིར་འདུས་པའི་ཆོས་གྲོགས་རྣམས་ངོས་ཀྱི་གྲོགས་པོ་ཡིན་པར་བརྟེན་ཁྱེད་ཚོ་གྲོགས་པོ་རྣམས་ཀྱིས་ཀྱང་རང་ཉིད་མི་ཞིག་ཡིན་པའི་ངོས་ནས་གོང་དུ་བཤད་པའི་དོན་ཚན་དེ་དག་གི་སྐོར་བསམ་བློ་གཏོང་རོགས། གལ་ཏེ་ཕན་ཚུན་རྒྱག་རེས་ཤོར་བ་ལྟ་བུ་བྱུང་ན། ཨ་ཙི། ཁོང་ཡང་མི་རེད། ད་ངས་རྒྱག་རེས་བརྒྱབ་ནས་ཅི་བྱེད། རྒྱུན་དུ་མཉམ་དུ་སྡོད་དགོས་པས་རྟག་པར་ཕན་ཚུན་མིག་ལོག་བལྟས་ཏེ་སྡོད་དགོས་པ་བྱུང་ན་སྐྱིད་པོ་མེད། དེ་ལས་ཕན་ཚུན་གྲོགས་པོ་བྱས་ཏེ་བསྡད་ན་དགའ་སྙམ་དུ་བསམ་དགོས།

སྔར་ངོས་ལ་ཨོ་སི་ཊོ་ལི་ཡ་ནས་ཡིན་པའི་ངོ་ཤེས་གྲོགས་པོ་ཞིག་ཡོད། ཉིན་ཞིག་ཁོང་གིས་ཚོགས་འདུ་ཞིག་གི་ཐོག་ངོས་ལ། ཐེངས་ཤིག་རླངས་འཁོར་ནང་ཡོང་སྐབས་ངའི་རླངས་འཁོར་དང་ཁྱིམ་མཚེས་ཀྱི་རླངས་འཁོར་གཉིས་ཕན་ཚུན་རྡུང་ཁ་ཐེབས་ཏེ་ངའི་རླངས་འཁོར་ལ་ཅུང་ཟད་སྐྱོན་ཤོར་སོང་། དེར་བརྟེན་ཁྱིམ་མཚེས་ལ་ཁོང་ཁྲོ་ཧ་ཅང་ཆེན་པོ་སྐྱེས་ཏེ་ཉིན་ཤས་རིང་ཁོང་ཁྲོའི་ངང་ཁྱིམ་མཚེས་དེ་ཉིད་མ་མཐོང་བར་བྱས་ཏེ་བསྡད་པ་ཡིན། འོན་ཀྱང་ཁོང་ངའི་ཁྱིམ་མཚེས་ཡིན་སྟབས་རྒྱུན་དུ་མཉམ་དུ་སྡོད་དགོས་པས་ཕན་ཚུན་ཁོང་ཁྲོའི་ངང་སྡོད་དགོས་པར་སྙིང་པོ་གང་ཡང་མི་འདུག་སྙམ་དུ་བསམ་བློ་ཞིབ་ཏུ་བཏང་སྟེ། ཉིན་ཞིག་ཁྱིམ་མཚེས་ཀྱི་སར་ཕྱིན་ནས། ཁ་སེང་ངེད་གཉིས་ཀྱི་རླངས་འཁོར་ཕན་ཚུན་རྡུང་ཁ་ཐེབས་ཏེ་ཁོང་ཁྲོ་ཧ་ཅང་ཆེན་པོ་སྐྱེས་བྱུང་བར་དགོངས་དག །ད་ནས་ཕན་ཚུན་འཁོན་འཛིན་གང་ཡང་མེད་ཅེས་བཤད་པ་ཡིན། དེའི་རྗེས་སུ་སེམས་པ་ལྷོད་ཤིག་གེར་ཕྱིན་སོང་། ཞེས་བཤད་བྱུང་།

དེ་ལྟར་ཁྱེད་ཚོ་ཕལ་མོ་ཆེས་ཕན་ཚུན་ཁོང་ཁྲོའི་དབང་གིས་འཁྲུག་པ་རྒྱག་གི་ཡོད་ཅིང་། ཁོང་ཁྲོ་དེ་ཡང་ངོ་ཤེས་ལ་དམིགས་ནས་སྐྱེ་བ་མ་གཏོགས་ངོ་མི་ཤེས་པའི་མི་ལ་ཁོང་ཁྲོ་སྐྱེ་ཡི་མེད། སྔར་བོད་ཀྱི་བཀའ་གདམས་པའི་དགེ་བཤེས་རྣམས་ལ། མིའི་བཤད་གཞི་མི་ཡིན། ཞེས་པའི་གསུང་སྲོལ་ཞིག་ཡོད་པ་ལྟར་འགྲིག་མི་འགྲིག་བཤད་ས་དེ་རང་རེ་མི་ནང་ཁུལ་ཡིན་པ་ལས་སྲོག་ཆགས་འབུ་སྲིན་དང་རྩི་ཤིང་སོགས་ལ་རྙོག་གྲ་བཤད་ས་གང་ཡང་མེད། མི་དེ་ཡང་སོ་སོའི་ངོ་ཤེས་པའི་རིགས་ལ་རྙོག་གྲ་བཤད་དགོས་ཀྱི་ཡོད་པ་རེད། དེས་ན་རང་གི་ངོ་ཤེས་དེ་དག་ནི་རང་གི་འཚོ་བའི་རྟེན་ས་ཡིན་པས་བསམ་བློ་རྒྱ་ཆེ་ས་དང་གུ་ཡངས་ས་ནས་བཏང་སྟེ་ཀུན་དང་མཐུན་པ་ཞིག་བྱ་རྒྱུ་གལ་ཆེན་པོ་ཡིན། དཀའ་ངལ་ཕྲན་བུ་འཕྲད་རྒྱུ་ཆོས་ཉིད་ཡིན་ཡང་དེ་དག་ཕན་ཚུན་བཤད་སྦྱངས་བྱས་ཏེ་སེལ་ཐབས་བྱ་རྒྱུ་རང་རེ་མིའི་འགྲོ་སྟངས་ཡིན་པས་དེ་ལྟར་ཡོང་ཐབས་བྱ་རྒྱུ་གལ་ཆེ།

༢། ཆོས་ལུགས་མཐུན་སྒྲིལ།

ཆོས་ལུགས་སྣ་ཚོགས་ཤིག་མཐུན་སྒྲིལ་གྱི་ངང་ལ་གནས་ཡོད།

དེ་ནས་རིམ་པ་གཉིས་པར་ངོས་རང་ནང་པའི་ཆོས་པ་ཞིག་ཡིན་ཅིང་། དེ་ཙམ་དུ་མ་ཟད་རྒྱ་གར་ནང་འདས་པའི་ལོ་ངོ་ལྔ་བཅུ་ང་བརྒྱད་ཙམ་རིང་བཙན་བྱོལ་བའི་ངོ་བོར་བསྡད་པ་རེད། རྒྱ་གར་ལ་མཚོན་ན་འཛམ་བུ་གླིང་གི་ཆོས་ལུགས་གཙོ་ཆེ་བ་ཚང་མ་གནས་སའི་ཡུལ་གྲུ་ཞིག་རེད། དེ་ཡང་རྒྱ་གར་ས་ཁུལ་རང་ནས་དར་འཕེལ་བྱུང་བའི་གྲངས་ཅན་པས་མཚོན་རྒྱལ་དཔོག་པ་དང་དཔྱོད་པ་བ། རིག་བྱེད་མཐའ་པ། གཅེར་བུ་པ་སོགས་མུ་སྟེགས་པའི་གྲུབ་མཐའ་ཁག་དང་། ནང་པ་སོགས་ཆོས་ལུགས་ཧ་ཅང་མང་པོ་ཞིག་ཡོད་ཅིང་། དེ་བཞིན་དུ་དཀྱིལ་ཤར་ཡུལ་གྲུ་སོགས་འཛམ་གླིང་ཕྱི་ལོགས་ནས་ཀྱང་ཇེའུ་དང་ཡེ་ཤུ། ཁ་ཆེ། པར་སིག་གི་ཛོ་ར་སོ་ཏེན་སོགས་ཆོས་ལུགས་གཙོ་ཆེ་བ་ཚང་མ་རྒྱ་གར་ནང་ཡོད།

ཆོས་ལུགས་དེ་དག་གི་རྗེས་འབྲང་པའི་དབར་ཆབ་སྲིད་པས་བེད་སྤྱོད་བཏང་བ་སོགས་ཀྱི་རྒྱུ་མཚན་ལ་བརྟེན་ནས་ཕྲན་བུའི་རྙོག་གྲ་ཡོང་བཞིན་ཡོད་ཀྱང་གཞི་རྩའི་ཆ་ནས་མཐུན་སྒྲིལ་ཧ་ཅང་ལེགས་པོ་ཡོད། རྒྱ་གར་ལ་མི་འབོར་དུང་ཕྱུར་བཅུ་ལྷག་ཡོད་པ་དེའི་ནང་ཆོས་ལུགས་འདྲ་མིན་སྣ་ཚོགས་ཤིག་མཐུན་སྒྲིལ་གྱི་ཐོག་ནས་གནས་ཐུབ་པ་དེས་ཆོས་ལུགས་མི་འདྲ་བ་རྣམས་ཕན་ཚུན་མཐུན་སྒྲིལ་གྱི་ངང་ནས་འཚོ་ཐུབ་པ་གསལ་པོར་བསྟན་ཡོད། དེ་ལྟར་འཛམ་བུ་གླིང་འདིའི་སྟེང་མི་འབོར་མང་ཤོས་ཡོད་པའི་རྒྱལ་ཁབ་འདིའི་ནང་ལོ་ངོ་སྟོང་ཕྲག་གི་རིང་ཆོས་ལུགས་མི་འདྲ་བ་མང་པོ་ཞིག་མཉམ་དུ་གནས་ཐུབ་པ་ལྟར་འཛམ་བུ་གླིང་གི་ས་ཁུལ་གཞན་དུ་ཡང་དེ་ལྟར་གནས་ཐུབ་པ་ཞིག་ཡིན།

བཟང་པོའི་བསླབ་བྱ་གཅིག་གྱུར་དུ་རྒྱག་གི་ཡོད།

འཇིག་རྟེན་བཀོད་པ་པོ་འདོད་པ་དང་མི་འདོད་པའི་ཆོས་ལུགས་འདྲ་མིན་མང་དག་ཅིག་ཡོད་ཀྱང་ཚང་མས་བྱམས་བརྩེ་དང་བཟོད་བསྲན་སོགས་ཀྱི་བསླབ་བྱ་ཁག་གཅིག་གྱུར་དུ་རྒྱག་གི་ཡོད། བྱམས་བརྩེའི་བསླབ་བྱ་གཅིག་གྱུར་ཡིན་པར་བརྟེན་ཡེ་ཤུའི་ཆོས་པ་ཁག་གིས་བསླབ་བྱ་ལག་ལེན་ལ་བཀལ་ཏེ་མི་སྐྱོ་པོར་ཁ་ཡོད་ལག་ཡོད་ཀྱི་རོགས་རམ་བྱེད་བཞིན་པ་རང་རེའི་མཐོང་ཆོས་སུ་ཡོད་པ་དེ་ཡིན། དཔེར་ན། ཡེ་ཤུའི་ཨ་ནི་ཨ་མ་ཊེ་རི་ས་ Mother Teresa ལྟ་བུ་ངོ་མཚར་སྐྱེ་དགོས་པ་རེད། དེ་དང་མཚུངས་པར་རྒྱ་གར་ནང་གི་ས་ཁུལ་སྐྱོ་པོ་ཁག་ཏུ་ཕྲུ་གུ་ཆུང་ཆུང་ལ་སློབ་སྦྱོང་སྤྲོད་པ་དང་སྨན་བཅོས་དང་འཕྲོད་བསྟེན་གྱི་ཞབས་ཞུ་སྒྲུབ་མཁན་ཡེ་ཤུའི་ཆོས་པ་མང་པོ་ཡོད། དེ་བཞིན་དུ་ངོས་ཀྱི་ངོ་ཤེས་ཁ་ཆེའི་ཆོས་པའི་གྲས་སུ་ཡང་ལྷག་བསམ་རྣམ་དག་གིས་མི་གཞན་ལ་སེམས་བཟང་པོ་བྱེད་པ་དང་རོགས་རམ་བྱེད་མཁན་མང་པོ་ཡོད། དེ་ལྟར་ཆོས་ལུགས་ཚང་མར་བཟང་པོའི་བསླབ་བྱ་ཁག་གཅིག་གྱུར་དུ་ཡོད།

ཁ་ཆེའི་ཆོས་ལུགས་ལ་མཚོན་ན་དེང་སང་འཛམ་བུ་གླིང་འདིའི་ནང་ཁ་ཆེ་ཞེས་རྗོད་སྐབས་མཐོང་ཚུལ་ཁྱད་མཚར་ཞིག་ཡོང་བཞིན་ཡོད། འོན་ཀྱང་དངོས་ཡོད་གནས་ཚུལ་ལ་ཁ་ཆེའི་ཆོས་པ་ཞིག་ཡིན་ན་མི་གསོད་ཁྲག་སྦྱོར་བྱས་ན་ཁ་ཆེའི་ཆོས་པའི་གྲས་ནས་འབུད་བཞིན་ཡོད་ཅེས་ཤོད་ཀྱི་འདུག །དེ་བཞིན་འཇིག་རྟེན་བཀོད་པ་པོ་ཨལླཱཧ་འདོད་ཀྱི་ཡོད་ཅིང་། ཨལླཱཧར་དངོས་གནས་གུས་བརྩི་ཡོད་ན་འཇིག་རྟེན་བཀོད་པ་པོས་བཀོད་པའི་སྣོད་བཅུད་ཀུན་ལ་གཅེས་སྐྱོང་བྱ་དགོས་སྐོར་ཤོད་ཀྱི་ཡོད། ཡེ་ཤུ་ཡང་དེ་དང་གཅིག་མཚུངས་རེད། དེས་ན་ཆོས་ལུགས་ཕལ་མོ་ཆེར་ལྟ་གྲུབ་མི་འདྲ་བ་ཡོད་ཀྱང་བཟང་པོའི་བསླབ་བྱ་ཁག་གཅིག་གྱུར་དུ་རྒྱག་གི་ཡོད་པར་བརྟེན་བསླབ་བྱ་དེ་དག་བསམ་པ་རྣམ་དག་གིས་ལག་ལེན་ལ་བཀལ་ན་དངོས་གནས་ཆོས་ལུགས་གཙོ་ཆེ་བ་ཕལ་ཆེར་གཅིག་གྱུར་ཡིན། ལྟ་གྲུབ་གཏིང་ཟབ་པོ་མེད་པར་ལྷ་གསོལ་འདྲེ་གསོལ་བྱེད་མཁན་གྱི་ཆོས་ལུགས་ཉི་ཚེ་བ་དེ་དག་ནི་གནས་ཚུལ་ཐ་དད་རེད།

དཀོན་མཆོག་གཅིག་གིས་བཀོད་པའི་སྲས་ཡིན་པ་གཅིག་གྱུར་ཡིན།

མདོར་ན། གལ་ཆེ་ཤོས་ནི་ཆོས་ཁས་ལེན་མིན་སོ་སོའི་རང་དབང་ཡིན་མོད། ཆོས་ཁས་བླངས་ཕྱིན་ཆད་ཆོས་ནས་བཤད་པའི་བསླབ་བྱ་ཁག་བསམ་པ་རྣམ་དག་གིས་ཉམས་ལེན་བྱ་རྒྱུ་གལ་ཆེན་པོ་རེད། ཆོས་ཞེས་པ་སྐབས་རེར་སྨོན་ལམ་གདབ་རྒྱུ་ཙམ་ཞིག་ཏུ་ངོས་འཛིན་བྱས། དེ་མིན་རྒྱུན་གྱི་མི་ཚེ་སྐྱེལ་སྐབས་ང་ཚོ་དང་ཁོང་ཚོ་ཞེས་རིས་སུ་བཅད་དེ་ཆགས་སྡང་ཁོ་ནའི་དབང་དུ་ཕྱིན་ན་ཕན་ཐོགས་གང་ཡང་མེད། གོང་དུ་བཤད་པ་ལྟར་ཁ་ཆེ་དང་ཡེ་ཤུའི་ཆོས་ལུགས་ཀྱིས་འཇིག་རྟེན་གྱི་སྣོད་བཅུད་ཀུན་དཀོན་མཆོག་གཅིག་གིས་བཀོད་པར་འདོད་ཀྱི་ཡོད་སྟབས། འཛམ་བུ་གླིང་གི་མི་དུང་ཕྱུར་བདུན་ཅུ་ཡོངས་སུ་རྫོགས་པ་དཀོན་མཆོག་གཅིག་གི་སྲས་ཡིན་པ་གཅིག་གྱུར་རེད། དེའི་ཕྱིར་ཕན་ཚུན་ངེས་པར་བརྩེ་བ་བྱེད་དགོས་པ་རེད། ཆོས་ལུགས་དེ་དག་གིས་འཇིག་རྟེན་བཀོད་པ་པོའི་དཀོན་མཆོག་དེ་ཞེ་སྡང་གི་བདག་ཉིད་ཅན་རྒྱུན་དུ་ཁོང་ཁྲོ་མངོན་དུ་གྱུར་ཏེ་གནས་ཡོད་པ་ཞིག་ཏུ་འདོད་ཀྱི་མེད། འཇིག་རྟེན་བཀོད་པ་པོ་འདོད་པའི་ཆོས་ལུགས་ཚང་མས་དཀོན་མཆོག་ཅེས་བརྗོད་ན་བྱམས་བརྩེ་མཐར་ཐུག་པའི་ངོ་བོ་ཞིག་ཏུ་འདོད་ཀྱི་ཡོད། དེ་ལྟ་བུའི་བྱམས་བརྩེའི་བདག་ཉིད་ཅིག་གིས་བཀོད་པའི་སྲས་ཡིན་པ་གཅིག་གྱུར་ཡིན་པའི་བསམ་བློ་བཏང་ན་བརྩེ་བ་གོང་འཕེལ་དུ་འགྲོ་རྒྱུར་ཕན་ཐོགས་ཏན་ཏན་ཡོད།

སངས་རྒྱས་ཀྱི་བསྟན་པ་དང་དགེ་སྡིག་གཉིས་ཀྱི་ངོ་བོ་འཇོག་སྟངས།

གཅེར་བུ་པ་དང་གྲངས་ཅན་ལྷ་མེད་པས་འཇིག་རྟེན་བཀོད་པ་པོ་འདོད་ཀྱི་མེད་ལ་ནང་པ་སངས་རྒྱས་པས་ཀྱང་འཇིག་རྟེན་བཀོད་པ་པོ་འདོད་ཀྱི་མེད། ལྷག་པར་སངས་རྒྱས་པའི་ཆོས་ནས། བདག་ཉིད་བདག་གི་མགོན་ཡིན་ཏེ། །ཞེས་རང་གི་བདེ་སྡུག་རང་གི་ལག་པར་ཡོད་སྐོར་གསུང་གི་ཡོད་ཅིང་། སྡིག་པ་ཅི་ཡང་མི་བྱ་ཞིང་། །དགེ་བ་ཕུན་སུམ་ཚོགས་པར་སྤྱད། །རང་གི་སེམས་ནི་ཡོངས་སུ་འདུལ། །འདི་ནི་སངས་རྒྱས་བསྟན་པ་ཡིན། །ཞེས་སངས་རྒྱས་ཀྱི་བསྟན་པ་ཞེས་པ་ཕྱི་ལོགས་ཀྱི་ལྷ་ཁང་རྫིག་པོ་ཞིག་གི་ནང་ལ་ཡོད་པ་ལྟ་བུའམ། ཡང་ན། སྐུ་ཆེན་པོ་ཞིག་ཡོད་པས་སངས་རྒྱས་ཀྱི་བསྟན་པ་ཡོད་གོ་ཆོད་པ་ལྟ་བུ་ཞིག་མིན་པར། སངས་རྒྱས་ཀྱི་བསྟན་པ་ཞེས་པ་རང་གི་སེམས་རྒྱུད་ཆགས་སྡང་གི་གཞན་དབང་དུ་མི་གཏོང་བར་བརྩེ་བའི་སེམས་ཀྱི་ངོ་བོར་བསྐྱེད་དེ་གཞན་ལ་འཚེ་བ་སྡོམ་པ་ཞིག་ལ་གོ་ཡི་ཡོད།

གཞན་ལ་གནོད་པའམ་གཞན་མི་སྐྱིད་པར་བྱེད་པའི་བྱ་བ་ཞིག་ལ་སྡིག་པ་ཞེས་བརྗོད། སྲོག་ཆགས་གང་འདྲ་ཞིག་ཡིན་ཡང་དེ་དང་དེར་དགའ་སྣང་དང་བདེ་སྐྱིད་སྦྱིན་པའི་བྱ་བ་ཞིག་ལ་དགེ་བ་ཞེས་རྗོད་པ་ཡིན། དགེ་སྡིག་ཅེས་པ་སངས་རྒྱས་ཀྱིས་བཀས་བཅད་མཛད་པ་ལྟ་བུ་ཞིག་མིན་པར། གཞན་ལ་ཕན་འདོགས་འདོད་ཀྱི་བློ་དང་བློ་དེས་ཀུན་ནས་བསླངས་པའི་བྱ་བའི་རིགས་གང་ཡིན་པ་དགེ་བའི་བྱ་བ་ཡིན་ཞིང་། གཞན་ལ་སྡུག་བསྔལ་སྐྱེད་པར་བྱེད་པའི་སྒོ་གསུམ་གྱི་སྤྱོད་པ་གང་ཡིན་སྡིག་པའི་བྱ་བར་ངོས་འཛིན་པ་ཡིན། དེ་ལྟ་བུའི་དགེ་སྡིག་གཉིས་ཀྱང་རྩ་བ་སེམས་དུལ་མིན་ལ་ཐུག་ཡོད། སེམས་བྱམས་བརྩེའི་གཞན་དབང་དུ་སོང་བ་ཞིག་བྱུང་ན་གཞན་ལ་གནོད་པ་སྐྱེལ་བ་མི་འོང་ལ། སེམས་ཁོང་ཁྲོ་སོགས་ཀྱི་གཞན་དབང་དུ་ཕྱིན་ན་གཞན་ལ་གནོད་པ་སྐྱེལ་བ་སོགས་ཡོང་གི་ཡོད། དེར་བརྟེན་དགེ་སྡིག་གི་བྱ་བ་གཉིས་ཀྱི་ཐུག་ས་སེམས་ལ་ཐུག་པར་བརྟེན། རང་གི་སེམས་ནི་ཡོངས་སུ་འདུལ། །ཞེས་སེམས་འདུལ་དགོས་པར་གསུངས་པ་ཡིན།

འཇིག་རྟེན་བཀོད་པ་པོ་འདོད་མཁན་དང་མཚུངས་པར་འགྱུར་ཉེན།

མདོར་ན། འཛམ་བུ་གླིང་འདིའི་སྟེང་གི་འཇིག་རྟེན་བཀོད་པ་པོ་འདོད་པ་དང་མི་འདོད་པའི་ཆོས་ལུགས་ཡོངས་སུ་རྫོགས་པས་བརྩེ་བ་ཞེས་པ་རང་ལ་བདེ་སྐྱིད་འབྱུང་བའི་རྩ་བ་ལྟ་བུ་ཞིག་ཏུ་ངོས་འཛིན་གནང་སྟེ་བྱམས་བརྩེ་གལ་ཆེན་ཡིན་པའི་བསླབ་བྱ་གནང་བཞིན་ཡོད་ལ། བྱམས་བརྩེ་གོང་དུ་སྤེལ་བའི་ཆེད་དུ་བཟོད་པ་དང་ཆོག་ཤེས། རང་ཁྲིམས་སྲུང་བའི་ཉམས་ལེན་བྱ་དགོས་པར་གསུང་གི་ཡོད། ལྟ་གྲུབ་ཀྱི་ཆ་ནས་འཇིག་རྟེན་བཀོད་པ་པོ་འདོད་མིན་གྱི་ཁྱད་པར་ཡོད་ཀྱང་། སེམས་ཅན་གྱི་ཁམས་དང་མོས་པ་མི་འདྲ་བའི་ཆ་ནས་འགའ་ཞིག་ལ་འཇིག་རྟེན་བཀོད་པ་པོ་ཡོད་ཅེས་བརྗོད་ན་ཕན་ཐོགས་དང་ནུས་པ་ཆེ་བ་ཡོད། དཔེར་ན། རྒྱ་རིགས་ཆོས་གྲོགས་ཚོར་མཚོན་ན། ཨ་མི་ཐོ་ཕུ། ཨ་མི་ཐོ་ཕུ་ཞེས་བརྗོད་དེ་ཧ་ལམ་སོ་སོའི་བདེ་སྡུག་ཡོངས་སུ་རྫོགས་པའི་འགན་དེ་འོད་དཔག་མེད་དམ། ཡང་ན། བཅོམ་ལྡན་འདས་ཀྱིས་འཁྱེར་གནང་གི་ཡོད་པ་ལྟ་བུ་ཞིག་ཏུ་ངོས་འཛིན་བྱེད་ཀྱི་ཡོད། འདི་འཇིག་རྟེན་བཀོད་པ་པོ་འདོད་པ་དང་ཧ་ལམ་མཚུངས་གྲབས་བྱེད་ཀྱི་འདུག །གསུངས་ཏེ་བཞད། རང་རེ་བོད་པའི་ཁྲོད་དུ་ཡང་དཀོན་མཆོག་གིས་གནང་གི་རེད་ཅེས་བདེ་སྡུག་གི་འགན་ཡོངས་རྫོགས་དཀོན་མཆོག་གི་ཕྱག་ལ་ཡོད་པ་ལྟ་བུའི་ངོས་འཛིན་བྱེད་སྟངས་དེ་རིགས་སངས་རྒྱས་པའི་ཆོས་ཀྱི་འགྲོ་སྟངས་ངོ་མ་དང་མཐུན་གྱི་མེད།

གཉིས་ཀ་ཁས་བླངས་པའི་ནང་འགལ།

འཇིག་རྟེན་བཀོད་པ་པོ་འདོད་པའི་ཆོས་ལུགས་ཀྱིས་བདེ་སྡུག་ཡོངས་རྫོགས་དཀོན་མཆོག་གིས་བཀོད་པར་འདོད་པ་ཧ་ཅང་ཡག་པོ་རེད། འོན་ཀྱང་དཀོན་མཆོག་དེ་མཁྱེན་པ་དང་བརྩེ་བ། ནུས་པའི་བདག་ཉིད་དུ་འདོད་པ་དང་། ཡང་མཁྱེན་བརྩེ་ནུས་གསུམ་གྱི་བདག་ཉིད་ཅན་གྱི་དཀོན་མཆོག་དེས་དཀའ་ངལ་ཆེ་ལ་འཁྲུག་ཆ་ཧ་ཅང་དོད་པའི་འཛམ་བུ་གླིང་ཞིག་བཟོས་པར་འདོད་ཀྱི་ཡོད། གསུངས་ཏེ་བཞད།

ངོས་ལ་སྔར་ཆོས་དད་ཧ་ཅང་ཆེ་བའི་རྒྱ་གར་གྱི་གྲོགས་པོ་ཞིག་ཡོད། ཁོང་གིས། འཛམ་བུ་གླིང་འདི་འཇིག་རྟེན་བཀོད་པ་པོས་བཀོད་པ་རེད། འཛམ་བུ་གླིང་འདིའི་ནང་རྙོག་གྲ་བཟོ་མཁན་ཧ་ཅང་མང་པོ་ཞིག་འདུག་པ་དེ་དག་དཀོན་མཆོག་གིས་ཅིའི་ཕྱིར་བཀོད་པ་ཡིན་ནམ། ཞེས་བརྗོད་བྱུང་། ངོས་ལ་དེར་རྒྱུ་མཚན་ལྡན་པའི་ལན་བརྒྱབ་རྒྱུ་མ་བྱུང་སྟབས། དཀོན་མཆོག་གིས་སྔོན་དུ་དག་ཞིང་ཞིག་དང་དམྱལ་ཁམས་ཤིག་བཀོད་པ་རེད། དམྱལ་ཁམས་ཤིག་བཀོད་ཕྱིན་དམྱལ་ཁམས་དེ་ཉིད་སྟོང་པར་འཇོག་པ་མི་འགྲིག་པས་དེར་འགྲོ་མཁན་གྱི་རིགས་ཤིག་ཀྱང་དགོས་ཀྱི་ཡོད་སྟབས་རྙོག་གྲ་བཟོ་མཁན་དེ་དག་བཀོད་པ་རེད། ཅེས་བརྗོད་པ་ཡིན། གསུངས་ཏེ་བཞད།

དཀོན་མཆོག་དེ་མཁྱེན་བརྩེ་ནུས་གསུམ་གྱི་བདག་ཉིད་དུ་ཁས་ལེན་པ་དང་། ཡང་འཇིག་རྟེན་འདིའི་ནང་རྙོག་གྲ་བཟོ་མཁན་དེ་དག་དཀོན་མཆོག་གིས་བཀོད་པར་འདོད་པ་གཉིས་ཀ་ཁས་བླང་རྒྱུ་འདིར་མི་བདེ་བ་ཡོད་ལ་ཡ་མཚན་པོ་ཡང་རེད། འོན་ཀྱང་འཇིག་རྟེན་བཀོད་པ་པོ་འདོད་མཁན་རྣམས་ལ་ལྟ་གྲུབ་དེས་ཕན་གྱི་ཡོད་པས་འགྲིག་གི་ཡོད།

ཕན་ཚུན་འཁྲུག་རྩོད་བྱས་ཏེ་གནས་རྒྱུར་དགོས་པ་གང་ཡང་མེད།

ཉེ་ཆར་ངོས་ཨི་ཊ་ལིར་སྐྱོད་སྐབས་ཆོས་ལུགས་མི་འདྲ་བའི་ཆོས་པ་འགའ་ཞིག་རུག་རུག་བྱས་ཏེ་འཚོགས་པ་ཡིན། སྐབས་དེར་ཐོག་མར་ཇེའུ་ཡི་ཆོས་པ་ཞིག་གིས་ཇེའུའི་ཆོས་ལུགས་སྐོར་འགྲེལ་བཤད་བརྒྱབ་པ་དང་། དེའི་རྗེས་སུ་ཡེ་ཤུའི་ཆོས་པ་ཞིག་གིས་ཡེ་ཤུའི་ཆོས་ལུགས་དང་། དེ་ནས་ཁ་ཆེ་ཞིག་གིས་ཁ་ཆེའི་ཆོས་ལུགས་སྐོར་འགྲེལ་བཤད་བརྒྱབ་སོང་། གང་ལྟར་ཆོས་ལུགས་དེ་དག་གིས་མི་མང་པོར་ཕན་གྱི་ཡོད་པ་རེད། མདོར་ན། ཆོས་ལུགས་གཙོ་ཆེ་བ་དེ་དག་གིས་བྱམས་བརྩེའི་བསླབ་བྱ་གཅིག་གྱུར་དུ་རྒྱག་གི་ཡོད་པར་བརྟེན་དེའི་ཆ་ནས་ཆོས་ལུགས་མཐུན་སྒྲིལ་ཡོང་ཐུབ་པ་ཞིག་ཡིན། འཛམ་བུ་གླིང་འདིའི་ཐོག་ཡེ་ཤུའི་རྗེས་འབྲང་དུང་ཕྱུར་བཅུ་ཙམ་དང་ཁ་ཆེ་དུང་ཕྱུར་བཅུ་ཙམ། ཕལ་ཆེར་ཧིན་དཱུའི་རྗེས་འབྲང་པ་ཡང་དུང་ཕྱུར་བཅུ་མིན་ཙམ་ཡོད།

དེང་སང་རྒྱ་ནག་སྐམ་ས་ཆེན་པོའི་ནང་ནང་པའི་གྲངས་འབོར་མང་དུ་ཕྱིན་ཏེ་ས་ཡ་བཞི་བརྒྱ་ཙམ་ཡོད་སྐོར་རྗོད་ཀྱི་འདུག་ལ། དེ་བཞིན་ཐའེ་ལནྜ་དང་། འབར་མ། ཤྲཱི་ལང་ཀ །ཁེམ་བྷོ་ཌི་ཡ། ལའོ་སི། ཝེད་ནམ། ཀོ་རི་ཡ། ཉི་འོང་སོགས་ཀྱི་ནང་པའི་རྗེས་འབྲང་རྣམས་བསྡོམས་ན་ཁྱོན་ནང་པའི་གྲངས་འབོར་དུང་ཕྱུར་བཅུ་གྲངས་ཕལ་ཆེར་ཡོད། དེ་ལྟར་ཆོས་ལུགས་གཙོ་ཆེ་བ་དེ་དག་ལ་ལྟ་གྲུབ་མི་འདྲ་བ་ཡོད་ཀྱང་རང་རེ་རྣམས་འཛམ་བུ་གླིང་འདིའི་ཐོག་མཉམ་དུ་འཚོ་གནས་བྱེད་མཁན་གྱི་མི་གཅིག་གྱུར་ཡིན་པར་བརྟེན་ཕན་ཚུན་འཁྲུག་རྩོད་བྱས་ཏེ་གནས་རྒྱུར་དགོས་པ་གང་ཡང་མེད། ཆོས་ལུགས་ཚང་མས་བཟང་པོའི་བསླབ་བྱ་གཅིག་གྱུར་དུ་རྒྱག་གི་ཡོད་པར་བརྟེན་དེ་དག་ལག་ཏུ་བླངས་ཏེ་ཆགས་སྡང་གི་བློ་སྐྱེ་རྒྱུ་ཉུང་དུ་བཏང་། ཀུན་ལ་ཆོས་གྲོགས་ཀྱི་འདུ་ཤེས་བཅངས་ཏེ་ཕན་ཚུན་ཕན་བཏགས་ནས་གནས་ཐུབ་པ་ཞིག་ཡོང་ཐབས་བྱེད་དགོས། དེ་ལྟར་འཛམ་བུ་གླིང་འདིའི་ཐོག་ཆོས་ལུགས་མཐུན་སྒྲིལ་ཡོང་ཐབས་ཐད་ངོས་ཀྱིས་འབད་བརྩོན་བྱེད་ཀྱི་ཡོད།

ཏཱ་ལའི་བླ་མ་ཡེ་ཤུའི་ཆོས་པ་ཡག་པོ་ཞིག་རེད།

ཨི་སི་ཊོ་ལི་ཡར་ངོས་ཀྱི་ངོ་ཤེས་ཡེ་ཤུའི་ཆོས་པ་ཡག་པོ་ཞིག་ཡོད། ཐེངས་ཤིག་ངོས་ཀྱིས་མི་མང་ལ་གཏམ་བཤད་བྱེད་པའི་སྐབས་ཤིག་ཁོང་གིས་མི་མང་ལ་ངོས་ངོ་སྤྲོད་བྱས་ཏེ། ཏཱ་ལའི་བླ་མ་ཡེ་ཤུའི་ཆོས་པ་ཡག་པོ་ཞིག་རེད་ཅེས་བརྗོད་སོང་། རྗེས་སུ་ངོས་ཀྱིས་གཏམ་བཤད་བྱེད་པའི་སྐབས། ཁྱེད་རང་ནང་པའི་ཆོས་པ་ཡག་པོ་ཞིག་ཏུ་ངོས་འཛིན་བྱེད་ཀྱི་ཡོད། ཅེས་བརྗོད་པ་ཡིན། དངོས་གནས་འགྲོ་བ་མི་སྤྱི་དང་ཡང་སྒོས་དམན་ལ་ལྷག་པར་བརྩེ་བ་ཞེས་བརྗོད་སྲོལ་ཡོད་པ་ལྟར་སྐྱོ་པོ་རྣམས་ལ་ཞབས་འདེགས་བསྒྲུབ་རྒྱུར་ཆོས་ལུགས་ཀུན་གཅིག་གྱུར་ཡིན། ཁོང་ལ་མཚོན་ན་སིཌ་ནིར་ Sydney མི་སྐྱོ་པོ་ཚོར་སློབ་སྦྱོང་སྤྲད་རྒྱུ་དང་རོགས་རམ་བྱ་རྒྱུ་སོགས་ཀྱི་ཞབས་འདེགས་སྒྲུབ་མཁན་ཞིག་རེད། ཧ་ཅང་ཡག་པོ་རེད། ཕར་བརྩི་བཀུར་བྱས་ན་ཚུར་ལ་ཡང་དགའ་པོ་བྱེད་ཀྱི་འདུག །

དེ་ལྟར་ངོས་ཀྱི་ལས་འགན་གཅིག་དེ་ཆོས་ལུགས་མཐུན་སྒྲིལ་གོང་འཕེལ་གཏོང་རྒྱུ་དེ་ཡིན་ཞིང་དེར་གང་ཡོང་འབད་བརྩོན་བྱེད་ཀྱི་ཡོད། ངོས་འཛམ་བུ་གླིང་གི་ས་ཁུལ་གང་དུ་སླེབས་ཀྱང་ཆོས་ལུགས་མཐུན་སྒྲིལ་གྱི་སྐོར་བགྲོ་གླེང་བྱེད་ཀྱི་ཡོད། དེ་རིང་འདིར་འདུས་པའི་ཁྱེད་ཚོ་ཆོས་གྲོགས་རྣམས་ཀྱང་ངོས་ཀྱི་གྲོགས་པོ་ཡིན་སྟབས། ས་གནས་གང་དུ་གནས་ཀྱང་ཆོས་ལུགས་མཐུན་སྒྲིལ་ཡོང་ཐབས་ཐད་ཚང་མས་གང་ཐུབ་ཀྱིས་འབད་བརྩོན་བྱེད་རོགས་ཞེས་ཞུ་རྒྱུ་ཡིན།

དྲི་བ་དྲིས་ལན།

ཆུ་ཚོད་བཅུ་པའི་སྟེང་བར་གསེང་འཇོག་པར་མཛད་དེ་དྲི་བ་དྲིས་ལན་གྱི་གོ་སྐབས་སྩལ།

བསྟན་པ་སྤྱིའི་གོ་བ་མེད་པར་སྔགས་ལ་མཐོ་སྙེག་བྱེད་མི་རུང་།

དྲི་བ། འབྲས་བུ་ཡོངས་དག་བཞི་དང་རྣམ་པ་མཐུན་པའི་ལམ་སྒོམ་ཚུལ་དེ་མོས་སྒོམ་ཡིན་ན། དེར་དགོས་པ་དང་རྒྱུ་མཚན་ཇི་ཡོད།

བཀའ་ལན། ཐེག་པ་ཆེ་ཆུང་གི་ཐ་སྙད་དང་འབྲེལ་ནས་བཤད་ན་གསང་སྔགས་ཀྱི་ཉམས་ལེན་ཁག་ཐེག་པ་ཆེན་པོའི་ཆོས་སྐོར་གྱི་ཁོངས་སུ་གཏོགས་ཤིང་། ནམ་རྒྱུན་གསང་སྔགས་ལ་ཟབ་ལམ་རྡོ་རྗེ་ཐེག་པའམ་མྱུར་ལམ་རྡོ་རྗེ་ཐེག་པ་ཞེས་པའི་གསུང་སྲོལ་ཡོད་པ་ལྟར་སྔགས་ཀྱི་ཟབ་ཁྱད་གཙོ་བོ་གསང་སྔགས་བླ་མེད་ཀྱི་སྐབས་སུ་ཐོན་གྱི་ཡོད། དེ་ཡང་གཙོ་བོ་རགས་པ་གློ་བུར་བའི་སེམས་ཙམ་ལ་བརྟེན་པ་མིན་པར་ཕྲ་བ་གཉུག་མའི་སེམས་ཡུལ་འཇལ་རུང་གི་རྣམ་པར་གསལ་བར་བསྐྱེད་ནས་སྟོང་ཉིད་སྒོམ་པ་སྟེ། དེར་དམིགས་བསལ་གྱི་ཟབ་ཁྱད་ལྡན་ཡང་དེ་འདྲ་ཞིག་ཡོང་བར་ལས་སླ་པོ་མེད། ཐོག་མར་གལ་ཆེ་ཤོས་སྟོང་ཉིད་ཀྱི་ལྟ་བ་དགོས་ཤིང་། ལྟ་བ་དེ་ཉིད་ཤེས་སྒྲིབ་ཀྱི་གཉེན་པོར་བསྐྱེད་པར་བྱང་ཆུབ་ཀྱི་སེམས་དང་ལྡན་པ་ཞིག་དགོས། དེ་ལྟར་སྟོང་ཉིད་ཀྱི་ལྟ་བ་དང་བྱང་ཆུབ་ཀྱི་སེམས་དང་མི་ལྡན་ན་སྔགས་ཀྱི་ཉམས་ལེན་ཚད་ལྡན་ཞིག་ཡོང་ཐབས་མེད། རང་རེ་ཕལ་མོ་ཆེས་བསྟན་པ་སྤྱིའི་འགྲོ་སྟངས་ལ་གོ་བ་ལེགས་པོ་མེད་པར་ལམ་སེང་སྔགས་ལ་མཐོ་སྙེག་བྱེད་ཀྱི་ཡོད་པ་དེ་འགྲིག་གི་མེད།

ཤར་ནུབ་གཉིས་ཀྱིས་ཆོས་ལ་དོ་སྣང་བྱེད་སྟངས་མི་འདྲ་བ།

འདི་ལྟར་ཤོད་པ་མ་གུས་པ་ལྟ་བུ་ཞིག་འདུག་ཀྱང་རང་རེའི་ཆོས་གསུང་མཁན་གྱི་བླ་མ་ལ་སོགས་པ་མང་དག་ཅིག་གིས་དབང་བསྐུར་རྒྱུ་སོགས་ལ་དང་དོད་ཧ་ཅང་ཆེན་པོ་གནང་བ་ལས་ནང་ཆོས་ངོ་སྤྲོད་བྱ་རྒྱུར་དེ་ཙམ་དོ་སྣང་མེད་པ་ལྟ་བུ་ཞིག་འདུག །
ཕྱོགས་གཅིག་ནས་སློབ་མའི་ཁྲོད་དུ་ཡང་ནང་ཆོས་ལ་སློབ་གཉེར་མེད་པའི་ཐོག་བཞུགས་ཁྲིའི་སྟེང་ནས་མར་གསུང་ཆོས་གནང་མཁན་རང་ཉིད་ལ་ཡང་སློབ་གཉེར་དེ་ཙམ་མེད་པ་དེ་འདྲ་ཡོང་གི་འདུག །

སྔར་ཕྱི་ལོ་ ༡༩༨༢ ལོར་ངོས་སིངྒ་པུར་ལ་འགྲོ་སྐབས་རྒྱ་རིགས་འགའ་ཞིག་ལ་ཆོས་འབྲེལ་བྱས་པ་ཡིན། ཁོང་ཚོར་ནང་ཆོས་ངོ་སྤྲོད་བྱེད་པའི་སྐབས་སུ་འགའ་ཞིག་དོ་སྣང་མེད་པར་གཉིད་ཁུག་ནས་སྡོད་པ་དང་། མཇུག་ཏུ་རྗེས་གནང་བྱེད་པའི་སྐབས་སུ་ཚང་མས་ཧ་ཅང་གཟབ་གཟབ་ངང་ཉན་གྱི་འདུག །སྐབས་དེ་དུས་ནས་ངོས་ལ་དོ་སྣང་བྱུང་བ་ཞིག་ནི། ནུབ་ཕྱོགས་པ་རྣམས་ཀྱིས་ནང་ཆོས་འགྲེལ་བཤད་བྱེད་སྐབས་ཧ་ཅང་གཟབ་གཟབ་ཀྱིས་ཉན་ནས་བརྗེད་ཐོ་འབྲི་བ་སོགས་བྱེད་ཀྱི་འདུག །ཕ་མེས་ཀྱི་དུས་ནས་ནང་པ་ཡིན་པའི་རང་རེ་ཤར་ཕྱོགས་པ་རྣམས་ཀྱིས་ནང་ཆོས་འགྲེལ་བཤད་བྱེད་སྐབས་དོ་སྣང་དེ་ཙམ་མི་བྱེད་པར་བྱིན་རླབས་ལྟ་བུ་བྱེད་པའི་སྐབས་སུ་ཧ་ཅང་གཟབ་གཟབ་བྱེད་པའི་ལུགས་སྲོལ་ཞིག་འདུག །དེ་རང་རེའི་སྤྱི་ཚོགས་ནང་ནང་ཆོས་ཞེས་རྗོད་སྐབས་ཆོས་ལུགས་གཞན་དང་མཚུངས་པར་དད་པ་ཙམ་བྱས་པས་འགྲིག་གི་ཡོད་སྙམ་པའི་འདུ་ཤེས་ཤིག་ཡོད་པ་དེ་དང་འབྲེལ་ནས་བྱུང་བ་ཞིག་ཡིན།

དངོས་ཡོད་གནས་ཚུལ་ལ་ནང་ཆོས་ཞེས་པ་སེམས་བསྒྱུར་བཅོས་གཏོང་བའི་ཆོས་ལུགས་ཤིག་སྟེ། དེ་ཡང་དད་པ་རྐྱང་པར་བརྟེན་པ་མིན་པར་ཆོས་རབ་ཏུ་རྣམ་འབྱེད་ཀྱི་ཤེས་རབ་ལ་བརྟེན་ནས་བློ་སྦྱངས་ཏེ་སེམས་མ་དུལ་བར་བྱེད་པའི་བློའི་རིགས་དང་དེ་དག་གི་སྐྱོན་རྣམས་ཇི་འདྲ་ཡིན་པ། དེའི་ལྡོག་ཕྱོགས་སེམས་དུལ་བའི་ཆ་རྣམས་ཇི་འདྲ་ཡིན་མིན་སོགས་སློབ་སྦྱོང་གིས་ཤེས་པར་བྱས་ཏེ་སེམས་འདུལ་བར་བྱེད་པའི་ཆོས་ཚུལ་ཞིག་ལ་གོ་དགོས་པ་རེད།

ཐོས་བསམ་སྒོམ་གསུམ་གྱིས་སེམས་ལ་འགྱུར་བ་ཐེབས་པ་ཞིག་དགོས།

མ་གཞི་འདི་དག་གི་སྐོར་རྒྱས་པ་གཤམ་དུ་འཆད་འགྱུར་ལྟར་ཡིན་མོད། འོན་ཀྱང་འདིར་ཅུང་ཟད་བཤད་ན། ནང་པའི་ཆོས་ནས་ཐོས་བྱུང་དང་བསམ་བྱུང་། བསྒོམས་བྱུང་གི་ཤེས་རབ་སྟེ་ཤེས་རབ་གསུམ་གྱི་རྣམ་གཞག་གསུངས་ཡོད། སེམས་ཀྱི་འགྱུར་བ་ངོ་མ་དེ་ཉམས་ལེན་བྱས་ཏེ་མྱོང་བ་ཐོན་པའི་སྒོ་ནས་ཡོང་དགོས་པ་ཡིན། དེ་འདྲ་ཞིག་ཡོང་བར་བསྒོམ་བྱའི་དོན་གྱི་ཡིན་ལུགས་ཇི་ཡིན་ཐད་བླ་མས་འདི་ལྟར་གསུང་གི་འདུག་ཟེར་བ་ལྟ་བུའམ། ཡང་ན། གཞན་གྱིས་འདི་ལྟར་རྗོད་ཀྱི་འདུག་ཟེར་བ་ལྟ་བུ་ཞིག་མིན་པར་རང་གིས་རྒྱུ་མཚན་མཐའ་ཡས་པའི་ལམ་ནས་དཔྱད་པ་བྱས་ཏེ་ཐེ་ཚོམ་གྱི་སྒྲོ་འདོགས་ཡོངས་སུ་ཆོད་ནས་བདེན་དོན་ཇི་ཡིན་ལ་ཡིད་ཆེས་ངེས་པ་རྙེད་པ་ཞིག་དགོས་ཤིང་། དེ་འདྲ་ཞིག་བྱུང་མཚམས་ངེས་པ་རྙེད་པའི་དོན་དེར་གོམས་འདྲིས་བསྟེན་ཏེ་མྱོང་བ་ཐོན་པ་ཞིག་ཡོང་བ་ཡིན། དེ་ལྟར་མ་བྱུང་ན་མྱོང་བ་འཐོན་རྒྱུ་ཧ་ཅང་ཁག་པོ་རེད།

མདོར་ན། སེམས་ཀྱི་འགྱུར་བ་ངོ་མ་དེ་བསྒོམས་བྱུང་གི་ཐོག་ནས་ཡོང་དགོས་ཤིང་། དེ་ཡོང་བར་བསམ་བྱུང་གིས་ཡུལ་ལ་ངེས་པ་རྙེད་པ་ཞིག་དགོས་ལ། དེ་ཡང་ཐོས་བྱུང་གིས་དོན་ཇི་ཡིན་ཐོག་མར་ཐོས་པ་ལ་བརྟེན་ནས་ཡོང་དགོས་པ་ཡིན། དེ་ལྟར་རང་རེ་མང་དག་ཅིག་གིས་སློབ་གཉེར་དེ་ཙམ་མི་བྱེད་པར་དད་པ་རྐྱང་པའི་ལམ་ནས་འགྲོ་བཞིན་པ་དེ་འགྲིག་གི་མེད།

དག་ཞིང་གི་རྣམ་པ་ཡིད་ལ་བྱེད་པ་ཙམ་གྱིས་དེར་སྐྱེ་ཐུབ་པ་ཁག་པོ་ཡིན།

དྲི་བ། རྒྱ་རིགས་ནང་པའི་ཁྲོད་རྒྱུན་དུ་བདེ་བ་ཅན་དུ་སྐྱེ་བའི་སྨོན་ལམ་འདོན་པ་ལྟ་བུ་དག་ཞིང་གི་ཉམས་ལེན་བྱེད་སྲོལ་ཡོད་པའི་ཐད་༸གོང་ས་མཆོག་ལ་དགོངས་ཚུལ་གང་ཡོད།

བཀའ་ལན། བླ་མ་ཚད་ལྡན་ཁག་གིས་བདེ་བ་ཅན་དུ་སྐྱེ་བའི་སྨོན་ལམ་གསུངས་ཡོད་པ་ལྟར་དག་ཞིང་གི་རྣམ་པ་ཡིད་ལ་བྱས་ཏེ་སྨོན་ལམ་འདེབས་པ་འགྲིག་གི་ཡོད་ཀྱང་། དེ་གཅིག་པུར་བརྟེན་པ་མིན་པར་དག་ཞིང་དུ་སྐྱེ་བའི་རྒྱུ་ཚོགས་བསོག་རྒྱུ་གལ་ཆེ་ཡིན། དག་ཞིང་དུ་སྐྱེ་བའི་རྒྱུ་ཚོགས་མི་གསོག་པར་དག་ཞིང་གི་རྣམ་པ་ཡིད་ལ་བྱེད་པ་ཙམ་གྱིས་དག་ཞིང་དུ་སྐྱེ་ཐུབ་པ་ཧ་ཅང་ཁག་པོ་ཡིན།

ཡུ་ག་ནདྡྷའམ་ཟུང་འཇུག་གི་དོན།

དྲི་བ། རྒྱ་རིགས་ནང་པའི་ཁྲོད་སྔགས་ཀྱི་ཉམས་ལེན་སྐབས་ཀྱི་ཟུང་འཇུག་དང་ཐ་མལ་པའི་ཕོ་མོ་མཉམ་སྦྱོར་གཉིས་ཀྱི་དབྱེ་བ་འབྱེད་མ་ཐུབ་པར་གསང་སྔགས་ཀྱི་ཟུང་འཇུག་གི་ཉམས་ལེན་དེ་ཐ་མལ་པའི་ཕོ་མོ་མཉམ་སྦྱོར་ལྟ་བུ་ཞིག་ཏུ་ངོས་འཛིན་བྱེད་ཀྱི་འདུག་པ་དེ་གཉིས་ལ་ཁྱད་པར་ཡོད་དམ་མེད།

བཀའ་ལན། གསང་སྔགས་ཀྱི་ཟུང་འཇུག་ཅེས་པ་ཕོ་མོ་ཟུང་འཇུག་གི་དོན་གཏན་ནས་མིན། ངོས་ཀྱི་ངོ་ཤེས་ཨ་རི་བ་གྲོགས་པོ་ཞིག་ཡོད། ཁོང་བསྟན་བཤིག་ཧ་ཅང་ཚ་པོ་ཡོད། ཁོང་གིས། ཕྱེ་མ་ལེབ་ལ་སོགས་པའི་འབུ་སྲིན་ཆུང་ངུ་དེ་དག་གིས་ཀྱང་འཁྲིག་པ་སྤྱོད་ཀྱི་ཡོད་པར་བརྟེན་སྲོག་ཆགས་དེ་དག་གིས་རླུང་དབུ་མར་ཞུགས་ཐབས་ཆེད་བྲེལ་བ་བྱེད་ཀྱི་ཡོད། རླུང་དབུ་མར་ཞུགས་པའི་དགོས་དོན་ཟུང་འཇུག་འགྲུབ་པའི་དོན་དུ་ཡིན་ཕྱིར། འབུ་སྲིན་དེ་དག་གིས་ཀྱང་ཟུང་འཇུག་འགྲུབ་ཐབས་བྱེད་ཀྱི་ཡོད། ཅེས་རྩེད་མོ་དང་སྦྲགས་ནས་བརྗོད་མྱོང་། གསུངས་ཏེ་བཞད། ཟུང་འཇུག་ལ་བདེན་གཉིས་ཟུང་འཇུག་དང་བདེ་སྟོང་ཟུང་འཇུག་གཉིས་སུ་འབྱེད་དགོས་ཤིང་། དེ་བཞིན་དུ་རིག་སྟོང་ཟུང་འཇུག་ཅེས་པ་ལྟ་བུ་དང་། དུས་འཁོར་ལྟར་ན་སྟོང་གཟུགས་དང་མཆོག་ཏུ་མི་འགྱུར་བའི་བདེ་བ་ཟུང་དུ་འཇུག་པའི་ཟུང་འཇུག་ཅེས་པ་ལྟ་བུ་ཟུང་འཇུག་ལ་འཇོག་ཚུལ་མང་དུ་ཡོད།

སྤྱིར་ཟུང་འཇུག་གི་སྐད་དོད་ལེགས་སྦྱར་ནང་ཡུ་ག་ནདྡྷ་སྟེ་བོད་སྐད་དུ་གཉིས་གཉིས་མ་ཡིན་པ་ལ་འཇུག་པ་ཞེས་པའི་དོན་ཡིན། དེ་ཡང་རིག་སྟོང་ཟུང་འཇུག་ཅེས་རྗོད་སྐབས་ཡུལ་ཡུལ་ཅན་སྦྱོར་བ་སྟེ། ཡུལ་སྟོང་པ་ཉིད་ལ་དམིགས་པའི་ཐོག་མར་ཐོས་བྱུང་གི་ཤེས་རབ་དང་བསམ་བྱུང་གི་ཤེས་རབ། དེ་ནས་ཉམས་མྱོང་ངམ་བསྒོམས་བྱུང་གི་ཤེས་རབ་བསྐྱེད་དེ་མཐར་ཡུལ་སྟོང་པ་ཉིད་དེ་རྒྱང་ཆད་ཀྱི་ཚུལ་དུ་མི་སྣང་བར་ཡུལ་ཡུལ་ཅན་གཉིས་དབྱེར་མེད་འདྲེས་པར་གྱུར་པ་ལྟ་བུ་ཞིག་ལ་རིག་སྟོང་ཟུང་འཇུག་ཅེས་བརྗོད་པ་ཡིན། དེ་ཡང་རྫོགས་ཆེན་གྱི་ཆོས་སྐད་ལྟར་ན་རིག་པ་ཞེས་པ་སེམས་རིག་ཤན་ཕྱེས་ཏེ་རིག་པ་ཟང་ཐལ་ལ་གསུངས་པའི་སྐབས་ཀྱང་ཡོད། གསང་སྔགས་གསར་མ་ལྟར་ན་སྐུ་དག་པ་སྒྱུ་མའི་སྐུ་དང་ཐུགས་དག་པ་དོན་གྱི་འོད་གསལ་ཏེ་སྐུ་ཐུགས་གཉིས་དུས་གཅིག་ལ་རྟེན་དང་བརྟེན་པར་ངོ་བོ་དབྱེར་མེད་ཀྱི་ཚུལ་དུ་ཚོགས་པ་ཞིག་ལ་ཟུང་འཇུག་ཅེས་བརྗོད་པ་ཡིན།

ཉམས་མྱོང་ཚད་ལྡན་ཡོད་པ་རྣམས་ཀྱིས་བྱ་རྒྱུ་ཞིག་ལས་ཚང་མས་བྱ་རྒྱུ་ཞིག་མིན།

སྔགས་བླ་མེད་ཀྱི་གསང་དབང་དང་ཤེར་དབང་གི་དུས་སུ་ཕྱག་རྒྱ་མ་བསྟེན་པའི་རྣམ་གཞག་ཅིག་ཐོན་གྱི་ཡོད། འོན་ཀྱང་དེ་དག་གཙོ་བོ་རགས་པ་གློ་བུར་བའི་རླུང་སེམས་བཙན་ཐབས་སུ་འགོག་པའི་དོན་དུ་ཕྱག་རྒྱ་མ་བསྟེན་པ་སྟེ། ཁམས་དབབ་ལྡོག་གི་སྟེང་ནས་རགས་པ་གློ་བུར་བའི་རླུང་སེམས་མངོན་གྱུར་པ་བག་ལ་ཞ་བར་བྱས་ཏེ་ཕྲ་བ་གཉུག་མའི་རླུང་སེམས་མངོན་དུ་འགྱུར་བར་བྱེད་པའི་ཐབས་ལམ་ཞིག་ཡིན། དེས་ན་ཉམས་མྱོང་ཚད་ལྡན་ཡོད་པ་ཞིག་གིས་བྱ་རྒྱུ་ལས། ལྷ་ཡབ་ཡུམ་ཞལ་སྦྱོར་མཛད་པ་མཇལ་དུ་ཡོད་པའི་རྐྱེན་བྱས་ཏེ་སྔགས་ཉམས་ལེན་བྱེད་མཁན་ཡིན་ཚད་ཀྱིས་ཕོ་མོ་སྙོམས་འཇུག་བྱེད་རུང་བ་ལྟ་བུ་ཞིག་ཏུ་ངོས་འཛིན་བྱས་ན་ཆེས་ཕྱིན་ཅི་ལོག་གི་གོ་བའི་ཐོག་ལ་ཕྱིན་པ་ཡིན་པས་ཤིན་ཏུ་ནོར་བ་ཡིན།

དྲི་བ། བླ་མ་དང་སྟོང་ཉིད་ཀྱི་དབར་འབྲེལ་བ་ཡོད་དམ།

བཀའ་ལན། བླ་མ་ཞེས་པ་ནི། རྣལ་འབྱོར་བླ་མེད་ཅེས་པ་ལྟ་བུ་གོང་ན་མེད་པའི་དོན་ལ་གོ་བའི་སྐབས་ཡོད་ཅིང་། ཡང་བླ་མ་དགེ་བའི་བཤེས་གཉེན་ཞེས་རྗོད་པའི་སྐབས་ཀྱི་བླ་མ་ལྟ་བུར་གོ་བ་ཡིན་ན་ནི་རང་ལ་ཆོས་སྟོན་པའི་བཤེས་གཉེན་དེར་གོ་ཡི་ཡོད། སྟོང་ཉིད་ཅེས་པ་ནི་དངོས་པོའི་གནས་ལུགས་ཤིག་ལ་གོ་བ་ཡིན། གནས་ལུགས་དེ་ཉིད་མ་རིག་པའི་དབང་གིས་སྲིད་པ་འཁོར་བར་འཁོར་བ་དང་། རིག་པ་ཡེ་ཤེས་རྒྱུད་ལ་སྐྱེས་ཏེ་གནས་ལུགས་རིག་ན་མྱང་འདས་སམ་ཐར་པ་འཐོབ་པར་འགྱུར་བ་སྟེ་མདོར་ན། སྟོང་ཉིད་ཅེས་པ་ཆོས་རྣམས་ཀྱི་ཡིན་ལུགས་ཤིག་ལ་གོ་བ་ཡིན།

མི་གཅིག་གྱུར་གྱི་འདུ་ཤེས་ཇི་ལྟར་བསྐྱེད་དགོས་མིན།

དྲི་བ། ༸གོང་ས་མཆོག་ནས་མི་གཅིག་གྱུར་གྱི་འདུ་ཤེས་བསྐྱེད་དགོས་སྐོར་བཀའ་གནང་བ་ལྟར་འདུ་ཤེས་དེ་ཉིད་བསྐྱེད་པར་སྔོན་འགྲོའི་ཚུལ་དུ་བློ་སྦྱང་དགོས་པ་ལྟ་བུ་གང་ཞིག་ཡོད་མེད་དང་། སློབ་མ་ཞིག་ཡིན་པའི་ངོས་ནས་བླ་མ་ཐུགས་དགྱེས་པར་བྱེད་པའི་སྒྲུབ་པའི་མཆོད་པ་འབུལ་ཐབས་གང་འདྲ་ཡོད་དམ།

བཀའ་ལན། མི་གཅིག་གྱུར་གྱི་འདུ་ཤེས་ཞེས་པ། དཔེར་ན། ཕྲུ་གུ་ཆུང་ཆུང་ཞིག་རྩེད་མོ་རྩེ་བཞིན་ཡོད་སར་ཕྲུ་གུ་གཞན་ཞིག་སླེབས་ན་ལམ་སེང་མཉམ་དུ་རྩེད་མོ་རྩེ་བ་ལས་ཕྲུ་གུ་གཞན་དེ་རྒྱལ་ཁབ་དང་རིགས་རུས། ཆོས་དད་སོགས་གང་ཡིན་ལ་བསམ་བློ་གཏོང་གི་མེད། དེ་བཞིན་དུ་རང་རེ་མྱ་ངམ་གྱི་ཐང་ཞིག་ཏུ་སྐྱབས་མེད་མགོན་མེད་ངང་ལུས་པའི་སྐབས་ལྟ་བུར་མཚོན་ན་ཐག་རིང་པོ་ནས་མི་ཞིག་ཡོང་བ་མཐོང་ཚེ་ལམ་སེང་སེམས་ནང་དགའ་སྤྲོ་དང་བཅས་མི་དེའི་ཕྱོགས་སུ་འགྲོ་བ་ལས་མི་དེ་ལུང་པ་གང་ཡིན་དང་ཆོས་ལུགས་གང་ཡིན་སོགས་ལ་བསམ་བློ་མི་གཏོང་བ་ཡིན།

དེ་ལྟར་གཞི་རྩའི་ཆ་ནས་རང་ཅག་ལ་མི་གཅིག་གྱུར་གྱི་འདུ་ཤེས་དེ་ལྷན་སྐྱེས་ཀྱི་ཚུལ་དུ་ཡོད་མུས་རེད། འོན་ཀྱང་ག་ལེར་སློབ་སྦྱོང་སྤྲོད་པའི་བརྒྱུད་རིམ་ནང་སོ་སོའི་རྒྱལ་ཁབ་དང་མི་རིགས། སོ་སོའི་ཆོས་ལུགས་སོགས་ཀྱི་དབྱེ་འབྱེད་ཀྱི་འདུ་ཤེས་དེ་རིམ་བཞིན་ཡོང་གི་ཡོད་ལ། ཆོས་ལུགས་དང་མི་རིགས་གཅིག་གྱུར་གྱི་ཁྲོད་དུ་ཡང་དབུལ་པོ་དང་ཕྱུག་པོ། ཤེས་ཡོན་ཅན་དང་ཤེས་ཡོན་མེད་པ་སོགས་ཀྱི་དབྱེ་བ་ཧ་ཅང་མང་པོ་ཞིག་ཕྱེས་ཏེ་འགྲོ་བཞིན་ཡོད། དེས་ན་རང་རེས་དོ་སྣང་བྱེད་མིན་གྱི་གནད་དོན་ཙམ་ཞིག་མ་གཏོགས་གཞི་རྩའི་ཆ་ནས་མི་གཅིག་གྱུར་གྱི་འདུ་ཤེས་དེ་ཉིད་རང་ཅག་ལ་ཡོད་མུས་ཡིན་སྟབས་ལམ་སྒོམ་པ་ལྟ་བུ་དམིགས་བསལ་གྱི་བློ་སྦྱོང་གི་རིམ་པ་ཞིག་ལ་ལྟོས་དགོས་པ་གང་ཡང་མེད།

སད་དུས་ཀྱི་གོམས་པས་རྨི་ལམ་གྱི་དུས་སུ་ཆགས་སྡང་ཆུང་དུ་འགྲོ་ཚུལ།

དྲི་བ། སད་དུས་ཀྱི་གནས་སྐབས་སུ་སྡོམ་པ་སྲུང་བ་ལྟ་བུ་བག་ཡོད་བསྟེན་ཐུབ་པ་ཡོང་གི་འདུག་ཀྱང་རྨི་ལམ་གྱི་གནས་སྐབས་སུ་ཆགས་སྡང་རྨོངས་གསུམ་གྱི་གཞན་དབང་དུ་འགྲོ་བཞིན་འདུག་པས། རྨི་ལམ་གྱི་གནས་སྐབས་ཆགས་སྡང་རྨོངས་གསུམ་གྱི་གཞན་དབང་དུ་མི་འགྲོ་བར་ཉམས་ལེན་གྱི་ཕྱོགས་སུ་སྒྱུར་ཐབས་ཤིག་ཡོད་དམ།

བཀའ་ལན། གསང་སྔགས་ཀྱི་གཞུང་ནས་སད་དུས་ཀྱི་ཉམས་ལེན་དང་རྨི་ལམ་གྱི་གནས་སྐབས་ཀྱི་ཉམས་ལེན། དེ་ནས་རིམ་པས་གཉིད་མཐུག་པོ་ཁུག་པའི་གནས་སྐབས་ཀྱི་ཉམས་ལེན་ཏེ་རིམ་པ་འགའ་ཞིག་གསུངས་ཡོད། རང་རེ་ཚང་མར་ཉམས་མྱོང་གཅིག་གྱུར་དུ་ཡོད་པ་ལྟར། རྨི་ལམ་ནང་སྐབས་རེར་སྔར་མཐོང་མ་མྱོང་བའི་ས་གནས་མཐོང་བ་ལྟ་བུ་ཡོང་གི་ཡོད་ཀྱང་། སྤྱིར་ཉིན་མོའི་བག་ཆགས་གང་ཡིན་མཚན་མོའི་རྨི་ལམ་ལ་འཆར་གྱི་ཡོད། དེར་བརྟེན་སད་པའི་གནས་སྐབས་སུ་ཆགས་སྡང་ལ་གཉེན་པོ་བསྟེན་པའི་གོམས་འདྲིས་ལེགས་པོ་ཡོད་ན་རྨི་ལམ་གྱི་གནས་སྐབས་སུ་ཡང་ཆགས་སྡང་ཉུང་བ་ཞིག་ངེས་པར་འོང་བ་ཡིན། དཔེར་ན། སད་དུས་སུ་ང་དགེ་སློང་ཡིན་སྙམ་པའི་དྲན་ཤེས་དང་བག་ཡོད་བསྟེན་ན་རྨི་ལམ་གྱི་གནས་སྐབས་སུ་ཡང་རང་ཉིད་དགེ་སློང་ཡིན་སྙམ་པའི་བློ་དེ་ངམ་ངམ་ཤུགས་ཀྱིས་སྐྱེ་འོང་བ་ཤེས་གསལ་རེད། དེ་ལྟར་ཉིན་མོའི་གནས་སྐབས་སུ་གང་ལ་གོམས་འདྲིས་ཆེ་བ་དེ་ཉིད་མཚན་མོའི་རྨི་ལམ་དུ་འཆར་གྱི་ཡོད། གཉིད་མཐུག་པོ་ཁུག་པའི་སྐབས་ལྟ་བུར་མཚོན་ན་དམིགས་བསལ་གྱི་ཉམས་ལེན་ལ་ལྟོས་དགོས་པ་ལས་སྤྱིར་བཏང་སྐབས་དེར་དྲན་པ་མངོན་གྱུར་པ་མེད་སྟབས་རྨི་ལམ་གྱི་སྐབས་ལྟར་ཡོང་ཐབས་མེད། ད་དྲི་བ་དྲིས་ལན་འགྲིག་པ་ཡིན།

༣། བོད་ཀྱི་ཆོས་རིག་དང་ཁོར་ཡུག་སྲུང་སྐྱོབ།

རྒས་ཡོལ་ཡོངས་སུ་ཕེབས་པའི་བར་གྱི་ཆབ་སྲིད་མཛད་འཕྲིན་མདོར་བསྡུས།

དེ་ནས་ངོས་ཀྱི་ལས་འགན་གྱི་རིམ་པ་གསུམ་པ་ལྟ་བུར་ངོས་རང་བོད་པ་ཞིག་ཡིན་ཞིང་། ལོ་ངོ་བཅུ་དྲུག་ལ་སོན་པའི་སྐབས་ཏེ་ཕྱི་ལོ་ ༡༩༥༠ ལོ་ནས་བཟུང་བོད་བསྟན་སྲིད་ཀྱི་འགན་འཁྱེར་བ་རེད། སྔ་མོའི་བོད་པའི་སྤྱི་ཚོགས་ཀྱི་འགྲོ་སྟངས་དེ་ཞིང་བྲན་ལམ་ལུགས་དང་འབྲེལ་བ་ཡོད་པ་ཞིག་དང་། དེ་ཡང་བོད་གཅིག་པུ་མིན་པར་འཛམ་བུ་གླིང་གི་ས་ཁུལ་ཕལ་ཆེར་དེ་འདྲ་ཞིག་རེད། ངོས་ཀྱིས་ཆབ་སྲིད་ཀྱི་འགན་འཁྱེར་བའི་རྗེས་ཏེ་ཕྱི་ལོ་ ༡༩༥༢ ལོར་ལེགས་བཅོས་ལས་ཁུངས་ཟེར་བ་ཞིག་བཙུགས་ནས་སྔར་གྱི་བོད་པའི་སྤྱི་ཚོགས་ཀྱི་འགྲོ་སྟངས་ལ་འགྱུར་བ་གཏོང་རྒྱུའི་ལས་འགོ་བཙུགས་པ་ཡིན། འོན་ཀྱང་དེར་ལག་ལེན་ནུས་པ་ཐོན་པ་ཞིག་བྱུང་མེད། ༡༩༥༩ ལོར་རྒྱ་གར་ནང་བཙན་བྱོལ་དུ་འབྱོར་མ་ཐག་སྔ་མོའི་སྒྲིག་འཛུགས་ཀྱི་འགྲོ་སྟངས་ལ་བསྒྱུར་བཅོས་ཀྱིས་མང་གཙོའི་ལམ་ལ་བསྐྱོད་རྒྱུའི་ལས་འགུལ་གྱི་འགོ་བཙུགས་པ་ཡིན། དེ་ནས་ ༢༠༠༡ ལོར་མང་གཙོའི་ལམ་ནས་མི་མང་གིས་ཐད་ཀར་འོས་བསྡུ་བྱས་པའི་མི་སྣ་དེས་བོད་པའི་ཆབ་སྲིད་ཀྱི་འགན་འཁྱེར་ཏེ་ལོ་ངོ་བཅུའི་རིང་ངོས་རང་ཕྱེད་རྒས་ཡོལ་གྱི་ངོ་བོར་བསྡད་པ་ཡིན། དེ་རྗེས་ ༢༠༡༡ ལོར་ཡོངས་སུ་རྒས་ཡོལ་ཕྱིན་ཏེ་དེ་ནས་བཟུང་བོད་དོན་ཆབ་སྲིད་ཀྱི་འགན་གང་ཡང་འཁུར་གྱི་མེད། འོན་ཀྱང་བོད་པའི་ཆོས་དང་རིག་གཞུང་རྒྱུན་འཛིན་གྱི་འགན་མུ་མཐུད་འཁུར་བཞིན་ཡོད།

མུ་མཐུད་ཐུགས་འགན་བཞེས་རྒྱུའི་བོད་ཀྱི་ཆོས་རིག་གི་ངོ་བོ་དང་ཁྱད་ཆོས།

དེ་ཡང་ཆོས་རྒྱལ་ཁྲི་སྲོང་ལྡེའུ་བཙན་གྱིས་རྒྱ་གར་ནས་གདན་ཞུ་གནང་བའི་ནཱ་ལེནྡྲའི་མཁས་པའི་གཙུག་རྒྱན་མཁན་ཆེན་ཞི་བ་འཚོས་བོད་དུ་དར་སྤེལ་གནང་བའི་སངས་རྒྱས་ཀྱི་བསྟན་པ་ནི་འདུལ་བའི་སྐོར་གྱི་ཆོས་སྐོར་ཡོངས་སུ་རྫོགས་པ་རྨང་གཞིར་ཡོད་པའི་ཐོག །བྱམས་སྙིང་རྗེ་བྱང་ཆུབ་ཀྱི་སེམས་དང་ཕྱིན་དྲུག་གི་ཉམས་ལེན་སྟོན་པའི་ཕར་ཕྱིན་གྱི་སྐོར་ཆ་ཚང་བ་དང་། དེའི་ཐོག་ད་ལྟ་འཆད་པར་འགྱུར་བའི་དབུ་མ་འཇུག་པའི་གཞུང་གིས་མཚོན་ལྟ་གྲུབ་ཀྱི་ཆོས་སྐོར་ཧ་ཅང་རྒྱ་ཆེ་ལ་གཏིང་ཟབ་པ་ཞིག་ཡོད། དེ་བཞིན་དུ་སློབ་དཔོན་ལེགས་ལྡན་གྱིས་སྔ་མོའི་རྒྱ་གར་གྱི་ཆོས་ལུགས་ལྟ་གྲུབ་ཕལ་ཆེ་བ་འགྲེལ་བཤད་གནང་བའི་གཞུང་དབུ་མ་སྙིང་པོ་དང་རྟོག་གེ་འབར་བ་སོགས་དང་། ལྷག་པར་དུ་ཕྱོགས་གླང་ཆོས་གྲགས་ཀྱི་ཚད་མའི་གཞུང་། མཁན་ཆེན་ཞི་འཚོ་རང་ཉིད་ཀྱིས་མཛད་པའི་ཚད་ཆེན་དང་མཁན་ཆེན་གྱི་དགེ་ཕྲུག་ཀ་མ་ལ་ཤཱི་ལས་མཛད་པའི་ཚད་ཆེན་གྱི་དཀའ་འགྲེལ་པོད་གཉིས་ཀྱིས་མཚོན་ཚད་མའི་གཞུང་ཧ་ཅང་མང་པོ་ཞིག་ཡོད།

དེ་བཞིན་བོད་རང་གི་མཁས་པ་ས་པཎ་གྱིས་མཛད་པའི་ཚད་མ་རིགས་གཏེར་དང་། ཕྱྭ་པ་ཆོས་སེང་ཡབ་སྲས་ཀྱིས་གསར་གཏོད་དར་སྤེལ་གནང་བའི་རིགས་ལམ་སོགས་མདོར་ན། བོད་དུ་ཚད་མའི་གཞུང་ལ་སློབ་གཉེར་ཤུགས་ཆེན་བྱེད་སྲོལ་ཡོད་པ་དེ་འདྲ་ཡུལ་གྲུ་གཞན་ལ་ཕལ་ཆེར་མི་འདུག །དཔེར་ན། རྒྱ་རིགས་ཀྱི་ཆོས་པ་ཚོར་མཚོན་ན་ཚད་མའི་གཞུང་ལ་སློབ་གཉེར་བྱེད་སྲོལ་དེ་ཙམ་མེད། བོད་དུ་མཚོན་ན་གཞུང་ཆེན་མོར་སློབ་གཉེར་བྱེད་པའི་སྐབས་སུ་གཞུང་གི་རྩ་བ་བློར་བཟུང་སྟེ་ཚིག་རེ་རེ་བཞིན་འགྲེལ་པའི་སྟེང་ནས་བཤད་པ་བྱས་ནས་འགྲོ་བཞིན་ཡོད་ཅིང་། དེ་དག་ཀྱང་ཚད་མའི་རིགས་ལམ་གྱི་ཐོག་ནས་དགག་གཞག་སྤོང་གསུམ་བྱས་ཏེ་སློབ་གཉེར་བྱེད་ཀྱི་ཡོད།

དེ་ལྟར་བོད་ལ་ཡོད་པའི་ཐོས་བསམ་སྒོམ་གསུམ་དང་འཆད་རྩོད་རྩོམ་གསུམ་གྱིས་རྒྱུན་འཛིན་བྱེད་བཞིན་པའི་སངས་རྒྱས་ཀྱི་བསྟན་པ་སྤུས་དག་པོ་ཞིག་ཡོད་པ་དེས་བོད་པ་རྐྱང་པ་མིན་པར་འཛམ་བུ་གླིང་འདིའི་ནང་གི་ནང་པའི་རྗེས་འབྲང་པ་སྤྱི་ལ་ཞབས་འདེགས་སྒྲུབ་ཐུབ་པ་ཞིག་ཏན་ཏན་ཡོད་ཅིང་། ལྷག་པར་དུ་ཚད་མ་རིག་པ་དང་སེམས་ཁམས་རིག་པའི་གཞུང་དེ་དག་ལ་མཚོན་ན་འཛམ་བུ་གླིང་སྤྱིའི་ཤེས་ཡོན་གྱི་སྡེ་ཚན་ནང་ཕན་ཐོགས་དང་ཞབས་འདེགས་སྒྲུབ་ཐུབ་པའི་ཆ་རྐྱེན་དང་ནུས་པ་ཧ་ཅང་ཆེན་པོ་ཡོད། དེར་བརྟེན་ངོས་ཀྱིས་རྒྱ་གར་ནང་གི་བཙན་བྱོལ་སྤྱི་ཚོགས་ཀྱི་སློབ་གཉེར་ཁང་ཁག་ཏུ་གཞུང་དེ་དག་ལ་སློབ་གཉེར་བྱ་རྒྱུ་ཙམ་དུ་མ་ཟད་དེང་རབས་ཚན་རིག་གི་སྐོར་ལ་ཡང་སློབ་གཉེར་བྱེད་པའི་ལམ་སྲོལ་ཞིག་འགོ་བཙུགས་ཡོད། དེ་བཞིན་ཨིན་ཡིག་དང་རྒྱ་ཡིག་སོགས་ཆེད་དུ་སློབ་པའི་སྡེ་ཚན་དེ་འདྲ་ཡང་བཙུགས་ཡོད། ངོས་ཀྱིས་ཆབ་སྲིད་ཀྱི་འགན་ཡོངས་རྫོགས་མཚམས་བཞག་ཟིན་ཀྱང་ངོས་རང་བོད་པ་ཞིག་ཡིན་པའི་ཆ་ནས་གོང་དུ་བཤད་པའི་བོད་པའི་ཆོས་དང་རིག་གཞུང་གི་ཐོག་ནས་མ་འོངས་པར་འཛམ་བུ་གླིང་འདིའི་ནང་ཕན་ཐོགས་གང་ཞིག་བྱ་རྒྱུ་ཡོད་མེད་སྐོར་འབད་བརྩོན་གང་ཐུབ་བྱེད་བཞིན་ཡོད།

གཉོད་ཆུང་བའི་བོད་ཀྱི་ཁོར་ཡུག་སྲུང་སྐྱོབ་ལ་དམིགས་བསལ་ཐུགས་སྣང་།

དེ་བཞིན་དུ་བོད་ཀྱི་ཁོར་ཡུག་དེ་ས་མཐོན་པོ་དང་ས་སྐམ་པོ་ཡིན་པ་སོགས་གཉོད་ཆུང་བ་ཞིག་ཡིན་པར་བརྟེན་དམིགས་བསལ་གྱི་དོ་སྣང་བྱེད་དགོས་ཀྱི་ཡོད་པ་ལྟར་ངོས་ཀྱིས་དེ་དག་ལ་དོ་ཁུར་བྱེད་ཀྱི་ཡོད་ལ་ཁྱེད་རྣམས་ཀྱང་ངོས་ཀྱི་གྲོགས་པོ་ཡིན་སྟབས། བོད་ཀྱི་ཁོར་ཡུག་གི་སྐོར་ལ་དོ་སྣང་བྱ་རྒྱུ་དང་། དེ་བཞིན་གོང་དུ་བཤད་པ་ལྟར་ཧ་ཅང་གཏིང་ཟབ་པོའི་སྒོ་ནས་སློབ་གཉེར་བྱ་རྒྱུ་ཡོད་པའི་དཔལ་ནཱ་ལེནྡྲའི་ཆོས་བརྒྱུད་དྲི་མ་མེད་པ་དེར་ཁྱེད་ཚོས་ད་ཕན་སློབ་གཉེར་བྱེད་ཀྱི་ཡོད་ལ་ད་དུང་ཡང་མུ་མཐུད་སློབ་གཉེར་ཡག་པོ་བྱེད་རོགས་ཟེར་རྒྱུ་ཡིན། བསྟན་འཛིན་བྱམས་ཆེན་གྱི་ཆོས་ཚོགས་ལ་མཚོན་ན། དཔེ་ཆ་འཁྲིད་པ་དང་རིགས་ལམ་སློབ་ཀྱི་ཡོད་ལ། རྒན་ཡོན་ཏན་གྱིས་ཁྱེད་ཚོར་དཔེ་ཆ་འཁྲིད་བཞིན་ཡོད་པ་ཧ་ཅང་ཡག་པོ་འདུག་པས་སློབ་གཉེར་ལ་ཤུགས་བརྒྱག་རྒྱུ་ཧ་ཅང་གལ་ཆེན་པོ་རེད།

དངོས་གཞིའི་བཀའ་ཁྲིད།

བཤད་ལུང་གི་རྒྱུན་གང་ལས་ཞུས་པ་དང་རྗེའི་ལྟ་བའི་ལེགས་བཤད་ལྔ་ཡི་སྐོར།

དངོས་གཞིའི་ཆོས་འབྲེལ་བྱ་རྒྱུ་ཡིན། བསྟན་འགྱུར་ནང་བཞུགས་པའི་དབུ་མ་རྩ་བ་ཤེས་རབ་དང་། འཕགས་པ་ལྷའི་བཞི་བརྒྱ་པ། རྩ་ཤེའི་དོན་འགྲེལ་དབུ་མ་འཇུག་པ་སྟེ་དབུ་མའི་གཞུང་འདི་གསུམ་ལ་རྩ་འཇུག་བཞི་གསུམ་ཞེས་གལ་ཆེན་པོར་བརྩི་སྲོལ་ཡོད་ཅིང་། བོད་གངས་ཅན་ལྗོངས་ཀྱི་ས་དགེ་བཀའ་རྙིང་སོགས་རིས་སུ་མ་ཆད་པའི་ཆོས་བརྒྱུད་ཁག་གིས་གཞུང་ཆེན་བཅུ་གསུམ་མམ་གྲགས་ཆེན་བཅོ་བརྒྱད་ཅེས་པ་ལྟ་བུའི་གཞུང་ཆེན་ཁག་ཐུན་མོང་དུ་ཐོས་བསམ་གནང་གི་ཡོད། དེ་རིང་འདིར་དབུ་མ་འཇུག་པའི་ཆོས་འབྲེལ་བྱ་རྒྱུ་ཡིན།

དབུ་མ་འཇུག་པ་རྩ་བའི་བཤད་ལུང་དེ་ངོས་ཀྱིས་བསྙེན་རྫོགས་ཀྱི་མཁན་པོ་གླིང་རིན་པོ་ཆེའི་སྐུ་མདུན་ནས་ཞུས་པ་ཡིན། ཁོང་གིས་ཕལ་ཆེར་ཅོ་ནེ་བླ་མ་རིན་པོ་ཆེའི་སྐུ་མདུན་ནས་གསན་པ་ཡིན། ཟླ་བ་གྲགས་པ་རང་གིས་མཛད་པའི་འཇུག་པ་རང་འགྲེལ་གྱི་བཤད་ལུང་གི་རྒྱུན་ཤིན་ཏུ་དཀོན་པོ་ཡིན་ཅིང་། དེ་ངོས་ཀྱིས་ས་སྐྱའི་མཁན་པོ་ཀུན་དགའ་དབང་ཕྱུག་གི་མདུན་ནས་ཞུས་པ་ཡིན། ཁོང་བོད་དུ་རྒྱའི་བཙོན་ཁང་ནང་ལོ་མང་པོ་བཞུགས་མྱོང་བའི་ས་སྐྱའི་མཁན་པོ་ཞིག་རེད། ཁོང་ལ་འཇུག་པ་རང་འགྲེལ་གྱིས་མཚོན་པའི་གཞུང་མང་པོའི་བཤད་ལུང་གི་རྒྱུན་བཞུགས་སྟབས་ཁོང་རྒྱ་གར་དུ་ཕེབས་རྗེས་འཇུག་འགྲེལ་སོགས་ཀྱི་བཤད་ལུང་ཞུས་པ་ཡིན།

དེ་ནས་དེ་རིང་འདིར་བསྟན་འཛིན་བྱམས་ཆེན་གྱི་ཆོས་ཚོགས་ཁོངས་ནས་མི་མང་པོ་ཞིག་ཡོད་པར་བརྟེན་འབྲེལ་ཡོད་ལྟ་བུར་རྗེ་རིན་པོ་ཆེའི་རྟེན་འབྲེལ་བསྟོད་པའི་བཤད་ལུང་ཞིག་བཏོན་ན་སྙམ་དུ་དྲན་བྱུང་། རྟེན་འབྲེལ་བསྟོད་པ་དེ་ངོས་ཀྱིས་ཆུང་དུས་ནས་བློ་འཛིན་བྱས་པ་ཡིན། ངོས་རིག་པ་གང་འཚམ་ལེགས་པོ་ཡོད་སྟབས་ཞོགས་པའི་ཆུ་ཚོད་གཅིག་ཙམ་གྱི་དུས་ཡུན་ནང་རྟེན་འབྲེལ་བསྟོད་པ་བློ་འཛིན་ཐུབ་པ་བྱུང་། ཁྱེད་ཚོས་ཀྱང་ངོས་ལ་འགྲན་ཟླ་བྱས་ཏེ་རྟེན་འབྲེལ་བསྟོད་པ་ཆུ་ཚོད་གཅིག་ཙམ་གྱི་རིང་བློ་འཛིན་ཐུབ་པའི་འབད་བརྩོན་བྱོས་ཤོག་ཨང་། གསུངས་ཏེ་བཞད། གསུང་འདི་ཧ་ཅང་ཡག་པོ་དང་བྱིན་རླབས་ཅན་ཞིག་ཡིན། རྗེ་རིན་པོ་ཆེས་རྟེན་འབྱུང་གི་དེ་ཁོ་ན་ཉིད་ཀྱི་དོན་ལ་སྒྲོ་འདོགས་ཆོད་པའི་རྗེས་རྟེན་འབྱུང་རང་དབང་གི་སྒོ་ནས་འདོམས་པར་མཛད་པའི་སྟོན་པ་ཐུབ་པའི་དབང་པོར་དམིགས་བསལ་ཡིད་ཆེས་དང་དད་པ་འཁྲུངས་ཏེ་ཐོལ་བྱུང་གི་ཚུལ་དུ་མཛད་པ་ཞིག་ཡིན། ངོས་ཀྱིས་ཀྱང་དུས་ཁོམ་ནམ་ཡོད་ལ་འདོན་གྱི་ཡོད་ལ། ལྷག་པར་དེའི་ནང་གི་ཚིག་འགའ་ཞིག་ཉིན་ལྟར་འདོན་གྱི་ཡོད་ཅིང་ཕན་ཐོགས་ཧ་ཅང་ཆེན་པོ་ཡོང་གི་འདུག །

གཅིག་བྱས་ན་འུར་ཚ་དྲགས་ཀྱི་ཡོད་སྲིད་ཀྱང་ངོས་ཀྱིས་རྗེ་རིན་པོ་ཆེ་ཁོང་ཀླུ་སྒྲུབ་གཉིས་པ་ལྟ་བུ་ཞིག་ཡིན་ཞེས་རྗོད་ཀྱི་ཡོད། དགེ་ལུགས་པ་ཞེས་པ་ཞྭ་སེར་པོ་དེ་ཙམ་ལ་བསམ་བློ་མི་གཏོང་བར་རྗེ་རིན་པོ་ཆེས་བརྩམས་པའི་གསུང་འབུམ་པོད་བཅོ་བརྒྱད་བཞུགས་པ་དེ་དག་ལ་བསམ་བློ་གཏོང་དགོས། གསུང་འབུམ་དེ་དག་མགོ་ནས་མཇུག་བར་དུ་ཡག་པོ་ཞིག་ལྟོས་དང་། ལྷག་པར་དུ་ཡང་རྩ་ཤེའི་འགྲེལ་པ་རིགས་པའི་རྒྱ་མཚོ་དང་། འཇུག་པའི་འགྲེལ་པ་དགོངས་པ་རབ་གསལ་གཉིས་པོ་དེ་ལེགས་པར་བལྟས་ན་གཞུང་དེ་དག་གི་མཛད་པ་པོ་རྗེ་རིན་པོ་ཆེ་ཁོང་གང་འདྲ་ཞིག་ཡོད་མེད་ཤེས་ཐུབ། དེ་བཞིན་དྲང་ངེས་ལེགས་བཤད་སྙིང་པོའི་ནང་སེམས་ཙམ་པའི་ལྟ་གྲུབ་སྐོར་དང་དབུ་མ་ཐལ་རང་གི་སྐོར་གསུངས་པ་རྣམས་ཧ་ཅང་ཡག་པོ་ཡོད།

ངོས་ཀྱི་ངོ་ཤེས་ཝཱ་རཱ་ཎ་སཱིའི་ལེགས་སྦྱར་མཁས་པ་ཏྲི་པཱ་ཋཱི་ཡིས་དྲང་ངེས་ལེགས་བཤད་སྙིང་པོ་ཧིནྡཱི་ནང་སྒྱུར་རོགས་མཛད་ཡོད་པར་བརྟེན་ཁོང་ལེགས་བཤད་སྙིང་པོར་རྒྱུས་མངའ་ཡོད། ངོས་ཀྱིས་ཁོང་ལ། ལེགས་བཤད་སྙིང་པོ་མཛད་མཁན་གྱི་བོད་ཀྱི་མཁས་པ་དེ་ནཱ་ལེནྡྲའི་མཁས་པའི་གྲས་ལ་ཚུད་པ་འདུག་གམ་མི་འདུག །ཅེས་སྐད་ཆ་དྲིས་པ་ཡིན། ཁོང་གིས་ཐེ་ཚོམ་མེད་པར། ནཱ་ལེནྡྲའི་མཁས་པའི་གྲས་ལ་ཚུད་པ་ཙམ་དུ་མ་ཟད་མཁས་པའི་ཡང་རྩེར་སོན་པ་ཞིག་འོང་བ་འདུག །ཅེས་བཤད་སོང་། དེ་ཕལ་ཆེར་བདེན་པ་རེད། དེ་བཞིན་རྗེ་རིན་པོ་ཆེས་ལམ་སྒྲོན་གྱི་འགྲེལ་པ་ལམ་རིམ་མཛད་ཡོད། སྤྱིར་ལམ་རིམ་གྱི་དབུར་སྔར་གྱི་བཀའ་གདམས་གོང་མས་མཛད་པའི་བསྟན་རིམ་སོགས་དང་མཐུན་པར་གསུངས་ཡོད་ཀྱང་། ཁོང་གི་ཟབ་ཁྱད་ཐོན་ས་དེ་ལམ་རིམ་ཆེན་མོའི་ལྷག་མཐོང་ཆེན་མོ་དང་། ལམ་རིམ་འབྲིང་པོའི་ལྷག་མཐོང་ཆུང་ངུ་གཉིས་ཡིན།

དེ་ལྟར་ལྷག་མཐོང་ཆེ་ཆུང་གཉིས་དང་དྲང་ངེས་ལེགས་བཤད་སྙིང་པོ། རྩ་འཇུག་གི་རྣམ་བཤད་གཉིས་ཏེ་གཞུང་ཚན་ལྔ་པོ་དེར་བལྟས་ན་རྗེ་རིན་པོ་ཆེ་ཁོང་སྟོང་ཉིད་ཀྱི་ལྟ་བར་སྒྲོ་འདོགས་ཡོངས་སུ་ཆོད་པ་ཞིག་ཡིན་པ་དང་རྒྱུན་དུ་ཉམས་བཞེས་ཇི་ལྟར་གནང་བཞིན་པ་ཤེས་ནུས་སུ་ཡོད། དེ་ཡང་རྗེ་རིན་པོ་ཆེ་འཇམ་པའི་དབྱངས་ཀྱི་སྤྲུལ་པ་རེད་ཅེས་ཆུང་དུས་ནས་སྟོང་ཉིད་ཀྱི་ལྟ་བ་ཐུགས་རྒྱུད་ལ་རང་ཆས་སུ་མངའ་བ་དེ་འདྲ་ཞིག་མིན། ཁོང་གིས་སྐུ་ཚེའི་སྟོད་དུ་མཛད་པའི་ལེགས་བཤད་གསེར་ཕྲེང་དང་རྟག་ཏུ་ངུའི་རྟོགས་བརྗོད་དུ་གསུངས་པའི་ལྟ་བར་མཚོན་ན་སྐུ་ཚེའི་སྨད་དུ་གསུངས་པའི་ལྟ་བ་དང་མཐུན་གྱི་མེད། མུ་མཐུད་དེ་ཀླུ་སྒྲུབ་ཡབ་སྲས་ལ་སོགས་པའི་གཞུང་ལ་སློབ་གཉེར་མཛད་པ་དང་། ཚོགས་བསགས་སྒྲིབ་སྦྱོང་གནང་བ། ལྷག་པའི་ལྷ་ལ་གསོལ་བ་འདེབས་པ་སོགས་ལས་མཐར་ཟབ་མོ་སྟོང་པ་ཉིད་ཀྱི་དོན་ལ་སྒྲོ་འདོགས་ཡོངས་སུ་ཆོད་དེ་གོང་གསལ་གྱི་གཞུང་དེ་དག་བརྩམས་པ་ཧ་ཅང་གསལ་པོ་རེད།

རྟེན་འབྲེལ་བསྟོད་པའི་བཤད་ལུང་གི་རྒྱུན་དེ་དགེ་བཤེས་རིག་འཛིན་བསྟན་པའི་དྲུང་ནས་ཞུས་པ་ཡིན། ཁོང་གིས་གསན་ཡུལ་དེ་ཁང་གསར་རྡོ་རྗེ་འཆང་ཡིན་ནམ་གསལ་པོ་ཞིག་དྲན་གྱི་མི་འདུག །དགེ་བཤེས་རིག་འཛིན་བསྟན་པ་ཁོང་ཁུ་ནུ་ནས་ཕེབས་པའི་གྲྭ་པ་གྲྭ་རྐྱང་ཞིག་ཡིན་ཅིང་ངོས་ཀྱིས་བཤད་ལུང་གི་རྒྱུན་མང་པོ་ཞིག་ཁོང་གི་དྲུང་ནས་ཞུས་པ་ཡིན། ངོས་ལ་ཁུ་ནུ་ནས་ཕེབས་པའི་བླ་མ་གཉིས་ཡོད། གཅིག་ནི་ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་ཡིན། ཁོང་གི་དྲུང་ནས་ཀྱང་སྤྱོད་འཇུག་ལ་སོགས་པའི་གཞུང་མང་པོ་ཞུས་པ་ཡིན། དེ་ནས་སྔོན་དུ་དབུ་མ་འཇུག་པའི་བཤད་ལུང་འབུལ་རྒྱུ་ཡིན།

སེམས་བསྐྱེད་དང་པོ།

འགྱུར་དང་འགྱུར་ཕྱག་གི་སྐོར།

༄༅། །རྒྱ་གར་སྐད་དུ། མ་དྷྱཱ་མ་ཀ་ཨ་བ་ཏཱ་ར་ནཱ་མ། བོད་སྐད་དུ། དབུ་མ་ལ་འཇུག་པ་ཞེས་བྱ་བ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །

ཞེས་གསུངས་ཏེ། བོད་དུ་བཀའ་འགྱུར་པོད་བརྒྱ་ལྷག་དང་བསྟན་འགྱུར་པོད་ཉིས་བརྒྱ་ལྷག་ཅིག་ཡོད་པ་ལས་ཝེན་ཚེག་གིས་མཛད་པའི་མདོ་སྡེ་དགོངས་འགྲེལ་གྱི་འགྲེལ་པ་སོགས་བསྟན་འགྱུར་ནང་རྒྱ་སྐད་ནས་བསྒྱུར་བ་ཕལ་ཆེར་པོད་བཅོ་ལྔ་ཙམ་ཞིག་མེད་དམ། དེ་དག་ལས་གཞན་ཤེར་ཕྱིན་གྱི་གཞུང་ལ་སོགས་པ་ཕལ་ཆེ་བ་ལེགས་སྦྱར་གྱི་སྐད་ནས་བསྒྱུར་བ་དང་། འདུལ་བ་ལུང་སྡེ་བཞི་སོགས་འདུལ་བའི་སྐོར་གང་འཚམ་ཞིག་པཱ་ལིའི་སྐད་ནས་བསྒྱུར་བ་ཡང་ཡོད། ཤེར་ཕྱིན་གྱི་གཞུང་གི་དགོངས་འགྲེལ་གྱི་བསྟན་བཅོས་ལ་རྒྱ་ཆེན་སྤྱོད་བརྒྱུད་ཀྱི་བཀའ་བབ་བྱམས་པ་མགོན་པོས་བྱམས་ཆོས་སྡེ་ལྔ་དང་། དེའི་རྗེས་འབྲང་ཐོགས་མེད་སྐུ་མཆེད་ལ་སོགས་པས་ཀྱང་ཤེར་ཕྱིན་གྱི་འགྲེལ་པ་མང་དག་ཅིག་མཛད་ཡོད། ཟབ་མོ་ལྟ་བརྒྱུད་ཀྱི་བཀའ་བབ་རྗེ་བཙུན་འཇམ་དབྱངས་ནས་འཕགས་པ་ཀླུ་སྒྲུབ་ལ་བརྒྱུད་དེ་རྩ་འཇུག་བཞི་གསུམ་ལ་སོགས་པའི་དབུ་མའི་གཞུང་མཛད་མཁན་རྒྱ་གར་གྱི་མཁས་པ་མང་པོ་བྱུང་ཡོད། དེ་བཞིན་དུ་གོང་དུ་ཞུས་པ་ལྟར་ཚད་མའི་གཞུང་ཡང་ཧ་ཅང་མང་པོ་བྱུང་ཡོད་པ་དེ་དག་ཕལ་མོ་ཆེ་རྒྱ་གར་ནས་བསྒྱུར་བ་ཡིན།

གཞུང་འདིའི་དབུར་རྒྱ་སྐད་སྨོས་པ་ནི་བསྟན་བཅོས་འདི་རྒྱ་གར་ནས་བསྒྱུར་བར་ཤེས་པའི་ཕྱིར་དང་། ཁུངས་བཙུན་པར་བསྟན་པའི་ཕྱིར་ཡིན། མདྷྱཱ་མ་ཀ་ཨ་བ་ཏཱ་ར་ནཱ་མ་ཞེས་པ་བོད་སྐད་དུ་བསྒྱུར་ན་དབུ་མ་ལ་འཇུག་པ་སྟེ། མདྷྱཱ་མ་ཀ་དབུ་མ་དང་། ཨ་བ་ཏཱ་ར་འཇུག་པའི་དོན་ཏེ་མཚན་གྱི་དོན་དང་། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ཞེས་པ་ལོ་ཙཱ་བས་མཛད་པའི་འགྱུར་ཕྱག་ཡིན། དེ་ཡང་རྒྱ་གར་གྱི་སྐད་ནས་ཚུར་བོད་སྐད་དུ་སྒྱུར་བའི་ཚེ་འགྱུར་མཐར་ཕྱིན་པ་དང་། འགྱུར་ལ་བར་ཆད་མི་འོང་བའི་དོན་དུ་རང་གི་ལྷག་པའི་ལྷ་ལ་བསྟོད་ཕྱག་མཛད་པ་ཡིན། འདུལ་བའི་སྡེ་སྣོད་སྒྱུར་བའི་ཚེ་ཐམས་ཅད་མཁྱེན་པ་ལ་ཕྱག་འཚལ་ལོ་ཞེས་དང་། མངོན་རྟོགས་རྒྱན་ལྟ་བུའི་མདོ་སྡེའི་སྡེ་སྣོད་ཡིན་ན་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ་ཞེས་པ་དང་། རྩ་བ་ཤེས་རབ་ཀྱིས་མཚོན་པའི་མངོན་པའི་སྡེ་སྣོད་ཡིན་ན་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ་ཞེས་བསྟོད་ཕྱག་མཛད་པ་ཡིན།

ཆོས་རྒྱལ་ཁྲི་སྲོང་ལྡེའུ་བཙན་གྱིས་མཁན་ཆེན་ཞི་བ་འཚོ་གདན་ཞུ་གནང་སྟེ་མཁན་ཆེན་རང་གིས་བཀའ་བཀོད་གནང་བ་ལྟར་བསམ་ཡས་ཀྱི་གཙུག་ལག་ཁང་བཞེངས་ཤིང་། དེར་སྒྲ་བསྒྱུར་ལོ་པཎ་གླིང་ཞེས་ལོ་ཙཱ་བ་རྣམས་འཚོགས་ཏེ་བསྟན་བཅོས་བསྒྱུར་སའི་གླིང་ཞིག་དང་། དགེ་ཚུལ་སློང་གི་སྡོམ་པ་འབོགས་ཆོག་གནང་ས་རྣམ་དག་ཚུལ་ཁྲིམས་གླིང་དང་། ཆོས་རྒྱལ་སྲོང་བཙན་གྱི་སྐབས་ནས་རྒྱ་ནག་གི་ཐང་རྒྱལ་རབས་ཀྱི་རྒྱལ་པོ་དང་འབྲེལ་བ་ཆེན་པོ་བྱུང་བར་བརྟེན། རྒྱའི་སྒོམ་ཆེན་པའི་རིགས་བོད་དུ་ཡོང་བཞིན་ཡོད་ཅིང་། དེ་དག་གི་སྒོམ་སྒྲུབ་བྱ་ཡུལ་མི་གཡོ་བསམ་གཏན་གླིང་དང་། དེ་ནས་སློབ་དཔོན་རིན་པོ་ཆེ་རྟེན་དགེ་བསྙེན་དང་ཁྱིམ་པ་ཡིན་པས་དེ་དང་འབྲེལ་ཏེ་བོད་དུ་གོས་དཀར་ལྕང་ལོའི་སྡེ་དང་རབ་བྱུང་ངུར་སྨྲིག་གི་སྡེ་གཉིས་ཚུགས་ཤིང་། རྒྱ་གར་དུ་གོས་དཀར་ལྕང་ལོའི་སྡེ་འདི་ཕལ་ཆེར་མེད། གོས་དཀར་ལྕང་ལོའི་སྡེའམ་སྔགས་འཆང་རྣམས་འཚོགས་ཡུལ་བདུད་འདུལ་སྔགས་པ་གླིང་སྟེ་གླིང་མི་འདྲ་བ་འགའ་ཞིག་ཡོད། གང་ལྟར་བོད་དུ་རིམ་གྱིས་བསྟན་འགྱུར་པོད་ཉིས་བརྒྱ་ཉི་ཤུ་རྩ་གྲངས་ཤིག་བསྒྱུར་ཡོད། དེ་དག་གི་གྲས་སུ་རྒྱ་ཡིག་ནས་བསྒྱུར་བ་འགའ་ཞིག་ཡོད་ཀྱང་ཕལ་མོ་ཆེ་རྒྱ་གར་གྱི་སྐད་ནས་བསྒྱུར་བ་ཤ་སྟག་ཡིན།

དབུ་མ་དང་དབུ་མའི་གཞུང་།

དབུ་མ་ལ་འཇུག་པ་ཞེས་པའི་དབུ་མ་ནི་གཞུང་འདིས་དབུ་མའི་ལྟ་གྲུབ་བསྟན་པའི་ཆ་ནས་ཡིན། དབུ་མ་ཞེས་པ་རྟག་པའི་མཐའ་དང་ཆད་པའི་མཐའ་གཉིས་ལས་གྲོལ་བའི་དོན་ཡིན་ལ། རྟག་ཆད་ཀྱི་མཐའ་ལས་གྲོལ་ཞེས་པའི་ཐ་སྙད་འདི་སྦྱར་ཡུལ་མང་པོ་ཡོད་ཀྱང་། སྐབས་འདིའི་དབུ་མ་དེ་རྟེན་འབྱུང་གི་དེ་ཁོ་ན་ཉིད་ལ་གོ །དེ་ཡང་རྟེན་འབྱུང་ཞེས་པའི་ཚིག་འདིའི་གོ་བའི་སྟེང་ནས་དབུ་མའི་དོན་གསུང་གི་ཡོད། དཔལ་མགོན་འཕགས་པ་ཀླུ་སྒྲུབ་ཀྱིས་དབུ་མ་རྩ་བ་ཤེས་རབ་ཀྱི་ནང་། རྟེན་ཅིང་འབྲེལ་བར་འབྱུང་བ་གང་། །དེ་ནི་སྟོང་པ་ཉིད་དུ་བཤད། །དེ་ནི་བརྟེན་ནས་གདགས་པ་སྟེ། །དེ་ཉིད་དབུ་མའི་ལམ་ཡིན་ནོ། །ཞེས་གསུངས་ཡོད།

དེ་ཡང་རྟེན་ཞེས་པས་གཞན་ལ་བརྟེན་པ་དང་རག་ལས་པའི་དོན་སྟོན་པ་སྟེ། ཆོས་དེ་དང་དེ་རྐྱེན་གཞན་གྱི་དབང་གིས་གྲུབ་པ་ལས་རང་དབང་གིས་སམ་རང་སྟོབས་ཀྱིས་འགྲུབ་མི་ནུས་པར་བསྟན། དེས་རང་དབང་བའི་རང་བཞིན་དང་བྲལ་བར་བསྟན་པས་རྟག་པའི་མཐའ་སེལ་བ་དང་། འབྱུང་ཞེས་པས་གྲུབ་པའམ་ཡོད་པའི་དོན་སྟོན་པ་སྟེ། དེ་ཡང་གཞན་ལ་བརྟེན་ནས་ཡོད་པར་སྟོན་པས་ཆད་པའི་མཐའ་སེལ་བ་ཡིན། རྟེན་འབྲེལ་བསྟོད་པ་ལས་ཀྱང་། བརྟེན་ནས་འབྱུང་བའི་རྒྱུ་མཚན་གྱིས། །མཐར་ལྟ་བ་ལ་མི་བརྟེན་ཞེས། །ལེགས་གསུངས་འདི་ནི་མགོན་ཁྱོད་ཀྱི། །སྨྲ་བ་བླ་ན་མེད་པའི་རྒྱུ། །ཞེས་གསུངས།

དེས་ན་གཞན་ལ་བརྟེན་པ་དང་རག་ལས་པ་ཡིན་པས་རང་དབང་གིས་གྲུབ་པས་སྟོང་པ་སྟེ་དེས་རྟག་མཐའ་སེལ་བ་དང་། རྒྱུ་རྐྱེན་དུ་མ་ཚོགས་པའི་སྟེང་ནས་ཕན་གནོད་དངོས་སུ་འདྲེན་པའི་རྒྱུ་འབྲས་རྟེན་འབྱུང་སླུ་བ་མེད་པར་གྲུབ་པས། ཐ་སྙད་དུ་བདེ་སྡུག་དང་བཟང་ངན་སོགས་བསླུ་མེད་དུ་ཡོད་པས་མེད་མཐའ་འམ་ཆད་མཐའ་སེལ་བ་ཡིན། གཞི་དབུ་མའི་དོན་བསྒོམས་པ་ལས་ལམ་དབུ་མ་འབྱུང་ཞིང་། དེ་བརྗོད་བྱར་བྱེད་པའི་གཞུང་ལ་གཞུང་དབུ་མ་ཞེས་སྦྱར་རུང་། དབུ་མའི་གཞུང་གི་གཙོ་བོ་རྩ་བ་ཤེས་རབ་ཡིན། རྩ་བ་ཤེས་རབ་འདི་དངོས་གནས་ངོ་མཚར་སྐྱེ་དགོས་པ་ཞིག་ཡིན། རང་རེ་བོད་དུ་བླ་མ་དང་དགེ་བཤེས་སོགས་རིགས་གཅིག་གིས་ཐོག་མར་རྩ་བ་ཤེས་རབ་བློ་འཛིན་བྱེད་པ་དང་། བློ་འཛིན་བྱས་པའི་རྗེས་སུ་གཞི་ནས་རྩ་ཤེའི་བཤད་པ་མཛད་པའི་ལུགས་སྲོལ་ཞིག་ཡོད། དཔེར་ན། རྒན་སྟོང་དཔོན་ལྟ་བུས་ཕྱག་ལེན་དེ་ལྟར་མཛད་ཀྱི་ཡོད། རྩ་བ་ཤེས་རབ་ཧ་ཅང་གལ་ཆེན་པོ་ཡིན།

སྤྱིར་དབུ་མ་རིགས་ཚོགས་དྲུག་དང་དེའི་ནང་གི་རྩ་བ་ལྟ་བུ་རྩ་བ་ཤེས་རབ་ཡིན། དབུ་མ་འཇུག་པས་ཟབ་མོའི་དོན་རྣམས་རྩ་བ་ཤེས་རབ་ཀྱི་དོན་འགྲེལ་གྱི་ཚུལ་དུ་འགྲེལ་ཞིང་། རྒྱ་ཆེ་བའི་ལམ་བརྗོད་བྱར་བྱེད་པ་དབུ་མ་རིན་ཆེན་ཕྲེང་བ་ཡིན་པས་ས་ལམ་སོགས་རྒྱ་ཆེ་བའི་སྐོར་རྣམས་རིན་ཆེན་ཕྲེང་བ་ནས་བླངས་ཏེ་ཟབ་རྒྱས་གཉིས་ཀའི་དོན་ཚང་བར་འགྲེལ་བ་ཡིན།

ཨཱརྱ་དེ་ཝའི་བཞི་བརྒྱ་པའི་སྐབས་མུ་སྟེགས་པའི་ལྟ་བ་འགོག་པ་ལས་སེམས་ཙམ་པའི་ལྟ་བ་རྒྱ་ཆེན་པོའི་སྒོ་ནས་འགོག་པ་ཕལ་ཆེར་མེད། རྒྱུ་མཚན་ནི་རྣམ་རིག་པའི་གྲུབ་མཐའ་དེ་ཐུགས་བསྐྱེད་དང་སྨོན་ལམ་གྱི་ཁྱད་པར་ལས་ཐོགས་མེད་སྐུ་མཆེད་ནས་བརྒྱུད་ཅིང་། སྤྱིར་མདོ་སྡེ་དགོངས་འགྲེལ་ལྟ་བུ་སེམས་ཙམ་པའི་ལྟ་གྲུབ་སྟོན་པའི་མདོ་སྔར་ནས་བཅོམ་ལྡན་འདས་ཉིད་ཀྱིས་གསུངས་པ་དང་དེ་འཛིན་མཁན་ཡོད་ཀྱང་། དེའི་དགོངས་འགྲེལ་དམིགས་བསལ་རྩལ་འདོན་མཛད་དེ་རྩོམ་མཁན་ཐོགས་མེད་སྐུ་མཆེད་ཀྱི་སྐབས་སུ་བྱུང་བ་ཡིན་པས། རྩ་ཤེ་སོགས་སུ་དོན་གྱིས་སེམས་ཙམ་པའི་ལྟ་གྲུབ་འགོག་པ་ཡོད་ཀྱང་། དམིགས་བསལ་རྩལ་འདོན་མཛད་དེ་དགག་པ་མེད། དབུ་མ་འཇུག་པའི་ཚད་འགོག་གི་སྐབས་སེམས་ཙམ་པའི་ལྟ་བ་འགོག་ཚུལ་ཞིབ་ཚགས་པོའི་སྒོ་ནས་གསུངས།

གང་ལྟར་དཔལ་ལྡན་ཟླ་བ་གྲགས་པས་དབུ་མ་རྩ་བ་ཤེས་རབ་ཀྱི་དོན་འགྲེལ་དུ་དབུ་མ་འཇུག་པ་རང་འགྲེལ་དང་བཅས་པ་མཛད་ཅིང་། རྩ་ཤེའི་ཚིག་འགྲེལ་དུ་དབུ་མ་ཚིག་གསལ་མཛད། གཞུང་དེ་དག་མཛད་པའི་རིམ་པར་བལྟས་ན་ཐུན་མོང་བའི་དགོས་པ་དང་། ཡང་ཕྱོགས་གཅིག་ནས་ཐུན་མོང་མིན་པའི་དགོས་པ་ཡང་ཕལ་ཆེར་ཡོད་ཆོག་པ་ལྟ་བུ་ཞིག་ཡིན། དཔལ་ལྡན་འཕགས་པ་ཀླུ་སྒྲུབ་ཀྱི་གཞུང་གི་དོན་འགྲེལ་དུ་ཨཱརྱ་དེ་ཝས་དབུ་མ་བཞི་བརྒྱ་པ་མཛད་ཅིང་། སློབ་དཔོན་སངས་རྒྱས་བསྐྱངས་ཀྱིས་རྩ་ཤེའི་ཚིག་འགྲེལ་ལྟ་བུར་བུདྡྷ་པཱ་ལི་ཏ་མཛད། དེའི་རྗེས་སུ་སློབ་དཔོན་ལེགས་ལྡན་གྱིས་རྩ་ཤེའི་འགྲེལ་པ་ཤེས་རབ་སྒྲོན་མ་མཛད་དེ་བུདྡྷ་པཱ་ལི་ཏས་རྩ་ཤེའི་དགོངས་པ་འགྲེལ་ཚུལ་འགའ་ཞིག་ལ་དོགས་སློང་གནང་ཡོད། དེ་ལ་ཟླ་བ་གྲགས་པས་ཚིག་གསལ་གྱི་སྐབས་སུ་དམིགས་བསལ་དགག་གཞག་གནང་སྟེ་སྒྲོ་འདོགས་བཅད་ནས་གསུངས་ཡོད། ཚིག་གསལ་གྱི་ཐལ་ལྡོག་སྐབས་དབུ་མ་པའི་ལྟ་གྲུབ་འཛིན་པའི་ནང་ཐ་སྙད་དུ་རང་མཚན་བཞེད་པ་དང་མི་བཞེད་པའི་ཕྱོགས་གཉིས་ཡོད་པ་ཧ་ཅང་གསལ་པོ་ཐོན་བཞིན་ཡོད། དེ་དག་ཤིན་ཏུ་དྲིན་ཆེན་པོ་ཡིན། གལ་ཏེ་སློབ་དཔོན་ལེགས་ལྡན་གྱིས་སངས་རྒྱས་བསྐྱངས་ལ་དོགས་སློང་གི་སྐོར་དེ་གསུངས་མེད་ན་ཕྱིས་སུ་དཔལ་ལྡན་ཟླ་བས་དེ་ལ་གསལ་བཤད་མཛད་པ་ཕལ་ཆེར་མི་འོང་བ་ཡིན། དེ་དག་ལ་ལེགས་པར་བལྟས་ན་མཁས་པ་དེ་དག་ཐུགས་བསྐྱེད་སྨོན་ལམ་ངེས་པར་ཡོད་ངེས་ལྟར་གཞན་དང་མི་འདྲ་བ་ཞིག་རེད་འདུག །

གང་ལྟར་གཞུང་གོང་འོག་སྦྲགས་ནས་བལྟ་རྒྱུ་ཤིན་ཏུ་གལ་ཆེན་པོ་ཡིན། གཞུང་གཅིག་ཁོ་ནར་བལྟས་ཏེ་དོན་འདི་ཁོ་ན་ཡིན་ཞེས་བརྗོད་ན་བློར་ངེས་པ་རྙེད་རྒྱུ་དེ་ཙམ་མི་འོང་། གཞུང་མི་འདྲ་བའི་རིགས་རྣམས་བལྟས་ཏེ་འདི་ནས་འདི་ལྟར་གསུངས་འདུག་ཅིང་དེ་ལ་རྒྱུ་མཚན་འདི་ལྟར་བཀོད་འདུག །གཞུང་གཞན་ནས་དེ་ལ་གནོད་བྱེད་འདི་ལྟར་གསུངས་འདུག་ཅེས་ཕན་ཚུན་སྦྲགས་ནས་བལྟ་རྒྱུ་གལ་ཆེན་ཡིན། རང་རེའི་མཚན་ཉིད་ཀྱི་གཞུང་དུ་གཞན་ལུགས་དགག་པ་དང་། རང་ལུགས་བཞག་པ། དེ་ལ་རྩོད་པ་སྤོང་བ་ཞེས་དགག་གཞག་སྤོང་གསུམ་གྱི་ཐོག་ནས་གསུངས་པ་དེས་གཞུང་དོན་ལ་ངེས་པ་རྙེད་རྒྱུར་ཕན་ཐོགས་ཧ་ཅང་ཆེན་པོ་ཡོད། དེ་མིན་ཐད་ཀར་གསུངས་པའི་དོན་རྣམས་ལ་དེ་ལྟར་ཡིན་པ་རེད་སྙམ་དུ་བསྡད་ཚེ། དེར་གང་ཟག་གཞན་གྱིས་དེ་ལྟར་མིན་ཞེས་རྗོད་པའི་སྐབས་གང་འདྲ་ཡིན་ནམ་སྙམ་དུ་དྲན་པ་འོང་སྲིད། དགག་གཞག་སྤོང་གསུམ་གྱི་ལམ་ནས་གཞུང་གོང་འོག་མང་པོ་སྦྲགས་ནས་བལྟས་ན་རང་གི་སེམས་ལ་ངེས་པ་ཐོབ་པའི་དོན་དེ་ལ་གང་ཟག་གཞན་གྱིས་དེ་ལྟར་མིན་ཞེས་བརྗོད་ཀྱང་། རང་གི་བསམ་བློའི་ནང་གཞུང་དེ་དང་དེའི་ནང་འདི་ལྟར་གསུངས་ཡོད། དེ་ལ་གཞུང་གཞན་ཞིག་གིས་རྒྱུ་མཚན་འདི་འདྲ་ཞིག་བཀོད་དེ་གནོད་བྱེད་དེ་འདྲ་ཞིག་བཏང་ཡོད། རྒྱུ་མཚན་དེ་ལ་ལེགས་པར་བསམས་ན་ཕྱོགས་སྔའི་གཞུང་ལ་གནོད་པ་འདི་ལྟར་འགྲོ་བཞིན་ཡོད་སྙམ་དུ་ངེས་པའི་སྒོ་ནས་གང་ཟག་གཞན་གྱིས་བཤད་པ་དེ་ལྟར་མིན་སྙམ་དུ་མཐོང་བ་ཞིག་ཡོང་བ་ཡིན། དེ་ལྟར་གཞུང་མང་པོ་སྦྲེལ་ཏེ་ཞིབ་འཇུག་བྱ་རྒྱུ་ཤིན་ཏུ་གལ་ཆེན་པོ་ཡིན།

དེ་ལྟར་རྒྱ་གར་མཁས་པའི་གཞུང་རྣམས་གུང་བསྒྲིགས་པ་དང་། བོད་གངས་ཅན་པའི་སྔོན་གྱི་མཁས་དབང་རྣམས་ཀྱིས་མཛད་པའི་གཞུང་དེ་དག་གུང་བསྒྲིགས་ཏེ་བལྟ་རྒྱུ་གལ་ཆེ། ཕྱིས་སུ་རང་རེའི་གདན་ས་ཁག་ཏུ་རང་རང་གི་ཡིག་ཆ་ཁག་གཙོ་བོར་བཟུང་བ་མ་གཏོགས་རྒྱ་གཞུང་ལ་ཁུངས་གཏུགས་རྒྱུ་དང་བོད་ཀྱི་མཁས་པ་གཞན་གྱིས་མཛད་པའི་ཡིག་ཆ་ཁག་གུང་བསྒྲིགས་ཏེ་བལྟ་རྒྱུ་ཅུང་ཟད་མ་ལྡང་བ་ལྟ་བུ་ཞིག་འདུག །བར་སྐབས་རང་རེའི་བར་བཀའ་མོལ་ཡོང་བཞིན་པ་དང་དགེ་བཤེས་རྣམས་ཀྱིས་ཀྱང་དེའི་སྐོར་ཐུགས་སྣང་གནང་བཞིན་པ་ཤིན་ཏུ་གལ་ཆེན་པོ་ཡིན།

མི་ཤེས་པ་སེལ་ཚུལ།

དེ་ལ་དབུ་མ་ལ་འཇུག་ཅེས་པའི་འཇུག་བྱའི་དབུ་མ་རྩ་བ་ཤེས་རབ་དང་དེ་ལ་འཇུག་པའི་དོན་ནི་དེའི་དོན་འགྲེལ་མཛད་པ་ལ་གོ་བ་ཡིན། དེ་ནས་མཆོད་བརྗོད་ནི།

ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། །

སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང༌། །

སྙིང་རྗེའི་སེམས་དང་གཉིས་སུ་མེད་བློ་དང༌། །

བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། །

ཞེས་གསུངས་ཏེ། བཅོམ་ལྡན་འདས་ཀྱི་འཁོར་དུ་གནས་པའི་དགྲ་བཅོམ་པ་གནས་བརྟན་འོད་སྲུང་སོགས་དེ་བཞིན་གཤེགས་པའི་དྲུང་ནས་ཆོས་ཉན་ཅིང་ཐོས་ཏེ་གཞན་ལ་སྒྲོག་པའི་ཐོས་སྒྲོག་གམ་ཉན་ཐོས་དང་། སངས་རྒྱས་འབྲིང་ཞེས་པ་དེ་ཉིད་རྟོགས་པ་འབྲིང་པོ་རང་སངས་རྒྱས་ཏེ་དེ་གཉིས་ཐུབ་པའི་དབང་པོས་ཆོས་བསྟན་པ་ལས་བྱུང་བར་གསུངས། ཐུབ་པའི་དབང་པོ་སངས་རྒྱས་ཉིད་རང་གི་རིགས་མཐུན་ནམ་ཉེར་ལེན་གྱི་རྒྱུ་བྱང་ཆུབ་སེམས་དཔའི་རྟོགས་པ་སྔོན་དུ་སོང་བ་ལས་སངས་རྒྱས་པ་སྟེ། སངས་ཞེས་པ་སྐྱོན་བྲལ་བའམ་སངས་པའི་དོན་དང་། རྒྱས་ཞེས་པ་ཤེས་བྱ་མཐའ་དག་ཐུགས་སུ་ཆུད་པ་སྟེ་ཤེས་བྱ་ལ་རྣམ་དཔྱོད་ཀྱི་བློ་གྲོས་རྒྱས་པར་གོ་བ་ཡིན།

དེ་ཡང་ཤེས་པའི་མཚན་ཉིད་ལ་གསལ་ཞིང་རིག་པ་ཞེས་གསལ་རིག་གི་བདག་ཉིད་དུ་བརྗོད་པ་ལྟར་ཤེས་པ་ལ་ཡུལ་རིག་པའི་ནུས་པ་རང་ཆས་སུ་ཡོད། དེ་ལྟར་ཡོད་ཀྱང་ཡུལ་རིག་པའི་ནུས་པ་ཆ་ཚང་སད་མི་ནུས་པའི་རྒྱུ་མཚན་ནི་དེ་ལ་འགལ་རྐྱེན་ཞིག་ཡོད་པའི་ཆ་ནས་ཡིན། དེས་ན་རྒྱས་ཞེས་ཤེས་བྱ་མཐའ་དག་ལ་བློ་གྲོས་རྒྱས་པ་དེ་ཡོང་བར་ཐོག་མར་བློ་གྲོས་རྒྱས་པ་ལ་སྒྲིབ་བྱེད་ཀྱི་དྲི་མ་དེ་སངས་དགོས། དེ་ལ་གཙོ་བོ་ཤེས་བྱ་ཤེས་པ་ལ་བར་དུ་གཅོད་པའི་སྒྲིབ་པ་ཤེས་སྒྲིབ་ཡིན་པས་དེ་སངས་པའམ་སྤོང་དགོས། ཤེས་སྒྲིབ་འཇོག་སྟངས་ལ་རྒྱ་གར་མཁས་པའི་གཞུང་གི་གསུང་སྟངས་མི་འདྲ་བའམ་དགོངས་པ་ལེན་སྟངས་ཅུང་ཟད་མི་འདྲ་བ་ཡོད་པ་ལས་དབུ་མའི་གཞུང་ལས་ཤེས་སྒྲིབ་ཅེས་པ་ཉོན་མོངས་པའི་སྒྲིབ་པས་བཞག་པའི་བག་ཆགས་ཤིག་ལ་འཇོག་པར་གསུངས། དེ་བས་བག་ཆགས་དེ་ཉིད་སྤོང་བ་ལ་དེ་ཉིད་འཇོག་བྱེད་ཀྱི་ཉོན་མོངས་པ་སྤོང་དགོས།

གཞན་དོན་བསྒྲུབ་པ་ལ་གཞན་གྱི་ཁམས་དང་མོས་པ་ཇི་ལྟ་བ་བཞིན་དུ་ཤེས་དགོས་ལ་དེ་ཤེས་པ་ལ་ཤེས་བྱའི་སྒྲིབ་པས་བར་དུ་གཅོད་པ་ཡིན་པས་དེ་སྤོང་དགོས་པ་ཡིན། བྱང་ཆུབ་སེམས་དཔའ་རྣམས་ཀྱི་དམིགས་ཡུལ་གྱི་གཙོ་བོ་ཤེས་སྒྲིབ་སྤོང་རྒྱུ་དེ་ཡིན་ཞིང་། དེ་སྤོང་བ་ལ་བག་ཆགས་དེ་ཉིད་འཇོག་བྱེད་ཀྱི་ཉོན་སྒྲིབ་སྤོང་དགོས། ཉོན་སྒྲིབ་ཅེས་པ་རང་རྒྱུད་ལྡན་གྱི་གང་ཟག་མི་སྐྱིད་པར་བྱེད་པ་དང་། སྡུག་བསྔལ་བར་བྱེད་པ། ཉོན་མོངས་པར་བྱེད་པ་ཞིག་ལ་གོ་བ་ཡིན་ལ། དེ་ལྟ་བུའི་ཉོན་མོངས་པའི་སྒྲིབ་པར་ཡང་རྒྱས་པར་ཕྱེ་ན་བརྒྱད་ཁྲི་བཞི་སྟོང་དང་། བསྡུས་ན་ཆགས་སྡང་རྨོངས་གསུམ་མམ་ཉོན་མོངས་དུག་གསུམ་སྟེ་རྣམ་གྲངས་ཧ་ཅང་མང་པོ་ཡོད་པ་དེ་དག་སྤོང་བ་ལ་སྨོན་ལམ་བརྒྱབ་ནས་སྤོང་མི་ནུས་པར་གཉེན་པོ་བསྟེན་ནས་སྤོང་དགོས་པ་ཡིན།

གཉེན་པོ་བསྟེན་ཚུལ་ཡང་ལྷ་སྒོམ་པ་དང་སྔགས་བཟླས་པ་ཙམ་གྱིས་མི་འགྲིག་པར་ཉོན་མོངས་པའི་རྩ་བ་མ་རིག་པ་ཡིན་པས་དེའི་འགལ་ཟླ་རིག་པ་ཡེ་ཤེས་བསྐྱེད་ནས་སྤོང་དགོས་པ་ཡིན། དཔེར་ན། ཨིན་ཇིའི་གསལ་བྱེད་ཀྱི་ཡི་གེ་ཨེ་བི་སི་ཌི་ A B C D སོགས་མི་ཤེས་པའི་རྨོངས་པ་དེ་སེལ་བ་ལ་སྨོན་ལམ་བརྒྱབ་པའམ་འཇམ་པའི་དབྱངས་ཀྱི་གཟུངས་སྔགས་བགྲངས་ནས་དེ་མ་ཐག་སེལ་མི་ནུས་པར་རྨོངས་པ་དེའི་ལོག་ཕྱོགས་ཨེ་བི་སི་ཌི་ཤེས་པའི་བློ་བསྐྱེད་ནས་བསལ་དགོས་པ་རེད། དེ་བཞིན་དུ་གནས་ལུགས་མ་རིག་པའམ་གནས་ལུགས་ལ་ཕྱིན་ཅི་ལོག་ཏུ་རྟོག་པའི་བློ་དེ་གནས་ལུགས་རིག་པའི་བློས་གཉེན་པོ་བྱས་ཏེ་བསལ་རྒྱུ་ལས་ཐབས་ཤེས་གཞན་གང་ཡང་མེད་ལ། དེ་ལ་སྟོང་ཉིད་ཀྱི་ལྟ་བ་དེ་ཤིན་ཏུ་གལ་ཆེན་པོར་གྱུར་ཡོད། སྟོང་ཉིད་ཀྱི་སྐོར་གཤམ་དུ་འཐོན་འོང་བ་ཡིན།

དེ་ལྟ་བུའི་སྟོང་ཉིད་ཀྱི་ལྟ་བ་དེ་ཤེས་སྒྲིབ་ཀྱི་གཉེན་པོར་འགྲོ་བ་ལ་ཚོགས་རྒྱ་ཆེན་པོའི་རྒྱབ་རྟེན་དགོས་པས་བྱང་ཆུབ་ཀྱི་སེམས་དང་ཕྱིན་དྲུག་སོགས་རྒྱ་ཆེ་བའི་ལམ་གྱི་རྒྱབ་རྟེན་དང་བཅས་པའི་རྣམ་ཀུན་མཆོག་ལྡན་གྱི་སྟོང་ཉིད་དམ་སྟོང་ཉིད་མངོན་སུམ་དུ་རྟོགས་པའི་བློ་བསྐྱེད་དགོས་ལ། དེས་ཤེས་སྒྲིབ་ཀྱི་གཉེན་པོ་བྱེད་པ་ཡིན། དེ་འདྲ་བའི་ཐབས་ཤེས་ཀྱི་ལམ་རྣམས་སྐད་ཅིག་གཅིག་ལ་རྒྱུད་ལ་སྐྱེ་མི་ནུས་པར་ཤེས་རབ་སྙིང་པོར་ག་ཏེ་ག་ཏེ་པཱ་ར་ག་ཏེ་པཱ་ར་སཾག་ཏེ་བོ་དྷི་སྭཱཧཱ་ཞེས་གསུངས་པ་ལྟར་གཉེན་པོ་རིམ་གྱིས་གོང་ནས་གོང་དུ་འཕེལ་ཏེ་གཉེན་པོའི་སྟོབས་རྒྱས་རིམ་བཞིན་སྤང་བྱ་འགག་དགོས་ལ། རིམ་པ་དེ་དང་འབྲེལ་ནས་ས་བཅུ་དང་ལམ་ལྔའི་རྣམ་གཞག་བྱུང་བ་ཡིན། ས་བཅུ་ལམ་ལྔའི་རིམ་པ་རྣམས་ཐེག་ཆེན་གྱི་དབང་དུ་བྱས་ན་བྱང་ཆུབ་སེམས་དཔའི་གནས་སྐབས་ལ་འཇོག་པ་ཡིན། དེ་ལྟ་བུའི་རིམ་པ་དང་འབྲེལ་ནས། སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང་། །ཞེས་གསུངས། ཡང་ལྷན་ཅིག་བྱེད་རྐྱེན་དང་འབྲེལ་ནས་བཤད་ནའང་། དཔེར་ན། བྱང་སེམས་སྦྱོར་ལམ་པའི་ཕྱིའི་ཡོངས་འཛིན་གསུངས་པ་ལྟར་རྐྱེན་དགེ་བའི་བཤེས་གཉེན་ལ་བརྟེན་པའི་ཚུལ་དང་འབྲེལ་ནས་ཀྱང་། སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང་། །ཞེས་པའི་དོན་བཤད་རྒྱུ་ཡོད།

འདིར་བསྟན་ཆོས་གསུམ་གྱི་སྐོར།

དེ་ལྟ་བུའི་བྱང་ཆུབ་སེམས་དཔའ་དེ་ཇི་ལྟར་བྱུང་བ་ཡིན་ཞེ་ན། སྙིང་རྗེའི་སེམས་དང་གཉིས་སུ་མེད་བློ་དང་། །བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། །ཞེས་གསུངས་པ་ལྟར་དང་། དབུ་མ་རིན་ཆེན་ཕྲེང་བ་ལས་ཀྱང་། བདག་ཉིད་དང་ནི་འཇིག་རྟེན་འདིས། །བླ་མེད་བྱང་ཆུབ་འཐོབ་འདོད་ན། །དེ་ཡི་རྩ་བ་བྱང་ཆུབ་སེམས། །རི་དབང་རྒྱལ་པོ་ལྟར་བརྟན་དང་། །ཕྱོགས་མཐས་གཏུགས་པའི་སྙིང་རྗེ་དང་། །གཉིས་ལ་མི་བརྟེན་ཡེ་ཤེས་ལགས། །ཞེས་སངས་རྒྱས་ཀྱི་གོ་འཕང་འཐོབ་པར་འདོད་པ་ཞིག་ཡིན་ཕྱིན་ཆད་སངས་རྒྱས་ཀྱི་གོ་འཕང་འགྲུབ་པའི་རྒྱུ་བྱང་ཆུབ་ཀྱི་སེམས་བསྐྱེད་དགོས་པ་དང་། དེའི་རྒྱུ་སྙིང་རྗེ་ཆེན་པོ་ཡིན་པས་དེ་བསྐྱེད་དགོས་པར་གསུངས།

དེ་ལྟ་བུའི་སྙིང་རྗེ་དང་འདུན་པ་གཉིས་ལྡན་གྱི་བྱང་ཆུབ་ཀྱི་སེམས། ལྷག་པར་སྐྱོབ་འདོད་ཀྱི་སྙིང་རྗེ་སྐྱེ་བ་ལ་སྡུག་བསྔལ་འབྲལ་རུང་ཡིན་པའི་ཚུལ་ཤེས་པ་ཞིག་དགོས་ལ། དེ་ཡོང་བ་སྟོང་ཉིད་ཀྱི་ལྟ་བར་རག་ལས་པ་ཡིན། སྡུག་བསྔལ་གྱི་རྩ་བ་ལས་དང་། ལས་ཀྱི་རྩ་བ་ཉོན་མོངས། དེའི་རྩ་བ་བདེན་འཛིན་མ་རིག་པར་ཐུག་པས་མ་རིག་པའི་གཉེན་པོ་ཤེས་བྱར་ཡོད་པ་དང་དེ་རང་རྒྱུད་ལ་སྐྱེ་རུང་ཡིན་པའི་ཚུལ་ཐོས་བསམ་སྒོམ་གསུམ་གྱི་ཉམས་མྱོང་གི་ལམ་ནས་ག་ལེར་ཚོད་ཐིག་པའི་ཚེ་སྡུག་བསྔལ་ལས་སྐྱོབ་ནུས་པ་ཡོང་བ་འདུག་སྙམ་པ་དང་། འགོག་བདེན་ཞེས་པ་མངོན་དུ་བྱ་ནུས་པར་འདུག་སྙམ་དུ་བློར་འཆར་བ་ཞིག་ཡོང་བ་ཡིན། གོང་གི །གཉིས་ལ་མི་བརྟེན་ཡེ་ཤེས་ལགས། །ཞེས་པས་འདུན་པ་གཉིས་ལས་བྱང་ཆུབ་དོན་དུ་གཉེར་བའི་འདུན་པ་སྐྱེ་བར་བྱང་ཆུབ་ངོ་འཕྲོད་པ་དགོས་ཤིང་། མི་གནས་པའི་མྱང་འདས་སམ་བྱང་ཆུབ་ཆེན་པོ་སངས་རྒྱས་ཀྱི་གོ་འཕང་དེ་ངོ་ལེགས་པར་འཕྲོད་པ་ལ་སྤྱིར་བྱང་ཆུབ་བམ་ཐར་པ་ཚད་མས་ངེས་དགོས་པ་དང་། དེ་ལ་སྟོང་ཉིད་ཀྱི་ལྟ་བ་ཡོད་དགོས། སྟོང་ཉིད་ཀྱི་ལྟ་བ་མེད་པར་ཐར་པ་ཚད་མས་གཏན་ནས་ངེས་མི་ནུས།

དེ་བཞིན་དུ་སེམས་ཅན་རྣམས་སྡུག་བསྔལ་ལས་འབྲལ་རུང་ཡིན་པར་ཤེས་པ་ལ་སྡུག་བསྔལ་གྱི་རྩ་བ་མ་རིག་པར་གཉེན་པོ་སྟོབས་ལྡན་ཡོད་པ་དང་། མ་རིག་པ་ཟད་རུང་ཡིན་པའི་ཚུལ་ཤེས་དགོས་པ་ལས་དེ་ལྟར་མ་ཤེས་ན་སྡུག་བསྔལ་ལས་བྲལ་ན་སྙམ་པའི་སེམས་བཟང་པོ་ཞིག་བསྐྱེད་པ་ཙམ་ལས་སྡུག་བསྔལ་ལས་ངས་བསྒྲལ་བར་བྱ། སྡུག་བསྔལ་ལས་ངས་བསྐྱབ་པར་བྱ་སྙམ་པ་འོང་མི་ནུས། མདོར་ན། བྱང་ཆུབ་ཀྱི་སེམས་རྒྱུད་ལ་སྐྱེ་བ་ལ་སྙིང་རྗེ་སྐྱེ་བ་སྔོན་དུ་འགྲོ་དགོས་ཤིང་། སྙིང་རྗེས་རྩ་བ་བྱས་ཏེ་དེས་དྲངས་པའི་བྱང་ཆུབ་ཀྱི་སེམས་དང་། དེ་ཡང་གཞན་དོན་དོན་གཉེར་གྱི་བློ་སྐྱེ་བ་ལ་གཉིས་སུ་མེད་པའི་བློའམ་སྟོང་ཉིད་ཀྱི་ལྟ་བ་སྔོན་དུ་འགྲོ་དགོས་པ་སྟེ་བློ་དེ་གསུམ་གསུངས་པ་ལས་འདིའི་བྱང་ཆུབ་ཀྱི་སེམས་ཞེས་པ་བྱང་ཆུབ་ཀྱི་སེམས་ལ་བློ་སྦྱོང་བའི་གནས་སྐབས་ཀྱི་སེམས་དེར་གོ་བ་ཡིན། བློ་དེ་དག་ལ་དེང་སྐབས་འཛམ་བུ་གླིང་འདིའི་ནང་གི་སྡུག་བསྔལ་སེལ་བ་ལ་ཕན་ཐོགས་ཀྱི་ནུས་པ་ཏན་ཏན་འདུག །འཛམ་བུ་གླིང་འདིའི་ཐོག་འབྱུང་བཞིན་པའི་རྙོག་གྲ་མང་པོ་ཞིག་ང་སྙམ་དུ་རང་གཅིག་པུའི་དོན་ཁོ་ན་བསམ་པའི་རང་གཅེས་འཛིན་ལ་བརྟེན་ནས་ཡོང་བཞིན་ཡོད།

དཔེར་ན། ཆུང་ས་ཁྱིམ་ཚང་ཞིག་གི་བཟའ་ཚང་གཉིས་ལ་མཚོན་ན་ཕན་ཚུན་སྒོ་མ་བསྟུན་པར་ང་ང་སྙམ་པའི་རང་གཅེས་འཛིན་གྱི་དབང་དུ་ཕྱིན་ན་རྙོག་གྲ་ཡོང་རྒྱུ་ལས་མེད་ལ། ཆེ་ས་རྒྱལ་ཁབ་ཅིག་གི་དབུ་ཁྲིད་ཚོར་མཚོན་ནའང་ང་ང་སྙམ་པའི་རང་དོན་ཁོ་ན་བསམས་ཏེ་ཕྱིན་པས་རྙོག་གྲ་མང་པོ་ཞིག་རྒྱུན་མཐུད་ནས་ཡོང་བཞིན་ཡོད། དེས་ན་རྙོག་གྲ་ཡོངས་རྫོགས་རང་གཅེས་པར་འཛིན་པའི་བློ་ལ་བརྟེན་ནས་ཡོང་བཞིན་ཡོད་ལ། དེའི་གཉེན་པོ་གཞན་གཅེས་པར་འཛིན་པའི་བློ་ཁོ་ན་ཡིན། གོང་དུ་ཞུས་པ་ལྟར་གཞན་གཅེས་འཛིན་གྱི་བློ་དེ་ཡང་གཞན་སྡུག་བསྔལ་ལས་བྲལ་ན་སྙམ་པ་ཙམ་ཞིག་མིན་པར་གཞན་སྡུག་བསྔལ་ལས་ཐར་བར་བདག་གིས་བྱ་སྙམ་པའི་སྙིང་སྟོབས་དང་ལྡན་པ་ཞིག་དགོས། དེ་འདྲ་ཞིག་ཡོང་བར་སྡུག་བསྔལ་གྱི་རྒྱུ་ཤེས་པར་བྱས་ཏེ་དེ་སྤོང་བ་ལ་གདེང་ཐོབ་པ་ཞིག་དགོས་པ་ཡིན། འདི་དག་ཧ་ཅང་གལ་ཆེན་པོ་ཡིན།

མི་སྡུག་པའི་ཆ་བརྒྱ་ཆ་དགུ་བཅུ་རྣམ་རྟོག་གིས་བཅོས་པ་ཡིན།

ཆགས་སྡང་གི་བློ་སྐྱེ་བའི་ཚེ་ཡུལ་བདེན་པར་སྣང་ཞིང་སྣང་བ་ལྟར་བདེན་པར་བཟུང་བ་དེས་ཕུང་བཞིན་ཡོད་པ་གསལ་པོ་རེད། ངོས་ཀྱི་ངོ་ཤེས་པ་ཨ་མི་རི་ཀའི་ཚན་རིག་པ་ Aaron Beck ཟེར་བ་ཞིག་ཡོད་པ་ཁོང་གིས་ཀྱང་དེ་ལྟར་རྗོད་ཀྱི་འདུག །ཁོང་ཕལ་ཆེར་ལོ་བརྒྱ་ཙམ་ལ་སླེབས་ཡོད།1 གཤེགས་ཟིན་ཡོད་མེད་མི་ཤེས། སྔོན་ཁོང་ལོ་བརྒྱད་ཅུ་གྱ་བཞི་ལོན་པའི་སྐབས་ངོས་དང་ཐུག་འཕྲད་བྱུང་། ཁོང་གིས་ཉམས་མྱོང་གི་ཐོག་ནས་གསུངས་པ་དེར་ངོས་རང་ཧ་ཅང་ཡིད་འཕྲོག་པོ་བྱུང་སྟེ་ཕྱིས་སུ་ཁོང་གི་སར་ཐེངས་ཤིག་ཆེད་མངགས་ཕྱིན་པ་ཡིན།2 སྐབས་དེ་དུས་ཁོང་ལོ་དགུ་བཅུ་གོ་བཞི་ལ་སླེབས་འདུག །ཁོང་ནང་པ་མིན་པ་སྨོས་མེད་ཆོས་པ་ཡང་ཕལ་ཆེར་མིན། འོན་ཀྱང་ཁོང་ལོ་ངོ་བཅུ་ཕྲག་འགའ་ཞིག་རིང་ཞེ་སྡང་གི་དབང་གིས་སེམས་འཁྲུག་པའི་མིའི་རིགས་ལ་ཁོང་ཁྲོ་ཞི་ཐབས་ཀྱི་རོགས་རམ་དང་བཅོས་ཐབས། སྨན་བཅོས་བྱེད་མཁན་ཞིག་ཡིན། ཁོང་གིས་ཉམས་མྱོང་གི་ཐོག་ནས་ཞེ་སྡང་སྐྱེ་བའི་སྐབས་སུ་ཞེ་སྡང་སྐྱེ་ཡུལ་དེ་ཉིད་ཤིན་ཏུ་མི་སྡུག་པ་ཞིག་ཏུ་མཐོང་གི་ཡོད་ཀྱང་། གང་མཐོང་བའི་མི་སྡུག་པའི་ཆ་བརྒྱ་ཆ་དགུ་བཅུ་ཐམ་པ་ཞེ་སྡང་རྒྱུད་ལྡན་གང་ཟག་རང་ཉིད་ཀྱི་རྣམ་རྟོག་གིས་བཅོས་པ་ཡིན་ཞེས་རྗོད་ཀྱི་འདུག །ཁོང་ཚན་རིག་པ་ཡིན་པས་དངོས་ཡོད་གནས་ཚུལ་གང་མཐོང་རྗོད་ཀྱི་རེད། ཁོང་ནུབ་ཕྱོགས་པའི་ཚན་རིག་པ་ཡིན་པའི་ཆ་ནས་འདོད་ཆགས་ཇི་ལྟར་སྐྱེ་བཞིན་ཡོད་ཅེས་དྲིས་པར། འདོད་ཆགས་ལ་སྐྱོན་མེད་ཅེས་བརྗོད་སོང་། གསུངས་ཏེ་བཞད།

སངས་རྒྱས་པའི་ཆོས་དང་འབྲེལ་ནས་བཤད་ན་ཁོང་ཁྲོ་དེ་འདོད་ཆགས་དང་འབྲེལ་ནས་སྐྱེ་བཞིན་ཡོད། ཇི་ཙམ་གྱིས་འདོད་ཆགས་ཤུགས་ཆེ་བ་ཡོད་པ་དེའི་ཚོད་ཀྱིས་ཅུང་ཟད་མ་འགྲིག་པ་བྱུང་བ་དང་དེ་མ་ཐག་ཞེ་སྡང་སྐྱེ་བཞིན་ཡོད། དེ་ཡང་ཞེ་སྡང་གི་རྒྱུ་འདོད་ཆགས་ཀྱིས་བྱེད་པ་དང་། འདོད་ཆགས་ཀྱི་རྩ་བ་མ་རིག་པར་ཐུག་པའི་ཚུལ་ཞིབ་ཚགས་པོའི་སྒོ་ནས་འགྲེལ་བཤད་མཛད་ཡོད།

ཁོང་གིས་བཤད་པའི་དོན་དང་དབུ་མ་རྩ་བ་ཤེས་རབ་ཀྱི་ནང་། ལས་དང་ཉོན་མོངས་རྣམ་རྟོག་ལས། །ཞེས་གསུངས་ཏེ། འཁོར་བར་འཕེན་བྱེད་ཀྱི་ལས་ཉོན་མོངས་ལ་བརྟེན་ནས་བྱུང་བ་དང་། ཉོན་མོངས་དེ་ཚུལ་མིན་ཡིད་བྱེད་ཀྱི་རྣམ་རྟོག་ལས་བྱུང་བ། ཚུལ་མིན་ཡིད་བྱེད་ཀྱི་རྣམ་རྟོག་གིས་ཡུལ་སྟེང་གི་བཟང་ངན་གྱི་ཆ་དེ་རྣམ་རྟོག་གིས་སྒྲོ་བཏགས་ཏེ་བཟང་པོའི་ཆ་དེ་ཆེས་ཤིན་ཏུ་བཟང་པོ་ཡིན་པར་བལྟས་ཏེ་ཡུལ་ལ་འདོད་པའམ་ཆགས་པའི་བློ་སྐྱེ་བ་དང་། ངན་པའི་ཆ་དེ་ཆེས་ཤིན་ཏུ་ངན་པའི་ངོ་བོར་བལྟས་ཏེ་དེ་ལ་རྒྱབ་ཀྱིས་ཕྱོགས་པའམ་ཞེ་སྡང་སྐྱེ་བར་གསུངས་པ་གཉིས་གཅིག་གྱུར་ཡིན། དེ་དག་སྤྲོས་ལས། ཞེས་གསུངས་ཏེ་ཚུལ་མིན་ཡིད་བྱེད་ཀྱི་རྣམ་རྟོག་དེ་བདེན་འཛིན་གྱི་སྤྲོས་པ་ལ་བརྟེན་ནས་འབྱུང་བར་གསུངས། དེ་ལྟར་ཚུལ་མིན་ཡིད་བྱེད་ཀྱི་རྣམ་རྟོག་ལ་བརྟེན་ནས་ཆགས་སྡང་སྐྱེ་བར་གསུངས་པ་དེ་གོང་དུ་ཚན་རིག་པ་དེས་བཤད་པ་དེ་དང་ཏག་ཏག་འགྲོ་བཞིན་ཡོད།

རང་རེ་ཚང་མའི་རྒྱུད་ལ་ཆགས་སྡང་སྐྱེ་མ་མྱོང་བ་མེད་པར་ཆགས་སྡང་གི་ཉམས་མྱོང་མཐར་ཕྱིན་པ་ཤ་སྟག་ཡིན་པས་ཚང་མས་ཤེས་ཀྱི་ཡོད། དཔེར་ན། ཁོང་ཁྲོ་སྐྱེ་ཡུལ་དེར་ཚུལ་མིན་ཡིད་བྱེད་ཀྱི་རྣམ་རྟོག་གིས་སྒྲོ་བཏགས་པ་ཙམ་མིན་པར་དོན་ལ་མི་སྡུག་པར་གྲུབ་པ་ཞིག་ཡིན་ན་དེ་རིང་དེ་ལ་དམིགས་ཏེ་ཁོང་ཁྲོ་སྐྱེ་བ་ལྟར་ལོ་རྗེས་མ་དང་ལོ་བཅུ་ཕྲག་ཕྱིན་པའི་རྗེས་སུ་ཡང་ཡུལ་དེ་མཐོང་རེས་བཞིན་ཁོང་ཁྲོ་སྐྱེ་དགོས། འོན་ཀྱང་དེ་འདྲ་མིན་པར་གནས་སྐབས་ཤིག་ལ་དེ་ལ་དམིགས་ཏེ་ཆེས་མི་སྡུག་པར་མཐོང་བ་ཡོད་ཀྱང་། ཟླ་བ་འགའ་ཞིག་ཕྱིན་ན་དེ་ལ་དམིགས་ནས་སྔར་ལྟར་ཆེས་མི་སྡུག་པར་མི་མཐོང་བར་བློའི་མཐོང་ཚུལ་ལ་འགྱུར་བ་འགྲོ་བཞིན་ཡོད། ཚུལ་མིན་ཡིད་བྱེད་ཀྱི་རྣམ་རྟོག་གིས་སྒྲོ་བཏགས་ཏེ་བརྒྱ་ཆ་བརྒྱ་ཐམ་པ་མི་སྡུག་པར་མཐོང་བ་ལྟར་དོན་ལ་ཡང་དེ་ལྟར་གྲུབ་པ་ཞིག་ཡིན་ན་དེ་ལྟ་བུའི་འགྱུར་བ་ཡོང་མི་ནུས། འོན་ཀྱང་དེ་རིང་མི་སྡུག་པར་མཐོང་བའི་ཡུལ་ཞིག་བདུན་ཕྲག་འགའ་ཞིག་ཕྱིན་མཚམས་སྡུག་པར་མཐོང་སྟེ་དགའ་བ་སྐྱེ་ཡུལ་དུ་འགྱུར་བ་དང་། ཡང་དེ་རིང་དགའ་ཉེར་གྱུར་ཏེ་ཆེས་ཡིད་དུ་འོང་བར་མཐོང་བའི་ཡུལ་ཞིག་ཕན་ཚུན་མི་འགྲིག་པའི་རྐྱེན་བྱུང་བ་ལ་བརྟེན་ནས་ཡིད་དུ་མི་འོང་བར་བལྟས་ཏེ་འཁྲུག་རྩོད་བྱེད་པ་ལྟ་བུའི་འགྱུར་བ་འགྲོ་བཞིན་ཡོད་སྟབས་ཡུལ་ཆེས་སྡུག་པ་དང་ཆེས་མི་སྡུག་པའི་རྣམ་པར་མཐོང་བ་དེ་ཚུལ་མིན་ཡིད་བྱེད་ཀྱིས་སྒྲོ་བཏགས་པ་ལ་བརྟེན་ནས་འབྱུང་བ་ཤིན་ཏུ་གསལ་པོ་ཡིན། ཚན་རིག་པ་ཁོང་གིས་ཀྱང་དེ་ལྟར་རྗོད་བཞིན་ཡོད།

དབུ་མའི་ལྟ་བས་ཆགས་སྡང་འགོག་པ་ལ་ཚན་རིག་པའི་རྒྱབ་རྟེན་ཡང་ཡོད་པ་ལྟ་བུ་ཞིག་འདུག །

སྤྲོས་པ་ནི། །སྟོང་པ་ཉིད་ཀྱིས་འགག་པར་འགྱུར། །ཞེས་གསུངས་པ་ལྟར་མདོར་ན། ཡུལ་ལ་བདེན་པར་ཞེན་པའི་བློ་དེ་འགོག་དགོས། ཐ་སྙད་དུ་རང་མཚན་མི་བཞེད་པའི་དབུ་མའི་ལུགས་ལྟར་ན། རང་རེར་ཆོས་གང་སྣང་ཡང་ཡུལ་སྟེང་ནས་ཡོད་པར་སྣང་ལ། དེ་ལྟར་སྣང་བ་ལྟར་མ་གྲུབ་པའི་ཚུལ་ལ་ཞེ་ཐག་པ་ནས་ཁོ་ཐག་ཆོད་པ་ཞིག་བྱུང་ན་བདེན་འཛིན་གྱི་སྤྲོས་པའམ་རྣམ་རྟོག་ཤུགས་ཆུང་དུ་འགྲོ་བ་ཞིག་འོང་ཞིང་། མཚན་འཛིན་གྱི་དམིགས་གཏད་བཤིག་ཐུབ་པ་ཞིག་དགོས་རྒྱུ་ཤིན་ཏུ་གལ་ཆེན་པོ་ཡིན། མཚན་འཛིན་གྱི་དམིགས་གཏད་བཤིག་པ་ལ་སེམས་ཙམ་པའི་ལྟ་བས་ཕྱི་རོལ་གྱི་གཟུགས་སྒྲ་སོགས་ལ་དམིགས་པའི་ཨ་འཐས་ཀྱི་འཛིན་པ་ལ་གནོད་པ་ཡོང་ཡང་། བདེ་སྡུག་ཅེས་པ་སེམས་ཀྱི་ཚོར་བ་ཡིན་ལ། ནང་སེམས་ཀྱི་ཚོར་བ་བདེ་སྡུག་གི་དམིགས་གཏད་བཤིག་པ་ལ་ཕྱི་དོན་མེད་པར་བཤད་པས་མི་ཕན། མདོར་ན། ཕྱི་དོན་མེད་པར་གསུངས་པས་ཕྱི་དོན་ལ་དམིགས་པའི་ཆགས་ཞེན་ཅུང་ཟད་ཆུང་དུ་འགྲོ་བ་འོང་མོད། ནང་འཛིན་པའི་བདེ་སྡུག་གི་ཚོར་བ་ལ་དམིགས་པའི་ཆགས་སྡང་ལ་ཕྱི་དོན་མེད་པར་གསུངས་པས་གནོད་མི་ནུས། ཕྱི་གཟུང་བ་དང་ནང་འཛིན་པའི་ཆོས་ཐམས་ཅད་བདེན་པར་མ་གྲུབ་པར་གསུངས་པའི་དབུ་མ་པའི་ལྟ་བས་གོང་གི་ཆགས་སྡང་གི་བློ་རྣམས་འགོག་ནུས་པ་ཡིན།

བདེན་པར་མ་གྲུབ་ཅེས་པ་ལ་ཡང་དགག་བྱ་ཕྲ་རགས་ཀྱི་ཁྱད་པར་ཡོད། ཆོས་ཐམས་ཅད་ངོ་བོ་ཉིད་ཀྱིས་སམ་བདེན་པར་གྲུབ་པར་སྣང་ཡང་དེ་ལྟར་སྣང་བ་ལྟར་མ་གྲུབ་ཅེས་ཐ་སྙད་དུ་ཡང་རང་མཚན་མི་བཞེད་པའི་དབུ་མ་པས་གསུང་བཞིན་ཡོད་ཅིང་། འདི་ཤིན་ཏུ་ནུས་པ་ཆེ་བ་ཡིན། དགག་བྱ་བདེན་པ་དབང་ཤེས་ལ་སྣང་མི་སྣང་གི་སྐོར་རྗེ་རིན་པོ་ཆེས་ཞིབ་ཚགས་པོའི་སྒོ་ནས་དབྱེ་བ་ཕྱེས་ཏེ་གསུངས་ཡོད་པས་དེ་དག་ཤིན་ཏུ་གལ་ཆེན་པོ་ཡིན། གང་སྣང་དོན་གྱི་ངོས་ནས་ཡོད་པར་སྣང་བ་དེ་ལྟར་ཞེན་པ་ལས་ཚུལ་མིན་ཡིད་བྱེད་ཀྱི་རྣམ་རྟོག་གིས་བཟང་ངན་དུ་སྒྲོ་འདོགས་པ་དང་། དེ་ལ་བརྟེན་ནས་ཆགས་སྡང་སྐྱེ་བ་ཤིན་ཏུ་གསལ་བས་དམིགས་གཏད་མཐའ་དག་བཤིག་ནུས་པ་ཞིག་བྱུང་ན་ཚུལ་མིན་ཡིད་བྱེད་ཀྱི་རྣམ་རྟོག་སྐྱེ་བའི་གཞི་མེད་པར་གྱུར་པ་ཡིན་ལ། དེ་མ་སྐྱེས་པས་ཆགས་སྡང་གི་བློ་མི་སྐྱེ་བས་བློའི་འགྲོ་སྟངས་འདིའི་ཐད་ཚན་རིག་པའི་ངོས་ནས་ཀྱང་རྒྱབ་སྐྱོར་ཡོད་པ་ལྟ་བུ་ཞིག་འདུག་ཅིང་། ཅུང་ཟད་བསམ་བློ་བཏང་སྟེ་གོམས་འདྲིས་བྱུང་ན་ཉམས་མྱོང་གི་ཐོག་ནས་ཀྱང་གང་འཚམ་ཚོད་དཔག་བྱེད་ནུས་པ་ཞིག་ཡོད།

བདག་མེད་ཕྲ་རགས་ལ་ཐུགས་མྱོང་འཁྲུངས་ཚུལ།

ངོས་ལོ་བརྒྱད་ཅུ་གྱ་གཉིས་ལ་སླེབས་པའི་མི་རྒན་ཞིག་ཡིན་ལ། སྟོང་ཉིད་ཀྱི་ལྟ་བར་དོ་སྣང་བྱས་ཏེ་ལོ་དྲུག་ཅུ་ཙམ་ཕྱིན་འདུག །དེ་ནས་སྟོང་ཉིད་ཀྱི་དོན་རིམ་གྱིས་བསམས་པ་ལས་ཕལ་ཆེར་ལོ་ལྔ་བཅུའི་སྔོན་ཙམ་དུ་གོང་དུ་དྲི་བ་དྲིས་པ་ལྟར། གང་ཟག་ཅེས་རྗོད་པའི་ཚེ་ཕུང་པོ་ལ་དབང་སྒྱུར་མཁན་གྱི་རྗེ་བོ་ལྟ་བུ་རང་རྐྱ་བར་བློར་འཆར་བ་དེ་མི་འདུག་སྙམ་དུ་ཐག་ཆོད་པ་ཞིག་བྱུང་། དེ་ལྟར་མི་འདུག་སྙམ་པའི་མྱོང་བ་སྐྱེས་པའི་སྐབས་དེར་སྙིང་ལ་ཚ་ལོང་ངེ་བའི་ཚུལ་དུ་ཚ་ཁྱུག་ལྟ་བུ་ཞིག་བརྒྱབ་བྱུང་། རྒྱུན་དུ་ང་ཞེས་པ་དོན་གྱི་ངོས་ནས་ཡོད་པ་ལྟ་བུ་ཞིག་ཏུ་བློར་འཆར་གྱི་ཡོད་པ་དེ་ཉིད་ཕུང་པོ་ལ་བརྟེན་ནས་བཏགས་ཙམ་མ་གཏོགས་ངོ་བོ་ཉིད་ཀྱིས་གྲུབ་པ་མེད་པའི་ཚུལ་དགོངས་པ་རབ་གསལ་གྱི་ཚིག་ལ་བརྟེན་ནས་ངེས་པའི་སྐབས་ངོས་ལ་ཚོར་བ་ཧ་ཅང་ཤུགས་ཆེན་པོ་བྱུང་། ངོས་ཀྱི་ངོ་ཤེས་ཆོས་གྲོགས་འགའ་ཞིག་ལ་ཡང་དེ་ལྟར་བྱུང་འདུག །

འོན་ཀྱང་མྱོང་བ་དེ་ཕུང་སོགས་ཀྱི་སྟེང་དུ་ཁ་སྤོས་པའི་ཚེ་ངོ་བོ་ཉིད་ཀྱིས་མི་འདུག་སྙམ་པའི་བློ་དེ་སྐྱེ་ནུས་ཀྱི་མི་འདུག །འདི་དབུ་མ་རིན་ཆེན་ཕྲེང་བ་ལས། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ངར་འཛིན་ཡོད་ན་ཡང་ལས་ཏེ། །དེ་ལས་ཡང་ནི་སྐྱེ་བ་ཡིན། །ཞེས་གསུངས་པ་དང་ཏག་ཏག་འགྲོ་བཞིན་འདུག །དེས་ན་གང་ཟག་གམ་ང་མི་འདུག་སྙམ་དུ་དྲན་པའི་བློ་དེ་གང་ཟག་རང་རྐྱ་ཐུབ་པའི་རྫས་ཡོད་ཀྱི་བདག་གིས་སྟོང་བ་ངེས་པའི་བློ་ཡིན་འདུག །དེ་ནས་མུ་མཐུད་བསམ་བློ་ཡང་ཡང་བཏང་སྟེ་ཕལ་ཆེར་ལོ་སུམ་ཅུའི་གོང་ཙམ་ནས་མིང་རྐྱང་བཏགས་ཡོད་ཙམ་གྱི་དོན་བློར་འཆར་བ་ཞིག་བྱུང་། དེ་བློར་འཆར་བའི་དབང་གིས་ངོས་ཀྱིས་ཁྱེད་ཚོར་མར་ལྟ་བའི་ཚེ་དོན་གྱི་ངོས་ནས་ཡོད་པར་སྣང་ཡང་དེ་ལྟར་སྣང་བ་ལྟར་མེད་སྙམ་དུ་ཁོ་ཐག་ཆོད་པ་ཞིག་ཡོང་གི་འདུག །མཚན་འཛིན་གྱི་དམིགས་གཏད་བཤིག་པ་དེ་ལྟར་ཡོང་བ་ཡིན།

དེས་ན་ཆོས་ཀྱི་བདག་མེད་མ་རྟོགས་པར་གང་ཟག་རང་རྐྱ་ཐུབ་པའི་རྫས་ཡོད་ཀྱི་སྟོང་པ་རྟོགས་པ་ཡོང་ཡང་། གང་ཟག་གི་བདག་མེད་ཕྲ་མོའམ་གང་ཟག་རང་བཞིན་གྱིས་མ་གྲུབ་པའི་ཆོས་ཉིད་རྟོགས་པ་མི་ཡོང་། བདག་མེད་འདི་ནི་འགྲོ་བ་རྣམས་གྲོལ་ཕྱིར། །ཆོས་དང་གང་ཟག་དབྱེ་བས་རྣམ་གཉིས་གསུངས། །ཞེས་སྟོང་གཞི་ཆོས་ཅན་གང་ཟག་དང་ཆོས་ཀྱི་དབྱེ་བས་བདག་མེད་ལ་གཉིས་སུ་གསུངས་པ་ལས་དགག་བྱ་ལ་ཕྲ་རགས་ཀྱི་ཁྱད་པར་མེད་ཚུལ་དབུ་མའི་གཞུང་ནས་གསུངས་པ་ལྟར་ཡིན། གཞུང་དེ་དག་གུང་བསྒྲིགས་ཏེ་བསམ་བློ་ལེགས་པར་བཏང་ན་སེམས་ནང་ཐོས་བྱུང་གི་གོ་བ་ཙམ་དང་བསམ་བྱུང་གི་ངེས་པ་རྙེད་པ་དེ་ཙམ་མིན་པར་སེམས་ནང་ཚོར་བ་ཡོད་པ་ཞིག་ཡོང་བ་ཡིན་ལ། དེ་ཡོང་བའི་ཚེ་བདག་འཛིན་སྤོང་ནུས་སུ་མཐོང་ཞིང་། དེ་ལ་བརྟེན་ནས་ཐར་པ་ཞེས་པ་ཡོད་ཆོག་པར་འདུག་སྙམ་དུ་དྲན་པའམ། གང་འཚམ་ནས་ཐར་པ་ཚད་མས་ངེས་པ་རྙེད་པ་ཞིག་ཡོང་གི་འདུག །

ཐོས་དོན་སྒྲུབ་པ་ལ་གཞོལ་དགོས་པ།

མདོར་ན། ཐོས་དོན་སྒྲུབ་ལ་གཞོལ་ཏེ་སེམས་ལ་ཚོར་བ་ཡོད་པ་ཞིག་དང་སེམས་ནང་མྱོང་བ་སྐྱེ་བ་ཞིག་དགོས་རྒྱུ་ཤིན་ཏུ་གལ་ཆེན་པོ་ཡིན། ཚིག་སྐམ་པོ་རྗེས་ཟློས་བྱས་པ་ཙམ་ཞིག་མིན་པར་སྲད་རྒྱུད་ལུགས་ཀྱི་བླ་མའི་རྣལ་འབྱོར་ནང་གསུངས་པའི་རྗེའི་རྣམ་ཐར། སྙིགས་མའི་དུས་འདིར་མང་ཐོས་སྒྲུབ་ལ་བརྩོན། །ཞེས་གསུངས་པ་ལྟ་བུ་ཞིག་ཡོང་དགོས་པ་ཡིན། དེ་ཡང་མང་དུ་ཐོས་པ་ཙམ་མིན་པར་སྒྲུབ་ལ་བརྩོན་པ་ཞིག་དགོས་པ་གལ་ཆེ། རྗེའི་རྣམ་ཐར་ནང་། དང་པོར་རྒྱ་ཆེན་ཐོས་པ་མང་དུ་བཙལ། །བར་དུ་གཞུང་ལུགས་ཐམས་ཅད་གདམས་པར་ཤར། །ཐ་མར་ཉིན་མཚན་ཀུན་ཏུ་ཉམས་སུ་བླངས། །ཀུན་ཀྱང་བསྟན་པ་རྒྱས་པའི་ཆེད་དུ་བསྔོས། །ཞེས་གསུངས།

ཐོས་བསམ་ཕྱོགས་རེ་བ་དང་རགས་པ་རེས་ཚིམ་མི་རུང་བ།

ཐོས་བསམ་བྱེད་པའི་གནས་སྐབས་སུ་ཡང་འདི་ངའི་ཡིག་ཆ་ཡིན། འདི་ང་ཚོ་དགེ་ལུགས་པའི་གཞུང་ཡིན། འདི་ང་ཚོ་བཀའ་བརྒྱུད་པའི་གཞུང་ཡིན། འདི་ང་ཚོ་རྙིང་མ་པའི་གཞུང་ཡིན་ཞེས་པ་ཙམ་ཞིག་མིན་པར་གཞུང་ལུགས་རབ་འབྱམས་ལ་སྦྱང་དགོས། རྗེ་རིན་པོ་ཆེས། འཛམ་གླིང་རྒྱན་དྲུག་མཆོག་གཉིས་ཞེས་གྲགས་པའི། །གཞུང་ལ་ཕྱོགས་རེ་བ་དང་རགས་པ་རེས། །ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །ཞེས་གསུངས་པ་ལྟར། རྒྱ་གཞུང་ལ་མཚོན་ནའང་ཕྱོགས་རེ་བ་ཙམ་དང་། འགོ་རྒྱ་གར་སྐད་དུ་ཞེས་པ་ནས་མཇུག་རྫོགས་སོ་ཞེས་པའི་བར་ཚིག་འགྲེལ་ཐུབ་ཙམ་ཞིག་མིན་པར་ཚིག་འབྲུ་རེ་རེ་དང་བརྗོད་བྱ་རེ་རེར་དཔྱད་སྒོམ་བྱེད་པ་དང་བརྡར་ཤ་བཅད་དེ་སློབ་གཉེར་བྱེད་དགོས་པ་ཤིན་ཏུ་གལ་ཆེ། རང་རེ་བོད་གངས་ཅན་གྱི་ལྗོངས་ལ་མཚོན་ནའང་ས་དགེ་བཀའ་རྙིང་ལ་སོགས་པའི་གཞུང་ཡོངས་རྫོགས་ལ་རྒྱུས་ཡོད་པར་བྱ་རྒྱུ་གལ་ཆེན་པོ་ཡིན། དགེ་ལུགས་པ་ཞིག་གིས་འདི་རྙིང་མའི་དཔེ་ཆ་ཡིན་ཞེས་དང་། འདི་ཀློང་ཆེན་རབ་འབྱམས་པའི་གསུང་རེད་ཅེས་ཕར་འཇོག་པ་ལྟ་བུ་མི་བྱེད་པ་དང་། ཡང་རྙིང་མ་བ་ཞིག་གིས་ཀྱང་འདི་དགེ་ལུགས་པའི་དཔེ་ཆ་ཡིན་ཞེས་ཕར་འཇོག་པ་ལྟ་བུ་བྱེད་མི་རིགས། དེས་མཚོན་བཀའ་བརྒྱུད་པ་དང་ས་སྐྱ་པ་སོགས་ཚང་མས་བོད་གངས་ཅན་གྱི་ལྗོངས་ཀྱི་མཁས་པའི་དབང་པོ་རྣམས་ཀྱིས་མཛད་པའི་གཞུང་རབ་འབྱམས་ལ་སློབ་གཉེར་བྱས་ཏེ་རྒྱུས་ཡོད་པར་བྱ་རྒྱུ་ཤིན་ཏུ་གལ་ཆེན་པོ་ཡིན།

རྟེན་འབྲེལ་བསྟོད་པ་བཤད་མི་དགོས་པ་བྱས་ཏེ་དེ་རིང་འདིར་ཚར་བ་བྱ་རྒྱུ་ཡིན། ལོ་ཡར་རྒས་བཞིན་ཡོད་སྟབས་ཅུང་ཟད་ཐང་ཆད་ཀྱི་འདུག །མཆོད་གཡོག་གིས་རྒྱུན་དུ་ངོས་ཀྱི་རོགས་བྱེད་ཀྱི་ཡོད། ཁོང་གི་རྨ་དེ་ཁ་སེང་བརྡབས་ནས་བྱུང་བ་མ་གཏོགས་ངས་གཞུས་ཏེ་རྨ་བཟོས་པ་མིན། གསུངས་ཏེ་བཞད། དེ་རིང་འདིར་འཛོམས་ཏེ་ཆོས་འབྲེལ་དང་བྱིན་རླབས་ཐོབ་སོང་། སྐལ་བ་བཟང་པོ་བྱུང་ཟེར་བ་ཙམ་ཞིག་མིན་པར་འཛིན་གྲྭ་འཚོགས་པ་ལྟར་བྱས་ཏེ་སློབ་སྦྱོང་བྱེད་ཀྱི་ཡོད་སྙམ་དུ་བྱེད་དགོས། ཡང་སྟེང་རིན་པོ་ཆེས་རྒྱ་སྐད་མཁྱེན་གྱི་ཡོད་སྟབས་ངོས་ཀྱིས་སྔ་དྲོའི་ཆོས་ཐུན་ནང་རོབ་ཙམ་བཤད་པ་དེར་ཕྱི་དྲོ་བསྐྱར་བཤད་བྱོས། ཡང་ཁྱེད་ཚོ་བྲེལ་བ་ཡོད་པ་རྣམས་དུས་ཚོད་ཀྱིས་མ་ལྕོགས་པ་ཡོང་ཡང་། དུས་ཚོད་ཡོད་པ་རྣམས་བསྐྱར་བཤད་ཀྱི་ཆེད་འཛོམས་ན་ལེགས། བྱང་ཆུབ་སེམས་མཆོག་རིན་པོ་ཆེ། །ཞེས་སོགས་གསུངས་ཏེ་ཉིན་དང་པོའི་ཆོས་ཐུན་མཇུག་གྲུབ་པར་མཛད།

1 འདི་ལོ་ ༢༠༡༩ ལོར་ལོ་ ༩༨ ལ་སོན་འདུག །

2 ཕྱི་ལོ་ ༢༠༡༤ ཟླ་ ༡༠ ཚེས་ ༢༨ ཉིན་ཨ་རིའི་ས་གནས་ Philadelphia མཇལ་འཕྲད་ཐེངས་གཉིས་པ་གནང་།

ཉིན་གཉིས་པའི་བཀའ་ཁྲིད།

༢༠༡༧ ཟླ་ ༡༠ ཚེས་ ༤།

གང་གིས་ཐུགས་བརྩེ་ཉེར་བཟུང་ནས། །

ལྟ་བ་ཐམས་ཅད་སྤང་བའི་ཕྱིར། །

དམ་པའི་ཆོས་ནི་སྟོན་མཛད་པ། །

གཽ་ཏམ་དེ་ལ་ཕྱག་འཚལ་ལོ། །

སྔོན་འགྲོའི་བཤད་པ།

ཀུན་སློང་རྣམ་པར་དག་པས་ཉན་བཤད་བྱེད་དགོས་པ།

དེ་རིང་འདིར་རང་རེ་རྣམས་ཀྱིས་སངས་རྒྱས་པའི་ཆོས་ཉན་བཤད་བྱེད་ཀྱིན་ཡོད་ཅིང་། ཆོས་ཉན་བཤད་ཀྱིས་མཚོན་པའི་བྱ་བ་གང་དང་གང་ཡིན་ཡང་བཟང་ངན་ནམ་དགེ་སྡིག་གང་དུ་འགྱུར་མིན་ཀུན་སློང་ལ་རག་ལས་པ་ཡིན་པས། འདིར་ཆོས་ཉན་བཤད་བྱེད་ཀྱིན་ཡོད་ཀྱང་ཀུན་སློང་ལ་འཇིག་རྟེན་ཆོས་བརྒྱད་ཀྱི་བློ་དང་འདྲེས་པའམ་ཚེ་འདི་དོན་གཉེར་གྱི་བློ་དང་འདྲེས་པ། དེ་བཞིན་དུ་སྐབས་འདིར་བྱང་ཆུབ་སེམས་དཔའི་སྡེ་སྣོད་ཅིག་ལ་འཆད་ཉན་བྱེད་ཀྱི་ཡོད་པས་ཐར་པ་ཙམ་འཐོབ་ན་སྙམ་པའི་རང་དོན་ཡིད་བྱེད་ཀྱི་བསམ་པས་ཉན་ཡང་མི་འགྲིག་པ་ཡིན། འཆད་པ་པོ་བླ་མའི་ངོས་ནས་བཤད་ཀྱང་ཚེ་འདིའི་ཁེ་འདོད་གྲགས་འདོད་སོགས་ཀྱི་བསམ་པས་ཆོས་འཆད་པ་དང་། ལྷག་པར་དུ་ཆོས་བཤད་ནས་འབུལ་བ་ལེན་པ་ནི་ཆོས་འཚོང་བ་དང་ཁྱད་པར་མེད་པས་དེ་ལྟ་བུའི་ཀུན་སློང་དང་འབྲེལ་ནས་ཆོས་བཤད་ན། བཤད་རྒྱུ་ཆོས་འཆད་ཀྱི་ཡོད་ཀྱང་དོན་ལ་སྡིག་པ་གསོག་པར་འགྱུར་བཞིན་ཡོད། དེས་ན། ཆོས་འཆད་པ་པོ་དང་ཉན་པ་པོ་ཚང་མས་བསམ་པ་རྣམ་པར་དག་པའི་སྒོ་ནས་འཆད་ཉན་བྱ་རྒྱུ་གལ་ཆེན་པོ་ཡིན།

བསམ་པ་རྣམ་པར་དག་པ་ཇི་ལྟ་བུ་ཞིག་དགོས་ཤེ་ན། སྐབས་འདིར་ཁྱེད་ཚོས་རྒྱུན་དུ་འདེབས་བཞིན་པའི་སྨོན་ལམ། དུག་གསུམ་ཉོན་མོངས་སེལ་བར་ཤོག །ཅེས་སོགས་ཀྱི་དོན་ལྟར་བསམ་དགོས། དུག་གསུམ་ཉོན་མོངས་སེལ་བར་ཤོག །ཅེས་སྨོན་ལམ་བརྒྱབ་པ་དང་དེ་མ་ཐག་སངས་རྒྱས་ཀྱི་ཐུགས་རྗེས་རང་རེའི་རྒྱུད་ཀྱི་ཉོན་མོངས་སེལ་བར་མི་ནུས། གལ་ཏེ་འཇིག་རྟེན་བཀོད་པ་པོ་ཁས་ལེན་མཁན་ཞིག་ཡིན་ན་དེ་ལྟར་བསམ་བློ་གཏོང་བ་འགྲིག་སྲིད་ཀྱང་། རང་རེ་སངས་རྒྱས་པས་འཇིག་རྟེན་བཀོད་པ་པོ་ཁས་མི་ལེན་པས་དུག་གསུམ་གྱི་ཉོན་མོངས་རྣམས་སངས་རྒྱས་ཀྱི་འཕྲིན་ལས་སམ་བྱིན་རླབས་ཙམ་ལ་བརྟེན་ནས་སེལ་མི་ནུས་པར། དུག་གསུམ་ཉོན་མོངས་ཀྱི་རྩ་བ་མ་རིག་པ་ཡིན་པས་མ་རིག་པའམ་མི་ཤེས་པའི་བློ་དེ་ཉིད་ཕྱིན་ཅི་ལོག་གི་བློ་ཡིན་པས་དེའི་འགལ་ཟླ་ཕྱིན་ཅི་མ་ལོག་པའི་བློ་རང་རྒྱུད་ལ་བསྐྱེད་ནས་བསལ་དགོས་པ་ཡིན། དེར་བརྟེན་གོང་གི་ཚིག་དེའི་རྗེས་སུ། ཤེས་རབ་སྣང་བ་འབར་བར་ཤོག །ཅེས་གསུངས་ཏེ་ཤེས་རབ་ཀྱི་སྣང་བ་རྒྱས་པར་འགྱུར་བའི་སྨོན་ལམ་འདེབས་ཀྱི་ཡོད།

ཤེས་རབ་ཅེས་པ་ལེགས་ཉེས་འབྱེད་པའི་ནུས་པ་ལྡན་པའི་བློ་ཞིག་ལ་གོ་ཞིང་། དེ་མིའི་ཐུན་མོང་མིན་པའི་ཁྱད་ཆོས་ཡིན། མིའི་ཀླད་པའམ་རྣམ་དཔྱོད་ལ་འཕྲལ་ཕུགས་རྒྱང་གསུམ་གྱི་གནས་ཚུལ་ལ་ཕྱོགས་ཡོངས་ནས་བལྟ་བའི་ནུས་པ་ཡོད་པས། མིའི་རྣམ་དཔྱོད་དམ་ཤེས་རབ་ཀྱི་ནུས་པ་ལ་བརྟེན་ནས་ཆོས་རྣམས་ཀྱི་ཀུན་རྫོབ་པའི་ཡིན་ལུགས་ཇི་ལྟར་ཡིན་པ་དང་། མཐར་ཐུག་དོན་དམ་པའི་ཡིན་ལུགས་ཇི་ལྟར་ཡིན་པའི་ཚུལ་ཤེས་པར་བྱས་ཏེ་དུག་གསུམ་གྱི་ཉོན་མོངས་བསལ་དགོས་པ་ཡིན། དེ་ལྟ་བུའི་སྨོན་ལམ་དུམ་བུ་གཉིས་པོའི་བརྗོད་བྱ་དེ་པཱ་ལིའི་ཆོས་བརྒྱུད་དང་ལེགས་སྦྱར་གྱི་ཆོས་བརྒྱུད་གཉིས་ཏེ་སངས་རྒྱས་པའི་ཆོས་ཡོངས་རྫོགས་ལ་ཁྱབ་པ་ཡིན། དེའི་རྗེས་སུ། བར་ཆད་མ་ལུས་སེལ་བར་ཤོག །ཅེས་གསུངས་ཏེ་དེ་ལྟ་བུའི་ཆོས་ཉམས་སུ་ལེན་པ་ལ་ཕྱི་ནང་གི་བར་ཆད་ཀྱིས་མི་ཚུགས་པར་ཤོག་ཅེས་སྨོན་པ་ཡིན།

དེ་ནས། ཚིག་རྐང་བཞི་པར། རྒྱལ་སྲས་སྤྱོད་ལ་འཇུག་པར་ཤོག །ཅེས་གསུངས་ཏེ་བྱང་ཆུབ་སེམས་དཔའི་སྤྱོད་པ་ཉམས་སུ་ལེན་པར་སྨོན་པ་ཡིན། དེ་ཡང་ཤེས་རབ་ཀྱི་སྣང་བ་དེ་ཉིད་བྱམས་པ་དང་སྙིང་རྗེ་རྩ་བར་གྱུར་པའི་བྱང་ཆུབ་ཀྱི་སེམས་ཀྱིས་ཟིན་པར་བྱས་ཏེ་ཐབས་ཤེས་ཟུང་འབྲེལ་གྱི་ལམ་ཉམས་སུ་ལེན་པའི་ཚུལ་གསུངས།

མདོར་ན། ཆོས་ཉན་བཤད་བྱེད་པའི་དགོས་དོན་རང་གཞན་སེམས་ཅན་ཐམས་ཅད་གཏན་བདེའི་ས་ལ་འགོད་རྒྱུ་དེ་ཡིན་པས། དེར་འགོད་པའི་སླད་དུ་ཆོས་མཉན་པར་བྱ་སྙམ་པའི་བློ་བསྐྱེད་དགོས་ཤིང་། འཆད་པ་པོའི་ངོས་ནས་ཀྱང་། རྗེ་རིན་པོ་ཆེས། བསྟན་པ་རིན་ཆེན་མཆོག་གིས་མ་ཁྱབ་པའམ། །ཁྱབ་ཀྱང་ཉམས་པར་གྱུར་པའི་ཕྱོགས་དེར་ནི། །སྙིང་རྗེ་ཆེན་པོས་ཡིད་རབ་བསྐྱོད་པ་ཡིས། །ཕན་བདེའི་གཏེར་དེ་གསལ་བར་བྱེད་པར་ཤོག །ཅེས་སྨོན་ལམ་མཛད་པ་ལྟར་ཕན་པའི་བསམ་པ་རྣམ་པར་དག་པའི་སྒོ་ནས་འཆད་དགོས་པ་ཡིན།

ཆོས་འཆད་སྟངས།

ཆོས་འཆད་སྟངས་ཀྱང་གཞུང་བཀླགས་པ་ཙམ་གྱིས་ཀྱང་མི་འོང་ཞིང་། དེ་ལྟར་གསུང་གི་འདུག །དེ་ལྟར་གསུང་གི་འདུག་ཅེས་ལན་སྐྱེལ་བ་ལྟ་བུ་ཞིག་གིས་ཀྱང་མི་ཕན། རྗེ་རིན་པོ་ཆེའི་ལམ་རིམ་ཆེན་མོའི་བཤེས་གཉེན་བསྟེན་ཚུལ་གྱི་ཐད་དུ། རང་མ་དུལ་བས་གཞན་འདུལ་བ་གནས་མེད་པར་གསུངས་པས་གཞན་འདུལ་བའི་བླ་མ་དེས་ཐོག་མར་རང་གི་རྒྱུད་བཏུལ་བ་ཞིག་དགོས་སོ། །འོ་ན་ཇི་ལྟར་བཏུལ་བ་ཞིག་དགོས་སྙམ་ན། གང་བྱུང་བྱུང་གི་སྒྲུབ་པ་བྱས་ནས་རྟོགས་པའི་ཡོན་ཏན་དུ་མིང་བཏགས་པ་རེ་རྒྱུད་ལ་ཡོད་པས་མི་ཕན་པས་རྒྱལ་བའི་བསྟན་པ་སྤྱི་དང་མཐུན་པའི་རྒྱུད་འདུལ་ལུགས་ཤིག་དགོས་ཏེ། དེ་ནི་བསླབ་པ་རིན་པོ་ཆེ་གསུམ་དུ་ངེས་པས་དུལ་བ་ལ་སོགས་པ་གསུམ་གསུངས་སོ། །ཞེས་གསུངས་པ་ལྟ་བུ་ཞིག་དགོས།

དེས་ན་རྗེ་རིན་པོ་ཆེས། རང་གིས་ཇི་བཞིན་རྟོགས་པའི་ལམ་གྱི་གནད། །
ཤུགས་དྲག་བརྩེ་བས་དྲངས་པའི་ཐབས་མཁས་ཀྱིས། །འགྲོ་བའི་ཡིད་ཀྱི་མུན་པ་བསལ་བྱས་ནས། །རྒྱལ་བའི་བསྟན་པ་ཡུན་རིང་འཛིན་གྱུར་ཅིག །ཅེས་གསུངས་པ་ལྟར་ཇི་ཙམ་ཐུབ་ཚོད་ཀྱིས་འབད་བརྩོན་བྱེད་དགོས། ངོས་ལ་མཚོན་ནའང་ཧ་ཅང་སྤུས་དག་པོ་ཡོང་རྒྱུ་དཀའ་ཡང་ཉིན་ཞག་ཕྲུགས་གཅིག་གི་ནང་ཆུ་ཚོད་ལྔ་ཙམ་འཆར་ཅན་ལྟར་འདོན་པ་འདོན་པ་དང་སྨོན་ལམ་འདེབས་པ། ཅུང་ཟད་སྒོམ་པ་སོགས་ཇི་ཙམ་ཐུབ་ཚོད་ཀྱིས་ཉམས་ལེན་མང་དག་ཅིག་བྱེད་ཀྱི་ཡོད། ཉམས་ལེན་གྱི་གཙོ་བོ་ནི་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་གཉིས་ལ་བྱེད་ཀྱི་ཡོད། དེ་དང་མཉམ་དུ་སྔགས་ཀྱི་ཆོ་ག་མང་དག་ཅིག་བཏོན་ཏེ་ཉམས་སུ་ལེན་གྱི་ཡོད་ཀྱང་དེ་དག་གི་རྩ་བའི་ཞག་རྩི་ལྟ་བུ་དེ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་གཉིས་ཀྱི་སྟེང་ནས་འདོན་དགོས་པ་ཡིན་ལ་དེ་ལྟར་གང་ཡོང་བྱེད་ཀྱི་ཡོད། གང་བསམས་པའི་དོན་རྣམས་ཇི་ཙམ་ཐུབ་ཚོད་ཀྱིས་ཉམས་མྱོང་དང་སྦྲེལ་གྱི་ཡོད།

ངོས་ལ་མཚོན་ནའང་ཉོན་མོངས་དུག་གསུམ་དང་ལྡན་པའི་མི་ཞིག་རེད་ལ། ཁྱེད་ཚོ་ཡང་ཉོན་མོངས་དུག་གསུམ་གྱི་གཞན་དབང་དུ་གྱུར་པ་གཅིག་གྱུར་ཡིན་ལ། ཕྱིའི་ལུས་དང་ནང་གི་སེམས། བདེ་བ་འདོད་པ་དང་སྡུག་བསྔལ་མི་འདོད་པའི་སེམས་ཚོར་ཡོད་པ་ཡང་གཅིག་གྱུར་ཡིན་པས་ངོས་ཀྱི་ཉམས་མྱོང་གི་སྟེང་ནས་སེམས་ལ་འགྱུར་བ་ཕྱིན་ཏེ་ཅུང་ཟད་ཕན་ཐོགས་བྱུང་བའི་རིགས་རྣམས་བཤད་ན། རང་རེ་རྣམས་མི་ཡིན་པ་གཅིག་གྱུར་དང་བསམ་བློའམ་ཀླད་པའི་འགྲོ་སྟངས་གཅིག་གྱུར་ཡིན་པ། ལྷག་པར་དུ་ཁྱེད་རྣམས་ཕ་མེས་ནས་བཟུང་སངས་རྒྱས་པའི་ཆོས་ཉམས་སུ་ལེན་མཁན་ཡིན་པས་ཕན་ཐོགས་ཏན་ཏན་ཡོང་ངེས་ཡིན།

ཐབས་ཞེས་པ་རྒྱ་ཆེ་བ་ཀུན་རྫོབ་པའི་གནས་ཚུལ་དང་འབྲེལ་བ་སྟེ་དཔེར་ན། བྱམས་པ་དང་སྙིང་རྗེ། བཟོད་པ། བརྩོན་འགྲུས་སོགས་དང་། བྱམས་པ་དང་སྙིང་རྗེ་རྩ་བར་གྱུར་པའི་བྱང་ཆུབ་ཀྱི་སེམས་ལྟ་བུ་ཐབས་ཀྱི་ཕྱོགས་སུ་གཏོགས་པ་ཡིན། ཤེས་རབ་ཅེས་པ་གོང་དུ་ཞུས་པ་ལྟར་དང་། དེ་ལ་ཡང་སྤྱིར་གནས་ལྔ་རིག་པ་ཀུན་རྫོབ་རྟོགས་པའི་ཤེས་རབ་དང་གནས་ལུགས་རིག་པ་དོན་དམ་རྟོགས་པའི་ཤེས་རབ་གཉིས་སུ་དབྱེར་ཡོད་པ་ལས། གནས་ལྔ་རིག་པ་ཀུན་རྫོབ་རྟོགས་པའི་ཤེས་རབ་དེ་གཞན་དོན་སྒྲུབ་པ་དང་འབྲེལ་བ་ཡོད་ཅིང་། གནས་ལུགས་རིག་པ་དོན་དམ་རྟོགས་པའི་ཤེས་རབ་ནི་ཐོག་མར་རང་རྒྱུད་ཀྱི་ཉོན་མོངས་ལ་གཉེན་པོ་བསྟེན་པའི་ཆེད་དང་། དེ་ནས་གཞན་དག་ལ་ཡང་རང་གི་ཉམས་མྱོང་བགོ་བཤའི་ཚུལ་དུ་སྤེལ་རེས་བྱེད་པ་སྟེ། མདོར་ན། ཐབས་དང་ཤེས་རབ་ཟུང་དུ་འབྲེལ་བའི་སྒོ་ནས་ཉམས་ལེན་བྱེད་དགོས་ཤིང་། དེ་ཡང་ཤེས་རྒྱུད་འདུལ་བའི་ཆོས་སུ་འགྲོ་ཐུབ་པ་ཞིག་དགོས།

བླང་དོར་གྱི་གནད་བསྟན་ཏེ་གྲོལ་དགོས་པ།

མགོན་པོ་ཀླུ་སྒྲུབ་ཀྱིས་མཛད་པའི་རབ་བྱེད་ཉེར་བདུན་གྱི་བདག་ཉིད་ཅན་གྱི་དབུ་མ་རྩ་བ་ཤེས་རབ་ཀྱི་མཇུག་དེར་སྟོན་པའི་བཀའ་དྲིན་དྲན་པའི་སྒོ་ནས་ཕྱག་འཚལ་བའི་ཚིག །གང་གིས་ཐུགས་བརྩེ་ཉེར་བཟུང་ནས། །ལྟ་བ་ཐམས་ཅད་སྤང་བའི་ཕྱིར། །དམ་པའི་ཆོས་ནི་སྟོན་མཛད་པ། །གཽ་ཏམ་དེ་ལ་ཕྱག་འཚལ་ལོ། །ཞེས་གསུངས་ཏེ། སྟོན་པས་ཕྱིན་ཅི་ལོག་གི་ལྟ་བ་མཐའ་དག་སྤོང་བའི་དོན་དུ་ཆོས་བསྟན་པར་གསུངས་པ་ལྟར་རང་ཅག་ལ་ཡིན་ལུགས་བསྟན་ཏེ་དེ་དོན་ཐོས་བསམ་སྒོམ་གསུམ་གྱི་སྒོ་ནས་རིམ་པས་ཉམས་མྱོང་བསྐྱེད་པར་བྱས་ཏེ་འགྲོ་བ་ལས་ཐབས་གཞན་གང་ཡང་མེད། དེ་ཡང་། ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང་། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་གསུངས་པ་ལྟར་ཡིན།

སངས་རྒྱས་བཅོམ་ལྡན་འདས་ཀྱིས། བདག་ཉིད་བདག་གི་མགོན་ཡིན་གྱི། །
གཞན་ནི་སུ་ཞིག་མགོན་དུ་འགྱུར། །ཞེས་གསུངས་པ་འདི་ཤིན་ཏུ་རྣོན་པོ་ཡིན། སོ་སོར་བདེ་སྐྱིད་འདོད་ན་སོ་སོས་ལེགས་པོ་བྱེད་དགོས་པ་རེད། རང་གིས་མི་ལེགས་པ་བྱས་ན་འབྲས་བུ་སྡུག་བསྔལ་འབྱུང་བ་ལས་མེད་ཅིང་། རང་རེ་ཀུན་སྡུག་བསྔལ་མི་འདོད་པ་དང་བདེ་བ་འདོད་པ་ཁོ་ན་ཡིན་པས་སྡུག་བསྔལ་མི་ཡོང་བ་དང་བདེ་བ་ཡོང་བ་དེ་སོ་སོས་བསྒྲུབ་དགོས་པ་ལས་ཐབས་གཞན་གང་ཡང་མེད། ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཞེས་བཅོམ་ལྡན་འདས་རང་ཉིད་ཀྱི་ཐུགས་རྒྱུད་ལ་མངའ་བའི་སྤངས་རྟོགས་ཀྱི་ཡོན་ཏན་རྣམས་རང་ཅག་ལ་སྦྱིན་དུ་མེད་པར་གསུངས་པས་སོ་སོ་རང་གིས་ཉམས་ལེན་བྱས་ཏེ་བདེ་སྡུག་འདོར་ལེན་བྱ་རྒྱུ་ལས་ཐབས་གཞན་མེད།

བདག་ཉིད་བདག་གི་མགོན་ཡིན་ཏེ། །ཞེས་གསུངས་པ་ལྟར་འགན་ཡོངས་རྫོགས་རང་ལ་འཁྲིས་ཡོད་པས་བཅོམ་ལྡན་འདས་ཀྱི་རྗེས་འབྲང་གི་གདུལ་བྱ་ཡོངས་ཀྱིས་བདག་ཉིད་བདག་གི་མགོན་ཡིན་པར་ཤེས་པར་བྱ་རྒྱུ་གལ་ཆེན་པོ་ཡིན། བཅོམ་ལྡན་འདས་ཉིད་ཀྱང་ཐོག་མར་ལོ་དྲུག་དཀའ་སྤྱད་མཛད་དེ་ལམ་རིམ་གྱིས་བགྲོད་ནས་མཐར་མངོན་པར་རྫོགས་པར་སངས་རྒྱས་པ་ཡིན། སངས་རྒྱས་བཅོམ་ལྡན་འདས་ཀྱིས་ལོ་དྲུག་དཀའ་སྤྱད་མཛད་པ་ལྟ་བུ་སྐུ་ངལ་ཤིན་ཏུ་ཆེན་པོ་བསྐྱོན་པ་དེ་དག་ང་ཚོའི་ཚབ་མཛད་པ་ལྟ་བུར་བསམས་ཏེ་ང་ཚོས་དཀའ་བ་སྤྱད་མི་དགོས་པར་བསམས་ན་ནོར་བ་ཡིན། བཅོམ་ལྡན་འདས་ཀྱིས་དཀའ་སྤྱད་མཛད་དེ་རང་རེར་མིག་དཔེ་ལྟ་བུ་བསྟན་གནང་བ་ཡིན་པས་རང་རེས་ཀྱང་དེའི་རྗེས་སུ་ཞུགས་དགོས་པ་ཡིན།

ཆོས་འཁོར་རིམ་པ་གསུམ་གྱི་སྐོར།

ལྟ་བ་ཐམས་ཅད་སྤང་བའི་ཕྱིར། །དམ་པའི་ཆོས་ནི་སྟོན་མཛད་པ། །ཞེས་གསུངས་པ་ལྟར་སངས་རྒྱས་བཅོམ་ལྡན་འདས་ཀྱིས་དམ་པའི་ཆོས་ཅི་འདྲ་ཞིག་བསྟན་ཡོད་ཅེ་ན། ཡོངས་གྲགས་སུ་བཅོམ་ལྡན་འདས་མངོན་པར་རྫོགས་པར་སངས་རྒྱས་མ་ཐག །ཟབ་ཞི་སྤྲོས་བྲལ་འོད་གསལ་འདུས་མ་བྱས། །བདུད་རྩི་ལྟ་བུའི་ཆོས་ཤིག་ཁོ་བོས་རྙེད། །
སུ་ལ་བསྟན་ཀྱང་གོ་བར་མི་ནུས་པས། །མི་སྨྲ་ནགས་ཀྱི་ནང་དུ་གནས་པར་བྱ། །ཞེས་རེ་ཞིག་ཆོས་མ་གསུངས་པར་བཞུགས། དེ་ནས་རིམ་གྱིས་ཆོས་གསུང་བའི་འགོ་ཚུགས་ཏེ་ཐོག་མར་བདེན་བཞིའི་ཁྱད་ཆོས་མི་རྟག་སོགས་བཅུ་དྲུག་གི་ཆོས་འཁོར་བསྐོར་བར་མཛད། མི་རྟག་པའི་འགྲེལ་བཤད་མུ་སྟེགས་པའི་གཞུང་དུ་ཡོད་ཅིང་སྡུག་བསྔལ་བའི་སྐོར་ཡང་རིམ་པ་གང་འཚམ་ཞིག་མུ་སྟེགས་པའི་གཞུང་དུ་ཡང་གསལ། གཙོ་བོ་སྟོང་དང་བདག་མེད་ཀྱི་རྣམ་གཞག་དེ་མུ་སྟེགས་པའི་གཞུང་དུ་མི་གསལ་བ་སྟེ་མདོར་ན། བདེན་པ་བཞི་དང་དེ་དང་འབྲེལ་བའི་བྱང་ཕྱོགས་སོ་བདུན་གྱི་ཆོས་སྔར་ཐོས་མ་མྱོང་བ་ཞིག་བཅོམ་ལྡན་འདས་ཀྱིས་གསུངས་པ་ཡིན།

དེ་ནས་རིམ་གྱིས་གདུལ་བྱ་རྣམས་དོན་གཉེར་ཆེར་ཕྱིན་པ་དང་རྣམ་དཔྱོད་ཀྱི་ནུས་པ་གང་འཚམ་ཆེ་རུ་ཕྱིན་པའི་སྐབས་སུ་ཆོས་འཁོར་བར་པ་བསྐོར་བར་མཛད། ཆོས་འཁོར་འདི་ལེགས་སྦྱར་གྱི་གཞུང་ཡིན་ཞིང་ཤེར་ཕྱིན་གྱི་མདོ་སྡེ་ཤིན་ཏུ་མང་པོ་ཞིག་ཡོད། རང་རེས་ནམ་རྒྱུན་འདོན་བཞིན་པའི་ཤེར་ཕྱིན་ཉེར་ལྔ་པའམ་ཤེས་རབ་སྙིང་པོ་དེ་ཤེར་ཕྱིན་གྱི་མདོ་བསྡུས་པ་དེ་ཡིན། ཆོས་འཁོར་འདི་ཉིད་བྱ་རྒོད་ཕུང་པོའི་རིར་བསྐོར་བར་མཛད་ཅིང་ཆོས་འཁོར་རིམ་པ་གཉིས་པར་འཇོག་པ་ཡིན།

དེ་ནས་ཆོས་འཁོར་གསུམ་པ་དེ་ཡངས་པ་ཅན་ལ་སོགས་པའི་གནས་ངེས་མེད་དུ་བསྐོར་བར་མཛད་ཅིང་། མདོ་མང་པོ་ཡོད་པའི་གྲས་ནས་གཙོ་ཆེ་བ་ཞིག་ནི་མྱ་ངན་ལས་འདའ་ཁར་གསུངས་པའི་འདའ་ཀ་ཡེ་ཤེས་ཀྱི་མདོ་དང་། རྒྱུད་བླ་མའི་བཤད་བྱའི་རྩ་བར་གྱུར་པའི་དེ་བཞིན་གཤེགས་པའི་སྙིང་པོའི་མདོ་ལ་སོགས་པ་ཡིན།

འདི་དག་ལ་ལེགས་པར་དཔྱད་ན། འཁོར་ལོ་དང་པོས་སངས་རྒྱས་པའི་ཆོས་ཀྱི་སྒྲོམ་གཞི་ལྟ་བུ་བདེན་པ་བཞི་གསུངས་ཤིང་། སྐབས་དེར་རྒྱུ་འབྲས་ཀྱི་རྟེན་འབྱུང་གསུངས་པ་སྟེ། འབྲས་བུ་སྡུག་བསྔལ་དེ་རྒྱུ་ཀུན་འབྱུང་ལ་བརྟེན་ནས་འབྱུང་བ་དང་། སྡུག་བསྔལ་གཏན་དུ་སྤངས་པའི་བྲལ་བའི་བདེ་བ་དེ་རྒྱུ་རྐྱེན་ལ་བརྟེན་ནས་འཐོབ་དགོས་པ་ཡིན་པས་འགོག་བདེན་གྱི་རྗེས་སུ་ལམ་བདེན་གསུངས་ཏེ་རྒྱུ་འབྲས་ཀྱི་རྟེན་འབྱུང་གསུངས་ཡོད། འཁོར་ལོ་དང་པོའི་ནང་འཁོར་བར་འཁོར་བ་པོའི་བདག་མ་གསུངས་པ་དེས་ཕུང་པོ་ལས་དོན་གཞན་པའམ་རང་རྐྱ་བའི་བདག་མེད་པར་བསྟན་པ་ཡིན།

འཁོར་ལོ་བར་པའི་སྐབས་འཁོར་ལོ་དང་པོའི་ནང་གསུངས་པའི་འགོག་བདེན་གྱི་ངོ་བོ་ཇི་འདྲ་ཡིན་པ་དང་། དེ་ཐབས་གང་ལ་བརྟེན་ནས་འཐོབ་པའི་ཚུལ་གཙོ་བོར་གསུངས་ཏེ་མདོར་ན། སྟོང་ཉིད་ཀྱི་ལྟ་བ་གཙོ་བོར་གསུང་བཞིན་ཡོད། འགོག་བདེན་གྱི་ངོ་བོ་འཇོག་པའི་ཚེ་སྤྱིར་བྲལ་བའི་ཡོན་ཏན་གྱི་ཆ་ནས་བཤད་དགོས་ཀྱང་། འགོག་བདེན་གྱི་ངོ་བོའམ་རང་བཞིན་གྱི་ཆ་ནས་བཤད་ན་དབུ་མའི་གཞུང་ནས་དོན་དམ་བདེན་པར་གསུངས་ཤིང་། དེ་ཙམ་དུ་མ་ཟད་རྩ་ཤེའི་གཞུང་། ལས་དང་ཉོན་མོངས་ཟད་པས་ཐར། །ལས་དང་ཉོན་མོངས་རྣམ་རྟོག་ལས། །དེ་དག་སྤྲོས་ལས་སྤྲོས་པ་ནི། །སྟོང་པ་ཉིད་ཀྱིས་འགག་པར་འགྱུར། །ཞེས་བྱེད་སྒྲ་དང་འབྲེལ་ནས་བཤད་ན་ལམ་བདེན་དང་། སྟོང་པ་ཉིད་དུ་འགག་པར་འགྱུར། །ཞེས་ལ་དོན་གྱི་ཕྲད་དང་འབྲེལ་ན་འགོག་བདེན་ལ་གོ་བཞིན་ཡོད། དེ་ལྟར་འགོག་ལམ་གཉིས་རྩལ་དུ་བཏོན་ཏེ་རྒྱས་པར་བཤད་པ་དེ་ཤེར་ཕྱིན་གྱི་མདོ་རྣམས་ཡིན།

འཁོར་ལོ་མཐའ་མ་དེ་བཞིན་གཤེགས་པའི་སྙིང་པོའི་མདོས་ཡུལ་ཅན་གྱི་འོད་གསལ་རྩལ་དུ་བཏོན་ནས་གསུངས་ཡོད། འཁོར་ལོ་བར་ཐ་གཉིས་པོས་ཡུལ་གྱི་འོད་གསལ་སྟོང་ཉིད་དང་ཡུལ་ཅན་གྱི་འོད་གསལ་སྦྲེལ་ནས་གསུངས་པས་སྔགས་ལམ་གྱི་རྨང་གཞི་འདིང་བཞིན་ཡོད་ལ། དེ་བཞིན་གཤེགས་པའི་སྙིང་པོའི་མདོར་འདུས་བྱས་སངས་རྒྱས་ཀྱི་སྐུར་འགྱུར་རུང་གི་ཉེར་ལེན་ས་བོན་གྱི་ཆ་གཞག་དགོས་པའི་གནད་གསུངས་ཡོད།

དེ་ལྟར་བཅོམ་ལྡན་འདས་བསྟན་པའི་བདག་པོས་ཆོས་འཁོར་རིམ་པ་གསུམ་གསུངས་ཤིང་། རྒྱ་གར་དུ་ཤེར་ཕྱིན་གྱི་མདོ་ཡི་དངོས་བསྟན་སྟོང་ཉིད་ཀྱི་རིམ་པ་རྩལ་དུ་བཏོན་ནས་འགྲེལ་མཁན་ལ་ཀླུ་སྒྲུབ་ཡབ་སྲས་དང་། སྦས་དོན་མངོན་རྟོགས་ཀྱི་རིམ་པ་རྩལ་དུ་བཏོན་ནས་འགྲེལ་མཁན་ཐོགས་མེད་སྐུ་མཆེད་ལ་སོགས་པ་ཕེབས་ཡོད། ཐོག་མར་ཏཀྵ་ཤི་ལཱ་དང་དེ་ནས་ནཱ་ལེནྡྲ། ནཱ་ལེནྡྲ་རྒུད་འགོ་ཚུགས་པའི་སྐབས་ཙམ་དུ་སངས་རྒྱས་ཀྱི་བསྟན་པ་རྒྱུན་འཛིན་གནང་ས་གཙོ་བོ་བི་ཀྲ་མ་ཤཱི་ལ་ཡིན།

བོད་དུ་བསྟན་པ་དར་ཚུལ་དང་ལམ་རིམ་གྱི་གཞུང་བྱུང་ཚུལ།

བོད་གངས་ཅན་གྱི་ལྗོངས་སུ་དུས་རབས་བདུན་པ་ནས་སངས་རྒྱས་ཀྱི་ཆོས་དབུ་བརྙེས། དུས་རབས་བརྒྱད་པའི་སྐབས་མཁན་ཆེན་ཞི་འཚོ་གདན་ཞུ་གནང་སྟེ་སངས་རྒྱས་ཀྱི་བསྟན་པ་དར་རྒྱས་ཤིན་ཏུ་ཆེན་པོ་བྱུང་ཡང་། བར་སྐབས་བོད་སིལ་བུར་ཐོར་ཏེ་སངས་རྒྱས་ཀྱི་བསྟན་པར་ཉམས་ཆག་ཤིན་ཏུ་ཆེན་པོ་ཕྱིན་པའི་སྐབས་སུ་བོད་ཀྱི་ནུབ་ཕྱོགས་མངའ་རིས་ཆོས་རྒྱལ་གྱིས་རྒྱ་གར་ནས་མཁས་པ་ཞིག་གདན་ཞུ་གནང་རྒྱུའི་དགོངས་བཞེད་ལྟར་ཇོ་བོ་རྗེ་ལྷ་གཅིག་དཱི་པཾ་ཀ་ར་གདན་ཞུ་གནང་། ཁོང་བོད་དུ་ཕེབས་ནས་སྡེ་སྣོད་གསུམ་གྱི་བརྗོད་དོན་སྙིང་པོ་བསྡུས་པའི་གཞུང་བྱང་ཆུབ་ལམ་སྒྲོན་མཛད། གཞུང་དེའི་ནང་དགག་གཞག་སྤོང་གསུམ་གྱི་སྤྲོས་པ་རྒྱས་པོ་མེད་པར་སངས་རྒྱས་པའི་ཆོས་ལ་དད་པ་ཅན་གྱི་གདུལ་བྱའི་རིགས་གཞིར་བཞག་སྟེ་ལམ་གྱི་རིམ་པ་རྣམས་གསུངས་ཡོད།

དེ་ནས་བཀའ་གདམས་བརྒྱུད་གསུམ་སྟེ་བཀའ་གདམས་གཞུང་པ་བ་དང་བཀའ་གདམས་ལམ་རིམ་པ། བཀའ་གདམས་མན་ངག་པའི་བརྒྱུད་པ་རྣམས་དར་བ་ཡིན། ཇོ་བོ་རྗེའི་ལམ་སྒྲོན་གྱི་མཇུག་ཏུ་སྟོང་ཉིད་ཀྱི་ལྟ་བ་གཏན་ལ་འབེབ་པའི་སྐབས་དེར་རྩ་བ་ཤེས་རབ་སོགས་ལ་ཞལ་འཕངས་མཛད་ཡོད་པས། ལམ་སྒྲོན་གྱི་བཤད་པ་ལེགས་པོ་ཞིག་བྱེད་ན་སྡེ་སྣོད་གསུམ་གྱི་ཁུངས་རྣམས་སྦྱར་ཏེ་འཁྲིད་དགོས་པ་ཡིན། ཁ་སང་ཞུས་པ་ལྟར་རྗེ་རིན་པོ་ཆེས་ལམ་རིམ་ཆེན་མོའི་ནང་སྐྱེས་བུ་ཆུང་འབྲིང་གི་ལམ་སྤྱིའི་འགྲོ་སྟངས་རྣམས་བཀའ་གདམས་གོང་མ་རྣམས་ཀྱི་ལམ་རིམ་ལས་གསུངས་པ་ལྟར་དང་། རྩལ་འདོན་མཛད་ས་གཙོ་བོ་ནི་ཞི་ལྷག་སྤྱི་དང་ལྷག་པར་ལྷག་མཐོང་གི་སྐོར་ལ་དབུ་མའི་གཞུང་རྣམས་དང་སྦྲེལ་ནས་གསུངས་པ་དེ་ཡིན།

སྐབས་རེར་ཇོ་བོ་རྗེས། ཚེ་ནི་ཡུན་ཐུང་ཤེས་བྱའི་རྣམ་པ་མང་། །ཚེ་ཡི་ཚད་ཀྱང་ཇི་ཙམ་མི་ཤེས་པས། །ངང་པས་ཆུ་ལས་འོ་མ་ལེན་པ་ལྟར། །རང་གི་འདོད་པ་དང་དུ་བླང་བར་བྱ། །ཞེས་ཆོས་རྒྱ་ཆེན་པོར་སློབ་གཉེར་བྱེད་པར་ཚེ་ཡིས་མི་ལྡང་བས་ཆོས་མདོར་བསྡུས་ལ་བསླབ་དགོས་ཞེས་གསུངས་ཏེ། དེ་ལྟར་དོན་ལ་གནས་པའི་སྐབས་ཡོད་ཀྱང་བསྟན་པ་སྤྱིའི་དབང་དུ་བྱས་ནས་བཤད་ན་དེ་ལྟར་མིན། བཅོམ་ལྡན་འདས་ཉིད་ཀྱིས་ཀྱང་ད་ལྟ་བོད་སྐད་དུ་འགྱུར་བ་རྐྱང་པར་མཚོན་ན་བཀའ་འགྱུར་པོད་བརྒྱ་ལྷག་ཙམ་ཞིག་གསུངས་ཡོད་ཅིང་། དེ་དག་གི་དགོངས་འགྲེལ་དུ་བསྟན་འགྱུར་པོད་ཉིས་བརྒྱ་ལྷག་ཙམ་ཞིག་ཡོད་པ་དེ་དག་གུང་བསྒྲིགས་ནས་དགག་གཞག་སྤོང་གསུམ་བྱས་ཏེ་སངས་རྒྱས་ཀྱི་བསྟན་པ་ངོ་འཕྲོད་པ་ཞིག་དང་ངེས་པ་འཐོབ་པ་ཞིག་དགོས་པ་ལས། སངས་རྒྱས་ཀྱིས་གསུངས་པ་ཡིན་ཟེར་བ་དང་ངའི་བླ་མས་གསུངས་པ་ཡིན་ཞེས་ཆོས་ཚན་ཆུང་ངུ་ཞིག་ལ་དད་པ་རྐྱང་པའི་དབང་དུ་བྱས་ནས་ཕྱིན་ན་འཁྱགས་པའི་སྟེང་གི་རྩིག་པ་ལྟར་བརྟན་པོ་མི་འོང་། དེ་ཡང་འཁྱགས་པ་བཞུར་བའི་ཚེ་རྩིག་པ་ཉིལ་འགྲོ་བ་ཡིན། དེས་ན་གཞུང་ཆེན་པོ་རྣམས་ཤིན་ཏུ་གལ་ཆེན་པོ་ཡིན།

དེ་ལྟར་ཇོ་བོ་རྗེས་ལམ་སྒྲོན་མཛད་པའི་རྗེས་ནས་ལམ་རིམ་གྱི་ཆོས་བརྒྱུད་དེ་བྱུང་བ་ཡིན། སྔ་འགྱུར་རྙིང་མར་མཚོན་ན་ཀློང་ཆེན་རབ་འབྱམས་པའི་གསུང་མཛོད་བདུན་གྱི་ནང་ཚན་ཡིད་བཞིན་མཛོད་དུ་བློ་སྦྱོང་གི་རིམ་པ་གསུངས་པ་རྣམས་ལམ་རིམ་ཇི་བཞིན་ཡོད་ལ། ལྷག་པར་བསམ་གཏན་ངལ་གསོ་དང་སྒྱུ་མ་ངལ་གསོ། སེམས་ཉིད་ངལ་གསོ་སྟེ་ངལ་གསོ་སྐོར་གསུམ་ལས་སེམས་ཉིད་ངལ་གསོའི་ནང་ལམ་རིམ་ཇི་བཞིན་དུ་བློ་སྦྱོང་བའི་རིམ་པ་གསུངས་ཡོད། ངོས་ཀྱིས་ཀྱང་གཞུང་དེ་དག་གི་བཤད་ལུང་ཐོབ་སྟེ་ཁྲིད་དམིགས་ཀྱང་བསྐྱངས་པ་ཡིན།

ས་སྐྱའི་ལམ་འབྲས་སུ་གསུངས་པའི་སྣང་གསུམ་དང་རྒྱུད་གསུམ་ལས་སྣང་གསུམ་གྱི་འགྲོ་སྟངས་དེ་ལམ་རིམ་དང་གཅིག་གྱུར་ཡིན། བཀའ་བརྒྱུད་པར་མཚོན་ན་དྭགས་པོ་ཐར་རྒྱན་དུའང་ལམ་རིམ་ཇི་བཞིན་གསུངས་ཡོད། སློབ་མ་ཁྲིད་པའི་ཚེ་ཐོག་མར་རིགས་ནས་ཁྲིད་ཡོད། ཤ་ར་བའི་ལམ་རིམ་དུ་རིགས་ནས་དབུ་བཙུགས་ཏེ་ཁྲིད་ཡོད་སྐོར་གསུང་གི་འདུག་ཀྱང་ངོས་ཀྱིས་ཞིབ་ཕྲ་མཇལ་རྒྱུ་མ་བྱུང་། མདོར་ན། བོད་གངས་ཅན་ལྗོངས་ཀྱི་ས་དགེ་བཀའ་རྙིང་ཇོ་ནང་སོགས་རིས་སུ་མ་ཆད་པའི་ཆོས་བརྒྱུད་ཡོངས་ཀྱིས་ལམ་རིམ་གྱི་འགྲོ་སྟངས་ཁག་གཅིག་གྱུར་ཉམས་བཞེས་མཛད་ཀྱི་ཡོད།

སྐབས་རེར་རང་རེས་ཇོ་ནང་པས་གཞན་སྟོང་གི་ལྟ་བ་འདོད་པ་ཡིན་ཞེས་ཅུང་ཟད་ཐག་རིང་པོར་འཇོག་གི་ཡོད་པ་དེ་མི་དགོས་པ་ཞིག་ཡིན། ངོས་ཀྱིས་ཇོ་ནང་པའི་གཞན་སྟོང་ཞེས་པ་དེར་ཡུལ་ཅན་གྱི་འོད་གསལ་ལ་ལྟོས་ནས་གཞན་སྟོང་དང་། ཡུལ་གྱི་འོད་གསལ་ལ་ལྟོས་ནས་རང་སྟོང་ཞེས་རྗོད་ཀྱི་ཡོད་ལ་དེར་བསམ་བློ་གཏོང་རྒྱུ་ཡོད། པཎ་ཆེན་བློ་བཟང་ཆོས་རྒྱན་གྱིས། ངེས་དོན་ལུང་རིགས་ལ་མཁས་ཤིང་། །
ཉམས་མྱོང་ཅན་གྱི་རྣལ་འབྱོར་པས། །དཔྱད་ན་དགོངས་པ་གཅིག་ཏུ་འབབ། །ཅེས་པ་དེ་མདོ་སྔགས་ཀྱི་གཞུང་ཡོངས་རྫོགས་ལེགས་པར་གུང་བསྒྲིགས་ཏེ་གསུངས་པ་ཞིག་ཡིན། ཕྱག་ཆེན་དང་རྫོགས་ཆེན་ལྟ་བུ་མདོ་ལམ་རྐྱང་པ་མིན་པར་སྔགས་བླ་མེད་ཀྱི་རྣལ་འབྱོར་དང་འབྲེལ་ནས་གསུངས་པ་ཡིན་པས་ཡུལ་ཅན་གྱི་འོད་གསལ་དང་འབྲེལ་བ་ཡོད། དེ་ཙམ་དུ་མ་ཟད་དེང་སྐབས་བོན་ལ་མཚོན་ནའང་བོན་པོའི་བཤད་གྲྭ་རྣམས་ཀྱིས་གཞུང་ཆེན་མོར་སློབ་གཉེར་བྱེད་པ་སོགས་ཤིན་ཏུ་ལེགས་པོ་ཡོད།

དེ་ལྟར་ཇོ་བོས་ལམ་སྒྲོན་མཛད་པའི་རྗེས་ནས་བོད་ཀྱི་ས་དགེ་བཀའ་རྙིང་སོགས་ཆོས་བརྒྱུད་ཚང་མས་ཐུན་མོང་ལམ་སྦྱོང་གི་སྐོར་རྣམས་ཇོ་བོའི་ལམ་སྒྲོན་གྱི་འགྲོ་སྟངས་དེའི་ཐོག་ནས་གསུང་བཞིན་ཡོད། ཁ་སང་ཞུས་པ་ལྟར་ལམ་རིམ་གྱི་འཁྲིད་ཚུལ་ཕལ་ཆེ་བ་གདུལ་བྱ་སྔགས་ལམ་ལ་འཁྲིད་རྒྱུ་གཞིར་བཞག་སྟེ་གང་ཟག་སྒོས་བཙན་གྱི་ཁྲིད་ལུགས་ལྟར་མདོར་བསྡུས་ནས་ཁྲིད་ལུགས་ཤིག་ཡོད། ངོས་ཀྱིས་ཁྲིད་ལུགས་དེ་གང་ཟག་སྒོས་བཙན་གྱི་ཁྲིད་ལུགས་ལྟ་བུ་ཞིག་ཏུ་མཐོང་གི་འདུག །བསྟན་པ་སྤྱི་བཙན་གྱི་འགྲོ་སྟངས་ཤིན་ཏུ་གལ་ཆེན་པོ་ཡིན་སྟབས། དོན་བསྡུས་ནས་སྟན་ཐོག་གཅིག་ལ་ཉམས་ལེན་བྱེད་པའི་སྐབས་ལམ་རིམ་གྱི་སྐབས་ནས་གསུངས་པའི་ཚེ་འདིའི་སྣང་ཤས་ལྡོག་པ་དང་ཕྱི་མའི་སྣང་ཤས་ལྡོག་པ་སོགས་བློ་ལྡོག་རྣམ་བཞི་ལ་སོགས་པའི་ཁྲིད་ལུགས་ཀྱི་སྟེང་དུ་འབབ་ཐུབ་པ་ཞིག་དང་། འོན་ཀྱང་དེ་དག་གཏན་ལ་འབེབས་པའི་ཚེ་སྡེ་སྣོད་གསུམ་ལ་ཁྱབ་པའམ་སྡེ་སྣོད་གསུམ་དང་སྦྲེལ་ནས་འཆད་ཐུབ་པ་ཞིག་དགོས་རྒྱུ་ཤིན་ཏུ་གལ་ཆེན་པོ་ཡིན།

སངས་རྒྱས་པའི་ཆོས་འདི་ཞེད་སྣང་གི་འོག་ནས་བྱ་རྒྱུ་ཞིག་མིན།

དེ་སྔ་འདིར་བཀའ་ཆོས་ལ་ཡོང་མ་མྱོང་བ་ཇི་ཙམ་ཡོད་དམ། དེ་དག་གིས་ལག་པ་རྐྱོངས་དང་། གསར་པ་གང་འཚམ་མང་པོ་འདུག །ངོས་ཀྱིས་རྒྱུན་དུ་རྗོད་བཞིན་ཡོད། སྔར་ཁམས་ཕྱོགས་སུ་མི་ཞིག་དགོན་པ་ཞིག་ལ་མཁན་པོ་མཇལ་བར་ཕྱིན་ཏེ། དགོན་པར་འབྱོར་བའི་སྐབས་མཁན་པོ་མ་བཞུགས་པ་དང་ཁེལ་ནས་མཁན་པོའི་ཞབས་ཕྱིར། ང་མཁན་པོ་མཇལ་དགོས་ཀྱི་ཡོད། མཁན་པོ་གང་དུ་ཕེབས་པ་ཡིན་ཞེས་དྲིས་པར། མཁན་པོའི་ཞབས་ཕྱི་དེས་ནང་ཚགས་ཀྱི་ཚུལ་དུ། མཁན་པོ་སྤོ་བོ་རྨོ་བོ་ལ་ཞེད་སྣང་སློང་བར་ཕེབས་སོང་ཞེས་བཤད་པ་རེད། གསུངས་ཏེ་བཞད།

སངས་རྒྱས་པའི་ཆོས་ཞེས་པ་འགོག་པའི་བདེན་པའམ་མི་གནས་པའི་མྱང་འདས་དང་། ཆོས་རྣམས་ཀྱི་ཡིན་ལུགས་ཀྱི་རྣམ་གཞག་ངེས་པར་བྱས་ཏེ་སེམས་ལ་སྤྲོ་བ་འཕེལ་ཞིང་ངོ་མཚར་སྐྱེ་བའི་སྒོ་ནས་བྱེད་དགོས་པ་ཞིག་ཡིན། དེ་བཞིན་དུ་གནས་ལུགས་ལ་རྨོངས་ཏེ་ཆགས་སྡང་གི་གཞན་དབང་དུ་གྱུར་པ་རྣམས་མཐོང་བའི་ཚེ་གནས་ལུགས་དེ་འདྲ་ཞིག་རེད་མི་འདུག་སྙམ་དུ་ངེས་ཏེ་སེམས་ནང་དེ་དག་ལ་དམིགས་ཏེ་ཡ་ང་བ་དང་སྙིང་རྗེ་སྐྱེ་བའི་སྒོ་ནས་བྱེད་དགོས་པ་ཞིག་ཡིན་པ་ལས། དཀོན་མཆོག་གསུམ་ལ་དད་པ་མ་བྱས་ན་དམྱལ་བ་རྡོ་རྗེ་ཐིག་ནག་ལ་སྐྱེ་བར་འགྱུར་ཞེས་བརྗོད་པ་ཙམ་གྱིས་མི་ཕན།

མངོན་པ་མཛོད་ལས། འདི་འོག་སྟོང་ཕྲག་ཉི་ཤུ་ན། །མནར་མེད་པའོ། །ཞེས་གསུངས་པ་ལྟར་རྡོ་རྗེ་གདན་གྱི་འོག་ཏུ་དཔག་ཚད་སྟོང་ཕྲག་ཉི་ཤུ་ཙམ་ན་ཡང་སོས་དང་ཐིག་ནག །བསྡུས་འཇོམས་སོགས་ཆགས་པར་གསུངས་ཡོད། རྡོ་རྗེ་གདན་ནས་ཐད་ཀར་ཨི་ཁུང་ཞིག་ཕུག་པ་ཡིན་ན་དཔག་ཚད་སྟོང་ཕྲག་ཉི་ཤུ་ཙམ་ན་ཕལ་ཆེར་ཨ་མི་རི་ཀར་བསླེབ་འོང་བས། མཛོད་ནས་བཤད་པ་ལྟར་སྒྲ་ཇི་བཞིན་པར་ཁས་བླང་རྒྱུ་ཁག་པོ་ཡིན། གུས་ཞབས་མེད་པ་ལྟ་བུ་ཞིག་ཏུ་འགྱུར་གྱིན་འདུག་ཀྱང་མཛོད་ནས་བཤད་པ་དེ་དག་བོང་བུ་ཆ་ཚང་དོན་ཚར་བ་རེད། དེ་དག་ལ་ཡིད་ཆེས་བྱ་རྒྱུ་མེད། དེ་མིན་ཕུང་པོ་དང་ཁམས་དང་སྐྱེ་མཆེད། དབང་པོ། སེམས་ཀྱི་འགྲོ་སྟངས། ལས་ཀྱི་སྐོར་སོགས་གསུངས་པ་རྣམས་ཤིན་ཏུ་ལེགས་ཀྱང་མང་པོ་ཞིག་འབྲེལ་བ་དེ་ཙམ་མེད།

མགོན་པོ་ཀླུ་སྒྲུབ་ཀྱིས་དམྱལ་བ་བྲིས་པ་དང་གཞན་ལ་འགྲེལ་བཤད་བྱས་ན་ཞེད་སྣང་སྐྱེ་བར་འགྱུར་ཞེས་གསུངས་པ་ལྟར་སྤྱིར་དམྱལ་བ་ཡོད། དེ་ཡང་ཤེས་རབ་ཀྱི་གྲོགས་དང་བཅས་ཏེ་ལམ་ཡང་དག་པ་ཞིག་གི་ཐོག་ལ་ཕྱིན་ན་ཤེས་རྒྱུད་འདིའི་སྟེང་ནས་རྣམ་མཁྱེན་སྒྲུབ་ནུས་ཤིང་། རང་གཞན་གྱི་དོན་གཉིས་ལྷུན་གྱིས་འགྲུབ་ནུས་པ་ལྟར། སེམས་རྒྱུད་འདི་ཉིད་མཐའ་གཅིག་ཏུ་ཉོན་མོངས་པ་དང་དེའི་ཉེས་སྤྱོད་ཀྱི་གཞན་དབང་དུ་ཕྱིན་ན་དེའི་འབྲས་བུར་རང་རེའི་བློ་ཡུལ་ལས་འདས་པའི་སྡུག་བསྔལ་མཐའ་ཡས་པ་ཞིག་མྱང་དགོས་པ་ངེས་པར་ཡོང་ཆོག །ལེགས་པའི་ཆ་རྣམས་སེམས་རྒྱུད་འདིའི་སྟེང་དུ་འགྲུབ་རུང་ཡིན་ཞེས་རྗོད་བཞིན་དུ་མི་ལེགས་པའི་རིགས་རྣམས་མི་འབྱུང་ཞེས་བརྗོད་དཀའ།

དེས་ན་སངས་རྒྱས་པའི་ཆོས་དེ་ཞེད་སྣང་གི་འོག་ནས་བྱ་རྒྱུ་ཞིག་མིན་པར་སེམས་ལ་སྤྲོ་བ་དང་སྙིང་སྟོབས་ཡོད་པའི་སྒོ་ནས་བྱ་རྒྱུ་ཞིག་ཡིན། དེ་ཡང་སེམས་ཞུམ་སྟེ་ངས་གང་ཡང་མི་ནུས་སྙམ་དུ་བསྡད་པས་མི་འོང་ལ། དེ་བཞིན་དུ་དམྱལ་བར་སྐྱེ་འོང་སྙམ་པའི་ཞེད་སྣང་བྱེད་པ་ཙམ་ལ་ཡང་སྙིང་པོ་དེ་ཙམ་མེད། འོན་ཀྱང་སྡུག་བསྔལ་གྱི་སྡུག་བསྔལ་བསམ་པའི་ཚེ་དམྱལ་བའི་སྡུག་བསྔལ་སོགས་ངེས་པར་བསམ་དགོས་པ་ཡང་གལ་ཆེན་པོ་ཡིན། འགྱུར་བའི་སྡུག་བསྔལ་ནི་ད་ལྟ་རང་རེའི་འཛམ་བུ་གླིང་འདིའི་སྟེང་མཐོང་ཆོས་སུ་ཡོད་པ་དཔེར་ན། མངོན་མཐོའི་ཕུན་ཚོགས་ཐོབ་སྟེ་འདོད་པའི་ཡོན་ཏན་ལྔ་དང་འབྲེལ་བའི་ཆ་རྐྱེན་འཛོམས་པོ་ཡོད་ཀྱང་ད་དུང་བཀྲ་མི་ཤིས་པ་སྣ་ཚོགས་པ་ཞིག་ཡོང་བཞིན་པ་འདི་ཡིན། དེ་དག་གི་རྩ་བ་ཉོན་མོངས་པའི་གཞན་དབང་དུ་གྱུར་པའི་ཉེར་ལེན་གྱི་ཕུང་པོ་དང་བཅས་པ་ལས་བྱུང་བས། ཕུང་པོ་འདིའི་སྟེང་ནས་སྡུག་བསྔལ་དེ་དག་ཡོང་བཞིན་པའི་ཚུལ་མཐོང་བའི་ཚེ་འདུ་བྱེད་ཀྱི་སྡུག་བསྔལ་ངོ་འཕྲོད་པར་འགྱུར་བ་ཡིན།

འདུ་བྱེད་སྡུག་བསྔལ་ལ་དགོངས་ནས། །སྡུག་བསྔལ་བསྒོམ་པར་གསུངས་པ་ཡིན། །ཞེས་གསུངས་པ་ལྟར་བཅོམ་ལྡན་འདས་ཀྱིས་གཙོ་བོ་འདུ་བྱེད་ཀྱི་སྡུག་བསྔལ་ལ་དགོངས་པ་བཞེས་ཏེ་སྡུག་བསྔལ་སྤང་དགོས་པར་གསུངས་ཡོད། དེས་ན་སངས་རྒྱས་པའི་ཆོས་ཞེས་པ་སེམས་ནང་དོགས་པ་ཇི་ཡོད་ཡར་བསླངས་ཏེ་བསམ་བློ་རྒྱ་ཆེན་པོ་བཏང་། གཞུང་མང་པོ་གུང་བསྒྲིགས་ནས་དོགས་པ་དེ་དག་སེལ་བར་བྱེད་པ་དང་། དེ་ལྟར་བསལ་བའི་རྗེས་སུ་སེམས་ཀྱི་གཏིང་ལ་ཡིད་ཆེས་སླེབས་ཏེ་དད་པ་བརྟན་པོ་རྙེད་པའི་སྒོ་ནས་བྱེད་དགོས་པ་ཞིག་ཡིན།

བཀའ་གདམས་གཞུང་པ་བའི་སྲོལ་ལྟར་འགྲོ་ཐུབ་པ་ཞིག་བྱེད་དགོས།

ཁྱེད་ཚོ་བསྟན་འཛིན་བྱམས་ཆེན་གྱི་ཆོས་ཚོགས་ལ་མཚོན་ན་གཙོ་བོ་ལམ་རིམ་ལ་ཉམས་ལེན་བྱེད་ཀྱི་ཡོད་ཀྱང་། ལམ་རིམ་གྱི་རྒྱབ་རྟེན་ལ་ངེས་པར་གཞུང་ཆེན་མོ་དེ་དག་སྦྲེལ་ནས་ཉམས་ལེན་བྱེད་ཐུབ་པ་ཞིག་དགོས་པ་ཡིན། ཁྱེད་ཚོའི་ཆོས་ཚོགས་དེ་བོད་བརྒྱུད་ནང་བསྟན་དང་འབྲེལ་བ་ཡོད་པའི་ཐེ་ཝན་ནང་གི་ཆོས་ཚོགས་རྒྱ་ཆེ་ཤོས་ཤིག་ཡིན་ལ་རྒན་བསྟན་འཛིན་བྱམས་ཆེན་གྱི་སྐབས་ནས་བཟུང་ཧ་ཅང་ཡག་པོ་ཡིན། ད་དུང་ཡང་གཞུང་ཆེན་མོར་སློབ་གཉེར་བྱ་རྒྱུ་གལ་ཆེ། མ་གཞི་ཁྱེད་ཚོར་མཚན་ཉིད་ཀྱི་གཞུང་སློབ་མཁན་མང་པོ་འདུག་ལ་ཡག་ཐག་ཆོད་འདུག །ད་དུང་ཡང་མུ་མཐུད་དེའི་ཐོག་ཤུགས་སྣོན་བརྒྱབ་སྟེ་བཀའ་གདམས་ལམ་རིམ་པའི་འགྲོ་སྟངས་གཅིག་པུ་མིན་པར་བཀའ་གདམས་གཞུང་པ་བའི་སྲོལ་ལྟར་འགྲོ་ཐུབ་པ་ཞིག་ཡོང་བའི་དགོངས་པ་བཞེས་དགོས།

ད་ལྟ་འཆད་པར་འགྱུར་བའི་གཞུང་འདི་འཁོར་ལོ་བར་པའི་དགོངས་འགྲེལ་ཡིན་ཞིང་། དེ་ཡང་གཙོ་བོ་དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་རྩ་བ་ཤེས་རབ་ཀྱི་རྗེས་སུ་འབྲངས་ནས་འགྲེལ་པ་མཛད་པ་ཡིན། སྔགས་ཀྱི་སྐོར་ལ་མཚོན་ན་གསང་བ་འདུས་པ་མི་བསྐྱོད་རྡོ་རྗེའི་དཀྱིལ་འཁོར་དང་འབྲེལ་ཏེ་མགོན་པོ་ཀླུ་སྒྲུབ་ཀྱིས་དཀྱིལ་འཁོར་གྱི་རྣམ་གཞག་བསྐྱེད་རིམ་སྟོན་པ་མདོར་བྱས། མདོའམ་རྒྱུད་དང་བསྲེས་པ་མདོ་བསྲེ། གལ་ཆེ་བ་ཞིག་ནི་རྫོགས་རིམ་རིམ་ལྔ་སོགས་མཛད་ཅིང་། དེ་དག་ལས་རིམ་ལྔའི་དོན་འགྲེལ་དུ་འཕགས་པ་ལྷས་སྤྱོད་བསྡུས་མཛད། དེ་དག་ཀྱང་གསང་བ་འདུས་པའི་རྩ་རྒྱུད་ལ་ཁུངས་གཏུགས་ནས་འགྲེལ་དགོས་པ་ཡིན་པས་ཟླ་བ་གྲགས་པས་སྒྲོན་གསལ་མཛད་པ་སོགས་སློབ་དཔོན་འདི་དག་གསང་བ་འདུས་པའི་ཆོས་སྐོར་ལ་དམིགས་བསལ་འབྲེལ་བ་ཡོད། མདོ་ཕྱོགས་ལ་གཞུང་མང་པོ་མཛད་པ་ཁ་སང་ཞུས་པ་ལྟར་ཡིན།

དངོས་གཞིའི་བཀའ་ཁྲིད།

སྙིང་རྗེ་ལ་བསྟོད་པའི་དགོས་པ་དང་དེ་གལ་ཆེ་བའི་ཚུལ།

དེ་ནས་དཀྱུས་ཀྱི་དོན་བཤད་ན།

གང་ཕྱིར་བརྩེ་ཉིད་རྒྱལ་བའི་ལོ་ཐོག་ཕུན་ཚོགས་འདིའི། །

ཞེས་པ་ནས།

དེ་ཕྱིར་བདག་གིས་ཐོག་མར་སྙིང་རྗེ་བསྟོད་པར་བགྱི། །

ཞེས་གསུངས་ཏེ་ཟླ་བ་གྲགས་པས་དབུ་མ་འཇུག་པ་རྩོམ་པའི་ཚེ་ཐོག་མར་སངས་རྒྱས་དང་བྱང་སེམས། ལྷག་པའི་ལྷ་ལ་སོགས་པར་མཆོད་བརྗོད་མཛད་པ་མིན་པར་སྙིང་རྗེ་ཆེན་པོར་བསྟོད་ཕྱག་མཛད་པ་ལ་དགོས་པ་ཆེན་པོ་ཡོད། དེའི་རྒྱུ་མཚན་ནི། རང་སྟེང་གི་སྡུག་བསྔལ་ལ་དམིགས་པའི་མི་བཟོད་པ་དང་མཚུངས་པར་གཞན་སྟེང་གི་སྡུག་བསྔལ་ལ་སྙིང་ནས་མི་བཟོད་པ་སྟེ། ད་ལྟ་སྡུག་བསྔལ་གྱིས་མནར་བཞིན་པ་རྣམས་ལ་མི་བཟོད་པ་ཙམ་དུ་མ་ཟད་སྡུག་བསྔལ་དེ་དག་གི་རྒྱུ་ལ་ཞུགས་པ་རྣམས་ལ་ཡང་སྔ་ཕྱི་མ་གཏོགས་སྡུག་བསྔལ་མྱོང་བར་འགྱུར་བའི་ཚུལ་མཐོང་སྟེ་མི་བཟོད་པའི་བརྩེ་བ་ཞིག་ལ་སྙིང་རྗེ་ཆེན་པོ་ཞེས་བརྗོད། དེ་ལྟར་སྡུག་བསྔལ་རྒྱུ་དང་བཅས་པ་ལས་བྲལ་ན་སྙམ་པའི་སྙིང་རྗེ་དེ་ཡང་སྙིང་སྟོབས་དང་འབྲེལ་བ་སྟེ། ཇི་ཙམ་ཐུབ་ཚོད་ཀྱིས་ནམ་མཁའི་མཐས་གཏུགས་པའི་སེམས་ཅན་དེ་དག་གི་སྡུག་བསྔལ་རྣམས་བདག་གིས་སེལ་བར་བྱ་སྙམ་དུ་བསམ་དགོས།

དེ་ལྟར་གཞན་གྱི་སྡུག་བསྔལ་སེལ་བ་ལ་སྡུག་བསྔལ་ཡོང་བའི་རྒྱུ་མ་རིག་པ་ཡིན་པ་དང་དེ་ལོག་ཤེས་ཡིན་པ། ལོག་ཤེས་ཤིག་ཡིན་ཕྱིན་དེ་ལ་དུས་ནམ་གྱི་ཚེ་ཡང་ལྡོག་ཟླར་གྱུར་པའི་ཕྱིན་ཅི་མ་ལོག་པའི་བློ་སྐྱེ་རུང་ཡིན་པའི་ཚུལ་མཐོང་དགོས། དེ་ཡང་དངོས་པོའི་གནས་ཚུལ་ལ་འགྱུར་བ་མེད་པས་ཕྱིན་ཅི་མ་ལོག་པའི་བློ་དུས་ནམ་གྱི་ཚེ་ཡང་སྐྱེ་རུང་དུ་གྲུབ་པ་ཡིན། ལོག་ཤེས་ཀྱི་རིགས་རྣམས་རྐྱེན་གྱི་དབང་གིས་ལོག་པར་རྟོག་པ་ལས་ཡུལ་གྱི་དངོས་པོའི་གནས་ཚུལ་ལ་འགྱུར་བ་འགྲོ་བ་མེད་ཅིང་། དངོས་པོའི་གནས་ཚུལ་དེ་དུས་ནམ་གྱི་ཚེ་ཡང་ཤེས་རུང་གི་གོ་སྐབས་དང་བཅས་པ་ཡིན་པས་སྡུག་བསྔལ་མཐའ་ཅན་ཡིན་པ་བློར་འཆར་ནུས་པ་ཡིན། དེ་ཡང་རང་སྟེང་དུ་འགོག་བདེན་འཐོབ་རུང་ཡིན་པར་མཐོང་བ་ལས་སྡུག་བསྔལ་གྱིས་མནར་བའི་ནམ་མཁའི་མཐས་གཏུགས་པའི་སེམས་ཅན་དེ་དག་ཀྱང་སྡུག་བསྔལ་རྒྱུ་དང་བཅས་པ་ལས་བྲལ་བའི་བྲལ་བའི་ཡོན་ཏན་འཐོབ་ནུས་པ་ཞིག་ཡོང་སྙམ་དུ་ངེས་ནུས་ལ། དེ་ལ་བརྟེན་ནས་གཞན་སེམས་ཅན་རྣམས་སྡུག་བསྔལ་ལས་སྐྱོབ་སྙམ་པ་དང་དེ་ལས་བསྒྲལ་བར་བྱ་སྙམ་པའི་སྙིང་སྟོབས་སྐྱེ་འོང་བ་ཡིན།

དེས་ན་བརྩེ་བ་སྙིང་རྗེ་ཆེན་པོ་ཞེས་པ་འདི་བསམ་གྱིས་མི་ཁྱབ་པ་ཞིག་ཡིན། འཇིག་རྟེན་པའི་བདེ་སྐྱིད་ཀྱི་རྩ་བ་སེམས་བཟང་པོ་དང་སྙིང་རྗེ་གཉིས་ཡིན་ཞིང་། འཛམ་བུ་གླིང་འདིའི་སྟེང་གི་ཆོས་ལུགས་ཚང་མས་རང་རང་གི་རྒྱུ་མཚན་མི་འདྲ་ཡང་སྤྱིར་སྙིང་རྗེ་གལ་ཆེན་པོ་ཡིན་པ་གཅིག་གྱུར་དུ་གསུང་བཞིན་ཡོད། འཇིག་རྟེན་བཀོད་པ་པོ་འདོད་པ་རྣམས་ཀྱི་གསུང་སྟངས་དང་འཇིག་རྟེན་བཀོད་པ་པོ་མི་འདོད་པ་རྣམས་ཀྱི་གསུང་སྟངས་ལ་མི་འདྲ་བའི་ཁྱད་པར་ཡོད། སྐབས་འདིར་འཇིག་རྟེན་བཀོད་པ་པོ་མི་འདོད་པའི་སངས་རྒྱས་པའི་ཆོས་ནས་སེམས་ཅན་ཐམས་ཅད་སྡུག་བསྔལ་མི་འདོད་པ་དང་བདེ་བ་འདོད་པ་གཅིག་གྱུར་ཡིན་པའི་རྒྱུ་མཚན་ལ་བརྟེན་ནས་སྙིང་རྗེ་བསྐྱེད་དགོས་པར་གསུང་གི་ཡོད།

སྤྱོད་འཇུག་ངེས་པར་བལྟ་དགོས།

དེ་བཞིན་དུ་རང་ཞེས་པ་གཅིག་དང་གཞན་ཞེས་པ་མཐའ་ཡས་པ་ཞིག་ཡོད་པས་མཐའ་ཡས་པའི་དོན་བསམས་པས་རང་དོན་ཞར་ལ་འགྲུབ་འོང་བ་ཡིན། རང་གཅིག་པུའི་དོན་དུ་མཐའ་ཡས་པའི་སེམས་ཅན་གཞན་ལ་ཇི་མི་སྙམ་པར་བསམས་ན་རང་དོན་མཐར་ཕྱིན་པ་འགྲུབ་པའི་གནས་མེད། བྱང་ཆུབ་སེམས་སྦྱོང་གི་སྐོར་ཞི་བ་ལྷའི་སྤྱོད་འཇུག་ལས་ལྷག་པ་མེད་ཅིང་། གཞུང་འདིའི་བཤད་ལུང་ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་གྱི་སྐུ་མདུན་ནས་ཞུས་པ་ཡིན། དེས་ངོས་རང་གི་སེམས་ལ་ཡང་འགྱུར་བ་ཤིན་ཏུ་ཆེན་པོ་ཐེབས་བྱུང་། ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་གྱིས། ཞི་བ་ལྷས་སྤྱོད་འཇུག་མཛད་པ་ནས་བཟུང་དུས་ད་ལྟའི་བར་བྱང་ཆུབ་སེམས་སྦྱོང་གི་གདམས་པ་སྟོན་པའི་གཞུང་འདི་ལས་ལྷག་པ་བྱུང་མྱོང་མེད་ཅེས་གསུང་གི་ཡོད། དེ་བདེན་པ་རེད། སྤྱོད་འཇུག་དེ་ངོ་མཚར་སྐྱེ་དགོས་པ་ཞིག་རེད། གཞུང་དེ་རྒྱ་ཡིག་ནང་བསྒྱུར་ཡོད་པས་ངེས་པར་བལྟ་དགོས།

ཆོས་ལ་དད་པ་མེད་མཁན་ཞིག་ཡིན་ཡང་སྤྱོད་འཇུག་ལེའུ་དྲུག་པ་བཟོད་པའི་ལེའུའི་ནང་ཁོང་ཁྲོ་ཤུགས་ཆུང་དུ་གཏོང་བའི་ཐབས་ཤེས་གསུངས་ཡོད་པས་ཁོང་ཁྲོ་སྐྱེས་ཏེ་སེམས་མི་སྐྱིད་པ་ཡོང་བ་འགོག་པར་ཕན་ཐོགས་ཧ་ཅང་ཆེན་པོ་ཡོང་ལ། དེ་ནས་རང་གཅེས་འཛིན་གྱི་སྐྱོན་དང་གཞན་གཅེས་འཛིན་གྱི་ཡོན་ཏན་གྱི་སྐོར་ལེའུ་བརྒྱད་པའི་ནང་གསལ་བར་གསུངས་ཡོད་པས་ལེའུ་དེ་གཉིས་ལེགས་པར་བལྟ་ཐུབ་ན་ཕན་ཐོགས་ཆེན་པོ་ཡོད། ཆོས་ཁས་མི་ལེན་པའམ་ནང་པ་མིན་པ་རྣམས་ཀྱིས་ཀྱང་དེ་དག་ལ་བལྟས་ན་ཕན་ཐོགས་ཡོང་ངེས།

མདོར་ན། སྤྱོད་འཇུག་ལས། འཇིག་རྟེན་བདེ་བ་ཇི་སྙེད་པ། །དེ་ཀུན་གཞན་བདེ་འདོད་ལས་བྱུང་། །འཇིག་རྟེན་སྡུག་བསྔལ་ཇི་སྙེད་པ། །དེ་ཀུན་རང་བདེ་འདོད་ལས་བྱུང་། །མང་དུ་བཤད་ལྟ་ཅི་ཞིག་དགོས། །བྱིས་པ་རང་གི་དོན་བྱེད་དང་། །ཐུབ་པ་གཞན་གྱི་དོན་མཛད་པ། །འདི་གཉིས་ཀྱི་ནི་ཁྱད་པར་ལྟོས། །ཞེས་དང་། དེ་དག་གི་སྡོམ་ལྟ་བུར། བདག་བདེ་གཞན་གྱི་སྡུག་བསྔལ་དག །ཡང་དག་བརྗེ་བར་མ་བྱས་ན། །སངས་རྒྱས་ཉིད་དུ་མི་འགྲུབ་ཅིང་། །འཁོར་བ་ན་ཡང་བདེ་བ་མེད། །ཅེས་གསུངས་པ་ཤིན་ཏུ་ལྐོག་གྱུར་ལྟ་བུ་ཞིག་དང་རིགས་པས་བསྒྲུབ་དགོས་པ་ལྟ་བུ་ཞིག་མིན་པར་མཐོང་བ་མངོན་གྱུར་རང་ཡིན། ཁ་སང་མདོར་ཙམ་བཤད་ཟིན་པ་ལྟར་འཛམ་བུ་གླིང་འདིའི་སྒང་ལ་མིས་བཟོས་པའི་རྙོག་གྲ་ཤིན་ཏུ་མང་པོ་ཞིག་ཡོང་བཞིན་པ་དེ་དག་གི་རྩ་བ་གཞན་གཅེས་འཛིན་གྱི་བསམ་བློ་མེད་པར་རང་གཅེས་འཛིན་གྱི་བློ་ལ་བརྟེན་ནས་ཡོང་བཞིན་པ་གསལ་པོ་རེད། འཛམ་བུ་གླིང་འཁྲུགས་པའི་མཐའ་མར་སོ་སོ་རང་ཉིད་ཀྱང་མི་སྐྱིད་པའི་ངང་སྡོད་དགོས་པ་ལས་སྐྱིད་པ་ཡོང་རྒྱུ་གང་ཡང་མེད།

སེམས་བཟང་བའི་ཕན་ཡོན།

དེས་ན། བདག་ཉིད་ཆེན་པོ་གཱཾདྷཱི་དང་མར་ཊིན་ལུ་ཐར་ཀིང་། དེ་བཞིན་དུ་ནེལ་སན་མནྜེ་ལ་ལྟ་བུ་གཞན་ལ་ཕན་བདེ་སྒྲུབ་མཁན་གྱི་རིགས་རྣམས་སོ་སོ་རང་ཉིད་ཀྱང་སེམས་སྐྱིད་ལ་བག་ཕེབས་པའི་སྟེང་། ལོ་རྒྱུས་ཀྱི་ནང་དུ་ཡང་འཁོད་ཐུབ་པ། མི་ཀུན་གྱིས་མོས་པ་བྱེད་ཡུལ་དུ་གྱུར་ཡོད་པ་རེད། བདག་ཉིད་ཆེན་པོ་གཱཾདྷཱི་ཞེས་རྗོད་སྐབས་མི་ཀུན་གྱིས་དགའ་མོས་བྱེད་ཡུལ་ཞིག་ཡིན། དེ་ལྟར་ཆོས་ཀྱི་སྐད་ཆ་ཙམ་མིན་པར་སྤྱིར་བཏང་འཛམ་བུ་གླིང་གི་གནས་ཚུལ་ལ་བལྟས་ཀྱང་ཇི་ཙམ་གཞན་ཕན་གྱི་བློ་ཡོད་པ་དེའི་ཚོད་ཀྱིས་རང་དོན་ལེགས་པ་འགྲུབ་བཞིན་ཡོད་ལ། གཅིག་སྡུད་དབང་འཛིན་པ་དེ་དག་ལྟར་རང་གཅིག་པུའི་དོན་བསམས་ཏེ་འཚོ་མཁན་རྣམས་མི་གཞན་གྱིས་འཕྱ་སྨོད་བྱེད་ཡུལ་དུ་འགྱུར་བཞིན་ཡོད།

མདོ་དོན་སྙིང་པོ་རང་རེ་ཀུན་གྱིས་སེམས་བཟང་པོ་བྱས་ཏེ་སྡོད་དང་། དེས་གསོན་པའི་རིང་གྲོགས་པོ་མང་པོ་ཡོང་བ་ཙམ་དུ་མ་ཟད་འཆི་བའི་ཉིན་མོར་ཡང་ངོ་ཤེས་པ་དང་ཁྱིམ་མཚེས་ཀུན་གྱིས། ཨ་ཙི། མི་བཟང་པོ་དེ་གྲོངས་སོང་། ཕངས་པ་ལ་ཞེས་སྨོན་ལམ་འདེབས་པ་ཡོང་ངེས། དེ་ལས་ལྡོག་སྟེ་གསོན་པའི་རིང་རང་གཅིག་པུའི་དོན་བསམས་ཏེ་གཞན་ལ་མགོ་སྐོར་གཏོང་བ་དང་ཐུབ་ཚོད་ཤོད་པ་སོགས་ཀྱི་སྒོ་ནས་མི་ཚེ་ཕྱིན་ན་ཚེ་ཕྱི་མར་སྡུག་བསྔལ་མྱང་དགོས་པ་སྨོས་ཅི། ཚེ་འདིར་ཡང་གཞན་སུ་ལ་ཡང་ཡིད་མི་ཆེས་པར་སྡོད་དགོས་པ་དཔེར་ན། གཞན་ལ་ཕར་མགོ་སྐོར་བཏང་བས་གཞན་གྱིས་ཀྱང་ཚུར་དེ་ལྟར་མགོ་སྐོར་གཏོང་གི་མེད་དམ་སྙམ་དུ་ཞེད་སྣང་སྐྱེ་དགོས་པ་ཡོང་གི་ཡོད། བསམ་པ་རྣམ་དག་གི་སྒོ་ནས་མི་ཚེ་བསྐྱལ་ན་ཞེད་སྣང་ཏན་ཏན་ཉུང་བ་ཡོད། གལ་ཏེ་བསམ་པ་རྣམ་དག་གི་སྒོ་ནས་གནས་པའི་སྐབས་གཞན་གྱིས་མགོ་སྐོར་བཏང་བ་ར་འཕྲོད་པ་བྱུང་ན་དེ་ལ་ཅུང་ཟད་གྱོང་པོ་བྱེད་དགོས་ཀྱང་བྱེད་ཆོག་པ་ཡིན། གསུངས་ཏེ་བཞད།

མདོར་ན། ཇི་ཙམ་གྱིས་རང་ལ་གཅེས་པར་བཟུང་བ་དེའི་ཚོད་ཀྱིས་བཀྲ་མི་ཤིས་པ་ཤ་སྟག་ཡོང་བ་ཤིན་ཏུ་གསལ་པོ་ཡིན་པས། བདག་བདེ་གཞན་གྱི་སྡུག་བསྔལ་དག །ཡང་དག་བརྗེ་བར་མ་བྱས་ན། །སངས་རྒྱས་ཉིད་དུ་མི་འགྲུབ་ཅིང་། །འཁོར་བ་ན་ཡང་བདེ་བ་མེད། །ཅེས་ཐག་བཅད་ནས་གསུངས་ཡོད། དེ་དག་གི་སྡོམ་ལྟ་བུར། བསྐལ་པ་དུ་མར་རབ་དགོངས་མཛད་པ་ཡིས། །ཐུབ་དབང་རྣམས་ཀྱིས་འདི་ཉིད་ཕན་པར་གཟིགས། །ཞེས་བསྐལ་པ་དུ་མའི་རིང་སེམས་ཅན་རྣམས་ལ་གཅིག་ཏུ་ཕན་པའི་བློ་ཇི་འདྲ་ཞིག་ཡིན་དགོངས་པ་ལས་གཞན་ལ་ཕན་བདེ་སྒྲུབ་པའི་བློ་དེ་སེམས་ཅན་ལ་གཅིག་ཏུ་ཕན་པའི་བློ་དེ་ཡིན་པར་གཟིགས་ཚུལ་གསུངས་པ་ལྟར་ཡིན།

སྐབས་འདིར་སྤྱིར་ཆོས་པ་དང་དེའི་ནང་ནས་ཀྱང་རྣམ་མཁྱེན་དོན་དུ་གཉེར་བའི་ཆོས་པ་ཞིག་གི་ངོས་ནས་བཤད་ན། དེ་ལྟ་བུའི་སྙིང་རྗེ་ཆེན་པོ་དེ་རྒྱལ་བའི་ལོ་ཏོག་ཕུན་སུམ་ཚོགས་པ་འདི་འགྲུབ་པར་ཐོག་མར་གལ་ཆེ་བ་ས་བོན་དང་འདྲ་བ། བར་དུ་སྤེལ་བ་ལ་ཆུ་དང་འདྲ་བ། མཐར་ཡུན་རིང་དུ་ལོངས་སྤྱོད་པ་ལ་འབྲས་བུ་སྨིན་པ་དང་འདྲ་བ་སྟེ་ཐོག་མཐའ་བར་གསུམ་དུ་གལ་ཆེ་བར་གསུངས་པ་ལྟར་བསམ་བློ་ལེགས་པར་བཏང་ན་དད་པའི་སྤུ་ལོང་གཡོ་ནུས་པ་ཞིག་ཡིན།

ངར་འཛིན་ལ་བརྟེན་ནས་ཆགས་སྡང་སོགས་འབྱུང་ཚུལ།

དང་པོར་ང་ཞེས་བདག་ལ་ཞེན་གྱུར་ཞིང་། །

ཞེས་པ་ནས།

འགྲོ་ལ་སྙིང་རྗེར་གྱུར་གང་དེ་ལ་འདུད། །

ཅེས་གསུངས། གོང་དུ་ཞུས་པ་ལྟར་ནམ་མཁའི་མཐས་གཏུགས་པའི་སེམས་ཅན་ཐམས་ཅད་སྡུག་བསྔལ་དང་བྲལ་ན་སྙམ་པ་དང་སྡུག་བསྔལ་ལས་ཐར་བ་ཞིག་བྱུང་ན་སྙམ་པའི་བློ་སྐྱེད་ནུས་པའི་རྒྱུ་མཚན་ནི། སྲིད་པ་འཁོར་བར་འཁོར་བའི་རྒྱུའི་གཙོ་བོ་ཕྱིན་ཅི་ལོག་གི་བློ་ལ་ཐུག་ཡོད། དེ་ཡང་། དང་པོར་ང་ཞེས་བདག་ལ་ཞེན་གྱུར་ཞིང་། །ཞེས་སྤྱིར་བདེ་སྡུག་གི་ལས་གསོག་པ་པོའམ་བདེ་སྡུག་ལ་ལོངས་སྤྱོད་པ་པོའི་ངའམ་གང་ཟག་ཅིག་ཡོད། ཉེ་བར་ལེན་པ་པོ་མེད་པར་ཉེ་བར་ལེན་པ་མེད་པས་ཉེ་བར་ལེན་པ་པོ་དང་ཉེ་བར་ལེན་པ་གཉིས་ཡོད་པས་བདེ་སྡུག་གི་བྱེད་པ་པོ་དང་གང་མྱང་རྒྱུའི་བདེ་སྡུག་གཉིས་ཡོད། དེར་བརྟེན་ངའོ་སྙམ་དུ་བློ་སྐྱེ་སའི་ང་ཙམ་ཞིག་ཡོད་ཅིང་དེ་ལ་དམིགས་ནས་ངའོ་སྙམ་པའི་བློ་སྐྱེས་པ་ཙམ་ལ་སྐྱོན་མེད། བྱང་ཆུབ་སེམས་དཔའ་རྣམས་ཀྱིས་གཞན་གཅེས་འཛིན་གྱི་བློས་ཀུན་ནས་བསླངས་ཏེ་ངས་ནམ་མཁའི་མཐས་གཏུགས་པའི་གཞན་སེམས་ཅན་རྣམས་སྡུག་བསྔལ་གྱི་རྒྱུ་བག་ཆགས་དང་བཅས་པ་ལས་བསྒྲལ་བར་བྱ་སྙམ་དུ་སྙིང་སྟོབས་བསྐྱེད་པའི་ཚེ་ང་སྙམ་པའི་བློ་སྟོབས་ཧ་ཅང་ཤུགས་ཆེན་པོ་ཞིག་ཡོང་བཞིན་ཡོད། འོན་ཀྱང་དེ་ལྟ་བུའི་ང་དེ་ཤེས་རབ་ཀྱི་གྲོགས་དང་བཅས་ཏེ་སྒྱུ་མ་ལྟ་བུའི་རྣམ་པར་མཐོང་བ་ལས་རང་རེའི་བློར་མ་རིག་པའི་དབང་གིས་ངའོ་སྙམ་དུ་ཚུགས་ཐུབ་ཏུ་ཤར་བ་ལྟ་བུ་ཞིག་མིན། བྱང་ཆུབ་སེམས་དཔའ་རྣམས་ཀྱིས་དེ་ལྟ་བུའི་ཚུགས་ཐུབ་ཀྱི་ང་དེ་འདྲ་ཞིག་གཏན་ནས་མེད་པར་ཁོ་ཐག་ཆོད་པའི་ཚུལ་གྱིས་ངེས་པ་ཡིན།

བདག་གཞན། འཁོར་བ། མྱང་འདས། བདེ་སྡུག་སོགས་ཅི་འདྲ་ཞིག་བསམས་ཀྱང་རང་རེའི་བློར་དེ་དག་དོན་གྱི་ངོས་ནས་ཡོད་པར་འཆར་གྱི་ཡོད། དེ་ལྟར་ཤར་བ་ལྟར་དོན་གྱི་ངོས་ནས་ཡོད་པར་བཟུང་སྟེ་དོན་གྱི་ངོས་ནས་ཡོད་པ་བདེན་སྙམ་པའི་འཛིན་པ་སྐྱེ་བཞིན་ཡོད་པས། དང་པོར་ང་ཞེས་བདག་ལ་ཞེན་གྱུར་ཞིང་། །ཞེས་གསུངས། འདིས་བདག་ཏུ་ཞེན་པ་སྟེ་ངར་འཛིན་པའི་འཇིག་ལྟ་བསྟན་ལ། དེ་ལ་བརྟེན་ནས། བདག་གི་འདི་ཞེས་དངོས་ལ་ཆགས་བསྐྱེད་པ། །ཞེས་གསུངས་པ་ལྟར་ང་དང་ངའི་ཞེས་པའི་ངའི་ཞེས་བརྗོད་ན་ལེགས་པ་འདུག །ང་ཡི་བ་ཞེས་བརྗོད་ན་ལོངས་སྤྱད་བྱའི་ཆོས་ལ་ཡང་གོ་བཞིན་ཡོད། ང་དང་ངའི་ཞེས་བརྗོད་ན་ང་ཡི་བར་བྱེད་པའི་ང་དེར་གོ་བཞིན་ཡོད། ངར་འཛིན་པའི་འཇིག་ལྟ་དང་ང་ཡི་བར་འཛིན་པའི་འཇིག་ལྟ་གཉིས་ཀ་གང་ཟག་གི་བདག་འཛིན་ལ་འཇོག་པ་ཡིན། ངའི་སྙམ་དུ་བློར་འཆར་བའི་ཚེ་ང་ཡི་བར་བྱ་རྒྱུའི་ཕུང་སོགས་རྣམས་བདག་གིར་བྱེད་པའི་ང་དེ་བློར་འཆར་གྱི་ཡོད། དེ་ནས་རྒྱ་བསྐྱེད་དེ་ངའི་ལུས། ངའི་ལོངས་སྤྱོད། ངའི་སྙན་གྲགས། ངའི་ལྟོ་གོས་ཞེས་ཕར་ཁྱབ་བཞིན་ཡོད། དེའི་དབང་གིས་རང་ལ་ཕན་འདོགས་པ་རྣམས་ལ་ཆགས་པ་སྐྱེ་བ་དང་། རང་ལ་ཕན་མི་འདོགས་པར་འགལ་རྐྱེན་བྱེད་པའི་རིགས་ལ་སྡང་བའི་བློ་སྐྱེ་འོང་བ་ཡིན།

ཟོ་ཆུན་འཕྱན་ལྟར་ཞེས་པའི་ཟོ་ཆུན་ནི་སྔ་མོ་རྒྱ་གར་ལ་ཡོད་པའི་ཆུའི་འཕྲུལ་འཁོར་ཞིག་ལ་གོ། མདོ་ལས་བཅོམ་ལྡན་འདས་ཉིད་ཀྱིས་རྟེན་འབྲེལ་ཡན་ལག་བཅུ་གཉིས་གསུངས་ཡོད་ཅིང་། གཙུག་ལག་ཁང་གི་སྒོ་འཕྱོར་འོག་ཏུ་འབྲི་སྲོལ་ཡོད་པའི་སྲིད་པའི་འཁོར་ལོ་ཆ་ལྔ་པ་དེ་བཅོམ་ལྡན་འདས་ཉིད་ཀྱི་བཀའ་བཀོད་ལྟར་བྲིས་པ་ཞིག་ཡིན། འདིའི་སྐོར་འདུལ་བའི་མཇུག་དེར་གསལ་ཡོད་ལ་འདིས་ཐོག་མའི་མ་རིག་པ་དང་། གཉིས་པ་འདུ་བྱེད། གསུམ་པ་རྣམ་ཤེས། བཞི་པ་མིང་གཟུགས། ལྔ་པ་སྐྱེ་མཆེད། དྲུག་པ་རེག་པ། བདུན་པ་ཚོར་བ། བརྒྱད་པ་སྲེད་པ། དགུ་པ་ལེན་པ། བཅུ་པ་སྲིད་པ། བཅུ་གཅིག་པ་སྐྱེ་བ། བཅུ་གཉིས་པ་རྒ་ཤི་ཅི་རིགས་པའི་རྟེན་འབྲེལ་ཏེ་ཡན་ལག་བཅུ་གཉིས་སུ་ཇི་ལྟར་འཁོར་ཚུལ་གསུངས་ཡོད།

རང་དབང་མེད་པ་ཡི། །ཞེས་པས་སྡུག་བསྔལ་གྱི་རྒྱུ་ཉོན་མོངས་དུག་གསུམ་དང་དེའི་ནང་ནས་གཏི་མུག་བདེན་འཛིན་ལ་མཚོན་ན། གཉིད་སད་པའི་གནས་སྐབས་སུ་ཡང་སེམས་ནང་རྟག་ཏུ་གཞིས་ལྟ་བུ་བཟུང་ནས་གནས་བཞིན་ཡོད་ཅིང་། རྨི་ལམ་གྱི་གནས་སྐབས་སུ་ཡང་ཡོང་བཞིན་ཡོད། གཉིད་ཁུག་པའི་གནས་སྐབས་སུ་བདེན་འཛིན་མངོན་གྱུར་པ་ཡོད་མེད་མི་ཤེས། ཉན་རང་དགྲ་བཅོམ་པ་ལྟ་བུས་བདེན་འཛིན་སྤངས་ཀྱང་ཞི་བ་ཕྱོགས་གཅིག་པར་ལྷུང་བ་ཡིན་པས་རང་གཅེས་འཛིན་ཕྲན་བུ་ཡོད་ཆོག་པ་ཡིན། རང་རེར་མཚོན་ན། སེམས་ནང་རང་གཅེས་འཛིན་དང་བདེན་འཛིན་གཉིས་གཅིག་ཕན་གཅིག་གྲོགས་ཀྱི་ཚུལ་དུ་གནས་བཞིན་ཡོད། ཐོག་མར་ང་ཞེས་ཚུགས་ཐུབ་པ་ཞིག་བློར་འཆར་ཞིང་དེ་ནས་དེ་ལ་གཅེས་པར་འཛིན་པའི་བློ་སྐྱེས་ཏེ་ཕན་ཚུན་གཅིག་གིས་གཅིག་ལ་དཔུང་རོགས་བསྒྲིགས་པའི་ཚུལ་དུ་སྐྱེ་བཞིན་ཡོད།

བདེན་མེད་གཏན་ལ་ཕབ་སྟེ་བདག་མེད་རྟོགས་པའི་ཤེས་རབ་ཀྱིས་བདེན་འཛིན་ལ་ཁ་གཏད་གཅོག་པ་དང་། གཞན་གཅེས་འཛིན་གྱི་ཡོན་ཏན་བསམས། རང་གཅེས་འཛིན་གྱི་སྐྱོན་བསམས་ཏེ་དེའི་ངེས་པ་ཇི་ཙམ་ཤུགས་ཆེ་རུ་ཕྱིན་པའི་ཚོད་ཀྱིས་རང་གཅེས་འཛིན་ཤུགས་ཆུང་དུ་འགྲོ་བཞིན་ཡོད། རང་རེ་རྣམས་ཕུང་ལ་སྦྱོར་མཁན་བཤད་མ་ཐག་པ་ལྟར་རང་གཅེས་འཛིན་ཡིན་ལ། དེའི་གྲོགས་ལྟ་བུ་དེ་བདེན་འཛིན་གྱིས་བྱེད་ཀྱི་ཡོད་པ་ཧ་ཅང་གསལ་པོ་རེད།

སྙིང་རྗེ་གསུམ།

སྙིང་རྗེ་ལ་སེམས་ཅན་ཙམ་ལ་དམིགས་པའི་སྙིང་རྗེ་དང་། ཆོས་ལ་དམིགས་པའི་སྙིང་རྗེ། དམིགས་མེད་ལ་དམིགས་པའི་སྙིང་རྗེ་སྟེ་རིགས་མི་འདྲ་བ་གསུངས་ཤིང་། སྙིང་རྗེ་སྐྱེ་ཡུལ་སེམས་ཅན་དེ་རང་རྐྱ་བའི་བདག་གིས་སྟོང་བ་ཡིན་བསམ་པའི་ཁྱད་པར་དང་འབྲེལ་ནས་སྐྱེས་པའི་སྙིང་རྗེ་དེར་ཆོས་ལ་དམིགས་པའི་སྙིང་རྗེ་ཞེས་གསུངས་ཤིང་། ཡང་སེམས་ཅན་རང་བཞིན་མེད་པར་མཐོང་སྟེ་རང་བཞིན་མེད་བཞིན་དུ་རང་བཞིན་གྱིས་ཡོད་པར་བཟུང་སྟེ་སྡུག་བསྔལ་གྱི་རྒྱུ་རྒྱུན་མི་ཆད་པར་བསགས། དེ་ལ་བརྟེན་ནས་སྡུག་བསྔལ་མྱོང་བཞིན་པའི་ཚུལ་བསམས་པ་སྟེ་བདག་མེད་པའི་ཁྱད་པར་དང་འབྲེལ་ནས་སེམས་ཅན་ལ་དམིགས་ནས་སྐྱེས་པའི་སྙིང་རྗེ་དེར་དམིགས་མེད་ལ་དམིགས་པའི་སྙིང་རྗེ་ཞེས་གསུངས།

འགྲོ་བ་གཡོ་བའི་ཆུ་ཡི་ནང་གི་ཟླ་བ་ལྟར། །

གཡོ་དང་།

ཞེས་པས་མི་རྟག་པ་བསྟན། མི་རྟག་པར་བྱེ་བྲག་སྨྲ་བས་སྐྱེ་བ། གནས་པ། རྒ་བ། འཇིག་པ་ཞེས་མཚན་ཉིད་སྐྱེ་སོགས་བཞི་བཤད། མདོ་སྡེ་པ་ཡན་ཆད་ཀྱིས་སྐྱེས་ཙམ་ཉིད་ནས་འཇིག་པའི་ཕྲ་བའི་མི་རྟག་པ་གསུང་གི་ཡོད། དེ་ཡང་འཇིག་པ་ཕྱིས་འབྱུང་གི་རྒྱུ་ལ་ལྟོས་པ་མིན་པར་སྐྱེས་ཙམ་ཉིད་ནས་འཇིག་པ་སྟེ་སྐྱེད་བྱེད་ཀྱི་རྒྱུ་ཉིད་ཀྱིས་འཇིག་པའི་རང་བཞིན་དུ་སྐྱེས་པར་ཁས་བླངས་ནས་སྐྱེ་བ་དང་འཇིག་པ་དུས་མཉམ་ཡིན་པར་བཤད། གོ་བ་འདི་ཧ་ཅང་རླབས་ཆེན་པོ་ཡོད། གཟུགས་ཅན་གྱི་ཆོས་ལ་མཚོན་ན། སྔར་ངོས་ཀྱིས་ཆེ་ཤེལ་བརྒྱུད་དེ་རྡུལ་ཕྲན་ལ་བལྟས་མྱོང་། ཆེ་ཤེལ་བརྒྱུད་དེ་རྡུལ་ཕྲན་ལ་ལྟ་སྐབས་རྡུལ་ཕྲན་དེ་འོད་ལྟར་རྟག་ཏུ་གཡོ་བའི་རང་བཞིན་དུ་མཐོང་གི་འདུག །ཕྱིའི་གཟུགས་ཅན་གྱི་ཆོས་དང་ནང་གི་ལུས་ལ་སོགས་པ་རྣམས་རྡུལ་ཕྲ་རབ་ལས་གྲུབ་པ་ཡིན་ཞིང་རྡུལ་ཕྲ་རབ་དེ་ཉིད་ཕར་དེད་ན་རྡུལ་ཕྲན་དང་། དེ་ཡང་སྐད་ཅིག་སྐད་ཅིག་ལ་འཇིག་པའམ་རྟག་ཏུ་གཡོ་བའི་ངོ་བོར་གྲུབ་པ་ཞིག་ཡིན་པས་འདིར་གཡོ་དང་ཞེས་གསུངས།

རང་བཞིན་ཉིད་ཀྱིས་སྟོང་པར་མཐོང་བ་ཡི། །

ཞེས་པས་ང་སོགས་གདོད་ནས་གྲུབ་པར་སྣང་ཡང་དེ་ལྟར་གྲུབ་པ་གཏན་ནས་མེད་སྙམ་དུ་ཁོ་ཐག་ཆོད་པའི་ཚེ་རང་བཞིན་མེད་པའི་ཁྱད་པར་དུ་བྱས་པའི་སེམས་ཅན་ལ་དམིགས་ནས་སྙིང་རྗེ་སྐྱེ་ཡོང་བ་ཡིན། དེས་ན་གྲོགས་ཤེས་རབ་མི་འདྲ་བའི་ཁྱད་པར་ལ་བརྟེན་ནས་སྙིང་རྗེ་ལ་ཡང་སེམས་ཅན་ཙམ་ལ་དམིགས་པའི་སྙིང་རྗེ་དང་ཆོས་ལ་དམིགས་པའི་སྙིང་རྗེ། དམིགས་མེད་ལ་དམིགས་པའི་སྙིང་རྗེ་སྟེ་རིགས་གསུམ་དུ་གསུངས།

ཚོགས་སྦྱོར་ནས་ས་དང་པོར་བགྲོད་ཚུལ།

རྒྱལ་བའི་སྲས་པོ་འདི་ཡི་སེམས་གང་འགྲོ་བ་རྣམས། །

ཞེས་པ་ནས།

རབ་ཏུ་གནས་པ་དེ་ནི་དང་པོ་ཞེས་བྱའོ། །

ཞེས་གསུངས། ཐོག་མར་སྟོང་ཉིད་ཀྱི་ལྟ་བའི་གྲོགས་དང་བཅས་ཏེ་བདག་གཞན་མཉམ་བརྗེའི་སྐོར་བསམ་བློ་ལེགས་པར་གཏོང་བ་དང་། རང་ངོས་ནས་མི་ལུས་ཐོབ་སྟེ་བསམ་བློ་རྒྱ་ཆེན་པོ་གཏོང་བའི་ནུས་པ་ལྡན་པའི་མིའི་ཀླད་པའི་ཆ་རྐྱེན་འདི་འདྲ་བ་ཞིག་ཡོད་པའི་ཐོག་ཕྱིའི་རྐྱེན་སངས་རྒྱས་བཅོམ་ལྡན་འདས་ཀྱིས་བསྟན་པའི་ཐབས་ཤེས་ཟུང་འབྲེལ་གྱི་ལམ་ཟབ་ཅིང་རྒྱ་ཆེ་བ་འདི་འདྲ་ཞིག་དང་འཕྲད་ཅིང་། ལམ་དེ་བཅོམ་ལྡན་འདས་ཀྱི་དགོངས་པ་དང་མཐུན་པར་དཔྱིས་ཕྱིན་པར་འགྲེལ་མཁན་ཀླུ་སྒྲུབ་ལ་སོགས་པའི་ལེགས་བཤད་ཀྱི་རྒྱུན་རང་གི་ཆོས་འབྲེལ་དངོས་ཐོབ་ཀྱི་བླ་མའི་བར་གཅིག་ནས་གཅིག་ཏུ་བརྒྱུད་དེ་མཐར་རང་ལ་ངོ་སྤྲོད་མཛད་པའི་གོ་སྐབས་དང་བཅས་པའི་ཚུལ་རྣམས་ལེགས་པར་བསམས་ཏེ། ད་རེས་ངས་མི་ཁོམ་པ་བརྒྱད་དང་བྲལ་བའི་ཁོམ་པའམ་དལ་བའི་ཡོན་ཏན་བརྒྱད་དང་ལྡན་ཞིང་། འབྱོར་པ་ཞེས་པ་ཆོས་སྒྲུབ་པའི་མཐུན་རྐྱེན་རང་འབྱོར་ལྔ་དང་གཞན་འབྱོར་ལྔ་སྟེ་བཅུ་ལས་གཞན་འབྱོར་རྣམས་དངོས་དང་རྗེས་མཐུན་གྱི་ཚུལ་དུ་རང་རེར་ཚང་སྟེ་དལ་འབྱོར་གྱི་ལུས་རྟེན་ཐོབ་པའི་སྐབས་འདིར་སྙིང་པོ་ལོན་པ་ཞིག་ཅིས་ཀྱང་བྱ་སྙམ་དུ་བསམ་དགོས་པ་ཡིན།

ཉོན་མོངས་སྤོང་རུང་ཡིན་པ་དང་། ཉོན་མོངས་སྤངས་པའི་བྲལ་བའི་ཡོན་ཏན་ཐོབ་རུང་ཡིན་པ། སེམས་རང་བཞིན་གྱིས་འོད་གསལ་བ་དེའི་སྟེང་དུ་སྐུ་བཞི་འགྲུབ་པའི་ནུས་པ་ཡོད་པ་སོགས་ལ་བསམ་བློ་བཏང་བ་ལས་རྣམ་མཁྱེན་དོན་གཉེར་གྱི་བློ་འབྱུང་ཞིང་། དེ་ལྟ་བུའི་རྣམ་མཁྱེན་དོན་གཉེར་གྱི་བློ་བསྐྱེད་དེ་ད་ངས་མི་ལུས་ཐོབ་པ་དོན་དང་ལྡན་པར་བྱ་སྙམ་པ་དང་། ཏདྱ་ཐཱ། ག་ཏེ་ག་ཏེ་པཱ་ར་ག་ཏེ་པཱ་ར་སཾག་ཏེ་བོ་དྷི་སྭཱཧཱ། ཞེས་གསུངས་པ་ལྟར་རྣམ་མཁྱེན་གྱི་གོ་འཕང་ལ་བགྲོད་འགོ་རྩོམ་ཐུབ་པ་ད་ལྟའི་མི་ཚེ་འདིར་བྱེད་སྙམ་དུ་བློར་འཆར་བ་ཞིག་ཡོང་བ་ཡིན། སྔགས་དོན་བོད་སྐད་དུ་བསྒྱུར་ན། ག་ཏེ་ག་ཏེ་ཞེས་པ་སྐུལ་ཚིག་ལ་སྦྱར་ཏེ་སོང་ཞིག་སོང་ཞིག །ཅེས་དང་པཱ་ར་ག་ཏེ་ཞེས་སོགས་ནི་ཕ་རོལ་ཏུ་སོང་ཞིག །ཕ་རོལ་ཏུ་ཡང་དག་པར་སོང་ཞིག །བྱང་ཆུབ་ཏུ་གཞི་ཚུགས་ཞེས་པའི་དོན་ཡིན།

ངས་ནམ་མཁའི་མཐས་གཏུགས་པའི་སེམས་ཅན་ཐམས་ཅད་ཀྱི་དོན་དུ་རྣམ་མཁྱེན་རྒྱལ་བའི་གོ་འཕང་ཅི་ནས་ཀྱང་འཐོབ་པར་བྱ་སྙམ་དུ་སྙིང་ཁོང་རུས་པའི་གཏིང་ནས་སྙིང་སྟོབས་ཀྱི་དམ་བཅའ་ཕུལ་དུ་ཕྱིན་པའམ་དམ་བཅའ་བརྟན་པོ་ཞིག་བསྐྱེད་པའི་མཚམས་དེར་བྱང་ཆུབ་ཀྱི་སེམས་རང་རྒྱུད་ལ་སྐྱེས་པ་ཡིན་ལ། དེའི་ཚེ་རང་རྒྱུད་ལྡན་གྱི་གང་ཟག་དེ་ཐེག་ཆེན་ཚོགས་ལམ་པར་གྱུར་པ་ཡིན། ཚོགས་ལམ་ལ་ཆུང་ངུ་དང་འབྲིང་། ཆེན་པོའི་དབྱེ་བ་ཡོད་ཅིང་། དེ་དག་གི་ཚེ་བྱང་ཆུབ་ཀྱི་སེམས་ལ་སོགས་པ་ཐབས་ཀྱི་ཆ་རྣམས་གོང་ནས་གོང་དུ་འཕེལ་ཏེ་བརྟན་དུ་བརྟན་དུ་འགྲོ་བ་ཡོང་ལ། དེ་དག་ཀྱང་ཤེས་རབ་ཀྱི་གྲོགས་དང་བཅས་ཏེ་ཡོང་དགོས་པ་ཡིན།

བྱང་ཆུབ་སེམས་དཔའ་དབང་རྣོན་ཡིན་ན་སྟོང་ཉིད་རྟོགས་པའི་ཤེས་རབ་བམ་སྟོང་ཉིད་ཀྱི་ལྟ་བས་གྲོགས་བྱས་ཏེ་བྱང་ཆུབ་ཀྱི་སེམས་སྐྱེད་པར་བྱེད་ཚུལ་ཞི་བ་འཚོའི་དབུ་མ་རྒྱན་དུ་གསུངས། བྱང་ཆུབ་སེམས་དཔའ་དབང་པོ་རྟུལ་པོ་རྣམས་ཀྱིས་བླ་མས་དེ་ལྟར་གསུང་གི་འདུག་སྙམ་པ་ལྟ་བུའི་སྒོ་ནས་སངས་རྒྱས་ཀྱི་གོ་འཕང་འཐོབ་པར་ཤོག་ཅིག །འཐོབ་པར་བྱ་རྒྱུ་ཡིན་སྙམ་དུ་སྙིང་སྟོབས་བསྐྱེད་དེ་བྱང་ཆུབ་ཀྱི་སེམས་སྐྱེད་པར་བྱེད་ལ། དེའི་མཇུག་ཏུ་སྟོང་ཉིད་ཀྱི་ལྟ་བ་སྐྱེད་པར་བྱེད། འོན་ཀྱང་སངས་རྒྱས་པའི་ཆོས་ཀྱི་འགྲོ་སྟངས་ངོ་མའམ་འགྲོ་སྟངས་བརྟན་པའི་དབང་དུ་བྱས་ན་བསྟན་པ་སྤྱི་བཙན་གྱི་སྲོལ་ལྟར་ཐོག་མར་སྟོང་ཉིད་ཀྱི་ལྟ་བ་རྒྱུད་ལ་བསྐྱེད་པར་བྱས། དེ་ནས་སྟོང་ཉིད་ཀྱི་ལྟ་བས་གྲོགས་བྱས་ཏེ་དྲི་མ་སྤོང་རུང་ཡིན་པ་དང་། ཐར་པ་དང་ཐམས་ཅད་མཁྱེན་པའི་གོ་འཕང་འཐོབ་རུང་ཡིན་པར་ཤེས་པར་བྱས་ཏེ། དེ་ལ་བརྟེན་ནས་ཐར་པ་དང་ཐམས་ཅད་མཁྱེན་པའི་གོ་འཕང་དེ་ཉིད་ངས་འཐོབ་པར་བྱ་སྙམ་པའི་བློ་སྐྱེད་པར་བྱེད་པ་སྟེ། སྟོང་ཉིད་ཀྱི་ལྟ་བ་དང་སྦྲེལ་ནས་འགྲོ་བ་ཡིན།

དེ་ལྟ་བུའི་སྟོང་ཉིད་ཀྱི་ལྟ་བ་སྒོམ་པ་དང་མཉམ་ཚོགས་ལམ་ཆུང་ངུ་དང་འབྲིང་ལ་སོགས་པའི་གནས་སྐབས་སུ་ཆོས་རྒྱུན་གྱི་ཏིང་ངེ་འཛིན་ལ་སོགས་པ་ཞི་གནས་ཀྱི་ཉམས་ལེན་བྱས་པས་ཞི་གནས་ཀྱི་མི་རྟོག་པའི་ཏིང་ངེ་འཛིན་ལེགས་པར་སྐྱེས་པའི་ཚེ་སྟོང་ཉིད་ལ་དམིགས་པའི་ལྷག་མཐོང་ངམ་བསྒོམས་བྱུང་སྐྱེ་བར་འགྱུར་ལ། དེ་སྐྱེས་པའི་ཚེ་ག་ཏེ་གཉིས་པ་སྦྱོར་ལམ་ཐོབ་པར་འཇོག །

སྦྱོར་ལམ་ལ་གཉིས་སྣང་ནུབ་ཚབས་ཆེ་ཆུང་གི་དབང་གིས་དྲོད་དང་རྩེ་མོ། བཟོད་པ། ཆོས་མཆོག་བཅས་ཀྱི་དབྱེ་བ་བྱུང་། མངོན་རྟོགས་རྒྱན་ལས། གཟུང་དོན་རྟོག་པ་སྤོང་ཕྱིར་དང་། །འཛིན་པ་མི་སྤོང་ཕྱིར་དང་ནི། །ཞེས་གསུངས་པ་ལྟར་གྱི་འགྲོ་སྟངས་དེར་རིགས་པའི་གནོད་པ་ཡོད་ཅིང་ཀླུ་སྒྲུབ་ཀྱི་ལུང་གིས་ཀྱང་གནོད་པས་སྐབས་འདིར་སྒྲ་ཇི་བཞིན་པར་ཁས་མི་ལེན། གང་ལྟར་ཡང་དེ་ཁོ་ན་ཉིད་ལ་གཉིས་སྣང་ནུབ་ཚབས་ཆེ་རུ་ཆེ་རུ་ཕྱིན་ཏེ་སྦྱོར་ལམ་དྲོད་སོགས་བཞི་རིམ་གྱིས་མངོན་དུ་བྱས་ཏེ། མཐར་སྟོང་ཉིད་ལ་གཉིས་སྣང་ཡོངས་སུ་ནུབ་སྟེ་སྟོང་ཉིད་མངོན་སུམ་དུ་རྟོགས་པའི་རྟོགས་པ་སྐྱེས་པའི་ཚེ་ཐེག་ཆེན་མཐོང་ལམ་ཐོབ་པར་འཇོག་ལ། དེའི་སྐབས་པཱ་ར་ག་ཏེ་ཞེས་པ་དེ་བྱུང་བ་ཡིན། དེ་འདྲ་ཞིག་ལ། རྒྱལ་བའི་སྲས་པོ་འདི་ཡིས་སེམས་གང་འགྲོ་བ་རྣམས། །ཞེས་གསུངས་ཏེ་རྒྱལ་བའི་སྲས་པོར་གྱུར་པར་གསུངས།

དེ་ལྟར་ནམ་མཁའི་མཐས་གཏུགས་པའི་སེམས་ཅན་ཐམས་ཅད་བླ་མེད་རྫོགས་བྱང་གི་ས་ལ་འགོད་སྙམ་པའི་སྙིང་སྟོབས་ཕུལ་དུ་ཕྱིན་པ་བསྐྱེད་ཅིང་། སྙིང་སྟོབས་དེ་ཡང་སེམས་ཅན་རྣམས་སངས་རྒྱས་ཀྱི་གོ་འཕང་ལ་འགོད་སྙམ་དུ་གླེན་པའི་ཨུ་ཚུགས་ལྟ་བུ་ཞིག་མིན་པར། སངས་རྒྱས་ཀྱི་གོ་འཕང་ལ་ཇི་ལྟར་འགོད་པའི་ཚུལ་ཐོག་མར་རང་རྒྱུད་ལ་ཉམས་མྱོང་སྐྱེས་ཏེ་ར་འཕྲོད་པའི་སྒོ་ནས་སྐྱེད་པ་ཡིན་པས་རྣམ་དཔྱོད་ཕུལ་དུ་ཕྱིན་པ། སྙིང་སྟོབས་ཕུལ་དུ་ཕྱིན་པ་ངོ་མཚར་སྐྱེ་དགོས་པ་ཞིག་ཡིན།

རྣམ་པར་གྲོལ་བར་བྱ་ཕྱིར་སྙིང་རྗེའི་དབང་གྱུར་ཅིང་། །ཞེས་སྙིང་རྗེ་ཆེན་པོའི་གཞན་དབང་དུ་གྱུར་ཏེ་ཅི་བྱས་གཞན་དོན་ཁོ་ནར་བསམས་པ་ཡིན་པས་སྐད་ཅིག་སྐད་ཅིག་ལ་ཚོགས་རླབས་པོ་ཆེ་རྫོགས་པ་ཡིན་པས། ཀུན་ཏུ་བཟང་པོའི་སྨོན་པས་རབ་བསྔོས་དགའ་བ་ལ། །རབ་ཏུ་གནས་པ་དེ་ནི་དང་པོ་ཞེས་བྱའོ། །ཞེས་ས་དང་པོའི་ཡེ་ཤེས་སམ་དོན་དམ་བྱང་ཆུབ་ཀྱི་སེམས་རང་རྒྱུད་ལ་སྐྱེས་པའི་བྱང་སེམས་འཕགས་པ་ས་དང་པོ་བར་འགྱུར་བར་གསུངས།

དེ་ནས་བཟུང་སྟེ་དེ་ནི་ཐོབ་པར་གྱུར་པ་ཡིས། །

བྱང་ཆུབ་སེམས་དཔའ་ཞེས་བྱའི་སྒྲ་ཉིད་ཀྱིས་བསྙད་དོ། །

ཞེས་དོན་དམ་པའི་བྱང་ཆུབ་སེམས་དཔའ་ཞེས་པའི་ཐ་སྙད་ཐོབ་པར་གསུངས།

འདི་ནི་དེ་བཞིན་གཤེགས་པ་རྣམས་ཀྱི་རིགས་སུའང་སྐྱེས་པ་སྟེ། །

འདི་ནི་ཀུན་ཏུ་སྦྱོར་བ་གསུམ་པོ་ཐམས་ཅད་སྤངས་པ་ཡིན། །

ཞེས་གསུངས་ཏེ། མཐོང་སྤང་ཀུན་སྦྱོར་གསུམ་ནི་འཇིག་ལྟ་ཀུན་བཏགས་དང་། ཕྲ་རྒྱས་ཀྱི་ཐེ་ཚོམ། ཚུལ་ཁྲིམས་དང་བརྟུལ་ཞུགས་མཆོག་འཛིན་གསུམ་ཡིན། དེ་ཡང་ཐེ་ཚོམ་མེད་པར་དྲི་བ་མི་འོང་ལ། དྲི་བ་མེད་པས་བརྟག་དཔྱད་བྱེད་པ་མི་འོང་བས་སྤྱིར་ཐེ་ཚོམ་ངེས་པར་དགོས་པ་ཡིན། ཐེ་ཚོམ་གང་ཡང་མེད་པར་རང་དགར་སྐྱབས་སུ་མཆི་སྙམ་དུ་འཇུག་པ་དེ་རྨོངས་དད་དུ་འགྱུར་འགྲོ་བས་ལེགས་པོ་མེད། གསུངས་ཏེ་བཞད། ལྷག་པར་དུ་དགག་གཞག་སྤོང་གསུམ་བྱེད་པར་ཐེ་ཚོམ་དགོས་པ་རེད། འོན་ཀྱང་འདིར་ཕྲ་རྒྱས་ཀྱི་ཐེ་ཚོམ་དེ་སྤང་བྱར་གསུངས། དེ་ཡང་ཤེས་རབ་ཉོན་མོངས་ཅན་དང་འབྲེལ་ཞིང་དེའི་ཤུགས་རྐྱེན་ལ་བརྟེན་ནས་བདག་མེད་པར་གསུངས་པའི་དོན་ལ་དེ་འདྲ་ཨེ་ཡིན་སྙམ་པ་ལྟ་བུ་དང་། ཐར་པ་ཡོད་པར་གསུངས་པ་ལ་ཡང་གང་འདྲ་ཡིན་སྙམ་པ་ལྟ་བུ་ཤེས་རབ་ཉོན་མོངས་ཅན་དང་འབྲེལ་བའི་ཕྲ་རྒྱས་ཀྱི་ཐེ་ཚོམ་ལ་གོ །

གོང་དུ་བཤད་པ་ལྟར་སྤྱིར་ཐེ་ཚོམ་ངེས་པར་དགོས་པ་རེད། ངོས་ཀྱིས་རྒྱུན་དུ་ཞུ་བཞིན་པ་ལྟར་དབང་རྣོན་ཆོས་ཀྱི་རྗེས་འབྲང་ལ་ཐེ་ཚོམ་ཡོད་ཅིང་། དབང་རྟུལ་དད་པའི་རྗེས་འབྲང་རྣམས་ཀྱིས་ཐེ་ཚོམ་མེད་པར་སྐྱབས་སུ་མཆི་སྙམ་པ་ཙམ་དང་ཨ་མི་ཐོ་ཕུ། ཨ་མི་ཐོ་ཕུ་ཞེས་བརྗོད་དེ་འགྲོ་བཞིན་ཡོད། གསུངས་ཏེ་བཞད། དབང་རྣོན་ཆོས་ཀྱི་རྗེས་འབྲང་རྣམས་ཀྱིས་བཅོམ་ལྡན་འདས་ཀྱིས་གསུངས་པའི་བཀའ་ལ་ཡང་རིགས་པ་དང་འགལ་མིན། མཐོང་བ་མངོན་གྱུར་དང་འགལ་མིན་སོགས་དཔྱད་དེ་འཇུག་ཅིང་། ཇི་ཙམ་དཔྱད་པའི་ཚོད་ཀྱིས་དོན་དེར་ངེས་པ་ལྷག་པོར་དྲངས་པའི་མཚམས་དེར་ཐེ་ཚོམ་མེད་པར་འཇུག་པ་ཡིན། དེ་ཡང་རྒྱུ་མཚན་ལྡན་པ་དང་རིགས་པ་ལྡན་པ། མྱོང་བ་དང་སྦྲེལ་ནས་འགྲེལ་བཤད་ཐུབ་པ་འདུག་སྙམ་པའི་ངེས་པ་བརྟན་པོ་འཐོབ་པར་འགྱུར་བ་ཡིན།

ཆུ་ཚོད་བཅུ་པ་ཟིན་འདུག་པས་སྐར་མ་བཅོ་ལྔ་བར་སྟོང་འཇོག་རྒྱུ་ཡིན། གལ་ཏེ་མཇུག་ཏུ་དུས་ཁོམ་བྱུང་ན་མང་ཚོགས་ལ་དགེ་བསྙེན་གྱི་སྡོམ་པ་སྩོལ་གནང་སྐྱབས་འཇུག་ཡོང་བ་ཞེས་ཞུས་པར། དེ་འགྲིག་གི་རེད། ༸གོང་ས་ལྔ་པ་ཆེན་པོའི་དག་སྣང་གི་གྲས་སྒྲོལ་མ་གཙོ་འཁོར་གསུམ་གྱི་རྗེས་གནང་ཞིག་ཡོད་ཅིང་། གནངས་ཉིན་རྗེས་གནང་དེའི་ཐོག་ནས་ཚེ་དབང་ཡང་སྟབས་གཅིག་ཏུ་བྱ་རྒྱུ་ཡིན་པས་སྐབས་དེར་བྱང་སེམས་ཀྱི་སྡོམ་པ་གཟུང་རྒྱུ་དང་། དེའི་སྔོན་དུ་དགེ་བསྙེན་གྱི་སྡོམ་པ་བསྒྲུབ་རྒྱུ་ཡིན།

དྲི་བ་དྲིས་ལན།

སྐྱ་སེར་དབྱེ་བ་མེད་པས་སློབ་གཉེར་བྱེད་དགོས།

དྲི་བ། ༸གོང་ས་མཆོག་ནས་རྒྱུན་དུ་གཞུང་ཆེན་སྤྱི་དང་ལྷག་པར་གཞུང་བཀའ་པོད་ལྔར་སློབ་གཉེར་བྱ་དགོས་པ་གལ་ཆེ་ཡིན་སྐོར་བཀའ་གནང་གི་འདུག །ང་ཚོ་ཁྱིམ་པ་ཞིག་གི་ངོས་ནས་གཞུང་དེ་དག་གོ་རིམ་མ་འཆོལ་བར་རིམ་པ་ཇི་ལྟ་བུའི་སྒོ་ནས་སྦྱང་དགོས་པ་ཡིན།

བཀའ་ལན། གཞུང་དེ་དག་ལས་དཔེར་ན། དབུ་མ་འཇུག་པ་ལྟ་བུར་མཚོན་ན། གྲྭ་པ་ཁོ་ནའི་དོན་དུ་གསུངས་པ་ཡིན་ཞེས་གསུངས་མེད། མགོན་པོ་ཀླུ་སྒྲུབ་ཀྱིས་ཀྱང་རྩ་བ་ཤེས་རབ་དེ་གྲྭ་པ་ཁོ་ནའི་དོན་དུ་གསུངས་པ་ཡིན་ཞེས་གསུངས་མེད། གཞུང་དེ་དག་བཅོམ་ལྡན་འདས་ཀྱི་རྗེས་འབྲང་སྤྱི་ལ་གསུངས་པ་ཞིག་ཡིན་པས། རང་རེ་བཅོམ་ལྡན་འདས་ཀྱི་རྗེས་འབྲང་སྐྱ་སེར་ཕོ་མོའི་དབྱེ་བ་གཏན་ནས་མེད་པའི་སྒོ་ནས་གཞུང་དེ་དག་ལ་སློབ་གཉེར་བྱེད་དགོས།

སྔར་གྱི་ལུགས་སྲོལ་ལ་གཞུང་ཆེན་མོ་སོགས་ལ་སློབ་གཉེར་བྱ་རྒྱུ་དེ་དགོན་པ་ཁག་དང་དེའི་ནང་ནས་ཀྱང་བཤད་གྲྭ་ཁག་གི་འགན་ཡིན་པ་ལྟ་བུ་ཞིག་དང་། བཤད་གྲྭ་མེད་པ་དེ་དག་ཏུ་འདོན་པ་བཏོན་ནས་བསྡད་ན་དེ་ཙམ་གྱིས་འགྲིག་པ་ལྟ་བུ་ཞིག་ཏུ་ངོས་འཛིན་བྱེད་སྲོལ་ཡོད། སྔར་རྒྱ་གར་དུ་ཡང་ལུགས་སྲོལ་དེ་འདྲ་ཞིག་ཡོད་པ་འདྲ། དེ་ཡོད་པའི་དབང་གིས་དགྲ་བཅོམ་པ་ས་ག་ལྷས། བསམ་གཏན་ཀློག་པའི་ལས་དག་གིས། །ལུས་ལ་སྙིང་པོ་བླང་བར་བྱ། །ངུར་སྨྲིག་གྱོན་ཙམ་གྱིས་ཆོག་པའི། །བསམ་པ་ནམ་ཡང་མི་བྱའོ། །ཞེས་གསུངས་པར་བལྟས་ན། སྐབས་དེར་རྒྱ་གར་དུ་རབ་ཏུ་བྱུང་བའི་རྟགས་ཆ་ལུགས་ཙམ་བཅངས་ཏེ་ཀློག་པ་ཐོས་བསམ་གྱི་སློབ་སྦྱོང་དང་སྤོང་བ་བསམ་གཏན་གྱི་བསླབ་གསུམ་ཉམས་ལེན་མེད་པའི་རིགས་དེ་འདྲ་ཡོང་གི་ཡོད་པ་འདྲ་འདུག །

སྔར་ངོས་ཆུང་དུས་བོད་དུ་ཡོད་པའི་སྐབས་གད་པ་ཚོར་ཡི་གེ་སྦྱང་དགོས་པ་དང་དཔེ་ཆ་བལྟ་དགོས་ཞེས་བརྗོད་མྱོང་། ཁོང་ཚོས། ང་ཚོ་སྐྱ་བོ་ཡིན་པས་དེ་འདྲ་བལྟ་སྲོལ་མེད། ཅེས་རྗོད་ཀྱི་ཡོད། འདི་རང་རེའི་ནོར་འཁྲུལ་ཡིན། ཕྱིས་སུ་རྒྱ་གར་ལ་བཙན་བྱོལ་དུ་འབྱོར་ཏེ་བོད་པ་ཙམ་མིན་པར་ཧི་མ་ལ་ཡའི་རི་རྒྱུད་ཀྱི་ཡུལ་མི་རྣམས་ལ་ཡང་སྐྱ་སེར་ཕོ་མོའི་དབྱེ་བ་མེད་པར་ཚང་མས་གཞུང་ཆེན་མོར་སློབ་གཉེར་བྱེད་དགོས་ཞེས་རྗོད་ཀྱི་ཡོད། དེ་བཞིན་དུ་རྒྱ་རིགས་ཆོས་གྲོགས་སོགས་ནང་པའི་ཡུལ་གྲུ་ཁག་གི་ཆོས་གྲོགས་རྣམས་ལ་དུས་རབས་ཉེར་གཅིག་པའི་ནང་པ་བྱེད་དགོས་ཞེས་རྗོད་ཀྱི་ཡོད།

དུས་རབས་ཉེར་གཅིག་པའི་ནང་པ་ཞེས་པ་ནི། ཐོག་མར་སངས་རྒྱས་པའི་ཆོས་ཀྱི་གཞི་ལམ་འབྲས་གསུམ་གྱི་རྣམ་གཞག་ཁག་ལ་གོ་བ་ཆགས་ཏེ་ངེས་པ་རྙེད་པའི་སྟེང་ནས་ཉམས་ལེན་བྱེད་མཁན་ཞིག་ལ་གོ་བ་ཡིན། དེར་བརྟེན་ཁྱེད་ཚོས་ངེས་པར་དཔེ་ཆ་བལྟ་དགོས། གང་བལྟ་རྒྱུའི་དཔེ་ཆར་མཚོན་ན། དེ་སྔ་བོད་དུ་གྲྭ་ས་དང་བཤད་གྲྭ་ཁག་ཏུ་ཐོག་མར་རིགས་ལམ་ཆུང་འབྲིང་ཆེ་གསུམ་ནས་བཟུང་བློ་རིག་དང་རྟགས་རིགས། དོན་བདུན་ཅུ་སོགས་ཀྱི་རིམ་པ་ཤིན་ཏུ་ལེགས་པོ་བསྒྲིགས་ཡོད། དངོས་གནས་བོད་དུ་ནང་ཆོས་སློབ་གཉེར་གྱི་གོ་རིམ་ངོ་མཚར་སྐྱེ་དགོས་པའི་ལེགས་པོ་བསྒྲིགས་ཡོད། དེ་དག་རྒྱ་ཡིག་ནང་བསྒྱུར་ཏེ་སློབ་གཉེར་བྱ་དགོས། ན་ནིང་ངོས་སོག་ཡུལ་དུ་སླེབས་པའི་སྐབས་ཁོང་ཚོར་ནང་ཆོས་སློབ་གཉེར་བྱེད་སྟངས་དེ་སྔ་བོད་དུ་གྲྭ་སའི་ནང་བསྡུས་ཆུང་བསྡུས་འབྲིང་ནས་བཟུང་གོ་རིམ་བསྒྲིགས་ཏེ་ཁྲིད་སྲོལ་ཡོད་པ་དེ་ལྟར་འཛུགས་དགོས་ཤིང་། ལོ་བཅུ་དང་བཅོ་ལྔ་སོགས་ཀྱི་རིང་ལོ་རེ་བཞིན་འཛིན་གྲྭ་གོང་མ་གོང་མར་འཕར་རྒྱུ་ཡོད་པའི་འགྲོ་སྟངས་ཤིག་བཟོས་ན་ཧ་ཅང་ལེགས་པོ་ཡོད་ཅེས་བརྗོད་པ་ཡིན།

ཁྱེད་ཚོ་བསྟན་འཛིན་བྱམས་ཆེན་གྱི་ཆོས་ཚོགས་ལྟ་བུས་ཐོག་མར་གོང་དུ་བཤད་པའི་རིམ་པ་དེ་ལྟ་བུའི་སྒོ་ནས་སློབ་ཁྲིད་བྱེད་པའི་ལམ་སྲོལ་ཞིག་འགོ་འཛུགས་ཐུབ་ན་ཡག་པོ་ཡོད། རབ་བྱུང་བ་རྣམས་ལ་མཚོན་ན། རབ་བྱུང་གི་སྡོམ་པ་ཡོད་ཅིང་ཁྱིམ་པའི་ནང་ལའང་དགེ་བསྙེན་གྱི་སྡོམ་པ་དང་ལྡན་པ་ཡོད། དགེ་བསྙེན་གྱི་སྡོམ་པ་མེད་ཀྱང་གལ་ཆེ་བ་ནི་རིགས་ལམ་དང་བློ་རིག་གི་སྐོར་རྣམས་ངེས་པར་བསླབ་དགོས་ཤིང་། དེ་དག་ཤེས་ཡོན་གྱི་གྲས་སུ་གཏོགས་པས་ནང་པ་མིན་པས་ཀྱང་བསླབ་དགོས་པ་ཡིན།

དགེ་བའི་བཤེས་གཉེན་ལ་སངས་རྒྱས་དངོས་ཀྱི་འདུ་ཤེས་འཇོག་དགོས་མིན།

དྲི་བ། བྱང་ཆུབ་ལམ་རིམ་གསུང་བའི་ཚེ་ཐོག་མར་བཤེས་གཉེན་བསྟེན་ཚུལ་གསུངས་ཤིང་། ལྷག་པར་དུ་དགེ་བའི་བཤེས་གཉེན་དེར་སངས་རྒྱས་དངོས་ཀྱི་འདུ་ཤེས་འཇོག་དགོས་པའི་སྐོར་རྒྱུན་དུ་ཐོན་ཡོང་གི་འདུག །འོན་ཀྱང་ང་ཚོས་སངས་རྒྱས་ཀྱི་ཡོན་ཏན་ཤེས་པ་ལ་ཐོག་མར་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བར་གོ་བ་རྙེད་པ་ཞིག་དགོས་པ་ལས་དེ་ལྟ་བུའི་གོ་བ་མེད་པར་སངས་རྒྱས་ལ་ཡོན་ཏན་ཇི་འདྲ་ཡོད་པའི་གོ་བ་རྙེད་པར་མི་ནུས། དེས་ན། ལམ་རིམ་ཉན་པའི་ཚེ་ཐོག་མར་དགེ་བའི་བཤེས་གཉེན་ལ་སངས་རྒྱས་དངོས་ཀྱི་འདུ་ཤེས་བསྐྱེད་དགོས་པ་ཡིན་ནམ། ཡང་ན། ལམ་རིམ་གྱི་ཞི་ལྷག་གི་སྐོར་སྔོན་ལ་སྦྱངས་ཏེ་སྟོང་ཉིད་ཀྱི་གོ་བ་སྔོན་དུ་བཙལ་དགོས་པ་ཡིན་མིན་ཇི་ལྟར་ལགས།

བཀའ་ལན། གསལ་བར་བཤད་ན། ལམ་རིམ་ལ་ཁྲིད་ཡིག་མང་པོ་ཡོད་པ་ལས་མང་པོ་ཞིག་གིས་རྒྱུ་མཚན་གྱི་ལམ་ནས་མཐའ་བཅད་དེ་གསུང་བ་མིན་པར་ཐད་ཀ་ཐད་ཀར་མདོར་བསྡུས་པའི་ལམ་ནས་མན་ངག་གི་ལུགས་ལྟར་གྱི་གདུལ་བྱ་ཁྲིད་ལུགས་གསུང་གི་ཡོད། རྗེའི་ལམ་རིམ་ཆེན་མོར་གཞུང་ཆེན་མོའི་དོན་དང་སྦྲགས་ནས་གསུངས་པ་དཔེར་ན། བཤེས་གཉེན་བསྟེན་ཚུལ་གྱི་སྐབས་ཐོག་མར་བསྟེན་བྱ་དགེ་བའི་བཤེས་གཉེན་གྱི་མཚན་ཉིད་དང་། དེ་ནས་སྟེན་བྱེད་སློབ་མའི་མཚན་ཉིད། དེས་དེ་ཇི་ལྟར་བསྟེན་པའི་ཚུལ་ཞེས་རྒྱས་པར་གསུངས་པ་ལྟ་བུ་ཡིན། ལམ་རིམ་གྱི་ཁྲིད་ཆུང་ངུ་ཁག་གི་ནང་དེ་ལྟ་བུའི་བཤད་པ་ཞིབ་ཚགས་མེད།

ངོས་ཀྱིས་རྒྱུན་དུ་ཞུ་བཞིན་པ་ལྟར། ལམ་རིམ་ཆེན་མོར། རང་མ་དུལ་བས་གཞན་འདུལ་བ་གནས་མེད་པར་གསུངས་པས་གཞན་འདུལ་བའི་བླ་མ་དེས་ཐོག་མར་རང་གི་རྒྱུད་བཏུལ་བ་ཞིག་དགོས་སོ། །འོ་ན་ཇི་ལྟར་བཏུལ་བ་ཞིག་དགོས་སྙམ་ན། གང་བྱུང་བྱུང་གི་སྒྲུབ་པ་བྱས་ནས་རྟོགས་པའི་ཡོན་ཏན་དུ་མིང་བཏགས་པ་རེ་རྒྱུད་ལ་ཡོད་པས་མི་ཕན་པས་རྒྱལ་བའི་བསྟན་པ་སྤྱི་དང་མཐུན་པའི་རྒྱུད་འདུལ་ལུགས་ཤིག་དགོས་ཏེ། དེ་ནི་བསླབ་པ་རིན་པོ་ཆེ་གསུམ་དུ་ངེས་པས་དུལ་བ་ལ་སོགས་པ་གསུམ་གསུངས་སོ། །ཞེས་མདོ་སྡེ་རྒྱན་གྱི་གཞུང་། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་ལྷག་པ་བརྩོན་བཅས་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་བ་སྤངས་ལ་བརྟེན། །ཞེས་པའི་དགོངས་པ་དང་མཐུན་པར་རང་གིས་ཐོབ་པའི་ཡོན་ཏན་དང་གཞན་རྗེས་སུ་འཛིན་པའི་ཡོན་ཏན་གྱི་ཁྱད་པར་དང་འབྲེལ་ཏེ་བཤེས་གཉེན་ཆོས་བཅུ་ལྡན་དགོས་པར་གསུངས། དེ་ལྟ་བུའི་ཆོས་བཅུ་པོ་དང་མི་ལྡན་པར་གོ་ས་མཐོ་བ་དང་བླ་བྲང་ཆེ་བས་མི་ཕན།

སངས་རྒྱས་དངོས་ཀྱི་འདུ་ཤེས་འཇོག་དགོས་པར་གསུངས་པ་ནི། ལམ་རིམ་འདི་སྔགས་བླ་མེད་ཀྱི་ཉམས་ལེན་ལ་འཇུག་པའི་སྔོན་འགྲོ་ལྟ་བུ་ཞིག་ཡིན་ཅིང་། སྔགས་བླ་མེད་ཀྱི་ལམ་ཉམས་ལེན་བྱེད་པའི་ཚེ་དགེ་བའི་བཤེས་གཉེན་ནམ་རྡོ་རྗེ་སློབ་དཔོན་དེར་སངས་རྒྱས་དངོས་ཀྱི་འདུ་ཤེས་འཇོག་དགོས་པ་དང་། ལྷག་པར་དུ་བླ་མེད་ཀྱི་དབང་བཞི་ཉམས་མྱོང་གི་ཐོག་ནས་བསྐུར་བའི་བླ་མ་ལ་སངས་རྒྱས་ཡིན་པས་ཁྱབ་པར་བཞེད། རྒྱུ་མཚན་ནི། དབང་བཞི་པ་ངོ་སྤྲོད་པ་ལ་ཟུང་འཇུག་ངོ་སྤྲོད་དགོས་ཤིང་། ཟུང་འཇུག་ཉམས་མྱོང་གི་སྒོ་ནས་ངོ་སྤྲོད་པའི་གང་ཟག་ལ་མི་སློབ་པའི་ཟུང་འཇུག་རྒྱུད་ལ་ལྡན་པ་ཞིག་དགོས་པས་ཡིན། དེས་ན་སྔགས་ནས་བཤད་པའི་རྡོ་རྗེ་སློབ་དཔོན་དབང་བཞི་ཉམས་མྱོང་གི་སྟེང་ནས་རྫོགས་པར་བསྐུར་བའི་བླ་མ་ཡིན་ན་སངས་རྒྱས་ཡིན་པས་ཁྱབ་ཅེས་རྗོད་ཆོག །

ཚུལ་དེ་ལས་དང་པོ་བའི་སྐབས་སུ་ཡང་རིགས་བསྒྲེས་ཏེ་རང་གི་ཆོས་ཞུ་སའི་བླ་མ་ཐམས་ཅད་སངས་རྒྱས་ཡིན་པས་ཁྱབ་བམ་ཞེ་ན། དེར་མ་ཁྱབ་ཅེས་བརྗོད་དགོས། རང་རེར་ཐར་པ་དང་ཐམས་ཅད་མཁྱེན་པའི་ལམ་སྟོན་མཁན་དེ་བླ་མ་ཡིན་ཅིང་། དེ་ལ་སངས་རྒྱས་འབའ་ཞིག་མ་གཏོགས་བྱང་སེམས་ཚོགས་ལམ་པ་དང་སྦྱོར་ལམ་པ། བྱང་སེམས་མཐོང་ལམ་པ་དང་སྒོམ་ལམ་པ་ལྟ་བུ་གཏན་ནས་མེད་ཅེས་བརྗོད་རྒྱུ་ཧ་ཅང་ཁག་པོ་ཡིན། ལམ་མ་ཞུགས་ཀྱི་དགེ་བའི་བཤེས་གཉེན་མཚན་ཉིད་ཚང་བ་དེ་འདྲ་ཡོང་ཆོག་པ་ཡིན། ཕར་ཕྱིན་སྐབས་དང་པོའི་ནང་བྱང་སེམས་སྦྱོར་ལམ་པའི་ཡོངས་འཛིན་གསུང་བའི་ཚེ་ཡང་བླ་མ་ཡིན་ན་སངས་རྒྱས་ཡིན་པས་ཁྱབ་པ་གསུངས་མེད། དེས་ན་མན་ངག་གི་ལུགས་སུ་བླ་མ་ཚད་ལྡན་ཞིག་གིས་སྔགས་བླ་མེད་ཀྱི་ལམ་ཉམས་སུ་ལེན་པའི་སློབ་མར་ཐད་ཀ་ཐད་ཀར་ཉམས་ལེན་གྱི་རིམ་པ་བསྟན་པའི་དབང་དུ་བྱས་པ་ཡིན་པས་སྒྲ་ཇི་བཞིན་པར་ཁས་ལེན་མི་དགོས།

རྗེ་རིན་པོ་ཆེས་ལམ་རིམ་ཆེན་མོའི་བཤེས་གཉེན་བསྟེན་ཚུལ་གསུངས་པའི་སྐབས་བླ་མས་ཅི་གསུངས་བཀའ་བཞིན་བསྒྲུབ་དགོས་སམ་ཞེ་ན། ཆོས་མ་ཡིན་པ་སྨྲ་ན་བཟློག་པར་བྱའོ་ཞེས་འདུལ་བའི་ལུང་དྲངས་ཏེ་བླ་མས་བསྟན་པའི་དོན་དེ་དག་ལས་ཆོས་དང་མི་མཐུན་པ་ཞིག་ཡིན་ན་བཟློག་དགོས་པར་གསུངས། དེའི་མཇུག་ཏུ། དགེ་བའི་ཕྱོགས་ལ་མཐུན་པར་སྤྱོད་ལ། མི་དགེ་བའི་ཕྱོགས་ལ་མི་མཐུན་པར་སྤྱོད་དོ་ཞེས་མདོ་སྡེའི་ལུང་དྲངས་ཏེ་གསུངས་ཤིང་། སྔགས་བླ་མེད་ཀྱི་བཤེས་གཉེན་བསྟེན་ཚུལ་གྱི་སྐོར་བླ་མ་ལྔ་བཅུ་པའི་ནང་གསུངས་ཡོད་པས། དེའི་ལུང་། རིགས་པ་ཡིས་ནི་མི་ནུས་ན། །མི་ནུས་དེ་ལ་ཚིག་གིས་སྦྱང་། །ཞེས་པ་ཡང་དྲངས་པར་མཛད་དེ་གསུངས་ཡོད། འདི་ཧ་ཅང་ཆ་སྙོམས་པོ་ཡོད། གོང་དུ་བཤད་པ་ལྟར་མན་ངག་གི་ལུགས་ལྟར་ཁྲིད་ལུགས་མདོར་བསྡུས་པའི་ཚུལ་དུ་གསུངས་པའི་གཞུང་དུ་བླ་མ་ཡིན་ན་སངས་རྒྱས་ཡིན་པས་ཁྱབ་ཅེས་གསུངས་ཡོད།

སྔར་འབྲས་སྤུངས་སུ་བླ་མ་སྤྲུལ་སྐུ་ཡོད་པའི་ཁང་ཚན་ཞིག་ཡོད་ཅིང་། ཐེངས་ཤིག་བླ་སྤྲུལ་ཁག་གྲལ་འགོར་བཞུགས་ཏེ་ཚོགས་འཚོག་པའི་སྐབས་ཤིག་ཁང་ཚན་རྒན་དེས་གྲལ་གཞུག་ནས་ཡར། ཅི་མཛད་ལེགས་པར་མཐོང་དགོས་ན། །གང་བྱུང་མང་བྱུང་མ་གནང་ཨང་། །ཅི་གསུང་བཀའ་བཞིན་བསྒྲུབ་དགོས་ན། །གསུང་གསུང་འབེལ་པོ་མ་གནང་ཨང་། །ཞེས་ཚོགས་གཏམ་བཏང་སྐོར་སྔར་དོལ་རྒྱལ་ཚོགས་པས་བཀྲོངས་པའི་མཚན་ཉིད་སློབ་དཔོན་གྱིས་ངོས་ལ་བཤད་མྱོང་།

ཐེག་ཆེན་གྱི་ཆོས་འཆད་མཁན་ཞིག་གིས་བེའུ་བུམ་ལག་མཐིལ་ཙམ་ཞིག་སྟོན་པ་ཙུག་སྦེད་པ་ཙུག་བྱས་པས་མི་ཕན་པར། ངོ་མཚར་བཀའ་ནི་སྡེ་སྣོད་རྣམ་གསུམ་སྟེ། །གདམས་པ་སྐྱེས་བུ་གསུམ་གྱིས་མཛེས་པ་ཡིན། །བཀའ་གདམས་རིན་ཆེན་གསེར་གྱི་ཕྲེང་བ་འདི། །འགྲོ་བ་གང་གིས་བགྲངས་ཀྱང་དོན་ཡོད་འགྱུར། །
གསུངས་པ་ལྟར་གསུང་རབ་རབ་འབྱམས་ལ་གོ་བ་ཆགས་པའི་སྟེང་ནས་སྡེ་སྣོད་གསུམ་གྱི་གསུང་རབ་ཀྱི་དོན་བསྡུས་ཏེ་འཆད་ཤེས་པ་ཞིག་དགོས་པ་ལས། ཆོས་ཀྱི་འགྲོ་སྟངས་ཆ་ཚང་བ་ལེགས་པར་མི་ཤེས་པར་རང་དགར་བླ་མའི་མན་ངག་ཡིན་ཞེས་ཚིག་འགའ་ཞིག་ལ་དད་པ་རྐྱང་པའི་ལམ་ནས་འཇུག་དགོས་པ་ལྟ་བུ་ཞིག་ཏུ་གསུངས་ན་དེ་སྒྲ་ཇི་བཞིན་པར་ཁས་ལེན་མི་རུང་། འོན་ཀྱང་ཆོས་འབྲེལ་ཞུས་ཚར་བའི་བླ་མས་འདུལ་བའི་སྡེ་སྣོད་དང་མདོ་སྡེའི་སྡེ་སྣོད་དང་མི་མཐུན་པའི་སྤྱོད་པ་བསྐྱངས་ཚེ་སྐྱོན་བརྗོད་བྱེད་དགོས་པ་དང་བཟློག་དགོས་པ་ཡིན་ཡང་དེ་རྒྱུ་མཚན་དུ་བྱས་ཏེ་མ་དད་པ་སྐྱེ་མི་རུང་བར་གསུངས།

སྐྱབས་འགྲོའི་བློ་མ་སྐྱེས་སྔོན་ནས་སྟོང་པ་ཉིད་ཀྱི་དོན་བསམ་དགོས་པ།

དྲི་བ། འགའ་ཞིག་གིས་སྐྱེས་བུ་ཆུང་ངུ་དང་ཐུན་མོང་བའི་ལམ་གྱི་རྟོགས་པ་རང་རྒྱུད་ལ་མ་སྐྱེས་པའམ་དེ་ལ་མྱོང་བ་མ་ཐོན་བར་དུ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བར་བློ་སྦྱོང་བར་ཕན་ཐོགས་མེད་པར་རྗོད་ཀྱི་འདུག་པས་དེ་ལྟར་ཡིན་ནམ།

བཀའ་ལན། ངོས་ཀྱི་མཐོང་ཚུལ་ལྟར་ན། དབང་པོ་རྣོན་པོའི་དབང་དུ་བྱས་ན་རང་ཉིད་ནང་པར་མ་གྱུར་སྔོན་ནས་སྟོང་ཉིད་ཀྱི་ལྟ་བར་བསམ་བློ་གཏོང་དགོས་པར་མཐོང་གི་འདུག །ཚད་རྡུལ་དངོས་ཁམས་རིག་པ་དང་འབྲེལ་ནས་བཤད་ན་ནང་པའི་སྟོང་ཉིད་ཀྱི་ལྟ་བའི་སྐོར་དེ་ཡར་རྒྱས་ཧ་ཅང་ཆེན་པོ་ཕྱིན་པ་ཞིག་ཡིན་ཅིང་། ནུབ་ཕྱོགས་པའི་ཚད་རྡུལ་དངོས་ཁམས་རིག་པ་དེ་གཞི་ནས་གསར་དུ་འགོ་ཚུགས་པ་ཙམ་ཞིག་ཡིན། ངོས་ཀྱི་ངོ་ཤེས་རྒྱ་གར་བའི་རྡུལ་ཕྲན་ཚན་རིག་པ་རཱ་ཇཱ་ར་མནྣཱས། ནུབ་ཕྱོགས་པའི་སྤྱི་ཚོགས་ནང་ཚད་རྡུལ་དངོས་ཁམས་རིག་པ་དེ་ལྟ་ཚུལ་གསར་པ་ཞིག་ཡིན་ཀྱང་། རྒྱ་གར་ནང་ཚད་རྡུལ་དངོས་ཁམས་རིག་པའི་ལྟ་གྲུབ་ཀྱི་སྙིང་དོན་དར་འཕེལ་བྱུང་ནས་ལོ་ངོ་སྟོང་ཕྲག་གཉིས་ཕྱིན་ཟིན་ཞེས་བརྗོད་བྱུང་།

ངོས་ཀྱི་ངོ་ཤེས་ཚན་རིག་པ་དེ་དག་ལ་ནང་པའི་ལྟ་གྲུབ་དང་སེམས་ཁམས་རིག་པའི་སྐོར་འགྲེལ་བཤད་བྱེད་སྐབས་ཁོང་ཚོས་དམིགས་བསལ་དོ་སྣང་བྱེད་ཀྱི་འདུག །དེས་ན། ཡང་དག་ཤེས་འཚོལ་སྔོན་བཏང་སྟེ། །ཞེས་གསུངས་པ་ལྟར་གདུལ་བྱ་དབང་རྣོན་གྱི་དབང་དུ་བྱས་ཏེ་སྟོང་ཉིད་ཀྱི་ལྟ་བ་སྔོན་ལ་བསྐྱེད། དེ་ནས་བྱང་ཆུབ་ཀྱི་སེམས་རྒྱུད་ལ་སྐྱེ་བར་གསུངས་པ་ལྟར། ཐར་པ་ངོ་འཕྲོད་དེ་དེ་དོན་གཉེར་གྱི་བློ་སྐྱེ་བ་ལ་ཡང་སྟོང་ཉིད་ཀྱི་ལྟ་བ་དགོས་ལ། ཚད་མས་དྲངས་པའི་སྐྱབས་འགྲོ་རྣམ་པར་དག་པ་བརྟན་པོ་ཞིག་འབྱུང་བ་ལ་ཡང་སྟོང་ཉིད་ཀྱི་ལྟ་བ་དང་འབྲེལ་བ་ཡོད། སྐྱབས་འགྲོའི་བློ་མ་སྐྱེས་སྔོན་ནས་སྟོང་ཉིད་ཀྱི་དོན་བསམས་ཏེ་དེ་སྟོན་པའི་སྟོན་པ་དེ་སྨྲ་བ་ཟླ་མེད་པ་ཡིན་འདུག་སྙམ་དུ་བློར་ངེས་པ་ཞིག་ཡོང་བས་རང་ཉིད་ནང་པར་མ་གྱུར་སྔོན་ནས་སྟོང་ཉིད་ཀྱི་དོན་ལ་བསམ་བློ་གཏོང་དགོས་པ་ཡིན། ནང་པ་མིན་པའི་ཚན་རིག་པ་ཁག་ཅིག་གིས་ཀྱང་སྟོང་ཉིད་ཀྱི་ལྟ་བར་དོ་སྣང་བྱེད་ཀྱི་འདུག །

ཉམས་མྱོང་གི་རྟོགས་པ་སྐྱེ་བའི་ཆེད་དུ་དཀའ་བ་སྤྱད་དགོས།

དྲི་བ། ང་ཚོ་རང་གི་ཕ་ཡུལ་དུ་ལོག་པའི་རྗེས་གོང་དུ་༸གོང་ས་མཆོག་ནས་བཀའ་གནང་བའི་དོན་རྣམས་ཇི་ལྟར་ལག་ཏུ་ལེན་དགོས་པ་ཡིན།

བཀའ་ལན། དེ་སོ་སོར་རག་ལས་པ་ཡིན། གསུངས་ཏེ་བཞད། ངོས་ཀྱིས་བཤད་པ་རྣམས་གཙོ་བོ་གཞུང་གཅིག་གཞིར་བཞག་ནས་བཤད་པ་ཡིན་ཅིང་། སྤྱོད་འཇུག་བལྟ་རྒྱུ་གལ་ཆེན་པོ་ཡིན། དུས་རྒྱུན་དུ་གཞུང་དེ་དག་ཡང་ཡང་བལྟས་ཏེ་དེའི་ཐོག་ནས། རྗེ་རིན་པོ་ཆེའི་ལམ་རིམ་ཆེན་མོའི་ནང་། ཐོས་ནས་ཤེས་པར་བྱེད་པའི་དགོས་པ་ཡང་བྱེད་པ་ཡིན་པས་ཐོས་པའི་དོན་ལ་ནུས་པ་དང་བསྟུན་པའི་ལག་ལེན་རེ་གནད་དུ་ཆེའོ། །ཞེས་གསུངས་པ་ལྟར་ཇི་ཙམ་ཐུབ་ཚོད་ཀྱིས་རང་གིས་ཤེས་པའི་དོན་རྣམས་ལག་ལེན་ལ་འགེལ་ཐབས་བྱེད་དགོས། ཉིན་གཅིག་ལ་ཡོངས་རྫོགས་ལག་ལེན་ལ་འགེལ་ཐུབ་པ་མེད་ཀྱང་ཉམས་ལེན་ལ་འཁྱེར་བར་བྱ་སྙམ་པའི་འདུན་པ་དང་སྙིང་སྟོབས་བསྐྱེད་དེ་ཉམས་ལེན་གྱི་འགོ་ཞིག་འཛུགས་ཐུབ་ན། འགོ་སྟོད་དུ་ལག་ལེན་ལ་འགེལ་མ་ཐུབ་པའི་རིགས་རྣམས་ལོ་གཅིག་ཙམ་ཕྱིན་ཏེ་ལག་ལེན་ལ་འགེལ་ཐུབ་པ་དང་། ལོ་གཉིས་ཙམ་སོང་མཚམས་གཞི་ནས་ལག་ལེན་ལ་འགེལ་ཐུབ་པ་དེ་འདྲ་ཡོང་བ་ཡིན། དཔེར་ན། ངོས་ལ་མཚོན་ན། ཆུང་དུས་བྱང་ཆུབ་ཀྱི་སེམས་ལ་མོས་པ་ཧ་ཅང་ཆེན་པོ་ཡོད་ཀྱང་དེ་རྒྱུད་ལ་སྐྱེ་འོང་སྙམ་པ་ཕལ་ཆེར་མེད། ཧ་ཅང་ཁག་པོ་རེད་སྙམ་དུ་དྲན་གྱི་ཡོད། ཐེངས་ཤིག་སྟག་བྲག་རིན་པོ་ཆེར། བྱང་ཆུབ་ཀྱི་སེམས་རྒྱུད་ལ་སྐྱེ་རྒྱུ་ཧ་ཅང་ཁག་པོ་རེད་ཅེས་ཞུས་མྱོང་། སྐབས་དེར་སྟག་བྲག་རིན་པོ་ཆེས་སྐྱོན་མེད། བསྒོམས་ན་རྒྱུད་ལ་སྐྱེ་འོང་། ངོས་ཀྱི་རྒྱུད་ལ་ཡང་བྱང་ཆུབ་ཀྱི་སེམས་ཡོད་ཅེས་གསུངས་བྱུང་། སྐྱབས་སུ་མཆི།

དེ་ནས་གོང་དུ་བཤད་པ་ལྟར་རྒྱ་གར་དུ་སླེབས་ཏེ་སྤྱོད་འཇུག་གི་བཤད་ལུང་ཞུས་ཤིང་མི་ལ་ཡང་སྤྱོད་འཇུག་བཤད། རང་གིས་ཀྱང་ཉམས་ལེན་བྱས་པའི་འབྲས་བུར་བྱང་ཆུབ་ཀྱི་སེམས་ཞེས་རྗོད་པའི་ཚེ་སེམས་ཐག་ཉེ་པོ་ཡོད་པའི་ཚོར་བ་ཡོང་གི་འདུག་ལ། རྩོལ་མེད་ཀྱི་མྱོང་བ་སྐྱེས་ཡོད་ཅེས་ཐག་བཅད་ནས་བརྗོད་མི་ནུས་ཀྱང་རྩོལ་བཅས་ཀྱི་མྱོང་བ་སྐྱེས་ཡོད། དེ་སྐྱེ་བའི་གྲོགས་སམ་རྒྱབ་རྟེན་གྱི་གཙོ་བོ་སྟོང་ཉིད་ཀྱི་ལྟ་བ་དེ་ཡིན། སྟོང་ཉིད་ཀྱི་ལྟ་བར་མཚོན་ནའང་རྩོལ་བཅས་ཀྱི་མྱོང་བ་སྐྱེས་ཡོད། ཁ་སང་བཤད་པ་ལྟར་རྩོལ་མེད་ཀྱི་མྱོང་བ་ཡང་ཡོང་གི་ཡོད་པ་ལྟ་བུ་ཞིག་འདུག །ལམ་གཙོའི་ནང་། ནམ་ཞིག་རེས་འཇོག་མེད་པར་ཅིག་ཅར་དུ། །རྟེན་འབྲེལ་མི་བསླུར་མཐོང་བ་ཙམ་ཉིད་ནས། །ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། །དེ་ཚེ་ལྟ་བའི་དཔྱད་པ་རྫོགས་པ་ལགས། །ཞེས་གསུངས་པའི་དོན་དེ་ཡོང་གྲབས་བྱེད་ཀྱི་འདུག །དེ་དག་ཀྱང་བསྒོམས་ནས་བྱུང་བ་མ་གཏོགས་ཉིན་གཅིག་ལ་བྱུང་བ་ཞིག་མིན། ངོས་ཀྱིས་སྦོ་ཤོབ་ཅིག་བཤད་ན། ངོས་ཆུང་དུས་ནས་ཏཱ་ལའི་བླ་མའི་ཡང་སྲིད་དུ་ངོས་འཛིན་བྱས་ཤིང་སྔོན་གྱི་བག་ཆགས་ཏན་ཏན་ཡོད། འོན་ཀྱང་ཏཱ་ལའི་བླ་མའི་ཡང་སྲིད་ཡིན་པའི་མི་དེས་ཐོས་བསམ་སྒོམ་གསུམ་གྱི་ལམ་ནས་སློབ་གཉེར་བྱས། དཀའ་ལས་བརྒྱབ་པ་ལ་བརྟེན་ནས་ག་ལེར་ག་ལེར་རྟོགས་པ་དེ་དག་སྐྱེས་པ་ལས་དུས་གཅིག་ལ་སྐྱེས་པ་ཞིག་མིན། རྟོགས་པ་དེ་དག་ཏཱ་ལའི་བླ་མས་ཀྱང་དཀའ་ལས་བརྒྱབ་ནས་སྐྱེས་པ་ལས་གློ་བུར་དུ་སྐྱེས་པ་ཞིག་མིན་པས་ཁྱེད་རྣམས་ཀྱིས་ཉམས་མྱོང་གི་རྟོགས་པ་སྐྱེ་བའི་ཆེད་དུ་དཀའ་ལས་བརྒྱག་དགོས་པ་ལྟ་ཅི་སྨོས། གསུངས་ཏེ་བཞད།

ཆོས་ལུགས་མཐུན་སྒྲིལ་གྱི་སྐོར།

དྲི་བ། ཁ་སང་༸གོང་ས་མཆོག་ནས་ཆོས་ལུགས་ཆེ་ཁག་ཚང་མས་བྱམས་བརྩེའི་བསླབ་བྱ་གསུང་བཞིན་པ་དང་། འཇིག་རྟེན་བཀོད་པ་པོ་འདོད་པའི་ལུགས་ཀྱི་བཀོད་པ་པོ་དེ་བྱམས་བརྩེའི་བདག་ཉིད་ཅན་ཡིན་པར་གསུངས་སོང་། འོན་ཀྱང་བར་སྐབས་ཨ་རིར་འཇིགས་སྐུལ་བའི་དྲག་སྤྱོད་སྤེལ་བ་ལྟ་བུ་ཆོས་ལུགས་ཀྱི་འཐེན་འཁྱེར་ལ་བརྟེན་ནས་མི་གསོད་ཁྲག་སྦྱོར་བྱེད་པའི་གནས་ཚུལ་ཡོང་བཞིན་ཡོད་ཅིང་། འགའ་ཞིག་གིས་ཁ་ཆེའི་མིང་དང་འབྲེལ་ནས་འཇིགས་སྐུལ་གྱི་བྱ་བ་སྤེལ་བཞིན་པ་དེ་དག་འགྱུར་བ་གཏོང་བར་རང་རེའི་ངོས་ནས་ཐབས་ཤེས་བྱ་རྒྱུ་གང་ཡོད།

བཀའ་ལན། དེའི་ཐད་ངོས་ཀྱིས་ཇི་ཙམ་ཐུབ་ཚོད་ཀྱིས་འབད་བརྩོན་བྱེད་ཀྱི་ཡོད། ཁྱེད་ཚོས་ཀྱང་གོ་སྐབས་ནམ་བྱུང་ལ་བསམ་བློ་གཏོང་དགོས་པ་ལས། དེའི་ཐད་ང་ཚོར་བྱ་རྒྱུ་གང་ཡང་མེད་སྙམ་དུ་སྣང་མེད་དུ་བསྐྱུར་རྒྱུ་ཞིག་མིན། ཇི་ཙམ་ཐུབ་ཚོད་ཀྱིས་འབད་བརྩོན་བྱེད་དགོས། ཉེ་ཆར་ངོས་ཨི་ཊ་ལིའི་ལྷོ་ཕྱོགས་སི་སི་ལིར་ཕྱིན་པ་རེད། ཁུལ་དེར་ཨ་རབ་ཀྱི་ཡུལ་གྲུ་ལི་བི་ཡ་ནས་འབྱོར་བའི་བཙན་བྱོལ་བ་ཧ་ཅང་མང་པོ་འདུག །སི་སི་ལིའི་ Sicily ཡུལ་པ་རྣམས་ཀྱིས་བཙན་བྱོལ་དུ་འབྱོར་བ་དེ་དག་ལ་དངོས་གནས་ཡུལ་མི་གཅིག་གྱུར་རང་གི་འདུ་ཤེས་བཞག་སྟེ་རོགས་རམ་ཧ་ཅང་ཡག་པོ་བྱེད་ཀྱི་འདུག་པར་ངོས་ཀྱིས་བསྔགས་བརྗོད་ཆེན་པོ་བྱས་པ་ཡིན། སྐབས་དེ་དུས་ངོས་ཀྱིས་ཁྱེད་ཚོ་དང་བཙན་བྱོལ་དུ་སླེབས་པ་དེ་དག་གི་དབར་འབྲེལ་བ་ཧ་ཅང་ཡག་པོ་འདུག་པས་དེ་དག་བརྒྱུད་དེ་རིམ་པས་ཁོང་ཚོ་གང་ནས་བཙན་བྱོལ་དུ་ཡོང་སའི་ཨ་རབ་ཀྱི་ཡུལ་གྲུའི་ནང་དཀའ་ངལ་སེལ་ཐབས་དང་། ཞི་བདེ་སྤེལ་ཐབས་ཐད་འབད་བརྩོན་བྱེད་ཐུབ་ན་ལེགས་པོ་འདུག་ཅེས་འབོད་སྐུལ་བྱས་པ་ཡིན།

དེ་བཞིན་དུ་རྒྱ་གར་དུ་གནས་སྡོད་ཁ་ཆེའི་གྲོགས་པོ་རྣམས་ལ་ཡང་། རྒྱ་གར་ནང་གི་ཁ་ཆེ་བ་རྣམས་ཀྱིས་ཁ་ཆེ་ནང་ཁུལ་མི་མཐུན་པ་ཡོད་པ་དེ་དག་ཕན་ཚུན་འཆམ་མཐུན་ཡོང་བའི་ཐད་ཐབས་ཤེས་བྱ་རྒྱུ་མི་འདུག་གམ་ཞེས་ཐེངས་མང་པོར་བཤད་ཡོད་ལ། དེ་དག་ཕན་ཚུན་འཆམ་མཐུན་ཡོང་ཆེད་འབད་བརྩོན་བྱེད་ཀྱི་ཡོད། ཁྱེད་ཚོས་ཀྱང་གོ་སྐབས་བྱུང་ན་དེའི་ཐད་གང་ཐུབ་བྱ་རྒྱུ་སེམས་ལ་གཞག་དགོས་པ་ཡིན།

སྔར་ཕྱི་ལོ་ ༡༩༦༠ རེ་གྲངས་ནང་བྱུང་བའི་གནས་ཚུལ་ཞིག་ལ་ངོས་ཀྱི་ངོ་ཤེས་ཕྱི་རྒྱལ་གྱི་སྐྱེས་མ་ཞིག་ཡོད། མོ་རང་ཀརྨ་པའི་སློབ་མ་རེད། ཉིན་ཞིག་ངོས་ལ། རྨི་ལམ་ནང་ལྷ་སྐུ་འདྲ་མིན་མང་པོ་མཐོང་གི་འདུག་པས་ས་དང་པོ་ཐོབ་པ་མིན་ནམ་ཞེས་བརྗོད་བྱུང་། དེར་ཁྱོད་ཀྱིས་ས་དང་པོ་ཐོབ་མེད་ཅེས་བརྗོད་རྒྱུ་བདེ་པོ་མེད་སྟབས། ས་དང་པོ་ཐོབ་པ་ཡིན་ན་ཡོན་ཏན་གཞན་དག་ཀྱང་མང་པོ་ཡོད་ཅེས་བརྗོད་པ་ཡིན། གསུངས་ཏེ་བཞད། དཔེར་ན། གཞུང་འདིར། འཇིག་རྟེན་ཁམས་བརྒྱ་ཀུན་ནས་གཡོ་བར་ནུས་པར་གྱུར་པའང་ཡིན། །ཞེས་གསུངས་པ་དེ་དག་ཀྱང་དགོས་པ་ཡིན། རྨི་ལམ་ནང་ལྷ་སྐུ་སོགས་འདྲ་མིན་མཐོང་སྟེ་མངོན་པའི་ང་རྒྱལ་ལྟ་བུ་སྐྱེས་ནས་ང་ས་དང་པོ་ཐོབ་པ་མིན་ནམ་ཞེས་བཤད་པ་རེད། གསུངས་ཏེ་བཞད། དྲིས་ལན་ཟིན་མཚམས་དངོས་གཞིའི་བཀའ་ཁྲིད་མུ་མཐུད།

དངོས་གཞིའི་བཀའ་ཁྲིད་མུ་མཐུད།

བྱང་ཆུབ་སེམས་དཔའ་དེ་ནི་དགའ་བ་མཆོག་ཏུ་གྱུར་འཆང་ཞིང༌། །

འཇིག་རྟེན་ཁམས་བརྒྱ་ཀུན་ནས་གཡོ་བར་ནུས་པར་གྱུར་པའང་ཡིན། །

ས་ནས་སར་གནོན་བྱེད་ཅིང་གོང་མར་རབ་ཏུ་འགྲོ་བར་འགྱུར། །

ཞེས་གསུངས་ཏེ། ཚོགས་ལམ་མ་ཐོབ་ཀྱི་བར་རྩོལ་བ་བསྐྱེད་དགོས་ཤིང་། ཚོགས་ལམ་ཐོབ་སྟེ་ཉམས་དྲོད་ལྟ་བུ་ཐོབ་པ་དང་། ལྷག་པར་དུ་སྦྱོར་ལམ་རིམ་གྱིས་བགྲོད་དེ་ས་དང་པོའི་ཡེ་ཤེས་རྒྱུད་ལ་སྐྱེས་པའི་ཚེ་གདེང་ཚོད་ཆ་ཚང་བ་རྙེད་པར་འགྱུར་ལ། དེའི་ཚེ་སེམས་ཀྱི་སྟོབས་ཀྱིས་ལུས་ལ་ཡང་ལྡང་བ་ཡང་བ་སོགས་དགེ་བ་སྟོབས་ཆེན་བསྒྲུབ་པའི་ནུས་པ་འཐོབ་འོང་བ་ཡིན།

དེ་ཚེ་འདི་ཡི་ངན་འགྲོའི་ལམ་རྣམས་མཐའ་དག་འགག་པར་འགྱུར། །

དེ་ཚེ་འདི་ཡི་སོ་སོ་སྐྱེ་བོའི་ས་རྣམས་ཐམས་ཅད་ཟད། །

ཅེས་ས་དང་པོ་ཐོབ་པའི་ཚེ་སོ་སྐྱེའི་ས་ལས་འདས་ཏེ་འཕགས་ལམ་ཐོབ་པ་དང་། དུས་ད་ལྟའི་བར་གཏི་མུག་བདེན་འཛིན་གྱི་གཞན་དབང་དུ་བཏང་སྟེ་སྲིད་པ་འཁོར་བར་འཁོར་མཚམས་ཆད་པ་ཡིན།

རིགས་དང་བློ་ཡི་སྟོབས་ཀྱིས་ཉན་རང་ཟིལ་གྱིས་གནོན་ཚུལ།

འདི་ནི་འཕགས་པ་བརྒྱད་པ་ཇི་ལྟ་དེ་ལྟར་ཉེ་བར་བསྟན། །

ཞེས་པ་ནས།

བསོད་ནམས་དག་གི་དབང་གིས་ཕམ་བྱས་རྣམ་པར་འཕེལ། །

ཞེས་གསུངས་ཏེ། སྟོང་ཉིད་མངོན་སུམ་དུ་རྟོགས་པའི་ཉམས་མྱོང་དང་ཞི་ལྷག་ཟུང་དུ་འབྲེལ་བའི་ས་དང་པོའི་ཇི་ལྟ་བ་རྟོགས་པའི་ལྷག་མཐོང་སྐྱེས་པའི་བྱང་ཆུབ་སེམས་དཔའ་དེས་ཐུབ་པའི་དབང་པོའི་གསུང་ལས་སྐྱེས་པའི་ཉན་ཐོས་དང་རང་སངས་རྒྱས་གཉིས་བསོད་ནམས་ཀྱི་དབང་གིས་ཕམ་པར་བྱེད་པར་གསུངས། འོ་ན་བྱང་སེམས་དེས་བསོད་ནམས་ཀྱི་སྟོབས་ཀྱིས་ཉན་རང་དགྲ་བཅོམ་པ་ཟིལ་གྱིས་གནོན་པའི་ནུས་པ་ས་དང་པོའི་ཚེ་ཐོབ་ཀྱང་། དེ་དག་སྟོང་ཉིད་ཀྱི་ལྟ་བ་གོང་ནས་གོང་དུ་ཁྱད་ཞུགས་པའི་བློའི་སྟོབས་ཀྱིས་ཟིལ་གྱིས་གནོན་པའི་ནུས་པ་ནམ་ཐོབ་པ་ཡིན་ཞེས་དྲིས་པ་ལ།

དེ་ནི་རིང་དུ་སོང་བར་བློ་ཡང་ལྷག་པར་འགྱུར། །

ཞེས་གསུངས་ཏེ། ས་བདུན་པ་རིང་དུ་སོང་བའི་ཚེ་བློའི་སྟོབས་ཀྱིས་ཟིལ་གྱིས་གནོན་ནུས་པར་གསུངས། འདི་གནད་འགག་ཆེན་པོ་ཡིན། འཇུག་པ་རང་འགྲེལ་ལས། འཕགས་པ་ས་བཅུ་པ་ལས་ཀྱང་ཀྱཻ་རྒྱལ་བའི་སྲས་དག་འདི་ལྟ་སྟེ། དཔེར་ན། རྒྱལ་པོ་ཆེན་པོའི་རིགས་སུ་སྐྱེས་པའི་རྒྱལ་པོའི་བུ་རྒྱལ་པོའི་མཚན་དང་ལྡན་པ་ནི་སྐྱེས་པ་ཙམ་གྱིས་རྒྱལ་པོའི་བྱིན་གྱིས་བློན་པོའི་ཚོགས་ཐམས་ཅད་ཟིལ་གྱིས་གནོན་གྱི་རང་གི་བློ་ཡི་སྟོབས་ཀྱིས་རྣམ་པར་དཔྱད་པས་ནི་མ་ཡིན་ནོ། །ནམ་དེ་ནར་སོན་པར་གྱུར་པ་ན་དེའི་ཚེ་རང་གི་བློ་ཡི་སྟོབས་སྐྱེས་པས་བློན་པོའི་བྱ་བ་ཐམས་ཅད་ལས་ཤིན་ཏུ་འདས་པ་ཡིན་ནོ། །ཀྱཻ་རྒྱལ་བའི་སྲས་དག་དེ་བཞིན་དུ་བྱང་ཆུབ་སེམས་དཔའ་ཡང་སེམས་སྐྱེས་མ་ཐག་ཏུ་ལྷག་པའི་བསམ་པའི་ཆེ་བ་ཉིད་ཀྱིས་ཉན་ཐོས་དང་རང་སངས་རྒྱས་ཐམས་ཅད་ཟིལ་གྱིས་གནོན་གྱི་རང་གི་བློ་ཡི་སྟོབས་ཀྱིས་རྣམ་པར་དཔྱད་པས་ནི་མ་ཡིན་ནོ། །བྱང་ཆུབ་སེམས་དཔའི་ས་བདུན་པ་འདི་ལ་གནས་པའི་བྱང་ཆུབ་སེམས་དཔའ་ནི་རང་གི་ཡུལ་ཤེས་པའི་ཆེ་བ་ལ་གནས་པས་ཉན་ཐོས་དང་རང་སངས་རྒྱས་ཀྱི་བྱ་བ་ཐམས་ཅད་ལས་ཤིན་ཏུ་འདས་པ་ཡིན་ནོ་ཞེས་ཇི་སྐད་གསུངས་པ་ལྟ་བུའོ། །དེའི་ཕྱིར་དེ་ལྟ་ན་རིང་དུ་སོང་བ་ཁོ་ན་ནས་བྱང་ཆུབ་སེམས་དཔས་རང་གི་བློ་ཡི་སྟོབས་སྐྱེས་པས་ཀྱང་ཉན་ཐོས་དང་རང་སངས་རྒྱས་དག་ཟིལ་གྱིས་གནོན་པར་འགྱུར་གྱི། ས་འོག་མ་རྣམས་སུ་ནི་མ་ཡིན་ནོ་ཞེས་བྱ་བ་ཤེས་པར་བྱའོ། །ཞེས་སྙིང་སྟོབས་དང་བསོད་ནམས་ཀྱི་ནུས་པའི་ཆ་ནས་ཉན་རང་དགྲ་བཅོམ་པ་ལས་ཀྱང་ཆེས་ལྷག་པར་གྱུར་པར་གསུངས།

ས་བཅུ་པའི་མདོས་བྱང་ཆུབ་སེམས་དཔའ་ས་དང་པོ་བ་དང་གཉིས་པ་བ་ལ་སོགས་པས་ཉན་རང་རིགས་ཀྱི་སྒོ་ནས་ཟིལ་གྱིས་གནོན་པ་ལས་བློ་སྟོབས་ཀྱིས་ཟིལ་གྱིས་གནོན་མི་ནུས་པར་གསུངས་པ་དེས་གང་བསྟན་པ་ཡིན་ཞེ་ན། འཇུག་འགྲེལ་ལས། ལུང་འདི་ལས་ནི་ཉན་ཐོས་དང་རང་སངས་རྒྱས་རྣམས་ལ་ཡང་ཆོས་ཐམས་ཅད་རང་བཞིན་མེད་པར་ཤེས་པའང་ཡོད་དོ་ཞེས་བྱ་བ་གསལ་བར་ངེས་ཏེ་དེ་ལྟ་མ་ཡིན་ན་དངོས་པོ་རང་བཞིན་མེད་པ་ཡོངས་སུ་ཤེས་པ་དང་བྲལ་བའི་ཕྱིར་འཇིག་རྟེན་པའི་འདོད་ཆགས་དང་བྲལ་བ་ལྟར་དེ་དག་ཀྱང་སེམས་དང་པོ་བསྐྱེད་པའི་བྱང་ཆུབ་སེམས་དཔས་ཀྱང་རང་གི་བློས་རྣམ་པར་དཔྱད་པས་ཀྱང་ཟིལ་གྱིས་གནོན་པར་འགྱུར་ལ། ཕྱི་རོལ་པ་བཞིན་དུ་འདི་དག་གིས་ཁམས་གསུམ་ན་སྤྱོད་པའི་ཕྲ་རྒྱས་ཐམས་ཅད་སྤངས་པར་ཡང་མི་འགྱུར་རོ། །གཟུགས་ལ་སོགས་པའི་རང་གི་ངོ་བོ་ལ་དམིགས་པས་ཕྱིན་ཅི་ལོག་ཏུ་གྱུར་པའི་ཕྱིར་གང་ཟག་གི་བདག་མེད་པ་རྟོགས་པར་ཡང་མི་འགྱུར་ཏེ། བདག་ཏུ་གདགས་པའི་རྒྱུ་ཕུང་པོ་ལ་དམིགས་པའི་ཕྱིར་རོ། །ཞེས་གསུངས།

ལུང་འདིའི་ནང་ཉན་ཐོས་དང་རང་སངས་རྒྱས་རྣམས་ཀྱིས་ཆོས་ཀྱི་བདག་མེད་རྟོགས་པ་ཡོད་པར་གསུངས་པའི་དོན་ནི། སྤྱིར་ནང་པའི་གྲུབ་མཐའ་སྨྲ་བའི་གྲས་ནས་ཐེག་ཆེན་པས་ཆོས་ཀྱི་བདག་མེད་ཁས་ལེན་པ་དང་། ཉན་རང་རྣམས་ཀྱིས་གང་ཟག་གི་བདག་མེད་རྟོགས་པ་ཙམ་གྱིས་ཉོན་མོངས་སྤོང་ནུས་སུ་འདོད་པ་ལས། ཉན་རང་རྣམས་ཀྱིས་ཤེས་སྒྲིབ་སྤོང་བའི་གཉེན་པོ་ཆོས་ཀྱི་བདག་མེད་བསྒོམ་མི་དགོས་པར་འདོད་པ་ཡང་ཡོད། དཔེར་ན། མངོན་རྟོགས་རྒྱན་དུ། གཟུང་དོན་རྟོག་པ་སྤོང་ཕྱིར་དང་། །འཛིན་པ་མི་སྤོང་ཕྱིར་དང་ནི། །རྟེན་གྱི་བསེ་རུ་ལྟ་བུའི་ལམ། །ཡང་དག་བསྡུས་པར་ཤེས་པར་བྱ། །ཞེས་གསུངས་ཏེ་ཉན་ཐོས་ཀྱི་རྟོགས་རིགས་དང་། རང་རྒྱལ་གྱི་རྟོགས་རིགས། བྱང་ཆུབ་སེམས་དཔའི་རྟོགས་རིགས་ཏེ་རྟོགས་རིགས་མི་འདྲ་བ་གསུམ་གསུངས་ཏེ། གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པའི་བདག་མེད་དང་། སེམས་ཙམ་པས་འདོད་པའི་གཟུང་འཛིན་རྫས་གཞན་གྱིས་སྟོང་པའི་བདག་མེད་ཀྱི་རྣམ་གཞག་སོགས་གསུངས་པར་མདོའི་ཁུངས་ཡོད་ཀྱང་རིགས་པའི་གནོད་པ་དང་བཅས་པ་ཡིན་པས་ལུགས་འདིར་ཉན་རང་གིས་ཆོས་ཀྱི་བདག་མེད་རྟོགས་པར་ཁས་ལེན་པ་ཡིན།

གལ་ཏེ་ཉན་རང་གིས་ཆོས་ཀྱི་བདག་མེད་མ་རྟོགས་ན་ཉན་རང་དགྲ་བཅོམ་པའི་རྒྱུད་ལ་ཆོས་ཀྱི་བདག་མེད་རྟོགས་པའི་བློ་མེད་པས་ཆོས་ཀྱི་བདག་མེད་རྟོགས་པའི་བྱང་སེམས་ས་དང་པོ་བས་བློའི་སྟོབས་ཀྱིས་ཀྱང་ཉན་རང་ཟིལ་གྱིས་གནོན་དགོས་པ་ལས། དེ་ལྟར་ཟིལ་གྱིས་གནོན་མི་ནུས་པར་ས་བདུན་པའི་སྐབས་གཞི་ནས་ཉན་རང་བློའི་སྟོབས་ཀྱིས་ཟིལ་གྱིས་གནོན་པའི་ནུས་པ་ཐོབ་པར་གསུངས་པས་ཉན་རང་ལ་ཆོས་ཀྱི་བདག་མེད་རྟོགས་པ་ཡོད་དགོས་པར་བསྒྲུབས་པ་ཡིན།

དེ་ནས་ཉན་རང་དགྲ་བཅོམ་པས་ཆོས་ཀྱི་བདག་མེད་རྟོགས་པའི་རིགས་པ་གཉིས་པ་ནི་ཕྱི་རོལ་པ་བཞིན་དུ་འདི་དག་གིས་ཁམས་གསུམ་ན་སྤྱོད་པའི་ཕྲ་རྒྱས་ཐམས་ཅད་སྤངས་པར་ཡང་མི་འགྱུར་རོ། །ཞེས་གོང་དུ་དྲངས་པ་ལྟར་ཉན་རང་དགྲ་བཅོམ་པ་དེ་དག་གིས་ཆོས་ཀྱི་བདག་མེད་མ་རྟོགས་ན་གཟུགས་ཁམས་དང་གཟུགས་མེད་ཁམས་ལ་སོགས་པའི་ཉོན་མོངས་པ་རྣམས་སྤོང་མི་ནུས་པར་གསུངས།

གང་ཟག་རང་རྐྱ་ཐུབ་པའི་རྫས་ཡོད་ཀྱི་བདག་མེད་པའི་དོན་བསྒོམས་ཏེ་ཉམས་མྱོང་ཇི་ཙམ་ཐོན་ཡང་དེས་བདེན་འཛིན་གྱི་གཉེན་པོ་བྱེད་མི་ནུས། འོ་ན་བདེན་འཛིན་ཤེས་སྒྲིབ་ཡིན་པས་གང་ཟག་རང་རྐྱ་ཐུབ་པའི་རྫས་ཡོད་ཀྱི་བདག་མེད་རྟོགས་པའི་བློ་དེ་དེའི་གཉེན་པོར་མི་རུང་ཡང་ཉོན་མོངས་པའི་གཉེན་པོར་འགྲོ་ཞེས་བརྗོད་ན། བདེན་འཛིན་ཉིད་ཉོན་མོངས་པ་ཡིན་པས་ཉོན་མོངས་ལ་ཡང་དམིགས་རྣམ་ཅན་གྱི་ཉོན་མོངས་དང་ཐལ་འགྱུར་བའི་ཐུན་མོང་མིན་པའི་ཉོན་མོངས་ཀྱི་དབྱེ་བ་སྟེ། གཉེན་པོ་བདག་མེད་པའི་ལྟ་བའམ་སྟོང་ཉིད་ཀྱི་རྣམ་གཞག་ལ་ཕྲ་རགས་ཀྱི་འཇོག་སྟངས་མི་འདྲ་བ་ཡོད་པའི་དབང་གིས་ཉོན་མོངས་ལ་ཡང་འཇོག་སྟངས་མི་འདྲ་བ་ཡོད།

ཆགས་སོགས་གཏི་མུག་ལས་ཐ་མི་དད་པར་འཇུག་ཚུལ།

དེ་ལྟར་ཡང་ཨཱརྱ་དེ་བས་མཛད་པའི་བཞི་བརྒྱ་པ་ལས། ལུས་ལ་ལུས་དབང་ཇི་བཞིན་དུ། །གཏི་མུག་ཀུན་ལ་གནས་གྱུར་ཏེ། །དེ་ཕྱིར་ཉོན་མོངས་ཐམས་ཅད་ཀྱང་། །གཏི་མུག་བཅོམ་པས་བཅོམ་པར་འགྱུར། །ཞེས་མིག་དང་སྣ་དང་རྣ་བ་དང་ལྕེའི་དབང་པོ་སྟེ་དཔེར་ན། རྣ་བའི་དབང་པོ་ལ་མིག་གི་དབང་པོས་མ་ཁྱབ་ཀྱང་དབང་པོ་གཞན་ཀུན་ལ་ལུས་ཀྱི་དབང་པོས་ཁྱབ་པ་བཞིན་དུ། གཏི་མུག་གིས་ཆགས་སྡང་གི་ཉོན་མོངས་ཀུན་ལ་ཁྱབ་སྟེ་གནས་པར་གསུངས། དེ་ལྟ་བུའི་གཏི་མུག་གི་གཉེན་པོ་གང་ཡིན་ཞེ་ན། རྟེན་ཅིང་འབྲེལ་བར་འབྱུང་བ་གང་། །མཐོང་ན་གཏི་མུག་འབྱུང་མི་འགྱུར། །དེ་ཕྱིར་འབད་པ་ཀུན་གྱིས་འདིར། །གཏམ་དེ་ཁོ་ན་བསྙད་པར་བྱ། །ཞེས་གསུངས་ཏེ་རྟེན་འབྱུང་གི་དེ་ཁོ་ན་ཉིད་ཤེས་པའི་སྒོ་ནས་གཏི་མུག་འཇོམས་དགོས་པར་གསུངས། རྟེན་འབྱུང་གི་དེ་ཁོ་ན་ཉིད་ཅེས་པ་སྟོང་ཉིད་ཕྲ་མོར་གོ་བ་ཡིན།

གཞུང་དེའི་འགྲེལ་པ་དཔལ་ལྡན་ཟླ་བ་གྲགས་པས་མཛད་པར། འདོད་ཆགས་ལ་སོགས་པ་དག་ཀྱང་གཏི་མུག་གིས་ཀུན་ཏུ་བརྟགས་པའི་དངོས་པོའི་རང་བཞིན་ཁོ་ན་ལ་སྡུག་པ་དང་མི་སྡུག་པ་ལ་སོགས་པའི་ཁྱད་པར་སྒྲོ་འདོགས་པར་འཇུག་པ་ཉིད་ཀྱི་ཕྱིར་གཏི་མུག་ལས་ཐ་མི་དད་པར་འཇུག་པར་འགྱུར་ཞིང་། གཏི་མུག་ལ་བརྟེན་པར་ཡང་འགྱུར་ཏེ་གཏི་མུག་གཙོ་བོ་ཉིད་ཀྱི་ཕྱིར་རོ། །ཞེས་གསུངས། འདིའི་སྐབས་གཏི་མུག་གིས་རྒྱུ་བྱས་ཏེ་སྐྱེས་པར་གསུངས་པའི་ཉོན་མོངས་ནི་གོང་དུ་བཤད་པའི་དམིགས་རྣམ་ཅན་གྱི་ཉོན་མོངས་དེ་དག་ཡིན། དཔེར་ན། རང་རང་ལ་འཛིན་སྟངས་མི་འདྲ་བ་ཡོད་པའི་ཆགས་སྡང་རགས་པའི་རིགས་རྣམས་ཡིན།

དེ་ནས་གཏི་མུག་ལས་ཐ་མི་དད་པར་འཇུག་གསུངས་པ་གཏི་མུག་དང་མཚུངས་ལྡན་དུ་སོང་བའི་ཆགས་སྡང་ལ་གོ་ཞིང་དེ་དག་ཆགས་སྡང་ཕྲ་མོ་ཡིན་པས་ཐ་སྙད་དུ་རང་མཚན་བཞེད་པའི་གྲུབ་མཐའ་སྨྲ་བ་རྣམས་ཀྱིས་ཉོན་མོངས་པར་ངོས་འཛིན་མི་བྱེད། དེ་ཡང་ཐ་སྙད་དུ་རང་མཚན་བཞེད་པའི་གྲུབ་མཐའ་སྨྲ་བ་རྣམས་ཀྱིས་དེ་ནི་ཡུལ་ཡིད་དུ་འོང་བ་ལ་དེ་ལྟར་ཡིད་དུ་འོང་བ་ཡིན་སྙམ་དུ་འཛིན་པ་ཙམ་ཡིན་པས་འདོད་ཆགས་མིན་ཞེས་བརྗོད་པ་ཡིན། ཆོས་རྣམས་ངོ་བོ་ཉིད་ཀྱིས་གྲུབ་པའམ་སྣང་བ་ལྟར་གྲུབ་པ་གཏན་ནས་མེད་པར་འདོད་པའི་ལྟ་བ་དང་འབྲེལ་ནས་བཤད་ན། ཆགས་སྡང་ཕྲ་མོ་དེ་དག་གཏི་མུག་བདེན་འཛིན་དང་མཚུངས་ལྡན་དུ་སོང་བར་འཇོག་པ་ཡིན།

དེས་ན། གཏི་མུག་དང་ཐ་མི་དད་པར་འཇུག་པ་སྟེ་གཏི་མུག་དང་མཚུངས་ལྡན་དུ་སོང་བའི་ཆགས་སྡང་ཕྲ་མོའི་རིགས་ཤིག་དང་། གཏི་མུག་ལ་བརྟེན་ནས་འབྱུང་བ་སྟེ་དམིགས་རྣམ་ཅན་གྱི་ཉོན་མོངས་སུ་གསུངས་པའི་ཆགས་སྡང་རགས་པའི་རིགས་བཅས་གཉིས་ཡོད། ཆགས་སྡང་རགས་པ་འདི་རིགས་གཏི་མུག་ལ་བརྟེན་ནས་འཇུག་པ་ལས་གཏི་མུག་དང་མཚུངས་ལྡན་དུ་སོང་བ་མིན་གསུངས་པ་འདི་དག་ཤིན་ཏུ་གལ་ཆེན་པོ་ཡིན། དེ་བཞིན་དུ་ཁ་སང་ཞུས་པ་ལྟར་ཚུལ་མིན་ཡིད་བྱེད་ཀྱི་རྣམ་རྟོག་སྐྱེ་སྟངས་དང་། ཚན་རིག་པ་ཨེ་རོན་བེཀ་ Aaron Beck གི་བཤད་སྟངས། རང་གི་ཉམས་མྱོང་སོགས་སྦྲེལ་ནས་དཔྱད་པ་བྱ་རྒྱུ་གལ་ཆེན་པོ་ཡིན་ལ། དེ་ལྟར་བསམ་བློ་བཏང་ན་བློའི་འགྲོ་སྟངས་ཀྱི་རིགས་འདི་དག་ཚོད་ཐིག་པ་ཞིག་ཡོང་བ་ཡིན།

དེས་ན་གཏི་མུག་དང་ཐ་མི་དད་པར་འཇུག་པར་གསུངས་པའི་ཆགས་སྡང་གི་ཉོན་མོངས་ལ་དམིགས་གཏད་མཐའ་དག་བཤིག་པའི་སྟོང་ཉིད་ངེས་པའི་བློས་གནོད་པ་ལས་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་བ་ངེས་པའི་བློས་གནོད་མི་ནུས། དེ་ལྟར་མི་ནུས་པའི་རྒྱུ་མཚན་ནི། བྱམས་སོགས་རྨོངས་དང་འགལ་མེད་ཕྱིར། །ཤིན་ཏུ་ཉེས་པ་ཚར་གཅོད་མིན། །ཞེས་གསུངས་པ་ལྟར། ཕན་ཚུན་འཛིན་སྟངས་འགལ་བ་མིན་པའི་དབང་གིས་ཡིན། དེ་ཡང་། གང་ཟག་རང་རྐྱ་ཐུབ་པའི་རྫས་སུ་མ་གྲུབ་པར་མཐོང་བ་ཙམ་གྱིས་གང་ཟག་རང་བཞིན་གྱིས་གྲུབ་པར་འཛིན་པའི་འཛིན་པ་དང་ལྷན་ཅིག་ཏུ་འབྱུང་བའམ་དེས་དྲངས་པའི་ཉོན་མོངས་ལ་གནོད་མི་ནུས་པར་གསུངས།

ཁ་སང་དྲི་བ་ཞིག་བྱུང་བ་ལྟར། གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པར་འཛིན་པའི་འཛིན་པ་ལ་ཡང་ཀུན་བཏགས་དང་ལྷན་སྐྱེས་གཉིས་ཡོད། མུ་སྟེགས་པས་འདོད་པའི་ཕུང་པོ་ལས་དོན་གཞན་པའི་རྟག་གཅིག་རང་དབང་བའི་བདག་ཏུ་ལྟ་བ་དེས་ཕུང་པོ་མི་རྟག་པ་དང་ཕུང་པོ་ལས་དོན་གཞན་པའི་བདག་དེ་རྟག་གཅིག་རང་དབང་བར་འཛིན་པ་ཡིན་པས་ཕུང་པོ་དང་མཚན་ཉིད་མི་མཐུན་པའི་རང་རྐྱ་བའི་བདག་ཏུ་གྲུབ་པར་འཛིན་པ་ཡིན་ལ། དེ་ལ་ཀུན་བཏགས་མ་གཏོགས་མི་འབྱུང་། འདི་ནི་གཞུང་འདི་ལས། གང་དག་དུད་འགྲོར་བསྐལ་མང་བརྐྱལ་གྱུར་པ། །དེས་ཀྱང་མ་སྐྱེས་རྟག་འདི་མ་མཐོང་ལ། །ངར་འཛིན་དེ་དག་ལ་ཡང་འཇུག་མཐོང་སྟེ། །དེས་ན་ཕུང་པོ་ལས་གཞན་བདག་འགའ་མེད། །ཅེས་གསུངས་པ་དེ་ཡིན་ཞིང་འདིའི་སྐོར་གཤམ་དུ་འཐོན་རྒྱུ་ཡིན། དེས་ན་གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་འཛིན་པ་ཀུན་བཏགས་དང་ལྷན་སྐྱེས་གཉིས་ལས། ཕུང་པོ་དང་མཚན་ཉིད་མི་མཐུན་པའི་རང་རྐྱ་བར་འཛིན་པ་དེ་ཀུན་བཏགས་དང་། ཕུང་པོ་དང་མཚན་ཉིད་མཐུན་པའི་རང་རྐྱ་བར་འཛིན་པ་དེ་ལྷན་སྐྱེས་ཡིན།

གཟུང་འཛིན་གཉིས་སྟོང་སྒོམ་པའི་བློས་ཆགས་སྡང་ཕྲ་མོར་མི་གནོད་པ།

དེ་ནས་སེམས་ཙམ་པས་བཤད་པའི་གཟུང་འཛིན་གཉིས་སྟོང་གི་དེ་ཁོ་ན་ཉིད་དེ་ཡིན། གསུངས་ཏེ་བཞད། སེམས་ཙམ་པས་གསུངས་པའི་དེ་ཁོ་ན་ཉིད། སེམས་ཙམ་པས་བཤད་པ་ཞེས་ལེགས་ལྡན་གྱི་བག་ཆགས་བསླེབ་གྲབས་བྱེད་ཀྱི་འདུག །གསུངས་ཏེ་བཞད། ལེགས་ལྡན་གྱི་རྟོག་གེ་འབར་བའི་ནང་སེམས་ཙམ་པའི་ལྟ་གྲུབ་འགོག་པའི་སྐབས་དེར་ཐོགས་མེད་སྐུ་མཆེད་ལ་བཅོམ་ལྡན་འདས་ཀྱི་ལུང་གིས་ཟིན་པའི་དཔལ་མགོན་འཕགས་པ་ཀླུ་སྒྲུབ་ཀྱིས་གསུངས་པའི་ལྟ་བ་དང་ཐ་དད་པའི་ལྟ་བའི་རྣམ་གཞག་གསུངས་པ་ངོ་ཚ་ཁྲེལ་མེད་རེད་ཅེས་གསུངས་ཡོད། གསུངས་ཏེ་བཞད། རྩོད་པའི་ཁྱུ་མཆོག་ནང་ཕན་ཚུན་རྩོད་པའི་ཚེ་སྐབས་རེར་ཚིག་ངན་པའི་རིགས་དེ་འདྲ་ཅུང་ཟད་འཐོན་བཞིན་ཡོད།

གཟུང་འཛིན་གཉིས་སྟོང་གི་དེ་ཁོ་ན་ཉིད་དམ་ནང་ཤེས་པའི་སྣང་ཆ་ཙམ་ལས་ཕྱི་དོན་མེད་པར་གསུངས་པའི་ལྟ་བ་བསྒོམས་པས་ཕྱི་རོལ་གྱི་དོན་དུ་སྣང་བ་ལྟར་ཞེན་པ་ལས་སྐྱེས་པའི་ཆགས་སྡང་ལ་ཅུང་ཟད་གནོད་ནུས་ཀྱང་། དེས་ནང་གི་བདེ་སྡུག་ལ་དམིགས་པའི་ཆགས་སྡང་གི་བློ་ལ་གནོད་མི་ནུས་པས་གཟུང་འཛིན་གཉིས་སྟོང་གི་དེ་ཁོ་ན་ཉིད་སྒོམ་པ་དེས་ཀྱང་བདེན་འཛིན་གྱིས་དྲངས་པའི་ཆགས་སྡང་ལ་གནོད་མི་ནུས་པར་གསུངས། ཇི་ལྟར་སྣང་བ་ལྟར་གྲུབ་པ་གཏན་ནས་མེད་སྙམ་དུ་ཐག་ཆོད་པའི་བློ་དེས་ཡུལ་བདེན་པར་འཛིན་པའི་བདེན་འཛིན་དང་དེས་དྲངས་པའི་ཆགས་སྡང་ལ་ཐད་ཀར་གནོད་པ་ཡིན།

ཕུང་པོ་བདེན་འཛིན་གྱི་ཞེན་ཡུལ་སུན་མ་ཕྱུངས་པར་གང་ཟག་གི་བདག་མེད་རྫོགས་པར་རྟོགས་མི་ནུས་པའི་ཚུལ།

དེ་ནས་གོང་གི་འཇུག་འགྲེལ་གྱི་ལུང་དེའི་འཕྲོར། གཟུགས་ལ་སོགས་པའི་རང་གི་ངོ་བོ་ལ་དམིགས་པས་ཕྱིན་ཅི་ལོག་ཏུ་གྱུར་པའི་ཕྱིར་གང་ཟག་གི་བདག་མེད་པ་རྟོགས་པར་ཡང་མི་འགྱུར་ཏེ། བདག་ཏུ་གདགས་པའི་རྒྱུ་ཕུང་པོ་ལ་དམིགས་པའི་ཕྱིར་རོ། །ཞེས་གསུངས་པ་ཤིན་ཏུ་དཀའ་བའི་གནས་ཤིག་ཡིན།

གང་ཟག་གི་བདག་མེད་ཅེས་གྲུབ་མཐའ་སྨྲ་བ་བཞི་ཀས་གསུངས་ཀྱང་། གྲུབ་མཐའ་འོག་མ་རྣམས་ཀྱིས་ཕུང་པོ་བདེན་པར་འཛིན་པའི་ཞེན་ཡུལ་སུན་མ་ཕྱུངས་པའི་ཕྱིར་གང་ཟག་གི་བདག་མེད་རྫོགས་པར་མ་རྟོགས་པར་བཞེད། དེ་ཡང་འདིར་བདག་ཏུ་གདགས་པའི་རྒྱུ་ཕུང་པོ་ལ་དམིགས་པའི་རྒྱུ་མཚན་གྱིས་གང་ཟག་གི་བདག་མེད་མ་རྟོགས་པར་གསུངས་ཤིང་། དབུ་མ་རིན་ཆེན་ཕྲེང་བ་ལས་ཀྱང་། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ངར་འཛིན་ཡོད་ན་ཡང་ལས་ཏེ། །ལས་ལས་ཀྱང་ནི་སྐྱེ་བ་ཡིན། །ལམ་གསུམ་ཐོག་མཐའ་དབུས་མེད་པ། །འཁོར་བའི་དཀྱིལ་འཁོར་མགལ་མེ་ཡི། །དཀྱིལ་འཁོར་ལྟ་བུར་ཕན་ཚུན་གྱི། །རྒྱུ་ཅན་འདི་ནི་འཁོར་བར་འགྱུར། །ཞེས་སོགས་གསུངས་ཏེ། མདོར་ན། ཕུང་པོ་ངོ་བོ་ཉིད་མེད་པར་སྒྲུབ་པར་བྱེད་པ་ཡིན།

ཕུང་པོ་ཞེས་པ་འབྱུང་བ་ལྔ་འདུས་པའི་གོང་བུ་ཞིག་ཡིན་ཞིང་། འབྱུང་བ་གཟུགས་ལྟ་བུར་མཚོན་ན་ཡང་རིན་ཆེན་ཕྲེང་བ་ལས། གཟུགས་ཀྱི་དངོས་པོ་མིང་ཙམ་ཕྱིར། །ནམ་མཁའ་ཡང་ནི་མིང་ཙམ་མོ། །འབྱུང་མེད་གཟུགས་ལྟ་ག་ལ་ཞིག །དེ་ཕྱིར་མིང་ཙམ་ཉིད་ཀྱང་མེད། །ཅེས་འགོག་པར་མཛད་ལ། དེ་བཞིན་དུ། སྐྱེས་བུ་ས་མིན་ཆུ་མ་ཡིན། །མེ་མིན་རླུང་མིན་ནམ་མཁའ་མིན། །རྣམ་ཤེས་མ་ཡིན་ཀུན་མིན་ན། །དེ་ལས་གཞན་ན་སྐྱེས་བུ་གང་། །སྐྱེས་བུ་ཁམས་དྲུག་འདུས་པའི་ཕྱིར། །ཡང་དག་མ་ཡིན་ཇི་ལྟ་བ། །དེ་བཞིན་ཁམས་ནི་རེ་རེ་ཡང་། །འདུས་ཕྱིར་ཡང་དག་ཉིད་དུ་མིན། །ཞེས་གསུངས་ཏེ་དེ་དག་གིས་གདགས་གཞི་ཕུང་པོ་རང་བཞིན་མེད་པ་སྒྲུབ་པར་བྱེད་པ་ཡིན།

ཁ་སང་ཞུས་པ་ལྟར་ངོས་ཀྱི་ཉམས་མྱོང་ལ་མཚོན་ནའང་། གང་ཟག་མི་འདུག་སྙམ་དུ་བློར་སྔར་ནས་ཤར་ཡང་དེས་ལོ་མང་པོའི་རིང་ཕུང་པོ་དོན་གྱི་ངོས་ནས་ཡོད་པར་སྣང་བ་དེར་གནོད་ཐུབ་པ་མ་བྱུང་། ལོ་མང་པོར་དེ་ལྟར་བསྡད་པ་རེད། དེ་ནས་གདགས་གཞི་ཕུང་སོགས་ལ་བཏགས་དོན་བཙལ་ཏེ་རང་བཞིན་མེད་པའི་དོན་ལ་ཁོ་ཐག་ཆོད་པ་ཞིག་བྱུང་བའི་ཚེ་གཞི་ནས་བདེན་སྟོང་སྒྱུ་མ་ལྟ་བུར་འཆར་བ་ཞིག་ཡོང་བཞིན་འདུག །

གཟུགས་ཀྱི་དངོས་པོ་མིང་ཙམ་ཕྱིར། །ནམ་མཁའ་ཡང་ནི་མིང་ཙམ་མོ། །ཞེས་གསུངས་པའི་ཚིག་འདི་ནུས་པ་ཆེན་པོ་མི་འདུག་གམ། དགག་བྱ་ཐོགས་རེག་བཏགས་དོན་བཙལ་ན་རྙེད་དུ་མེད་པ་དེང་སྐབས་ཚད་རྡུལ་དངོས་ཁམས་རིག་པ་བས་ཀྱང་ཏག་ཏག་ཤོད་ཀྱི་ཡོད། དེ་ཡང་དོན་གྱི་ངོས་ནས་ཡོད་ན་ཕར་བཙལ་བའི་ཚེ་རྙེད་དགོས་ལ། རྒྱུན་དུ་རང་རེའི་བློར་དོན་གྱི་ངོས་ནས་ཡོད་པར་སྣང་བ་ལྟར་དེ་ལྟར་གྲུབ་པ་གཞིར་བཞག་བྱེད་ཀྱི་ཡོད་ཀྱང་། ཕར་བཙལ་བའི་ཚེ་གཏན་ནས་མི་འདུག་ཅེས་རྗོད་ཀྱི་ཡོད། སེམས་ཙམ་པས་གཟུགས་ཀྱི་དངོས་པོ་རྣམས་ཕྱོགས་ཀྱི་ཆ་ཕྱེ་བའི་ཚེ་མཐར་རྡུལ་ཕྲན་ཕྲ་མོ་ Atom དང་ཁོག་རྡུལ་ Quark། ཁོག་རྡུལ་ལ་ཡང་ནང་གསེས་དང་པོ་དང་གཉིས་པ་སོགས་བཙལ་བའི་ཚེ་རྙེད་དུ་མེད་པར་གསུང་གི་ཡོད། དེས་ན་ནམ་མཁའ་ཞེས་པ་དགག་བྱ་ཐོགས་རེག་མེད་པ་ཙམ་ལ་བརྗོད་ཅིང་། དགག་བྱ་ཐོགས་རེག་དེ་ཉིད་བཏགས་དོན་བཙལ་བའི་ཚེ་གཏན་ནས་རྙེད་དུ་མེད་པས་དེ་བཀག་པའི་ནམ་མཁའ་དེ་ཡང་གཏན་ནས་རྙེད་དུ་མེད་ཅེས་གསུངས།

འབྱུང་མེད་གཟུགས་ལྟ་ག་ལ་ཞིག །དེ་ཕྱིར་མིང་ཙམ་ཉིད་ཀྱང་མེད། །ཅེས་གསུངས་ཏེ། འབྱུང་བ་རགས་པའམ་འབྱུང་འགྱུར་གྱི་སྟེང་ནས་ཐ་སྙད་ཟོར་ཡང་བར་བྱས་ཏེ་ས་ཆུ་མེ་རླུང་ཞེས་རྗོད་ཀྱི་ཡོད་ཀྱང་དེ་དག་ཕར་བཙལ་བའི་ཚེ་འབྱུང་བ་ལ་ཐུག་པ་ཡིན་ལ། འབྱུང་བ་ཕྲ་མོའི་སྟེང་དུ་འདི་འབྱུང་བ་ས་ཡིན། འདི་འབྱུང་བ་མེ་ཡིན། ཆུ་ཡིན། རླུང་ཡིན་ཞེས་བཙལ་ནས་རྙེད་རྒྱུ་ཞིག་གཏན་ནས་མེད། དེས་ན། རྒྱུའམ་གཞི་འབྱུང་བ་ཉིད་བཏགས་དོན་བཙལ་ཚེ་རྙེད་དུ་མེད་པས་འབྱུང་བ་དེ་ལས་གྲུབ་པའི་འབྱུང་འགྱུར་དེ་ཡང་བཏགས་དོན་བཙལ་ཚེ་རྙེད་དུ་མེད་པར་གསུངས། དེ་ཕྱིར་མིང་ཙམ་ཉིད་ཀྱང་མེད། །ཅེས་གསུངས་ཏེ་མིང་ཅན་གྱི་ཆོས་ནམ་མཁའ་དང་གཟུགས་ལ་སོགས་པ་མིང་ཙམ་མ་གཏོགས་མེད་པས་མིང་དེ་ཡང་མིང་ཙམ་དུ་གསུངས། དེ་ལྟར་བསམ་པའི་ཚེ་དམིགས་གཏད་མཐའ་དག་བཤིག་ཐུབ་པ་ཞིག་འོང་བ་ཡིན།

དབུ་མའི་ལྟ་བ་མཐར་ཐུག་པའི་དཀའ་ས།

ངོས་ཀྱིས་རྒྱུན་དུ་ལྷ་ཡི་རྣལ་འབྱོར་འདོན་བཞིན་ཡོད་ལ། ལྷ་ཡི་རྣལ་འབྱོར་འདོན་རེས་བཞིན་ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། སྟོང་པ་ཉིད་དུ་གྱུར་ཅེས་པའི་མཚམས་དེར་བར་སྟོང་བཞག་སྟེ་སྟོང་ཉིད་ཀྱི་དོན་ལ་བསམ་བློ་གཏོང་གི་ཡོད། དབུ་མ་རྩ་བ་ཤེས་རབ་ཀྱི་རབ་བྱེད་ཉེར་གཉིས་པ་དེ་བཞིན་གཤེགས་པ་བརྟག་པའི་རབ་བྱེད་ནང་། ཕུང་མིན་ཕུང་པོ་ལས་གཞན་མིན། །དེ་ལ་ཕུང་མེད་དེར་དེ་མེད། །དེ་བཞིན་གཤེགས་པ་ཕུང་ལྡན་མིན། །དེ་བཞིན་གཤེགས་པ་གང་ཞིག་ཡིན། །ཞེས་པའི་གཞུང་དེ། ཕུང་མིན་ཕུང་པོ་ལས་གཞན་མིན། །དེ་ལ་ཕུང་མེད་དེར་དེ་མེད། །བདག་ཅེས་བྱ་བ་ཕུང་ལྡན་མིན། །བདག་ཅེས་བྱ་བ་གང་ཞིག་ཡིན། །ཞེས་འདོན་པ་བསྒྱུར་ཏེ་རང་ལ་སྦྱར་ནས་བསམ་བློ་གཏོང་གི་ཡོད།

དེ་ལྟར་གོང་དུ་དྲངས་པའི་གཞུང་། གཟུགས་ཀྱི་དངོས་པོ་མིང་ཙམ་ཕྱིར། །ཞེས་སོགས་ཀྱི་སྒོ་ནས་དཔྱད་ན་དམིགས་གཏད་འཇིག་པར་འགྱུར་བས་ཤིན་ཏུ་གལ་ཆེན་པོ་ཡིན། གུང་ཐང་རིན་པོ་ཆེས་བསྟོད་པ་དོན་ལྡན་མའི་ནང་། ལྟ་བས་རང་བཞིན་བཙལ་བའི་ཕྱིར། །མ་རྙེད་པ་ཡིས་ཁེགས་གྱུར་ལ། །མ་རྙེད་གདགས་གཞི་འགོག་མིན་པས། །
རྗེས་ཀྱི་མིང་ཙམ་ལྷག་མར་མཐོང་། །ཞེས་མ་རྙེད་གདགས་གཞི་འགོག་པ་མིན་པར་གསུངས་པ་གང་འདྲ་ཡིན་ནམ་སྙམ་དུ་དོགས་པ་ཡོང་གི་འདུག །དེ་ཡང་ལྟ་བས་གདགས་ཆོས་དེ་ཉིད་བཏགས་དོན་བཙལ་བའི་ཚེ་མ་རྙེད་པས་ཁེགས་པར་གསུངས་ཤིང་། དེ་ཁེགས་ན་གདགས་གཞི་ཡང་རྙེད་དུ་མེད་པས་དེ་འགོག་པ་མིན་པར་གསུངས་པ་དགོངས་པ་བཞེས་ས་ཡོད་ངེས་ཀྱང་ངོས་ཀྱིས་གང་འདྲ་ཡིན་ནམ་སྙམ་དུ་ཅུང་ཟད་མ་བདེ་བར་མཐོང་གི་འདུག །བསྟོད་པ་དོན་ལྡན་མའི་རྩ་བ་དེའི་ཐད་ཀའི་ཚིག་འགྲེལ་དེར་ཇི་འདྲ་གསལ་ཡོད་མེད་དོ་སྣང་ཡང་མ་བྱུང་། མ་རྙེད་གདགས་གཞི་འགོག་མིན་པས། །རྗེས་ཀྱི་མིང་ཙམ་ལྷག་མར་མཐོང་། །ཞེས་གདགས་གཞི་ཤུལ་དུ་ལྷག་པ་ལྟ་བུ་ཞིག་ལ་ཡང་མིང་ཙམ་ཡིན་གསུངས་པ་བདེ་པོ་མེད།

གདགས་གཞི་དང་བཏགས་ཆོས་གཉིས་ལས་བཏགས་ཆོས་དེ་ཉིད་བཏགས་དོན་བཙལ་བའི་ཚེ་ཁེགས་ཀྱང་གདགས་གཞི་ཤུལ་དུ་ལྷག་སྟེ་དེའི་སྟེང་དུ་མིང་ཞུགས་པའི་མིང་རྐྱང་བཏགས་ཡོད་ཙམ་གསུངས་པ་གང་འདྲ་ཡིན་ནམ་སྙམ། རྗེ་རིན་པོ་ཆེས་རང་རྒྱུད་འགོག་པའི་སྐབས་འཕགས་པའི་མཉམ་གཞག་དངོས་པོའི་འཇིག་རྒྱུར་ཐལ་བ། ཐ་སྙད་བདེན་པ་རིགས་པས་དཔྱད་བཟོད་དུ་ཐལ་བ་ཞེས་སོགས་རིགས་པ་གསུམ་དང་ལུང་གཅིག་གསུངས་པའི་སྐབས་ཀྱི། ཐ་སྙད་བདེན་པ་རིགས་པས་དཔྱད་བཟོད་དུ་ཐལ་བར་གསུངས་པའི་སྐྱོན་དེ་འབྱུང་བ་ཡིན། གདགས་གཞིའི་ཆོས་དེ་མ་བརྟགས་མ་དཔྱད་པའི་ངོ་ན་ཡོད་ཀྱང་བཏགས་དོན་བཙལ་བའི་ཚེ་གཏན་ནས་མེད་པས་ཐ་སྙད་བདེན་པ་རིགས་པས་དཔྱད་བཟོད་དུ་ཐལ་བར་གསུངས། ལྟ་བས་ཆོས་ཅན་མ་གཏོགས་གདགས་གཞི་མི་འགོག་པར་ཤུལ་དུ་ལྷག་པར་བཤད་ན་ཐ་སྙད་བདེན་པ་རིགས་པས་དཔྱད་བཟོད་དུ་ཐལ་བའི་སྐྱོན་འབྱུང་།

མདོར་ན། ཆོས་རྣམས་ལ་ཡོད་ཚུལ་གཉིས་ལས་མ་འདས་པ་སྟེ། ཡང་ན། ཡུལ་གྱི་ངོས་ནས་ཡོད་དགོས་པ་ལ་དེ་མེད་ཅིང་། གཏན་ནས་མེད་པ་ཡིན་ནམ་ཞེ་ན་དེ་ཡང་མིན་པ་ནི་ཕན་གནོད་འབྲེལ་བཞིན་པ་འདིས་ཤེས། དཔེར་ན། གོང་དུ་ཇ་བཏུང་། བག་ལེབ་ཟ་བའི་ཚེ་བག་ལེབ་ཧ་ཅང་ཞིམ་པོ་འདུག་ལ་ཇ་དེ་ཡང་ཧ་ཅང་ཞིམ་པོ་འདུག་པས་དེ་དག་རང་བཞིན་གྱིས་མ་གྲུབ་པས་མེད་ཅེས་བརྗོད་ན་ལྐུག་པ་ཡིན། དེ་དག་ཡོད་ཀྱང་བཙལ་བའི་ཚེ་བཏུང་བྱའི་ཇ་རྙེད་དུ་མེད་ལ། འཐུང་མཁན་དེ་ཡང་རྙེད་དུ་མེད་པ་སྟེ་གང་ཡང་རྙེད་དུ་མེད། དེ་ཡང་རྗེ་བཙུན་མི་ལས། དོན་དམ་བདེན་པའི་དབང་དུ་ནི། །བགེགས་པས་སངས་རྒྱས་ཉིད་ཀྱང་མེད། །སྒོམ་པ་པོ་མེད་བསྒོམ་བྱ་མེད། །བགྲོད་བྱ་ས་དང་ལམ་རྟགས་མེད། །ཅེས་གསུངས་པ་ལྟར་ཡིན། ཀུན་རྫོབ་ཏུ་ནི་ཐམས་ཅད་ཡོད་པར་གསུངས་ཏེ་བདེན་པ་གཉིས་སུ་དབྱེ་བ་ཕྱེས་ཏེ་མ་བརྟགས་མ་དཔྱད་པའི་ངོ་ལ་ཡོད་པ་དང་བརྟགས་ཤིང་དཔྱད་ན་མེད་པའི་ཡོད་མེད་ཀྱི་རྣམ་གཞག་གསུངས་ཤིང་འདིའི་སྐོར་གཤམ་དུ་འཐོན་རྒྱུ་ཡིན།

དོན་གྱི་ངོས་ནས་ཡོད་པ་ལ་གནོད་པ་མཐོང་ཞིང་། ཐ་སྙད་དུ་ནི་ཡོད་པས་དེའི་ཡོད་ཚུལ་ཇི་ལྟར་ཡིན་ཞེ་ན། ཐ་སྙད་དུ་གྲགས་པའི་སྒོ་ནས་ཡོད་པ་སྟེ་མིང་གི་དབང་གིས་ཡོད་པར་གསུངས། དེ་ལྟར་ཡང་གཞུང་འདིའི་མཇུག་ཏུ། དེ་རྣམས་ཤིང་རྟའི་རྣམ་དཔྱད་བྱས་པས་རྣམ་བདུན་ཡོད་པ་མ་ཡིན་ཞིང་། །དེ་ལས་གཞན་དུ་གྱུར་པ་འཇིག་རྟེན་གྲགས་པའི་སྒོ་ནས་ཡོད་པ་ཡིན། །ཞེས་གསུངས་པ་དེ་ཡིན། དེ་ལྟར་ཡང་རྗེ་རིན་པོ་ཆེས་ལེགས་བཤད་སྙིང་པོར། དོན་དང་ཐ་སྙད་གཉིས་ཀྱི་ནང་ནས་དོན་རང་གི་ངོ་བོ་ཉིད་ཀྱིས་ཡོད་པར་མ་སོང་བ་ན་ཐ་སྙད་ཀྱི་དབང་གིས་ཡོད་པར་འོས་མེད་ཀྱིས་འགྲུབ་བོ། །ཞེས་དང་། རྩ་ཤེའི་ཊཱིཀ་ཆེན་རབ་བྱེད་དང་པོའི་མཇུག་དེར། འཇོག་ཚུལ་གཉིས་ལས་ནི་མེད་ལ་སྔ་མ་ལ་མི་འཐད་ན་ཕྱི་མ་ལ་འཇོག་པ་འོས་མེད་དོ་སྙམ་དུ་བློ་དེ་ཡི་ཕྱོགས་སུ་དྲང་དགོས་སོ། །ཞེས་གསུངས་ཏེ། དོན་གྱི་ངོས་ནས་ཡོད་པའི་རྒྱུ་མཚན་བསྟན་དགོས་པ་གཏན་ནས་མེད་ལ། དེ་ལྟར་བསྟན་རྒྱུ་ཡང་མེད།

རྟེན་འབྱུང་ལ་རྒྱུ་འབྲས་ཀྱི་རྟེན་འབྱུང་ཞིག་དང་། ཆ་ཤས་ལ་ལྟོས་པའི་རྟེན་འབྲེལ། འདི་རང་རྒྱུད་པ་དང་ཐུན་མོང་བ་ཡིན་ལ་གཅིག་དུ་བྲལ་གྱི་གཏན་ཚིགས་དང་འབྲེལ་ནས་ཐོན་བཞིན་ཡོད། དེ་ནས་ཐལ་འགྱུར་བའི་ཐུན་མོང་མིན་པའི་རྟེན་འབྲེལ་ནི་རྟོག་པ་ལ་བརྟེན་ནས་ཡོད་ཙམ་མམ་རྟོག་པ་ལ་བརྟེན་ནས་བཏགས་ཙམ་གྱི་རྟེན་འབྲེལ་དེ་ཡིན། དགོངས་པ་རབ་གསལ་ལེགས་པར་བལྟས་ན་འདི་དག་གི་སྐོར་གསུངས་ཡོད། དེ་ཡང་འཇུག་པ་རང་འགྲེལ་ལས། བདག་ཅེས་བྱ་བ་ནི་གང་ཞིག་དངོས་པོ་རྣམས་ཀྱི་གཞན་ལ་རག་མ་ལས་པའི་ངོ་བོའི་རང་བཞིན་ཏེ། དེ་མེད་པ་ནི་བདག་མེད་པའོ། །ཞེས་གཞན་ལ་རག་མ་ལས་པར་ངོ་བོ་ཉིད་ཀྱིས་ཡོད་པ་ལ་བདག་ཏུ་གསུངས་ཤིང་། དེ་ཡོད་ན་བཏགས་དོན་བཙལ་ན་རྙེད་དགོས་ལ། དེ་ལྟར་རྙེད་དུ་མེད་པས་རྐྱེན་གཞན་ལ་བརྟེན་ནས་ཡོད་པར་གྲུབ་པ་སྟེ་ཐ་སྙད་ཀྱི་དབང་གིས་ཡོད་པར་གྲུབ་པ་ཡིན། དེས་ན་ཡོད་ཅེས་པ་ཐ་སྙད་ཀྱི་དབང་དུ་བྱས་ལ་མེད་ཅེས་པ་དོན་དམ་པའི་དབང་དུ་བྱས་ནས་གསུངས་པ་ཡིན།

དགོངས་པ་རབ་གསལ་ལས། དབུ་མའི་ལྟ་བ་མཐར་ཐུག་པའི་དཀའ་ས་ཡང་འདི་ཉིད་དོ། །ཞེས་ཐ་སྙད་ཕྲ་མོའི་འཇོག་མཚམས་དེ་ཤིན་ཏུ་དཀའ་བར་གསུངས་པ་དངོས་ཡོད་ཡིན། ཚུལ་འདི་ཡུན་རིང་པོར་བསམས་ཤིང་གོམས་པ་ལས་རིམ་གྱིས་མིང་རྐྱང་བཏགས་ཡོད་ཙམ་ལས་འགྲོ་ས་མེད་པ་དང་དེས་ཕན་གནོད་དངོས་སུ་འབྲེལ་བའི་ཚུལ་ལ་ངེས་པ་ཇེ་ཆེར་རྙེད་པ་ཞིག་འོང་བ་ཡིན། ལམ་རིམ་ཆེན་མོ་ལས། དེ་ལ་ཐ་སྙད་དུ་ཡོད་པར་འདོད་པ་དང་མེད་པར་འདོད་པ་ནི་ཅི་འདྲ་བ་ཞིག་གི་སྒོ་ནས་འཇོག་པ་ཡིན་སྙམ་ན། ཐ་སྙད་པའི་ཤེས་པ་ལ་གྲགས་པ་ཡིན་པ་དང་། ཇི་ལྟར་གྲགས་པའི་དོན་དེ་ལ་ཐ་སྙད་པའི་ཚད་མ་གཞན་གྱིས་གནོད་པ་མེད་པ་དང༌། དེ་ཁོ་ན་ཉིད་ལའང་རང་བཞིན་ཡོད་མེད་ཚུལ་བཞིན་དུ་དཔྱོད་པའི་རིགས་པས་གནོད་པ་མི་འབབ་པ་ཞིག་ནི་ཐ་སྙད་དུ་ཡོད་པར་འདོད་ལ། དེ་དག་ལས་བཟློག་པ་ནི་མེད་པར་འདོད་དོ། །ཞེས་གསུངས་པ་དེ་ཤིན་ཏུ་ལེགས་པོ་ཡོད། གཞུང་གཞན་དུ་འདི་ལྟར་གསལ་པོ་གསུངས་པ་མཇལ་མ་བྱུང་། དེ་ཡང་ཐ་སྙད་དུ་ཡོད་ཚད་དེ་ཐ་སྙད་དུ་གྲགས་པ་དང་། དེ་ལ་ཐ་སྙད་པའི་ཚད་མ་གཞན་གྱིས་མི་གནོད་པ། དེ་ཙམ་དུ་མ་ཟད་དོན་དམ་དཔྱོད་བྱེད་ཀྱི་རིགས་པས་ཀྱང་མི་གནོད་པ་སྟེ་ཁྱད་ཆོས་གསུམ་ཚང་བའི་སྒོ་ནས་ཡོད་ཙམ་དེ་འཇོག་པ་ཡིན།

གདགས་གཞིའི་ཆོས་དེ་ཕར་ངོས་ནས་ཡོད་པར་གཞག་དགོས་ན་ཤིན་ཏུ་མི་བདེ་བ་ཡིན། དབུ་མ་རྩ་བ་ཤེས་རབ་ཀྱི། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ངར་འཛིན་ཡོད་ན་ཡང་ལས་ཏེ། །ལས་ལས་ཀྱང་ནི་སྐྱེ་བ་ཡིན། །
ཞེས་གསུངས་པ་ཏག་ཏག་འགྲོ་བཞིན་ཡོད། ཕུང་པོ་བདེན་འཛིན་གྱི་འཛིན་སྟངས་བཤིག་ཐུབ་པ་ཞིག་མ་བྱུང་ན་དེ་ལ་བརྟེན་ནས་བཏགས་པའི་བདག་བདེན་པར་འཛིན་པའི་དམིགས་གཏད་བཤིག་པར་མི་ནུས། འདིའི་སྐོར་༸རྒྱལ་མཆོག་བདུན་པ་ཆེན་པོས། གཉིད་ཀྱིས་མྱོས་པའི་ཤེས་ངོར་རྨི་ལམ་ཡུལ། །སྒྱུ་མས་བསླད་པའི་རྟ་དང་གླང་པོ་སོགས། །སྣང་བ་ཙམ་ལས་གཞི་དེར་དོན་གྱི་ཆོས། །གང་ཡང་མེད་པར་བློ་ཡིས་བཏགས་པ་ཙམ། །དེ་བཞིན་བདག་གཞན་འཁོར་བ་མྱང་འདས་སོགས། །ཆོས་ཀུན་བློ་དང་མིང་གི་ཐ་སྙད་ཀྱིས། །བཏགས་པ་ཙམ་ལས་གདགས་གཞི་རྣམས་ཀྱི་སྟེང་། །
རང་གིས་ཡོད་པ་རྡུལ་ཙམ་མ་མཆིས་སོ། །དེ་ལྟ་ན་ཡང་མ་རིག་གཉིད་མཐུག་གིས། །
སྦགས་པའི་སོ་སོ་སྐྱེ་བོའི་ཚོགས་དྲུག་ངོར། །གང་སྣང་གཞི་དེར་དོན་གྱིས་གྲུབ་པ་ཞིག །འཆར་ཚུལ་རང་རེའི་བློ་ངན་འདི་ལ་ལྟོས། །ཞེས་གསུངས་པ་ལྟར། ངོས་ཀྱིས་མར་ཁྱེད་ཚོ་ཐེ་ཝན་ནས་སླེབས་པའི་རབ་བྱུང་ཕོ་མོ་སོགས་ཆོས་གྲོགས་ཚོར་བལྟས་པའི་ཚེ་དོན་རང་གི་ངོས་ནས་ཡོད་པ་ཞིག་ཏུ་སྣང་གི་ཡོད་ཅིང་དེ་དགག་བྱའི་སྣང་ཚུལ་ཡིན།

ཐ་སྙད་དུ་རང་མཚན་བཞེད་པའི་དབུ་མ་པ་རྣམས་ཀྱིས་དོན་གྱི་ངོས་ནས་ཡོད་པར་སྣང་བ་ལྟར་གྲུབ་པས་དེ་དགག་བྱའི་སྣང་ཚུལ་མིན་པར་འདོད། དེ་དག་གིས་བློ་གནོད་མེད་ལ་སྣང་བའི་དབང་གིས་བཞག་པ་མིན་པར་ཡུལ་རང་གི་ཐུན་མོང་མ་ཡིན་པའི་སྡོད་ལུགས་ཀྱི་ངོས་ནས་གྲུབ་པ་དགག་བྱ་དང་། དབུ་མའི་རིགས་པས་དེ་འགོག་པ་ལས་ཚོགས་དྲུག་གི་ཡུལ་དུ་གང་སྣང་གཞི་དེར་དོན་གྱིས་གྲུབ་པའི་འཆར་ཚུལ་ཞིག་ཡོད་པ་དེ་ཙམ་དགག་བྱ་མིན་པར་འདོད། དེ་དང་འབྲེལ་ནས་དགག་བྱ་བདེན་གྲུབ་དབང་ཤེས་ལ་སྣང་མི་སྣང་གི་ཁྱད་པར་ཐོན་བཞིན་ཡོད།

གོང་གི་གཞུང་དེའི་མཇུག་ཏུ། དེ་ལྟར་འཁྲུལ་པའི་བློ་ལ་སྣང་བ་ཡི། །ང་སོགས་ངོས་ནས་གྲུབ་པའི་སྡོད་ལུགས་འདི། །དགག་བྱ་ཕྲ་མོ་ཡིན་པས་བློ་ཡི་ངོར། །ལྷག་མ་མེད་པར་ཁེགས་པ་ཤིན་ཏུ་གཅེས། །ཞེས་གསུངས། རང་རེའི་བློ་ངོར་ལིང་ལིང་ངེ་བའི་སྣང་ཚུལ་ཞིག་ཡོང་བ་དེ་ཉིད་ཕར་བཞག་སྟེ་དེ་ལས་ལོགས་སུ་དགག་བྱ་ཞིག་ཡོད་པར་སེམས་ན་རང་རྒྱུད་པའི་ལྟ་བའི་ཐོག་ལ་འགྲོ་བཞིན་ཡོད་པས། ལྕང་སྐྱ་རོལ་པའི་རྡོ་རྗེའི་ལྟ་མགུར་ཨ་མ་ངོས་འཛིན་དུ། སྣང་བ་ལིང་ལིང་འདི་རང་སོར་བཞག་ནས། །འགོག་རྒྱུ་རྭ་ཅན་ཞིག་འཚོལ་བར་སྣང་སྟེ། །སྒྲིབ་བྲལ་ཨ་མ་ཡི་བཞིན་རས་དེ་ན། །ལང་ལང་ལིང་ལིང་དེ་ཡོད་སྐད་མི་འདུག །ཅེས་དང་། གནད་འགག་མ་ཕིག་པའི་བཤད་བཤད་མང་ན། །ཨ་མ་རྒན་མོ་དེ་བྲོས་དོགས་འདུག་གོ །ཞེས་གསུངས་པ་དེ་འདིར་ཏག་ཏག་འགྲོ་བཞིན་ཡོད། མདོར་ན། གོང་གི་བཞི་བརྒྱ་པའི་འགྲེལ་པའི་ཚིག་དེ་གནད་འགག་ཤིན་ཏུ་ཆེན་པོ་ཡིན།

སྦྱིན་པའི་སྐོར།

དེ་ནས་ཕྱིན་དྲུག་གི་ཉམས་ལེན་གསུངས་པ་ལས་དང་པོ་སྦྱིན་པའི་ཕར་ཕྱིན་བཤད་པ་ནི།

དེ་ཚེ་དེ་ལ་རྫོགས་སངས་བྱང་ཆུབ་རྒྱུ། །

ཞེས་པ་ནས།

དེ་བཅད་བྱ་ཕྱིར་མྱུར་དུ་བརྩོན་འགྲུས་རྩོམ། །

ཞེས་གསུངས། ཡེ་ཤུ་དང་ཁ་ཆེ་སོགས་ཀྱི་ཆོས་ལུགས་ཕལ་མོ་ཆེས་སྦྱིན་པ་གཏོང་བ་གལ་ཆེན་པོ་ཡིན་པར་གསུངས་ཡོད། ཟང་ཟིང་མི་འཇིགས་ཆོས་དང་བྱམས། །ཞེས་གསུངས་པ་ལྟར་སྦྱིན་པ་ལ་ཡང་ཟང་ཟིང་གི་སྦྱིན་པ་ཞེས་དངོས་པོ་གཏོང་བ་དང་། ཆོས་ཀྱི་སྦྱིན་པའི་ཚོད་ལྟ་བུར་སློབ་གྲྭ་བཙུགས་ཏེ་གཞན་ལ་ཤེས་ཡོན་སྤྲོད་རྒྱུ་ཤིན་ཏུ་གལ་ཆེན་པོ་ཡིན། འདི་ཆོས་ཀྱི་སྦྱིན་པའི་ཁོངས་སུ་འགྲོ་བ་ཡིན། དེ་ནས་མི་འཇིགས་པའི་སྦྱིན་པར་སྲོག་བླུ་བྱེད་པ་དང་། འཚེ་བ་འགོག་པའི་དོན་དུ་གཞན་ལ་འཚེ་བ་མི་བྱེད་པ་དང་། ཞི་བདེ་བསྐྲུན་པ། རིམ་གྱིས་འཛམ་བུ་གླིང་འདི་ཉིད་གོ་མཚོན་མེད་པའི་འཛམ་བུ་གླིང་ཞིག་ཏུ་བསྒྱུར་ཐུབ་པ་བྱ་རྒྱུ་ལྟ་བུ་མི་འཇིགས་པའི་སྦྱིན་པའི་ཁོངས་སུ་འགྲོ་བ་ཡིན། བྱམས་པ་བསྒོམ་པ་ལྟ་བུ་བྱམས་པའི་སྦྱིན་པར་འགྲོ་བར་གསུངས། དེ་ལྟར་ཆོས་ཁས་ལེན་མིན་ལ་མི་ལྟོས་པར་སྦྱིན་པའི་ཉམས་ལེན་ལ་ཚང་མས་འཇུག་གི་ཡོད། དེ་ནས་དམིགས་མེད་ཀྱི་སྦྱིན་པ་ནི།

སྦྱིན་པ་སྦྱིན་བྱ་ལེན་པོ་གཏོང་པོས་སྟོང༌། །

འཇིག་རྟེན་འདས་པའི་ཕ་རོལ་ཕྱིན་ཅེས་བྱ། །

གསུམ་པོ་དག་ལ་ཆགས་སྐྱེས་གྱུར་པས་དེ། །

འཇིག་རྟེན་པ་ཡི་ཕ་རོལ་ཕྱིན་ཅེས་བསྟན། །

ཅེས་གསུངས་ཏེ། སྦྱིན་པ་གཏོང་བའི་ཚེ་སྦྱིན་བྱའི་ཡུལ་བཏགས་དོན་བཙལ་ན་རྙེད་དུ་མེད་ཅིང་། སྦྱིན་པ་པོ་རང་ཡང་བཏགས་དོན་བཙལ་ན་རྙེད་དུ་མེད་པ། དེ་བཞིན་དུ་སྦྱིན་པའི་བྱ་བ་ཡང་རྙེད་དུ་མེད་པ་སྟེ་བྱེད་པ་པོ་མེད་པར་བྱ་བ་མི་འབྱུང་བས་བྱ་བ་བྱེད་པ་པོ་དང་འབྲེལ་ཞིང་། བྱ་བའི་ཁྱད་པར་དང་འབྲེལ་ནས་བྱེད་པ་པོ་འཇོག་པ་ཡིན་པས་བྱ་བ་མེད་པར་ཡང་བྱེད་པ་པོ་མི་འབྱུང་། དེ་བཞིན་དུ་བྱེད་པ་མེད་པར་ཡང་བྱ་བ་མི་འབྱུང་བ་སོགས་བྱ་བྱེད་ལས་གསུམ་པོ་དེ་མ་བརྟགས་མ་དཔྱད་པར་གྲགས་ཚོད་ཙམ་གྱི་སྒོ་ནས་བཞག་པ་ལས་བཙལ་ན་རྙེད་དུ་མེད་པའི་ཚུལ་དབུ་མ་རྩ་བའི་རབ་བྱེད་སོ་སོའི་ནང་གསལ་པོར་ཐོན་བཞིན་ཡོད། དེ་ནས།

དེ་ལྟར་རྒྱལ་བའི་སྲས་ཀྱི་ཡིད་ལ་རབ་གནས་ཤིང༌། །

ཞེས་པ་ནས།

དབུ་མ་ལ་འཇུག་པ་ལས་སེམས་བསྐྱེད་པ་དང་པོའོ། །

ཞེས་པའི་བར་ལྗགས་ཀློག་གྲུབ་མཚམས། བྱང་ཆུབ་སེམས་མཆོག་རིན་པོ་ཆེ། །ཞེས་སོགས་དང་། ཕ་མ་སེམས་ཅན་ཐམས་ཅད་བདེ་དང་ལྡན་གྱུར་ཅིག །ཅེས་སོགས། འཇམ་དཔལ་དཔའ་བོས་ཇི་ལྟར་མཁྱེན་པ་དང་། །ཞེས་སོགས་གསུངས་ཏེ་ཉིན་གཉིས་པའི་ཆོས་ཐུན་མཇུག་གྲུབ་པར་མཛད།

ཉིན་གསུམ་པའི་བཀའ་ཁྲིད།

ཕྱི་ལོ་ ༢༠༡༧ ཟླ་ ༡༠ ཚེས་ ༥།

རྟེན་འབྲེལ་བསྟོད་པའི་བཀའ་ཁྲིད།

གང་གིས་ཐུགས་བརྩེ་ཉེར་བཟུང་ནས། །

ལྟ་བ་ཐམས་ཅད་སྤང་བའི་ཕྱིར། །

དམ་པའི་ཆོས་ནི་སྟོན་མཛད་པ། །

གཽ་ཏམ་དེ་ལ་ཕྱག་འཚལ་ལོ། །

ཐལ་ཆ་ཆེ་བའི་རྙོག་གྲ་བཟོ་མཁན་མི་གཅིག་པུ་ཡིན།

ནམ་མཁའི་མཐས་གཏུགས་པའི་སེམས་ཅན་སྤྱི་དང་ལྷག་པར་དུ་འཛམ་བུ་གླིང་འདིའི་སྒང་གི་སེམས་ཅན་རྣམས། དེའི་ནང་ནས་ཀྱང་སྨྲ་ཤེས་དོན་གོ་བའི་མིའི་རིགས་བཅས་ལས། རྙོག་གྲ་བཟོ་མཁན་གྱི་གཙོ་བོ་མི་རྣམས་ཡིན། དུད་འགྲོ་བགྲང་གིས་མི་ལང་བ་ཞིག་ཡོད་ཀྱང་དེ་དག་གིས་མིས་བཟོས་པ་ལྟ་བུའི་རྙོག་གྲ་མི་བཟོ། སྟག་དང་འདམ་སེང་སོགས་ཤ་ཟན་གྱི་སེམས་ཅན་དེ་དག་གིས་སྐབས་འཕྲལ་སྐབས་འཕྲལ་གྱི་དགོས་མཁོའམ་གྲོད་པ་ལྟོགས་པའི་ཚེ་རི་དྭགས་གཞན་བསད་དེ་བཟའ་བ་ལས་མི་ལྟར་ཕུགས་རྒྱང་རིང་པོའི་བསམ་བློ་བཏང་སྟེ་གསོད་ཀྱི་མེད།

སྔར་ངོས་རྒྱ་གར་གྱི་གྲོང་ཁྱེར་ཧེ་དར་བྷད་ཀྱི་ Hyderabad སྤྱན་གཟིགས་ཁང་ཞིག་ཏུ་འགྲོ་སྐབས་དེའི་ནང་གི་གླིང་ག་ཞིག་གི་ཟུར་ཞིག་ཏུ་སྟག་འགའ་ཞིག་འདུག །
དེའི་ཟུར་གཞན་ཞིག་ཏུ་ཤ་བ་འགའ་ཞིག་ཀྱང་འདུག་ཅིང་། སྟག་དང་ཤ་བ་ཡོད་སའི་བར་དུ་བཅད་ཀྱང་མི་འདུག །སྐབས་དེར་ངོས་ཀྱིས་གླིང་ག་གཅིག་གི་ནང་སྟག་དང་ཤ་བ་མཉམ་དུ་འཇོག་པར་ཉེན་ཁ་མེད་དམ་ཞེས་འབྲེལ་ཡོད་ལ་སྐད་ཆ་དྲིས་པར། ཁོང་ཚོས་ཉེན་ཁ་མི་འདུག །སྟག་དེ་དག་ལ་ཉིན་རེ་ཉིན་རེར་ཤ་སྤྲད་དེ་དེས་གྲོད་པ་འགྲངས་པའི་ཚེ་རང་དགར་སྡོད་པ་ལས་གཡས་གཡོན་གྱི་ཤ་བར་གནོད་གང་ཡང་སྐྱེལ་གྱི་མི་འདུག་ཅེས་བརྗོད་སོང་།

སྟག་དང་འདམ་སེང་ལྟ་བུ་ཤ་ཟན་གྱི་རིགས་དེ་དག་གིས་ཀྱང་སྐབས་འཕྲལ་གྲོད་ཁོག་ལྟོགས་ཏེ་རི་དྭགས་བསད་ནས་བཟའ་བ་མ་གཏོགས་དེ་ལས་བརྒལ་ཏེ་བསམ་གནག་བཅངས་ནས་གནོད་འཚེ་རྒྱ་ཆེན་པོ་བྱེད་ཀྱི་མེད། རང་རེ་མི་རྣམས་ཀྱིས་འཕྲལ་སེལ་གྱི་དོན་དག་ཙམ་མིན་པར་དཔུང་བསྒྲིགས་ཏེ་དམག་རྒྱག་པ་སོགས་བྱེད་ཀྱི་ཡོད། དམག་འཁྲུག་ཅེས་པ་རང་རེ་མིའི་སྤྱི་ཚོགས་ནང་ཡོད་པ་ལས་དུད་འགྲོའི་སྤྱི་ཚོགས་ནང་མེད། སྤྲེལ་གྱི་རིགས་འགའ་ཞིག་སྡེ་ཁག་མི་འདྲ་བ་ནང་ཕན་ཚུན་འཛིང་རེས་བྱེད་པ་དེ་འདྲ་ཡོད་ཀྱང་མི་ནང་བཞིན་ཐལ་ཆ་ཆེན་པོ་མེད། ཐལ་ཆ་ཆེ་བའི་རྙོག་གྲ་བཟོ་མཁན་མི་གཅིག་པུ་ཡིན།

མིའི་བསམ་བློ་ཡར་རྒྱས་ཕྱིན་པའི་རྟགས།

ལོ་ངོ་སྟོང་ཕྲག་འགའ་ཞིག་གི་མིའི་ལོ་རྒྱུས་ནང་མི་ནང་ཕན་ཚུན་གསོད་རེས་གཏོང་བའི་དམག་འཁྲུག་ཅེས་པ་ཞིག་བྱུང་ཡོད། ད་ལྟ་འཛམ་བུ་གླིང་འདི་ཡར་རྒྱས་འགྲོ་བཞིན་པའི་ཁུལ་རེད། དེ་ཡང་བསམ་བློ་དང་ཤེས་ཡོན་གྱི་ཐོག་ནས་ཡར་རྒྱས་འགྲོ་བཞིན་ཡོད། དཔེར་ན། ངོས་ཀྱི་མི་ཚེ་འདིར་མཚོན་ནའང་། ངོས་ཕྱི་ལོ་ ༡༩༣༥ ལོར་སྐྱེས་པ་རེད། སྐབས་དེ་དུས་ཉི་འོང་དང་རྒྱ་ནག་གཉིས་དམག་འཁྲུག་ལངས་གྲབས་བྱེད་པའི་སྒང་ཡིན་ཞིང་། ཡུ་རོབ་ཏུ་ན་ཛིའི་ཤུགས་རྒྱས་ཏེ་དམག་ཆེན་གཉིས་པ་ཡོང་རྒྱུ་འགོ་ཚུགས་པའི་སྐབས་ཡིན། འདིར་ཞིབ་ཕྲ་བརྗོད་དགོས་པ་མེད་ཀྱང་དེ་ནས་བཟུང་འཛམ་བུ་གླིང་འདིའི་ནང་དམག་འཁྲུག་མང་པོ་བྱུང་ཡོད། སྐབས་དེ་དུས་ཞི་བདེའི་སྐོར་སྐད་ཆ་ཤོད་མཁན་ཧ་ཅང་ཉུང་ཉུང་རེད། དུས་རབས་ཉི་ཤུའི་སྨད་དང་ད་ལྟ་དུས་རབས་ཉེར་གཅིག་པའི་ནང་འཛམ་གླིང་ཞི་བདེ་ཡོང་བའི་ཆེད་འབད་བརྩོན་བྱེད་པ་དང་དམག་འཁྲུག་ལ་ངོ་རྒོལ་བྱེད་པའི་མིའི་གྲངས་འབོར་མང་དུ་མང་དུ་འགྲོ་བའི་གནས་སྟངས་བྱུང་ཡོད།

དེས་ན། འཛམ་བུ་གླིང་འདིའི་སྒང་མི་རྣམས་ཤེས་ཡོན་སོགས་མཐོང་རྒྱ་དང་ཐོས་རྒྱ་ཆེ་རུ་ཕྱིན་པ་དང་ལྷག་པར་དུ་རང་གི་ཉམས་མྱོང་གི་སྟེང་ནས་འཚེ་བའི་བྱ་སྤྱོད་ལེགས་པོ་མེད་པའི་མཐོང་ཚུལ་ཞིག་མི་མང་པོའི་བསམ་བློའི་ནང་ཡོང་བཞིན་ཡོད། ཉི་འོང་གི་ས་སྟེང་དུ་ཨ་མི་རི་ཀས་སྔར་རྡུལ་ཕྲན་མཚོན་ཆ་ཐེངས་གཉིས་གཡུགས་ཏེ་མི་ཧ་ཅང་མང་པོ་འདས་གྲོངས་སུ་གྱུར་ཡོད་ཀྱང་དེང་སྐབས་འཁོན་འཛིན་གྱི་རྣམ་པ་གང་ཡང་མེད། དེ་བཞིན་དུ་འཇར་མན་ལ་མཚོན་ན་ཡང་འབར་རྫས་གཡུགས་པ་སོགས་གཏོར་བཤིག་ཧ་ཅང་ཆེན་པོ་བཏང་ཡོད་ཀྱང་དེང་སྐབས་ཁོང་ཚོའི་བསམ་བློའི་ནང་འཁོན་འཛིན་ཡོད་པའི་རྣམ་པ་གང་ཡང་མཐོང་མ་བྱུང་། འདི་དག་འཛམ་བུ་གླིང་གི་མི་རྣམས་བསམ་བློ་ཡར་རྒྱས་ཕྱིན་པའི་རྟགས་ཡིན།

འཛམ་གླིང་སྤྱི་ལ་ཕན་ཐོགས་ཐུབ་པའི་ནུས་པ་ཡོད།

སྔར་ངོས་སིངྒ་པུར་ལ་ཐེངས་རེ་ཟུང་སླེབས་ཡོད། སྐབས་དེ་དུས་སིངྒ་པུར་གྱི་རྒྱ་ཡི་དགེ་སློང་ཁག་ཅིག་གིས་རྒྱ་སྐད་ཐོག་ཤེས་རབ་སྙིང་པོ་གསུངས་པ་ཉན་པའི་སྐབས་སེམས་ཧ་ཅང་སྐྱོ་པོ་བྱུང་། སྐབས་དེར་བསམ་བློའི་ནང་རྒྱ་སྐད་ཐོག་ཤེས་རབ་སྙིང་པོ་འདོན་པའི་ལམ་སྲོལ་འདི་སླར་རྒྱ་ནག་སྐམ་ས་ཆེན་མོའི་ནང་བསྐྱར་གསོ་ཐུབ་པ་བྱུང་ན་སྙམ་དུ་དྲན་བྱུང་། སིངྒ་པུར་གྱི་རྒྱ་རིགས་དགེ་སློང་ཚོས་སྐབས་དེར་ཤེས་རབ་སྙིང་པོ་འདོན་བཞིན་ཡོད་ཀྱང་སྐམ་ས་ཆེན་མོའི་ནང་དཀའ་ངལ་ཧ་ཅང་ཆེན་པོ་ཡོད། འོན་ཀྱང་བར་སྐབས་འགྱུར་བ་ཕྱིན་ཏེ་དེང་སང་རྒྱ་ནག་ནང་ནང་པ་ཧ་ཅང་ཕོན་ཆེན་པོ་ཡོད། ཕལ་ཆེར་ས་ཡ་བཞི་བརྒྱ་སྐོར་ཡོད། ཆོས་ལ་དོན་གཉེར་ཤིན་ཏུ་ཆེན་པོ་ཡོད་པ་དེ་འདྲ་མང་པོ་འདུག །

དེ་སྔ་ནང་པའི་ཆོས་དར་མ་མྱོང་བའི་ཡུལ་གྲུ་ཁག་ནས་ཀྱང་ནང་པའི་ལྟ་གྲུབ་ལ་དོ་སྣང་བྱེད་མཁན་མང་པོ་ཡོང་བཞིན་འདུག་ལ་ཚན་རིག་པའི་གྲས་ནས་ཀྱང་དོ་སྣང་བྱེད་མཁན་ཡོང་བཞིན་ཡོད། དེ་ལྟར་དུས་ཚོད་རིམ་སོང་གིས་འགྱུར་བ་འགྲོ་བཞིན་ཡོད། ནང་ཆོས་དར་མ་མྱོང་བའི་ཡུལ་གྲུ་ཁག་ཏུ་འཚོ་སྡོད་བྱེད་པའི་མི་རྣམས་ཀྱིས་སོ་སོའི་ཕ་མེས་ཀྱི་ཆོས་དེ་ག་ཉམས་སུ་ལེན་པ་རན་པ་དང་འཚམས་པ་ཡོད། ཆོས་ལུགས་འགྱུར་བ་གཏོང་རྒྱུ་དེ་བདེ་པོ་མེད་པ་ཁ་སེང་ཞུས་པ་ལྟར་ཡིན། འོན་ཀྱང་མི་ས་ཡ་མང་པོའི་ཁྲོད་ནས་འགའ་ཞིག་སྤྱིར་ཤར་ཕྱོགས་ཀྱི་ཆོས་དང་ལྷག་པར་ནང་ཆོས་ལ་དོ་སྣང་ཅན་དེ་འདྲ་ཡོང་བ་སོ་སོའི་རང་དབང་ཡིན་ལ། རྒྱ་རིགས་ཆོས་གྲོགས་ཚོར་མཚོན་ན་ཕ་མེས་ཀྱི་དུས་ནས་ནང་པའི་རྗེས་འབྲང་པ་ཡིན།

དེ་ལྟར་དངོས་པོའི་ཡར་རྒྱས་གཅིག་པུས་མ་ལྡང་བར་མཐོང་སྟེ་ནང་སེམས་ཀྱི་ཞི་བདེ་གལ་ཆེན་ཡིན་པའི་དོ་སྣང་ཞིག་སླེབ་བཞིན་ཡོད་ལ། དེའི་སྒྲུབ་ཐབས་ཀྱང་སྤྱིར་ཆོས་ཕྱོགས་ཀྱི་སློབ་གསོ་དང་ལྷག་པར་སངས་རྒྱས་པའི་གཞུང་ལས་གསུངས་པའི་སེམས་ཁམས་རིག་པའི་རྣམ་གཞག་དེ་དག་ཤེས་པའི་སྒོ་ནས་སེམས་ལ་འགྱུར་བ་གཏོང་བའི་ཐབས་ཚུལ་ཞིག་ཡོད་པ་འདི་ལ་འཛམ་བུ་གླིང་སྤྱི་ལ་ཕན་ཐོགས་ཐུབ་པའི་ནུས་པ་གང་འཚམ་ཡོད་པས། འདིར་རྒྱ་རིགས་ཆོས་གྲོགས་རྣམས་ལ་ཆོས་འབྲེལ་བྱེད་པའི་གོ་སྐབས་བྱུང་བར་ངོས་རང་ལ་མཚོན་ན་སྐལ་བ་བཟང་པོ་ཡིན་ལ། ཁྱེད་ཚོར་མཚོན་ནའང་ཧྭ་རེན་ཞེས་འཛམ་བུ་གླིང་གི་ས་གནས་གང་སར་ཡོད་ཅིང་། རྒྱ་ནག་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་རང་ལ་མཚོན་ན་ཡང་མི་འབོར་མང་ཤོས་ཡོད་པའི་རྒྱལ་ཁབ་ཅིག་ཡིན་པས་མ་འོངས་པར་འཛམ་བུ་གླིང་ལ་ཞི་བདེ་བསྐྲུན་པར་གང་འཚམ་ཞབས་འདེགས་སྒྲུབ་ཐུབ་པ་ཞིག་འོང་ལ། ཞི་བདེ་དེ་ཡང་ནང་སེམས་ཀྱི་ཞི་བདེ་བརྒྱུད་ནས་བསྐྲུན་ཐུབ་པ་ཞིག་དགོས་པ་ལས་སེམས་འཁྲུགས་ནས་གནས་པས་ཞི་བདེ་བསྐྲུན་ཐབས་མེད།

ནང་པའི་ཆོས་རྩ་མེད་བཏང་བས་ཕན་ཐོགས་གང་ཡང་མེད་པ་ནི་རིག་གནས་གསར་བརྗེའི་དུས་སུ་ནང་ཆོས་མེད་པར་བཟོ་བའི་ལས་འགུལ་མང་པོ་སྤེལ་ཡོད་ཀྱང་དེས་ཕན་མ་ཐོགས་པ་ལྟ་བུ་ཡིན། ཡང་སངས་རྒྱས་པའི་ཆོས་ཀྱི་བསླབ་བྱ་ལས་ལྷག་པའི་ལུགས་སྲོལ་བཟང་པོ་ཞིག་གསར་གཏོད་བྱས་ཏེ་དེས་ཞི་བདེ་བསྐྲུན་ཐུབ་ཀྱི་ཡོད་ན་གནས་ཚུལ་ཐ་དད་ལས་དེ་འདྲ་ཡང་མེད། གསུངས་ཏེ་བཞད། དེར་བརྟེན་རང་གི་ཕ་མེས་ཀྱི་ཆོས་ལུགས་སངས་རྒྱས་པའི་ཆོས་ལ་དོ་སྣང་གསར་པ་ཞིག་སླེབ་ཀྱིན་ཡོད་ལ། དེའི་སྒོ་ནས་རྒྱ་ནག་སྐམ་ས་ཆེན་མོའི་རྒྱ་རིགས་ཚོས་འཛམ་གླིང་ལ་ཞི་བདེ་བསྐྲུན་རྒྱུར་དམིགས་བསལ་འབྲེལ་བ་ཡོད། ཐེ་ཝན་དུ་ཡོད་པའི་རྒྱ་རིགས་ཆོས་གྲོགས་ཚོར་མཚོན་ན་རང་དབང་ཡང་ཡོད་པས་སངས་རྒྱས་ཀྱི་བསྟན་པ་སླར་སོར་ཆུད་ཐབས་དང་མི་ཉམས་གོང་འཕེལ་གཏོང་བའི་གོ་སྐབས་ཡོད། སངས་རྒྱས་ཡོན་ཏན་བསམ་མི་ཁྱབ། །ཅེས་སོགས་ཇ་མཆོད་གསུངས་ཏེ་གསོལ་ཇ་བཞེས་གྲུབ་མཚམས།

སྟོང་ཉིད་རྒྱུ་འབྲས་སུ་འཆར་ཚུལ།

དེ་རིང་འདིར་དབུ་མ་འཇུག་པའི་བཤད་པ་ཚར་དཀའ་བས་སྔོན་དུ་རྟེན་འབྲེལ་བསྟོད་པའི་བཤད་ལུང་བྱ་རྒྱུ་ཡིན། ཁ་སང་མདོར་ཙམ་ཞུས་ཟིན་པ་ལྟར། རྟེན་འབྲེལ་བསྟོད་པའི་མཛད་པ་པོ་རྗེ་རིན་པོ་ཆེ་ཡིན་ལ། ཁོང་དོན་དམ་པའི་མཁས་གྲུབ་གཉིས་ལྡན་གྱི་སྐྱེས་བུ་དམ་པ་ཞིག་ཡིན། རྟག་ཏུ་ངུའི་རྟོགས་བརྗོད་ཀྱི་བར་སྐབས་ཚིགས་བཅད་ཅིག་ཏུ། ཆོས་རྣམས་རྡུལ་ཙམ་དམིགས་པ་མེད་ན་ཡང་། །མངོན་པར་ཞེན་རྣམས་སྐྲག་པ་སྤང་བའི་ཕྱིར། །གཞན་ངོར་རྟེན་འབྲེལ་ཙམ་ཞིག་ཁས་ལེན་ལ། །ཞེས་དང་། ཡང་ལམ་གཙོའི་ནང་། སྣང་བ་རྟེན་འབྲེལ་བསླུ་བ་མེད་པ་དང་། །སྟོང་པ་ཁས་ལེན་བྲལ་བའི་གོ་བ་གཉིས། །ཇི་སྲིད་སོ་སོར་སྣང་བ་དེ་སྲིད་དུ། །ད་དུང་ཐུབ་པའི་དགོངས་པ་རྟོགས་པ་མེད། །ཅེས་སྟོང་པ་ཁས་ལེན་དང་བྲལ་བའམ་མཐའ་གང་དུ་ཡང་མ་གྲུབ་པའི་སྤྲོས་བྲལ་ཞེས་གསུངས་ཏེ་སྐུ་ཚེའི་སྟོད་དུ་སྟོང་པ་ཉིད་ཀྱི་ལྟ་བའམ་རྟེན་འབྱུང་ཕྲ་མོའི་གོ་བ་ལེགས་པར་འཆར་མ་ཐུབ་པའི་སྐབས་བྱུང་བར་སྣང་།

དེ་ནས། ནམ་ཞིག་རེས་འཇོག་མེད་པར་ཅིག་ཅར་དུ། །རྟེན་འབྲེལ་མི་བསླུར་མཐོང་བ་ཙམ་ཉིད་ནས། །ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། །དེ་ཚེ་ལྟ་བའི་དཔྱད་པ་རྫོགས་པ་ལགས། །གཞན་ཡང་སྣང་བས་ཡོད་མཐའ་སེལ་བ་དང་། །སྟོང་པས་མེད་མཐའ་སེལ་ཞིང་སྟོང་པ་ཉིད། །ཅེས་གསུངས་པ་རྟག་ཆད་ཀྱི་མཐའ་གཉིས་དང་བྲལ་བའི་དབུ་མའི་དོན་སྟེང་དུ་ཏག་ཏག་སླེབས་ཡོད།

ང་ལ་ཆོས་རྣམས་ངོ་བོ་ཉིད་ཀྱིས་གྲུབ་པའམ་ཆོས་ཅན་རང་ངོས་ནས་གྲུབ་པར་སྣང་ཡང་སྣང་བ་ལྟར་མ་གྲུབ་ཐག་ཆོད་ཡིན་སྙམ་དུ་སྣང་དུས་ཉིད་ནས་དེ་ལྟར་ངེས་པ་ཞིག་བྱུང་ན། སྣང་བས་སྟོང་པ་ལ་ངེས་པ་འདྲེན་པ་བྱུང་ཞིང་། ཡང་སྟོང་པ་ཞེས་པ་ཅི་ཡང་མེད་པའི་སྟོང་པའམ་བྱ་བྱེད་གང་ཡང་མི་འཐད་པའི་སྟོང་པ་ལ་མི་བརྗོད་པར་ཆོས་རྣམས་རྐྱེན་གཞན་ལ་རག་ལས་པའི་སྒོ་ནས་གྲུབ་པའམ་རྒྱུ་འབྲས་ཕན་ཚུན་བརྟེན་ནས་འབྱུང་བའི་རང་བཞིན་ཅན་དང་། ཚོགས་པའི་སྟེང་ནས་གྲུབ་པའི་རང་བཞིན་དུ་མཐོང་བའི་ཚེ། རང་བཞིན་གྱིས་སྟོང་བ་ཡིན་པས་གཞན་ལ་རག་ལས་པ་འཐད་པ་དང་། དེ་འཐད་པས་རྒྱུ་འབྲས་ཀྱི་རྟེན་འབྱུང་འཐད་པ་སོགས་མདོར་ན། རྟེན་འབྱུང་ཞེས་པ་འཐད་པ་ཡང་ཆོས་རྣམས་ཀྱི་ངོ་བོ་རང་བཞིན་གྱིས་མ་གྲུབ་པར་ཐུག་པ་ངེས་ནུས་པས། སྣང་བས་ཡོད་མཐའ་སེལ་བ་དང་སྟོང་པས་མེད་མཐའ་སེལ་བ་དང་། དེ་ལྟ་བུའི་སྒོ་ནས་སྟོང་ཉིད་རྒྱུ་འབྲས་སུ་འཆར་ནུས་པར་གསུངས།

གསུང་གི་གནང་བ་ཐོབ་པ་ཙམ་གྱིས་རྟོགས་པ་མི་སྐྱེ།

རྗེ་རིན་པོ་ཆེའི་བླ་མའི་གྲས་བླ་མ་དབུ་མ་པ་དགུང་ལོ་ཆུང་དུས་ནས་སྐུ་ཚེ་སྔོན་མའི་བག་ཆགས་སད་དེ་ལུག་རྫི་གནང་བའི་སྐབས་ཀྱི་ཉིན་ཞིག་རྗེ་བཙུན་འཇམ་པའི་དབྱངས་སྐུ་མདོག་ནག་པོ་ཞིག་གི་ཞལ་གཟིགས་བྱུང་སྟེ། རྒྱུན་དུ་རྗེ་བཙུན་འཇམ་པའི་དབྱངས་ཀྱི་ཞལ་གཟིགས་ཡོད་པ་ཞིག་ཡིན་པ་དང་། རྗེ་རིན་པོ་ཆེས་བླ་མ་དབུ་མ་པའི་སྐུ་མདུན་ནས་གདམས་ངག་གསན་པ་དང་རྗེ་བཙུན་འཇམ་པའི་དབྱངས་ལ་དོགས་གཅོད་ཞུ་བ་སོགས་གནང་གི་ཡོད། ནམ་ཞིག་རྗེ་རིན་པོ་ཆེ་གནས་མཆོག་དགའ་གདོང་དུ་བཞུགས་པའི་ཉིན་ཞིག་འོད་སྔོན་པོ་ཞིག་གི་ནང་དེར་རྗེ་བཙུན་འཇམ་པའི་དབྱངས་ཀྱི་སྐུའི་ཞལ་གཟིགས་བྱུང་ཞིང་། དེ་ནས་བཟུང་རྒྱུན་དུ་འཇམ་པའི་དབྱངས་ཀྱི་ཞལ་གཟིགས་འོང་བ་བྱུང་ཡོད། ལོ་རྒྱུས་འདིར་གནད་འགག་ཆེན་པོ་ཡོད།

རྗེ་རིན་པོ་ཆེས་རྗེ་བཙུན་འཇམ་པའི་དབྱངས་ལ་གསུང་རབ་ཀྱི་དོན་སྤྱི་དང་ལྷག་པར་སྟོང་ཉིད་ཀྱི་སྐོར་དོགས་གཅོད་ཞུས་པའི་ཚེ་རྗེ་བཙུན་འཇམ་པའི་དབྱངས་ཀྱིས་གདམས་ངག་མདོར་བསྡུས་ཤིག་གསུངས་ཤིང་། མི་གོ་བ་འདུག་ལགས་ཞུས་པས། བླ་མ་དང་ཡི་དམ་ཐ་མི་དད་དུ་བྱས་པ་ལ་གསོལ་བ་འདེབས་ཤིང་བསྙེན་སྒྲུབ་བྱེད་པ་དང༌། བསག་སྦྱང་གཉིས་ལ་ལེགས་པར་འབད་པ་དང༌། གཞུང་ལུགས་ཀྱི་དོན་ལ་རིགས་པས་རྣམ་པར་དཔྱོད་ཅིང་ཞིབ་ཏུ་སེམས་པ་རྣམས་སུམ་སྒྲིལ་དུ་ཉམས་སུ་ལོངས་ལ་ཚིམ་མ་སླ་བར་རྒྱུན་བསྲིངས་ལ་ལེགས་པར་དཔྱོད་ཅིག་དང༌། རིམ་གྱིས་སྟོང་ཉིད་ཀྱི་ལྟ་བ་ཕྱིན་ཅི་མ་ལོག་པ་རྒྱུད་ལ་སྐྱེ་འོང་ཞེས་གསུངས་པ་ལྟར། རྗེ་རིན་པོ་ཆེས་སྐུ་ཚེའི་སྨད་དུ་སྟོང་པ་ཉིད་ཀྱི་ལྟ་བའི་སྒྲོ་འདོགས་ཡོངས་སུ་ཆོད་པར་མཛད་ཡོད།

དེས་ཅི་ཞིག་བསྟན་པ་ཡིན་ཞེ་ན། ལྷག་པའི་ལྷ་བསྒྲུབས་ནས་ལྷག་པའི་ལྷ་ཡི་ཞལ་གཟིགས་ཤིང་གསུང་གི་གནང་བ་ཐོབ་ཚེ་དེ་མ་ཐག་རྟོགས་པ་རྒྱུད་ལ་སྐྱེ་འོང་བའི་བཟོ་ལྟ་བུ་བྱེད་པ་མི་འགྲིག་པར་བསྟན་ཡོད། གལ་ཏེ་ལྷག་པའི་ལྷ་ཡི་ཞལ་གཟིགས་ཤིང་གསུང་གི་གནང་བ་ཐོབ་པ་ཙམ་གྱིས་རྟོགས་པ་སྐྱེ་བཞིན་ཡོད་ན། ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང་། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཞེས་གསུངས་པ་མི་འཐད་པར་འགྱུར། དེས་ན། ལྷག་པའི་ལྷ་ཡི་ཞལ་གཟིགས་པས་དེ་མ་ཐག་དེའི་རྒྱུད་ཀྱི་རྟོགས་པ་རང་རེའི་རྒྱུད་ལ་སྐྱེ་འོང་བ་ལྟ་བུ་ཞིག་མིན། ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་གསུངས་པ་ལྟར། བཅོམ་ལྡན་འདས་ཉིད་ཀྱིས་རང་རེར་ཟབ་པ་དང་རྒྱ་ཆེ་བའི་གནས་ལུགས་འགྲེལ་བཤད་མཛད་པ་རྣམས་ལ་རང་རེས་སློབ་གཉེར་བྱས་ཏེ་ཐོག་མར་ཐོས་བྱུང་གི་ཤེས་རབ་བསྐྱེད་པ་དང་། དེ་ནས་བསམ་བྱུང་གི་ངེས་པ་རྙེད་པར་བྱས། དེ་ནས་བསྒོམས་བྱུང་གི་ཉམས་མྱོང་མངོན་དུ་བྱས་ཏེ་ལམ་བགྲོད་པ་ལས་ཐབས་གཞན་ཅི་ཡང་མེད། རྗེ་རིན་པོ་ཆེས་ཀྱང་མཛད་པ་དེ་འདྲ་རང་བསྐྱངས་ཡོད།

བརྒྱད་སྟོང་པའི་མཇུག་ཏུ་རྟག་ཏུ་ངུའི་ལེའུ་ཞེས་པ་ཞིག་གསལ་བ་ལྟར་དེའི་ནང་དུ་ཡང་དེ་ག་རང་གསུངས་ཡོད། བྱང་ཆུབ་སེམས་དཔའ་རྟག་ཏུ་ངུ་ལ་ལྷག་པའི་ལྷ་ཡི་ཞལ་གཟིགས་ཡོང་གི་ཡོད་ཀྱང་། རང་གི་ལས་འབྲེལ་ཡོད་པའི་བྱང་སེམས་ཆོས་འཕགས་མཇལ་ཏེ་དེའི་དྲུང་ནས་གདམས་ངག་གསན་ནས་ལམ་བགྲོད་པ་མ་གཏོགས་ལྷག་པའི་ལྷའི་ཞལ་གཟིགས་གཅིག་པུས་འོང་རྒྱུ་མེད་པ་གསལ་པོ་རེད། དེར་བརྟེན་རྗེ་བཙུན་འཇམ་པའི་དབྱངས་ཀྱིས་རྗེ་རིན་པོ་ཆེར་དཔེ་ཆར་ལྟོས་ཞེས་གསུངས་པ་ལྟར་རེད། དེས་ན་རང་རེས་ཀྱང་ལྷ་སྒྲུབ་པ་ལྟ་བུ་གལ་ཆེན་པོ་ཡིན་ཀྱང་གཙོ་བོ་དཔེ་ཆ་བལྟ་རྒྱུ་གལ་ཆེན་པོ་རེད།

ཡང་ལྷག་པའི་ལྷར་བསྟེན་ནས་ཤེས་རབ་གོང་ནས་གོང་དུ་འཕེལ་རྒྱུ་ཡོད་པ་ནི། དཔེར་ན། རྗེ་བཙུན་འཇམ་པའི་དབྱངས་ལ་བརྟེན་ནས་ཤེས་རབ་གོང་ནས་གོང་དུ་འཕེལ་རྒྱུ་ཡོད་ཐག་ཆོད་རེད། འོན་ཀྱང་གཙོ་བོ་དཔེ་ཆར་སློབ་གཉེར་བྱེད་རྒྱུ་དེ་ཡིན། སློབ་གཉེར་བྱེད་པ་དང་མཉམ་དུ་ལྷག་པའི་ལྷ་སྒྲུབ་པར་བྱས་ན་དེ་ལ་བརྟེན་ནས་ཤེས་རབ་ཆེ་བ། གསལ་བ། མྱུར་བ། ཟབ་པའི་ཁྱད་པར་ཏན་ཏན་འོང་རྒྱུ་ཡོད་པ་ལྟ་བུ་ཞིག་འདུག་པས་ལྷན་ཅིག་བྱེད་རྐྱེན་གྱི་ཚོད་དུ་ལྷག་པའི་ལྷ་བསྒྲུབས་ན་ཕན་ཐོགས་ཡོད། འོན་ཀྱང་གཙོ་བོ་ཉེར་ལེན་གྱི་རྒྱུའི་ཚོད་དུ་རང་ངོས་ནས་གཞུང་ཆེན་མོར་སློབ་གཉེར་བྱེད་རྒྱུ་དེ་ཤིན་ཏུ་གལ་ཆེན་པོ་ཡིན།

འབྲས་སྤུངས་པ་འཇམ་དབྱངས་ཆོས་རྗེས་མཛད་པའི་གསང་བའི་རྣམ་ཐར་དུ། རྒྱལ་སྲས་ཀླུ་སྒྲུབ་ཡབ་སྲས་གཙོ་འཁོར་ལྔ། །ཟབ་མོ་རྟེན་འབྱུང་གཏམ་གྱི་བགྲོ་བ་མཛད། །དེ་ཡི་ནང་ནས་དཔལ་ལྡན་སངས་རྒྱས་བསྐྱངས། །རྒྱ་དཔེས་བྱིན་བརླབས་འཕགས་པའི་དགོངས་པ་འཁྲུངས། །དཔལ་ལྡན་བླ་མའི་ཞབས་ལ་གསོལ་བ་འདེབས། །ཞེས་གསུངས་པ་ལྟར། རྗེ་རིན་པོ་ཆེ་འོལ་ཁ་ཆོས་ལུང་དུ་བཞུགས་པའི་སྐབས་ཤིག་མཚན་ལམ་དུ་འཕགས་པ་ཡབ་སྲས་ལྔའི་ཞལ་གཟིགས་ཤིང་། རྒྱ་དཔེས་བྱིན་བརླབས་འཕགས་པའི་དགོངས་པ་འཁྲུངས། །ཞེས་གསུངས་པ་ལྟར། བུདྡྷ་པཱ་ལི་ཏ་བྱིན་རླབས་ཅན་དང་རྗེ་རིན་པོ་ཆེར་དམིགས་བསལ་ལས་འབྲེལ་ཡོད་པ་རེད་འདུག །

དེ་ལྟར་ལྟ་བའི་དཔྱད་པ་ཡོངས་སུ་རྫོགས་ནས་སྣང་བས་སྟོང་པ་མི་འགོག །སྟོང་པས་སྣང་བ་མི་འགོག་པའི་སྣང་སྟོང་ཟུང་འབྲེལ་གྱི་གོ་བ་ཐུན་མོང་མིན་པ་རྙེད་དེ་རྟེན་འབྱུང་ཕྲ་མོའི་དོན་ཐུགས་ལ་ཤིན་ཏུ་བདེ་བར་འཇོག་ནུས་པའི་མཚམས་དེར་སྟོན་པ་སངས་རྒྱས་བཅོམ་ལྡན་འདས་དོན་དམ་པའི་སྨྲ་བ་ཟླ་མེད་པ་ཡིན་པའི་ཚུལ་དགོངས་ནས་སྟོན་པའི་བཀའ་དྲིན་དྲན་པའི་བསྟོད་པ་རྟེན་འབྲེལ་བསྟོད་པ་བརྩམས་པར་མཛད། དེ་འཆད་པ་ལ། ངོས་ཀྱི་དཔེ་ཆའི་ནང་པར་པས་རྩ་ཤེའི་མཆོད་བརྗོད། གང་གིས་རྟེན་ཅིང་འབྲེལ་བར་འབྱུང་། །ཞེས་སོགས་བཀོད་འདུག་པ་འདོན་མི་དགོས་པར་བྱ་རྒྱུ་ཡིན།

ན་མོ་གུ་རུ་མཉྫུ་གྷོ་ཥཱ་ཡ།

གང་ཞིག་གཟིགས་ཤིང་གསུང་བ་ཡི། །

མཁྱེན་དང་སྟོན་པ་བླ་ན་མེད། །

རྒྱལ་བ་རྟེན་ཅིང་འབྲེལ་བར་འབྱུང་། །

གཟིགས་ཤིང་འདོམས་པ་དེ་ལ་འདུད། །

ཅེས་དོན་གང་ཞིག་ཐོས་བསམ་སྒོམ་གསུམ་རིམ་གྱིས་གནང་ནས་ཕྱིན་ཅི་མ་ལོག་པར་ཐུགས་སུ་ཆུད་པའམ་མཁྱེན་པས་མངོན་སུམ་དུ་གཟིགས་པར་གསུངས་ཏེ། བཅོམ་ལྡན་འདས་ཀྱིས་ཆོས་རྣམས་ཀྱི་གནས་ལུགས་དེ་ཁོ་ན་ཉིད་ཕྱིན་ཅི་མ་ལོག་པར་ཐུགས་སུ་ཆུད་དེ་བསྐལ་པ་མང་པོའི་རིང་ལ་ཇི་བཞིན་ཉམས་བཞེས་ཀྱིས་གོམས་པར་མཛད་ནས་སྒྲིབ་གཉིས་བག་ཆགས་དང་བཅས་པ་སྤངས་པའི་བྲལ་བའམ་མི་གནས་པའི་མྱང་འདས་ཐོབ་པར་མཛད་ཅིང་། དེ་ལྟ་བུའི་ཉམས་མྱོང་ཐུགས་རྒྱུད་ལ་མངའ་བའི་སྐྱེས་བུ་དམ་པ་དེས་གང་ཞིག་རང་གིས་གཟིགས་ཤིང་གཟིགས་པ་ལྟར་དུ་ཉམས་བཞེས་གནང་བ་དང་། ཉམས་བཞེས་གནང་བའི་འབྲས་བུར་དོན་གཉིས་ལྷུན་གྱིས་གྲུབ་པའི་གོ་འཕང་བརྙེས་ཏེ་གཞན་ལ་འདོམས་པར་མཛད་པ་པོ་ཡིན་པས། གང་ཞིག་གཟིགས་ཤིང་གསུང་བ་ཡི། །ཞེས་གསུངས། དེ་ཡང་། མཁྱེན་དང་སྟོན་པ་བླ་ན་མེད། །ཅེས་པས་མཁྱེན་པ་བླ་ན་མེད་པ་དང་སྟོན་པ་བླ་ན་མེད་པར་འགྱུར་བའི་གཞི་གཙོ་བོ་ནི་རྟེན་ཅིང་འབྲེལ་བར་འབྱུང་བ་གཟིགས་ཤིང་གསུངས་པ་དེ་ཡིན་པར་བསྟན་པ་ཡིན།

རྒྱབ་རྟེན་ཚད་མ་ཡོད་མེད་ཀྱི་ཁྱད་པར།

ངོས་ཀྱིས་རྒྱུན་དུ་རྟེན་འབྱུང་གི་དེ་ཁོ་ན་ཉིད་ཅེས་རྗོད་བཞིན་པ་ལྟར། རྟེན་འབྱུང་གི་དེ་ཁོ་ན་ཉིད་གལ་ཆེན་པོ་ཡིན་པའི་གནད་འགག་ཅི་ཞིག་ལ་ཐུག་ཡོད་ཅེ་ན། དེའི་གནད་འགག་ཐུག་ས་ནི།

འཇིག་རྟེན་རྒུད་པ་ཇི་སྙེད་པ། །

དེ་ཡི་རྩ་བ་མ་རིག་སྟེ། །

གང་ཞིག་མཐོང་བས་དེ་ལྡོག་པ། །

རྟེན་ཅིང་འབྲེལ་བར་འབྱུང་བར་གསུངས། །

ཞེས་གསུངས་པ་ལྟར། རང་རེ་ཀུན་སྡུག་བསྔལ་མི་འདོད་པ་ཤ་སྟག་ཡིན་ཅིང་། གང་མི་འདོད་པའི་སྡུག་བསྔལ་དེ་དག་རྒྱུ་ལ་བརྟེན་ནས་བྱུང་བ་དང་། རྒྱུ་དེ་ཡང་ནང་གི་བློ་མ་དུལ་བར་ཐུག་པ། བློ་མ་དུལ་བར་བྱེད་པའི་རྒྱུ་ཉོན་མོངས་ཡིན་པ། ཉོན་མོངས་ལ་རྣམ་གྲངས་ཤིན་ཏུ་མང་ཡང་། དེ་དག་གི་རྩ་བ་གང་ལ་ཐུག་མིན་ལེགས་པར་དཔྱད་ན་གནས་ལུགས་མ་ཤེས་པའི་རྨོངས་པར་ཐུག་པ་ཤིན་ཏུ་གསལ་པོ་ཡིན།

རང་རེ་སྟོང་ཉིད་ཀྱི་ལྟ་བའི་གོ་བ་གང་ཡང་མེད་པ་རྣམས་ཀྱི་རྒྱུད་ལ་བྱམས་པ་དང་སྙིང་རྗེ། དད་པ་སོགས་བདེན་འཛིན་གྱིས་བསླད་པའི་དབང་གིས་འབྱུང་བ་ཡོད་ཀྱང་། སྤྱིར་དད་པ་དང་སྙིང་རྗེ་སོགས་བློ་བཟང་པོའི་རིགས་རྣམས་རྩ་བའི་རང་བཞིན་གྱི་ཆ་ནས་བཤད་ན་བདེན་འཛིན་ལ་བརྟེན་པའམ་བདེན་འཛིན་གྱིས་གྲོགས་བྱས་པ་ལས་འོང་དགོས་པ་མེད་ཅིང་། ཕན་འདོགས་པའི་བློ་བཟང་པོའི་རིགས་དེ་དག་རྒྱུ་མཚན་བསམས་པ་ལས་ངེས་པ་རྙེད་རྒྱུ་ཡོད་པ་དང་། གང་ངེས་པ་རྙེད་པ་དེ་ཉིད་ཇི་ཙམ་གོམས་པ་དེའི་ཚོད་ཀྱིས་ཤུགས་ཇེ་ཆེར་ཕྱིན་ཏེ་གོང་ནས་གོང་དུ་འཕེལ་བའི་ནུས་པ་ཡོད།

ཁ་སང་ཞུས་པ་ལྟར་ཁོང་ཁྲོ་དང་ང་རྒྱལ། ཕྲག་དོག་ལ་སོགས་པ་རྣམས་ཕྱིན་ཅི་ལོག་གི་བློས་རྒྱུ་བྱས་པའམ་དེ་དང་མཚུངས་ལྡན་དུ་སོང་བ་ལས་འབྱུང་བ་ཡིན་པས། ཞིབ་པར་བསམས་ན། ཉོན་མོངས་རྣམས་ཇི་ཙམ་ཤུགས་ཆེ་ཡང་རྒྱབ་རྟེན་མེད་པས་མེད་པར་བཟོ་ནུས་སྙམ་དུ་སེམས་ལ་སྤོབས་པ་བསླེབ་རྒྱུ་ཡོད། ཉོན་མོངས་པའི་བློ་རྣམས་ཀྱི་རྒྱབ་རྟེན་བཅོལ་ས་མ་རིག་པ་ཡིན་ཞིང་། མ་རིག་པ་དེ་གཞི་མེད་པ་ལ་སྒྲོ་བཏགས་ནས་སྐྱེས་པའི་ཕྱིན་ཅི་ལོག་གི་བློ་ཡིན། བྱམས་པ་དང་སྙིང་རྗེ་ལ་སོགས་པ་རྣམས་རྒྱུ་མཚན་ལ་བརྟེན་པ་ཡིན་པས་གོམས་ན་ཤུགས་ཇེ་ཆེར་ཕྱིན་ཏེ་གོམས་པ་མཐའ་མེད་དུ་འཕེལ་བའི་ནུས་པ་ཡོད། ཉོན་མོངས་པའི་རིགས་རྣམས་ལ་གཉེན་པོ་བསྟེན་མི་ནུས་པར་གནས་ན་གང་འཚམ་ཤུགས་ཇེ་ཆེར་འགྲོ་བ་འོང་ཡང་། རྒྱབ་རྟེན་ཚད་མ་མེད་པས་གོམས་པ་མཐའ་མེད་དུ་འཕེལ་བ་མེད།

སེམས་རང་བཞིན་གྱིས་སྟོང་པ་ཡིན་པས་སེམས་ཀྱི་རང་བཞིན་སྟོང་པའི་ངང་ལ་གནས་པའི་ཕྱིར་སེམས་སྟེང་གི་སྟོང་ཉིད་བསྒོམས་ན་ངེས་པ་ཤུགས་ཇེ་ཆེར་འགྲོ་རྒྱུ་ཡོད། མ་རིག་པའི་འཛིན་སྟངས་སེམས་ཀྱི་རང་བཞིན་ལ་མ་ཞུགས་པས་མ་རིག་པར་གོམས་པ་མཐའ་མེད་དུ་འཕེལ་བའི་ནུས་པ་མེད། མ་རིག་པར་གོམས་པ་མཐའ་མེད་དུ་འཕེལ་བ་མེད་པས་དེ་ལ་བརྟེན་པའི་ཉོན་མོངས་པ་རྣམས་ལ་ཡང་གོམས་པ་མཐའ་མེད་དུ་འཕེལ་བ་མེད་ཅིང་གཉེན་པོ་སྟོབས་ལྡན་དང་བཅས་པ་ཡིན། རྟོག་པའམ་བློ་བཟང་པོའི་རིགས་རྣམས་རྒྱབ་རྟེན་ཚད་མ་དང་བཅས་པས་སྤོང་བྱེད་ཀྱི་གཉེན་པོ་མེད། སེམས་གསལ་ཙམ་རིག་ཙམ་གྱི་བདག་ཉིད་དེ་ཉིད་མ་རིག་པ་དང་ཐག་ཇེ་ཉེར་ཕྱིན་ཏེ་མ་རིག་པ་སྐྱེས་པའི་ཚེ་ཉོན་མོངས་ཅན་གྱི་བློའི་ངོ་བོར་འགྱུར་བཞིན་ཡོད་ལ། སྙིང་རྗེ་ལ་སོགས་པ་དགེ་བའི་བློ་སྐྱེས་པའི་ཚེ་སེམས་དེ་ཉིད་དགེ་བའི་བློའི་ངོ་བོར་འགྱུར་བཞིན་ཡོད་པས། སེམས་གསལ་ཙམ་རིག་ཙམ་གྱི་བདག་ཉིད་དེ་གཟུ་བོར་གནས་པ་ལྟ་བུ་ཞིག་ཡིན།

དེས་ན་སྔོན་ནས་ཞུས་ཟིན་པ་ལྟར་སྡུག་བསྔལ་གྱི་རྩ་བ་མ་རིག་པས་བྱེད་པས། འཇིག་རྟེན་རྒུད་པ་ཇི་སྙེད་པ། །དེ་ཡི་རྩ་བ་མ་རིག་སྟེ། །ཞེས་གསུངས། དེ་ལྟ་བུའི་མ་རིག་པ་དེ་ཉིད་ཡིན་ལུགས་ལ་རྨོངས་ཏེ་ཡུལ་ལ་ཕྱིན་ཅི་ལོག་ཏུ་ཞུགས་པའི་བློ་ཡིན་པས་དེའི་གཉེན་པོའམ། དོན་གང་ཞིག་མཐོང་བས་མ་རིག་པ་དེ་ཕྱིན་ཅི་ལོག་གི་བློ་ཡིན་པ་དང་། མ་རིག་པའི་ཞེན་ཡུལ་རང་གི་མཚན་ཉིད་ཀྱིས་གྲུབ་པ་ཐ་སྙད་དུའང་མེད་པའི་ཚུལ་ངེས་པ་ཞིག་བྱུང་ན། དེ་ལྟར་ངེས་པའི་བློ་དེ་ལ་བརྟེན་ནས་མ་རིག་པ་ལྡོག་ནུས་པ་ཞིག་འོང་བས། གང་ཞིག་མཐོང་བས་དེ་ལྡོག་པ། །རྟེན་ཅིང་འབྲེལ་བར་འབྱུང་བར་གསུངས། །ཞེས་གསུངས། དེ་ཡང་འདིར་རྟེན་ཅིང་འབྲེལ་བར་འབྱུང་བ་ཞེས་མ་གསུངས་པར། གང་ཞིག་མཐོང་བས་དེ་ལྡོག་པ། །བདག་མེད་པའི་ལྟ་བ་གསུངས་ཞེས་པའམ། ཡང་ན། སྟོང་པ་ཉིད་གསུངས་ཞེས་གསུངས་ན་བདག་མེད་པའི་ཚུལ་ཙམ་བྱེ་བྲག་སྨྲ་བ་ཡན་ཆད་ཀྱིས་འདོད་ལ། སྟོང་པ་ཉིད་ཀྱི་ཐ་སྙད་ཀྱང་ཆོས་ཀྱི་བདག་མེད་བཞེད་པའི་གྲུབ་མཐའ་སྨྲ་བ་སྤྱིས་འདོད་པས་དེ་ལྟར་གསུངས་ན་སྤྱི་སྤོམ་ཙམ་དུ་འགྱུར་བ་ཡིན། དེ་བཞིན་དུ་མུ་སྟེགས་པའི་གཞུང་འགའ་ཞིག་ཏུ་ཡང་བདེན་གཉིས་ཀྱི་རྣམ་གཞག་དང་འབྲེལ་ནས་སྟོང་པའི་སྐོར་བཤད་པ་ཡོད།

ཡེ་ཤུའི་ལྟ་གྲུབ་དང་འབྲེལ་བའི་སྟོང་པའི་གོ་བ་དང་ང་རྒྱལ་གཅོག་ཐབས།

ངོས་ཀྱི་ངོ་ཤེས་ཡེ་ཤུའི་བླ་མ་ཞིག་ཡོད། ཁོང་ཆོས་པ་རྣམ་དག་ཅིག་དང་བོད་དོན་ལ་སེམས་ཁུར་ཤིན་ཏུ་ཆེན་པོ་ཡོད་པ་ཞིག་ཡིན། ཁོང་གིས་ཡེ་ཤུའི་ཆོས་དང་འབྲེལ་ནས་སྟོང་པའི་གོ་བ་ཞིག་འགྲེལ་བཤད་བྱེད་ཀྱི་འདུག་པ་ལྟར། རང་རེའི་བློ་ངོར་རང་ཉིད་གང་ལ་ཡང་ལྟོས་པ་མེད་པའི་བདག་རང་མཚན་པར་གྲུབ་པ་ལྟ་བུ་ཞིག་ཏུ་འཆར་གྱི་ཡོད་ཀྱང་ཞིབ་ཏུ་བསམས་ན། རང་རེ་རྣམས་དཀོན་མཆོག་གིས་བཀོད་པའི་མཐའ་ཡས་པའི་འཇིག་རྟེན་ཁམས་ཀྱི་ཆ་ཤས་ཆུང་ངུ་ཞིག་ཡིན་པས་དེའི་ཚུལ་བློར་འཆར་བ་ཞིག་བྱུང་ན་བདག་ཅེས་པ་ཤིན་ཏུ་ཆེན་པོ་ཞིག་ཏུ་བློར་འཆར་འོང་བ་དེ་ཤུགས་ཆུང་དུ་འགྲོ་བ་འོང་ངེས།

ལོ་ཤས་སྔོན་ཡེ་ཤུའི་བཙུན་མའི་དགོན་པ་ཞིག་ཏུ་ངེད་ཚོ་ཕན་ཚུན་ཐུག་འཕྲད་ཀྱིས་སྐད་ཆ་བྱུང་བའི་སྐབས་ཤིག །བཙུན་མ་ཞིག་གིས་སེམས་ནང་ངའོ་སྙམ་པའི་ང་རྒྱལ་གྱི་བློ་ཤུགས་དྲག་པོ་སྐྱེ་འོང་བ་དེར་སེལ་ཐབས་ཅི་ཡོད་དྲིས་བྱུང་། ངོས་ཀྱིས་དེའི་ལན་དུ་སངས་རྒྱས་པའི་ཆོས་པ་རྣམས་ལ་སྟོང་ཉིད་ཅེས་པ་ཞིག་བསྒོམ་རྒྱུ་ཡོད། འོན་ཀྱང་དེ་ཁྱེད་ཚོར་འབྲེལ་བ་མེད་པས། འཇིག་རྟེན་བཀོད་པ་པོས་མཐའ་ཡས་པའི་སེམས་ཅན་རྣམས་ཀྱིས་མཚོན་སྣོད་བཅུད་ཡོངས་རྫོགས་བཀོད་པ་དང་རང་རེ་རྣམས་དེའི་ནང་གི་ཆ་ཤས་ཤིན་ཏུ་ཕྲ་མོ་ཞིག་ཡིན་པས་ཁྱེད་ཚོས་དེའི་ཚུལ་བསམས་ན་ངའོ་སྙམ་དུ་བདག་དེ་ཤིན་ཏུ་ཆེན་པོ་ཞིག་ཏུ་བློར་ཤར་ཏེ་སེམས་ཁེངས་ནས་གནས་པ་དེ་ཉིད་ཏན་ཏན་ཆུང་དུ་འགྲོ་བར་ཕན་པས་དེ་ལྟར་བསམ་པ་ལེགས་ཞེས་བཤད་པ་ཡིན། དེའི་གོང་དུ་ངོས་ཀྱི་ངོ་ཤེས་ཡེ་ཤུའི་བླ་མ་དེས་ཀྱང་སྟོང་པའི་གོ་བ་དེ་འདྲ་ཞིག་བླངས་སོང་། དེས་ན་རྟེན་ཅིང་འབྲེལ་བར་འབྱུང་བའམ་རྟེན་འབྱུང་གི་དེ་ཁོ་ན་ཉིད་གསུངས་ཞེས་བརྗོད་ན་སྣང་སྟོང་ཟུང་འཇུག་གི་གོ་བ་སྟེར་བའི་ནུས་པ་ཡོད་པས། སྟོང་པ་ཉིད་གསུངས་ཞེས་མ་བརྗོད་པར། རྟེན་ཅིང་འབྲེལ་བར་འབྱུང་བར་གསུངས། །ཞེས་རྟེན་ཅིང་འབྲེལ་བར་འབྱུང་བའི་ཚིག་སྤྱད་དེ་གསུངས།

རྟེན་འབྱུང་འཇོག་ནུས་པའི་ཕན་ཡོན།

སྣང་སྟོང་ཟུང་འཇུག་ཅེས་གསུངས་པའི་སྣང་བ་ནི་བརྟེན་ནས་བཏགས་ཙམ་གྱི་རྟེན་འབྱུང་གི་དོན་ཏེ། བརྟེན་ནས་བཏགས་ཙམ་གྱི་རྟེན་འབྱུང་དེ་ཉིད་གཞི་རྩར་བྱས་ནས་ཆ་ལ་བལྟོས་ནས་བཏགས་པའི་རྟེན་འབྲེལ་དང་། རྒྱུ་འབྲས་ཀྱི་རྟེན་འབྱུང་གི་རྣམ་གཞག་རྣམས་འཐོན་འོང་བ་ཡིན། དེ་ཡང་རྩ་བ་ཤེས་རབ་ལས། གང་གིས་རྟེན་ཅིང་འབྲེལ་བར་འབྱུང་། །མཐོང་བ་དེ་ཡིས་སྡུག་བསྔལ་དང་། །ཀུན་འབྱུང་དང་ནི་འགོག་པ་དང་། །ལམ་ཉིད་དེ་དག་མཐོང་བ་ཡིན། །ཞེས་རྟེན་འབྱུང་གི་དེ་ཁོ་ན་ཉིད་ལེགས་པར་འཇོག་ནུས་པ་ཞིག་བྱུང་ན་སྡུག་བསྔལ་བདེན་པ་ལེགས་པར་འཇོག་ཤེས་པ་འོང་བར་གསུངས་ཏེ། རྟེན་འབྱུང་འཇོག་ཤེས་པས་འདུ་བྱེད་ཀྱི་སྡུག་བསྔལ་དང་ཀུན་འབྱུང་བདེན་པར་གྱུར་པའི་མ་རིག་པ་ཡང་ལེགས་པར་འཇོག་ཤེས་པ་འོང་བ་ཡིན། དེ་ལ་བརྟེན་ནས་མ་རིག་པའི་འཛིན་སྟངས་སེམས་ཀྱི་རང་བཞིན་ལ་མ་ཞུགས་པ་དང་། དེ་ལ་གཉེན་པོ་སྟོབས་ལྡན་ཡོད་པའི་ཚུལ་ཤེས་པ་ལས་འགོག་བདེན་དང་དེ་སྒྲུབ་བྱེད་ཀྱི་ལམ་ལ་གོ་བ་རྙེད་པ་ཞིག་འོང་བ་ཡིན། འགོག་བདེན་སྒྲུབ་བྱེད་ཀྱི་ལམ་ལ་ཐབས་ཤེས་ཆ་ཚང་བ་ཡོད་ཀྱང་གཙོ་བོ་ནི་གནས་ལུགས་དེ་ཁོ་ན་ཉིད་རྟོགས་པའི་བློས་སྒྲུབ་པར་བྱེད་པས་རྟེན་འབྱུང་གི་དོན་མཐོང་བས་བདེན་བཞིའི་གོ་བ་རྙེད་ནུས་པར་གསུངས།

དེ་བཞིན་དུ་རྩ་བ་ཤེས་རབ་ལས། འདོད་ཆགས་ཞེ་སྡང་གཏི་མུག་གསུམ། །རྣམ་པར་རྟོག་ལས་འབྱུང་བར་གསུངས། །ཞེས་པ་ལུང་གི་སྒྲུབ་བྱེད་བཀོད་ནས་གསུངས་ཤིང་། སྡུག་དང་མི་སྡུག་ཕྱིན་ཅི་ལོག །བརྟེན་པ་ལས་ནི་འབྱུང་བ་ཡིན། །ཞེས་རིགས་པའི་སྒྲུབ་བྱེད་ཀྱི་སྒོ་ནས་ཚུལ་མིན་ཡིད་བྱེད་ཀྱི་རྣམ་རྟོག་གིས་ཡུལ་དེ་དང་དེ་ཆེས་བཟང་པོ་ཡིན་པ་དང་ཆེས་ངན་པ་ཡིན་པའི་ཚུལ་སྒྲོ་བཏགས་པ་ལས་ཆགས་སྡང་འབྱུང་བར་གསུངས་ཡོད། དེ་ལྟར་རྟེན་འབྱུང་གི་དེ་ཁོ་ན་ཉིད་ཅེས་གསུངས་པ་གཙོ་བོ་རྟེན་འབྱུང་ཕྲ་མོ་དང་། བཅོམ་ལྡན་འདས་ཀྱིས་མ་རིག་པ་ཟློག་པའི་ཆེད་དུ་དེ་ལྟ་བུའི་རྟེན་འབྱུང་ཕྲ་མོ་དེ་གསུངས་པར་བསྟན།

རྒྱུ་མཚན་དེའི་ཕྱིར་རྣམ་དཔྱོད་དང་ལྡན་པ་ཞིག་ཡིན་ན། དཔེར་ན། འོས་བསྡུ་བྱེད་པའི་སྐབས་ལྟ་བུར་མཚོན་ན། འོས་མི་དེར་མི་མང་གི་འགོ་ཁྲིད་བྱེད་པའི་ནུས་པ་ཅི་ཙམ་ཡོད་མེད་དང་། དེ་ལྟ་བུའི་ནུས་པ་དང་ལྡན་པ་ཞིག་ཡོང་བ་ལ་རྣམ་དཔྱོད་ཆེན་པོ་དགོས་པས་དེ་དག་ཡོད་མེད་ཞིབ་འཇུག་བྱས་ཏེ་འོས་འཕེན་དགོས་པ་སྤྱིར་བཏང་གི་འགྲོ་སྟངས་ཡིན། འོན་ཀྱང་སྐབས་རེར་འོས་འཕེན་མཁན་དེ་དག་ལ་ཏན་ཏན་དེ་ཙམ་མི་འདུག །གསུངས་ཏེ་བཞད། གང་ལྟར་གོང་དུ་བཤད་པའི་རྒྱུ་མཚན་དེའི་ཕྱིར་རྣམ་དཔྱོད་དང་ལྡན་པ་ཞིག་དགོས་པས།

དེ་ཚེ་བློ་དང་ལྡན་པ་ཡིས། །

རྟེན་ཅིང་འབྲེལ་བར་འབྱུང་བའི་ལམ། །

ཁྱོད་ཀྱི་བསྟན་པའི་གནད་ཉིད་དུ། །

ཇི་ལྟར་ཁོང་དུ་ཆུད་མི་འགྱུར། །

ཞེས་གསུངས་ཏེ། སངས་རྒྱས་བཅོམ་ལྡན་འདས་ཀྱིས་ཆོས་ཚུལ་ཤིན་ཏུ་མང་པོ་གསུངས་པའི་ནང་ནས་སྟོན་པ་གཞན་སུས་ཀྱང་མ་གསུངས་ཤིང་། རྒྱུ་མཚན་གྱི་ལམ་ནས་འགྲེལ་བཤད་དཔྱིས་ཕྱིན་པར་བརྒྱག་རྒྱུ་ཡོད་པའི་རྟེན་འབྱུང་གི་དེ་ཁོ་ན་ཉིད་ཅེས་པ་དེ། སྟོན་པའི་བསྟན་པའི་གནད་ཉིད་དུ་ཇི་ལྟར་ཁོང་དུ་ཆུད་པར་མི་འགྱུར་ཞེས་གསུངས།

དེ་ལྟ་ལགས་ན་མགོན་ཁྱོད་ལ། །

བསྟོད་པའི་སྒོར་ནི་སུ་ཞིག་གིས། །

བརྟེན་ནས་འབྱུང་བར་གསུང་བ་ལས། །

ངོ་མཚར་གྱུར་པ་ཅི་ཞིག་རྙེད། །

འོ་ན་རྟེན་འབྱུང་ཞེས་པའི་དོན་ཅི་འདྲ་ཞིག་ཡིན་ཞེ་ན།

གང་གང་རྐྱེན་ལ་རག་ལས་པ། །

དེ་དེ་རང་བཞིན་གྱིས་སྟོང་ཞེས། །

གསུང་བ་འདི་ལས་ཡ་མཚན་པའི། །

ལེགས་འདོམས་ཚུལ་ནི་ཅི་ཞིག་ཡོད། །

ཅེས་གསུངས་ཏེ། མདོ་ལས། གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །རྐྱེན་ལ་རག་ལས་གང་དེ་སྟོང་པར་བཤད། །ཅེས་རྐྱེན་ལ་རག་ལས་པའི་དངོས་པོ་ཞིག་ཡིན་ན་ངོ་བོས་གྲུབ་པ་མི་རུང་བ་དང་། རང་རེར་ངོ་བོས་གྲུབ་པ་ལྟར་དུ་སྣང་ཡང་སྣང་བ་ལྟར་དུ་མ་གྲུབ་པར་ངོ་བོ་ཉིད་ཀྱིས་གྲུབ་པས་སྟོང་པར་གསུངས་ཏེ། འོ་ན་དེ་ལྟ་བུའི་སྟོང་པ་ཉིད་ཀྱི་རྣམ་གཞག་སྟོན་པའི་གཞུང་རྣམས་མཁས་པའི་རྣམ་དཔྱོད་ཀྱི་རྩལ་འདོན་པའི་ལེགས་བཤད་ཀྱི་ཚུལ་དུ་བརྩམས་པ་ཞིག་ཡིན་ནམ་ཞེ་ན། དེ་ལྟར་མ་ཡིན་ཏེ། གང་ཞིག་སྟོང་ཉིད་ཤེས་དེ་བག་ཡོད་ཡིན། །ཞེས་གསུངས་པ་ལྟར། སྟོང་ཉིད་ཀྱི་དོན་ངེས་པ་ཞིག་བྱུང་ན་སྟོང་པ་ཉིད་ལ་ཕྱིན་ཅི་ལོག་ཏུ་རྟོག་པའི་བློས་བསྐྱེད་པའི་སྐྱོན་ཐམས་ཅད་འགག་པར་འགྱུར་བའི་གནད་ཡོད་པར་གསུངས།

རྟེན་འབྱུང་གི་ལྟ་བས་སྤྲོས་པའི་དྲ་བ་གཅོད་ཚུལ།

དེ་ཡང་ཆོས་རྣམས་སྣང་བ་ལྟར་དུ་མ་གྲུབ་པ་དང་། བཏགས་དོན་འཚོལ་བའི་ཚེ་རྙེད་རྒྱུ་མི་འདུག་ཅེས་པ་དེ་ཙམ་ཞིག་མིན་པར་བཏགས་དོན་བཙལ་ནས་མི་རྙེད་ཀྱང་ཕན་གནོད་འབྲེལ་བས་ཡོད་ནི་ཡོད་ལ། ཡོད་ཚུལ་ཇི་ལྟར་ཡིན་ཞེ་ན། བརྟེན་ནས་བཏགས་ཙམ་སྟེ། བརྟེན་ནས་བཏགས་ཙམ་རྒྱུ་མཚན་དུ་བཟུང་ནས་ངོ་བོ་ཉིད་ཀྱིས་སྟོང་པའི་དོན་ལ་ངེས་པ་ཐོབ་པ་ཞིག་བྱུང་ན་སྣང་བས་སྟོང་པ་མི་འགོག །སྟོང་པས་སྣང་བ་མི་འགོག་ཅེས་པའི་དོན་ཇི་བཞིན་འཆར་བ་ཞིག་འོང་བ་ཡིན།

གང་དུ་བཟུང་བས་བྱིས་པ་རྣམས། །

མཐར་འཛིན་འཆིང་བ་བརྟན་བྱེད་པ། །

དེ་ཉིད་མཁས་ལ་སྤྲོས་པ་ཡི། །

དྲ་བ་མ་ལུས་གཅོད་པའི་སྒོ། །

ཞེས་གསུངས་ཏེ། དཔེར་ན། དངོས་སྨྲ་བའམ་རང་རྒྱུད་པ་ལྟ་བུར་མཚོན་ན། རྟོག་པས་བཏགས་ཙམ་ཞེས་པ་རྟོག་པས་གང་བཟོ་བཟོ་ལྟ་བུ་ཞིག་ལ་གོ་བཞིན་ཡོད་ཅིང་། རྒྱུ་དང་ངོ་བོ་དང་འབྲས་བུའི་ཆོས་རྣམས་དངོས་སུ་མཐོང་རྒྱུ་ཡོད་པ་དང་རྒྱུ་འབྲས་ཀྱི་རྟེན་འབྱུང་བསྙོན་མེད་དུ་གྲུབ་པ་རྒྱུ་མཚན་དུ་བྱས་ཏེ་རྒྱུ་རང་མཚན་པ་ཞིག་དང་། ངོ་བོ་རང་མཚན་པ་ཞིག །འབྲས་བུ་རང་མཚན་པ་ཞིག་ངེས་པར་ཡོད་དགོས་པ་སྟེ་ཆོས་རྣམས་ངོ་བོས་གྲུབ་པར་འདོད་པ་ཡིན། དེ་ཡང་རྒྱུ་འབྲས་ཀྱི་རྟེན་འབྲེལ་ཡོད་པ་སྒྲུབ་བྱེད་དུ་བཀོད་དེ་རྒྱུ་འབྲས་ངོ་བོའི་རང་བཞིན་གདོད་ནས་གྲུབ་པ་ཞིག་ངེས་པར་ཡོད་དགོས་པར་འདོད། སྒྲུབ་བྱེད་དེ་ཉིད་ཁ་ཕར་བསློགས་ཏེ། འབྲས་བུ་རྒྱུ་ལ་ལྟོས་པ་ལྟར་རྒྱུ་ཉིད་ཀྱང་འབྲས་བུ་མེད་པར་ཕན་འདོགས་བྱེད་དུ་འགྱུར་བ་མེད་ཅིང་། ཕན་གདགས་བྱའི་ཆོས་ཤིག་ཡོད་པའི་དབང་གིས་ཕན་འདོགས་བྱེད་བྱུང་བ་ཡིན་པས་འབྲས་བུའི་ཆོས་ཤིག་ཡོད་པའི་དབང་གིས་རྒྱུའི་ངོ་བོ་གྲུབ་པ་སྟེ། འབྲས་བུ་ལ་མ་ལྟོས་པར་རྒྱུའི་ངོ་བོ་གྲུབ་པ་མེད། འབྲས་བུ་དེ་ཡང་རང་གི་འབྲས་བུར་ལྟོས་ནས་རྒྱུར་འཇོག་པ་སྟེ་དེ་ལྟར་བསམས་ན་རྒྱུ་འབྲས་གཉིས་ཕར་ངོས་ནས་འཇོག་མི་ནུས་པར་འགྱུར་བ་ཡིན།

འབྲས་བུ་རྒྱུ་ལ་ལྟོས་པའི་ཚུལ་དུད་འགྲོ་ཚུན་ཆད་ཀྱིས་ཀྱང་གང་འཚམ་ཤེས་ཀྱི་ཡོད། རྒྱུ་འབྲས་བུ་ལ་ལྟོས་པའི་ཚུལ་ལ་བསམས་ན། ལྟོས་སའི་འབྲས་བུ་རྒྱུའི་གནས་སྐབས་སུ་མེད་ཀྱང་འབྱུང་འགྱུར་ལ་བསམས་ནས་འབྲས་བུ་ལ་བལྟོས་ནས་རྒྱུ་གྲུབ་པའི་རྣམ་གཞག་འཇོག་པ་ཡིན། ཚུལ་འདི་རྟོག་བཏགས་ཙམ་གྱི་རྣམ་གཞག་ཁས་ལེན་པ་ལ་རུང་གི་ངོ་བོ་ཉིད་ཀྱིས་གྲུབ་པར་ཁས་བླངས་ན་གཞན་སྐྱེ་འགོག་པའི་སྐབས་ལྟར་རྒྱུ་འབྲས་དུས་མཉམ་པར་ཐལ་བ་སོགས་ཀྱི་སྐྱོན་འཇུག་པ་ཡིན། དེ་ལྟར་གང་དུ་བཟུང་བས་བྱིས་པ་རྣམས་ལ་མཐར་འཛིན་གྱི་འཆིང་བ་བརྟན་པར་བྱེད་པའི་རྒྱུ་འབྲས་ཀྱི་རྟེན་འབྱུང་དེ་ཉིད་རྒྱུ་མཚན་དུ་བྱས་ཏེ་ཆོས་རྣམས་ཕན་ཚུན་རག་ལས་ཤིང་ཕན་ཚུན་ལྟོས་པའི་སྒོ་ནས་གྲུབ་པ་སྟེ། ལྟོས་མེད་རང་དབང་གིས་གྲུབ་པ་མེད་པའི་ཕྱོགས་ལ་ཕར་ངེས་པ་འདྲེན་ནུས་པ་ཞིག་འོང་བ་དེའི་ཕྱིར། དེ་ཉིད་མཁས་ལ་སྤྲོས་པ་ཡི། །དྲ་བ་མ་ལུས་གཅོད་པའི་སྒོ། །ཞེས་གསུངས།

རྟེན་འབྱུང་གི་ཁྱད་ཆོས།

བསྟན་འདི་གཞན་དུ་མ་མཐོང་བས། །

སྟོན་པ་ཞེས་བྱ་ཁྱོད་ཉིད་དེ། །

ཝ་སྐྱེས་ལ་ནི་སེང་གེ་བཞིན། །

མུ་སྟེགས་ཅན་ལའང་གཅམ་བུའི་ཚིག །

ཨེ་མའོ་སྟོན་པ་ཨེ་མའོ་སྐྱབས། །

ཨེ་མའོ་སྨྲ་མཆོག་ཨེ་མའོ་མགོན། །

རྟེན་ཅིང་འབྲེལ་འབྱུང་ལེགས་གསུང་བའི། །

སྟོན་པ་དེ་ལ་བདག་ཕྱག་འཚལ། །

ཞེས་གསུངས་ཏེ། ཐར་ལམ་ཕྱིན་ཅི་མ་ལོག་པར་སྟོན་པའི་སྟོན་པ་ཡིན་པས་ཨེ་མའོ་སྟོན་པ་ཞེས་གསུངས་ཤིང་། ཐར་ལམ་ཕྱིན་ཅི་མ་ལོག་པར་བསྟན་ཏེ་སྲིད་པ་དང་ཞི་བའི་མཐའ་ལས་སྐྱོབ་པར་བྱེད་པ་པོ་ཡིན་པས་ཨེ་མའོ་སྐྱབས་ཞེས་དང་། རྟེན་འབྱུང་གི་དེ་ཁོ་ན་ཉིད་རང་དབང་གི་སྒོ་ནས་འདོམས་པར་མཛད་པའི་སྨྲ་བའི་སྐྱེས་མཆོག་ཡིན་པས་ཨེ་མའོ་སྨྲ་མཆོག་ཅེས་དང་། དེ་ལྟ་བུའི་གསུང་གི་འཕྲིན་ལས་ལ་བརྟེན་ནས་གདུལ་བྱའི་འཕྲལ་ཕུགས་ཀྱི་འདོད་དོན་ཐམས་ཅད་བདེ་བླག་ཏུ་སྟེར་བར་བྱེད་པ་སྟེ། རྟེན་འབྲེལ་གྱི་འབྲེལ་ཞེས་པ་ཐ་སྙད་དུ་ཡོད་པའི་རྒྱུ་འབྲས་ཀྱི་རྟེན་འབྲེལ་ལ་ངེས་པ་རྙེད་ནས་འཕྲལ་གྱི་འདོད་དོན་མངོན་མཐོ་སྒྲུབ་པ་དང་། ལྟོས་པ་རྒྱུ་མཚན་དུ་བྱས་ཏེ་ཆོས་རྣམས་ངོ་བོ་ཉིད་ཀྱིས་མ་གྲུབ་པར་མཐོང་བ་གོམས་པ་ལས་ཕུགས་ཀྱི་འདོད་དོན་ངེས་ལེགས་སྒྲུབ་པ་ཡིན་པས་མགོན་པོ་ཞེས་གསུངས་ཏེ། དེ་ལྟ་བུའི་རྟེན་ཅིང་འབྲེལ་འབྱུང་ལེགས་པར་གསུང་བའི་སྟོན་པ་དེ་ལ་བདག་ཕྱག་འཚལ་ཞེས་གསུངས།

སྤྱིར་ལམ་རིམ་གྱི་ནང་དུ་གང་ལ་བརྟེན་ནས་སྐྱབས་སུ་འགྲོ་བའི་རྒྱུ། དེ་ལ་བརྟེན་ནས་སྐྱབས་སུ་འགྲོ་བའི་ཚུལ་ཞེས་གསུངས་པ་ལྟར། ངོས་ཀྱིས་ཉིན་རེ་བཞིན་སྐྱབས་འགྲོ་གསལ་འདེབས་པའི་སྐབས་སུ་ཚིགས་བཅད་འདི་དག་འདོན་གྱི་ཡོད། དེ་ཡང་དབང་པོ་རྣོ་རྟུལ་གྱི་ཁྱད་པར་དང་འབྲེལ་ནས་བཤད་ན། དབང་པོ་རྣོན་པོ་ཅུང་ཟད་རྟོག་དཔྱོད་ཀྱི་ལམ་ནས་འཇུག་པ་རྣམས་ཀྱིས་སྟོང་ཉིད་ཀྱི་ལྟ་བ་སྟོན་པའི་གོང་གི་ཚིགས་བཅད། གང་ཞིག་གཟིགས་ཤིང་གསུང་བ་ཡི། །མཁྱེན་དང་སྟོན་པ་བླ་ན་མེད། །
ཅེས་སོགས་དང་། ཨེ་མའོ་སྟོན་པ་ཨེ་མའོ་སྐྱབས། །ཞེས་སོགས་འདོན་གྱིན་སྐྱབས་འགྲོ་གསལ་བཏབ་ན་ལེགས་པོ་ཡོད།

ཁ་སང་སྟོང་ཉིད་ཀྱི་ལྟ་བར་མྱོང་བ་ཐོན་པ་ལ་སྐྱེས་བུ་ཆུང་འབྲིང་གི་ལམ་སྔོན་དུ་འགྲོ་མིན་གྱི་དྲི་བ་ཞིག་སླེབས་པ་རེད། བཞི་བརྒྱ་པའི་ནང་། སངས་རྒྱས་ཀྱིས་གསུངས་ལྐོག་གྱུར་ལ། །གང་ཞིག་ཐེ་ཚོམ་སྐྱེ་འགྱུར་བ། །དེ་ཡིས་སྟོང་པ་ཉིད་བསྟན་ཏེ། །འདི་ཉིད་ཁོ་ནར་ཡིད་ཆེས་བྱ། །ཞེས་གསུངས་པ་ལྟར། སངས་རྒྱས་པའི་ཆོས་དེ་ཅི་འདྲ་ཞིག་ཡིན་ནམ། དེ་ཆོས་ཡིན་པས་སྙིང་པོ་གང་ཡང་མེད་སྙམ་པའི་ཐེ་ཚོམ་རྒྱུད་ལྡན་གྱི་གང་ཟག་དེས་སྐྱབས་གསུམ་ཁས་མི་ལེན་པས་ནང་པ་མིན་མོད། འོན་ཀྱང་གང་ཟག་དེ་ཉིད་རྣམ་དཔྱོད་ཅན་ཞིག་ཡིན་ན་དེར་རྟེན་འབྱུང་གི་དེ་ཁོ་ན་ཉིད་བཤད་ན་ངེས་པར་བསམ་བློ་གཏོང་རྒྱུ་འདུག་སྙམ་དུ་དྲན་པ་ཞིག་འོང་ངེས། ཚན་རིག་པ་མང་པོར་རྟེན་འབྱུང་གི་སྐོར་འགྲེལ་བཤད་བྱེད་སྐབས་ཁོང་ཚོ་ངོ་མཚཪ་སྐྱེ་བའི་གནས་སྟངས་ཡོང་བཞིན་པ་ངོས་རང་ལ་དངོས་སུ་ཉམས་མྱོང་བྱུང་།

ཚད་རྡུལ་དངོས་ཁམས་རིག་པའི་འདོད་ཚུལ་ལྟར་སེམས་ཙམ་པས་ཀྱང་ཕྱི་དོན་འགོག་པའི་རིགས་པའི་སྟེང་ནས་ཆོས་རྣམས་ནང་ཤེས་པའི་བག་ཆགས་སད་སྟོབས་ཀྱིས་གྲུབ་པ་ལས་ཕྱི་རོལ་དོན་དུ་གྲུབ་པ་མེད་ཅེས་སྡོམ་བརྒྱབ་ཡོད། འོན་ཀྱང་འདི་ཉིད་མཐའ་ཆོད་པའི་བཤད་པ་མིན། མཐའ་ཆོད་པའི་བཤད་པ་ནི་མིང་རྐྱང་བཏགས་ཡོད་ཙམ་གྱི་གོ་བའི་སྟེང་ནས་བཤད་དགོས་ཏེ། དེ་ཡང་ཕྱི་གཟུང་བ་བཀག་ནས་ནང་འཛིན་པ་བདེན་གྲུབ་ཏུ་ཁས་བླངས་ཏེ་ཤེས་བྱ་ཕྱེད་བཀག །ཕྱེད་མི་འགོག་པ་ལྟ་བུ་མིན་པར་ཕྱི་དོན་མིང་རྐྱང་བཏགས་ཡོད་ཙམ་དང་ནང་འཛིན་པ་ཡང་མིང་རྐྱང་བཏགས་ཡོད་ཙམ་སྟེ་སྣང་ཞིང་སྲིད་པའི་ཆོས་ཐམས་ཅད་ངོ་བོ་ཉིད་ཀྱིས་གྲུབ་པས་སྟོང་པ་དང་། དེ་ལྟར་ངོ་བོ་ཉིད་ཀྱིས་གྲུབ་པས་སྟོངས་ཀྱང་ལྟོས་པའི་སྒོ་ནས་གྲུབ་པའམ་མིང་རྐྱང་བཏགས་ཡོད་ཙམ་གྱི་སྒོ་ནས་གྲུབ་པའི་ཚུལ་གསུངས་པ་སྟེ། མདོར་ན། རྟེན་འབྱུང་གི་དེ་ཁོ་ན་ཉིད་ཅེས་གསུངས་པ་ཤིན་ཏུ་ངོ་མཚར་ཆེ་བ་ཡིན།

རྟེན་འབྱུང་གི་རྟགས་འགལ་ཁྱབ་དང་ཕྱོགས་ཆོས་མ་གྲུབ་པར་འགྱུར་ཚུལ།

ཕན་མཛད་ཁྱོད་ཀྱིས་འགྲོ་བ་ལ། །

སྨན་པའི་སླད་དུ་བཀའ་སྩལ་པ། །

བསྟན་པའི་སྙིང་པོ་སྟོང་པ་ཉིད། །

ངེས་པའི་རྒྱུ་མཚན་ཟླ་མེད་པ། །

རྟེན་ཅིང་འབྲེལ་བར་འབྱུང་བའི་ཚུལ། །

འགལ་བ་དང་ནི་མ་གྲུབ་པར། །

མཐོང་བ་འདི་ཡིས་ཁྱོད་ཀྱི་ལུགས། །

ཇི་ལྟར་ཁོང་དུ་ཆུད་པར་ནུས། །

ཞེས་གསུངས་ཏེ། འགལ་བ་དང་ཞེས་པའི་དོན་ནི། བསྟན་པའི་སྙིང་པོ་སྟོང་པ་ཉིད་ངེས་པའི་རྒྱུ་མཚན་བླ་ན་མེད་པ་རྟེན་ཅིང་འབྲེལ་བར་འབྱུང་བའི་ཚུལ་ཏེ། དངོས་སྨྲ་བ་རྣམས་ཀྱིས་གཙོ་བོ་རྒྱུ་འབྲས་ཀྱི་རྟེན་འབྱུང་དང་ཆ་ལ་བརྟེན་པའི་རྟེན་འབྱུང་རྒྱུ་མཚན་དུ་བཟུང་ནས་ཆོས་རྣམས་དོན་གྱི་ངོས་ནས་ཡོད་པར་སྒྲུབ་པའི་ཕྱོགས་འཛིན་ལ། དེ་ཡང་རྟོག་པས་གང་བཟོ་བཟོ་ལྟ་བུ་མིན་པར་ཕར་ངོས་ནས་གཟུང་ས་ཞིག་ཡོད་པར་ཁས་ལེན་པ་ཡིན། དེ་ལྟར་དངོས་སྨྲ་བས་ཕན་གནོད་འབྲེལ་བའི་ཚུལ་འཐད་པའི་སྒྲུབ་བྱེད་དུ་རྒྱུ་འབྲས་ཀྱི་རྟེན་འབྱུང་འཐད་པའི་རིགས་པ་འགོད་པ་སྟེ། བརྟེན་ནས་འབྱུང་བའི་རྒྱུ་མཚན་གྱིས་ངོ་བོ་ཉིད་ཀྱིས་ཡོད་ཅེས་སྨྲ་བ་ཡིན་པས། ཆོས་རྣམས་སྣང་བ་ལྟར་དུ་མ་གྲུབ་པའམ་ངོ་བོ་ཉིད་ཀྱིས་མ་གྲུབ་པའི་རྒྱུ་མཚན་དུ་བརྟེན་ནས་འབྱུང་བ་ཡིན་ཞེས་བཀོད་ན་འགལ་ཁྱབ་ཏུ་འགྱུར་བ་ཡིན།

མིང་ཙམ་བརྡ་ཙམ་ཞེས་པའི་ཙམ་སྒྲས་མིང་མིན་པའི་དོན་ཚད་མས་གྲུབ་པ་གཅོད་པའམ། མིང་གང་ལ་འཇུག་སའི་དོན་མེད་པར་སྟོན་པ་མིན་པར་དོན་ཡོད་ཀྱང་། ཡོད་སྟངས་དེ་དོན་གྱི་ངོ་བོ་བཙལ་བའི་ཚེ་ན་དེ་ལྟར་ཡོད་ཅེས་བརྗོད་པ་ཙམ་མམ་གྲགས་པའི་དབང་གིས་ཡོད་པ་ཙམ་ཞིག་ལས་དོན་གྱི་ངོས་ནས་ཡོད་པ་ཞིག་གཏན་ནས་མེད།

མ་གྲུབ་པ་ཞེས་པ་རྟེན་འབྱུང་ཁས་མི་ལེན་པའི་མུ་སྟེགས་པ་རྣམས་ལ་གསུངས་ཏེ། རྟེན་འབྱུང་ཁས་མི་ལེན་པར་གསུངས་པ་སྤྱིར་རྒྱུ་འབྲས་ཀྱི་རྟེན་འབྱུང་ཁས་མི་ལེན་པའི་དོན་མིན་ཡང་། དེ་དག་གིས་ཕྱོགས་གཅིག་ནས་དབང་ཕྱུག་ལྟ་བུ་འཇིག་རྟེན་གྱི་བྱེད་པ་པོ་རྟག་པ་རང་བྱུང་གི་སྐྱེས་བུ་ཁས་ལེན་པ་དང་། གཉིས་ནས་བདག་ཤེས་རིག་གི་སྐྱེས་བུའམ་འཇིག་རྟེན་གྱི་བྱེད་པ་པོས་བཀོད་པའི་བཅུད་ཀྱི་སེམས་ཅན་དེ་དག་ཀྱང་ཕུང་པོ་ལས་དོན་གཞན་པའི་རྟག་གཅིག་རང་དབང་བའི་བདག་ཏུ་ཁས་ལེན་པས་རྟེན་འབྱུང་གི་རྣམ་གཞག་ཁས་ལེན་པའི་གཞི་བཅོལ་ས་ལྟ་བུ་གཏན་ནས་མེད། དེའི་ཕྱིར་རྟེན་འབྱུང་ཡིན་པའི་ཕྱིར་ཞེས་རྟགས་བཀོད་ཚེ་རྟགས་མ་གྲུབ་ཅེས་བརྗོད་པར་འགྱུར་བས་རྟེན་འབྱུང་དེ་དེ་དག་ལ་མ་གྲུབ་པའི་རྟགས་སུ་འགྱུར་བ་ཡིན། དངོས་སྨྲ་བ་རྣམས་ལ་རང་བཞིན་གྱིས་མ་གྲུབ་པའི་རྒྱུ་མཚན་དུ་རྟེན་འབྱུང་ཡིན་པའི་ཕྱིར་ཞེས་བཀོད་ན་འགལ་ཁྱབ་ཏུ་འགྱུར་བས། འགལ་བ་དང་ནི་མ་གྲུབ་པ། །ཞེས་གསུངས།

རང་བཞིན་གྱིས་མེད་ཀྱང་ཕན་གནོད་འབྲེལ་བས་ཐ་སྙད་དུ་ཡོད་པར་འཇོག་ཚུལ།

སྟོན་པའི་ཐུན་མོང་མིན་པའི་བཞེད་པ་ཤེར་ཕྱིན་གྱི་དགོངས་པ་ཇི་ལྟ་བ་བཞིན་དུ་ཤེས་ན་སྟོང་པ་ཉིད་ཅེས་པ་ངོ་བོ་ཉིད་ཀྱིས་གྲུབ་པའི་སྟོང་པ་དང་། ངོ་བོ་ཉིད་ཀྱིས་མ་གྲུབ་ཀྱང་མེད་པ་མིན་པར་མིང་གི་དབང་གིས་ཡོད་པའམ་ཐ་སྙད་ཀྱི་དབང་གིས་ཡོད་པར་འཇོག་ནུས་པས།

ཁྱོད་ནི་ནམ་ཞིག་སྟོང་པ་ཉིད། །

རྟེན་འབྱུང་དོན་དུ་མཐོང་བ་ན། །

རང་བཞིན་གྱིས་ནི་སྟོང་པ་དང་། །

བྱ་བྱེད་འཐད་པའང་མི་འགལ་ཞིང་། །

ཞེས་གསུངས། དེ་ནས།

དེ་ལས་བཟློག་པར་མཐོང་བ་ན། །

སྟོང་ལ་བྱ་བ་མི་རུང་ཞིང་། །

བྱ་དང་བཅས་ལ་སྟོང་མེད་པས། །

ཉམ་ངའི་གཡང་དུ་ལྷུང་བར་བཞེད། །

དེ་ཕྱིར་ཁྱོད་ཀྱི་བསྟན་པ་ལ། །

རྟེན་འབྱུང་མཐོང་བ་ལེགས་པར་བསྔགས། །

དེ་ཡང་ཀུན་ཏུ་མེད་པ་དང་། །

རང་བཞིན་གྱིས་ནི་ཡོད་པས་མིན། །

ཞེས་རང་རེའི་བློར་སྣང་བ་ལྟར་གྱི་དོན་གྱི་ངོས་ནས་གྲུབ་པའི་རྒྱུ་དང་འབྲས་བུའི་རྣམ་གཞག་འཇོག་མི་ནུས་ཀྱང་ཕན་གནོད་དངོས་སུ་འབྲེལ་བས་གཏན་ནས་མེད་པ་མིན་པ་དང་། སྨིག་རྒྱུ་གལ་ཏེ་ཆུ་ཡིན་ན། །ཉེ་བ་རྣམས་ཀྱིས་ཅིས་མི་མཐོང་། །ཞེས་གསུངས་པ་ལྟར། གལ་ཏེ་ཆོས་རྣམས་དོན་གྱི་ངོས་ནས་ཡོད་ན་བཏགས་དོན་བཙལ་ཚེ་གསལ་དུ་གསལ་དུ་འགྲོ་དགོས་པ་ཡིན་ཡང་དེ་ལྟར་གསལ་དུ་འགྲོ་བ་མེད། དཔེར་ན། ཚད་རྡུལ་དངོས་ཁམས་རིག་པའི་འདོད་ཚུལ་ཡང་དེ་བཞིན་ཡིན། རྒྱུན་དུ་རང་རེའི་བློ་ངོར་ཕྱིའི་གཟུགས་སོགས་ཕར་ངོས་ནས་ཡོད་པར་སྣང་བ་ལྟར་ཡོད་ཤག་བྱེད་པ་ཡིན་ཡང་། དངོས་ཁམས་རིག་པས་གཟུགས་ཅན་གྱི་ཆོས་རྣམས་རྡུལ་ཕྲ་རབ་སོགས་སུ་དབྱེ་སྟེ། དེ་ཡང་ཕར་ཞིབ་ཏུ་བཙལ་ཚེ་མཐར་གང་ཡང་རྙེད་དུ་མེད་པར་འགྱུར་བས་ཚུལ་དེ་བཏགས་དོན་བཙལ་བའི་ཚེ་མི་རྙེད་པའི་ཕྱོགས་ལ་ཏག་ཏག་སླེབ་ཀྱི་ཡོད། དེ་ཡང་ཀུན་ཏུ་མེད་པ་དང་། །ཞེས་གསུངས་པ་ལྟར་བཏགས་དོན་བཙལ་ཚེ་གཏན་ནས་རྙེད་དུ་མེད་པ་དེས་ངོ་བོ་ཉིད་ཀྱིས་མ་གྲུབ་པ་གསལ་བར་མཚོན་པ་ཡིན། འོན་ཀྱང་ཕན་གནོད་འབྲེལ་བའི་ཆ་ནས་བསྙོན་མེད་དུ་ཡོད་པས་ངོ་བོ་ཉིད་ཀྱིས་མེད་པ་ཙམ་གྱིས་མེད་པར་མི་འགྱུར་བ་ཡིན། དེས་ན། ཁ་སང་བཤད་ཟིན་པ་ལྟར་ངོ་བོ་ཉིད་ཀྱིས་ཡོད་པ་ལ་རིགས་པས་གནོད་པས་མིང་གི་དབང་གིས་ཡོད་པ་འོས་མེད་ཀྱིས་འགྲུབ་པས། རྩ་ཤེའི་ཊཱིཀ་ཆེན་ལས། བློ་དེ་ཡི་ཕྱོགས་སུ་དྲང་དགོས་སོ། །ཞེས་གསུངས་པ་དེ་ཡིན།

ཞིབ་ཏུ་བསམས་ཏེ་ལེགས་པར་གོམས་ན་བདེན་སྟོང་སྒྱུ་མ་ལྟ་བུའི་དོན་བློར་འཆར་བ་ཞིག་འོང་སྟེ། སྣང་བ་སྣ་ཚོགས་ཚོགས་དྲུག་གི་བཞི་མདོ་ན། །གཞི་རྩ་བྲལ་བའི་གཉིས་ཆོས་ཀྱི་ཟ་ཟི་མཐོང་། །བསླུ་བྲིད་སྒྱུ་མའི་ལྟད་མོ་ཞིག་དེ་ན་གདའ། །བདེན་ནོ་མ་སྙམ་སྟོང་ཉིད་ཀྱི་ངོ་བོར་ལྟོས། །ཞེས་གསུངས་པ་ལྟར། སྣང་བ་རྟེན་འབྲེལ་མི་བསླུ་བ་མཐོང་བས་སྟོང་པ་ལ་ཕར་ངེས་པ་འདྲེན་པར་བྱེད་ཅིང་། རང་བཞིན་གྱིས་སྟོང་པ་ལ་ཁོ་ཐག་ཆོད་པའི་བློས་རྟེན་འབྲེལ་སྒྱུ་མ་ཙམ་གྱི་དོན་ལ་ངེས་པ་སྟེར་བ་ཞིག་འོང་བ་ཡིན།

ལྟོས་མེད་ནམ་མཁའི་མེ་ཏོག་བཞིན། །

དེས་ན་མ་བརྟེན་ཡོད་མ་ཡིན། །

ཞེས་ལྟོས་མེད་རང་དབང་གིས་གྲུབ་པ་གཏན་ནས་མེད་པར་གསུངས་ཏེ། ཀླུ་སྒྲུབ་ཀྱིས་རྩ་བ་ཤེས་རབ་ལས། གལ་ཏེ་དངོས་རྣམས་རང་བཞིན་ལས། །ཡོད་པར་རྗེས་སུ་ལྟ་བྱེད་ན། །དེ་ལྟ་ཡིན་ན་དངོས་པོ་རྣམས། །རྒྱུ་རྐྱེན་མེད་པར་ཁྱོད་ལྟ་འོ། །ཞེས་གསུངས་པ་ལྟར་ཡིན། དངོས་པོ་རྣམས་རང་བཞིན་གྱིས་གྲུབ་སྟེ་རྒྱུ་ངོ་བོ་ཉིད་ཀྱིས་གྲུབ་པ་དང་འབྲས་བུ་ཡང་ངོ་བོ་ཉིད་ཀྱིས་གྲུབ་ན་འབྲས་བུ་ལ་ལྟོས་ནས་རྒྱུ་འཇོག་པ་དང་རྒྱུ་ལ་ལྟོས་ནས་འབྲས་བུ་འཇོག་པ་མི་འཐད་པར་འགྱུར་བ་ཡིན། རང་བཞིན་བཅོས་མིན་ལྟོས་མེད་དང་། །ཞེས་གསུངས་པ་ལྟར་སྤྱིར་འཇིག་རྟེན་པའི་ཐ་སྙད་དུ་ཡང་དེ་དང་དེ་མི་དེའི་རང་བཞིན་རེད་ཅེས་རྗོད་པའི་ཚེ་བཅོས་སུ་མེད་པ་ལྟ་བུ་ཞིག་ཏུ་གོ་བཞིན་ཡོད། དཔེར་ན། གཤིས་ཀ་དེ་མི་དེའི་རང་བཞིན་ཡིན་པས་བཅོས་སུ་མེད་ཅེས་འཇོག་པར་བྱེད་ཅིང་། གསེར་དེ་གསེར་ཡིན་པ་དང་ལྕགས་དེ་ལྕགས་ཡིན་པ་སོ་སོའི་རང་བཞིན་ཡིན་པས་འགྱུར་བ་མེད་ཅེས་བརྗོད་སྲོལ་ཡོད་པ་ལྟར། གལ་ཏེ་དངོས་པོ་རྣམས་རང་བཞིན་གྱིས་གྲུབ་ན་གཞན་ལ་ལྟོས་པ་མི་འཐད་པར་འགྱུར་བ་ཡིན།

ངོ་བོས་གྲུབ་ན་དེ་འགྲུབ་པ། །

རྒྱུ་དང་རྐྱེན་ལ་བལྟོས་པར་འགལ། །

དེ་ཕྱིར་བརྟེན་ནས་འབྱུང་བ་ལས། །

མ་གཏོགས་ཆོས་འགའ་ཡོད་མིན་པས། །

རང་བཞིན་གྱིས་ནི་སྟོང་པ་ལས། །

མ་གཏོགས་ཆོས་འགའ་མེད་པར་གསུངས། །

ཞེས་ཆོས་རྣམས་བརྟེན་ནས་འབྱུང་བ་ལས་ལྟོས་མེད་རང་དབང་གིས་གྲུབ་པ་གཏན་ནས་མེད་པས། རང་བཞིན་གྱིས་སྟོང་པ་ལས་མ་གཏོགས་པའི་རང་བཞིན་གྱིས་གྲུབ་པའི་ཆོས་འགའ་ཡང་ཡོད་པ་མ་ཡིན་ཞེས་གསུངས་པ་ཡིན།

རང་བཞིན་ལྡོག་པ་མེད་པའི་ཕྱིར། །

ཆོས་རྣམས་རང་བཞིན་འགའ་ཡོད་ན། །

མྱ་ངན་འདས་པ་མི་རུང་ཞིང་། །

སྤྲོས་ཀུན་ལྡོག་པ་མེད་པར་གསུངས། །

ཞེས་གསུངས་ཏེ། རང་བཞིན་ཞེས་པ་བཅོས་མ་མ་ཡིན་པ་དང་། བཅོས་སུ་མེད་ཅིང་འགྱུར་བ་མེད་པ་ཞིག་ལ་གོ་བས་ཆོས་རྣམས་ལ་རང་བཞིན་འགའ་ཡོད་ན། ད་ལྟ་རང་རེའི་རྒྱུད་ལ་ཡོད་པའི་ཉོན་མོངས་པ་དང་ལས་ལ་སོགས་པ་རྣམས་ལ་འགྱུར་བ་མི་འཐད་པས་མྱ་ངན་ལས་འདས་པ་མི་རུང་བ་དང་། སྤྲོས་པ་ཀུན་ལྡོག་པ་མེད་པར་འགྱུར་བ་ཡིན་ཞེས་གསུངས།

དེ་ཕྱིར་རང་བཞིན་རྣམ་བྲལ་ཞེས། །

སེང་གེའི་སྒྲ་ཡིས་ཡང་ཡང་དུ། །

མཁས་པའི་ཚོགས་སུ་ལེགས་གསུངས་པ། །

འདི་ལ་སུ་ཡིས་འགོང་བར་ནུས། །

ཞེས་གསུངས་ཏེ། དཔེར་ན། སེངྒེ་རི་དྭགས་ཀྱི་རྒྱལ་པོ་ཡིན་པའི་བཤད་སྲོལ་ལྟར་སེངྒེས་སྒྲ་བསྒྲགས་པའི་ཚེ་རི་དྭགས་རྣམས་འཇིགས་པར་བྱེད་པ་ལྟར་སངས་རྒྱས་བཅོམ་ལྡན་འདས་ཀྱིས་མཐའ་གཉིས་སེལ་བའི་ཟབ་ཁྱད་དང་ལྡན་པའི་རྟེན་འབྱུང་གི་དེ་ཁོ་ན་ཉིད་གསུངས་པའི་ཚེ་སུ་ཞིག་གིས་འགོང་བར་ནུས་ཞེས་གསུངས་པ་ཡིན།

རང་བཞིན་འགའ་ཡང་མེད་པ་དང་། །

འདི་ལ་བརྟེན་ནས་འདི་འབྱུང་བའི། །

རྣམ་གཞག་ཐམས་ཅད་འཐད་པ་གཉིས། །

མི་འགལ་འདུ་བ་སྨོས་ཅི་དགོས། །

བརྟེན་ནས་འབྱུང་བའི་རྒྱུ་མཚན་གྱིས། །

མཐར་ལྟ་བ་ལ་མི་བརྟེན་ཞེས། །

ལེགས་གསུངས་འདི་ནི་མགོན་ཁྱོད་ཀྱི། །

སྨྲ་བ་བླ་ན་མེད་པའི་རྒྱུ། །

ཞེས་གསུངས་ཏེ། སྟོང་དང་རྟེན་འབྱུང་གཉིས་འགལ་བ་མེད་པ་ཙམ་དུ་མ་ཟད་བརྟེན་ནས་འབྱུང་བ་རྒྱུ་མཚན་དུ་བྱས་ཏེ་སྟོང་པ་ལ་ངེས་པ་འདྲེན་པ་དང་། སྟོང་པ་རྒྱུ་མཚན་དུ་བྱས་ཏེ་བརྟེན་ནས་འབྱུང་བའི་དོན་ཚུར་སྒྲུབ་ནུས་པ་ཞིག་འོང་བ་སྟེ། གཞི་གཅིག་གི་སྟེང་དུ་སྣང་སྟོང་གཉིས་ཟུང་འཇུག་ཙམ་མམ་འགལ་བ་མེད་པ་ཙམ་མིན་པར་སྣང་བ་རྒྱུ་མཚན་དུ་བྱས་ཏེ་རང་བཞིན་སྟོང་པ་ཡིན་པ་ལ་ངེས་པ་འདྲེན་པ་དང་། རང་བཞིན་སྟོང་པ་ཡིན་པ་རྒྱུ་མཚན་དུ་བྱས་ཏེ་རྟེན་འབྲེལ་མི་བསླུ་བ་ཡིན་པའི་ཕྱོགས་ལ་ངེས་པ་འདྲེན་པའི་ཚུལ་གསུངས།

བརྟེན་ནས་འབྱུང་བའི་རྒྱུ་མཚན་གྱིས། །མཐར་ལྟ་བ་ལ་མི་བརྟེན་ཞེས། །ཞེས་པའི་མཚམས་དེར་ཅོ་ནེ་བླ་མ་རིན་པོ་ཆེས་མཛད་པའི་སྤེལ་མར་བསྟོད་པར། རྟེན་ཞེས་ཆོས་ཉིད་མི་འདོར་ལ། །འབྱུང་ཞེས་འཇིག་རྟེན་ཚུལ་ཡང་མཐུན། །རིགས་ཚུལ་ཀུན་ལས་རྒྱལ་པོ་བཞིན། །རྟེན་ཅིང་འབྲེལ་འབྱུང་ཚད་མའི་བཀའ། །ཞེས་གསུངས་ཡོད། དེ་ཡང་རྟེན་ཞེས་པའི་ཚིག་ལ་བརྟེན་ནས་གཞན་ལ་བལྟོས་པ་དང་རག་ལས་པ་གོ་འོང་བས་ཆོས་ཉིད་མི་འདོར་བ་དང་། འབྱུང་ཞེས་པས་མེད་པ་ཞིག་ཚུར་གྲུབ་པའམ་ཡོད་པར་གོ་འོང་བས་འཇིག་རྟེན་གྱི་ཚུལ་བསྟན་པར་གསུངས།

འདི་ཀུན་ངོ་བོས་སྟོང་པ་དང་། །

འདི་ལས་འདི་འབྲས་འབྱུང་བ་ཡི། །

ངེས་པ་གཉིས་པོ་ཕན་ཚུན་དུ། །

གེགས་མེད་པར་ནི་གྲོགས་བྱེད་པ། །

འདི་ལས་ངོ་མཚར་གྱུར་པ་དང་། །

འདི་ལས་རྨད་དུ་བྱུང་བ་གང་། །

ཚུལ་འདིས་ཁྱོད་ལ་བསྟོད་ན་ནི། །

བསྟོད་པར་འགྱུར་གྱི་གཞན་དུ་མིན། །

རྨོངས་པས་བྲན་དུ་བཟུང་བ་ཡིས། །

གང་ཞིག་ཁྱོད་དང་ཞེ་འགྲས་པ། །

དེ་ཡིས་རང་བཞིན་མེད་པའི་སྒྲ། །

མི་བཟོད་གྱུར་ལ་མཚར་ཅི་ཡོད། །

ཁྱོད་ཀྱི་གསུང་གི་གཅེས་པའི་མཛོད། །

བརྟེན་ནས་འབྱུང་བ་ཁས་བླངས་ནས། །

སྟོང་ཉིད་ང་རོ་མི་བཟོད་པ། །

འདི་ལ་ཁོ་བོ་ངོ་མཚར་གྱུར། །

ཞེས་གསུངས་ཏེ། གཞན་སྡེ་རྣམས་ཀྱིས་རྟེན་འབྲེལ་ཁས་མ་བླངས་པས་ངོ་མཚར་ཆེ་བ་མེད་ཀྱང་། སྟོང་པ་ཉིད་ལ་ངེས་པ་འདྲེན་པའི་ནུས་པ་ཡོད་པའི་རྟེན་འབྲེལ་ཁས་ལེན་བཞིན་དུ་རྒྱུ་འབྲས་རྟེན་འབྲེལ་འཐད་པས་ངོ་བོ་ཉིད་ཀྱིས་གྲུབ་པ་ཡིན་ཞེས་ཕྱིན་ཅི་ལོག་ཏུ་སྨྲ་བའི་རང་སྡེ་རྣམས་ལ་ཁོ་བོ་ངོ་མཚར་གྱུར་ཅེས་གསུངས།

རང་བཞིན་མེད་ལ་བཀྲི་བའི་སྒོ། །

བླ་མེད་རྟེན་ཅིང་འབྲེལ་འབྱུང་གི །

མིང་ཉིད་ཀྱིས་ནི་རང་བཞིན་དུ། །

འཛིན་ན་ད་ཀོ་སྐྱེ་བོ་འདི། །

འཕགས་མཆོག་རྣམས་ཀྱིས་ལེགས་བགྲོད་པའི། །

འཇུག་ངོགས་ཟླ་དང་བྲལ་གྱུར་པ། །

ཁྱོད་དགྱེས་གྱུར་པའི་ལམ་བཟང་དེར། །

ཐབས་གང་གིས་ནི་བཀྲི་བར་བྱ། །

རང་བཞིན་བཅོས་མིན་ལྟོས་མེད་དང་། །

རྟེན་འབྲེལ་ལྟོས་དང་བཅོས་མ་གཉིས། །

ཇི་ལྟ་བུར་ན་གཞི་གཅིག་ལ། །

མི་འགལ་འདུ་བ་ཉིད་དུ་འགྱུར། །

ཞེས་རང་བཞིན་དང་། བཅོས་མ་མ་ཡིན་པ། ལྟོས་པ་མེད་པ་ཞེས་རྐྱེན་གཞན་ལ་བརྟེན་ནས་གློ་བུར་དུ་བྱུང་བ་མིན་པར་ཆོས་དེའི་རང་བཞིན་དུ་སྨྲ་བར་བྱེད། དེ་ཡང་རང་བཞིན་ཞེས་པ་བཅོས་མ་མིན་པ་དང་ལྟོས་པ་མེད་པར་གོ་ཞིང་། རྟེན་འབྲེལ་ཞེས་པ་བཅོས་མ་དང་ལྟོས་པའི་དོན་ཡིན་པས་དེ་གཉིས་གཞི་གཅིག་ལ་མི་འགལ་བར་ཇི་ལྟར་འཇོག་ཅེས་གསུངས།

དེ་ཕྱིར་བརྟེན་ནས་འབྱུང་བ་གང་། །

རང་བཞིན་གྱིས་ནི་གདོད་མ་ནས། །

རྣམ་པར་དབེན་ཡང་དེར་སྣང་བས། །

འདི་ཀུན་སྒྱུ་མ་བཞིན་དུ་གསུངས། །

ཞེས་སྣང་ཡང་མི་བདེན་པ་སྒྱུ་མ་ལྟ་བུའི་ཚུལ་གསུངས།

ཁྱོད་ཀྱིས་ཇི་ལྟར་བསྟན་པ་ལ། །

རྒོལ་བ་འགས་ཀྱང་ཆོས་མཐུན་དུ། །

གླགས་མི་རྙེད་པར་གསུངས་པ་ཡང་། །

འདི་ཉིད་ཀྱིས་ནི་ལེགས་པར་འཁུམས། །

ཅི་སླད་ཅེ་ན་འདི་བཤད་པས། །

མཐོང་དང་མ་མཐོང་དངོས་པོ་ལ། །

སྒྲོ་འདོགས་པ་དང་སྐུར་འདེབས་ཀྱི། །

གོ་སྐབས་རིང་དུ་མཛད་ཕྱིར་རོ། །

མགོན་པོ་ཀླུ་སྒྲུབ་ཀྱི་བྱང་ཆུབ་སེམས་འགྲེལ་དུ་ཡང་། དེ་ནི་ངོ་མཚར་བས་ངོ་མཚར། །
རྨད་དུ་བྱུང་བས་རྨད་དུ་བྱུང་། །ཞེས་ཤིན་ཏུ་ལེགས་པོ་གསུངས་ཡོད། བྱང་ཆུབ་སེམས་འགྲེལ་ཧ་ཅང་གལ་ཆེན་པོ་ཡིན། གསང་འདུས་རྩ་རྒྱུད་ཀྱི། དངོས་པོ་ཐམས་ཅད་དང་བྲལ་བ། །ཞེས་པའི་རྩ་བ་དེར་འགྲེལ་པ་བསྐྱོན་པ་ཡིན་ཡང་ལྟ་གྲུབ་གསུངས་པའི་ཚེ་མུ་སྟེགས་པའི་ལྟ་གྲུབ་འགོག་པ་དང་། དོན་སྨྲ་སྡེ་གཉིས་ཀྱི་ལྟ་གྲུབ་འགོག་པ། དེ་ནས་སེམས་ཙམ་པའི་ལྟ་གྲུབ་འགོག་པ། དེ་ནས་དབུ་མ་པའི་ལྟ་གྲུབ་གསུངས་པ་གཞན་དང་མི་འདྲ་བ་ཞིག་ཡོད། འོ་ན་མགོན་པོ་ཀླུ་སྒྲུབ་བྱོན་པའི་སྐབས་སུ་སེམས་ཙམ་པའི་ལྟ་གྲུབ་བྱུང་ཟིན་ནམ་ཞེ་ན། གཞུང་བྱེ་བྲག་ཏུ་གཏན་ལ་ཕབ་པ་ཐོགས་མེད་སྐུ་མཆེད་ཀྱི་རྗེས་སུ་བྱུང་ཡང་། མདོ་སྡེ་དགོངས་འགྲེལ་གྱི་དངོས་བསྟན་མཚན་ཉིད་གསུམ་གྱི་རྣམ་གཞག་དང་འབྲེལ་ནས་ཀུན་བཏགས་རང་གི་མཚན་ཉིད་ཀྱིས་མ་གྲུབ་ཅིང་། གཞན་དབང་ཡོངས་གྲུབ་རང་གི་མཚན་ཉིད་ཀྱིས་གྲུབ་པའི་ལྟ་གྲུབ་དེ་བཅོམ་ལྡན་འདས་ཞལ་བཞུགས་པའི་དུས་ནས་བྱུང་ཡོད།

རང་བཞིན་གྱིས་སྟོང་པ་ལ་གཟུགས་སོགས་འཐད་པའི་ཚུལ།

ཁྱོད་ཀྱི་སྨྲ་བ་ཟླ་མེད་པར། །

མཐོང་བའི་རྒྱུ་མཚན་རྟེན་འབྱུང་གི། །

ལམ་འདི་ཉིད་ཀྱིས་གསུང་གཞན་ཡང་། །

ཚད་མར་གྱུར་པར་ངེས་པ་སྐྱེ། །

ཞེས་གསུངས་ཏེ། གོང་དུ་ཞུས་པ་ལྟར་རིགས་པ་དང་ལྡན་ཞིང་རྟོག་དཔྱོད་བྱེད་མཁན་ཞིག་ཡིན་ན་སྟོང་ཉིད་ཀྱི་སྐོར་དེ་ཁྱད་མཚར་འདུག་སྙམ་དུ་བསམ་བློ་འཁོར་ནུས་པ་ཞིག་འོང་། དེ་ཡང་མ་རིག་པ་སྤོང་རྒྱུའི་སྐོར་མིན་པར་སྤྱིར་བཏང་དངོས་པོའི་གནས་ཚུལ་གཏན་ལ་འབེབས་པའི་ཆ་ནས་བཤད་ཀྱང་ངོ་མཚར་ཆེན་པོ་ཡོད་སྟབས། ལམ་འདི་ཉིད་ཀྱིས་གསུང་གཞན་ཡང་། །ཚད་མར་གྱུར་པར་ངེས་པ་སྐྱེ། །ཞེས་གསུངས། གོང་དུ་བཞི་བརྒྱ་པའི་ལུང་དྲངས་ནས་བཤད་པ་ལྟར། རྟེན་འབྱུང་གི་དེ་ཁོ་ན་ཉིད་ཅེས་པའི་དོན་ཞིབ་ཏུ་བསམས་ན་ཚན་རིག་དང་མཐུན་ཞིང་། ཉམས་མྱོང་གི་སྟེང་ནས་ཀྱང་ཇི་བཞིན་ར་འཕྲོད་དུ་ཡོད་པ་ཞིག་ཡིན། བཅོམ་ལྡན་འདས་ཀྱིས་ཤེས་རབ་སྙིང་པོའི་དབུར་ཕུང་པོ་ལྔ་པོ་དེ་དག་ལ་ཡང་རང་བཞིན་གྱིས་སྟོང་པར་རྣམ་པར་ཡང་དག་པར་རྗེས་སུ་བལྟའོ། །གཟུགས་སྟོང་པའོ། །སྟོང་པ་ཉིད་གཟུགས་སོ། །གཟུགས་ལས་སྟོང་པ་ཉིད་གཞན་མ་ཡིན། སྟོང་པ་ཉིད་ལས་ཀྱང་གཟུགས་གཞན་མ་ཡིན་ནོ། །ཞེས་གསུངས་ཏེ། ཁ་སང་བཤད་པ་ལྟར། གང་ཟག་ཅེས་པ་གདགས་གཞི་ཕུང་པོའི་སྟེང་ནས་འཇོག་པས། གང་ཟག་གང་ལ་བརྟེན་ནས་ངོས་འཛིན་སའི་གདགས་གཞི་ཕུང་པོ་ཉིད་རང་བཞིན་གྱིས་མེད་ཅེས་གསུངས་ཏེ། གདགས་གཞི་ཕུང་པོ་ཉིད་རྙེད་དུ་མེད་པས་དེ་ལ་བརྟེན་ནས་བཏགས་པའི་བཏགས་ཆོས་གང་ཟག་དེ་བས་ཀྱང་རྙེད་དུ་མེད་པ་ཤིན་ཏུ་གསལ་པོ་ཡིན།

དེས་ན། འཁོར་ལོ་དང་པོའི་སྐབས་སུ་གང་ཟག་གི་བདག་མེད་པའི་ཚུལ་གསུངས་པ་དེ་ཉིད་ཞིབ་ཚགས་སུ་བཏང་སྟེ་གང་ཟག་ཙམ་དུ་མ་ཟད་གདགས་གཞི་ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པ་ཡིན་ཞེས་གསུངས། འོ་ན། རང་བཞིན་གྱིས་སྟོང་པ་ཞེས་གསུངས་པ་མེད་པའི་དོན་ཡིན་ནམ་ཞེ་ན་མ་ཡིན་ཏེ། ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པར་གསུངས་ཏེ། དཔེར་ན། གཟུགས་ཀྱི་ཕུང་པོར་གཟུགས་སྟོང་པའོ། །སྟོང་པ་ཉིད་གཟུགས་སོ་ཞེས་སོགས་གཟུགས་ཀྱི་ཕུང་པོ་དང་ཚོར་བའི་ཕུང་པོ། འདུ་ཤེས་ཀྱི་ཕུང་པོ་སོགས་ལ་སྦྱར་ཏེ་གཟུགས་བཏགས་དོན་བཙལ་ན་རྙེད་དུ་མེད་པར་དེང་རབས་ཚད་རྡུལ་དངོས་ཁམས་རིག་པས་བཤད་པ་ལྟར་གསུངས་ཤིང་། དེ་ལྟར་རྙེད་དུ་མེད་པ་དེ་ཡང་གཏན་ནས་མེད་པའི་དོན་མིན་པར་གཟུགས་ངོ་བོ་ཉིད་ཀྱིས་མ་གྲུབ་པའི་དོན་ཡིན་པར་གསུངས། དེ་ཡང་གཟུགས་ངོ་བོ་ཉིད་ཀྱིས་མེད་པས་རྐྱེན་གཞན་ལ་རག་ལས་པ་དང་། རྐྱེན་གཞན་ལ་རག་ལས་པས་རྒྱུ་འབྲས་ཀྱི་རྟེན་འབྱུང་འཐད་པ། དེ་འཐད་པས་རྒྱུ་ཡི་གཟུགས་དང་འབྲས་བུའི་གཟུགས་ལ་སོགས་པ་འཐད་པ་སྟེ་གཟུགས་ཀྱི་རྣམ་གཞག་འཇོག་ནུས་པས་སྟོང་པ་ཉིད་གཟུགས་སོ་ཞེས་གསུངས།

འོ་ན་སྣང་བ་གཟུགས་དང་སྟོང་པ་གཟུགས་སྟོང་པ་ཉིད་ཅེས་གསུངས་པའི་སྟོང་པ་གཉིས་གཞི་གཅིག་གི་སྟེང་དུ་ངོ་བོ་ཐ་དད་པ་གཉིས་ཨུ་ཚུགས་ཀྱིས་འཇོག་པ་ཡིན་ནམ་ཞེ་ན་མ་ཡིན་ཏེ། གཟུགས་ལས་སྟོང་པ་ཉིད་གཞན་མ་ཡིན། སྟོང་པ་ཉིད་ལས་ཀྱང་གཟུགས་གཞན་མ་ཡིན་ནོ། །ཞེས་གསུངས་ཏེ། གཟུགས་དང་གཟུགས་ཀྱི་ཆོས་ཉིད་གཉིས་ལྡོག་ཆ་ནས་ཐ་དད་ཀྱང་ངོ་བོ་གཅིག་ཡིན་པར་བཤད་ཡོད། ཐ་སྙད་དཔྱོད་པའི་བློས་དབྱིབས་དང་ཁ་དོག་ལ་སོགས་པ་ལྡན་པའི་དངོས་པོ་དེར་གཟུགས་སུ་ངོས་བཟུང་བ་ལྟར། ཕན་གནོད་དངོས་སུ་འདྲེན་པའི་གཟུགས་དེ་ག་སྣང་ཙམ་གྱིས་མ་ཚིམ་པར་དཔྱད་པའི་ཚེ་གང་ཡང་རྙེད་དུ་མེད་པས་གཟུགས་སྟོང་པའོ་ཞེས་གསུངས། དེ་ལྟར་ཤེས་རབ་སྙིང་པོར་གཟུགས་སྟོང་པའོ། །སྟོང་པ་ཉིད་གཟུགས་སོ། །གཟུགས་ལས་སྟོང་པ་ཉིད་གཞན་མ་ཡིན། སྟོང་པ་ཉིད་ལས་ཀྱང་གཟུགས་གཞན་མ་ཡིན་ནོ། །དེ་བཞིན་དུ་ཚོར་བ་དང་འདུ་ཤེས་དང་འདུ་བྱེད་དང་རྣམ་པར་ཤེས་པ་རྣམས་སྟོང་པའོ་ཞེས་གསུངས་པའི་དོན་དེ་འདྲ་ཞིག་ཡིན། ཆུ་ཚོད་བཅུ་པ་ཟིན་འདུག་པས་འདིར་མཚམས་འཇོག་རྒྱུ་ཡིན། གསུངས་ཏེ་དྲི་བ་དྲིས་ལན་དབུ་འཛུགས་མཛད།

དྲི་བ་དྲིས་ལན།

ཚེ་འདི་ཕྱི་གཉིས་ཀྱི་སྐྱབས་གནས་བདག་ཅག་རྣམས་ཀྱི་རྩ་བའི་བླ་མ་༸གོང་ས་ལྷ་མིའི་རྣམ་འདྲེན་༸སྐྱབས་མགོན་༸རྒྱལ་བའི་དབང་པོ་ཐམས་ཅད་མཁྱེན་པ་མཆོག་ལ་གུས་ཕྱག་སྔོན་དུ་བཏང་ནས་༸གོང་ས་༸སྐྱབས་མགོན་ཆེན་པོ་མཆོག་སྐུ་ཚེ་ཞབས་པད་བརྟན་པ་དང་། དད་ལྡན་སློབ་མ་རྣམས་དང་ལྷག་པར་དུ་རྒྱ་རིགས་རྣམས་སྐུ་མདུན་གྱི་ཞབས་དྲུང་དུ་ཡང་ནས་ཡང་དུ་གསུང་ཆོས་ཞུ་ཆོག་པའི་སྐལ་བ་དང་། སྐྱབས་འཇུག་གནང་རོགས་ཞུ།

སྒྲ་ཐག་བརྒྱུད་ནས་བཀའ་ཆོས་ཀྱི་ཁྲིད་ལུང་འཐོབ་པ་ལ་ཚང་དགོས་པའི་ཁྱད་ཆོས།

དྲི་བ། སྐུ་མདུན་གྱིས་ཁ་སང་དྲ་རྒྱ་བརྒྱུད་ནས་ཁྲིད་ལུང་གི་རྒྱུན་ཐོབ་རུང་སྐོར་བཀའ་གནང་སོང་། འོན་ཀྱང་ད་ལྟ་དངོས་སུ་བཀའ་ཆོས་གནང་བཞིན་པ་མིན་པར་ལོ་ངོ་རེ་ཟུང་གོང་གནང་བའི་བཀའ་ཆོས་ཁག་སྒྲ་ཐག་བརྒྱུད་ནས་ཉན་ན་ཁྲིད་ལུང་གི་རྒྱུན་ཐོབ་བམ།

བཀའ་ལན། ངོས་ཀྱིས་འཐོབ་རུང་བར་བསམ་གྱི་འདུག །གཙོ་བོ་དད་པ་རེད། གཡོ་བ་མེད་པའི་དད་པ་དང་དམ་ཚིག །དོན་གཉེར་བཅས་ཡོད་ན་འཐོབ་ནུས། ཀུན་སློང་ལ་ཡང་ཁྱད་པར་ཡོད། ངོས་ཀྱིས་དེ་ལྟར་འཐོབ་ནུས་པའི་རྒྱུ་མཚན་འདི་ལྟར་འགོད་ཀྱི་ཡོད། དེ་ཡང་བཅོམ་ལྡན་འདས་ཞལ་བཞུགས་པའི་ཚེ་ན་བཅོམ་ལྡན་འདས་ཀྱི་དྲུང་དུ་བཅར་ནས་དགེ་སློང་མ་བསྒྲུབ་པ་ལ་འགལ་རྐྱེན་བར་ཆད་དང་བཅས་ཏེ་བཅོམ་ལྡན་འདས་ཀྱི་དྲུང་དུ་བཅར་མ་ཐུབ་པའི་མཆོད་སྦྱིན་མ་འཕྲིན་གྱི་སྒོ་ནས་བསྙེན་པར་རྫོགས་པར་གསུངས་ཡོད། འཕྲིན་གྱི་སྒོ་ནས་བསྙེན་པར་རྫོགས་པ་ལ་སྐར་མ་འགའ་ཞིག་མ་མཐའ་ཡང་འགོར་སྲིད། ལྷག་པར་ས་ཐག་རིང་པོ་ཡིན་ན་ཆུ་ཚོད་རེ་ཟུང་ཡང་འགོར་སྲིད་པ་ཡིན། དེ་ལྟར་ཚོད་དཔག་བྱས་ན་ལོ་ངོ་རེ་ཟུང་གོང་སྒྲ་འཇུག་བྱས་པའི་བཀའ་ཆོས་ཤིག་ལོ་ངོ་རེ་ཟུང་གི་རྗེས་སུ་ཉན་ཏེ་སྨོན་ལམ་བརྒྱབ་ན་ངོས་ཀྱི་བསམ་ཚུལ་ལྟར་ན་ཁྲིད་ལུང་གི་རྒྱུན་འཐོབ་རུང་སྙམ།

ངེས་འབྱུང་དང་སྙིང་རྗེར་བློ་སྦྱོང་ཚུལ།

དྲི་བ། བྱང་ཆུབ་ལམ་རིམ་ཉམས་སུ་ལེན་པའི་ཚེ་ཉམས་ལེན་གྱི་རིམ་པ་རྣམས་སྐས་འཛེག་བཞིན་དུ་རིམ་གྱིས་ཉམས་སུ་ལེན་དགོས་པར་གསུངས་ཤིང་། ཡང་གཞུང་གི་ཁོག་ཡོངས་རྫོགས་ལ་ཐོག་མར་གོ་བ་ཆགས་ནས་ཉམས་སུ་ལེན་དགོས་པར་ཡང་གསུངས་ན། ཐོས་བསམ་གྱིས་གཞུང་གི་ཁོག་ཡོངས་རྫོགས་ལ་གོ་བ་ཆགས་པར་བྱེད་པ་དང་དངོས་སུ་ཉམས་སུ་ལེན་པ་གཉིས་ལ་ཁྱད་པར་ཡོད་དམ།

བཀའ་ལན། བློ་ཡི་འཆར་སྟངས་ལ་བལྟས་ཀྱང་དཔེར་ན། ཐོག་མར་བྱང་ཆུབ་ཀྱི་སེམས་སྐྱེ་བ་ལ་གཞན་གཅེས་འཛིན་གྱི་བློ་དགོས་ཤིང་། དེ་ཡང་བདག་གཞན་མཉམ་བརྗེའམ་རྒྱུ་འབྲས་མན་ངག་བདུན་པོ་གང་རུང་གི་སྒོ་ནས་བློ་སྦྱངས་པ་ལ་བརྟེན་ནས་ཡོང་དགོས། གཞན་སྡུག་བསྔལ་གྱིས་མནར་བ་ལ་མི་བཟོད་པའི་སྙིང་རྗེ་སྐྱེ་བ་ལ་ཐོག་མར་སྡུག་བསྔལ་ངོ་འཕྲོད་པ་ཞིག་དགོས་ཤིང་། དེ་ཡང་འདུ་བྱེད་ཀྱི་སྡུག་བསྔལ་དེ་གཞན་སྟེང་དུ་ངོ་སྤྲད་པ་ལས་ཀྱང་ཐོག་མར་རང་སྟེང་དུ་བསམ་པ་ངོ་འཕྲོད་སླ་བ་ཡོད། སྡུག་བསྔལ་གྱི་སྡུག་བསྔལ་ཙམ་དང་འགྱུར་བའི་སྡུག་བསྔལ་གཉིས་ཕྱི་ལོགས་ཀྱི་འཛམ་བུ་གླིང་གི་གནས་སྟངས་ལ་བལྟས་ཀྱང་ཤེས་ནུས། འོན་ཀྱང་འདུ་བྱེད་ཀྱི་སྡུག་བསྔལ་ཞེས་པ་རང་གི་རྒྱུད་སྟེང་དུ་དང་། རང་གི་ཕུང་པོའི་སྟེང་དུ་གང་འཚམ་བསམས་པ་ལས་ངེས་པ་རྙེད་པ་སླ་བ་ཡོད་པས་ངེས་འབྱུང་གི་བསམ་པ་སྐྱེ་བ་སྔོན་དུ་མ་སོང་བར་སྙིང་རྗེའི་བསམ་པ་སྐྱེ་བ་ཤིན་ཏུ་དཀའ་བ་ཡིན། དེར་བརྟེན་ངེས་འབྱུང་དང་སྙིང་རྗེ་གཉིས་ཁ་ཕར་སློག་ཚུར་སློག་ཡིན་ཞེས་གསུངས་པ་ཡོད།

ངེས་འབྱུང་གིས་རང་སྟེང་དུ་སྡུག་བསྔལ་བའི་ཚུལ་བསམས་ཏེ་ཐར་པ་དོན་གཉེར་གྱི་བློ་བསྐྱེད་པ་དང་། སྙིང་རྗེས་གཞན་སྟེང་དུ་སྡུག་བསྔལ་བསམས་ཏེ་གཞན་བྱང་ཆུབ་ཀྱི་ས་ལ་འགོད་འདོད་ཀྱི་བློ་བསྐྱེད་པ་ཡིན། དེ་ལྟར་བསམ་བློའི་འགྲོ་སྟངས་ལ་བལྟས་ཀྱང་ཐོག་མར་དོན་དེ་ལ་གོ་བ་ཆགས་པར་བྱེད་པ་དང་། དེ་ནས་གང་ལ་གོ་བ་ཆགས་པའི་དོན་དེ་ཉིད་ཉམས་སུ་ལེན་པ་སྟེ་འགྲོ་སྟངས་དེ་འདྲ་ཞིག་ཡིན། དེ་ནས་ཕྱི་མ་དོན་གཉེར་གྱི་བློ་སྐྱེ་བ་ལ་ཐོག་མར་ཚེ་འདིའི་སྣང་ཞེན་ལྡོག་དགོས་པ་དང་། ཐར་པ་དོན་གཉེར་གྱི་བློ་སྐྱེ་བ་ལ་ཕྱི་མའི་མངོན་མཐོའི་ཡོན་ཏན་ལ་ཡང་ཞེན་ལོག་བསྒྲུབ་དགོས་པ་ཡིན། ཕྱི་མའི་མངོན་མཐོའི་ཡོན་ཏན་ལ་ཞེན་ལོག་སྐྱེ་བ་ལ་ཚེ་འདིའི་མངོན་མཐོའི་ཕུན་ཚོགས་དོན་དུ་གཉེར་བའི་བློ་ལྡོག་དགོས་པ་སྟེ། ཕྱི་མའི་སྣང་ཞེན་ལྡོག་པ་ལ་ཚེ་འདིའི་སྣང་ཞེན་ལྡོག་དགོས་པ་ཡིན། ཚེ་འདིའི་སྣང་ཞེན་ལྡོག་པ་ལ་མི་རྟག་པ་བསམ་དགོས་ཤིང་། ཕྱི་མའི་སྣང་ཞེན་ལྡོག་པ་ལ་གཙོ་བོ་འདུ་བྱེད་ཀྱི་སྡུག་བསྔལ་དང་དེའི་ཡན་ལག་གི་ཚུལ་དུ་ངན་འགྲོའི་སྡུག་བསྔལ་བསམ་པ་སོགས་དགོས་པ་ཡིན། དེ་འོང་བ་ལ་ངེས་པར་འཆི་བ་བསམ་པ་དང་ནམ་འཆི་ངེས་མེད་བསམ་པ། འཆི་བའི་ཚེ་ཆོས་མ་གཏོགས་པ་གཞན་གང་གིས་ཀྱང་མི་ཕན་པར་བསམ་པ་སོགས་མི་རྟག་པའི་དོན་བསམ་པ་སྔོན་དུ་འགྲོ་དགོས།

དེ་ལྟ་བུའི་འཆི་བའི་དོན་བསམས་ཏེ་སེམས་ནང་སྐྲག་སྣང་གི་བློ་སྐྱེས་པ་ཙམ་གྱིས་མི་འགྲིག་པར་འཆི་བ་བསམས་ཏེ་སེམས་ནང་ད་ལྟའི་ལུས་རྟེན་འདི་ལ་བརྟེན་ནས་དོན་ཆེན་པོ་ཞིག་བསྒྲུབ་པའི་སྙིང་སྟོབས་བསྐྱེད་དགོས་པ་ཡིན་པས་དེ་ལ་དལ་འབྱོར་བསམ་དགོས་པ་ཡིན། དེ་ཡང་དལ་འབྱོར་དོན་ཆེན་རྙེད་དཀའ། འཆི་བ་མི་རྟག་པ། ངན་འགྲོའི་སྡུག་བསྔལ། སྐྱབས་འགྲོ། ལས་འབྲས། སྡུག་བདེན་འཁོར་བའི་ཉེས་དམིགས་བསམ་པ། ཀུན་འབྱུང་འཁོར་བའི་འཇུག་རིམ་བསམ་པ། དེ་ལ་བརྟེན་ནས་ཐར་པ་དོན་གཉེར་གྱི་བློ་བསྐྱེད་དེ་ཐར་པར་བགྲོད་པའི་ལམ་གྱི་རང་བཞིན་གཏན་ལ་འབེབས་པ་སྟེ་འགྲོ་སྟངས་དེ་འདྲ་ཞིག་ཡིན། འདི་ཡང་ལམ་རིམ་གྱི་ས་བཅད་སྐྱོར་བ་ལྟ་བུ་ཞིག་མིན་པར་བློ་ལ་འཆར་སྟངས་ཀྱི་རིམ་པ་དེ་ལྟར་ཡིན། རིམ་པ་དེ་ལྟར་བློར་འཆར་བ་ཞིག་འོང་བ་ལ་ཐོག་མར་སངས་རྒྱས་པའི་ཆོས་ཀྱི་ངོ་སྤྲོད་ལེགས་པར་བྱེད་ནུས་པའི་བླ་མ་དགོས། བླ་མ་དེ་ཡང་མཁས་པའི་ཡོན་ཏན་དང་བཙུན་པའི་ཡོན་ཏན་ཡོད་པ་སྟེ་མཁས་གྲུབ་གཉིས་ལྡན་ནམ་མཁས་བཙུན་བཟང་གསུམ་གྱི་ཡོན་ཏན་ལྡན་པ་ཞིག་དགོས་པ་ཡིན། དེ་ཡང་ཁ་སེང་ཞུས་པ་བཞིན། བཤེས་གཉེན་དུལ་བ་ཞི་བ་ཉེར་ཞི་བ། །ཞེས་གསུངས་པ་ལྟར། རང་གིས་ཐོབ་པའི་ཡོན་ཏན། གཞན་རྗེས་སུ་འཛིན་པའི་ཡོན་ཏན་ཞེས་གསུངས་པ་དེ་དག་དང་ལྡན་པ་ཞིག་དགོས་པ་ཡིན།

དཔེར་ན། ནང་གི་ཉམས་མྱོང་གི་སྐོར་ཙམ་མིན་པར་ཕྱིའི་སྤྱིར་བཏང་གི་ཤེས་ཡོན་ཙམ་ལ་མཚོན་ནའང་དེ་སྟོན་པའི་དགེ་རྒན་ཞིག་མེད་པར་ཤེས་མི་ཐུབ་ཅིང་། དོན་དེ་དང་དེ་མཐའ་ཆོད་པར་ཤེས་པ་ལ་དེབ་བཀླག་པ་གཅིག་པུས་མི་ཡོང་བར་དགེ་རྒན་གྱིས་ངོ་སྤྲོད་དམ་གསལ་བཤད་ལེགས་པོ་བྱེད་རྒྱུ་ཤིན་ཏུ་གལ་ཆེན་པོ་རེད། དེའི་ཕྱིར་བཤེས་གཉེན་ཞེས་པ་ཤིན་ཏུ་གལ་ཆེན་པོ་ཡིན། མདོར་ན། ཕྱིའི་ཤེས་བྱའི་རྣམ་གཞག་ཤེས་རྒྱུ་ཙམ་ཞིག་མ་ཡིན་པར་ནང་གི་བློར་འགྱུར་བ་གཏོང་བའི་ཐབས་བྱེད་པ་ལ་ཉམས་མྱོང་དང་ལྡན་པ་ཞིག་གི་ལམ་སྟོན་ལ་བརྟེན་དགོས་པ་གལ་ཆེ་བ་ཤིན་ཏུ་གསལ་པོ་ཡིན་ཅིང་། དེ་ལ་མཐར་ཐུག་གི་དམིགས་ཡུལ་ཐར་པའི་རྣམ་གཞག་དང་སངས་རྒྱས་ཀྱི་གོ་འཕང་ཞེས་པ་ཇི་འདྲ་ཞིག་ཡིན་མིན་ཤེས་དགོས་པ་ཡིན། དེ་ཤེས་པ་ལ་བསྟན་པ་སྤྱིའི་རྣམ་གཞག་ལ་གོ་བ་ཆགས་པ་ཞིག་དགོས་པས་ངོས་ཀྱིས་ཐོག་མར་སངས་རྒྱས་པའི་ཆོས་ངོ་སྤྲོད་བྱེད་པ་དང་། ངོ་འཕྲོད་ནས་ཇི་ལྟར་ཉམས་སུ་ལེན་པའི་ཚུལ་འགྲེལ་བཤད་བྱེད་ཀྱི་ཡོད་ལ། ཉམས་སུ་ལེན་ལུགས་ནི་རྒྱས་པའི་དབང་དུ་བྱས་ན་བཀའ་གདམས་གཞུང་པ་བ་དང་། འབྲིང་པོའི་དབང་དུ་བྱས་ན་བཀའ་གདམས་ལམ་རིམ་པ། བསྡུས་པའི་དབང་དུ་བྱས་ན་བཀའ་གདམས་མན་ངག་པའི་གཞུང་རྣམས་ལ་སྦྱང་དགོས་པ་ཡིན།

ཕྱོགས་མང་པོར་བསམས་ཏེ་སེམས་ཀྱི་བདེ་སྐྱིད་སྒྲུབ་ཚུལ།

དྲི་བ། ༸གོང་ས་༸སྐྱབས་མགོན་ཆེན་པོ་མཆོག་ནས་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བར་ལོ་མང་རིང་ཐུགས་རྩོལ་ཆེན་པོས་ཉམས་སུ་བཞེས་སྐོར་བཀའ་གནང་སོང་། སྐུ་མདུན་གང་ཉིད་ཀྱི་ཐུགས་ལ་ཞུམ་པ་ཡོང་བའི་སྐབས་དང་ཐུགས་སྤྲོ་པོ་མེད་པའི་སྐབས་བསྒྱུར་བཅོས་སམ་གདོང་ལེན་ཇི་ལྟར་གནང་གི་ཡོད།

བཀའ་ལན། བསྒྱུར་བཅོས་གཏོང་ཚུལ་ནི་གཉིད་སྐྱིད་པོ་ཉལ་ན་འགྱུར་བ་འགྲོ་བ་ཡིན། ཞེས་ཞལ་རྩེད་གནང་། བསམ་བློ་བཏང་སྟེ་བརྟག་དཔྱད་བྱ་རྒྱུ་གལ་ཆེན་པོ་ཡིན། སེམས་མ་སྐྱིད་པ་འབྱུང་བ་དང་དཀའ་ངལ་འཕྲད་པའི་ཚེ་སེམས་མི་སྐྱིད་པར་བྱེད་པའི་རྒྱུ་མཚན་གང་ཡིན་ལ་བསམ་བློ་གཏོང་དགོས། རྒྱུ་མཚན་ལ་བསམ་བློ་བཏང་ན་རྟེན་འབྲེལ་གྱི་དབང་ལས་སེམས་མི་སྐྱིད་པ་དེ་རྒྱུ་གཅིག་དང་རྐྱེན་གཅིག་ཙམ་གྱི་སྒོ་ནས་བྱུང་བ་མིན་པར་རྒྱུ་རྐྱེན་མང་པོ་འཚོགས་པ་ལ་བརྟེན་ནས་འབྱུང་བར་མཐོང་ནུས། རྒྱུན་དུ་རང་རེར་མི་སྐྱིད་པ་ཡོང་བ་དེ་རྒྱུ་རྐྱེན་སྣེ་ཁ་གཅིག་ཙམ་ལ་བརྟེན་ནས་འབྱུང་བར་བསམ་བཞིན་ཡོད་ལ། དེའི་དབང་གིས་མི་སྐྱིད་པ་ཇེ་ཆེར་འགྲོ་བཞིན་ཡོད། ཕྱོགས་མང་པོ་ནས་བལྟས་ན་དེ་ཙམ་མི་སྐྱིད་པར་བྱེད་དགོས་དོན་མི་འདུག་སྙམ་དུ་བློར་འཆར་བ་ཞིག་འོང་བས་ཁྱད་པར་ཆེན་པོ་ཡོད།

དུད་འགྲོ་ལྟ་བུ་ཞིག་ཡིན་ན་གནས་སྐབས་དེར་སྡུག་བསྔལ་ཞིག་དང་འཕྲད་པའི་ཚེ་དེ་ག་མ་གཏོགས་བསམ་བློ་གཏོང་རྒྱུ་མེད་ཀྱང་། རང་རེ་མི་རྣམས་ལ་རྣམ་དཔྱོད་ཡོད་པས་ཕྱོགས་སམ་ངོས་མང་པོ་སྟེ་ངོས་གསུམ་པ་དང་བཞི་པ། དྲུག་པ་ Three Dimension, Four Dimension, Six Dimension བཅས་ནས་བལྟས་ཏེ་བསམ་བློ་གཏོང་རྒྱུ་ཡོད། དེ་ཡང་ངོས་གཅིག་ནས་བལྟས་པའི་ཚེ་མི་སྐྱིད་པ་འབྱུང་ཡང་ཕྱོགས་གཞན་ནས་བལྟས་ན་དེ་ཉིད་བཟང་པོའི་རྐྱེན་ལ་འགྲོ་བ་འོང་ལ། ངོས་ཀྱིས་དེ་ལྟར་བསམ་བློ་གཏོང་བཞིན་ཡོད། དེ་བཞིན་ཤུགས་རྐྱེན་ཆེ་ཤོས་ཤིག་ནི། སྤྱོད་འཇུག་ལས། གལ་ཏེ་བཅོས་སུ་ཡོད་ན་ནི། །དེ་ལ་མི་དགར་ཅི་ཞིག་ཡོད། །གལ་ཏེ་བཅོས་སུ་མེད་ན་ནི། །དེ་ལ་མི་དགའ་བྱས་ཅི་ཕན། །ཞེས་གསུངས་པ་དེ་ཡིན་ཞིང་འདི་ཕན་ཐོགས་ཡོད། དེའི་ཐོག་ལ་སྲིད་པ་འཁོར་བའི་རང་བཞིན་ཡིན་སྙམ་དུ་བསམ་བློར་འཁོར་བ་ཞིག་བྱུང་ན་ཁྱད་པར་ཧ་ཅང་ཆེན་པོ་ཡོད།

འདོད་ཆགས་དང་དད་པ་གཉིས་ཀྱི་ཁྱད་པར།

དྲི་བ། དགེ་བའི་བཤེས་གཉེན་དང་བླ་མའི་སྐུ་མདུན་ནས་བྱིན་རླབས་དང་གསུང་ཆོས་ཞུ་རྒྱུའི་འདོད་པ་དེ་དང་འདོད་པའི་འདོད་ཆགས་གཉིས་ལ་ཁྱད་པར་ཡོད་དམ།

བཀའ་ལན། རྒྱལ་ལ་སོགས་ལ་ཆགས་པ་ཕྲ། །ཞེས་གསུངས་པ་ལྟར་སངས་རྒྱས་ལ་དམིགས་པའི་བདེན་འཛིན་གྱིས་བསླད་པའི་དད་པ་ལ་མངོན་རྟོགས་རྒྱན་ལས་ཆགས་པ་ཕྲ་མོར་གསུངས་ཏེ་དེ་དག་སྐྱོན་ཡིན་པར་བཞེད། བློའི་ཁྱད་པར་རམ་སྤུ་རིས་ཕྲ་མོ་ནས་ཕྱེ་སྟེ་ཞིབ་འཇུག་བྱས་ནས་ཤེས་དགོས་པ་ཡིན། དད་པ་བྱེད་ཡུལ་གྱི་བླ་མ་ལ་བདེན་འཛིན་ཨ་འཐས་ཀྱི་འཛིན་པས་དྲངས་པའི་དད་པ་དང་། དེ་དང་འབྲེལ་བའི་ཆགས་སེམས་སྐྱེ་བ་ཕལ་ཆེར་འོང་སྲིད་པས། དེ་དག་ལ་བློའི་ཁྱད་པར་ཞིབ་ཚགས་པོའི་སྒོ་ནས་དཔྱད་དགོས། སྤྱི་ཡོངས་ཀྱི་ཆ་ནས་བཤད་ན་གོང་དུ་ཞུས་པ་ལྟར། དད་པ་དང་སྙིང་རྗེ་ལྟ་བུ་རྒྱུ་མཚན་ལ་བརྟེན་ནས་འབྱུང་བ་དང་། ཆགས་པ་ཞེས་པ་ཚུལ་མིན་ཡིད་བྱེད་ཀྱི་རྣམ་རྟོག་ལ་བརྟེན་ནས་འབྱུང་བས་ཁྱད་པར་ཡོད།

སེམས་ཕྲ་རགས་དང་སྐྱེ་བ་སྔ་ཕྱིའི་སྐོར།

དྲི་བ། ཡང་ནས་ཡང་དུ་རང་གཞན་གྱི་རྒྱུད་ལ་ཤེས་པ་ཡོད་པ་དང་། ཤེས་པའི་རྒྱུན་ཡོད་པར་གསུང་བཞིན་འདུག་པས་ཤེས་པ་ཡོད་པ་དང་ཤེས་པའི་རྒྱུན་ཡོད་པའི་སྒྲུབ་བྱེད་གང་ཡོད།

བཀའ་ལན། རང་རེའི་བློ་རིག་གི་གཞུང་དུ་ཤེས་པ་ཕྲ་རགས་ཀྱི་སྐོར་དེ་ཙམ་གསུངས་མེད། སྔགས་ཀྱི་གཞུང་ནས་ཤེས་པ་ཕྲ་རགས་ཀྱི་སྐོར་གསུངས། ཁ་སེང་བཤད་པ་ལྟར་སྒོ་ལྔའི་ཤེས་པ་རྣམས་ཀླད་པ་དང་འབྲེལ་བ་ཡོད་པ་སྨོས་ཅི་ད་ལྟ་རང་རེའི་རྒྱུད་ཀྱི་སྒོ་ལྔའི་ཤེས་པ་མངོན་དུ་འགྱུར་བཞིན་པའི་གནས་སྐབས་ཀྱི་ཡིད་བློ་དེ་ཡང་ཀླད་པ་དང་འབྲེལ་བ་ཡོད་པ་ཧ་ཅང་གསལ་པོ་རེད། དེ་ལས་ཅུང་ཟད་ཕྲ་རུ་ཕྱིན་པ་རྨི་ལམ་གྱི་གནས་སྐབས་ཀྱི་ཤེས་པ་དང་། དེ་ལས་ཕྲ་རུ་ཕྱིན་པ་གཉིད་མཐུག་པོ་ཁུག་པའི་གནས་སྐབས་ཀྱི་ཤེས་པ་དང་། དེ་ལས་ཕྲ་རུ་ཕྱིན་པ་བརྒྱལ་བའི་གནས་སྐབས་ཀྱི་ཡིད་ཀྱི་ཤེས་པ། དེ་དག་ལས་ཤིན་ཏུ་ཕྲ་བའི་བློ་ནི་འཆི་བ་འོད་གསལ་འཆར་བའི་གནས་སྐབས་ཀྱི་བློ་དེ་ཡིན། སྙིང་གི་འཕར་ཚད་འགགས་པ་དང་ཀླད་པའི་ནང་ཁྲག་རྒྱུ་བ་འགག་པར་འགྱུར་ལ། དེ་འགགས་པ་དང་ཀླད་པའི་བྱེད་ལས་ཉམས་པས་ཀླད་པ་དང་འབྲེལ་བའི་ཤེས་པ་རགས་པ་རྣམས་འགག་པར་འགྱུར་བ་ཡིན།

རང་རེའི་མཐོང་ཆོས་ལ་སྨན་པས་བརྟག་དཔྱད་བྱེད་སྐབས་གྲོངས་ཟིན་པར་ཐག་བཅད་པའི་མི་འགའ་ཞིག་ཕུང་པོ་སོས་པའི་ངོ་བོར་བདུན་ཕྲག་གཅིག་དང་གཉིས་གསུམ་གྱི་བར་གནས་པ་དེ་འདྲ་ཡོད། མི་དེ་དག་གི་ཕལ་མོ་ཆེ་ཆོས་པ་ཡིན། ཚན་རིག་གི་ཐོག་ནས་དེར་འགྲེལ་བཤད་བྱེད་མི་ནུས། རང་རེ་ནང་པའི་གཞུང་ནས་སེམས་ཕྲ་རགས་ཀྱི་རྣམ་གཞག་གསུངས་ཏེ། སེམས་ཕྲ་ཤོས་གཉུག་མའི་འོད་གསལ་མངོན་དུ་གྱུར་ཏེ་དེ་ཉིད་ཇི་སྲིད་ཕུང་པོ་རྙིང་པའི་ནང་དུ་གནས་པའི་རིང་ཕུང་པོ་དེ་ཉིད་མ་རུལ་བ་དང་རོར་མ་གྱུར་པར་གནས་ཐུབ། ངོས་ཀྱི་ངོ་ཤེས་ཚན་རིག་པ་ཁག་ཅིག་གིས་དེའི་སྐོར་ལ་དམིགས་བསལ་བརྟག་དཔྱད་བྱེད་པའི་འཆར་གཞི་བཟོས་ཏེ་བརྟག་དཔྱད་བྱེད་ཀྱིན་ཡོད། དེས་ཤེས་པ་ཕྲ་མོ་ཞིག་ཡོད་པའི་རྟགས་སྟོན་གྱི་ཡོད།

ཉེ་ཆར་འཇར་མན་དུ་ཚན་རིག་པ་འགའ་ཞིག་དང་ཐུག་སྟེ་ཕན་ཚུན་སྐད་ཆ་བྱུང་། འོན་ཀྱང་སྐབས་དེར་ངོས་ཀྱིས་སྐྱེ་བ་སྔ་ཕྱི་སྒྲུབ་པའི་སྐོར་དེ་ཤར་ཕྱོགས་ཀྱི་ཆོས་དང་འབྲེལ་བ་ཡོད་པར་བརྟེན་དེའི་སྐོར་བརྗོད་བདེ་པོ་མེད་པས་ང་ཚོ་འཛོམས་སའི་ཚོགས་པའི་དབུས་སུ་བཤད་མེད། འོན་ཀྱང་ངེད་ཚོ་ཟས་ལ་རོལ་བའི་སྐབས་ཟུར་དུ་དེའི་སྐོར་སྐད་ཆ་བྱུང་། ཕྲུ་གུ་ཆུང་ཆུང་སྐྱེ་བ་སྔོན་མ་དྲན་མཁན་དེ་འདྲ་ངོས་རང་གིས་དངོས་སུ་མཐོང་མྱོང་། དེ་ཡང་དེ་དག་གི་ཕ་མ་ནང་པ་ཡིན་པའི་ཆ་ནས་ཕྲུ་གུས་སྐྱེ་བ་སྔ་མ་དྲན་པ་ལྟ་བུ་མིན་པར། སྐྱེ་བ་སྔ་ཕྱི་ལ་ཡིད་ཆེས་མེད་པར་མུ་སྟེགས་པའི་ཆོས་ཉམས་ལེན་བྱེད་པའི་ཕ་མ་དེ་འདྲ་དང་ཐུག་མྱོང་། སྔར་པན་ཇབ་ Punjab མངའ་སྡེའི་པ་ཊི་ཡ་ལའི་ Patiala ས་ཁུལ་ནས་སྐྱེ་བ་སྔོན་མ་ཧ་ཅང་གསལ་པོ་དྲན་པའི་ཕྲུ་གུ་ཞིག་ཡོད། དེ་ནས་ཀན་པུར་ཞེས་པའི་ས་གནས་སུ་ཧིན་དཱུའི་ཆོས་ཉམས་ལེན་བྱེད་པའི་ཕ་མ་གཉིས་ལ་སྐྱེ་བ་སྔ་མ་ཤིན་ཏུ་གསལ་པོ་དྲན་པའི་བུ་མོ་ཞིག་འདུག །བོད་པའི་ནང་དུ་ཡང་སྐྱེ་བ་སྔོན་མ་དྲན་མཁན་དེ་འདྲ་ཡོང་གི་ཡོད། དེར་བརྟེན། ཀླད་པ་དེ་སྐྱེ་བ་སྔོན་མ་ནས་མར་བྱུང་བ་ལྟ་བུའི་འབྲེལ་བ་མེད་པ་ཧ་ཅང་གསལ་པོ་རེད།

དེ་བཞིན་དུ་ཚན་རིག་པ་དེ་འདྲ་དང་དྲི་བ་དྲིས་ལན་བྱེད་མྱོང་། མ་ཡི་མངལ་ལ་སྐྱོན་གཏན་ནས་མེད་པ་དང་། དེའི་ཐོག་ཕ་ཡི་ཁུ་བ་དང་མ་ཡི་སྒོ་ང་སྐྱོན་གཏན་ནས་མེད་པ་ཞིག་སྟེ་དེ་དག་འདུས་པ་ཙམ་གྱིས་ཉིང་མཚམས་སྦྱོར་བས་ཁྱབ་བམ་ཞེས་དྲིས་པར། དེ་ལྟར་མ་ཁྱབ་ཅེས་བརྗོད་བྱུང་། དེས་རྒྱུ་རྐྱེན་གསུམ་པ་ཞིག་དགོས་པ་སྟོན་གྱི་ཡོད། དེ་ནི་སྲིད་པ་སྔ་མའམ་བར་སྲིད་དང་འབྲེལ་བ་ཡོད་མེད་ཀྱི་སྒོ་ནས་བཤད་ན་ལས་གཞན་དུ་འཆད་དཀའ། དེ་ཡང་ཁུ་ཁྲག་གཉིས་དང་མངལ་ལ་སྐྱོན་གཏན་ནས་མེད་པས་འགའ་ཞིག་ལ་མངལ་ཆགས་པ་དང་འགའ་ཞིག་ལ་མངལ་མི་ཆགས་པར་འགྲེལ་བཤད་བྱེད་རྒྱུ་དཀའ་བ་ཡིན། ཡང་ Chance སྟེས་དབང་ཞེས་བརྗོད་ཀྱང་དེ་ནི་རིགས་པ་དང་ལྡན་པ་ཞིག་མིན། ཡང་ན་ནི་མངལ་ཆགས་པ་དེ་དཀོན་མཆོག་གིས་བཟོས་གནང་བ་དང་། མངལ་མ་ཆགས་པ་དེ་དཀོན་མཆོག་གིས་མ་བཟོས་པ་རེད་ཅེས་བརྗོད་དགོས་ཀྱང་དེ་ནི་འདུམ་བདེ་པོ་ལྟ་བུ་ཞིག་རེད། གསུངས་ཏེ་བཞད། དེ་ལྟར་བསམ་བློ་བཏང་ན་ཤེས་པ་ཕྲ་རགས་ཀྱི་རྣམ་གཞག་ཡོད་ན་དེ་དག་ལ་འགྲེལ་བཤད་བྱེད་ཐུབ་ཅིང་། ཤེས་པ་ཕྲ་རགས་ཀྱི་རྣམ་གཞག་ཁས་མ་བླངས་པར་དེ་དག་ལ་འགྲེལ་བཤད་བྱེད་རྒྱུ་ཤིན་ཏུ་དཀའ་བ་ཡིན། སྐྱེ་བ་སྔ་ཕྱི་ཡོད་ནི་ཡོད་པ་རེད། ངོས་རང་གིས་སྐྱེ་བ་སྔ་ཕྱི་གསལ་པོར་དྲན་མཁན་དེ་འདྲ་མཐོང་མྱོང་།

ཁ་སེང་ངོས་ཕྲུ་གུ་ཞིག་དང་ཐུག་སོང་། ཁོང་ཆུང་དུས་སྐྱེ་བ་སྔ་མ་ཧ་ཅང་གསལ་པོ་དྲན་ཏེ་བོད་ནས་འདིའི་བར་དུ་ཡོང་བ་རེད། དྷ་རམ་ས་ལར་སླེབས་ནས་ཀྱང་ངའི་ནང་རྒྱ་གར་ལྷོ་ཕྱོགས་ལ་ཡོད་ཅེས་བརྗོད་དེ་ཕ་མ་གཉིས་ཀྱིས་དེ་གར་ཁྲིད་ཅིང་། སྐྱེ་བ་སྔ་མ་གང་དུ་སྡོད་སའི་ཁང་པ་ངོ་འཕྲོད་པ་དང་། ཁང་པའི་ནང་དུ་སླེབས་རྗེས་ཆ་སྒམ་ཞིག་ཡོད་པ་དེ་བསྔོགས་ནས། འདིར་ངའི་མིག་ཤེལ་ཡོད་ཅེས་བརྗོད་པ་ཏག་ཏག་ར་འཕྲོད་ཡོད། སྐབས་ཤིག་ངོས་ཀྱིས་ཕྲུ་གུ་དེ་ལ་ཐུག་སྟེ། དེང་སང་སྐྱེ་བ་སྔ་མ་དྲན་གྱི་འདུག་གམ་ཞེས་དྲིས་པར་དྲན་གྱི་མི་འདུག་ཅེས་བརྗོད་སོང་། དེར་ངོས་ཀྱིས་དེས་ན་ངའི་རོགས་པ་ཡག་པོ་བྱུང་སོང་ཞེས་བཤད་པ་ཡིན། གསུངས་ཏེ་བཞད། ཆུང་དུས་ངོས་ཀྱིས་ཀྱང་ཕལ་ཆེར་སྐྱེ་བ་སྔ་མ་དྲན་པའི་རྟགས་ཁ་ཤས་ཡོད། དེང་སང་དྲན་གྱི་མི་འདུག །ཁ་སང་ཅི་ཞིག་བྱུང་བ་དེ་དྲན་པ་ལས་གཞན་དེ་ཙམ་གསལ་པོ་དྲན་གྱི་མི་འདུག །གསུངས་ཏེ་བཞད། ངོས་ཀྱིས་ཚན་རིག་པ་དེ་དག་ལ་དེ་ལྟར་བཤད་པ་ཡིན།

གང་ལྟར་སྐྱེ་བ་སྔ་མ་དྲན་མཁན་ཡོད་ཐག་ཆོད་རེད། ཡང་ངོས་ཀྱི་ངོ་ཤེས་སྒོམ་སྒྲུབ་ཚད་ལྡན་བྱེད་མཁན་དེ་འདྲ་ཡོད། ཁོང་ཚོས་རྒྱུན་དུ་སྐྱེ་བ་སྔ་མ་དྲན་གྱི་མེད་ཀྱང་། སྒོམ་བརྒྱབ་སྟེ་སྒོམ་གྱི་ཉམས་ལེན་གནད་ཧ་ཅང་ཁེལ་པོ་བྱུང་ནས་རགས་པ་གློ་བུར་བའི་ཤེས་པ་རྣམས་ཅུང་ཟད་ཤུགས་ཆུང་དུ་ཕྱིན་ཏེ་ཕྲ་བའི་ཤེས་པ་མངོན་དུ་གྱུར་པའི་ཚེ་སྐྱེ་བ་ལྷང་ཙམ་ལྷང་ཙམ་དྲན་པ་དེ་འདྲ་ཡོང་གི་ཡོད་འདུག །དེར་བརྟེན་དྲན་རྒྱུ་ཞིག་ཡོད་ནས་དྲན་གྱི་ཡོད། དེ་ཡང་ཤེས་པ་རགས་པ་རྣམས་ཅུང་ཟད་ཤུགས་ཆུང་དུ་ཕྱིན། ཤེས་པ་ཕྲ་བ་ཡར་མངོན་དུ་གྱུར་པའི་ཚེ་དེའི་སྟེང་ནས་དྲན་པ་སྐྱེ་བའི་ཚུལ་ཞིག་བཤད་དགོས། དེ་ཡང་རྫོགས་ཆེན་གྱི་གཞུང་ནས་རིག་པ་ཟང་ཐལ་གསུངས་པའི་ཚེ་ལྷན་ཅིག་སྐྱེས་པའི་དྲན་པ་ཟེར་བ་ཞིག་བཤད་རྒྱུ་ཡོད་ཅིང་། གསང་སྔགས་གསར་མའི་གཞུང་དུ་སྣང་མཆེད་ཐོབ་གསུམ་གསུངས་པ་ལས་ཉེར་ཐོབ་ཀྱི་སྐབས་སུ་ཉེར་ཐོབ་དྲན་བཅས་དང་ཉེར་ཐོབ་དྲན་མེད་གཉིས་གསུངས་ཤིང་། ཉེར་ཐོབ་དྲན་མེད་ཀྱི་མཇུག་ཏུ་འོད་གསལ་མངོན་དུ་འགྱུར་བ་དང་དེའི་གནས་སྐབས་སུ་དྲན་མེད་གསུངས། དེ་དག་ལ་བསམ་བློ་གཏོང་རྒྱུ་འདུག །དེ་ལྟ་བུའི་སྒོ་ནས་ཤེས་པ་ཕྲ་མོ་ཞིག་ཡོད་པ་དང་། དེས་སྐྱེ་བ་སྔ་ཕྱི་མཚམས་སྦྱོར་བའི་ཚུལ་འགྲེལ་བཤད་བྱེད་ནུས་པ་ལས་དེ་མིན་འགྲེལ་བཤད་གཏན་ནས་བྱེད་མི་ཐུབ།

སྟོང་པ་ཉིད་ཐོས་བསམ་གྱིས་གཏན་ལ་ཕབ་སྟེ་ལྷ་ཡི་རྣལ་འབྱོར་སྐྱོང་དགོས་པ།

དྲི་བ། སྟོང་པ་ཉིད་ལ་གོ་བ་མ་ཆགས་ཀྱི་བར་དུ་སྔགས་ལ་སྦྱངས་ཀྱང་ཕན་ཐོགས་མེད་ཅེས་གསུངས་པ་གོ་མྱོང་། དེ་ལྟ་ན་སྟོང་པ་ཉིད་ལ་གོ་བ་ཆགས་པའི་ཚད་ཇི་ལྟར་འཇོག་མིན་དང་། སྟོང་པ་ཉིད་ལ་གོ་བ་ཆགས་པ་ལ་སྟོང་ཉིད་རྟོགས་དགོས་མིན་ཇི་ལྟར་ཡིན།

བཀའ་ལན། གོང་དུ་བཤད་པ་ལྟར། སྟོང་པ་ཉིད་ལ་གོ་བ་ཆགས་ཞེས་པ། སྟོང་པ་རྟེན་འབྱུང་གི་དོན་ཡིན་པ་དང་། རྟེན་འབྱུང་ངེས་པའི་སྒོ་ནས་ངོ་བོ་ཉིད་ཀྱིས་གྲུབ་པའི་སྟོང་པའི་ཕྱོགས་ལ་ངེས་པ་འདྲེན་ནུས་པ་སྟེ། དེ་ལྟ་བུའི་ཚུལ་ལ་ཐོག་མར་གཞན་གྱིས་སློབ་ཁྲིད་བྱས་པ་ཉན་ཏེ་ཐོས་པར་བྱེད་པ་དང་། དེ་ཡང་། ཇི་ལྟར་ཐོས་པའི་དོན་ལ་རིགས་པ་བཞིས། །ཉིན་དང་མཚན་དུ་ཚུལ་བཞིན་རབ་བརྟགས་ནས། །བསམ་བྱའི་གནས་ལ་བསམ་ལས་བྱུང་བ་ཡི། །རྣམ་དཔྱོད་བློ་ཡིས་ཐེ་ཚོམ་ཆོད་པར་ཤོག །ཅེས་བསམ་བྱུང་གི་ཤེས་རབ་ཀྱིས་ཡུལ་ལ་ངེས་པ་འདྲེན་པའི་ཚུལ་གསུངས་པ་ལྟར། ཇི་ལྟར་ཐོས་པའི་དོན་དེ་བླ་མས་དེ་ལྟར་གསུངས་པས་དེ་དེ་བཞིན་ནོ་སྙམ་དུ་མི་འཇོག་པར་འཐད་སྒྲུབ་ཀྱི་རིགས་པ་དང་། དེའི་ཁུངས་གཏུགས་ས་བྱ་བ་བྱེད་པའི་རིགས་པ་དང་ལྟོས་པའི་རིགས་པ། དེ་དག་གི་ཁུངས་ཆོས་ཉིད་ཀྱི་རིགས་པ་ལ་ཐུག་པ་ཡིན་པས་རིགས་པ་དེ་དག་གི་ལམ་ནས་ཡང་ཡང་བརྟག་དཔྱད་བྱེད་དགོས། དེ་ཡང་ཁ་སང་ཞུས་ཟིན་པ་ལྟར་གཞུང་འདྲ་མིན་ལ་ཐོས་བསམ་བྱེད་ཐུབ་ན་ཕན་ཐོགས་ཡོད། མདོར་ན། ཡང་ཡང་བསམས་ཏེ་དཔྱད་པ་བྱས་པ་ལས་སེམས་ལ་ངེས་པ་རྙེད་པའི་དོན་དེར་ཡང་ཡང་འདྲིས་པར་བྱས་ཏེ་སེམས་ནང་མྱོང་བའམ་ཚོར་བ་ཤུགས་དྲག་པོ་བསླེབ་འོང་།

སྔགས་ཀྱི་རྣལ་འབྱོར་སྒོམ་པའི་གནས་སྐབས་སུ་ཐོག་མར་ཐོས་བྱུང་གི་གོ་བ་ཙམ་གྱི་སྒོ་ནས་བརྟེན་ནས་བཏགས་པའམ་རྟེན་འབྱུང་གི་རྒྱུ་མཚན་བསམས་པ་ལ་བརྟེན་ནས་སྟོང་པ་ཉིད་ཀྱི་དོན་སྤྱི་ལྟ་བུ་ཞིག་བློར་འཆར་བར་བྱེད་པ་དང་། དེ་ཡང་ཆོས་རྣམས་བརྟེན་ནས་བཏགས་པ་ཙམ་ལས་མེད་པས་ངོ་བོ་ཉིད་ཀྱིས་གྲུབ་པ་གཏན་ནས་མེད་སྙམ་དུ་ཁོ་ཐག་ཆོད་པའི་ཚུལ་དུ་ཇི་ཙམ་ཐུབ་ཚོད་ཀྱིས་བསམས། དེ་ནས་སྟོང་པའི་ངང་ལས་ཞེས་རྗོད་པའི་ཚེ་སྟོང་ཉིད་ངེས་པའི་བློ་དེ་ཉིད་ཀྱིས་བསྒྲུབ་གཞི་བྱས་ཏེ་སྐབས་གང་ཡིན་གྱི་ལྷར་བསྐྱེད་པ་དང་།

ལྷར་བསྐྱེད་ཟིན་པའི་འོག་ཏུ་རང་གི་ཡིད་ངོར་འཆར་བའི་ལྷ་སྐུ་དེ་ཉིད་བློ་ངོར་གསལ་པོར་གང་འཚམ་གནས་པ་བྱུང་མཚམས་ང་ཞེས་པའི་ཚིག་ཐོན་པའི་ཚེ། ཡིད་ངོར་ཤར་བའི་དག་པའི་རྟེན་དང་བརྟེན་པར་བརྟེན་ནས་བཏགས་པའི་ང་ཞིག་བློར་འཆར་འོང་རྒྱུ་ཡོད་ལ། དེ་ལྟ་བུའི་ང་དེ་ཉིད་ཁྱད་གཞིར་བྱས་ཏེ། གཅིག་དུ་བྲལ་གྱི་གཏན་ཚིགས་ལྟ་བུའི་སྟེང་ནས་དཔྱད་པ་བྱས་ཏེ་ངོ་བོ་ཉིད་ཀྱིས་མ་གྲུབ་པའི་དོན་བསམ་དགོས་པ་ཡིན། དཔེར་ན། བསྐྱེད་རིམ་སྒོམ་པའི་ཚེ་དོན་དམ་རྣམ་ཅན་གྱི་བསྐྱེད་རིམ་དང་ཀུན་རྫོབ་རྣམ་ཅན་གྱི་བསྐྱེད་རིམ་ཞེས་གསུངས་པ་ལྟར་ཏེ། འགྲོ་སྟངས་དེ་འདྲ་ཞིག་ཡིན།

གཞན་རྒྱ་གར་གྱི་སློབ་དཔོན་སངས་རྒྱས་ཡེ་ཤེས་ཀྱིས་སྒྲུབ་ཐབས་ཀུན་བཟང་དུ། སྲིད་པ་འཁོར་བའི་རྒྱུ་བདེན་འཛིན་གྱི་རྣམ་རྟོག་ཡིན་པས་ལྷ་སྐུ་བསྒོམ་པ་ཙམ་གྱིས་བདེན་འཛིན་ལ་ཇི་ལྟར་གནོད་ཅེས་དོགས་པ་བཀོད་ནས་དེའི་ལན་དུ། རང་དགར་ལྷ་སྐུ་བསྒོམ་པ་ཙམ་མིན་པར་ཐོག་མར་སྟོང་ཉིད་བསྒོམ། དེ་ནས་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་སྟེ་སྣང་ཕྱོགས་ལྷ་སྐུ་སྒོམ་པའི་སྐབས་ནས་སྒྱུ་མ་ལྟ་བུའི་དོན་སྒོམ་བཞིན་ཡོད། དེ་ཡང་སྔགས་བླ་མེད་ལ་མཚོན་ན་བསྐྱེད་རིམ་ཕྲ་རགས་སྒོམ་པའི་སྐབས་དང་། བྱ་རྒྱུད་སོགས་རྒྱུད་སྡེ་འོག་མ་གསུམ་ལ་མཚོན་ན་མཚན་བཅས་དང་མཚན་མེད་གཉིས་ལས་མཚན་མེད་ཀྱི་རྣལ་འབྱོར་སྒོམ་པའི་སྐབས་སུ་སྟོང་ཉིད་གཏན་ལ་ཕབ་སྟེ་ལྟ་བ་སྒོམ་བཞིན་ཡོད།

ཁྱད་པར་གཅིག་ནི་སྔགས་ལུགས་ལ་ལྷ་སྐུ་ཆོས་ཅན་དུ་བཟུང་ནས་སྟོང་ཉིད་སྒོམ་པའི་ཚེ་མོས་ངོ་ལ་དེ་ལྟ་བུའི་སྟོང་ཉིད་དེ་ཉིད་དག་པའི་ཆོས་ཅན་གྱི་སྟོང་ཉིད་ཡིན་ལ། རང་རེའི་ཕུང་ཁམས་སྐྱེ་མཆེད་ཀྱི་སྟེང་གི་སྟོང་ཉིད་སྒོམ་པ་ལྟ་བུ་སྟོང་ཉིད་ལ་ཁྱད་པར་མེད་ཀྱང་ཆོས་ཅན་མ་དག་པ་ཡིན་པས་དེའི་སྟོང་ཉིད་དེ་སངས་རྒྱས་ཀྱི་སར་འགྲོ་བ་མེད་པ་དང་། དག་པའི་ཆོས་ཅན་གྱི་དབང་དུ་བྱས་པའི་ཆོས་ཉིད་དེ་ངོ་བོ་ཉིད་སྐུར་འགྱུར་བ་ཡིན་ཞེས་ཁྱད་པར་ཕྱེ་ནས་གསུངས། ད་ལྟ་དངོས་སུ་མོས་ངོར་ཤར་བའི་ལྷ་སྐུ་དེ་ཉིད་དག་པའི་ཆོས་ཅན་མ་ཡིན་ཀྱང་མོས་ངོར་དག་པའི་ཆོས་ཅན་དུ་མོས་བཞིན་ཡོད་ལ། དེ་ལྟ་བུའི་མོས་པ་ཤིན་ཏུ་གོམས་པ་ན་ཐོག་མར་བཅོས་མའི་ལྷ་ཡི་རྣལ་འབྱོར་དེ་ཉིད་རྗེས་སུ་མ་བཅོས་པའི་ལྷ་ཡི་རྣལ་འབྱོར་ཏེ་རྫོགས་རིམ་གྱི་སྒྱུ་ལུས་དང་འོད་གསལ་དུ་འགྱུར་བ་ཡིན་ལ། སྒྱུ་ལུས་ལ་ཡང་མ་དག་པའི་སྒྱུ་ལུས་དང་དག་པའི་སྒྱུ་ལུས་གཉིས་ལས། དག་པའི་སྒྱུ་ལུས་ཞེས་པ་ཉོན་མོངས་སྤངས་པའི་རྗེས་ཀྱི་རླུང་སེམས་ཙམ་གྱི་ལུས་དེ་ཡིན་ལ། དེ་ཉིད་མཐར་སངས་རྒྱས་ཀྱི་སར་འགྲོ་བ་ཡིན།

དེ་ལྟ་བུའི་དག་པའི་ཆོས་ཅན་དེ་ཉིད་འགྲུབ་པ་ལ་ཐོག་མའི་བློ་སྦྱོང་བྱེད་དམ་རྒྱུ་ཚོགས་གྲ་སྒྲིག་བྱེད་པའི་ཚོད་དུ་བསྐྱེད་རིམ་གྱི་ལྷ་ཡི་རྣལ་འབྱོར་སྒོམ་པ་ཡིན་ལ། དེ་ཡང་ཐད་ཀར་ལྷ་སྒོམ་པ་གཅིག་པུ་མིན་པར་དེ་ལྟ་བུའི་གནད་འགག་ཆ་ཚང་བ་ཤེས་ནས་ལྷ་བསྒོམ་དགོས། གནད་འགག་ཆ་ཚང་ཤེས་ནས་ལྷ་སྒོམ་པ་དང་གནད་འགག་གང་ཡང་མ་ཤེས་པར་ཐད་ཀར་ལྷ་སྒོམ་པ་གཉིས་ལ་ཁྱད་པར་ཡོད་པས། དཔེ་ཆ་བལྟ་རྒྱུ་ཤིན་ཏུ་གལ་ཆེན་པོ་ཡིན། དེས་ན་སྟོང་ཉིད་ལ་ཁྱད་པར་མེད་ཀྱང་ཆོས་ཅན་གྱི་ཁྱད་པར་ལས་དག་པའི་ཆོས་ཅན་གྱི་དབང་དུ་བྱས་པའི་ཆོས་ཉིད་བསྒོམ་དགོས་པ་ལས། མ་དག་པའི་ཆོས་ཅན་གྱི་དབང་དུ་བྱས་པའི་ཆོས་ཉིད་སྒོམ་པས་མི་འོང་ཞེས་གསུངས།

ཐེག་ཆེན་བཀའ་སྒྲུབ་ཀྱི་སྐོར།

དྲི་བ། དེང་སང་འགའ་ཞིག་གིས་གང་སར་ཐེག་པ་ཆེན་པོའི་ཆོས་དེ་ནང་ཆོས་མིན་པ་དང་། གལ་ཏེ་ནང་ཆོས་ཡང་དག་པ་ཡིན་ན་ཐེག་པ་དམན་པའི་ཆོས་དེ་ནང་ཆོས་ངོ་མ་དེ་ཡིན་ཞེས་རྗོད་ཀྱི་འདུག །ཐེག་པ་ཆེ་ཆུང་གི་ནང་ཆོས་ངོ་མ་ཞེས་པ་ཇི་ལྟར་དབྱེ་བ་འབྱེད་དགོས།

བཀའ་ལན། ཁ་སང་ཞུས་པ་བཞིན་བཅོམ་ལྡན་འདས་ཀྱིས་འཁོར་ལོ་དང་པོ་དེ་ཡོངས་གྲགས་ཀྱི་སྒོ་ནས་གསུངས་པས་ལོ་རྒྱུས་ཀྱི་ནང་དུ་འཁོད་ཡོད་ཅིང་། དེ་པཱ་ལིའི་གཞུང་ཡིན། དེའི་རྗེས་སུ་འཁོར་ལོ་བར་པ་ལེགས་སྦྱར་གྱི་ཆོས་སྐོར་རམ་གཞུང་བྱུང་བ་རེད། དེ་ཡོངས་གྲགས་བྱས་ཏེ་མ་གསུངས་པས་སྐབས་དེ་དུས་ནས་ཐེག་པ་ཆེན་པོ་སངས་རྒྱས་ཀྱི་བཀའ་མིན་ཞེས་རྗོད་མཁན་བྱུང་བར་བརྟེན། མགོན་པོ་ཀླུ་སྒྲུབ་ཀྱི་དབུ་མ་རིན་ཆེན་ཕྲེང་བར་ཐེག་ཆེན་བཀའ་སྒྲུབ་གསུངས་ཡོད། ཐེག་པ་ཆེན་པོ་སངས་རྒྱས་ཀྱི་བཀའ་མིན་པར་འདོད་མཁན་བྱུང་སྟབས་ཀླུ་སྒྲུབ་ཀྱི་གཞུང་དུ་ཐེག་ཆེན་བཀའ་སྒྲུབ་གསུངས་ཤིང་། བྱམས་པ་མགོན་པོའི་མདོ་སྡེ་རྒྱན་ལེའུ་དང་པོ་དེ་ཡང་ཐེག་ཆེན་བཀའ་སྒྲུབ་ཀྱི་གཞུང་ཡིན། དེ་དང་མཚུངས་པར་ཞི་བ་ལྷའི་སྤྱོད་འཇུག་ཏུའང་ཐེག་ཆེན་བཀའ་སྒྲུབ་ཅུང་ཟད་ཅིག་གསུངས་ཡོད་ལ། དབུ་མ་སྙིང་པོ་དང་རང་འགྲེལ་རྟོག་གེ་འབར་བའི་ནང་དུའང་ཐེག་ཆེན་བཀའ་སྒྲུབ་གསུངས་ཡོད། སྐབས་དེ་དུས་ནས་ཐེག་པ་ཆེན་པོ་སངས་རྒྱས་ཀྱི་བཀའ་མིན་ཞེས་གསུང་མཁན་ཡོད།

ཐེག་པ་ཆེན་པོ་སངས་རྒྱས་ཀྱི་བཀའ་མ་ཡིན་གསུངས་པའི་རྒྱུ་མཚན་གཅིག་ནི། སྔགས་དར་སྲོལ་ཆེན་པོ་བྱུང་བ་དེ་ཡིན་ལ། རྒྱ་གར་ནང་སངས་རྒྱས་ཀྱི་བསྟན་པ་ཉམས་པའི་རྐྱེན་གཅིག་སྔགས་དར་སྲོལ་ཆེན་པོ་བྱུང་ནས་སྤྱོད་པ་འཆལ་བ་དེར་ཐུག་ཡོད། ཁ་སང་ཟུང་འཇུག་གི་སྐོར་བཤད་པ་ལྟར་ཡིན། གྲྭ་པ་ལོག་པ་དེ་དག་རྟོགས་པ་མཐོ་བ་འདུག་གམ། གསུངས་ཏེ་བཞད། ཁ་སང་ཁྱེད་ཚོས་ཟུང་འཇུག་དང་ཟུང་འཇུག་ཅེས་བཤད་པ་ཕོ་མོ་ཟུང་འཇུག་གི་ཐོག་ནས་བཤད་ན་གྲྭ་པ་ལོག་པ་དེ་དག་གཞན་ལ་ལྟོས་ཏེ་རྟོགས་པ་ཧ་ཅང་མཐོ་བ་ཡོད་དགོས་ཀྱང་དེ་ལྟར་མེད། དེས་ན་སྔགས་ཀྱི་ཆོ་ག་ཚད་ལྡན་ཞིག་མ་བྱུང་བར་དེ་འདྲ་དེ་འདྲ་ཞིག་གི་ངང་ལ་ཕྱིན་ན། གུང་ཐང་རིན་པོ་ཆེས། གསང་སྔགས་དེ་ཡང་འཕྲལ་གྱི་རྐྱེན་སེལ་དང་། །ཚེ་དང་ནོར་སྒྲུབ་དབང་སྡུད་མངོན་སྤྱོད་སོགས། །ཚེ་འདིའི་ཆ་ལག་ཁོ་ནར་འཁྱེར་བ་ནི། །ས་མཆོག་ཙན་དན་སོལ་བར་བྱས་འདྲ་བས། །ཆོས་ཀྱིས་ངན་སོང་སྒྲུབ་པར་མ་བྱེད་ཨང་། །གསུངས་པ་ཤིན་ཏུ་བདེན་པ་ཡིན།

མདོ་བཀླགས་ནས་ཚེ་རིང་དུ་འགྲོ་བ་དང་མདོ་བཀླགས་ནས་རྒྱུ་ཕྱུག་ཏུ་འགྲོ་བར་མི་ཤོད་ཀྱང་། རང་རེ་མང་པོ་ཞིག་གིས་ཞབས་བརྟན་བསྒྲུབ་པའི་ཆེད་སྔགས་ཀྱི་ཆོ་ག་འདོན་པ་དང་། རྒྱལ་ཆེན་རྣམ་སྲས་བསྒྲུབས་ན་དངུལ་མང་པོ་འབྱུང་ཟེར་བ་དང་། ཚེ་སྒྲུབ་བྱས་ན་ཚེ་རིང་པོ་འོང་བའི་སྐོར་སྔགས་ཀྱི་ཆོ་ག་ཁག་ཏུ་གསུངས་ཡོད། དེ་དག་ཀྱང་ཚེ་འདི་ཁོ་ནའི་ཆེད་དུ་དམིགས་པ་དང་། ད་དུང་ཚབས་ཆེ་ས་ནས་བཤད་ན་མངོན་སྤྱོད་ཀྱི་ལས་ཀྱིས་རང་གི་དགའ་ཉེ་རྣམས་ཀྱི་ཆེད་ཚེ་སྒྲུབ་དང་ནོར་སྒྲུབ། དབང་སྡུད་སོགས་སྒྲུབ་པ་དང་། རང་གི་མི་དགའ་བའི་དགྲ་ལ་དྲག་པོའི་འཕྲིན་ལས་ཀྱི་སྒོ་ནས་མེད་པར་བཟོ་མི་ནུས་ཀྱང་མེད་པར་བཟོ་བའི་དམིགས་པ་བྱས་ཏེ་འགྲོ་བཞིན་ཡོད། གང་ལྟར་གསང་སྔགས་ཀྱི་ཆོས་དེ་རྨང་གཞི་ཡག་པོ་ཡོད་པའི་སྒོ་ནས་ཉམས་སུ་ལེན་པ་མ་བྱུང་ན་ཤིན་ཏུ་ཉེན་ཁ་ཆེ་བ་ཞིག་ཡིན། ཤེས་སོང་ངམ། དེ་ལྟར་རྒྱ་གར་དུ་སངས་རྒྱས་ཀྱི་བསྟན་པ་ཉམས་པའི་རྐྱེན་གཅིག་གསང་སྔགས་དར་སོ་ཆེན་པོ་བྱུང་བ་དེ་ཡིན། དེ་བཞིན་དུ་དགེ་འདུན་པ་རྣམས་ཀྱིས་ཀྱང་རྒྱུ་ལ་དང་དོད་བྱས་པའི་དབང་གིས་རྒྱ་གར་བ་སྤྱི་ཡོངས་ཀྱི་མོས་གུས་བརླགས་ཤིང་། དེའི་ཐོག་རྒྱ་གར་གྱི་རྒྱལ་པོ་དང་སྤྱི་ཚོགས་ནང་གི་གནད་ཡོད་ཁག་མུ་སྟེགས་པའི་ཆོས་ལ་ཞུགས་པ་སོགས། དེ་ལྟ་བུའི་རྒྱུ་རྐྱེན་ལ་བརྟེན་ནས་རྒྱ་གར་ནང་སངས་རྒྱས་ཀྱི་བསྟན་པ་ཉམས་པའི་སྐོར་བཤད་པ་སྔར་ངོས་ཀྱིས་དེབ་ཅིག་གི་ནང་མཐོང་མྱོང་། དེ་ལྟར་བཤད་ཀྱི་འདུག །

གང་ལྟར་གསང་སྔགས་ཀྱི་སྤྱོད་པ་འཆལ་སྤྱོད་ལ་ཕྱིན་ན་ཉེན་ཁ་ཆེན་པོ་ཡིན། གསང་སྔགས་ཀྱི་ཆོས་ཉམས་ལེན་བྱས་པའི་ཕན་ཡོན་དང་གསང་སྔགས་འཆལ་སྤྱོད་ལ་ཕྱིན་པའི་སྐྱོན་གཉིས་པོ་གཏན་ནས་ར་ཐུག་གི་མ་རེད། དེ་ལྟ་བུའི་སྒོ་ནས་ཐེག་པ་ཆེན་པོ་སངས་རྒྱས་ཀྱི་བཀའ་མིན་ཞེས་རྗོད་མཁན་ཡོང་གི་ཡོད། ཕལ་ཆེར་ལོ་ངོ་གསུམ་བཞི་ཞིག་གི་གོང་ལ་ཡིན། པཱ་ལིའི་ཆོས་པ་ཚོ་ཁག་ཅིག་དང་ཐུག་ནས་ཕན་ཚུན་སྐད་ཆ་བྱུང་། བདེན་བཞི་མི་རྟག་སོགས་བཅུ་དྲུག་དང་། བྱང་ཕྱོགས་སོ་བདུན་གྱི་ལམ་གྱི་སྐོར་གོ་བསྡུར་བྱས་པ་ཡིན་ལ་དེའི་སྐོར་ངེད་ཚོ་ཚང་མ་འདོད་ཚུལ་གཅིག་གྱུར་རེད། སྐབས་དེར་ངོས་ཀྱིས། མི་རྟག་སོགས་བཅུ་དྲུག་གསུང་བའི་ཚེ་ལུང་ཙམ་ལ་བརྟེན་གྱི་ཡོད་དམ་རིགས་པས་སྒྲུབ་ཀྱི་ཡོད་ཅེས་བཀའ་འདྲི་ཞུས་པར། ལུང་ཙམ་ལ་བརྟེན་ནས་འཆད་ཀྱི་ཡོད་ཅེས་གསུངས་སོང་། ཚད་མ་རྣམ་འགྲེལ་ལྟ་བུར་མཚོན་ན་ལེགས་སྦྱར་སྐད་དུ་བཞུགས་པའི་ཐེག་ཆེན་གྱི་གཞུང་ཡིན། ཚད་མ་རྣམ་འགྲེལ་ལེའུ་གཉིས་པར་ལེགས་པར་བལྟས་ན། དཔེར་ན། དེ་ནི་གཏན་དུ་བ་མིན་ཏེ། །རྒྱུ་ལ་གེགས་སོགས་སྲིད་ཕྱིར་རོ། །ཞེས་སོགས་གསུངས་ཏེ་བདེན་བཞི་མི་རྟག་སོགས་བཅུ་དྲུག་རིགས་པས་བསྒྲུབས་ཏེ་གསུངས་ཡོད། སངས་རྒྱས་ཀྱི་ཆོས་ལས་དེང་སང་གི་དུས་འདིར་རིགས་པའི་ལམ་ནས་ངེས་པ་འདྲེན་རྒྱུ་ཡོད་པ་ནི་ཕལ་ཆེར་ལེགས་སྦྱར་གྱི་གཞུང་རྣམས་གཙོ་བོ་ཡིན། བོད་དུ་རྒྱན་དྲུག་མཆོག་གཉིས་ཞེས་པའི་བརྩི་སྲོལ་ཞིག་སྔ་མོ་ནས་ཡོད། འོན་ཀྱང་ངོས་ཀྱིས་དེ་ཙམ་གྱིས་འདང་གི་མེད་པར་མཐོང་གི་འདུག །རྒྱན་དྲུག་མཆོག་གཉིས་ཀྱི་ནང་དུ་སློབ་དཔོན་སངས་རྒྱས་བསྐྱངས་དང་དཔལ་ལྡན་ཟླ་བ་གྲགས་པ། སློབ་དཔོན་ལེགས་ལྡན་སོགས་མེད་པར་བརྟེན། རྒྱན་དྲུག་མཆོག་གཉིས་ཀྱི་སྟེང་དེ་དག་སྣོན་པ་བརྒྱབ་ནས་པཎ་གྲུབ་བཅུ་བདུན་ཞེས་པའི་གྲངས་འདྲེན་བརྩི་སྲོལ་ཞིག་བཟོས་པ་ཡིན།

པཎ་གྲུབ་བཅུ་བདུན་གྱི་གཞུང་རྣམས་ཕྱོགས་བསྒྲིགས་བྱས་པ་ཞིག་རིམ་པས་ཐོན་ཡོང་གི་རེད། དེ་དག་ལ་བལྟས་ན་སངས་རྒྱས་ཀྱི་བཀའ་རྣམས་རིགས་པ་དང་ལྡན་ཞིང་ཚན་རིག་དང་མཐུན་པའི་སྒོ་ནས་འགྲེལ་བཤད་བརྒྱག་རྒྱུ་ཡོད་པར་མཐོང་ཐུབ་ལ། དེ་ཡང་གཙོ་བོ་ལེགས་སྦྱར་གྱི་ཆོས་བརྒྱུད་ཀྱི་ཐོག་ནས་ཡོང་དགོས། ཐེག་ཆེན་དང་ཐེག་དམན་ཞེས་པའི་མིང་དེར་ངོས་དགའ་པོ་མེད། མིང་དེས་རྙོག་གྲ་བཟོ་བཞིན་ཡོད། ཐེག་ཆེན་པ་རྣམས་ཀྱིས། འོ་འདི་ཐེག་དམན་པ་རེད། ཅེས་མར་དམའ་ས་ལྟ་བུར་བརྩིས་ཏེ་དམའ་འཇོག་བྱེད་པ་དང་། ཐེག་དམན་པ་རྣམས་ཀྱིས་ཀྱང་ཐེག་ཆེན་སངས་རྒྱས་ཀྱི་བཀའ་མིན་ཞེས་བརྗོད་པ་དེར་དགོས་པ་གང་ཡང་མེད། གང་ལྟར་པཱ་ལིའི་གཞུང་ནི་སངས་རྒྱས་ཀྱི་ཆོས་ཀྱི་རྨང་གཞིར་གྱུར་ཡོད། ཁ་སང་ངོས་ཀྱིས་བཤད་ཟིན་པ་ལྟར། བདེན་བཞིའི་མི་རྟག་སོགས་བཅུ་དྲུག་དང་བྱང་ཕྱོགས་སོ་བདུན་སོགས་སངས་རྒྱས་ཀྱི་ཆོས་ཀྱི་རྨང་གཞི་ཡིན་ཞིང་། དེའི་སྟེང་དུ་སྣོན་པ་བརྒྱབ་ནས་མུ་མཐུད་ནས་ཡར་རྒྱས་གོང་འཕེལ་གཏོང་བ་ལ་ལེགས་སྦྱར་གྱི་ཆོས་བརྒྱུད་དུ་གཏོགས་པ་ཤེས་རབ་ཀྱི་ཕ་རོལ་ཏུ་ཕྱིན་པའི་གཞུང་དུ་སྟོང་ཉིད་ཀྱི་ལྟ་བ་དང་ས་བཅུ་དང་ཕྱིན་དྲུག་གི་ཉམས་ལེན་སོགས་ཤིན་ཏུ་རྒྱས་པར་གསུངས་ཡོད། པཱ་ལིའི་གཞུང་ནས་གསུངས་པའི་རྨང་གཞི་རྣམས་མེད་པར་དེ་དག་མི་འོང་།

དེང་སང་གི་ཤོད་ཚུལ་ལྟར་བྱས་ན་ཕལ་ཆེར་འཕེལ་འགྱུར་རིག་པའི་ Evolution འདོད་ཚུལ་ལྟར་ཡར་རྒྱས་ཕྱིན་པ་ཞིག་ཡིན། འོན་ཀྱང་འདི་དག་ཐོག་མར་སངས་རྒྱས་ཀྱིས་གསུངས་པ་ཞིག་ཡིན་པ་ལས་ཕྱིས་སུ་གསར་དུ་བྱུང་བ་མིན། མགོན་པོ་ཀླུ་སྒྲུབ་ཀྱི་མདོ་ཀུན་ལས་བཏུས་པའི་ནང་ལུང་མང་པོ་དྲངས་ཡོད་ལ། ཞི་བ་ལྷའི་བསླབ་བཏུས་སུ་ཡང་ལུང་མང་པོ་དྲངས་ཡོད་པས་དེ་དག་ཀྱང་ཐེག་ཆེན་བཀའ་སྒྲུབ་ཀྱི་གཞུང་ཡིན། ངོས་ལྟ་བུར་མཚོན་ན། གལ་ཏེ་ཐེག་པ་ཆེན་པོའི་གཞུང་རྣམས་སངས་རྒྱས་ཀྱི་བཀའ་མིན་ཞེས་བརྗོད་དགོས་བྱུང་ན། སངས་རྒྱས་བཅོམ་ལྡན་འདས་ལས་ཀྱང་དཔལ་མགོན་འཕགས་པ་ཀླུ་སྒྲུབ་མཁས་པ་ཡིན་ཞེས་བརྗོད་ས་རེད། གསུངས་ཏེ་བཞད། སངས་རྒྱས་བཅོམ་ལྡན་འདས་ཀྱི་རྗེས་འབྲང་གི་ནང་དུ་སངས་རྒྱས་བཅོམ་ལྡན་འདས་ལས་ཀྱང་ལྷག་པ་དེ་འདྲ་བྱུང་ཡོད་ཅེས་བརྗོད་རྒྱུ་མི་བདེ། མདོར་ན། ཡོངས་གྲགས་ཀྱི་ལོ་རྒྱུས་ཡིག་ཆའི་ནང་དུ་འཁོད་མ་འཁོད་ཙམ་ལས་བཅོམ་ལྡན་འདས་ཀྱིས་མ་གསུངས་པ་ཞིག་མིན། དྲི་བ་མཐའ་མ་གང་ཡོད།

ལམ་ཡོངས་རྫོགས་ལ་བག་ཆགས་འཇོག་ཚུལ།

དྲི་བ། ནམ་རྒྱུན་ཉིན་ཞག་ཕྲུགས་གཅིག་ལ་ལམ་གྱི་གཙོ་བོ་རྣམ་གསུམ་སྟེ། དཔེར་ན། འགོ་དགེ་བའི་བཤེས་གཉེན་བསྟེན་ཚུལ་ནས་མཐར་ཟུང་འཇུག་གི་བར་གྱི་ལམ་རྣམས་ཡིད་བཤར་ཇི་ལྟར་བྱེད་དགོས།

བཀའ་ལན། བཤར་སྒོམ་བྱེད་པ་གལ་ཆེན་པོ་ཡིན། དམིགས་རྣམ་སྐྱོང་བའི་ཚེ་ཐད་ཀ་ཐད་ཀར་རྩལ་འདོན་བྱེད་ས་མི་འདྲ་བ་མི་འདྲ་བ་ཡོང་ཡང་། ལམ་ཡོངས་སུ་རྫོགས་པ་དམིགས་འོག་ཏུ་ཆུད་པར་བྱས་ནས་བསྒོམས་ན་ལམ་ཡོངས་རྫོགས་ལ་བག་ཆགས་འཇོག་པའི་ཁྱད་པར་ཏན་ཏན་ཡོད། ངོས་ལ་མཚོན་ན། སྔ་དྲོ་ཐོག་མར་བླ་མའི་རྣལ་འབྱོར་ཁ་ཤས་འདོན་གྱི་ཡོད་ལ། བླ་མའི་རྣལ་འབྱོར་གཅིག་འདོན་པའི་སྐབས་སུ་བདེན་བཞིའི་མི་རྟག་སོགས་བཅུ་དྲུག་དང་བྱང་སོགས་སོ་བདུན་བཅས་བཤར་སྒོམ་བྱེད་ཀྱི་ཡོད་ཅིང་། དེ་ནས་བླ་མའི་རྣལ་འབྱོར་གཞན་ཞིག་འདོན་པའི་ཚེ་ལམ་རིམ་གྱི་བཤེས་གཉེན་བསྟེན་ཚུལ་ནས་བཟུང་མར་བཤར་སྒོམ་བྱེད་ཀྱི་ཡོད། དེ་དག་གལ་ཆེན་པོ་འདུག །

རྟེན་འབྲེལ་བསྟོད་པའི་བཀའ་ཁྲིད་མུ་མཐུད།

དེ་ནས།

དོན་བཞིན་གཟིགས་ནས་ལེགས་གསུངས་པ། །

ཁྱོད་ཀྱི་རྗེས་སུ་སློབ་པ་ལ། །

རྒུད་པ་ཐམས་ཅད་རིང་དུ་གྱུར། །

ཉེས་ཀུན་རྩ་བ་ལྡོག་ཕྱིར་རོ། །

ཁྱོད་ཀྱི་བསྟན་ལས་ཕྱིར་ཕྱོགས་པས། །

ཡུན་རིང་ངལ་བ་བསྟེན་བྱས་ཀྱང་། །

ཕྱི་ཕྱིར་སྐྱོན་རྣམས་བོས་པ་བཞིན། །

བདག་ཏུ་ལྟ་བ་བརྟན་ཕྱིར་རོ། །

ཨེ་མའོ་མཁས་པས་འདི་གཉིས་ཀྱི། །

ཁྱད་པར་ཁོང་དུ་ཆུད་གྱུར་པ། །

དེ་ཚེ་རྐང་གི་ཁོང་ནས་ནི། །

ཁྱོད་ལ་ཅི་ཕྱིར་གུས་མི་འགྱུར། །

ཞེས་གསུངས་ཏེ། ཉིན་རེ་ཉིན་རེར་སྐྱབས་འགྲོའི་བློ་སྦྱོང་བའི་སྐབས་སུ་གོང་གི་སྐྱབས་འགྲོའི་དོན་བསྟན་པའི་ཚིག་འདི་དག་དང་གཤམ་གྱི་ཚིག་རྣམས་རེས་མོས་ཀྱི་ཚུལ་དུ་རྒྱུན་དུ་སྐྱོར་གྱི་ཡོད། འདི་དག་ཤིན་ཏུ་གལ་ཆེན་པོ་ཡིན།

ཁྱོད་གསུང་དུ་མ་ཅི་ཞིག་སྨོས། །

ཆ་ཤས་རེ་ཡི་དོན་ཙམ་ལའང་། །

འོལ་སྤྱི་ཙམ་གྱི་ངེས་རྙེད་པ། །

དེ་ལའང་མཆོག་གི་བདེ་བ་སྟེར། །

ཀྱི་ཧུད་བདག་བློ་རྨོངས་པས་བཅོམ། །

འདི་འདྲའི་ཡོན་ཏན་ཕུང་པོ་ལ། །

རིང་ནས་སྐྱབས་སུ་སོང་གྱུར་ཀྱང་། །

ཡོན་ཏན་ཆ་ཙམ་མ་འཚལ་ཏོ། །

ཞེས་གསུངས་ཏེ། འདི་རྗེ་རིན་པོ་ཆེས་ཅུང་ཟད་འུར་གསུངས་འདུག་སྙམ་དུ་དྲན་གྱི་འདུག །རྗེ་རིན་པོ་ཆེས་ཆུང་དུས་ཆོས་རྗེ་དོན་གྲུབ་རིན་ཆེན་གྱི་སྐུ་མདུན་ནས་གསུང་ཆོས་གསན་ཡོད་པས་སྐབས་དེ་དུས་སྐྱབས་འགྲོ་ངེས་པར་ཡོད་པས། སངས་རྒྱས་བཅོམ་ལྡན་འདས་སྐྱོན་ཀུན་ཟད་ཡོན་ཏན་ཀུན་ལྡན་དུ་གཟིགས་པ་སྐབས་དེ་དུས་ནས་ཡོད་ངེས་ཀྱང་། འདིར། ཡོན་ཏན་ཆ་ཙམ་མ་འཚལ་ཏོ། །ཞེས་གསུངས་པ་ཅུང་ཟད་འུར་གསུངས་འདུག་སྙམ། གསུངས་ཏེ་བཞད།

འོན་ཀྱང་འཆི་བདག་ཁར་ཕྱོགས་པའི། །

སྲོག་གི་རྒྱུན་ནི་མ་ནུབ་པར། །

ཁྱོད་ལ་ཅུང་ཟད་ཡིད་ཆེས་པ། །

དེ་ཡང་སྐལ་བ་བཟང་སྙམ་བགྱིད། །

སྟོན་པའི་ནང་ན་རྟེན་འབྲེལ་སྟོན་པ་དང་། །

ཤེས་རབ་ནང་ན་རྟེན་འབྲེལ་ཤེས་པ་གཉིས། །

འཇིག་རྟེན་དག་ན་རྒྱལ་བའི་དབང་པོ་བཞིན། །

ཕུལ་བྱུང་ལེགས་པར་ཁྱོད་མཁྱེན་གཞན་གྱིས་མིན། །

ཞེས་གསུངས་ཏེ། སྟོན་པ་བཅོམ་ལྡན་འདས་མ་བྱོན་སྔོན་ནས་འཛམ་བུ་གླིང་འདིའི་སྟེང་དུ་སྟོན་པ་མང་པོ་བྱུང་ཡོད་ཅིང་། བཅོམ་ལྡན་འདས་བྱོན་པའི་རྗེས་སུའང་སྟོན་པ་མང་པོ་བྱུང་ཡོད། འོན་ཀྱང་རྟེན་ཅིང་འབྲེལ་བར་འབྱུང་བ་དང་ཆོས་ཐམས་ཅད་བདག་མེད་པའི་རྣམ་གཞག་གསུང་མཁན་བཅོམ་ལྡན་འདས་ཁོ་ན་ལས་གཞན་སུ་ཡང་མེད་པས། སྟོན་པའི་ནང་ན་རྟེན་འབྲེལ་སྟོན་པ་དང་། །ཞེས་གསུངས། ཤེས་རབ་ནང་ན་རྟེན་འབྲེལ་ཤེས་པ་གཉིས། །ཞེས་གསུངས་པ་ལྟར། ཤེས་རབ་ལ་གནས་ལྔ་རིག་པ་ཀུན་རྫོབ་རྟོགས་པའི་ཤེས་རབ་ལ་སོགས་པ་མང་པོ་ཡོད་ཀྱང་བདེན་འཛིན་ལ་ཐད་ཀར་གནོད་ནུས་པ་བདག་མེད་རྟོགས་པའི་ཤེས་རབ་ཁོ་ན་ལས་མེད། མི་རྟག་པ་རྟོགས་པའི་ཤེས་རབ་དང་སྡུག་བསྔལ་བ་ཤེས་པའི་ཤེས་རབ་ཀྱིས་ཀྱང་བདེན་འཛིན་ལ་ཐད་ཀར་གནོད་མི་ནུས། མདོར་ན། བྱང་ཆུབ་ཀྱི་སེམས་ཀྱིས་ཀྱང་ཐད་ཀར་གནོད་མི་ནུས། རྣམ་འགྲེལ་རྩ་བ་ལས། བྱམས་སོགས་རྨོངས་དང་འགལ་མེད་ཕྱིར། །ཤིན་ཏུ་ཉེས་པ་ཚར་གཅོད་མིན། །ཞེས་གསུངས་པ་ལྟར། བྱམས་པ་དང་བརྩེ་བ་ལ་སོགས་པ་བདེན་འཛིན་དང་འཛིན་སྟངས་འགལ་བའི་སྒོ་ནས་གནོད་བྱ་གནོད་བྱེད་དུ་མ་སོང་བས་བརྒྱུད་ནས་གནོད་པ་ལས་ཐད་ཀར་གནོད་མི་ནུས་པར་གསུངས།

ཁྱོད་ཀྱིས་ཇི་སྙེད་བཀའ་སྩལ་པ། །

རྟེན་འབྲེལ་ཉིད་ལས་བརྩམས་ཏེ་འཇུག །

དེ་ཡང་མྱ་ངན་འདས་ཕྱིར་ཏེ། །

ཞི་གྱུར་མིན་མཛད་ཁྱོད་ལ་མེད། །

ཅེས་གསུངས་ཏེ། དེ་ཁོ་ན་ཉིད་ལ་གཞོལ་བ་དང་དེ་ཁོ་ན་ཉིད་ལ་འབབ་པ། དེ་ཁོ་ན་ཉིད་ལ་བབ་པ་ཞེས་གསུངས་པ་ལྟར་བཅོམ་ལྡན་འདས་ཀྱིས་ཆོས་གང་གསུངས་པ་ཐམས་ཅད་ཐར་པ་དང་ཐམས་ཅད་མཁྱེན་པ་ཐོབ་པའི་ཆེད་དུ་གསུངས་པས། རྒྱ་ཆེ་བའི་ལམ་གྱི་རྣམ་གྲངས་ཤིན་ཏུ་མང་པོ་གསུངས་པ་དེ་དག་གི་མཐར་ཐུག་གི་གཞོལ་ས་རྟེན་འབྱུང་གི་དེ་ཁོ་ན་ཉིད་ལ་གཞོལ་ཞིང་། བདག་མེད་རགས་པའི་རྣམ་གཞག་གསུངས་པ་དེ་དག་ཀྱང་མཐར་སྟོང་ཉིད་ཀྱི་ལྟ་བ་ལ་འབབ་པ་དང་། ཤེས་རབ་སྙིང་པོ་ལྟ་བུར་གཟུགས་མེད། སྒྲ་མེད། དྲི་མེད། རོ་མེད། རེག་བྱ་མེད་ཅེས་སོགས་དང་། གཟུགས་སྟོང་པའོ། །སྟོང་པ་ཉིད་གཟུགས་སོ། །ཞེས་གསུངས་པ་དེ་དག་ཐད་ཀར་དེ་ཁོ་ན་ཉིད་ལ་གཞོལ་བ་དང་བབ་པ་ཡིན་ཞེས་གསུངས།

མངོན་མཐོ་ཙམ་ཆོས་ལུགས་གཞན་ལ་བརྟེན་ནས་ཀྱང་བསྒྲུབ་ནུས།

ཀྱེ་མའོ་ཁྱོད་ཀྱི་བསྟན་པ་ནི། །

གང་གི་རྣ་བའི་ལམ་སོང་བ། །

དེ་དག་ཐམས་ཅད་ཞི་འགྱུར་ཕྱིར། །

ཁྱོད་བསྟན་འཛིན་པར་སུ་མི་གུས། །

ཞེས་གསུངས་ཏེ། བཅོམ་ལྡན་འདས་ཀྱིས་མི་དགེ་བཅུ་སྤོང་གི་ཚུལ་ཁྲིམས་ནས་བཟུང་སྟེ་འཕྲལ་དུ་མངོན་མཐོ་སྒྲུབ་པའི་རྒྱུ་རྐྱེན་ནམ་ཐབས་རྣམས་དཔྱིས་ཕྱིན་པར་གསུངས་ཡོད་ལ། སྐྱེས་བུ་ཆུང་ངུའི་ཆོས་སྐོར་གྱིས་ཚེ་འདིའི་སྣང་ཞེན་ལྡོག་པ་དང་། ཕྱི་མའི་སྣང་ཞེན་ལྡོག་པ་གསུངས། དེ་ལྟར་མངོན་མཐོ་སྒྲུབ་པ་ཙམ་ཕལ་ཆེར་སངས་རྒྱས་པའི་ཆོས་ཀྱི་ཁྱད་ཆོས་ཡིན་ཞེས་བརྗོད་ཨེ་ནུས་སྙམ། མུ་སྟེགས་པའི་ཆོས་ཀྱིས་ཀྱང་མངོན་མཐོ་སྒྲུབ་པའི་ཚུལ་གསུངས་པ་ཙམ་དུ་མ་ཟད། མངོན་མཐོའི་ནང་ནས་ཀྱང་བསམ་གཏན་དང་གཟུགས་མེད་དུ་སྐྱེ་བའི་ཏིང་ངེ་འཛིན་སྒྲུབ་ཀྱི་ཡོད་པས་མུ་སྟེགས་པའི་ཆོས་ཀྱང་མངོན་མཐོ་སྒྲུབ་པའི་ཆོས་ཕལ་ཆེར་ཡིན།

དེ་བཞིན་དུ་ཡེ་ཤུ་དང་ཁ་ཆེ་ལ་སོགས་པའི་ཆོས་ནས་ཀྱང་སྐྱེ་བ་སྔ་ཕྱིའི་སྐོར་མི་བཤད་ཀྱང་མི་ལ་གནོད་པ་སྐྱེལ་མི་རུང་བར་ཕན་པ་བསྒྲུབ་དགོས་པར་གསུངས་ཡོད། དཔེར་ན། ཡེ་ཤུའི་བཙུན་མ་ཊེ་རི་ས་ Mother Teresa ལྟ་བུར་མཚོན་ན་ཁོང་ཉིད་ཚེ་རབས་ནས་ཚེ་རབས་སུ་མངོན་མཐོའི་གོ་འཕང་ཕུན་སུམ་ཚོགས་པ་འཐོབ་ནུས་པ་བརྒྱ་ཆ་བརྒྱ་ཐག་ཆོད་པ་ཡིན། དེས་ན། མངོན་མཐོ་སྒྲུབ་པའི་ཆོས་ཙམ་སངས་རྒྱས་པའི་ཆོས་ལས་ཕྱི་རོལ་ཏུ་གྱུར་པའི་མུ་སྟེགས་པ་ལ་སོགས་པའི་ཆོས་ལུགས་ལ་ཡོད་པ་ཤིན་ཏུ་གསལ་པོ་ཡིན། སངས་རྒྱས་པའི་ཆོས་ཀྱིས་མངོན་མཐོ་སྒྲུབ་པའི་ཆོས་ཚུལ་གྱི་སྟེང་བདག་མེད་པ་ཞེས་གསུངས་ཏེ་བདེན་འཛིན་ལ་གཉེན་པོ་བརྟེན་ནས་བདེན་འཛིན་སྤངས་པའི་ཐར་པའི་གོ་འཕང་སྒྲུབ་པ་དང་། བདེན་འཛིན་དེས་བཞག་པའི་བག་ཆགས་ཀྱང་སྤངས་པའི་ཐམས་ཅད་མཁྱེན་པའི་གོ་འཕང་སྒྲུབ་ཚུལ་གསུངས་པས་མངོན་མཐོ་དང་ངེས་ལེགས་སམ་གནས་སྐབས་དང་མཐར་ཐུག་གི་དོན་ཆ་ཚང་བ་བསྟན་ཡོད་ཅིང་། འདི་ཉིད་སངས་རྒྱས་པའི་ཆོས་ཀྱི་དམིགས་བསལ་གྱི་ཁྱད་ཆོས་ཤིག་ཡིན།

མངོན་མཐོ་སྒྲུབ་པའི་ཆོས་བཅུ་དྲུག །

ཕས་རྒོལ་མཐའ་དག་འཇོམས་པ་དང་། །

ལྟག་འོག་འགལ་འདུས་སྟོང་པ་དང་། །

སྐྱེ་དགུའི་དོན་གཉིས་སྟེར་བྱེད་པ། །

ལུགས་འདིར་ཁོ་བོ་སྤྲོ་བ་འཕེལ། །

ཞེས་གསུངས་ཏེ། ཆོ་འཕྲུལ་བསྟན་པའི་དུས་ཆེན་ལྟ་བུར་རྩོད་པ་གནང་བའི་ལོ་རྒྱུས་ཡོད་ཀྱང་། རྨང་གཞི་སངས་རྒྱས་བཅོམ་ལྡན་འདས་ཀྱིས་གསུངས་པ་དེར་དོགས་སློང་གི་དཔྱད་པ་རྩལ་དུ་བཏོན་ནས་གཞུང་གཏན་ལ་ཕབ་པ་དེ་གཙོ་བོ་ཀླུ་སྒྲུབ་ཀྱི་སྐབས་སུ་བྱུང་བ་ཡིན། སྤྱིར་བྱམས་ཆོས་ཀྱི་ནང་དུའང་བགྲོ་གླེང་གནང་བ་ཡོད་ཀྱང་ཞེ་ས་མ་ཞུས་ན་རིགས་པ་རྣོ་ཤོས་ཕལ་ཆེར་ཀླུ་སྒྲུབ་ཀྱི་གཞུང་ལུགས་སུ་གསལ་བ་དེ་དག་ཡིན། དེ་ཡང་རིན་ཆེན་ཕྲེང་བའི་ནང་མི་དགེ་བ་བཅུའི་སྟེང་དུ་ཆང་འཐུང་བ་སྤོང་བ། ལོག་འཚོ་སྤོང་བ། འཚེ་བ་སྤོང་བ། མཆོད་འོས་མཆོད་པ། སྦྱིན་པ་གཏོང་བའི་ཚེ་གུས་པས་སྦྱིན་པ། བྱམས་པ་སྒོམ་པ་སྟེ་མངོན་མཐོ་སྒྲུབ་པའི་ཆོས་བཅུ་དྲུག་གསུངས། འདིའི་ནང་གི་འཚེ་བ་སྤོང་བ་ཞེས་པ་སྲོག་གཅོད་པ་དང་མ་བྱིན་པར་ལེན་པ་ལྟ་བུའི་འཚེ་བ་གཙོ་ཆེ་བ་དེ་དག་གི་ནང་མ་གཏོགས་པ་གཡོ་སྒྱུའི་སྒོ་ནས་འཚེ་བ་བྱེད་པ་སྡོམ་པ་ལྟ་བུར་གོ་བ་ཡིན། རིན་ཆེན་ཕྲེང་བའི་ལེའུ་དང་པོ་དེ་ཤིན་ཏུ་གནད་ཆེན་པོ་ཡིན། དེ་ལྟ་བུའི་སྒོ་ནས་མངོན་མཐོ་སྒྲུབ་པའི་ཐབས་རྣམས་གསུངས།

རྟེན་འབྱུང་སྟོང་པ་དང་སྟོང་པ་རྟེན་འབྱུང་དུ་ངེས་པའི་ཁྱད་ཆོས།

དེ་ལྟར་བགྲོ་གླེང་གནང་བའི་ཚེ་མགོན་པོ་ཀླུ་སྒྲུབ་ཀྱི་རྩ་བ་ཤེས་རབ་ཀྱི་རབ་བྱེད་ཉི་ཤུ་རྩ་བཞི་པའི་ནང་དུ་ཆོས་ཐམས་ཅད་ངོ་བོ་ཉིད་ཀྱིས་མ་གྲུབ་པའམ་རང་བཞིན་གྱིས་གྲུབ་པས་སྟོང་པའི་ལྟ་བ་བཤད་ན། འཁོར་འདས་དང་རྒྱུ་འབྲས་སོགས་ཐ་སྙད་ཀྱི་ཆོས་ཐམས་ཅད་འཇོག་མི་ནུས་ཞེས་པའི་རྩོད་པ་ཀུན་ཡར་བསླངས་ཏེ། དེ་ལ་ཀླུ་སྒྲུབ་ཀྱིས་ལན་སྐྱོན་པའི་ཚེ། དེ་ལ་བཤད་པ་ཁྱོད་ཀྱིས་ནི། །སྟོང་ཉིད་དགོས་དང་སྟོང་ཉིད་དང༌། །
སྟོང་ཉིད་དོན་ནི་མ་རྟོགས་པས། །དེ་ཕྱིར་དེ་ལྟར་གནོད་པ་ཡིན། །ཞེས་སྟོང་པ་ཉིད་ཀྱི་ལྟ་བའི་དགོས་པ་དང་། སྟོང་ཉིད་ཀྱི་ངོ་བོ། སྟོང་པ་ཉིད་ཀྱི་དོན་བཅས་གསུམ་གསུངས་པའི་སྒོ་ནས་དངོས་པོ་རང་བཞིན་མེད་པར་སྨྲ་བའི་སྟོང་པ་ཉིད་ཀྱི་ལྟ་གྲུབ་དེ་ཆད་ལྟ་བར་འགྱུར་ཞེས་པའི་སྐྱོན་བརྗོད་ལ་ལན་མཛད་ཡོད།

དེ་བཞིན་དངོས་སྨྲ་བ་རྣམས་ལ། གལ་ཏེ་འདི་ཀུན་མི་སྟོང་ན། །འབྱུང་བ་མེད་ཅིང་འཇིག་པ་མེད། །འཕགས་པའི་བདེན་པ་བཞི་པོ་རྣམས། །ཁྱོད་ལ་མེད་པར་ཐལ་བར་འགྱུར། །ཞེས་གསུངས་ཏེ། གལ་ཏེ་ཆོས་རྣམས་ངོ་བོ་ཉིད་ཀྱིས་སྟོང་པ་མིན་ན་ཐ་སྙད་ཀྱི་ཆོས་རྣམས་འཇོག་པར་མི་ནུས་ཞེས་རིགས་པ་ཁ་ཕར་བསློགས་ནས་གསུངས་ཡོད། གང་ལྟར་རྩོད་པའི་ཁྱུ་མཆོག་སློབ་དཔོན་ལེགས་ལྡན་གྱི་དབུ་མ་སྙིང་པོ་རྩ་འགྲེལ་གཉིས་ལས་གཙོ་བོ་རང་འགྲེལ་རྟོག་གེ་འབར་བར་བལྟས་ན་སྐབས་དེའི་ཚེ་དེའི་དུས་ཀྱི་རྒྱ་གར་ནང་ཡོད་པའི་གྲུབ་མཐའ་ཆ་ཚང་བའི་འདོད་ཚུལ་གསུངས་ཏེ་དཔྱད་པ་དང་རྩོད་པ་མཛད་ཡོད།

མདོར་ན། སྟོང་པ་རྟེན་འབྱུང་དང་རྟེན་འབྱུང་སྟོང་པ་ཞེས་གསུངས་པའི་དོན་ལ་གོ་བ་ལེགས་པོ་རྙེད་དེ་འགྲེལ་བཤད་ལེགས་པར་བྱེད་ནུས་ན་འདིར། ཕས་རྒོལ་མཐའ་དག་འཇོམས་པ་དང་། །ཞེས་གསུངས་པ་དེ་འོང་ནུས། ཕྱི་རོལ་པའི་མཁས་པ་རྣམས་ཀྱིས་རྩོད་པ་བྱེད་པ་ཡོང་ཡང་དེ་ཙམ་ནུས་པ་ཐོན་པ་དཀའ། རང་སྡེ་རྣམ་རིག་སྨྲ་བ་དང་ཐ་སྙད་དུ་རང་མཚན་བཞེད་པའི་དབུ་མ་པས་བརྩད་པ་རྣམས་ལ་ཞིབ་ཚགས་པོའི་སྒོ་ནས་ལན་འདེབས་དགོས་པས། དེ་ལ་ཚིག་གསལ་ལ་སོགས་པའི་གཞུང་རྣམས་གུང་བསྒྲིགས་ནས་བཤད་ནུས་པས། ཕས་རྒོལ་མཐའ་དག་འཇོམས་པ་དང་། །
ཞེས་འབྱུང་། དེ་ནས་བདེན་བཞིའི་ཆོས་འཁོར་གསུངས་པ་ནས་བཟུང་མྱ་ངན་ལས་འདའ་ཁར་གསུངས་པའི་འཁོར་ལོ་མཐའ་མའི་ཆོས་འཁོར་ཚུན་ཆད་གུང་བསྒྲིགས་ན་གཅིག་རྒྱབ་གཅིག་ནོན་གྱི་ཚུལ་དུ་གནས་པ་ཞིག་ཡིན་པས། ལྟག་འོག་འགལ་འདུས་སྟོང་པ་དང་། །ཞེས་གསུངས།

དེ་ནས་སྣང་ཕྱོགས་སྣང་བ་རྟེན་འབྲེལ་མི་བསླུ་བའི་ཚུལ་བསམས་ཏེ་རྒྱུ་འབྲས་རྟེན་འབྱུང་ཤེས་ནས་ཉམས་སུ་བླངས་པའི་སྒོ་ནས་མངོན་མཐོ་སྒྲུབ་པ་དང་། བརྟེན་ནས་བཏགས་པའི་རྟེན་འབྱུང་གི་དོན་ཤེས་ཏེ་ཉམས་སུ་བླངས་པའི་སྒོ་ནས་ངེས་ལེགས་སྒྲུབ་པ་ཡིན་པས། སྐྱེ་དགུའི་དོན་གཉིས་སྟེར་བྱེད་པ། །ལུགས་འདིར་ཁོ་བོ་སྤྲོ་བ་འཕེལ། །ཞེས་གསུངས། བཤད་པ་འདི་ཉིད་ཤིན་ཏུ་གསལ་བ་སློབ་དཔོན་ཀ་མ་ལ་ཤཱི་ལས་མཛད་པའི་ཞི་བ་འཚོའི་ཚད་ཆེན་གྱི་འགྲེལ་པ་པོད་གཉིས་བཞུགས་པ་དེའི་ནང་གསལ། ངོས་ཀྱིས་དེ་རོབ་ཙམ་ཞིག་མཇལ་བ་ཡིན། དེ་ནས་བཅོམ་ལྡན་འདས་ཀྱི་སྔོན་གྱི་མཛད་པ་གསུངས་པ་ནི།

འདི་ཡི་ཕྱིར་དུ་ཁྱོད་ཀྱིས་ནི། །

ལ་ལར་སྐུ་དང་གཞན་དུ་སྲོག །

སྡུག་པའི་གཉེན་དང་ལོངས་སྤྱོད་ཚོགས། །

གྲངས་མེད་བསྐལ་པར་ཡང་ཡང་བཏང་། །

བཅོམ་ལྡན་འདས་ཀྱི་བཀའ་དྲིན་རྣམས་ཡང་ནས་ཡང་དུ་ཐུགས་ལ་དགོངས་ནས།

གང་གི་ཡོན་ཏན་མཐོང་བ་ཡིས། །

ལྕགས་ཀྱུས་ཉ་ལ་ཇི་བཞིན་དུ། །

ཉིད་ཀྱི་ཐུགས་དྲངས་ཆོས་དེ་ནི། །

ཁྱོད་ལས་མ་ཐོས་སྐལ་བ་ཞན། །

ཞེས་གསུངས་ཏེ། དེ་ལྟ་བུའི་ཟླ་མེད་སྟོན་པ་དེའི་དྲུང་ནས་རྟེན་འབྱུང་གི་དེ་ཁོ་ན་ཉིད་དངོས་སུ་ཐོས་པའི་སྐལ་བ་མ་བྱུང་བས་ཞན་ཞེས་གསུངས།

དེ་ཡི་མྱ་ངན་ཤུགས་ཀྱིས་ནི། །

སྡུག་པའི་བུ་ལ་མ་ཡི་ཡིད། །

རྗེས་སུ་སོང་བ་ཇི་བཞིན་དུ། །

བདག་གི་ཡིད་ནི་གཏོང་མི་བྱེད། །

དེ་ལྟར་ནའང་།

ངས་བཤད་ཟིན་པ་རྣམས་ཁྱེད་ཚོས་བལྟ་གི་མི་འདུག་ཅེས་གསུངས་ངེས།

འདི་ལའང་ཁྱོད་གསུང་བསམས་པ་ན། །

མཚན་དཔེའི་དཔལ་གྱིས་རབ་ཏུ་འབར། །

འོད་ཀྱི་དྲ་བས་ཡོངས་བསྐོར་བའི། །

སྟོན་པ་དེ་ཡི་ཚངས་དབྱངས་ཀྱིས། །

འདི་ནི་འདི་ལྟར་གསུངས་སྙམ་དུ། །

ཡིད་ལ་ཐུབ་པའི་གཟུགས་བརྙན་ནི། །

ཤར་བ་ཙམ་ཡང་ཚ་བ་ཡིས། །

གདུངས་ལ་ཟླ་ཟེར་བཞིན་དུ་སྨན། །

ཞེས་གསུངས་ཏེ། སངས་རྒྱས་དངོས་སུ་མཇལ་ནས་དེའི་གསུང་ཐོས་པ་མ་བྱུང་ཡང་། སངས་རྒྱས་དངོས་སུ་མཇལ་ནའང་དེ་ལས་ལྷག་གསུང་དུ་མེད་པའི་ཟབ་པ་དང་རྒྱ་ཆེ་བའི་ཚུལ་ལུགས་བསམ་གྱིས་མི་ཁྱབ་པ་ཞིག་གསུངས་པ་རྣམས་རང་རེས་མཇལ་རྒྱུ་ཡོད་ཅིང་ཉམས་སུ་བླང་རྒྱུ་ཡོད།

སངས་རྒྱས་བཅོམ་ལྡན་འདས་དངོས་སུ་མཇལ་ཡང་གསུང་གི་འཕྲིན་ལས་ལ་མཚོན་ན་སྔར་གསུངས་པ་དེ་དག་ལས་ལྷག་པ་ཞིག་ཅི་ཡང་མེད། དེ་བཞིན་དུ་རང་རེས་དཔལ་མགོན་འཕགས་པ་ཀླུ་སྒྲུབ་མཇལ་མེད་ཀྱང་ཁོང་གིས་བརྩམས་པའི་ཞལ་ཆེམས་ལྟ་བུའི་ལེགས་བཤད་དེ་དག་རང་རེར་མཇལ་རྒྱུ་ཡོད་ཅིང་། དེ་དག་གི་རྩ་བ་བློར་བཟུང་སྟེ། འགྲེལ་པའི་ཚིག་རེ་རེ་བཞིན་དུ་ཉན་རྒྱུ་ཡོད་ལ། དེ་དག་ལ་ཕྱོགས་གླང་དང་ཆོས་གྲགས་ཀྱི་ཚད་མའི་གཞུང་ལ་བརྟེན་ནས་རྟགས་གསལ་བཏང་སྟེ་སྒྲོ་འདོགས་གཅོད་པ་སོགས་བྱེད་ཀྱི་ཡོད། དེས་ན་རྒྱན་དྲུག་མཆོག་གཉིས་དངོས་སུ་མཇལ་རྒྱུ་བྱུང་མེད་ཀྱང་རྒྱན་དྲུག་མཆོག་གཉིས་ཀྱི་གཞུང་རྣམས་ད་ལྟ་རང་རེར་དངོས་སུ་མཇལ་རྒྱུ་ཡོད་པ་དངོས་གནས་སྐལ་བ་བཟང་པོ་ཡིན། རང་རེས་རྒྱུན་དུ་ཡན་ལག་བདུན་པ་འདོན་གྱི་ཡོད་པ་ལྟར་དེའི་ནང་ཆོས་འཁོར་བསྐོར་བར་སྐུལ་བ་ཞེས་པ་དེ་ཡོད། དེར་ངོས་ཀྱིས་རྩེད་མོ་དང་སྦྲགས། རང་རེས་སངས་རྒྱས་བཅོམ་ལྡན་འདས་དང་ཀླུ་སྒྲུབ་ལ་སོགས་པ་མཇལ་ནས་ཆོས་འཁོར་བསྐོར་རོགས་གནང་ཞེས་ཞུས་ཚེ། ཁོང་རྣམས་ཀྱིས། ཆོས་འཁོར་བསྐོར་ཟིན་ཀྱང་། ཁྱེད་ཚོས་བལྟ་གི་མི་འདུག་ཅེས་གསུང་ངེས། གསུངས་ཏེ་བཞད།

ཆོས་འཁོར་བསྐོར་ནས་གསུངས་པའི་དཔེ་ཆ་ད་ལྟ་ཡོད་པ་རྣམས་ལ་མི་ལྟ་བར་ཆོས་འཁོར་བསྐོར་རོགས་གནང་། ཆོས་འཁོར་བསྐོར་རོགས་གནང་ཞེས་ཞུས་ན་ཁྱད་མཚར་ཞིག་འདུག །གསུངས་ཏེ་བཞད། གང་ལྟར་དཔེ་ཆ་བལྟ་རྒྱུ་ཤིན་ཏུ་གལ་ཆེན་པོ་རེད། བཀའ་འགྱུར་བསྟན་འགྱུར་པོ་ཏི་སུམ་བརྒྱ་ཙམ་ཞིག་ཡོད་པ་དེ་དག་སོ་སོའི་བློས་མ་ལྕོགས་པའམ་དུས་ཚོད་མེད་ན་གནས་ཚུལ་ཐ་དད་ལས། དེ་མིན་ཇི་ཙམ་ཐུབ་ཚོད་ཀྱིས་སློབ་གཉེར་བྱེད་དགོས་པ་ཡིན། ངོས་ལ་མཚོན་ན་ལོ་བརྒྱད་ཅུ་གྱ་གཉིས་བརྒལ་ཟིན་ཅིང་། ངའི་མི་ཚེར་བྲེལ་བའང་ཤིན་ཏུ་ཆེན་པོ་ཡོད་མོད། འོན་ཀྱང་སྐབས་སྐབས་སུ་དུས་ཚོད་བྱུང་ན་གཞུང་དེ་དག་ཀློག་གི་ཡོད་ལ། དེ་དག་ཤིན་ཏུ་གལ་ཆེན་པོ་ཡིན།

དེ་ལྟར་རྨད་དུ་བྱུང་བ་ཡི། །

ལུགས་བཟང་དེ་ཡང་མི་མཁས་པའི། །

སྐྱེ་བོས་བལ་པ་ཛ་བཞིན་དུ། །

རྣམ་པ་ཀུན་ཏུ་འཛིངས་པར་བྱས། །

གང་ལྟར་གཞུང་རབ་འབྱམས་གུང་བསྒྲིགས་ནས་བལྟ་དགོས་པ་གལ་ཆེན་པོ་ཡིན། ཅིའི་ཕྱིར་ཞེ་ན། བཅོམ་ལྡན་འདས་ཀྱི་ལུགས་བཟང་དེ་ཡང་མི་མཁས་པའི་སྐྱེ་བོས་བལ་པ་ཛ་བཞིན་དུ། རྣམ་པ་ཀུན་ཏུ་འཛིངས་པར་བྱས་པ་སྟེ། དཔེར་ན། བཅོམ་ལྡན་འདས་ཀྱི་རྗེས་འབྲང་སྔོན་གྱི་སེམས་ཙམ་པའི་མཁས་པ་དེ་དག་གིས་ཤིན་ཏུ་རྒྱ་ཆེན་པོ་གསུངས་ཡོད་ཅིང་། དེ་ཙམ་དུ་མ་ཟད་སློབ་དཔོན་ལེགས་ལྡན་ལྟ་བུར་མཚོན་ན། མགོན་པོ་ཀླུ་སྒྲུབ་ཀྱི་རྗེས་འབྲང་དོན་དམ་པའི་རིགས་པ་སྨྲ་བ་ཤིན་ཏུ་ཁྱད་དུ་འཕགས་པ་ཞིག་ཡིན་ཡང་། དགག་བྱ་ཕྲ་མོར་གཏུགས་པའི་ཚེ་འཆད་ཚུལ་ཅུང་ཟད་མི་འདྲ་བ་བྱུང་ཡོད། ཐལ་རང་གི་དགག་བྱ་ཕྲ་རགས་ཀྱི་ཁྱད་པར་ཞིབ་ཕྲ་དཔལ་ལྡན་ཟླ་བ་གྲགས་པའི་ཚིག་གསལ་གྱི་ཐུགས་རྗེ་བཀའ་དྲིན་ལ་བརྟེན་ནས་ཤེས་ནུས་པ་ལས་གཞན་དུ་དཀའ་བ་ཡིན།

དེས་ན། རྒྱ་གར་ལ་མཚོན་ན་མཁས་པའི་དབང་པོ་རྣམས་ཀྱིས་དཔྱད་པ་གནང་ནས་གསུངས་པ་རྣམས་ལ་འདི་ལ་བལྟས་ན་འདི་ཡང་བདེན་པར་འདུག་སྙམ་པ་དང་། ཡང་གཞན་ཞིག་ལ་བལྟས་པའི་ཚེ་དེ་ཡང་བདེན་པར་འདུག་སྙམ་པ་ལྟ་བུ་མཇལ་རྒྱུ་ཡོད་པས། དེ་གཉིས་བསྡུར་ནས་བསམ་བློ་གཏོང་རྒྱུ་ཤིན་ཏུ་གལ་ཆེན་པོ་ཡིན། དེ་བཞིན་དུ་ཀླུ་སྒྲུབ་དང་དཔལ་ལྡན་ཟླ་བའི་རྗེས་འབྲང་གཅིག་གྱུར་ཡིན་པའི་བོད་ཀྱི་མཁས་པའི་དབང་པོ་དེ་དག་གི་གསུང་སྟངས་ཀྱང་ཅུང་ཟད་མི་འདྲ་བ་དེ་འདྲ་ཡོད། དེ་ཡང་ཚད་མའི་གཞུང་ལ་སོགས་པ་མདོ་སྔགས་ཀྱི་གཞུང་རབ་འབྱམས་ལ་མཁྱེན་པ་རྒྱས་པའི་མཁས་པ་དེ་དག་གིས་བརྩམས་པ་དེ་དག་དང་། ཡང་གདམས་ངག་གམ་མན་ངག་གི་ཚུལ་དུ་གསུངས་པའི་གཞུང་དེ་དག་ལ་སྐབས་རེར་ཚིག་ཟིན་གྱི་བསྟན་དོན་ཅུང་ཟད་མི་འདྲ་བ་དེ་འདྲ་ཡོད། འོན་ཀྱང་གཞུང་ཡོངས་རྫོགས་བལྟས་ནས་གོ་བ་ཆགས་པ་ཞིག་ཡིན་ན་ཚིག་གི་བསྟན་དོན་ཕྲན་བུ་མི་མཐུན་པ་ཡོད་པ་དེ་དག་མཐོང་བའི་ཚེ་འདིའི་དགོངས་པ་བཞེས་ས་འདི་ཡིན། འདི་དེ་ལ་དགོངས་པ་ཡིན་སྙམ་དུ་འགྲེལ་ནུས་པ་ཞིག་ཡོང་བ་ཡིན།

ཚུལ་འདི་མཐོང་ནས་བདག་གིས་ནི། །

འབད་པ་དུ་མས་མཁས་པ་ཡི། །

རྗེས་སུ་འབྲངས་ནས་ཁྱོད་ཀྱི་ནི། །

དགོངས་པ་ཡང་དང་ཡང་དུ་བཙལ། །

དེ་ཚེ་རང་གཞན་སྡེ་པ་ཡི། །

གཞུང་མང་དག་ལ་སྦྱངས་པ་ན། །

ཕྱི་ཕྱིར་ཐེ་ཚོམ་དྲ་བ་ཡིས། །

བདག་གི་ཡིད་ནི་ཀུན་ཏུ་གདུངས། །

ཞེས་གསུངས་ཏེ། གཞུང་མང་པོ་གུང་བསྒྲིགས་ནས་དཔྱད་པ་ན་རྒྱབ་རྟེན་གྱི་རིགས་པ་མཐར་ཐུག་པ་ཡོད་ཅིང་དངོས་སུ་ལག་ལེན་བཀལ་བའི་ཚེ་ཡང་བདེན་འཛིན་ལ་གནོད་ཐུབ་པ་དེ་ནི།

ཁྱོད་ཀྱི་བླ་མེད་ཐེག་པའི་ཚུལ། །

ཡོད་དང་མེད་པའི་མཐའ་སྤངས་ཏེ། །

ཇི་བཞིན་འགྲེལ་པར་ལུང་བསྟན་པ། །

ཀླུ་སྒྲུབ་གཞུང་ལུགས་ཀུན་དའི་ཚལ། །

ཞེས་གསུངས་པ་ལྟར་ཏེ། ཀླུ་སྒྲུབ་ཀྱི་གཞུང་ལུགས་ཀུན་དའི་ཚལ་དང་སྦྱར་ནས་དེ་ལྟ་བུའི་ཀུན་དའི་ཚལ་རྒྱས་ནས་གསལ་བར་བྱེད་པ་ནི།

དྲི་མེད་མཁྱེན་པའི་དཀྱིལ་འཁོར་རྒྱས། །

གསུང་རབ་མཁའ་ལ་ཐོགས་མེད་རྒྱུ། །

མཐར་འཛིན་སྙིང་གི་མུན་པ་སེལ། །

ལོག་སྨྲའི་རྒྱུ་སྐར་ཟིལ་གནོན་པ། །

དཔལ་ལྡན་ཟླ་བའི་ལེགས་བཤད་ཀྱི། །

ཞེས་དཔལ་ལྡན་ཟླ་བ་གྲགས་པའི་དབུ་མ་འཇུག་པ་རང་འགྲེལ་དང་བཅས་པ། ཚིག་གསལ་དང་བཞི་བརྒྱ་པའི་འགྲེལ་པ་རྣམས་གཙོ་བོ་ཡིན་གསུངས།

འོད་དཀར་འཕྲེང་བས་གསལ་བྱས་པ། །

བླ་མའི་དྲིན་གྱིས་མཐོང་བའི་ཚེ། །

ཞེས་གསུངས་ཏེ། ལྷ་སྐུའི་རྣམ་ཅན་གྱི་རྗེ་བཙུན་འཇམ་པའི་དབྱངས་དང་མིའི་རྟེན་ཅན་བླ་མ་དབུ་མ་པ་དང་རེད་འདའ་བ་ལ་སོགས་པའི་བླ་མའི་དྲིན་གྱིས་མཐོང་བའི་ཚེ།

བདག་གི་ཡིད་ཀྱི་ངལ་གསོ་ཐོབ། །

ཅེས་གསུངས། རེད་འདའ་བ་དབུ་མ་ལ་ཐུགས་སྣང་ཤིན་ཏུ་ཆེན་པོ་ཡོད་པ་ཞིག་ཡིན། མཁན་པོ་ཀུན་བསོད་ཀྱིས་མཛད་པའི་སྤྱོད་འཇུག་གི་འགྲེལ་པ་ཤིན་ཏུ་ལེགས་པོ་ཞིག་ཡོད། དེར་ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་གྱིས་བསྟོད་བསྔགས་ཤིན་ཏུ་ཆེན་པོ་གནང་གི་ཡོད། ངོས་ཀྱིས་འགྲེལ་པ་དེ་མཇལ་བ་ཡིན། འགྲེལ་པ་དེའི་མཇུག་ཏུ། མཉམ་མེད་རེད་འདའ་བའི་དུས་སྐབས་སུ་དབུ་མའི་ལྟ་བའི་སྐོར་ལ་ཐུགས་སྣང་ཤིན་ཏུ་ཆེན་པོ་གནང་ནས་གསུང་བཤད་ལའང་དབུ་མའི་ལྟ་བ་ཤུགས་ཆེན་པོ་གསུང་གི་ཡོད་པ་འདྲ། དེའི་སྐབས་སུ་ཁ་དབུ་མ། སྣ་དབུ་མ་ཞེས་པའི་ཐ་སྙད་གྲགས་སྲོལ་བྱུང་ཡོད་ཅེས་གསུངས་འདུག །དེ་ལ་བརྟེན་ནས་རྗེ་རིན་པོ་ཆེ་ལ་ཡང་དབུ་མའི་ལྟ་བའི་སྐོར་ལ་དམིགས་བསལ་ཐུགས་སྣང་ཆེན་པོ་འཁྲུངས་པ་བྱུང་འདུག །

མཛད་པ་ཀུན་ལས་གསུང་གི་ནི། །

མཛད་པ་མཆོག་ཡིན་དེ་ཡང་ནི། །

འདི་ཉིད་ཡིན་ཕྱིར་མཁས་པ་ཡིས། །

འདི་ལས་སངས་རྒྱས་རྗེས་དྲན་བྱོས། །

ཞེས་གསུངས་ཏེ། སྟོན་པ་བླ་ན་མེད་པ་ཡིན་པ་ནི་གོང་གི། ཨེ་མའོ་སྟོན་པ་ཨེ་མའོ་སྐྱབས། །ཨེ་མའོ་སྨྲ་མཆོག་ཨེ་མའོ་མགོན། །རྟེན་ཅིང་འབྲེལ་འབྱུང་ལེགས་གསུང་བའི། །སྟོན་པ་དེ་ལ་བདག་ཕྱག་འཚལ། །ཞེས་གསུངས་པ་ལྟར་ཡིན། གཞུང་འདིའི་མཛད་པ་པོ་སུ་ཡིན་ཞེ་ན།

སྟོན་དེའི་རྗེས་སུ་རབ་ཏུ་བྱུང་གྱུར་ཏེ། །

རྒྱལ་བའི་གསུང་ལ་སྦྱངས་པ་མི་དམན་ཞིང་། །

རྣལ་འབྱོར་སྤྱོད་ལ་བརྩོན་པའི་དགེ་སློང་ཞིག །

དྲང་སྲོང་ཆེན་པོ་དེ་ལ་དེ་ལྟར་གུས། །

སྐྱབས་སུ་མཆི། གཞུང་འདི་ཤིན་ཏུ་ལེགས་པོ་ཞིག་འདུག་པས་རང་རེས་བློར་གཟུང་དགོས། ངོས་ཀྱིས་ཀྱང་ཁ་སང་ཞུས་པ་ལྟར་ཡང་ཡང་འདོན་གྱི་ཡོད། ལྷག་པར་དགོང་མོ་ཉལ་བའི་ཚེ་གཉིད་མ་ཁུག་པ་ལྟ་བུ་བྱུང་ན་ཙོག་པུར་བསྡད་དེ་རྟེན་འབྲེལ་བསྟོད་པ་ལན་གཅིག་བཏོན་ནས། དེ་རྫོགས་མ་རྫོགས་ཀྱི་མཚམས་ལ་གཉིད་ཁུག་འོང་བ་ལྟར་ཡང་མར་ཉལ་ནས་སྡོད་ཀྱི་ཡོད། གསུངས་ཏེ་བཞད།

སྟོན་པ་བླ་ན་མེད་པའི་བསྟན་པ་དང་། །

མཇལ་བ་འདི་འདྲ་བླ་མའི་དྲིན་ཡིན་པས། །

དགེ་བ་འདི་ཡང་འགྲོ་བ་མ་ལུས་པ། །

བཤེས་གཉེན་དམ་པས་འཛིན་པའི་རྒྱུ་རུ་བསྔོ། །

ཕན་མཛད་དེ་ཡི་བསྟན་པའང་སྲིད་པའི་མཐར། །

ངན་རྟོག་རླུང་གིས་རྣམ་པར་མི་གཡོ་ཞིང་། །

བསྟན་པའི་ངང་ཚུལ་ཤེས་ནས་སྟོན་པ་ལ། །

ཡིད་ཆེས་རྙེད་པས་རྟག་ཏུ་གང་བར་ཤོག །

བརྟེན་ནས་འབྱུང་བའི་དེ་ཉིད་གསལ་མཛད་པ། །

ཐུབ་པའི་ལུགས་བཟང་སྐྱེ་བ་ཐམས་ཅད་དུ། །

ལུས་དང་སྲོག་ཀྱང་བཏང་ནས་འཛིན་པ་ལ། །

སྐད་ཅིག་ཙམ་ཡང་ལྷོད་པར་མ་གྱུར་ཅིག །

འདྲེན་པ་མཆོག་དེས་དཀའ་བ་དཔག་མེད་ཀྱིས། །

ནན་ཏན་སྙིང་པོར་མཛད་ནས་བསྒྲུབས་པ་འདི། །

ཐབས་གང་ཞིག་གིས་འཕེལ་བར་འགྱུར་སྙམ་པའི། །

རྣམ་པར་དཔྱོད་པས་ཉིན་མཚན་འདའ་བར་ཤོག །

ལྷག་བསམ་དག་པས་ཚུལ་དེར་བརྩོན་པ་ན། །

ཚངས་དང་དབང་པོ་འཇིག་རྟེན་སྐྱོང་བ་དང་། །

ལེགས་ལྡན་ནག་པོ་ལ་སོགས་སྲུང་མས་ཀྱང་། །

གཡེལ་བ་མེད་པར་རྟག་ཏུ་གྲོགས་བྱེད་ཤོག །

ཅེས་གསུངས་ཏེ། ལེགས་ལྡན་ནག་པོ་གདོང་བཞི་པ་ཞེས་པ་མགོན་པོ་ཀླུ་སྒྲུབ་ཀྱི་བཀའ་སྲུང་ཡིན། ཁོང་གིས་དམིགས་བསལ་དབུ་མའི་ལྟ་བའི་བཀའ་སྲུང་དུ་གཉེར་གཏད་གནང་བ་ཞིག་ཡིན།

ཅེས་སངས་རྒྱས་བཅོམ་ལྡན་འདས་འཇིག་རྟེན་ཐམས་ཅད་ཀྱི་མ་འདྲིས་པའི་མཛའ་བཤེས་ཆེན་པོ་སྟོན་པ་བླ་ན་མེད་པ་ལ་ཟབ་མོ་རྟེན་ཅིང་འབྲེལ་བར་འབྱུང་བ་གསུང་བའི་སྒོ་ནས་བསྟོད་པ་ལེགས་པར་བཤད་པའི་སྙིང་པོ་ཞེས་བྱ་བ་འདི་ནི། མང་དུ་ཐོས་པའི་དགེ་སློང་བློ་བཟང་གྲགས་པའི་དཔལ་གྱིས་གངས་ཅན་ཁྲོད་ཀྱི་གངས་རིའི་དབང་པོ་འོ་དེ་གུང་རྒྱལ་གྱི་ལྷ་ཞོལ་དབེན་གནས་ལྷ་སྡིངས་མིང་གཞན་རྣམ་པར་རྒྱལ་བའི་གླིང་ཞེས་བྱ་བར་སྦྱར་བའི་ཡི་གེ་པ་ནི་ནམ་མཁའ་དཔལ་ལོ། །

རྟེན་འབྲེལ་བསྟོད་པའི་བཤད་ལུང་གི་རྒྱུན་ཡོད་པ་ལྟར་དེས་གྲུབ་པ་ཡིན།

དབུ་མ་འཇུག་པའི་དངོས་གཞིའི་བཀའ་ཁྲིད་ཀྱི་འཕྲོ།

དེ་ནས་དབུ་མ་འཇུག་པའི་བཤད་ལུང་གི་འཕྲོས་ཇི་ཙམ་ཚར་ཚོད་ཅིག་འདོན་རྒྱུ་ཡིན།

དེ་ཚུལ་ཕུན་ཚོགས་ཡོན་ཏན་དག་ལྡན་ཕྱིར། །

ཞེས་པ་ནས།

དམ་པའི་ལས་ལམ་བཅུ་ཆར་སོག་པར་བྱེད། །

ཅེས་གསུངས་ཏེ། ས་སོ་སོའི་གནས་སྐབས་སུ་ཕར་ཕྱིན་གྱི་ཉམས་ལེན་ཆེས་ཆེར་ལྷག་པའི་ཁྱད་པར་ཐོབ་འོང་བ་ལྟར་ས་གཉིས་པའི་གནས་སྐབས་སུ་ཚུལ་ཁྲིམས་ཀྱི་ཉམས་ལེན་ཆེས་ལྷག་པ་ཐོབ་ཚུལ་གསུངས།

དགེ་བའི་ལམ་འདི་ལྟ་ཞིག་བཅུ་ཆར་ཡང༌། །

ཞེས་པ་ནས།

དེ་ཕྱིར་དེ་ནི་ཚུལ་ཁྲིམས་དག་མི་འགྱུར། །

ཞེས་གསུངས་ཏེ། སྤྱོད་པའི་ཆ་ནས་ཚུལ་ཁྲིམས་དག་པའི་ཉམས་ལེན་ཡོད་ཀྱང་ལྟ་བའི་ཆ་ནས་བསྲུང་བྱའི་ཚུལ་ཁྲིམས་དང་ཚུལ་ཁྲིམས་སྲུང་བ་པོ་སོགས་སྣང་བ་ལྟར་ངོ་བོ་ཉིད་ཀྱིས་གྲུབ་པར་བཟུང་ན་དེ་ལ་ལྟོས་ཏེ་ཚུལ་ཁྲིམས་མ་དག་པར་འགྱུར་བར་གསུངས།

དེ་ཕྱིར་དེ་ནི་རྟག་ཏུ་གསུམ་ཆར་ལའང༌། །

གཉིས་བློའི་རྒྱུ་བ་ཡང་དག་བྲལ་བར་འགྱུར། །

ཞེས་གསུངས་ཏེ། ཐབས་ཀྱི་ཉམས་ལེན་རྣམས་ཤེས་རབ་ཀྱི་གྲོགས་དང་བཅས་པ་བྱུང་ན། མཉམ་གཞག་ནམ་མཁའ་ལྟ་བུའི་སྐྱོང་ཚུལ་དང་རྗེས་ཐོབ་སྒྱུ་མ་ལྟ་བུའི་སྐྱོང་ཚུལ་ཞེས་གསུང་སྲོལ་ཡོད་པ་ལྟར་སྔར་སྟོང་པ་ཉིད་ཀྱི་དོན་གཏན་ལ་ཕབ་སྟེ་ངེས་པ་ཐོབ་པ་དེའི་རྩི་མ་ཡལ་བའི་ངང་ནས་ཐབས་ཀྱི་ཆ་ལ་སློབ་པའི་རྗེས་ཐོབ་སྒྱུ་མ་ལྟ་བུར་བསྐྱང་དགོས་པར་གསུངས།

སྦྱིན་པས་ལོངས་སྤྱོད་དག་ནི་འགྲོ་ངན་ནའང༌། །

སྐྱེ་བོ་ཚུལ་ཁྲིམས་རྐང་པ་ཉམས་ལས་འབྱུང༌། །

ཞེས་གསུངས་ཏེ། སྔར་སེམས་བསྐྱེད་དང་པོའི་སྐབས་ཕྱིན་དྲུག་ལས་སྦྱིན་པའི་ཉམས་ལེན་གསུངས་པ་ལྟར་སྦྱིན་པ་བཏང་ནས་རྣམ་སྨིན་ལོངས་སྤྱོད་ཆེ་བ་འབྱུང་ཡང་ཚུལ་ཁྲིམས་ཀྱི་ཉམས་ལེན་ལེགས་པོ་མ་བྱུང་ན་འབྱོར་པ་ཆེ་བའི་ཀླུ་ལ་སོགས་པའི་དུད་འགྲོ་དང་ཡི་དྭགས་ཀྱི་རིགས་འགའ་ཞིག་ཏུ་སྐྱེ་བའི་ཚུལ་གསུངས་ཡོད། དེས་ན། སྦྱིན་པའི་ཉམས་ལེན་རྐྱང་པར་བརྟེན་ནས་མངོན་མཐོ་སྒྲུབ་པའི་རྒྱུ་ཚོགས་རྫོགས་པ་མི་འོང་བས་སྦྱིན་པའི་ཉམས་ལེན་ཡོད་པའི་སྟེང་ཚུལ་ཁྲིམས་དག་པ་དགོས་རྒྱུ་ཤིན་ཏུ་གལ་ཆེ་བས།

བསྐྱེད་བཅས་དངོས་འདུ་ཡོངས་སུ་ཟད་པས་ན། །

ཕྱིན་ཆད་དེ་ལ་ལོངས་སྤྱོད་འབྱུང་མི་འགྱུར། །

ཞེས་གསུངས། དེ་ནས།

གང་ཚེ་རང་དབང་འཇུག་ཅིང་མཐུན་གནས་པ། །

གལ་ཏེ་འདི་བདག་འཛིན་པར་མི་བྱེད་ན། །

གཡང་སར་ལྷུང་བས་གཞན་དབང་འཇུག་འགྱུར་བ། །

དེ་ལས་ཕྱི་ནས་གང་གིས་སློང་བར་འགྱུར། །

ཞེས་གསུངས་ཏེ། ད་རེས་རང་རེ་རྣམས་དལ་འབྱོར་གྱི་ཆོས་བཅོ་བརྒྱད་ཚང་བའི་སྐབས་འདིར་ཁྲལ་ལྟ་བུ་མིན་པར་རྒྱུ་མཚན་མཐོང་བའི་སྒོ་ནས་ཚུལ་ཁྲིམས་ལ་བསླབ་རྒྱུར་གཟབ་དགོས་པར་གསུངས།

དེ་ཕྱིར་རྒྱལ་བས་སྦྱིན་པའི་གཏམ་མཛད་ནས། །

ཚུལ་ཁྲིམས་རྗེས་འགྲོའི་གཏམ་ཉིད་མཛད་པ་ཡིན། །

ཞེས་བཅོམ་ལྡན་འདས་ཀྱིས་སྦྱིན་པའི་ཉམས་ལེན་སྐོར་གསུངས་པའི་རྗེས་ཚུལ་ཁྲིམས་ཀྱི་ཉམས་ལེན་སྐོར་གསུངས་པར་བཤད། དེའི་རྒྱུ་མཚན་ནི་སྦྱིན་པའི་ཉམས་ལེན་གྱི་འབྲས་བུ་དེ་རྟེན་བཟང་པོ་ཞིག་གི་ཐོག་ལ་ལོངས་སྤྱད་རྒྱུ་ཡོང་བའི་ཆེད་ཡིན་པར་གསུངས།

ཡོན་ཏན་ཚུལ་ཁྲིམས་ཞིང་དུ་རྣམ་འཕེལ་ན། །

ཞེས་པ་ནས།

མངོན་མཐོའི་རྒྱུ་ནི་ཚུལ་ཁྲིམས་ལས་གཞན་མེད། །

ཅེས་གསུངས་ཏེ། བསླབ་པ་གསུམ་གྱི་ཉམས་ལེན་གྱི་སྟེང་ནས་ཐར་པ་བསྒྲུབ་དགོས་ཤིང་། བསླབ་པ་གསུམ་ལས་ཏིང་ངེ་འཛིན་དང་ཤེས་རབ་ཀྱི་བསླབ་པའི་གཞི་དང་རྟེན་ལྟ་བུ་དེ་ཚུལ་ཁྲིམས་ཀྱི་བསླབ་པ་ཡིན་པས་ངེས་ལེགས་ཐར་པ་སྒྲུབ་པའི་གཞི་མ་ལྟ་བུ་ཚུལ་ཁྲིམས་ཀྱི་བསླབ་པ་ཡིན། དེ་ཙམ་དུ་མ་ཟད་མངོན་མཐོ་བསྒྲུབ་པ་ལ་ཡང་གཞན་གནོད་གཞི་དང་བཅས་པ་ལས་བཟློག་པའི་ཚུལ་ཁྲིམས་ཀྱི་བསླབ་པ་གལ་ཆེ་བར་གསུངས།

ཇི་ལྟར་རྒྱ་མཚོ་རོ་དང་ལྷན་ཅིག་དང༌། །

ཞེས་པ་ནས།

གསུམ་ལ་ཆགས་པས་སྟོང་དེ་འཇིག་རྟེན་འདས། །

ཞེས་གསུངས། གང་ཞིག་གང་གིས་གང་ལ་སྤོང་བྱེད་པ། །ཞེས་སོགས་ཀྱི་གཞུང་དེས་སྟོང་ཉིད་ཀྱི་ལྟ་བས་ཟིན་པའི་སྒྱུ་མ་ལྟ་བུའི་ཉམས་ལེན་དང་འབྲེལ་བའི་ཚུལ་ཁྲིམས་བསྲུང་དགོས་པར་བསྟན་པ་ཡིན།

རྒྱལ་སྲས་ཟླ་བ་ལས་བྱུང་སྲིད་མིན་སྲིད་པ་ཡི། །

ཞེས་པ་ནས།

དབུ་མ་ལ་འཇུག་པ་ལས་སེམས་བསྐྱེད་པ་གཉིས་པའོ། །

ཞེས་པའི་བར།

སེམས་བསྐྱེད་གསུམ་པ།

ཁོང་ཚོས་བདུད་ཅེས་བརྗོད་པར་ངོས་ལ་ཚོར་བ་གང་ཡང་མེད།

ཤེས་བྱའི་བུད་ཤིང་མ་ལུས་སྲེག་པའི་མེའི། །

ཞེས་པ་ནས།

བཟོད་པ་གཅོད་པར་བྱེད་ལ་ལྷག་པར་སྐྱེ། །

ཞེས་གསུངས་ཏེ། གཞུང་འདི་བཟོད་པའི་ཉམས་ལེན་སྟོན་པའི་གཞུང་འདུས་ཆེན་པོ་ཧ་ཅང་ཡག་པོ་ཡོད། བདག་གཞན་མཉམ་བརྗེ་དང་བཟོད་པའི་ཉམས་ལེན་བྱེད་མཁན་ངོས་ཀྱི་ངོ་ཤེས་འགའ་ཞིག་གིས་བསྟན་པ་ལ་གནོད་པ་དང་༸ལྷག་པར་རྒྱལ་བ་རིན་པོ་ཆེར་སྐུར་བ་འདེབས་མཁན་གྱི་རིགས་ལ་སྙིང་རྗེ་སྐྱེ་བ་མ་གཏོགས་ཁོང་ཁྲོ་གཏན་ནས་སྐྱེ་ཡི་མི་འདུག་ཅེས་རྗོད་ཀྱི་འདུག །ཧ་ཅང་ཡག་པོ་རེད། ངོས་ཀྱིས་ཀྱང་དེ་ལྟར་བསམ་བློ་གཏོང་གི་ཡོད། གཞན་གྱིས་གང་བཤད་ཀྱང་དགའ་སྡུག་གི་ཚོར་བ་གང་ཡང་ཡོང་གི་མི་འདུག །

སྔར་གྱི་ལོ་རྒྱུས་ཤིག་བཤད་ན། སྔར་ཨི་ཊ་ལིའི་བྱང་ཕྱོགས་ཀྱི་རྫོང་ཁག་འགའ་ཞིག་གིས་གསུམ་བཅུའི་དུས་དྲན་ཉིན་བོད་ཀྱི་རྒྱལ་དར་སྒྲེང་འཛུགས་བྱེད་ཀྱི་ཡོད། ལོ་ངོ་ཁ་ཤས་ཀྱི་གོང་དུ་རྫོང་ཁག་དེ་དག་གི་ Mayor གྲོང་ཁྱེར་སྤྱི་ཁྱབ་པ་དྲུག་བདུན་ཞིག་ཚོགས་འདུ་འཚོགས་པའི་སྐབས་ཤིག་ལ་ངོས་ཀྱང་མགྲོན་འབོད་བྱས་པ་ལྟར་ཕྱིན་པ་ཡིན། ཚོགས་འདུའི་ཉིན་མཐའ་མའི་ཞོགས་པར་ངེད་ཚོ་གསར་འགོད་པ་དང་ཐུག་འཕྲད་བྱས་ཤིང་། སྐབས་དེར་གསར་འགོད་པ་ཞིག་གིས་ངོས་ལ། རྒྱ་ནག་གི་དཔོན་རིགས་ཤིག་གིས་༸རྒྱལ་བ་རིན་པོ་ཆེ་བདུད་རེད་ཅེས་བརྗོད་འདུག་པས་ཁྱེད་ལ་གསུང་རྒྱུ་འདྲ་ཡོད་དམ། ཞེས་དྲིས་བྱུང་། དེར་ངོས་ཀྱིས། ངའི་མགོ་ལ་རྭ་ཡོད། ང་བདུད་ཡིན་ཞེས་བརྗོད་པ་ཡིན། ཁོང་ཚོས་བདུད་ཅེས་བརྗོད་པར་ངོས་ལ་ཚོར་བ་གང་ཡང་མེད། འདི་ཡང་གཙོ་བོ་རང་གཅེས་འཛིན་གྱི་སྐྱོན་དང་གཞན་གཅེས་འཛིན་གྱི་ཡོན་ཏན་ལ་བསམ་བློ་བཏང་བའི་ཤུགས་རྐྱེན་དང་། ལྷག་པར་སྤྱོད་འཇུག་གི་བཟོད་པའི་ལེའུར་བརྟེན་ནས་སེམས་ལ་འགྱུར་ལ་ཏན་ཏན་ཐེབས་ཀྱི་འདུག་ལ་ཁྱད་པར་ཆེན་པོ་འདུག །

ད་གིན་ཁོང་ཚོ་འགའ་ཞིག་ལ་བརྗོད་པ་ཡིན། ཉེ་ཆར་ངོས་ཨི་ཊ་ལིའི་ས་གནས་འགའ་ཞིག་ལ་ཕྱིན་པའི་སྐབས་ཆོས་ལུགས་མཐུན་སྒྲིལ་སྐོར་ཚོགས་འདུ་དེ་འདྲ་འཚོགས་པ་ཡིན། སྐབས་དེར་ཡེ་ཤུའི་བླ་མ་ཞིག་འདུག་པ་ཁོང་གིས། ཁོང་གི་སར་ཁུལ་དེར་གནས་སྡོད་རྒྱ་མིའི་གཞུང་ཚབ་བམ་ཚོང་དོན་ལས་ཁུངས་ཀྱི་མི་འགའ་ཞིག་སླེབས་ཏེ་ཏཱ་ལའི་བླ་མ་དང་ཐུག་འཕྲད་བྱ་རྒྱུ་མེད། ཏཱ་ལའི་བླ་མ་ཁ་བྲལ་བ་དང་ཧ་ཅང་སྡུག་ཅག་ཅིག་ཡིན་ཞེས་བརྗོད་བྱུང་ཞེས་བཤད་བྱུང་། རྒྱ་མི་དེ་དག་གི་ཁྲོད་རྒྱ་རིགས་ཆོས་པ་ཞིག་ཡོད་པ་དེས་ཀྱང་ཁྱེད་ལ་སྐྱོན་བརྗོད་ཆེན་པོ་བྱེད་ཀྱི་འདུག །དེར་ཁོང་གིས་ཁྱེད་རང་ནང་པའི་ཆོས་པ་མིན་ནམ་ཞེས་དྲིས་པར། རྒྱ་རིགས་ཆོས་པ་དེས་ཏཱ་ལའི་བླ་མ་ནང་པ་མིན་ཞེས་བཤད་སོང་ཞེས་བརྗོད་བྱུང་། འདི་དག་གད་མོ་ཤོར་རྒྱུ་ཙམ་ཞིག་མ་གཏོགས་དེས་སེམས་ནང་མི་བདེ་བ་གང་ཡང་ཡོང་གི་མི་འདུག །མདོར་ན། བཟོད་པའི་ཉམས་ལེན་ཞེས་པ་དེ་ཤིན་ཏུ་གལ་ཆེན་པོ་དང་ཕན་ཐོགས་ཡོད་པ་ཞིག་རེད།

བཟོད་པའི་ཕན་ཡོན་དང་ཉེས་དམིགས།

བདག་མེད་མཐོང་བའི་བྱང་ཆུབ་སེམས་དཔའ་ལ། །

ཞེས་པ་ནས།

མཐོང་བ་དེས་ཀྱང་དེ་ཡིས་བཟོད་པར་འགྱུར། །

ཞེས་གསུངས་ཏེ། ཤེས་རབ་ཀྱི་ཉམས་ལེན་གྱི་སྟོབས་ཀྱིས་བཟོད་པ་གོང་ནས་གོང་དུ་འཕེལ་བ་ལ་ཕན་གྱི་ཡོད། དེ་ཡང་བསམ་བློ་ལེགས་པར་གཏོང་མ་ཐུབ་ཚེ་ཤེས་རབ་ཀྱི་ཉམས་ལེན་ལྟར་སྣང་ལ་བརྟེན་ནས་གང་སྡུག་བསྔལ་གྱིས་མནར་བའི་སེམས་ཅན་དེ་དག་ཀྱང་སྒྱུ་མ་ལྟ་བུ་ཡིན། གང་གིས་མནར་བའི་སྡུག་བསྔལ་དེ་ཡང་སྒྱུ་མ་ལྟ་བུ་ཡིན་ཞེས་སྙིང་རྗེའི་བསམ་པ་སྐྱེ་མི་ནུས་པར་འགྱུར་བའི་ཉེན་ཁ་ཡང་ཡོད། གསུངས་ཏེ་བཞད། དེས་ན་དོན་དམ་དཔྱོད་བྱེད་ཀྱི་རིགས་པས་གནོད་པའི་ཚུལ་དང་ཐ་སྙད་ཚད་གྲུབ་ཀྱི་འཇོག་ཚུལ་གཉིས་ལ་དབྱེ་བ་འབྱེད་ཐུབ་པ་དགོས་རྒྱུ་ཤིན་ཏུ་གལ་ཆེན་པོ་ཡིན།

བཟོད་པས་ཁོང་ཁྲོ་སྐྱེར་མི་འཇུག་པར་བྱེད་པ་ཡིན་ལ། ཁོང་ཁྲོ་བདེན་འཛིན་དང་མཉམ་དུ་འཇུག་བཞིན་ཡོད། དེ་ཡང་གོང་དུ་བཤད་པ་ལྟར་ཉོན་མོངས་པའི་བློའི་རིགས་རྣམས་དངོས་དང་བརྒྱུད་པའི་སྒོ་ནས་བདེན་འཛིན་དང་འབྲེལ་བ་ཡོད་ཅིང་། བཟང་པོའི་བློ་རྣམས་བདེན་འཛིན་དང་འབྲེལ་བ་གཏན་ནས་མེད་པའི་ཚུལ་དབྱེ་བ་འབྱེད་དགོས། དེ་མིན་ཤེས་རབ་ཀྱི་ཉམས་ལེན་བྱེད་ཁུལ་གྱིས་བསོད་ནམས་ཀྱི་ཚོགས་གསོག་པའི་ཉམས་ལེན་ལ་འཐུས་ཤོར་གཏོང་བ་དང་། ཐབས་ཀྱི་ཕྱོགས་གཙོར་འདོན་བྱས་ཏེ་བསོད་ནམས་ཀྱི་ཚོགས་གསོག་པའི་ཉམས་ལེན་བྱེད་པའི་ཁུལ་གྱིས་ཤེས་རབ་ཀྱི་ཉམས་ལེན་ལ་འཐུས་ཤོར་འགྲོ་བ་ལྟ་བུ་བྱུང་ན་མི་ལེགས་པས་ཐབས་ཤེས་ཟུང་འབྲེལ་དགོས་པ་ཤིན་ཏུ་གལ་ཆེན་པོ་ཡིན།

གནོད་པ་བྱས་པས་གལ་ཏེ་དེར་བཀོན་ན། །

དེ་ལ་བཀོན་པས་བྱས་ཟིན་ལྡོག་གམ་ཅི། །

དེ་ཕྱིར་དེར་བཀོན་ངེས་པར་འདིར་དོན་མེད། །

འཇིག་རྟེན་ཕ་རོལ་དང་ནི་འགལ་བར་འགྱུར། །

ཞེས་གསུངས་པ་འདི་རིགས་པ་ཧ་ཅང་རྣོན་པོ་རེད། གཞན་གྱིས་རང་ལ་གནོད་པ་བྱས་པའི་ཚེ། གནོད་བྱེད་འདིས་ང་ལ་སྐྱོན་བརྗོད་བྱས་བྱུང་། ང་ལ་མི་འཚམས་པ་ཞིག་བརྗོད་བྱུང་སྙམ་དུ་རང་ལ་གནོད་པ་བྱས་པ་རྒྱུ་མཚན་དུ་བྱས་ཏེ་ཕར་ཁོང་ཁྲོ་སྐྱེས་པས་གནོད་བྱེད་ཀྱིས་རང་ལ་གནོད་པ་བྱས་ཟིན་པ་དེ་ལྡོག་ནུས་པ་ཞིག་ཡོད་ན་རུང་ཡང་། གནོད་ལན་གནོད་འཇལ་བྱས་པས་སྔར་ཚུར་གནོད་པ་དེ་ལྡོག་མི་ནུས་ཤིང་། འཕྲལ་དུ་ཡང་ཕན་པ་མེད་ལ་ཚེ་རབས་ནས་ཚེ་རབས་སུ་ཡང་རང་སྡུག་བསྔལ་གྱིས་མནར་བར་འགྱུར་བར་གསུངས།

སྔོན་བྱས་པ་ཡི་མི་དགེའི་ལས་ཀྱི་འབྲས་བུ་གང༌། །

ཟད་པར་བྱེད་པར་བརྗོད་པར་འདོད་པ་དེ་ཉིད་ཀོ །

ཞེས་གསུངས་ཏེ། སྔོན་ཆད་རང་གིས་ཕར་སེམས་ཅན་ལ་གནོད་པའི་ལས་བྱས་པའི་འབྲས་བུར་ད་ལྟའི་གནོད་བྱེད་འདི་དག་བྱུང་བ་ཡིན་པས་གནོད་བྱེད་ཡོང་བའི་རྒྱུ་མཐར་ཐུག་པ་རང་གིས་བསགས་པའི་ལས་ངན་དེ་དག་ཡིན་པར་བརྟེན་གནོད་བྱེད་ཡོང་བའི་རྒྱུའི་གཙོ་བོ་རང་གིས་བསྒྲུབས་པ་ལས་གནོད་བྱེད་ཀྱིས་བསྒྲུབས་པ་མིན་ཞེས་གསུངས། གནོད་བྱེད་དེས་བརྩམས་པའི་གནོད་པའི་སྦྱོར་བ་ཡང་གནོད་བྱེད་དེའི་རྒྱུད་ཀྱི་ཉོན་མོངས་པར་བརྟེན་ནས་བྱུང་བ་ཡིན་པས། ཅི་སྟེ་ཁྲོ་ན་གནོད་བྱེད་དེའི་རྒྱུད་ཀྱི་ཉོན་མོངས་ལ་ཁྲོ་དགོས་པ་ལས་ཉོན་མོངས་རྒྱུད་ལྡན་གྱི་གང་ཟག་གམ་ཉོན་མོངས་པའི་གཞན་དབང་དུ་སོང་བའི་གང་ཟག་དེར་ཁྲོ་བ་ལས་བཟློག་སྟེ་སྙིང་རྗེ་བསྒོམ་དགོས་པར་གསུངས་པ་དངོས་གནས་རྒྱུ་མཚན་ལྡན་པ་ཡིན། སྤྱོད་འཇུག་ལས་ཀྱང་འདི་དང་མཐུན་པར་གསུངས་ཡོད།

གཞན་ལ་གནོད་པ་དང་ནི་ཁྲོ་བས་སྡུག་བསྔལ་ཕྱིར། །

ས་བོན་ཉིད་དུ་ཇི་ལྟ་བུར་ན་འཁྲིད་པར་བྱེད། །

ཅེས་གསུངས་ཏེ། གཞན་ལ་གནོད་ལན་གནོད་འཇལ་བྱེད་པའི་ཁོང་ཁྲོའི་དབང་དུ་སོང་ན་སྡུག་བསྔལ་མུ་མཐུད་ནས་འབྱུང་བ་ལས་གཞན་མེད་ཅིང་། སྤྱོད་འཇུག་ལས་ཀྱང་རང་གི་གནོད་བྱེད་ཀྱི་དགྲ་ལ་དགེ་བའི་བཤེས་གཉེན་གྱི་འདུ་ཤེས་བསྐྱེད་དགོས་པར་གསུངས་པ་ཤིན་ཏུ་ལེགས་པོ་ཡིན། དེ་ཡང་། རང་གིས་བཟོད་པའི་ཉམས་ལེན་བྱེད་ཀྱི་ཡོད་མེད་དང་། བྱང་ཆུབ་ཀྱི་སེམས་ཀྱི་ཉམས་ལེན་བྱེད་ཀྱི་ཡོད་མེད་ཚོད་ལྟ་ལྟ་བུ་བྱེད་མཁན་དེ་གནོད་བྱེད་ཀྱི་དགྲ་དེ་ཡིན། བཅོམ་ལྡན་འདས་དང་ཀླུ་སྒྲུབ་ཡབ་སྲས་ལ་སོགས་པར་དམིགས་ནས་ཁོང་ཁྲོ་སྐྱེ་བ་མེད་པས་དེ་དག་ལ་བརྟེན་ནས་བཟོད་པ་སྒོམ་པའི་གོ་སྐབས་མེད། བཟོད་པ་སྒོམ་པའི་གོ་སྐབས་དེ་རང་ལ་གནོད་པ་བྱེད་པའི་དགྲ་དེ་ལ་བརྟེན་ནས་ཡོང་བཞིན་ཡོད། བཟོད་པའི་ཉམས་ལེན་ངེས་པར་བྱེད་དགོས་ཤིང་། དེ་ལྟར་བྱེད་དགོས་པ་ཞིག་ལ་དེའི་གོ་སྐབས་སྟེར་མཁན་རང་གི་གནོད་བྱེད་ཀྱི་དགྲ་དེ་ཡིན་པས་དེ་ལ་དགེ་བའི་བཤེས་གཉེན་གྱི་འདུ་ཤེས་འཇོག་དགོས་པར་གསུངས་པ་ཤིན་ཏུ་ལེགས་པོ་ཡིན། ཤེས་སོང་ངམ། དེ་ནས་ཁོང་ཁྲོའི་ཉེས་དམིགས་བསྟན་པ་ནི།

གང་ཕྱིར་རྒྱལ་སྲས་རྣམས་ལ་ཁྲོས་པ་ཡིས། །

སྦྱིན་དང་ཁྲིམས་བྱུང་དགེ་བ་བསྐལ་པ་བརྒྱར། །

བསགས་པ་སྐད་ཅིག་གིས་འཇོམས་དེ་ཡི་ཕྱིར། །

མི་བཟོད་ལས་གཞན་སྡིག་པ་ཡོད་མ་ཡིན། །

ཞེས་གསུངས་ཏེ། སྦྱིན་པ་གཏོང་བ་དང་ཚུལ་ཁྲིམས་སྲུང་བ་སོགས་བསོད་ནམས་ཀྱི་ཚོགས་སུ་གྱུར་པའི་དགེ་བའམ་གཞི་གསུམ་ལས་བྱུང་བའི་དགེ་བའི་རྩ་བ་རྣམས་ཁོང་ཁྲོས་འཇོམས་པར་དམིགས་སུ་བསལ་ནས་གསུངས་པས། ཤེས་རབ་ཀྱི་གྲོགས་དང་བཅས་པའི་དགེ་བ་འཇོམས་དཀའ་བར་གྲུབ་པ་ཡིན།

མི་སྡུག་གཟུགས་སུ་བྱེད་ཅིང་དམ་པ་མིན་པར་བཀྲི། །

ཚུལ་དང་ཚུལ་མིན་ཤེས་པའི་རྣམ་དཔྱོད་འཕྲོག་བྱེད་ཅིང༌། །

མི་བཟོད་པ་ཡིས་མྱུར་དུ་ངན་འགྲོར་སྐྱུར་བར་བྱེད། །

བཟོད་པས་བཤད་ཟིན་དང་འགལ་ཡོན་ཏན་རྣམས་བྱེད་དོ། །

ཞེས་གསུངས་ཏེ། ཁོང་ཁྲོས་དགེ་རྩ་འཇོམས་པར་བྱེད་པ་ཙམ་དུ་མ་ཟད། ཚེ་རབས་ཕྱི་མ་རྣམས་སུ་མངོན་མཐོ་ཐོབ་པའི་གེགས་བྱེད་ཅིང་། གལ་ཏེ་མངོན་མཐོ་ཐོབ་པའི་དབང་དུ་བཏང་ཡང་གཟུགས་མི་སྡུག་པ་དང་། དམ་པ་མ་ཡིན་པར་བཀྲི་བ་སྟེ་མ་རབས་ཀྱི་སྤྱོད་པར་འཇུག་པ་སོགས་ཀྱི་རྣམ་སྨིན་འབྱུང་ལ། ཚེ་རབས་ནས་ཚེ་རབས་སུ་ཁོང་ཁྲོའི་གཞན་དབང་དུ་ཕྱིན་ན་ཁོང་ཁྲོས་བློ་གཟུ་བོར་གནས་པ་མི་འབྱུང་བ་དང་། དེ་མ་བྱུང་བས་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་ཡུལ་ལ་དཔྱད་པ་བྱེད་པ་མི་འབྱུང་བར་གསུངས། སྤྱོད་འཇུག་ལས་གསུངས་པ་ལྟར་ཚེ་འདིར་མཚོན་ནའང་ཁོང་ཁྲོ་རྒྱུད་ལྡན་གྱི་མིའི་ངོ་གདོང་དེ་མི་བདེ་བ་ཞིག་ཡོད། དཔེར་ན། ཁྱེད་ཚོའི་ངོ་ཤེས་གྲོགས་པོ་ཞིག་ལ་མཚོན་ན་རྒྱུན་གཏན་ཧ་ཅང་ཡག་པོ་ཡོད་ཀྱང་རླུང་ལངས་པའི་སྐབས་དེ་ལ་གཡོལ་ནས་སྡོད་དགོས་པ་ཡོང་གི་ཡོད་ལ། ནམ་རྒྱུན་ངོ་མི་ཤེས་པའི་མི་ཞིག་ཡིན་ཡང་འཛུམ་ཤིག་ཤིག་གི་རྣམ་འགྱུར་དང་ལྡན་པ་ཞིག་ཡིན་ན་དེའི་འགྲམ་དུ་འཁོར་ནས་གནས་པ་ཞིག་ཡོང་བ་དེ་ཆོས་ཉིད་ཡིན། དེ་ཆོས་ཀྱི་སྐད་ཆ་ཙམ་ཞིག་མིན་པར་སྤྱིར་བཏང་གི་གོ་རྟོགས་དང་འབྲེལ་བ་ཡོད།

འཛམ་བུ་གླིང་གི་རྙོག་གྲ་མང་པོ་ཞིག་རྙོག་གྲ་བཟོ་མཁན་ནམ་འགོ་ཁྲིད་དེ་དག་གིས་སེམས་འཁྲུག་པའི་གནས་སྐབས་སུ་ལས་དོན་ཐག་གཅོད་བྱས་པ་ལ་བརྟེན་ནས་ཡོང་བཞིན་ཡོད། དེ་རིང་རྙོག་གྲ་བཟོ་མཁན་གྱི་མི་དེ་སེམས་ལྷོད་ལྷོད་དུ་གྱུར་པའི་ཚེ། ཨ་ཙི། ངས་ཁ་སང་བྱས་པ་དེ་ནོར་འདུག་སྙམ་དུ་ཏན་ཏན་དྲན་འོང་བ་ཡིན་པས་འདིར། ཚུལ་དང་ཚུལ་མིན་ཤེས་པའི་རྣམ་དཔྱོད་འཕྲོག་བྱེད་ཅིང་། །ཞེས་གསུངས།

བཟོད་པས་མཛེས་ཤིང་སྐྱེ་བོ་དམ་པ་ལ། །

ཞེས་པ་ནས།

སངས་རྒྱས་གཟུགས་ཀྱི་བདག་ཉིད་སྐུ་ཡི་རྒྱུ། །

ཞེས་གསུངས་ཏེ། གོང་དུ་བཤད་པའི་སྦྱིན་པ་དང་ཚུལ་ཁྲིམས། བཟོད་པ་གསུམ་པོ་དེ་འབྲས་བུ་སངས་རྒྱས་ཀྱི་གཟུགས་སྐུ་འགྲུབ་པའི་རྒྱུར་འགྱུར་བར་གསུངས།

རྒྱལ་བའི་སྲས་པོ་ཉི་མ་ལ་གནས་འོད་བྱེད་འདི། །

ཞེས་པ་ནས།

དབུ་མ་ལ་འཇུག་པ་ལས་སེམས་བསྐྱེད་པ་གསུམ་པའོ། །

ཞེས་པའི་བར།

སེམས་བསྐྱེད་བཞི་པ།

ཡོན་ཏན་མ་ལུས་བརྩོན་འགྲུས་རྗེས་འགྲོ་ཞིང༌། །

བསོད་ནམས་བློ་གྲོས་ཚོགས་ནི་གཉིས་ཀྱི་རྒྱུ། །

བརྩོན་འགྲུས་གང་དུ་འབར་བར་གྱུར་པ་ཡི། །

ས་དེ་བཞི་པ་འོད་ནི་འཕྲོ་བའོ། །

ཞེས་གསུངས་ཏེ། གཞུང་འདིས་བརྩོན་འགྲུས་ཤིན་ཏུ་གལ་ཆེ་བ་དང་། བརྩོན་འགྲུས་དང་ལྡན་ན་བསོད་ནམས་དང་ཡེ་ཤེས་ཀྱི་ཚོགས་གཉིས་ཀ་འབྱུང་ནུས་པར་གསུངས། བརྩོན་འགྲུས་དང་རྩོལ་བ་གཉིས་ལ་དབྱེ་བ་འབྱེད་དགོས། སྡིག་པ་གསོག་པ་སོགས་ཚེ་འདིའི་བྱ་བའི་དོན་དུ་འབད་བརྩོན་བྱེད་པའི་སྐབས་རྩོལ་བ་བྱེད་ཀྱི་ཡོད་ཀྱང་དེ་ལྟ་བུའི་རྩོལ་བ་དེ་བརྩོན་འགྲུས་མིན། བརྩོན་འགྲུས་ཞེས་པ་སྤྱོད་འཇུག་ལས། བརྩོན་གང་དགེ་ལ་སྤྲོ་བའོ། །ཞེས་གསུངས་པ་ལྟར་དགེ་བའི་བྱ་བ་ལ་བརྩོན་པ་ཞིག་དགོས།

དེར་ནི་བདེར་གཤེགས་སྲས་ལ་རྫོགས་པ་ཡི། །

བྱང་ཆུབ་ཕྱོགས་ལྷག་བསྒོམས་པ་ལས་སྐྱེས་པའི། །

སྣང་བ་ཟངས་ཀྱི་འོད་པས་ལྷག་འབྱུང་ཞིང༌། །

རང་དུ་ལྟ་བ་དང་འབྲེལ་ཡོངས་སུ་ཟད། །

ཅེས་གསུངས་ཏེ། འདིའི་རང་དུ་ལྟ་བ་ཞེས་པ་བདག་ཏུ་ལྟ་བའི་ཕྲ་བའི་འཇིག་ལྟ་དེ་ཡིན། ས་བཞི་པའི་སྐབས་བྱང་ཕྱོགས་སོ་བདུན་གྱི་ལམ་གྱི་ཉམས་ལེན་དམིགས་བསལ་གོང་འཕེལ་དུ་འགྱུར་བར་གསུངས།

དབུ་མ་ལ་འཇུག་པ་ལས་སེམས་བསྐྱེད་པ་བཞི་པའོ། །

སེམས་བསྐྱེད་ལྔ་པར་བཤད་པ་མེད།

སེམས་བསྐྱེད་དྲུག་པ།

མངོན་དུ་ཕྱོགས་པར་མཉམ་གཞག་སེམས་གནས་ཏེ། །

ཞེས་པ་ནས།

ཇི་ལྟར་གནས་པའི་ལུགས་བཞིན་བརྗོད་པར་བྱ། །

ཞེས་གསུངས་ཏེ། རྒྱལ་བའི་ལུང་གིས་ཟིན་པའི་འཕགས་པ་ཀླུ་སྒྲུབ་ཀྱི་གཞུང་མདོ་ཀུན་ལས་བཏུས་པ་དང་། དབུ་མའི་ལྟ་བ་རིགས་པའི་ལམ་ནས་བསྒྲུབས་ཏེ་རྒྱལ་བའི་དགོངས་པ་ཟབ་མོ་སྟོང་པ་ཉིད་ཀྱི་དོན་ཕྱིན་ཅི་མ་ལོག་པར་འགྲེལ་བའི་གཞུང་རྩ་བ་ཤེས་རབ་ལ་སོགས་པའི་རིགས་ཚོགས་ཀྱིས་ཇི་ལྟར་གནས་པའི་ལུགས་བཞིན་བརྗོད་པར་བྱ་ཞེས་གསུངས། སྟོང་ཉིད་བསྟན་པར་བྱ་བའི་ཡུལ་ཇི་འདྲ་ཞིག་དགོས་པ་ཡིན་ཞེ་ན།

སོ་སོ་སྐྱེ་བོའི་དུས་ནའང་སྟོང་པ་ཉིད་ཐོས་ནས། །

ཞེས་པ་ནས།

དེ་ནི་དོན་དུ་གཉེར་བས་ལམ་འདི་མཉན་པར་གྱིས། །

ཞེས་གསུངས་ཏེ། སྣོད་ལྡན་ཉན་པར་བསྐུལ་བ་ཡིན། མདོར་ན། ཁ་ས་ཁ་ཉིན་ཞུས་ཟིན་ལྟར་སྟོང་པ་ཉིད་ཀྱི་དོན་ལ་ལེགས་པར་བསམ་བློ་བཏང་ན་ཀླུ་སྒྲུབ་ཀྱི་གཞུང་དེ་འདྲ་བ་ཞིག་དང་མཇལ་བའི་སྐབས་འདི་ལྟ་བུར་སྟོང་ཉིད་ཀྱི་དོན་ལ་བག་ཆགས་ཤིག་མ་བཞག་ན་ནམ་འཇོག་སྙམ་དུ་སེམས་ཀྱི་གཏིང་ནས་དོན་གཉེར་སྐྱེ་བ་ཞིག་ཡོང་ལ། དབུ་མ་འཇུག་པའི་མཇུག་ཏུ་ཡང་། དེ་ལྟར་བློ་གྲོས་ཟེར་གྱིས་སྣང་བ་གསལ་བྱས་པ། །རང་གི་ལག་ན་གནས་པའི་སྐྱུ་རུ་ར་བཞིན་དུ། །སྲིད་གསུམ་འདི་དག་མ་ལུས་གདོད་ནས་སྐྱེ་མེད་པར། །རྟོགས་དེ་ཐ་སྙད་བདེན་པའི་སྟོབས་ཀྱིས་འགོག་པར་འགྲོ། །
ཞེས་ཤེས་རབ་ཀྱི་ཉམས་ལེན་གསུངས་ཤིང་། དེ་ནས། རྟག་ཏུ་འགོག་པར་གཏོགས་པའི་བསམ་གཏན་ཡིན་མོད་ཀྱི། །འགྲོ་བ་མགོན་མེད་པ་ལ་སྙིང་རྗེའང་སྐྱེད་པར་བྱེད། །
ཅེས་ཤེས་རབ་ཀྱི་ཉམས་ལེན་ལ་བརྟེན་ནས་སྙིང་རྗེའི་ཉམས་ལེན་གོང་དུ་འཕེལ་བའི་རྐྱེན་བྱེད་པ་སྟེ། ཐབས་ཤེས་ཀྱི་ཉམས་ལེན་གྱི་གཞི་མ་ལྟ་བུ་སྟོང་ཉིད་ཀྱི་ལྟ་བས་བྱེད་པ་ཡིན་པས་སྟོང་ཉིད་ཀྱི་ལྟ་བ་དེ་ཤིན་ཏུ་གལ་ཆེན་པོ་ཡིན། ཐེངས་འདིའི་དབུ་མ་འཇུག་པའི་བཀའ་ཆོས་དེ་འདིར་མཚམས་འཇོག་རྒྱུ་ཡིན།

དེ་ཉིད་དེ་ལས་འབྱུང་མིན་གཞན་དག་ལས་ལྟ་ག་ལ་ཞིག །ཅེས་སོགས་ཀྱིས་རྩ་ཤེའི། བདག་ལས་མ་ཡིན་གཞན་ལས་མིན། །ཞེས་སོགས་ཀྱི་གཞུང་དོན་བཀྲལ་ཏེ་མཐའ་བཞིའི་སྐྱེ་བ་འགོག་པའི་ཚུལ་གསུང་བཞིན་ཡོད། སང་ཉིན་སྒྲོལ་མའི་རྗེས་གནང་བྱ་རྒྱུ་དང་སྐབས་དེར་སེམས་བསྐྱེད་ཀྱི་སྐོར་འཐོན་རྒྱུ་ཡིན་པས་སེམས་བསྐྱེད་གཟུང་རྒྱུ་དང་། དེའི་གོང་དུ་དགེ་བསྙེན་བསྒྲུབ་རྒྱུ། དེ་ནས་དུས་ཚོད་བྱུང་ན་མཐའ་བཞིའི་སྐྱེ་འགོག་གི་སྐོར་ཧྲོབ་ཙམ་བཤད་ཐུབ་ན་བཤད་རྒྱུ་དང་། བཤད་རྒྱུ་མ་བྱུང་རུང་ཁ་སང་ཐེ་ཝན་གྱི་སྦྱིན་བདག་ཚོས་འདི་ལོ་མ་ཚར་རུང་ལོ་རྗེས་མར་མཇུག་མཐུད་ནས་བཀའ་ཆོས་གནང་རོགས་ཞེས་རྗོད་ཀྱི་འདུག་པར་དེ་ལྟར་འགྲིག་གི་རེད་ཅེས་བཤད་པ་ཡིན། (ཐེངས་འདིའི་དབུ་མ་འཇུག་པའི་བཀའ་ཆོས་ཀྱི་འཕྲོ་ ༢༠༡༨ ལོའི་ཟླ་ ༡༠ ཚེས་ ༣ ནས་ ༦ བར་སྩོལ་སྐབས་སླར་ཡང་དབུ་མ་འཇུག་པའི་གཞུང་གི་དབུ་ནས་བཤད་ལུང་སྩལ་བ་གཤམ་དུ་གསལ།) བྱང་ཆུབ་སེམས་མཆོག་རིན་པོ་ཆེ། །ཞེས་སོགས་གསུངས་ཏེ་ཉིན་གསུམ་པའི་ཆོས་ཐུན་མཇུག་གྲུབ་པར་མཛད།

ཉིན་བཞི་པའི་ཆོས་ཐུན།

༢༠༡༧ ཟླ་ ༡༠ ཚེས་ ༦།

སྒྲོལ་དཀར་ཡིད་བཞིན་འཁོར་ལོའི་ཚེ་དབང་དང་རྗེས་གནང་།

ཁ་སང་ཞུས་པ་ལྟར་དེ་རིང་གི་ཆོས་འབྲེལ་དེ་སྒྲོལ་མའི་ཚེ་དབང་དང་བྱིན་རླབས་བྱ་རྒྱུ་དང་དེའི་སྔོན་འགྲོར་ངོས་ཀྱིས་སྒྲུབ་ཞག་བྱེད་དགོས་པ་ཡིན་པས། ངོས་ཀྱིས་སྒྲུབ་ཞག་འདོན་པའི་རིང་ཁྱེད་ཚོས་འཆར་ཅན་ལྟར་ཐོག་མར་པཱ་ལིའི་བཀྲ་ཤིས་པའི་མདོ་དང་། དེའི་མཇུག་ཏུ་ཤེས་རབ་སྙིང་པོ་གསུང་རྒྱུ། དེའི་རིང་སྒྲུབ་ཞག་མ་ཚར་ན་སྒྲོལ་མའི་གཟུངས་སྔགས་ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱཧཱ་ཞེས་པ་དེ་བསག་དགོས་པ་ཡིན། སྒྲུབ་ཞག་ཟིན་མཚམས། དགེ་བ་འདི་ཡིས་མྱུར་དུ་བདག །ཡིད་བཞིན་འཁོར་ལོ་འགྲུབ་གྱུར་ནས། །ཞེས་སོགས་དང་། དུས་མིན་འཆི་བའི་མཚན་མ་མཐོང་བ་ན། །ཞེས་སོགས་གསུངས། དེ་ནས་རང་གི་ཐུགས་ཀར་ཞེས་སོགས་བགེགས་གཏོར་གཏོང་བ་དང་མཎྜལ་ཕུལ་མཚམས།

༸རྒྱལ་དབང་སྐུ་ཕྲེང་རིམ་བྱོན་གྱི་ཕ་ཆོས།

དེ་རིང་མཇུག་ཏུ་དགེ་བ་སྒྲོལ་དཀར་ཡིད་བཞིན་འཁོར་ལོའི་སྐུ་གསུང་ཐུགས་ཡོན་ཏན་འཕྲིན་ལས་ཀྱི་རྗེས་གནང་དང་སྟབས་གཅིག་ཏུ་ཚེ་དབང་ཡང་བྱ་རྒྱུ་ཡིན། གང་རྗེས་གནང་བྱ་རྒྱུའི་སྒྲོལ་དཀར་ཡིད་བཞིན་འཁོར་ལོ་ལ་གཡས་སུ་ལྷ་མོ་ཁྲོ་གཉེར་ཅན་མ་དང་གཡོན་དུ་སེང་ལྡེང་ནགས་ཀྱི་སྒྲོལ་མ་སྟེ་སྒྲོལ་མ་གཙོ་འཁོར་གསུམ་དང་ལྡན་པ་ཞིག་ཡིན་ལ། དེ་ལ་སྤྱིར་སྔ་འགྱུར་བའི་ལུགས་ལ་རིང་བརྒྱུད་བཀའ་མ་དང་། ཉེ་བརྒྱུད་གཏེར་མ། ཟབ་མོ་དག་སྣང་གི་ཆོས་སྐོར་གསུམ་དུ་དབྱེར་ཡོད་པ་ལས་སྒྲོལ་དཀར་ཡིད་བཞིན་འཁོར་ལོའི་རྗེས་གནང་འདི་ཉིད་ཟབ་མོ་དག་སྣང་གི་ཁོངས་སུ་གཏོགས་ཤིང་ཕལ་ཆེར་རྙིང་མའི་ཕྱོགས་སུ་ངོས་འཛིན་དགོས་པ་མིན་ནམ།

སྤྱིར་ས་དགེ་བཀའ་རྙིང་གི་ལུགས་ཀུན་ལ་དག་སྣང་གི་ཆོས་སྐོར་ཡོད། དག་སྣང་ལ་དབྱེ་ན་ཉམས་ལ་བྱུང་བའི་དག་སྣང་དང་། དབང་པོའི་ཤེས་པ་ལ་དངོས་སུ་མཇལ་དུ་ཡོད་པའི་དག་སྣང་སྟེ་དབྱེ་བ་འགའ་ཤས་ཡོད་པ་ལས་དང་པོ་ནི། སྒོ་ལྔའི་ཤེས་པའི་ནུས་པ་ཤུགས་ཆུང་དུ་ཕྱིན་པའི་གནས་སྐབས་སུ་ཡིད་བློར་ཤར་བའི་དག་སྣང་གི་རིགས་དེ་ཡིན་ལ། ཆོས་སྐོར་འདི་ཉིད་༸གོང་ས་ལྔ་པ་ཆེན་པོའི་དག་པའི་སྣང་བར་འཕགས་མ་སྒྲོལ་མ་གཙོ་འཁོར་གསུམ་དངོས་སུ་ཞལ་གཟིགས་ཏེ་གནང་བ་ཞིག་ཡིན་ཞིང་། ཆོས་སྐོར་ཉེར་ལྔ་ཙམ་གྱི་བདག་ཉིད་ཅན་དག་སྣང་གསང་བ་རྒྱ་ཅན་ལ་དབང་དང་རྗེས་གནང་། རིགས་གཏད་སོགས་མང་དག་ཅིག་ཡོད་པ་ལས་རྗེས་གནང་གི་ཁོངས་སུ་གཏོགས་པ་ཞིག་ཡིན།

གསང་བ་རྒྱ་ཅན་གྱི་ཆོས་སྐོར་འདི་ཉིད་༸གོང་ས་ལྔ་པ་ཆེན་པོ་ནས་བཟུང་ཉམས་བཞེས་མཛད་པའི་༸རྒྱལ་དབང་སྐུ་ཕྲེང་རིམ་བྱོན་གྱི་ཕ་ཆོས་ལྟ་བུ་ཞིག་ཏུ་གྱུར་ཡོད་ཅིང་། ངོས་ལོ་ངོ་བཅུ་གཅིག་བཅུ་གཉིས་ཙམ་ལ་སོན་པའི་སྐབས་སྟག་བྲག་རིན་པོ་ཆེའི་སྐུ་མདུན་ནས་གསང་བ་རྒྱ་ཅན་གྱི་ཆོས་སྐོར་ཡོངས་སུ་རྫོགས་པ་ཐོབ་པ་ཡིན། གསང་བ་རྒྱ་ཅན་གྱི་དཔེ་ཆ་ལ་བྲིས་མ་མ་གཏོགས་མེད་ཅིང་། ཕྱིས་སུ་རྒྱ་གར་དུ་སླེབས་རྗེས་གསང་བ་རྒྱ་ཅན་གྱི་དཔེ་ཆ་ཞིག་ཐོབ་སྟེ་དེའི་སྟེང་ནས་བཀའ་བརྒྱད་སྤྱི་དྲིལ་ཞི་ཁྲོ་རྣམ་རོལ་གཙོ་བོར་གྱུར་པའི་བསྙེན་པ་ཡང་བཏང་བ་ཡིན། ཆུང་དུས་དབང་ཞུ་བའི་སྐབས་ནས་ཆོས་སྐོར་འདི་དང་ལས་འབྲེལ་ཡོད་པའི་མཚན་མ་གསལ་པོ་བྱུང་བ་དེ་འདྲ་ཞིག་ཡིན།

རྣམ་དག་རིགས་པས་བློ་གྲོས་ཀྱི་མིག་སྦྱོང་ཚུལ།

དེས་ན་དེ་རིང་འདིར་གསང་བ་རྒྱ་ཅན་གྱི་ཁོངས་གཏོགས་སྒྲོལ་དཀར་ཡིད་བཞིན་འཁོར་ལོའི་རྗེས་གནང་འབུལ་བ་ལ་ཐོག་མར་ཁ་ས་ཁ་ཉིན་ཞུས་པ་ལྟར་ཁྱེད་ཚོ་སློབ་མའི་ངོས་ནས་ཀྱང་ཀུན་སློང་རྣམ་པར་དག་པ་ཞིག་གསལ་གདབ་རྒྱུ་དང་། བླ་མའི་ངོས་ནས་ཀྱང་ཀུན་སློང་རྣམ་པར་དག་པ་ཞིག་གསལ་བཏབ་སྟེ་རྗེས་གནང་བྱ་རྒྱུ་ཡིན། ཁ་ས་ཁ་ཉིན་གྱི་ཆོས་འབྲེལ་དེ་གཙོ་བོ་སངས་རྒྱས་ཀྱི་བསྟན་པའི་ངོ་སྤྲོད་བྱ་རྒྱུའི་དོན་དུ་བཤད་པ་རེད། དེ་ཡང་འཇམ་མགོན་བླ་མ་ཙོང་ཁ་པ་ཆེན་པོས་སྔགས་རིམ་ཆེན་མོའི་ལེའུ་དང་པོའི་ནང་ཐོག་མར་ཕྱི་ནང་གི་གྲུབ་མཐའི་སྐོར་མདོར་བསྡུས་ཤིག་གསུངས་ཏེ་དེའི་སྡོམ་གྱི་ཚུལ་དུ། དེ་ཕྱིར་ཀྱེ་ཀྱེ་བློ་གྲོས་འདུན་ལྡན་དག །རྣམ་དག་རིགས་པས་བློ་གྲོས་མིག་སྦྱོངས་ལ། །ཕས་ཀྱི་རྒོལ་བས་བསྐྱོད་པར་མི་ནུས་པའི། །བསྟན་པའི་གནད་ལ་ངེས་པ་བརྟན་པོ་ཚོལ། །ཅེས་གསུངས་ཏེ། དབང་རྟུལ་དད་པའི་རྗེས་འབྲང་ལྟར་རྨོངས་དད་ཀྱི་ཐོག་ལ་ཕྱིན་ན་གནས་ཚུལ་ཐ་དད་ལས། དེ་མིན་རྣམ་དཔྱོད་དང་ལྡན་པ་ཞིག་ཡིན་ན་སངས་རྒྱས་ཀྱིས་གསུངས་པ་རྒྱུ་མཚན་དུ་བྱས་ཏེ་ལུང་ཙམ་ལ་ཆ་མི་འཇོག་པར་རྣམ་དག་རིགས་པས་བློ་གྲོས་ཀྱི་མིག་སྦྱང་དགོས་པ་དང་། དེ་སྦྱངས་ཏེ་ཕས་ཀྱི་རྒོལ་བས་བསྐྱོད་པར་མི་ནུས་པའི་ངེས་པ་འཚོལ་དགོས་པར་གསུངས་ཡོད།

དེ་ཡང་སྤྱིར་ཆོས་ལ་དགོས་པ་མེད་ཟེར་བ་དང་ཡང་སྒོས་སངས་རྒྱས་པའི་ཆོས་ལ་དགོས་པ་མེད་ཟེར་བ་ལྟ་བུ་འགལ་འདུ་དང་སྐྱོན་འཕེན་པའི་ཕས་ཀྱི་རྒོལ་བ་ཡོང་བའི་ཚེ་དེ་དག་གིས་བསྐྱོད་པར་མི་ནུས་པ་སྟེ། ཁ་སང་ཞུས་པ་ལྟར་རྟེན་འབྲེལ་བསྟོད་པ་ལས། ལྟག་འོག་འགལ་འདུས་སྟོང་པ་དང་། །ཞེས་གསུངས་པ་ལྟར་ལྟག་འོག་འགལ་འདུ་མེད་པའི་འགྲེལ་བཤད་བྱ་རྒྱུ་ཡོད་པ་ཞིག་དགོས་པ་ཡིན། སངས་རྒྱས་པའི་ཆོས་ནས་གསུངས་པའི་སེམས་ཁམས་རིག་པའི་སྐོར་དང་སྟོང་ཉིད་ཀྱི་ལྟ་བ་དང་འབྲེལ་བའི་རྟེན་འབྲེལ་ལྟོས་གྲུབ་ཀྱི་སྐོར་དང་འབྲེལ་ནས་བཤད་ན་ད་ལྟའི་ཚན་རིག་པ་ཁག་ཅིག་གིས་མོས་མཐུན་བྱེད་ཀྱི་ཡོད་ལ་ཚན་རིག་གི་ལྟ་གྲུབ་ཀྱི་རྒྱབ་རྟེན་ཡོད་པ་ཧ་ཅང་གསལ་པོ་རེད། ད་ལྟའི་ཚན་རིག་པས་བཤད་པའི་རིག་གནས་གསར་པ་དེ་ལས་ལྷག་ཅིག་ནང་པའི་ཆོས་ཀྱི་ཐོག་ནས་འགྲེལ་བཤད་བྱ་རྒྱུ་ཡོད་པ་རེད། སེམས་ཁམས་རིག་པའི་སྐོར་ལ་མཚོན་ནའང་འགྲེལ་བཤད་བྱ་རྒྱུ་ཡོད་པ་ཞིག་ཡིན། དེ་ལྟར་རྗེ་རིན་པོ་ཆེས། བསྟན་པའི་གནད་ལ་ངེས་པ་བརྟན་པོ་ཚོལ། །ཅེས་སངས་རྒྱས་པའི་ཆོས་ལ་དད་པ་དང་དག་སྣང་ཙམ་ཞིག་མིན་པར་རང་གི་བསམ་བློར་ཡོད་པའི་དོགས་པའི་རིགས་ཡར་བསླངས་ཏེ་བརྟག་དཔྱད་དང་ཉམས་ཞིབ་བྱས་ཏེ་འགྲོ་དགོས་པར་གསུངས།

བསྒྲུབ་བྱ་བདེན་དངོས་འགོག་པ་རྩ་བ་ཤེས་རབ། སྒྲུབ་བྱེད་རྟོག་གེའི་ཚིག་དོན་བཅུ་དྲུག་འགོག་པ་ཞིབ་མོ་རྣམ་འཐག །ཐར་པ་ཙམ་ཐོབ་པ་ལ་ཡང་སྟོང་ཉིད་ཀྱི་ལྟ་བ་དགོས་པར་བསྒྲུབས་པའི་རིགས་པ་དྲུག་ཅུ་པ་དང་། རྩོད་ཟློག་ལ་སོགས་པའི་ཀླུ་སྒྲུབ་ཀྱི་གཞུང་དེ་དག་ཏུ་བརྗོད་བྱའི་དོན་རྣམས་སྤྱི་སྤོམ་ཙམ་དུ་བཞག་པ་མིན་པར་དཔྱད་པ་མཐིལ་ཕྱིན་པ་གནང་ཡོད། དེ་ལྟ་བུའི་བསྟན་པའི་གནད་ལེགས་པར་ཤེས་ཏེ་དད་པ་ཐོབ་པ་ཞིག་དགོས་རྒྱུ་གལ་ཆེན་པོ་ཡིན།

བདེན་གཉིས་དང་བདེན་བཞི་སོགས་ཀྱི་རིམ་པས་ཐར་ལམ་ལ་ཁྲིད་ཚུལ།

ངོས་ཀྱིས་པཎ་གྲུབ་བཅུ་བདུན་གྱི་གསོལ་འདེབས་ཀྱི་མཇུག་དེར། གཞི་ཡི་གནས་ཚུལ་བདེན་གཉིས་དོན་ཤེས་པས། །བདེན་བཞིས་འཁོར་བར་འཇུག་ལྡོག་ཇི་བཞིན་ངེས། །ཚད་མས་དྲངས་པའི་སྐྱབས་གསུམ་དད་པ་བརྟན། །ཐར་ལམ་རྩ་བ་ཚུགས་པར་བྱིན་གྱིས་རློབས། །ཞེས་པའི་ཚིགས་བཅད་ཅིག་བཀོད་ཡོད་ལ། བཅོམ་ལྡན་འདས་ཉིད་ཀྱི་མདོའི་དགོངས་པ་དང་མཐུན་པར་མངོན་རྟོགས་རྒྱན་གྱི་དབུར་ཡང་། སྒྲུབ་དང་བདེན་པ་རྣམས་དང་ནི། །སངས་རྒྱས་ལ་སོགས་དཀོན་མཆོག་གསུམ། །མ་ཞེན་ཡོངས་སུ་མི་ངལ་དང་། །ལམ་ནི་ཡོངས་སུ་འཛིན་པ་དང་། །སྤྱན་ལྔ་དང་ནི་མངོན་ཤེས་ཀྱི། །ཡོན་ཏན་དྲུག་དང་མཐོང་ལམ་དང་། །སྒོམ་ཞེས་བྱ་ལ་གདམས་ངག་ནི། །བཅུ་ཡི་བདག་ཉིད་ཤེས་པར་བྱ། །ཞེས་སེམས་བསྐྱེད་དང་དེ་དག་བྱེད་གདམས་ངག་གསུང་བའི་ཚེ་བདེན་གཉིས་ཀྱི་སྒོ་ནས་ཁྲིད་པའི་རིམ་པ་གསུངས་ཡོད།

དེས་ན་ཐོག་མར་བདེན་གཉིས་བཤད་དགོས་པ་དང་དེ་ཡང་དཔལ་མགོན་འཕགས་པ་ཀླུ་སྒྲུབ་ཀྱི་ཐུན་མོང་མིན་པའི་དགོངས་པ་རྟེན་འབྱུང་གི་དེ་ཁོ་ན་ཉིད་ཀྱི་རྨང་གཞིའི་སྟེང་ནས་བདེན་བཞི་དང་། དེ་ལ་བརྟེན་ནས་ཐར་པའམ་ཆོས་དཀོན་མཆོག་ངོ་འཕྲོད་དེ་འགོག་ལམ་གྱིས་བསྡུས་པའི་ཆོས་དཀོན་མཆོག་ལ་སྐྱབས་སུ་འགྲོ་བ་དང་། དེ་ལ་བརྟེན་ནས་ཆོས་དེ་སྟོན་པའི་སངས་རྒྱས་ལ་སྐྱབས་སུ་འགྲོ་བ་དང་ཆོས་ཚུལ་བཞིན་དུ་སྒྲུབ་པའི་དགེ་འདུན་དཀོན་མཆོག་ལ་སྐྱབས་སུ་འགྲོ་བ་ཡོང་བ་ཡིན། དེ་ལྟར་ཚད་མས་དྲངས་པའི་སྐྱབས་འགྲོ་བརྟན་པོའམ་ཆོས་དཀོན་མཆོག་ལ་སྐྱབས་སུ་འགྲོ་བའི་བློ་ལེགས་པོ་ཞིག་བྱུང་ན་ཐར་པ་དོན་གཉེར་གྱི་བློ་སྐྱེ་འོང་བ་ཡིན།

དེ་ལྟར་རིགས་པས་ཇི་ཙམ་དཔྱད་པའི་ཚོད་ཀྱིས་ངེས་པ་ཇེ་ཆེར་འགྲོ་བ་ལས་ཐེ་ཚོམ་སྐྱེ་བའི་གནས་མེད་པའི་སངས་རྒྱས་བཅོམ་ལྡན་འདས་ཀྱི་བསྟན་པ་ལ་ཤེས་ནས་དད་པ་ཐོབ་པ་ཞིག་དང་། དེ་ལ་ཉམས་ལེན་བྱེད་པའི་ཚེ་དབུ་མ་བཞི་བརྒྱ་པ་ལས། བསོད་ནམས་མིན་པ་དང་པོར་བཟློག །བར་དུ་བདག་ནི་བཟློག་པ་དང་། །ཐ་མར་ལྟ་ཞིག་ཀུན་བཟློག་པ། །གང་གིས་ཤེས་དེ་མཁས་པ་ཡིན། །ཞེས་གསུངས་པའི་དོན་ལྟར་ཉམས་སུ་བླང་དགོས་པ་ཡིན། དེ་ཡང་སྤྱིར་རང་རེའི་བསྒྲུབ་བྱ་མཐར་ཐུག་སངས་རྒྱས་ཀྱི་གོ་འཕང་ཡིན་ཀྱང་། བསྒྲུབ་བྱ་དེ་ཉིད་ཚེ་རབས་ནས་ཚེ་རབས་སམ་མངོན་མཐོའི་རྟེན་བཟང་རིམ་བརྒྱུད་ཀྱིས་ས་ལམ་གྱི་རྟོགས་པ་བགྲོད་དེ་བསྒྲུབ་དགོས་པ་ལས་སྟབས་བདེ་པོས་སྒྲུབ་རུང་བ་ཞིག་མིན།

དེ་ཡང་ཤེར་སྙིང་གི་ག་ཏེ་ག་ཏེ་པཱ་ར་ག་ཏེ་པཱ་ར་སཾག་ཏེ་བོ་དྷི་སྭཱཧཱ་ཞེས་པའི་སྔགས་དོན་ལྟར་མངོན་མཐོ་རིམ་པར་བརྒྱུད་དེ་ཚོགས་ལམ་དང་སྦྱོར་ལམ། མཐོང་ལམ། སྒོམ་ལམ། མི་སློབ་ལམ་མངོན་དུ་བྱེད་དགོས་པས་ཚེ་རབས་ནས་ཚེ་རབས་སུ་མངོན་མཐོའི་ལུས་རྟེན་འཐོབ་པར་བྱེད་པའི་རྒྱུ་ཚོགས་ལ་བསླབ་དགོས་པ་ཡིན་ལ། དེ་ལ། བསོད་ནམས་མིན་པ་དང་པོར་བཟློག །ཅེས་གསུངས་པ་ལྟར་སྐྱེས་བུ་ཆུང་ངུའི་སྐབས་ནས་གསུངས་པའི་མི་དགེ་བཅུ་སྤོང་གི་ཚུལ་ཁྲིམས་རྩ་བར་བཟུང་སྟེ་སྡིག་སྤོང་དགེ་སྒྲུབ་ཀྱི་ཉམས་ལེན་བྱ་རྒྱུ་དེ་ཡིན། དེ་ཡང་ཚེ་འདིར་རིང་དུ་མི་གནས་པར་ཕྱི་མ་རྗེས་སུ་དྲན་པ་དང་། འཇིག་རྟེན་ཕྱི་མར་ཇི་ལྟར་འགྱུར་བ་འགྲོ་བ་གཉིས་ཀྱི་བདེ་སྡུག་བསམ་པའི་སྒོ་ནས་ཚེ་འདིའི་སྣང་ཞེན་བཟློག་པ་དང་ཕྱི་མ་དོན་གཉེར་གྱི་བློ་སྦྱོང་བ་དང་། ཕྱི་མ་དོན་གཉེར་གྱི་བློ་སྐྱེས་པའི་ཚེ་ཕྱི་མར་བདེ་བའི་ཐབས་བསྟེན་པ་ཞེས་སྐྱབས་འགྲོ་དང་ལས་འབྲས་ཀྱི་རྣམ་གཞག་གསུངས་ཡོད།

ཡིད་ཀྱི་ལས་ནི་རྣམ་པ་གསུམ། །ཞེས་བརྣབ་སེམས་དང་གནོད་སེམས། ལོག་ལྟ་བཅས་གསུམ་གསུངས་པ་ལས་སྐབས་འདིའི་ལོག་ལྟ་ཞེས་པ་ཆད་པར་ལྟ་བ་དེ་ཡིན། སྤྱིར་སངས་རྒྱས་པའི་ཆོས་ནས་ཕྱིན་ཅི་ལོག་གི་ལྟ་བ་ལ་སྒྲོ་སྐུར་གཉིས་ཏེ་སྒྲོ་འདོགས་ཀྱི་ལོག་ལྟ་དང་སྐུར་འདེབས་ཀྱི་ལོག་ལྟ་གཉིས་སུ་གསུངས་ཤིང་། འདི་དག་སེལ་བ་ལ་ཆོས་རབ་ཏུ་རྣམ་འབྱེད་ཀྱི་ཤེས་རབ་ལ་བསླབ་དགོས་པ་ཡིན། ལས་འབྲས་ལ་ཡིད་ཆེས་རྙེད་པའི་སྒོ་ནས་བླང་དོར་གྱི་ལག་ལེན་བྱེད་པ་ལ་སངས་རྒྱས་བཅོམ་ལྡན་འདས་ཀྱིས་གསུངས་པའི་གཞུང་དེ་དག་ལ་ཅུང་ཟད་རྒྱུས་ཡོད་པ་ཞིག་དགོས་ཤིང་། དེ་ལྟར་རྒྱུས་ཡོད་པའི་སྒོ་ནས་སངས་རྒྱས་ལ་སྐྱབས་སུ་འགྲོ་བ་དང་ཆོས་ལ་སྐྱབས་སུ་འགྲོ་བ། དགེ་འདུན་ལ་སྐྱབས་སུ་འགྲོ་བའི་སྐྱབས་འགྲོ་ཡོང་དགོས་ལ། སྐྱབས་སུ་སོང་སྟེ་སྐྱབས་འགྲོའི་བསླབ་བྱས་བསྡུས་པའི་མི་དགེ་བཅུ་སྤོང་གི་ཚུལ་ཁྲིམས་ཉམས་སུ་ལེན་པའི་སྒོ་ནས། བསོད་ནམས་མིན་པ་དང་པོར་བཟློག །ཅེས་གསུངས་པ་ལྟར་ཕྱི་མ་མངོན་མཐོའི་གོ་འཕང་སྒྲུབ་པར་བྱེད་པ་ཡིན། འདི་ལམ་རིམ་གྱི་འཁྲིད་ཚུལ་ལྟར་ན་སྐྱེས་བུ་ཆུང་ངུའི་ཆོས་སྐོར་གྱི་ཁོངས་སུ་གཏོགས།

དེ་ནས། བར་དུ་བདག་ནི་བཟློག་པ་དང་། །ཞེས་པས་ཐར་པ་སྒྲུབ་པའི་རྣམ་གཞག་གསུངས། དེ་ཡང་ཉོན་མོངས་དུག་གསུམ་དང་དེ་དག་གི་རྩ་བ་གཏི་མུག་བདེན་འཛིན་ཏེ་ཉོན་མོངས་པའི་སྒྲིབ་པས་ཐར་པ་འཐོབ་པ་ལ་གེགས་བྱེད་པ་ཡིན་ལ། དེ་དག་སྤོང་བ་ལ་བསླབ་པ་གསུམ་གྱི་ཉམས་ལེན་ལ་བརྟེན་དགོས་ཤིང་། བསླབ་པ་གསུམ་གྱི་ཉམས་ལེན་ལས་གཙོ་བོ་ཤེས་རབ་ཀྱི་བསླབ་པ་ཡིན། ངེས་འབྱུང་གི་བསམ་པས་ཟིན་པའི་ཚུལ་ཁྲིམས་ཀྱི་བསླབ་པ་ལ་ཡང་བར་མ་རབ་བྱུང་གི་ཚུལ་ཁྲིམས་དང་དགེ་ཚུལ་སློང་གི་ཚུལ་ཁྲིམས་སོགས་ཡོད་པ་ལྟར་ཁྱེད་ཚོའི་གྲས་སུ་ཡང་རབ་བྱུང་ཕོ་མོ་དང་དགེ་སློང་ཡང་མང་པོ་ཞིག་ཡོད། ཁྱིམ་པ་རྣམས་ཀྱིས་མཇུག་ཏུ་དགེ་བསྙེན་གྱི་སྡོམ་པ་གཟུང་རྒྱུ་ཡིན་པ་བཅས་དེ་དག་ཚུལ་ཁྲིམས་ཀྱི་བསླབ་པར་གཏོགས་པ་ཡིན།

སྤྱིར་ཚུལ་ཁྲིམས་ལ་རྣམ་གྲངས་མང་ཡང་ཉེས་སྤྱོད་སྡོམ་པའི་ཚུལ་ཁྲིམས་ཞེས་པ་གཙོ་བོ་གཞན་ལ་གནོད་པ་གཞི་དང་བཅས་པ་སྟེ་ཀུན་སློང་དང་བཅས་པ་སྡོམ་པའི་ཚུལ་ཁྲིམས་ཤིག་ལ་གོ་དགོས་ཤིང་ཚུལ་ཁྲིམས་ཀྱི་བསླབ་པའི་གཙོ་བོ་ཡང་དེ་ཡིན། མདོར་ན། ཚུལ་ཁྲིམས་ཚུལ་ཁྲིམས་ཞེས་པ་གཙོ་བོ་གཞན་ལ་གནོད་པ་སྡོམ་པའི་སྤྱོད་པ་ཞིག་ལ་གོ་ཞིང་། ཕྱོགས་གཞན་ཞིག་ནས་བཤད་ན། སྐྱེས་བུ་ཆུང་ངུའི་ལམ་རིམ་གྱིས་ཉོན་མོངས་པའི་དབང་གིས་བྱུང་བའི་ཉེས་སྤྱོད་སྡོམ་པ་དང་། སྐྱེས་བུ་འབྲིང་གི་ལམ་རིམ་གྱིས་ཉེས་སྤྱོད་གང་ལས་འབྱུང་བའི་རྒྱུ་ཉོན་མོངས་པ་སྤོང་བ་དང་། སྐྱེས་བུ་ཆེན་པོའི་ལམ་རིམ་གྱིས་ཉོན་མོངས་པས་བཞག་པའི་བག་ཆགས་སྤོང་བ་ཡིན་པས། བར་དུ་བདག་ནི་བཟློག་པ་དང་། །ཞེས་གསུངས་པ་ལྟར་སྐྱེས་བུ་འབྲིང་གི་ལམ་རིམ་གྱིས་བདག་འཛིན་གྱི་ཉོན་མོངས་པ་ཟློག་པར་བྱེད་པར་གསུངས།

ཐ་མར་ལྟ་ཞིག་ཀུན་བཟློག་པ། །ཞེས་པས་སྐྱེས་བུ་ཆེན་པོའི་ལམ་བྱང་ཆུབ་ཀྱི་སེམས་ལ་བློ་སྦྱངས་ཏེ་བྱང་ཆུབ་ཀྱི་སེམས་ཀྱི་རྒྱབ་རྟེན་ཡོད་པའི་སྟོང་ཉིད་ཀྱི་ལྟ་བ་ཤེས་སྒྲིབ་ཀྱི་གཉེན་པོར་བསྐྱེད་ནས་སྒོམ་པ་བསྟན། དེ་ནས། དེ་ཤེས་དེ་ནི་མཁས་པ་ཡིན། །ཞེས་གསུངས་ཏེ། སངས་རྒྱས་པའི་ཆོས་ཉམས་སུ་ལེན་པའི་ཚེ་རྒྱུ་འབྲས་ཀྱི་གོ་རིམ་མ་འཆོལ་བར་བློ་རིམ་གྱིས་སྦྱོང་བའི་ཚུལ་གོང་དུ་བཤད་པ་དེ་དག་གང་གིས་ཤེས་པ་དེ་ནི་མཁས་པ་ཡིན་ཞེས་གསུངས། དེ་ཡང་དཔེར་ན། སློབ་གྲྭ་ལྟ་བུར་མཚོན་ན་འཛིན་རིམ་དང་པོ་མ་འགྲིམས་པར་ཐོག་མ་ནས་མཐོ་རིམ་གྱི་སློབ་གྲྭར་ཕྱིན་ན་སློབ་གཉེར་སྤུས་དག་མི་འོང་བས། ཐོག་མར་འཛིན་གྲྭ་དང་པོར་ཕྱིན་ཏེ་ལས་སླ་བའི་རིགས་སྦྱོང་བ་དང་། དེ་ནས་འཛིན་གྲྭ་གཉིས་པ་སོགས་སུ་ཤེས་ཡོན་གྱི་རིམ་པ་ཅུང་ཟད་ཟབ་ཏུ་དང་ཕྲ་རུ་བཏང་སྟེ་སློབ་གཉེར་བྱེད་ཀྱི་ཡོད། དེ་དང་མཚུངས་པར་བློ་སྦྱོང་བའི་རིམ་པར་ཡང་ཐོག་མར་ཚེ་འདིའི་སྣང་ཤས་བཟློག་པ་དང་། དེ་ནས་ཕྱི་མའི་སྣང་ཤས་བཟློག་པ། དེ་ནས་ངེས་འབྱུང་གི་བསམ་པས་སྲིད་པའི་ཕུན་ཚོགས་ལས་བློ་ལྡོག་པ། དེ་ནས་རང་གཅིག་པུའི་དོན་དུ་མིན་པར་མཐའ་ཡས་པའི་སེམས་ཅན་ཐམས་ཅད་ཀྱི་དོན་སྒྲུབ་པའི་སེམས་བསྐྱེད་པ་སྟེ་དེ་ལྟར་བློ་རིམ་གྱིས་སྦྱངས་ཏེ་འགྲོ་དགོས་པ་ཡིན།

ཤེས་སྒྲིབ་ཆུང་ཕྲ་སྤོང་བ་སྔགས་ལམ་ཁོ་ནར་བརྟེན་པའི་རྒྱུ་མཚན།

ཐ་མར་ལྟ་ཞིག་ཀུན་བཟློག་པ། །ཞེས་གསུངས་ཏེ་མཐར་ཉོན་མོངས་པས་བཞག་པའི་བག་ཆགས་བཟློག་དགོས་ཤིང་། སྔགས་ལམ་དང་འབྲེལ་ནས་བཤད་ན་མདོ་ལམ་རྐྱང་པས་ཉོན་མོངས་པའི་བག་ཆགས་སམ་ཤེས་སྒྲིབ་བཟློག་པར་མི་ནུས། རྒྱུ་མཚན་ནི་ཤེས་བྱའི་སྒྲིབ་པ་ལ་ཕྲ་རགས་མང་པོ་ཡོད། ཀུན་མཁྱེན་བླ་མ་འཇམ་དབྱངས་བཞད་པས་གྲུབ་མཐའ་རྩ་བའི་ནང་། མདོ་སྔགས་གཉིས་ཀས་ཉོན་སྒྲིབ་ཀུན་ཟད་ནུས། །ཡུལ་མཆོག་བསྟན་ཀྱང་ཡུལ་ཅན་མཆོག་སྦས་བཞིན། །དྲི་གཙོ་བསྟན་ཀྱང་གཉེན་པོ་མཆོག་སྦས་ཕྱིར། །ཤེས་སྒྲིབ་ཆུང་ཕྲ་སྔགས་ལས་མདོས་མི་ནུས། །ཞེས་སྔགས་ལམ་ལ་མ་བརྟེན་པར་ཤེས་སྒྲིབ་ཕྲ་མོ་སྤོང་མི་ནུས་པར་གསུངས།

དེའི་རྒྱུ་མཚན་ནི། ཡུལ་གཙོ་བསྟན་ཀྱང་། ཞེས་གསུངས་པ་ལྟར་ཕ་རོལ་ཏུ་ཕྱིན་པའི་ཐེག་པའི་ལུགས་ལ་ཉོན་མོངས་པའི་གཉེན་པོའི་གཙོ་བོ་སྟོང་ཉིད་རྟོགས་པའི་ལྟ་བ་ཡིན་པས་དེའི་དམིགས་པ་ཡུལ་སྟོང་པ་ཉིད་ཀྱི་རྣམ་གཞག་ཕྱིན་ཅི་མ་ལོག་པར་རམ་དཔྱིས་ཕྱིན་པར་བསྟན་ཀྱང་། ཡུལ་ཅན་མཆོག་སྦས་བཞིན། །ཞེས་སྟོང་ཉིད་སྒོམ་བྱེད་ཀྱི་བློ་ལ་རང་རེའི་རྒྱུད་ཀྱི་ད་ལྟའི་བློ་འདི་མིན་པར་བློ་ཕྲ་བ་ཞིག་གིས་སྟོང་ཉིད་བསྒོམ་དགོས་པ་ཡིན་པས་ཁ་སང་བཤད་པ་ལྟར་བློ་རགས་པ་དང་ཕྲ་བ། ཤིན་ཏུ་ཕྲ་བའི་སྐོར་སྔགས་ཀྱི་གཞུང་ནས་བཤད་པ་ལས་ཕ་རོལ་ཏུ་ཕྱིན་པའི་ཐེག་པ་ནས་མ་གསུངས་པས་ཡུལ་གྱི་མཆོག་བསྟན་ཀྱང་ཡུལ་ཅན་གྱི་བློ་ཤིན་ཏུ་ཕྲ་བ་སྦས་པར་གསུངས། དྲི་གཙོ་བསྟན་ཀྱང་གཉེན་པོ་མཆོག་སྦས་ཕྱིར། །ཞེས་ཕ་རོལ་ཏུ་ཕྱིན་པའི་ཐེག་པ་ནས་དྲི་མའི་གཙོ་བོ་ཉོན་མོངས་པའི་སྒྲིབ་པ་དང་ཤེས་བྱའི་སྒྲིབ་པ་བསྟན་ཀྱང་། དེའི་གཉེན་པོ་སྟོང་ཉིད་མངོན་སུམ་དུ་རྟོགས་པའི་བློ་ཕྲ་མོའམ་རིག་སྟོང་དབྱེར་མེད། ཡང་ན། བདེ་སྟོང་ཟུང་འཇུག་གི་རྣམ་གཞག་མ་བསྟན་པར་གསུངས་པ་སྟེ། མདོར་ན། བློ་ཕྲ་མོས་སྟོང་ཉིད་བསྒོམ་དགོས་པར་གསུངས་པ་ཡིན།

སྤྱིར་བཏང་རྒྱུན་གྱི་ཆ་ནས་བཤད་ན་རགས་པ་གློ་བུར་བའི་སེམས་རྣམས་བརྟན་པོ་མེད་པས། རྣམ་འགྲེལ་དུ་སེམས་ལ་བརྟེན་པའི་ཡོན་ཏན་རྣམས་རྒྱུན་བརྟན་པར་གསུངས་པའི་མཐར་ཐུག་གི་དགོངས་པ་བཞེས་ས་གཉུག་མའི་སེམས་ཡིན། རགས་པ་གློ་བུར་བའི་སེམས་རྣམས་རྟེན་རགས་པ་ལ་བརྟེན་པ་ཡིན་པས་སྐྱེ་བ་རེ་རེ་ལེན་པའི་ཚེ་གསར་དུ་འགྲུབ་འོང་བ་ཡིན་ལ། རྒྱུད་ལས། ཐོག་མཐའ་མེད་པའི་སེམས་དཔའ་ནི། །རྡོ་རྗེ་སེམས་དཔའ་དགའ་བ་ཆེ། །ཞེས་གསུངས་པ་ལྟར་ཕྲ་བ་གཉུག་མའི་སེམས་དེ་ཐོག་མ་དང་མཐའ་མ་མེད་པ་ཡིན་པས་མཐར་སངས་རྒྱས་ཀྱི་སར་སོང་སྟེ་ཇི་སྲིད་ནམ་མཁའ་མ་ཟད་ཀྱི་བར་དུ་རྒྱུན་གནས་པར་གསུངས། ཕྲ་བ་གཉུག་མའི་སེམས་ལ་ཐོག་མ་ཡང་འཇོག་ཏུ་མི་རུང་སྟེ། གལ་ཏེ་བཞག་ན་བློ་དེ་རང་དང་རིགས་མི་མཐུན་པའི་ཆོས་ཀྱིས་ཉེར་ལེན་བྱས་པ་ལས་འབྱུང་དགོས་ལ་དེ་ལྟར་ཡོང་བ་མི་སྲིད། དཔེར་ན། ཕྱིའི་གཟུགས་ཅན་གྱི་ཆོས་ལ་མཚོན་ནའང་རང་གི་ཉེར་ལེན་དེ་རང་དང་རིགས་མཐུན་པ་ཞིག་དགོས་པ་ལས་ནང་ཤེས་པས་ཕྱི་གཟུགས་ཅན་གྱི་ཆོས་ཀྱི་ཉེར་ལེན་བྱེད་པར་མི་ནུས་ལ་ཕྱིའི་གཟུགས་ཅན་གྱི་ཆོས་ཀྱིས་ཀྱང་ནང་ཤེས་པའི་ཉེར་ལེན་བྱེད་མི་ནུས། དེས་ན་གཟུགས་ཅན་གྱི་ཆོས་ཀྱི་ཉེར་ལེན་ལ་གཟུགས་ཅན་ཞིག་དགོས་པ་ལྟར་ཤེས་པའི་ཉེར་ལེན་ལ་ཡང་ཤེས་པ་དགོས་པས་ཤེས་པ་ལ་ཐོག་མ་འཇོག་པར་མི་ནུས་པ་ཡིན།

ཤེས་པ་རགས་པའི་རིགས་རྣམས་ལ་ཐོག་མ་ཡོད་ཀྱང་དེ་དག་གི་དེ་མ་ཐག་རྐྱེན་མཐར་གཏུགས་ན་གཉུག་མའི་ཤེས་པར་ཐུག་འགྲོ་བ་ཡིན། གཉུག་མའི་ཤེས་པར་ཐོག་མ་བཞག་ཚེ་རང་དང་རིགས་མི་མཐུན་པའི་ཆོས་ལས་སྐྱེས་པར་ཁས་ལེན་དགོས་ལ་དེ་ལྟ་ན་ཧ་ཅང་ཐལ་བའི་སྐྱོན་འཇུག །ཕལ་ཆེར་ལོ་ལྔ་བཅུའི་གོང་དུ་སྒོ་མང་གི་སོག་པོ་རྒན་བློ་བཟང་དང་ངེད་གཉིས་ཐུག་པའི་སྐབས་ཤིག་སྐྱེ་བ་སྔ་ཕྱི་སྒྲུབ་པའི་སྐོར་ལ་ཕན་ཚུན་བཀའ་མོལ་བྱུང་། སྐབས་དེར་རྒན་གྱིས། རིག་པ་ཡིན་པའི་ཕྱིར་ཞེས་རིག་པའི་ཡ་མཐའ་ཐུག་མེད་དུ་སྒྲུབ་པའི་རྒྱུ་མཚན་འདིར་ཚིག་ཉུང་ངུ་ཞིག་ལས་མེད་ཀྱང་བསམ་བློ་ཤིན་ཏུ་གཏིང་ཟབ་པོ་གཏོང་རྒྱུ་ཡོད་ཅེས་གསུང་གི་འདུག །གསུངས་ཏེ་བཞད། འོན་ཀྱང་སྐབས་དེར་ཞིབ་ཚགས་པོའི་བཀའ་མོལ་གང་ཡང་མ་བྱུང་།

དབང་པོའི་ཤེས་པ་རགས་པ་རྣམས་དམིགས་རྐྱེན་ཕྱིའི་གཟུགས་སོགས་དང་བདག་རྐྱེན་ནང་གི་དབང་པོ་ལ་བརྟེན་ཅིང་། དེ་མ་ཐག་རྐྱེན་ལ་ཤེས་པ་གཞག་དགོས་ལ། དེ་ཡང་མཐར་གཏུགས་ནས་དཔྱད་ན་ཤེས་པ་ཕྲ་བ་ལ་ཐུག་འགྲོ་བ་ཡིན། དེ་ཡང་ཤེས་པ་ཕྲ་བ་དེ་གཉིད་དུས་དང་མངལ་དུ་ཉིང་མཚམས་སྦྱར་མ་ཐག་པའི་གནས་སྐབས་སོགས་སུ་ཡོང་བཞིན་ཡོད། མངལ་དུ་ཉིང་མཚམས་སྦྱར་མ་ཐག་པའི་གནས་སྐབས་སུ་སྐྱེ་མཆེད་དང་དབང་པོའི་ནུས་པ་ཡོད་ཀྱང་དེ་དག་གཞི་ནས་འགྲུབ་རྒྱུ་ཡིན། དེ་དག་ཀྱང་ཕར་གཏུགས་ན་གཉུག་མའི་ཤེས་པར་ཐུག་བཞིན་ཡོད། ཁ་སང་མདོར་ཙམ་བཤད་པ་ལྟར་གཉུག་མའི་ཤེས་པའི་འགྲོ་སྟངས་ལ་བསམ་བློ་བཏང་ན་སྐྱེ་བ་སྔ་ཕྱིའི་རྣམ་གཞག་བློར་འཆར་བ་ཞིག་ཡོང་བ་ཡིན། མདོར་ན། གཉུག་མ་ལྷན་ཅིག་སྐྱེས་པའི་འོད་གསལ་གྱིས་དེ་ཁོ་ན་ཉིད་རྟོགས་པའི་རྣལ་འབྱོར་ལ་བརྟེན་ནས་ཤེས་སྒྲིབ་ཕྲ་ཞིང་ཕྲ་བ་སྤོང་དགོས་པར་གསུངས།

རྫོགས་ཆེན་གྱི་ཐེག་པ་རིམ་དགུ་དང་གསང་བ་འདུས་པའི་རིམ་པ་ལྔ།

བཤད་རྒྱུད་རྡོ་རྗེ་གུར་ལས་གསུངས་པ་ལྟར་སྔགས་ལ་བྱ་རྒྱུད་དང་སྤྱོད་རྒྱུད། རྣལ་འབྱོར་རྒྱུད། རྣལ་འབྱོར་བླ་མེད་ཀྱི་རྒྱུད་བཞིའི་དབྱེ་བ་གསུངས་ཤིང་། སྔ་འགྱུར་གྱི་གཞུང་ལས། ཉན་ཐོས། རང་རྒྱལ། བྱང་སེམས། ཀྲི་ཡ། ཨུ་པ། ཡོ་ག །མཧཱ། ཨ་ནུ། ཨ་ཏི་སྟེ་ཐེག་པ་རིམ་པ་དགུའི་རྣམ་གཞག་གསུངས་ཤིང་གཉུག་མའི་འོད་གསལ་རྩལ་འདོན་བྱེད་པའི་ཕྱིར་དུ་ས་བཅད་འདི་ལྟར་ཕྱེ་བ་ལེགས་པོར་སྣང་། མཧཱ་ཞེས་པ་བསྐྱེད་པ་མཧཱ་ཡོ་ག་སྟེ་སྒྲུབ་པ་བཀའ་བརྒྱད་ཀྱིས་མཚོན་པའི་ལྷ་ཡི་རྣལ་འབྱོར་གཙོར་འདོན་བྱེད་ཅིང་། ཨ་ནུ་ཞེས་པ་ལུང་ཨ་ནུ་ཡོ་ག་སྟེ་རྩ་རླུང་ཐིག་ལེའི་ཉམས་ལེན་གྱི་རིགས་རྩལ་འདོན་བྱེད་པ་དང་། ཨ་ཏི་ཞེས་པ་རྫོགས་པ་ཆེན་པོ་ཨ་ཏི་ཡོ་ག་སྟེ་སྐབས་དེར་ཡེ་ཤེས་སམ་རིག་པ་ལམ་བྱེད་ཀྱི་ཉམས་ལེན་རྩལ་འདོན་བྱེད་པ་ཡིན་པས། ཐེག་བརྒྱད་བློ་ཡི་གྲུབ་མཐའ། ཞེས་སེམས་ལམ་བྱེད་ཀྱི་གྲུབ་མཐའ་འོག་མ་དེ་དག་ལས་འདས་པ་ཡིན། རགས་པ་གློ་བུར་བའི་སེམས་བག་ལ་ཞ་བར་བྱེད་པའི་མན་ངག་ལ་མི་འདྲ་བའི་ཁྱད་པར་ཅུང་ཟད་ཡོད་ཀྱང་གསང་སྔགས་གསར་མའི་བླ་མེད་ཀྱི་རྒྱུད་དུ་གོང་གི་ཉམས་ལེན་དེ་དག་ཚང་ཡོད། བླ་མེད་ཀྱི་རྒྱུད་ལ་རྣལ་འབྱོར་བླ་ན་མེད་པ་ཞེས་བརྗོད་པའི་རྒྱུ་མཚན་གཙོ་བོ་ནི་གཉུག་མའི་འོད་གསལ་ལ་ཐུག་ཡོད།

གསང་སྔགས་གསར་མའི་གཞུང་ལས་གཉུག་མའི་འོད་གསལ་གྱི་ངོ་སྤྲོད་ཞིབ་ཕྲ་མཛད་པའི་གཞུང་ཟབ་ཤོས་དང་རྒྱས་ཤོས་ནི་གསང་བ་འདུས་པའི་གཞུང་ཡིན། ཀླུ་སྒྲུབ་ཀྱིས་ལུས་དབེན། ངག་དབེན། སེམས་དབེན། སྒྱུ་ལུས། འོད་གསལ། ཟུང་འཇུག་ཅེས་རིམ་པ་ལྔ་གསུངས་པ་ལས་སེམས་དབེན་གྱི་སྐབས་ནས་གཉུག་མའི་འོད་གསལ་གྱི་ཉམས་ལེན་ཐོན་བཞིན་ཡོད། རྫོགས་ཆེན་ལྟར་ན་གཉུག་མ་ལྷན་ཅིག་སྐྱེས་པའི་འོད་གསལ་ཡུལ་འཇལ་རུང་གི་རྣམ་པར་བསྐྱེད་པའི་ཐབས་དེ་ལུང་ཨ་ནུ་ཡོ་གའི་སྐབས་ནས་བསྟན་པ་ཡིན། གསང་འདུས་ལྟར་ན་སེམས་དབེན་གྱི་ཉམས་ལེན་ལ་བརྟེན་ནས་རགས་པ་གློ་བུར་བའི་རྟོག་ཚོགས་སམ་རང་བཞིན་བརྒྱད་ཅུའི་ཀུན་རྟོག་བཀག་སྟེ་སྣང་བ་དང་མཆེད་པ། ཐོབ་པའི་ཡེ་ཤེས་བཅས་བསྐྱེད་ནས་དེའི་རྗེས་སུ་ཐམས་ཅད་སྟོང་པ་འོད་གསལ་མངོན་དུ་བྱེད་པ་ཡིན་ལ། འོད་གསལ་དེ་ཉིད་ཤེས་པའི་ནང་གི་ཆེས་ཕྲ་ཤོས་དེ་ཡིན། རང་རེ་འཆི་བའི་གནས་སྐབས་སུ་འོད་གསལ་མངོན་དུ་འགྱུར་བཞིན་ཡོད་ཀྱང་དེ་ལས་དབང་ལ་བརྟེན་ནས་འབྱུང་བ་ལས་ཡུལ་འཇལ་རུང་གི་རྣམ་པར་བསྐྱེད་མི་ནུས།

རགས་པ་གློ་བུར་བའི་བློ་རྣམས་རིམ་གྱིས་ཐིམ་སྟེ་བསྒོམས་སྟོབས་སམ་རྣལ་འབྱོར་གྱི་སྟོབས་ལ་བརྟེན་ནས་ལུགས་འབྱུང་གི་སྣང་མཆེད་ཐོབ་གསུམ་བསྐྱེད་དེ་དེའི་རྗེས་སུ་ཐམས་ཅད་སྟོང་པ་འོད་གསལ་འཆར་བ་དང་། ཡང་འོད་གསལ་དེ་ལས་སླར་ལུགས་ལྡོག་གི་ཉེར་ཐོབ་དང་མཆེད་པ། སྣང་བ། དེ་ནས་རང་བཞིན་བརྒྱད་ཅུའི་ཀུན་རྟོག་བཅས་རིམ་གྱིས་ཤར་འོང་བ་ཡིན། མདོར་ན། ཡུལ་མཆོག་བསྟན་ཀྱང་ཡུལ་ཅན་མཆོག་སྦས་བཞིན། །ཞེས་པ་དེ་ལྟར་བསམ་བློ་གཏོང་དགོས།

དེ་ལྟ་བུའི་སྒོ་ནས་གསང་སྔགས་རྡོ་རྗེ་ཐེག་པའི་ཟབ་ཁྱད་དམ་གནད་འགག་ཤེས་དགོས་ཀྱི། ལྷ་བསྒོམ་རྒྱུ་ཡོད་པ་ཙམ་དང་ལྷ་རྫིག་པོ་ཡོད་པ་ཙམ་གྱིས་མི་ཕན། སྔགས་བླ་མེད་ཀྱི་བསྐྱེད་རིམ་གྱི་དགོས་དོན་གཙོ་བོ་ལྷ་སྐུ་སྒོམ་པ་དང་དེ་ལ་ང་རྒྱལ་འཇོག་ཅིང་གསལ་སྣང་འདོན་རྒྱུ་དེ་མིན། གཙོ་བོ་ནི་འཆི་བ་ཆོས་སྐུའི་ལམ་འཁྱེར། བར་དོ་ལོངས་སྐུའི་ལམ་འཁྱེར། སྐྱེ་བ་སྤྲུལ་སྐུའི་ལམ་འཁྱེར་ཏེ་སྐུ་གསུམ་ལམ་འཁྱེར་བསྒོམ་རྒྱུ་དེ་ཡིན། འབྲས་བུའི་ས་ཡི་ཆོས་ལོངས་སྤྲུལ་གསུམ་པོ་དེ་མཐུན་པའི་རྒྱུ་ལས་སྐྱེ་དགོས་པ་ཡིན་པས་ལམ་དུས་ཀྱི་ཆོས་སྐུ་དང་ལོངས་སྐུ། སྤྲུལ་སྐུ་བཅས་བསྒྲུབ་དགོས་ལ། དེ་དག་གི་སྨིན་བྱེད་ལྟ་བུར་བསྐྱེད་རིམ་གྱི་གནས་སྐབས་སུ་འཆི་བ་ཆོས་སྐུ་དང་སྦྱར་བ། བར་དོ་ལོངས་སྐུ་དང་སྦྱར་བ། སྐྱེ་བ་སྤྲུལ་སྐུ་དང་སྦྱར་བའི་སྐུ་གསུམ་ལམ་འཁྱེར་གྱི་ཉམས་ལེན་སྔོན་དུ་འགྲོ་དགོས།

རྒྱུད་སྡེ་འོག་མས་གོང་མའི་རྨང་འདིང་ཚུལ།

རྣལ་འབྱོར་རྒྱུད་མན་ཆད་ཀྱི་རྒྱུད་སྡེ་རྣམས་སུ་དེ་ལྟ་བུའི་ཉམས་ལེན་ཞིབ་ཚགས་གསུངས་མེད་ཀྱང་། ལྷ་གང་བསྐྱེད་ཀྱང་སྟོང་སྦྱངས་ཀྱི་ལམ་ནས་བསྐྱེད་དགོས་པར་གསུངས་ཡོད་པས་སྔགས་བླ་མེད་ཀྱི་བསྐྱེད་རིམ་སྒོམ་པའི་གནས་སྐབས་ཀྱི་འཆི་བ་ཆོས་སྐུའི་ལམ་འཁྱེར་གྱི་གཞི་མ་ལྟ་བུ་དེར་ཚང་ཡོད། དེ་ནས་སྔགས་བླ་མེད་ཀྱི་བར་དོ་ལོངས་སྐུའི་ལམ་འཁྱེར་སྐབས་ས་བོན་བསྐྱེད་པ་སོགས་ཀྱི་རྣམ་གཞག་གསུངས་པ་ལྟར་རྒྱུད་སྡེ་འོག་མའི་སྐབས་སུ་ཡང་ཐོག་མར་སྟོང་སྦྱངས་དང་དེ་ནས་ས་བོན་བསྐྱེད་པའི་རྣམ་གཞག་དང་ཕྱག་མཚན་གསལ་འདེབས་ཚུལ་གསུངས་ཡོད་པས་དེས་སྔགས་བླ་མེད་ཀྱི་བར་དོ་ལོངས་སྐུའི་ལམ་འཁྱེར་གྱི་རྨང་གཞི་ལྟ་བུ་བཏིངས་ཡོད། དེ་ནས་བྱ་རྒྱུད་ལྟ་བུར་མཚོན་ན་སྟོང་པའི་ལྷ་དང་སྒྲ་ཡི་ལྷ། ཡི་གེའི་ལྷ་སོགས་ཀྱི་རྣམ་གཞག་གསུངས་ཏེ་ལྷ་སྐུ་རྫོགས་པར་བསྐྱེད་པའི་ཚུལ་གསུངས་ཤིང་། སྤྱིར་ནས་ལྷ་ཡི་རྣལ་འབྱོར་ཞིག་ཡིན་ཕྱིན་ཆད་བྱ་རྒྱུད་ནས་བཟུང་སྔགས་བླ་མེད་ཀྱི་བར་ཐམས་ཅད་ཀྱིས་ཐོག་མར་སྟོང་པ་ཉིད་དུ་གྱུར། སྟོང་པའི་ངང་ལས་ཞེས་གསུངས་ཏེ་སྟོང་སྦྱངས་བྱས་པ་ལས་ལྷ་བསྐྱེད་པའི་ཚུལ་གསུངས་པ་དེས་རྒྱུད་སྡེ་གོང་མའི་རྨང་གཞི་ལྟ་བུ་འདིང་བཞིན་ཡོད་ལ། དེ་ནས་རྒྱུད་སྡེ་འོག་མ་ལས་གོང་མ་ཕྲ་རུ་ཕྲ་རུ་ཕྱིན་ཏེ་རྣལ་འབྱོར་རྒྱུད་ཀྱི་སྐབས་སུ་འབྲས་བུ་ལམ་བྱེད་ཀྱི་རྣམ་པ་ཟུར་ཙམ་ཞིག་གསུངས་ཤིང་། རྣལ་འབྱོར་བླ་མེད་ཀྱི་ཚེ་སྐུ་གསུམ་ལམ་འཁྱེར་གྱི་རྣམ་གཞག་ཤིན་ཏུ་གསལ་པོར་གསུངས་ཡོད།

འབྲས་བུའི་སྐུ་གསུམ་འགྲུབ་པའི་ཉེ་རྒྱུའི་ཚུལ་དུ་རྫོགས་རིམ་གྱི་གནས་སྐབས་སུ་འོད་གསལ་ཆོས་སྐུ་དང་། དེ་ལས་ཤར་བའི་ལོངས་སྐུ། དེས་དག་མ་དག་གི་ཞིང་དུ་གདུལ་བྱའི་དོན་མཛད་པའི་སྤྲུལ་སྐུའི་རྣམ་གཞག་གསུངས་ཏེ། མདོར་ན། ལམ་འོག་མ་འོག་མ་ནས་གོང་མ་གོང་མར་བགྲོད་པའི་རིམ་པ་ཧ་ཅང་ཞིབ་ཚགས་བསྒྲིགས་ཡོད། སྔགས་ཀྱི་ཟབ་ཁྱད་གཙོ་བོ་རྣལ་འབྱོར་བླ་མེད་ཀྱི་གཞུང་ནས་ཐོན་དགོས་ཤིང་། དེའི་སྔོན་འགྲོའམ་རྨང་གཞི་ལྟ་བུ་བྱ་རྒྱུད་ཀྱི་གནས་སྐབས་ནས་བཏིངས་ཡོད། དེ་ཡང་ཕྱིའི་བྱ་བ་ཁྲུས་དང་གཙང་སྦྲ་སོགས་གཙོ་བོར་སྟོན་པ་བྱ་རྒྱུད། ནང་གི་ཏིང་ངེ་འཛིན་གཙོ་བོར་བྱེད་པའི་སྤྱོད་རྒྱུད་དང་། དེ་ནས་རྣལ་འབྱོར་གྱི་རྒྱུད། རྣལ་འབྱོར་བླ་མེད་ཀྱི་རྒྱུད་བཅས་གསུངས་ཤིང་། དེ་དག་ལ་ཐོག་མར་གོ་བ་ལེགས་པར་རྙེད་པར་བྱས་ཏེ་ལམ་ཉམས་ལེན་ལེགས་པོ་ཞིག་འོང་བ་ལ། དེ་དག་གི་དོན་བསམ་པའི་ནུས་པ་ལྡན་པའི་ལུས་རྟེན་འདི་ཉིད་ཤིན་ཏུ་གལ་ཆེ་བས། ཚེ་རིང་དུ་གནས་པའི་ཐབས་བྱེད་དགོས་པ་དང་དེའི་ཆེད་དུ་སྔགས་ཀྱི་གཞུང་ཁག་ནས་ཚེ་ཡི་ལྷ་མང་པོ་ཞིག་གསུངས་ཡོད། མི་ཚེ་སྡིག་ལ་བསྐྱལ་ཏེ་ཚེ་རིང་པོ་བསྡད་པས་མི་ཕན་པས་མི་ཚེ་དོན་དང་ལྡན་པ་ཞིག་དང་རྣམ་མཁྱེན་སྒྲུབ་པའི་རྟེན་དུ་བསྒྱུར་བའི་སྒོ་ནས་ཚེ་རིང་དུ་གནས་ཐུབ་པ་ཞིག་བྱུང་ན་དགོས་པ་དང་ལྡན་པ་ཡིན། དེ་མིན་བཀའ་གདམས་གོང་མའི་གསུང་སྒྲོས་ལ། སྡིག་ཅན་ཚེ་ཐུང་བར་ཤོག་ཅེས་གསུང་སྲོལ་ཡོད་པ་ལྟར་སྡིག་པ་གསོག་མཁན་གྱི་མི་རྣམས་ཚེ་ཐུང་བ་ཡོང་བའི་སྨོན་ལམ་བསྐྱོན་ཡོད། འདི་ལེགས་པོ་རེད། དཔེར་ན། རང་རེའི་སྤྱི་ཚོགས་ནང་རྙོག་གྲ་བཟོ་མཁན་གྱི་རིགས་རྣམས་ཚེ་ཐུང་ཙམ་བྱུང་ན་རྙོག་གྲ་ཉུང་བ་ཡོད། གསུངས་ཏེ་བཞད།

ཚེ་རིང་དུ་གནས་པའི་རྐྱེན་གཙོ་བོ་འཕྲོད་བསྟེན་ཡིན།

གང་ལྟར་མི་ཚེ་དོན་དང་ལྡན་པ་ཞིག་སྐྱེལ་བའི་མཐུན་རྐྱེན་དུ་ཚེ་རིང་དུ་གནས་དགོས་ལ། ཚེ་རིང་དུ་གནས་པའི་རྒྱུ་རྐྱེན་གཙོ་བོ་འཕྲོད་བསྟེན་ལེགས་པོ་བྱེད་རྒྱུ་དེ་ཡིན། དེ་ཡང་རང་རེའི་ལམ་རིམ་གྱི་གཞུང་ལས་ཐུན་དང་ཐུན་མཚམས་ཀྱི་རྣལ་འབྱོར་གཉིས་སུ་གསུངས་པའི་ཐུན་མཚམས་ཀྱི་རྣལ་འབྱོར་སྐབས་ཟས་ཀྱི་ཚོད་རིག་པ་ཞེས་གསུངས་པ་ཤིན་ཏུ་གལ་ཆེན་པོ་ཡིན། ཟས་ཀྱི་ཚོད་རིག་པ་བྱུང་ན་གཟུགས་པོའི་གནས་སྟངས་སྙོམས་པོ་ཡོང་ལ་ཚད་ལས་བརྒལ་བ་ཟོས་ན་ལུས་ཤིན་ཏུ་བརྒྱགས་པར་གྱུར་ཏེ་དཀའ་ངལ་འཕྲད་ཀྱི་ཡོད། གསུངས་ཏེ་བཞད། སྐམས་ན་སྐམ་པའི་སེམས་ཁྲལ་དང་བརྒྱགས་ན་བརྒྱགས་པའི་སེམས་ཁྲལ་ཞིག་ཡོད་སྟབས་ལུས་ཀྱི་གནས་སྟངས་སྙོམས་པོ་ཞིག་འོང་བར་ཟས་ཀྱི་ཚོད་རིག་པ་དགོས་རྒྱུ་གལ་ཆེན་པོ་ཡིན།

དེ་ཡང་ཡོ་ག་རྩེ་བ་སོགས་ལུས་ཀྱི་འཕྲོད་བསྟེན་བྱ་རྒྱུ་གལ་ཆེན་པོ་ཡིན། ངོས་ཀྱིས་ཆོས་ཞུ་སའི་རྫོགས་ཆེན་གྱི་བླ་མ་ཧ་ཅང་ཡག་པོ་ཞིག་ཡོད། ཁོང་ཕལ་ཆེར་དགུང་ལོ་བརྒྱད་ཅུ་གྱ་བརྒྱད་གྱ་དགུར་ཕེབས་ཡོད། ཁོང་གིས། བླ་ཆེན་མི་ཆེན་གྱི་གོམ་པ་སྤོས་པས་མི་ཕན་པས་འདི་ལྟར་རྒྱུག་ཤར་གློད་དགོས་ཞེས་སྟངས་ཀ་དང་བཅས་གསུང་གི་ཡོད། གསུངས་ཏེ་བཞད། དེས་ན་གཙོ་བོ་འཕྲོད་བསྟེན་བྱ་རྒྱུ་དང་དེ་ནས་དེང་སྐབས་དུས་ནས་དུས་སུ་ལུས་ཀྱི་གནས་སྟངས་བརྟག་དཔྱད་བྱེད་པ་དང་། བརྟག་དཔྱད་བྱས་ཏེ་ནད་རིགས་སྔོན་འགོག་གི་སྨན་བཅོས་དང་སྤྱོད་ལམ་སྐྱོང་བ་སོགས་བྱ་རྒྱུ་གལ་ཆེན་པོ་ཡིན། དེ་དག་གི་སྟེང་ཚེ་ལྷ་མི་འདྲ་བ་མང་པོ་ཡོད་པའི་ནང་ནས་རང་གི་ཁམས་མོས་དང་མཐུན་པའི་ཚེ་ལྷ་ཞིག་བསྟེན་ཏེ་དེའི་སྒོམ་སྒྲུབ་དང་བཟླས་པ་བགྲང་བ། ཚེ་སྒྲུབ་སོགས་བྱས་ན་ཕན་ཡོན་ཡོད།

དགེ་བསྙེན་གྱི་སྡོམ་པ་འབོགས་ཆོག །

དེ་རིང་འདིར་རྗེ་བཙུན་སྒྲོལ་དཀར་གྱི་ཚེ་དབང་བྱ་རྒྱུ་ཡིན་པས་ཐོག་མར་དགེ་བསྙེན་སྒྲུབ་པ་ལ། སྤྱིར་དགེ་བསྙེན་ལ་རིགས་མི་འདྲ་བ་མང་དུ་ཡོད། དེ་ཡང་བསླབ་གཞི་ལ་མི་གསོད་པ། རྐུ་བྱེད་པ། ལོག་གཡེམ་བྱེད་པ། མི་ཆོས་བླ་མའི་རྫུན་སྨྲ་བ། ཆང་འཐུང་བ་བཅས་ལྔ་པོ་སྤོང་བ་དེ་ཡིན། ཚངས་སྤྱོད་དགེ་བསྙེན་ཞེས་བསླབ་གཞི་གཞན་བཞིའི་སྟེང་མི་ཚངས་སྤྱོད་སྤོང་བའི་དགེ་བསྙེན་དང་། ལོག་གཡེམ་སྤོང་བ་དང་འབྲེལ་བའི་ཡོངས་རྫོགས་དགེ་བསྙེན་སོགས་ཡོད། མི་ཆོས་བླ་མའི་རྫུན་ཞེས་པ་རང་ལ་ཟབ་པ་དང་རྒྱ་ཆེ་བའི་རྟོགས་པ་མེད་ཀྱང་ཡོད་མདོག་བྱེད་པར་གོ་བས་ངོས་དང་འདྲ་བར་བཞུགས་ཁྲིའི་སྟེང་དུ་བསྡད་དེ་ཆོས་འཆད་མཁན་ལ་ཡོང་རྒྱུའི་ཉེན་ཁ་ཡོད་པ་ལས། ཁྱེད་ཚོ་མི་སྤྱིར་བཏང་བའི་རིགས་ལ་ཡོང་ཉེན་མེད།

ངོས་ཀྱིས་ང་ལ་རྫུ་འཕྲུལ་ཡོད། ང་ལ་མངོན་ཤེས་ཡོད་ཅེས་རྗོད་ཚེ་ཁྱེད་ཚོ་འགའ་ཞིག་གིས་ཡིད་ཆེས་བྱེད་སྲིད། ངོས་ཀྱིས་འདུ་ཤེས་བསྒྱུར་ཏེ་མགོ་སྐོར་གཏོང་འདོད་ཀྱི་བསམ་པས་དེ་ལྟར་བཤད་ན་མི་ཆོས་བླ་མའི་རྫུན་དུ་འགྱུར་བས་ངོས་དགེ་སློང་མིན་པར་འགྱུར་བ་ཡིན། དེས་ན་སྤྱིར་བཏང་གི་མིའི་རིགས་ལ་རྫུན་ཆུང་ངུའི་རིགས་ལས་མི་ཆོས་བླ་མའི་རྫུན་འབྱུང་བའི་ཉེན་ཁ་མེད། སྐད་ཆ་མང་པོ་བཤད་པའི་སྐབས་མཚམས་རེར་ཁའི་ཟུར་ནས་རྫུན་ཆུང་ངུའི་རིགས་དེ་འདྲ་ཤོར་འགྲོ་བཞིན་ཡོད། གསུངས་ཏེ་བཞད། ༸གོང་ས་ལྔ་པ་ཆེན་པོས་རང་རྣམ་དཱུ་ཀུ་ལའི་གོས་བཟང་ནང་། སྐབས་ཤིག་མི་ཞིག་དང་ཐུག་པའི་སྐབས་རྫུན་ཕྲ་མོ་ཞིག་ཤོར་སོང་ཞེས་བྲིས་ཡོད། གསུངས་ཏེ་བཞད།

མི་ཆོས་བླ་མའི་རྫུན་ཞེས་པ་རང་ལ་རྟོགས་པའི་ཡོན་ཏན་མེད་ཀྱང་ཡོད་ཅེས་འདུ་ཤེས་བསྒྱུར་ནས་བཤད་པའི་རྫུན་ལ་གོ་བས་མི་སྤྱིར་བཏང་གི་རིགས་ལ་ཡོང་བའི་ཉེན་ཁ་མེད། ཁྱེད་ཚོར་ཡོང་བའི་ཉེན་ཁ་གཅིག་ནི་ཆང་འཐུང་རྒྱུ་དེ་ཡིན། ཁྱེད་ཚོས་མོ་ཐའི་ཞེས་པའི་ཆང་ཞིག་འཐུང་གི་ཡོད་པ་ལྟར་ཆང་འཐུང་རྒྱུ་མེད། སྔར་གླིང་རིན་པོ་ཆེའི་སྐུ་མདུན་དུ་དྷརྨ་སཱ་ལཱའི་པ་ལགས་ཤིག་དགེ་བསྙེན་བསྒྲུབས་ཤིང་། སྐབས་དེར་ཡོངས་འཛིན་རིན་པོ་ཆེས་ཡོངས་རྫོགས་དགེ་བསྙེན་བསྒྲུབ་པ་ལ་ཆང་སྤོང་དགོས་གསུངས་པར། པ་ལགས་དེས་མགོ་འཕུར་བཞིན་ཆང་གཏན་ནས་སྤོང་ཐུབ་པ་མི་འདུག་ཅེས་ཞུས། སྐྱབས་སུ་མཆི། ཡོངས་འཛིན་རིན་པོ་ཆེ་ཐུགས་རྗེ་ཆེན་པོའི་བདག་ཉིད་ཡིན་པས། འོ་ན་སྐྱོན་མེད། ཆང་མང་པོ་མ་འཐུང་། ཉུང་ཙམ་ཉུང་ཙམ་འཐུངས་ཞེས་གསུངས་པ་རེད། གསུངས་ཏེ་བཞད། དེ་དང་མཚུངས་པར་ངོས་ཀྱིས་ཀྱང་འདིར་ཁྱེད་ཚོར། ཆང་གཏན་དུ་སྤོང་ཐུབ་པ་བྱུང་ན་སྤོངས། གལ་ཏེ་ལུས་ཀྱི་འཕྲོད་བསྟེན་དང་འབྲེལ་བའི་དགོས་པ་རྒྱུ་མཚན་དམིགས་བསལ་ཅན་ཡོད་ན་ཉུང་ཙམ་ཉུང་ཙམ་བཏུང་ན་འགྲིགས་ཀྱང་ར་རོ་བའི་བར་འཐུང་རྒྱུ་མེད་ལ། རབ་བྱུང་ན་གཏན་ནས་སྤོང་ཐུབ་པ་བྱོས་ཞེས་བཤད་རྒྱུ་ཡིན།

སངས་རྒྱས་བཅོམ་ལྡན་འདས་ཀྱིས་ང་ལ་སྟོན་པར་སྨྲ་བ་རྣམས་ཀྱིས་ཆང་རྩྭ་རྩེའི་ཟིལ་པ་ཙམ་ཡང་འཐུང་དུ་མི་རུང་ཞེས་གསུངས་ཡོད། སྤྱིར་ཆང་བཏུངས་པ་ཙམ་ལ་ཉེས་པ་ཆེ་བ་མེད་ཀྱང་དེའི་དབང་གིས་ར་རོས་ཏེ་དྲན་ཤེས་བག་ཡོད་སོགས་ཉམས་པའི་སྐྱོན་ཡོད་པའི་ཆ་ནས་དེ་ལྟར་གསུངས་པ་ཡིན། དེས་ན་ཆང་གིས་མྱོས་ཏེ་སྤྱོད་པ་གྱ་ཚོམ་དུ་འཇུག་པའི་ཉེན་ཁ་ཡོད་པས་འདིར་ཆང་སྤོང་བ་དང་བཅས་པའི་བསླབ་གཞི་ལྔ་འཛིན་པའི་དགེ་བསྙེན་གྱི་སྡོམ་པ་གཟུང་རྒྱུ་ཡིན།

སྤྱིར་ཉིན་ཞག་ཕྲུགས་གཅིག་གི་སྡོམ་པ་ལེན་པ་ལྟ་བུ་ཡོད་ཀྱང་། དགེ་བསྙེན་གྱི་བསླབ་གཞི་ལྔ་པོ་འདི་མ་ཤིའི་བར་གྱི་མི་ཚེ་གཅིག་གི་རིང་བསྲུང་དགོས་པས་ཁྱེད་ཚོ་སེམས་ཤུགས་དང་དོན་གཉེར་ཅན་རྣམས་དགེ་བསྙེན་བསྒྲུབ་རྒྱུ་ཡིན་ལ། གལ་ཏེ་བསླབ་གཞི་ལྔ་པོ་ཆ་ཚང་བསྲུང་མི་ནུས་པར་བསླབ་པའི་གཞི་གཅིག་ཙམ་མམ་གཉིས་ཙམ། གསུམ་ཙམ་བསྲུང་ནུས་པ་རྣམས་ལ་ཡང་སྣ་གཅིག་སྤྱོད་པ་དང་སྣ་འགའ་སྤྱོད་པ། ཕལ་ཆེར་སྤྱོད་པ་ཞེས་པའི་དགེ་བསྙེན་གྱི་སྡོམ་པ་གཟུང་རྒྱུ་དང་། ཡོངས་རྫོགས་སྤྱོད་མཁན་ལ་ཡོངས་རྫོགས་དགེ་བསྙེན་གྱི་སྡོམ་པ་གཟུང་རྒྱུ་གསུངས། གལ་ཏེ་བསླབ་གཞི་ཡོངས་རྫོགས་བསྲུང་རྒྱུར་དཀའ་ངལ་ཡོད་པ་དེ་འདྲ་ཡིན་ན་བསླབ་གཞི་སྣ་གཅིག་གམ་སྣ་གཉིས་ལྟ་བུ་མི་ཚེའི་རིང་བསྲུང་བས་ཀྱང་རུང་བ་ཡིན།

དེས་ན་ཐོག་མར་སྟོན་པ་སངས་རྒྱས་ཀྱི་སྐུ་བརྙན་ལ་སངས་རྒྱས་དངོས་ཡིན་སྙམ་པའི་འདུ་ཤེས་ཀྱི་སྒོ་ནས་ཕྱག་གསུམ་འཚོལ་ཅིག །དེ་ནས་དགེ་བསྙེན་གྱི་སྡོམ་པ་འབོག་པར་བྱེད་པོ་ངོས་ཡིན་པས་ངོས་ལ་ཡང་ཕྱག་གསུམ་འཚོལ་ཅིག །སྡོམ་པ་ཇི་འདྲ་ཞིག་ལེན་ཡང་སྐྱབས་འགྲོ་རྩོམ་བྱེད་དུ་བྱས་ནས་བླང་དགོས་པ་ཡིན་པས་ཁ་ས་ཁ་ཉིན་བཤད་ཟིན་པ་ལྟར་སྨྲ་བ་ཟླ་མེད་པའི་སྟོན་པ་སངས་རྒྱས་བཅོམ་ལྡན་འདས་དེ་རང་རེ་ཐར་པ་འདོད་པ་རྣམས་ཀྱི་སྐྱབས་གནས་མཐར་ཐུག་པ་དེ་ཡིན་ཞིང་། དེས་བསྟན་པའི་འགོག་ལམ་གྱིས་བསྡུས་པའི་ཆོས་དཀོན་མཆོག་དེ་ཆོས་ངོ་མ་དང་། ཆོས་ཉམས་སུ་བླངས་ཏེ་འགོག་ལམ་གྱི་ཡོན་ཏན་གང་ཡང་རུང་བའམ་ལམ་བདེན་ཐོག་མར་མངོན་དུ་བྱས་པའི་འཕགས་པ་ཚུན་ཆད་འཕགས་པའི་དགེ་འདུན་ནམ་སྐྱབས་གནས་དགེ་འདུན་ཏེ། དེ་ལྟ་བུའི་མཆོག་གསུམ་ལ་སྐྱབས་སུ་འགྲོ་བ་སྔོན་དུ་འགྲོ་བའི་སྒོ་ནས་རང་རྒྱུད་ཀྱི་འཁོར་བར་འཕེན་བྱེད་ཀྱི་ལས་དང་ཉོན་མོངས་སྤངས་པའི་མཐའ་ཡི་ཆོས་དཀོན་མཆོག་ཏུ་གྱུར་པ་བྲལ་བའི་ཡོན་ཏན་དེ་ཉིད་མངོན་དུ་བྱ་སྙམ་པ་དང་། དེ་ཡང་ཁ་ས་ཁ་ཉིན་ཞུས་ཟིན་པ་ལྟར་རང་ཙམ་དུ་མ་ཟད་ནམ་མཁའི་མཐས་གཏུགས་པའི་སེམས་ཅན་མཐའ་དག་གི་རྒྱུད་ཀྱི་ཉོན་མོངས་བག་ཆགས་དང་བཅས་པ་སྦྱང་བར་བྱ་སྙམ་པའི་བློ་བསྐྱེད་དགོས། དེ་ལྟར་འཕྲལ་དུ་རང་ཉིད་ཉོན་མོངས་པའི་གཞན་དབང་དུ་མི་གཏོང་བར་ཉོན་མོངས་སྤངས་པའི་བྲལ་བའི་ཡོན་ཏན་མངོན་དུ་བྱ་སྙམ་པའི་ཐར་པ་དོན་གཉེར་གྱི་བློ་བསྐྱེད་པའི་སྒོ་ནས་སྡོམ་པ་གཟུང་དགོས་པ་ཡིན།

ད་ལྟ་རང་རེ་རྣམས་ཉོན་མོངས་ལ་གཉེན་པོ་བསྟེན་རྒྱུ་ཕར་ཟད་ཉོན་མོངས་པའི་གཞན་དབང་དུ་སོང་ནས་གནས་ཡོད་པས། གོང་དུ། བསོད་ནམས་མིན་པ་དང་པོར་བཟློག །ཅེས་པའི་དོན་བཤད་པ་ལྟར་རིམ་པ་དང་པོའི་ཚུལ་དུ་ཉོན་མོངས་པའི་ཉེས་སྤྱོད་སྡོམ་དགོས་པ་ཡིན། ཉོན་མོངས་པའི་ཉེས་སྤྱོད་ལ་རིགས་མི་འདྲ་བ་མང་པོ་ཡོད་ཀྱང་སྐབས་འདིར་བསླབ་གཞི་ལྔའི་འགལ་ཟླའི་ཉེས་སྤྱོད་རྣམས་སྡོམ་རྒྱུ་དེ་ཡིན་པས། ཁྱེད་ཚོ་ཙོག་ཙོག་བྱས་ནས་བཞུགས་ཏེ་རྗེས་ཟློས་གནང་ཤོག་ཨང་། སློབ་དཔོན་དགོངས་སུ་གསོལ། ཞེས་སོགས་ཀྱི་རྗེས་ཟློས་ལན་གསུམ་པའི་མཚམས།

རྗེས་ཟློས་ལན་གསུམ་པའི་སྐབས་དགེ་བསྙེན་དུ་ཞེས་པའི་ཚིག་མཚམས་སུ་ངོས་ཀྱིས་སེ་གོལ་གཏོགས་རྒྱུ་ཡིན་ཅིང་སྐབས་དེར་ཁྱེད་ཚོ་དགེ་བསྙེན་སྒྲུབ་མཁན་རྣམས་ཀྱི་རྒྱུད་ལ་དགེ་བསྙེན་གྱི་སྡོམ་པ་ཐོབ་སོང་སྙམ་པའི་མོས་པ་བྱེད་དགོས། གལ་ཏེ་སྔར་དགེ་བསྙེན་བསྒྲུབས་ཟིན་མ་ཉམས་པར་ཡོད་ན་སྡོམ་པ་དེ་ཉིད་གོང་ནས་གོང་དུ་འཕེལ་སོང་སྙམ་དུ་མོས་ལ། གལ་ཏེ་ཉམས་པ་ཞིག་ཡིན་ན་སླར་སོར་ཆུད་སོང་སྙམ་པའི་མོས་པ་བྱོས། ཐབས་ལེགས་གསུངས་མཚམས།

ད་མར་བཞུགས་ཤིག །སྙིང་ཁོང་རུས་པའི་གཏིང་ནས་དགེ་བསྙེན་གྱི་བསླབ་གཞི་ལྔ་པོ་གཟུང་སྙམ་པའི་འདུན་པ་བསྐྱེད་དགོས་ཤིང་། དེ་ཡང་སྔར་བཅོམ་ལྡན་འདས་སྐུ་དངོས་ཀྱི་དྲུང་ནས་དགེ་བསྙེན་གྱི་བསླབ་པ་བཞེས་མྱོང་བའི་གང་ཟག་དེ་དག་གིས་མཚོན་སྔོན་དགེ་བསྙེན་གྱི་བསླབ་ཁྲིམས་བཞེས་པའི་སྐྱེས་བུ་དམ་པ་དེ་དག་གིས་བསླབ་ཁྲིམས་བཞེས་ཏེ་ཇི་ལྟར་ཉམས་སུ་བླངས་པར་མཛད་པ་ལྟར་ངས་ཀྱང་འབད་བརྩོན་གང་ནུས་བྱ་སྙམ་དུ་སེམས་ནང་དམ་བཅའ་གཞག་དགོས།

དེ་ལྟར་དགེ་བསྙེན་བསྒྲུབས་ཟིན་ཏེ་སྔགས་ཀྱི་ལམ་ཉམས་སུ་ལེན་པ་ལ་བྱང་ཆུབ་ཀྱི་སེམས་བསྐྱེད་དགོས་པ་ཡིན། སྔགས་ལམ་ལ་ཟབ་ཁྱད་ཇི་ཙམ་ཡོད་ཀྱང་སེམས་བསྐྱེད་མེད་ན་རྒྱབ་རྟེན་མེད་པར་གྱུར་པ་ཡིན་པས་བྱང་ཆུབ་ཀྱི་མཆོག་ཏུ་སེམས་བསྐྱེད་པ་སྔོན་དུ་འགྲོ་དགོས། སེམས་བསྐྱེད་གཟུང་རྒྱུ་གཤམ་དུ་བྱས་ཀྱང་འགྲིག །

གཉུག་སེམས་ཀྱི་སྟེང་ནས་སྐུ་བཞི་སྒྲུབ་ཚུལ།

ལས་ཉོན་གྱིས་གྲུབ་པའི་ད་ལྟའི་ཤ་རུས་གདོས་བཅས་ཀྱི་ཕུང་པོ་འདི་མིན་པར་གཉུག་མ་ལྷན་ཅིག་སྐྱེས་པའི་འོད་གསལ་གྱི་སྟེང་ནས་ཕྲ་བའི་ལུས་ཤིག་བསྒྲུབས་ཏེ་དེས་སངས་རྒྱས་ཀྱི་ལོངས་སྤྱོད་རྫོགས་པའི་སྐུའི་ཉེར་ལེན་བྱེད་པ་ལས་ད་ལྟའི་རང་རེའི་ཤ་རུས་གདོས་བཅས་ཀྱི་ཕུང་པོ་འདི་སངས་རྒྱས་ཀྱི་སར་མི་འགྲོ། སངས་རྒྱས་ཀྱི་སར་ཆོས་སྐུ་དང་ལོངས་སྐུ། སྤྲུལ་སྐུ་སྟེ་སྐུ་གསུམ་གྱི་རྣམ་གཞག་གསུངས་ཤིང་། ཆོས་ལོངས་སྤྲུལ་གསུམ་གྱི་སྐུ་འགྲུབ་པའི་གཞི་ལྟ་བུ་རང་བཞིན་རྣམ་དག་ལ་ཐུག་ཡོད། རང་བཞིན་རྣམ་དག་ཡོད་པས་གློ་བུར་རྣམ་དག་འབྱུང་བ་ཡིན་ལ། རང་བཞིན་རྣམ་དག་མེད་པར་གློ་བུར་རྣམ་དག་མི་འབྱུང་།

ད་ལྟའི་རང་རེའི་སེམས་འདིའི་སྟེང་གི་ཆོས་ཉིད་དེ་ཉིད་ཆོས་ཅན་གྱི་སྟེང་གི་དྲི་མ་རིམ་གྱིས་དག་སྟེ་དྲི་མ་མཐའ་དག་དག་པའི་གནས་སྐབས་སུ་ངོ་བོ་ཉིད་སྐུར་འགྱུར་བ་ཡིན་ལ། ཆོས་ཉིད་དེ་གློ་བུར་བའི་དྲི་མས་དག་པའི་ཆ་ནས་གློ་བུར་རྣམ་དག་དང་། གདོད་མ་ཉིད་ནས་དྲི་མའི་རང་བཞིན་དུ་མ་གྲུབ་པར་ངོ་བོ་ཉིད་ཀྱིས་སྟོང་པ་ཡིན་པས་རང་བཞིན་རྣམ་དག་ཅེས་བརྗོད། དེས་ན་ངོ་བོ་ཉིད་སྐུ་དེ་ཡེ་ཤེས་ཆོས་སྐུ་དང་ལོངས་སྐུ། སྤྲུལ་སྐུ་རྣམས་གང་ལ་བརྟེན་ནས་འཆར་བའི་གཞིའམ་མ་རྩ་ལྟ་བུ་དེ་ཡིན། ཕར་ཕྱིན་གྱི་གཞུང་དུ་ངོ་བོ་ཉིད་སྐུ་ལ་རྟག་པ་ཡིན་པས་ཁྱབ་པར་བཞེད་ཀྱང་། སྔགས་བླ་མེད་ཀྱི་ལུགས་ལ་ངོ་བོ་ཉིད་སྐུ་ལ་འདུས་མ་བྱས་ཀྱིས་མ་ཁྱབ་ཅེས་གསུངས་ཏེ། འདུས་བྱས་ཀྱི་ངོ་བོར་གྱུར་པའི་ཐོག་མ་དང་མཐའ་མ་མེད་པའི་གཉུག་མ་ལྷན་ཅིག་སྐྱེས་པའི་འོད་གསལ་དང་དེའི་ཆོས་ཉིད་གཉིས་ཀ་ངོ་བོ་ཉིད་སྐུར་འཇོག །དེ་ལྟ་བུའི་ངོ་བོ་ཉིད་སྐུ་ལས་ལོངས་སྤྱོད་རྫོགས་པའི་སྐུ་དང་། དེ་ལས་སྤྲུལ་སྐུ་འཆར་བ་ཡིན་པས། མངོན་རྟོགས་རྒྱན་ལས། ངོ་བོ་ཉིད་ལོངས་རྫོགས་བཅས་དང་། །དེ་བཞིན་གཞན་པ་སྤྲུལ་པ་ནི། །ཆོས་སྐུ་མཛད་པ་དང་བཅས་པ། །རྣམ་པ་བཞིར་ནི་ཡང་དག་བརྗོད། །ཅེས་སྐུ་བཞིའི་བདག་ཉིད་ཀྱི་རྣམ་གཞག་གསུངས། པཱ་ལིའི་གཞུང་དུ་སྐུ་བཞིའི་རྣམ་གཞག་གསུངས་པ་མེད། དེ་ལྟར་འབྲས་དུས་ཀྱི་ཆོས་ལོངས་སྤྲུལ་གསུམ་འབྱུང་བའི་ཉེར་ལེན་གྱི་རྒྱུ་དེ་སློབ་པའི་གནས་སྐབས་ནས་བསྒྲུབ་དགོས་ཤིང་། དེ་ཡང་རྒྱུ་མཚན་ཉིད་ཚང་བ་རྫོགས་རིམ་གྱི་གནས་སྐབས་སུ་འབྱུང་བ་ལས་ད་ལྟ་འབྱུང་མི་ནུས། འོན་ཀྱང་རྫོགས་རིམ་གྱི་སྨིན་བྱེད་དུ་གྱུར་པའི་བསྐྱེད་རིམ་གྱི་ལྷ་ཡི་རྣལ་འབྱོར་སྒོམ་པའི་སྐབས་ནས་གོང་དུ་ཞུས་པ་ལྟར་ཆོས་སྐུའི་ཚོད་ལྟ་བུར་ཐོག་མར་སྟོང་སྦྱངས་བྱེད་པ་དང་། ལོངས་སྐུའི་ཚོད་དུ་སྔགས་ཀྱི་ས་བོན་ནམ་ཕྱག་མཚན་འགོད་པ། དེ་ནས་སྤྲུལ་སྐུའི་ཚོད་དུ་སྐུ་རྫོགས་པར་བསྐྱེད་པའི་རྣམ་གཞག་གསུངས།

བླ་མར་གསོལ་བ་འདེབས་པ།

ཁ་སང་བཤེས་གཉེན་བསྟེན་ཚུལ་གྱི་སྐོར་ཞུས་པ་ལྟར་སྔགས་བླ་མེད་ཀྱི་དབང་བཞི་རྫོགས་པར་ཉམས་མྱོང་གི་ཐོག་ནས་སྐུར་བ་པོ་ཡིན་ན་མི་སློབ་པའི་ཟུང་འཇུག་ཐོབ་པ་ཞིག་དགོས་ཤིང་། གོང་དུ་བཤད་པའི་རྟོགས་པའི་ཡོན་ཏན་དེ་དག་རང་རྒྱུད་ལ་སྐྱེ་བ་ལ་བཤེས་གཉེན་གྱི་དྲིན་དང་བྱིན་རླབས་ལ་ལྟོས་པས་ཐོག་མར་བླ་མར་གསོལ་བ་འདེབས་པའི་ཚིག །གང་གི་དྲིན་གྱིས་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང་། །ཞེས་སོགས་ཀྱི་གཞུང་དེའི་རྗེས་ཟློས་བྱོས། མདུན་འདིར་སྡོད་མཁན་ཁྱེད་ཚོས་མཐོང་བ་ལྟར་གོང་དུ་ངོས་ཀྱིས་མིག་ཟིམ་ཟིམ་བྱས་ནས་བསམ་བློ་གཏོང་གི་མི་འདུག་གམ། སྐབས་དེར་ངོས་ཀྱིས་བདག་བསྐྱེད་བཏང་ནས་རང་ཉིད་རྗེ་བཙུན་སྒྲོལ་མ་དངོས་ཡིན་སྙམ་པའི་གསལ་སྣང་བཏོན་ཏེ་ང་རྒྱལ་ཅུང་ཟད་བསྒོམས་ནས་སྒྲོལ་དཀར་དུ་བསྐྱེད་ཡོད། དེ་བཞིན་དུ་མདུན་བསྐྱེད་ཀྱི་གནས་སུ་ཡང་སྒྲོལ་མ་གཙོ་འཁོར་གསུམ་བསྐྱེད་ཡོད།

དེས་ན་ཐོག་མར་བླ་མ་ཐ་མལ་པར་སྣང་བའི་སྣང་བ་བསལ་ཏེ་རྗེ་བཙུན་སྒྲོལ་དཀར་ཡིད་བཞིན་འཁོར་ལོ་གཡས་མཆོག་སྦྱིན་དང་གཡོན་སྐྱབས་སྦྱིན་གྱི་རྣམ་པ་ཅན་སྐུ་ཐང་ནང་གསལ་བ་ལྟ་བུ་ཞིག་ཏུ་ཡོད་སྙམ་དུ་མོས་ཏེ། དེ་ལྟ་བུའི་བླ་མ་ལ་གསོལ་བ་འདེབས་པ་འདིའི་རྗེས་ཟློས་མཛད་པར་ཞུ། གང་གི་དྲིན་གྱིས་བདེ་ཆེན་ཉིད། །ཅེས་སོགས་ལན་གཅིག་དང་། དེའི་རྗེས་སུ་ལྷག་པའི་ལྷར་གསོལ་བ་འདེབས་པའི་ཚིག །འཁོར་བ་ལས་སྒྲོལ་ཏཱ་རེ་མ། །ཞེས་སོགས་ཀྱི་རྗེས་ཟློས་ལན་གཅིག་ཟིན་མཚམས།

ཡན་ལག་བདུན་པ་དང་འབྲེལ་སྨོན་འཇུག་གི་སེམས་བསྐྱེད་པ།

དེ་ནས་རྒྱུན་བཤགས་བྱ་བ་གསུངས་ཏེ། མཚམས་འདིར་སེམས་བསྐྱེད་གཟུང་རྒྱུ་ཡིན། བླ་མ་རྗེ་བཙུན་མ་ཡིད་བཞིན་འཁོར་ལོ་གཙོ་འཁོར་གསུམ་གྱི་རྣམ་པར་གསལ་བཏབ་ཅིང་། མདུན་བསྐྱེད་རྗེ་བཙུན་མ་གཙོ་འཁོར་གསུམ་དུ་གསལ་བཏབ་ཡོད་པ་ལྟར་ཁྱེད་རྣམས་ཀྱིས་བླ་མ་དང་ཡི་དམ་ངོ་བོ་དབྱེར་མེད་དུ་བལྟས་ཏེ་མོས་གུས་ཤུགས་དྲག་བསྐྱེད་རྒྱུ་དང་། དེ་ནས་རྒྱུན་བཤགས་བྱ་བ་ལ། མདུན་ན་སྐུ་བཞིའི་བདག་ཉིད་ཀྱི་བསྟན་པའི་བདག་པོ་སྟོན་པ་བཅོམ་ལྡན་འདས་མཆོག་གི་སྤྲུལ་སྐུའི་རྣམ་པར་ཡོད་སྙམ་དུ་མོས། དེའི་མཐའ་སྐོར་དུ་བྱམས་པ་དང་འཇམ་དབྱངས། སྤྱན་རས་གཟིགས་ལ་སོགས་པ་ཉེ་བའི་སྲས་ཆེན་བརྒྱད་དང་། དེ་བཞིན་དུ་དཔལ་མགོན་འཕགས་པ་ཀླུ་སྒྲུབ་དང་ཐོགས་མེད། སངས་རྒྱས་བསྐྱངས་ལ་སོགས་པ་ངོས་ཀྱིས་རྒྱུན་དུ་རྗོད་བཞིན་པའི་པཎ་གྲུབ་བཅུ་བདུན་དང་། ས་ར་ཧ་ལ་སོགས་པ་རྒྱ་གར་གྱི་གྲུབ་ཆེན་བརྒྱད་ཅུ། བོད་གངས་ཅན་གྱི་ལྗོངས་ཀྱི་སྔ་འགྱུར་རྙིང་མའི་བཀའ་གཏེར་གྱི་བླ་བརྒྱུད་རྣམས་དང་། གསར་མའི་བཀའ་བརྒྱུད་ཆེ་བཞི་ཆུང་བརྒྱད་ཀྱི་བླ་བརྒྱུད་རྣམས། ས་ཆེན་གོང་མ་རྣམ་ལྔས་མཚོན་ས་ངོར་ཚར་གསུམ་གྱི་ས་སྐྱའི་བླ་བརྒྱུད་རྣམས་དང་། ཇོ་བོ་རྗེ་ལྷ་གཅིག་དཱི་པཾ་ཀ་ར་དང་བཀའ་གདམས་སྐུ་མཆེད་གསུམ་ལ་སོགས་པའི་བཀའ་གདམས་བརྒྱུད་གསུམ་གྱི་བླ་མ་རྣམས་དང་། འཇམ་མགོན་བླ་མ་ཙོང་ཁ་པ་ཆེན་པོ་དང་འཁོར་དག་པ་རྣམ་བརྒྱད་ལ་སོགས་པས་མཚོན་བཀའ་གདམས་གསར་མའི་བླ་མ་རྣམས་ཡོད་པར་མོས་ཏེ། མདོར་ན། རང་རང་གི་རྩ་བརྒྱུད་ཀྱི་བླ་མ་གོང་མ་རྣམས་ཡོད་སྙམ་དུ་མོས་ནས་དེ་དག་གི་སྤྱན་སྔར་ཐོག་མར་ཡན་ལག་བདུན་གྱི་སྒོ་ནས་བསག་སྦྱང་སྤེལ་གསུམ་བྱེད་དགོས་པ་ཡིན། འདིར་ཡན་ལག་བདུན་པ་ཆ་ཚང་འདོན་མི་དགོས་པར། ཕྱག་འཚལ་བ་དང་མཆོད་ཅིང་བཤགས་པ་དང་། །ཞེས་པའི་ཚིག་འདི་རྒྱུད་དང་འདྲེས་ངེས་བཞིན་པར་གསལ་བཏབ་སྟེ་ལན་གསུམ་ཐོན་ཅིག །ཕྱག་འཚལ་བ་དང་མཆོད་ཅིང་བཤགས་པ་དང་། །ཞེས་སོགས་གསུངས་མཚམས།

དེ་ནས་ཐོག་མར། འགྲོ་རྣམས་བསྒྲལ་འདོད་བསམ་པ་ཡིས། །ཞེས་སོགས་ལན་གསུམ་འདོན་རྒྱུ་དང་། གཞུང་འདིའི་ནང་། སངས་རྒྱས་མདུན་དུ་གནས་བགྱིད་དེ། །རྫོགས་པའི་བྱང་ཆུབ་སེམས་བསྐྱེད་དོ། །ཞེས་ཚིག་ལ་དངོས་སུ་གསལ་བ་ལྟར་རྒྱལ་བ་སྲས་དང་བཅས་པ་རང་གི་མདུན་དུ་དཔང་པོའི་ཚུལ་དུ་བཞུགས་པའི་དྲུང་དུ་ངས་དུས་ད་ནས་བཟུང་སེམས་ཅན་སུ་འདྲ་ཞིག་ལ་ཡང་གནོད་པ་མི་བྱེད་པར་དངོས་དང་བརྒྱུད་པའི་སྒོ་ནས་ཕན་པ་འབའ་ཞིག་བསྒྲུབས་ཏེ་མཐར་སེམས་ཅན་ཀུན་སངས་རྒྱས་ཀྱི་གོ་འཕང་ལ་འགོད་པར་བྱ། དེའི་ཆེད་དུ་རང་གིས་སངས་རྒྱས་ཀྱི་གོ་འཕང་མངོན་དུ་བྱ་རྒྱུ་དང་། དུས་ད་ནས་བཟུང་རང་གིས་དགེ་བ་ཅི་བྱས་སངས་རྒྱས་ཀྱི་གོ་འཕང་འགྲུབ་པའི་རྒྱུར་བསྔོས་ཏེ་ཉིན་རེ་བཞིན་དུ་སངས་རྒྱས་ཀྱི་གོ་འཕང་ལ་ཐག་ཇེ་ཉེ་ཇེ་ཉེར་འགྲོ་ནུས་པ་ཞིག་བྱ་སྙམ་དུ་དམ་བཅའ་འཇོག་པ་ཡིན་ལ་དེས་སྨོན་པའི་སེམས་བསྐྱེད་རྒྱུ་དང་།

ཁ་ས་ཁ་ཉིན་ཞུས་ཟིན་པ་ལྟར་དེ་ལྟ་བུའི་སེམས་བསྐྱེད་པའི་ཕན་ཡོན་ནི་མདོར་བསྡུས་ན་ཚིགས་བཅད་འདིའི་ནང་གསུངས་པ་ལྟར། རང་སེམས་སྐྱིད་པ། སེམས་སྐྱིད་པས་ལུས་བདེ་བ། དེ་ལ་བརྟེན་ནས་རང་གང་དུ་གནས་སའི་ཁོར་ཡུག་ཀྱང་བདེ་ཞིང་སྐྱིད་པ་འབྱུང་བ་ཡིན། དཔེར་ན། བྱང་སེམས་སྒོམ་ལམ་པ་གང་དུ་བཞུགས་པའི་གནས་ཀྱང་ཕྱག་བྱ་བའི་འོས་སུ་གྱུར་པ་དང་མཆོད་པའི་གནས་སུ་གསུངས་པ་ལྟར། གང་ཟག་གང་རུང་གི་རྒྱུད་ལ་སེམས་བསྐྱེད་དམ་སེམས་བཟང་པོ་ཞིག་ཡོད་ན། དེའི་ཉེ་འཁྲིས་སུ་ཡོད་པའི་བྱ་རི་དྭགས་ཚུན་ཆད་ཀྱང་འཇིགས་སྣང་མེད་པར་བག་ཡངས་ཀྱིས་གནས་ཐུབ་ཅིང་། སེམས་ཧ་ཅང་རྩུབ་པའི་གང་ཟག་ཅིག་ཡིན་ན་གཡས་གཡོན་གྱི་བྱ་རི་དྭགས་ཚུན་ཆད་ཀྱིས་ཀྱང་དེ་ལས་གཡོལ་བའི་གནས་སྟངས་འབྱུང་བཞིན་ཡོད།

དེས་ན་སེམས་བཟང་པོ་བྱས་ན་འཕྲལ་དུ་སྐྱིད་པ། ཕུགས་ལ་ཕན་པ། རང་བདེ་བ། གཞན་སྐྱིད་པ་སོགས་ཀུན་ལ་ཕན་པ་ཞིག་འོང་། སེམས་བཟང་པོ་དེ་ཆོས་ཡོད་མེད་ལ་མ་ལྟོས་པར་ཚང་མས་རྒྱུད་ལ་སྐྱེ་ཐབས་བྱེད་དགོས་པ་ཞིག་ཡིན། སྐབས་སུ་བབས་པ་རང་རེ་རྣམས་གསང་སྔགས་ཀྱི་ཆོས་ཉམས་སུ་ལེན་མཁན་ཡིན་པས་ལྷག་པར་དུ་ཡང་ངས་རྒྱལ་བ་སྲས་དང་བཅས་པ་རྣམས་དཔང་པོར་བཞག་སྟེ་དུས་ད་ནས་བཟུང་མི་སེམས་པ་བཟང་པོ་ཞིག་ཏུ་གྱུར་པར་བྱས་ཏེ་ཉིན་རེ་བཞིན་སངས་རྒྱས་ཀྱི་སར་ཇེ་ཉེ་ཇེ་ཉེར་འགྲོ་ཐུབ་པ་ཞིག་དང་། རང་གི་ལུས་ལོངས་སྤྱོད་དགེ་རྩ་དང་བཅས་པ་ནམ་མཁའི་མཐས་གཏུགས་པའི་སེམས་ཅན་གྱི་ཆེད་དུ་བསྔོས་ཏེ་དུས་ད་ནས་བཟུང་དེ་དག་ལ་གང་ཕན་ཅི་ཕན་ཞིག་བྱ་སྙམ་དུ་སེམས་བསྐྱེད་ཤོག །དེ་ནས་ཐོག་མར་ཙོག་པུར་བཞུགས་ཏེ་འདིའི་རྗེས་ཟློས་མཛད་པར་ཞུ། འགྲོ་རྣམས་བསྒྲལ་འདོད་བསམ་པ་ཡིས། །ཞེས་སོགས་ཀྱི་རྗེས་ཟློས་ལན་གསུམ་དང་། དེའི་རྗེས་སུ། བྱང་ཆུབ་སེམས་མཆོག་རིན་པོ་ཆེ། །ཞེས་སོགས་དང་། ཇི་སྲིད་ནམ་མཁའ་གནས་པ་དང་། །ཞེས་སོགས་གསུངས་གྲུབ་མཚམས།

ཇི་སྲིད་ནམ་མཁའ་གནས་པ་དང་། །ཞེས་སོགས་ཀྱི་སྒོ་ནས་སེམས་བསྐྱེད་པའི་ཚེ་ལོ་གསུམ་ཕྱོགས་གསུམ་ཙམ་དང་ཚེ་གཅིག་ལུས་གཅིག་གི་དུས་ཡུན་ནང་འཚང་རྒྱ་རྒྱུའི་བསམ་པ་མིན་པར་ཇི་སྲིད་ནམ་མཁའ་མ་ཟད་ཀྱི་བར་དུ་སེམས་ཅན་གྱི་དོན་བྱེད་པའི་སྙིང་སྟོབས་དང་སེམས་ཤུགས་ཤིན་ཏུ་ཤུགས་དྲག་སྐྱེ་ཡོང་བ་ཡིན། དེ་ལྟར་སེམས་བསྐྱེད་དེ་སེམས་བསྐྱེད་བཟང་བ་ཙམ་ལ་ཆ་མ་བཞག་པར་ཇི་ལྟར་སེམས་བསྐྱེད་པ་ལྟར་ལག་ལེན་ལ་བཀལ་ཏེ་ཁ་ཡོད་ལག་ཡོད་ཀྱིས་གང་ཕན་ཅི་ཕན་ཞིག་བྱེད་དགོས་པར་གསུངས། དཀོན་མཆོག་གསུམ་ལ་བདག་སྐྱབས་མཆི། །ཞེས་སོགས་ཀྱི་སྐབས། བྱང་ཆུབ་མཆོག་གི་སེམས་ནི་བསྐྱེད་བགྱིས་ནས། །སེམས་ཅན་ཐམས་ཅད་བདག་གིས་མགྲོན་དུ་གཉེར། །ཞེས་གསུངས་པ་ལྟར་སེམས་ཅན་ཐམས་ཅད་གནས་སྐབས་མངོན་མཐོའི་བདེ་བ་དང་མཐར་ཐུག་ངེས་ལེགས་ཐམས་ཅད་མཁྱེན་པའི་བདེ་བའི་མགྲོན་དུ་གཉེར་བར་གསུངས་ཤིང་།

དེ་ནས། བྱང་ཆུབ་སྤྱོད་མཆོག་ཡིད་འོང་སྤྱད་པར་བགྱི། །ཞེས་གསུངས་ཏེ། སེམས་ཅན་ཐམས་ཅད་བདག་གིས་བདེ་བའི་མགྲོན་དུ་གཉེར་བའི་རྗེས་དེ་དག་ལ་ཅིག་དབུལ་དགོས་པ་ཡིན་པས། དེ་འབུལ་ཚུལ་ནི་རང་གཞན་ཀུན་ལ་གནས་སྐབས་དང་མཐར་ཐུག་སྟེ་རྣམ་པ་ཀུན་ཏུ་ཕན་བདེ་འབའ་ཞིག་སྟེར་བའི་བྱང་ཆུབ་སེམས་དཔའི་སྤྱོད་པ་ཡིད་དུ་འོང་བ་ལ་བསླབ་པར་བྱ་ཞེས་གསུངས། དེ་ནས། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་གསུངས་ཏེ། དེ་ལྟ་བུའི་ཡིད་དུ་འོང་བའི་རྒྱལ་སྲས་ཀྱི་སྤྱོད་པ་ལ་བསླབས་ཏེ་མཐར་ཐུག་རྣམ་མཁྱེན་རྒྱལ་བའི་གོ་འཕང་རིང་པོར་མི་ཐོགས་པར་འཐོབ་པར་ཤོག་ཅིག །འཐོབ་པར་བྱ་སྙམ་དུ་སེམས་བསྐྱེད་པར་གསུངས་པ་ཡིན།

དེ་ཡང་གོང་དུ། རང་གཞན་དོན་ནི་རབ་བསྒྲུབ་ཕྱིར། །བྱང་ཆུབ་སེམས་ནི་བསྐྱེད་པར་བགྱི། །ཞེས་པའི་སྐབས་སྨོན་པའི་སེམས་བསྐྱེད་ཅིང་འདིར་བྱང་ཆུབ་སེམས་དཔའི་སྤྱོད་པ་ལ་བསླབ་དགོས་པར་བསྟན་ལ། བྱང་སེམས་ཀྱི་སྤྱོད་པ་ལ་སློབ་འདོད་ཀྱི་སྙིང་སྟོབས་ཤུགས་དྲག་པོ་ཞིག་བསྐྱེད་དེ་དམ་བཅའ་འཇོག་པ་བྱང་ཆུབ་སེམས་དཔའི་སྡོམ་པ་གཟུང་བར་འགྲོ་བ་ཡིན། སྤྱིར་སྔགས་ཀྱི་དཀྱིལ་འཁོར་གྱི་ཆོ་ག་དང་འབྲེལ་ཏེ་སྡོམ་པ་བླང་དགོས་པ་ཡིན་ཡང་ངོས་ཀྱིས་ཉིན་རེ་བཞིན་དུ་སེམས་བསྐྱེད་སྒོམ་བཞིན་ཡོད་སྟབས་བྱང་ཆུབ་སེམས་དཔའི་སྡོམ་ལྡན་གྱི་གང་ཟག་ཏུ་ངོས་འཛིན་བྱེད་རུང་བས། ངོས་ཀྱི་དྲུང་ནས་རྗེས་ཟློས་བྱས་ཏེ་བྱང་ཆུབ་སེམས་དཔའི་སྡོམ་པ་ཐོབ་པའི་མོས་པ་བྱས་པས་རུང་བ་ཡིན། ཤེས་སོང་ངམ།

དེས་ན་ཆོ་ག་འདིའི་རྗེས་ཟློས་ལན་གསུམ་བྱོས་ཤིག །དཀོན་མཆོག་གསུམ་ལ་བདག་སྐྱབས་མཆི། །ཞེས་སོགས་ཀྱི་རྗེས་ཟློས་ལན་གཉིས་པའི་སྐབས། རྗེས་ཟློས་ལན་གཉིས་པའི་ཚེ་ཡང་གོང་ལྟར་སེམས་ཤུགས་གོང་ནས་གོང་དུ་བསྐྱེད་དེ་བྱང་ཆུབ་སེམས་དཔའི་སྡོམ་པ་གཟུང་བར་བྱ་སྙམ་པའི་སྒོ་ནས་ལན་གཉིས་པ་འདིའི་རྗེས་ཟློས་ཀྱང་མཛད་པར་ཞུ། རྗེས་ཟློས་ལན་གཉིས་པ་ཟིན་མཚམས། ལན་གསུམ་པའི། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་པའི་ཚིག་རྐང་མཐའ་མ་རྫོགས་པ་དང་མཉམ་དུ་བྱང་ཆུབ་སེམས་དཔའི་སྡོམ་པ་རྣམ་པར་དག་པ་རྒྱུད་ལ་སྐྱེས་བྱུང་སྙམ་དུ་བྱོས་ཤིག །དེ་ཡང་སྔར་བྱང་ཆུབ་སེམས་དཔའི་སྡོམ་པ་ཐོབ་ལ་མ་ཉམས་པའི་ཚུལ་དུ་ཡོད་ན་དེ་ཉིད་གོང་ནས་གོང་དུ་འཕེལ་བའི་མོས་པ་དང་། ཐོབ་ཟིན་ཉམས་པ་ཞིག་ཡིན་ཡང་སླར་སོར་ཆུད་སོང་སྙམ་པའི་མོས་པ་བརྟན་པོ་གནང་ཤོག །རྗེས་ཟློས་ལན་གསུམ་པའི་རྗེས། དེང་དུས་བདག་ཚེ་འབྲས་བུ་ཡོད། །ཅེས་སོགས་གྲུབ་མཚམས།

ད་མར་བཞུགས་ཤིག །ད་གིན་སྒར་ཆེན་རིན་པོ་ཆེས་མཇལ་ཁའི་སྐབས་སེམས་བསྐྱེད་ཅིག་འདོན་རོགས་ཞེས་གསུངས་པ་རེད། སྐབས་དེར་ངོས་ཀྱིས། དེ་འདྲ་ཡིན་ན་ཏག་ཏག་བྱུང་། དེ་རིང་གཙུག་ལག་ཁང་དུ་སྒྲོལ་མའི་རྗེས་གནང་ཞིག་བྱ་རྒྱུ་དང་དེར་སེམས་བསྐྱེད་འདོན་རྒྱུ་ཡིན་ཞེས་བརྗོད་པ་ལྟར་ད་ལྟ་གྲུབ་པ་ཡིན། དེའི་མཇུག་ཏུ་ཆོ་ག་འདིའི་ཐུན་མོང་མིན་པའི་གསོལ་འདེབས་ཤིག་འདུག །འདིའི་ནང་དོན་ལ་བསམ་བློ་ལེགས་པར་བཏང་སྟེ་རྗེས་ཟློས་མི་དགོས་པ་བྱས་ན་རུང་སྙམ།

རྗེས་གནང་དངོས་གཞི།

བླ་མ་རིན་པོ་ཆེ། ཞེས་པ་ནས། སྒྲོལ་དཀར་ཡིད་བཞིན་འཁོར་ལོ་ཚེ་སྦྱིན་མ་གཙོ་འཁོར་གྱི་རྗེས་སུ་གནང་བ་མ་ལུས་པ་སྩལ་དུ་གསོལ། ཞེས་བའི་བར་གསུངས། གཞུང་འདིས་རྗེས་གནང་སྩོལ་རོགས་ཞེས་གསོལ་བ་འདེབས་པ་ཡིན། དེ་ཡང་གོང་དུ་སེམས་བསྐྱེད་པ་ལྟར་མི་བཟང་པོ་ཞིག་ཏུ་གྱུར་པར་བྱས་ཏེ་དངོས་ཤུགས་བརྒྱུད་གསུམ་ནས་རང་གི་ལུས་ངག་ཡིད་གསུམ་གཞན་ལ་ཕན་པ་འབའ་ཞིག་སྒྲུབ་པའི་རྐྱེན་དུ་འགྲོ་བ་མ་གཏོགས་གནོད་པའི་རྒྱུར་གཏན་ནས་མི་འགྱུར་བ་ཞིག་དང་བྱང་ཆུབ་སེམས་དཔའི་སྤྱོད་པ་ལ་སློབ་སྙམ་པའི་དམ་བཅའ་བརྟན་པོ་འཇོག་ཐུབ་པ་བྱུང་ན། ཉིན་གཅིག་གིས་ཚེ་རིང་བ་བྱུང་ཡང་རང་གཞན་གཉིས་ཀར་ཕན་པ་ཞིག་ཡོང་བས། ཚེ་རིང་དུ་གནས་པའི་ཆེད་སྐབས་འདིར་ལྷག་པའི་ལྷ་མཆོག་སྒྲོལ་དཀར་ཡིད་བཞིན་འཁོར་ལོའི་བྱིན་རླབས་སྩོལ་རོགས་གནང་ཞེས་སྙིང་ཁོང་རུས་པའི་གཏིང་ནས་གསོལ་བ་བཏབ་པ་ཡིན།

ཐ་མལ་པའི་སྣང་ཞེན་བསལ་ཏེ་ལྷ་ཡི་ང་རྒྱལ་བསྟེན་ཚུལ།

དེ་ནས་གོང་དུ་ཞུས་པ་ལྟར་རྗེས་གནང་བྱེད་པ་ལ་ད་ལྟ་ནས་རང་ཉིད་ལྷག་པའི་ལྷར་བསྐྱེད་དགོས་པ་ཡིན་པས། ངོས་ཀྱིས་ལས་སྔགས་བརྗོད་དེ་བསང་ཆུ་གཏོར་བའི་རྗེས་སུ། ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། ཞེས་རྗོད་པའི་ཚེ་དེའི་ནང་དོན་ལ་བསམ་བློ་ལེགས་པར་གཏོང་དགོས། དེ་ཡང་ཨོཾ་ཞེས་པ་ཡི་གེ་ཨ་ཨུ་མ་གསུམ་འདུས་པའི་བདག་ཉིད་ཅན་དང་དེ་དག་གིས་རང་གི་ལུས་ངག་ཡིད་གསུམ་མཚོན་པ་དང་། དེ་ཡང་མ་དག་པའི་གནས་སྐབས་ཀྱི་ལུས་ངག་ཡིད་གསུམ་དང་། ཉོན་མོངས་པའི་སྒྲིབ་པས་དག་པའི་གནས་སྐབས་ཀྱི་ལུས་ངག་ཡིད་གསུམ། དེ་བཞིན་དུ་ཉོན་མོངས་པ་བག་ཆགས་དང་བཅས་པ་དག་པའི་གནས་སྐབས་ཀྱི་ལུས་ངག་ཡིད་གསུམ་གྱི་དབྱེ་བ་ཡོད་པ་ལས། ད་ལྟའི་ལས་ཉོན་གྱི་གཞན་དབང་ཅན་གྱི་མ་དག་པའི་ལུས་ངག་ཡིད་གསུམ་པོ་དེ་རིམ་གྱིས་དག་པའི་གནས་སྐབས་ཀྱི་ལུས་ངག་ཡིད་གསུམ་གྱི་ངོ་བོར་བསྒྱུར་ཏེ་རང་གཞན་གྱི་དོན་གཉིས་མཐར་ཕྱིན་པ་ཞིག་བསྒྲུབ་པའི་དོན་དུ་ད་ལྟ་སྟོང་ཉིད་བསྒོམ་དགོས་པ་ཡིན།

སྟོང་ཉིད་སྒོམ་པའི་ཚེ་རྩ་བ་ཤེས་རབ་ལས། ཕུང་མིན་ཕུང་པོ་ལས་གཞན་མིན། །དེ་ལ་དེ་མེད་དེར་དེ་མེད། །བདག་ཅེས་བྱ་བ་ཕུང་ལྡན་མིན། །བདག་ཅེས་བྱ་བ་གང་ཞིག་ཡིན། །ཞེས་ཁ་སང་ཞུས་པ་ལྟར་འདོན་པ་ཁ་བསྒྱུར་ཏེ་བདག་དེ་གང་དུ་འདུག་ལེགས་པར་དཔྱད་ན་མཛུབ་མོ་འཛུགས་ས་གཏན་ནས་མེད་པ་ཞིག་ཏུ་འགྱུར་བ་ཡིན་ལ། བདག་ཙམ་དུ་མ་ཟད་བདག་གང་ལ་བརྟེན་ནས་བཏགས་པའི་གདགས་གཞིའི་ལུས་དེ་ཡང་འབྱུང་བཞི་འདུས་པའི་བདག་ཉིད་ཅན་ཞིག་ཡིན་པས་ཆ་ཤས་ཕྱེ་སྟེ་ཕར་ལེགས་པར་དཔྱད་ན་རྙེད་དུ་མེད། དེ་བཞིན་སེམས་དེ་ཡང་སྐད་ཅིག་སྔ་ཕྱིའི་ཆ་ཕྱེ་སྟེ་བཙལ་ན་རྙེད་དུ་མེད། དེ་ཡང་ཕུང་པོ་བློ་ཡུལ་དུ་ཤར་བའི་སྒོ་ནས་ང་བློར་འཆར་བ་ཡིན་པས་ང་དེའི་བརྟེན་ས་དེ་ལུས་སེམས་གཉིས་ཡིན། གང་དུ་བརྟེན་སའི་ལུས་དེ་ཡང་བརྟགས་ཤིང་དཔྱད་ན་རྙེད་རྒྱུ་རྡུལ་ཙམ་ཡང་མེད། དེའི་ཕྱིར་རང་རེའི་བློར་ང་ང་སྙམ་དུ་ལུས་སེམས་ལ་དབང་སྒྱུར་མཁན་གྱི་དབང་ཧ་ཅང་ཆེ་བའི་རྣམ་པ་ཞིག་ཏུ་འཆར་བཞིན་ཡོད་ཀྱང་དེ་ལྟར་ཤར་བ་ལྟར་གཏན་ནས་མེད། དེ་བཞིན་ངའི་ལུས་དང་ངའི་སེམས་སྙམ་དུ་འཆར་གཞིའི་ལུས་སེམས་གཉིས་ཀྱང་རང་རེའི་བློ་ངོར་དོན་གྱི་ངོས་ནས་ཡོད་པ་ཞིག་འཆར་བཞིན་ཡོད་ཀྱང་དེ་ལྟར་ཤར་བ་ལྟར་གཏན་ནས་མེད་པའི་ཚུལ་ལེགས་པར་བསམ་དགོས་པ་ཡིན།

དེ་ལྟར་ཨོཾ་སྭ་བྷཱ་ཝ་ཤུདྡྷ་ཞེས་པའི་དོན་བསམས་ཏེ། སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ་ཞེས་པའི་དོན་ནི་གཟུགས་དང་ཚོར་བ་དང་འདུ་ཤེས་དང་འདུ་བྱེད་དང་རྣམ་པར་ཤེས་པའི་ཕུང་པོ་སྟེ་གདགས་གཞིའི་ཕུང་པོ་ལྔས་བསྡུས་པའི་ཆོས་ཐམས་ཅད་ཀྱང་རང་བཞིན་གྱིས་རྣམ་པར་དག་པར་བསྟན་པ་ཡིན། དེས་ན་གོང་གི་སྔགས་དེས་གང་ཟག་གི་བདག་མེད་དང་ཆོས་ཀྱི་བདག་མེད་སྒོམ་ཚུལ་བསྟན་པ་ཡིན་པས། ངོས་ཀྱིས་སྔགས་དེ་རྗོད་པའི་ཚེ་ཁྱེད་རྣམས་ཀྱིས་ཇི་ཙམ་ཐུབ་པའི་ཚོད་ཀྱིས་སྟོང་པ་ཉིད་ཀྱི་དོན་བསྒོམ་དགོས་པ་ཡིན་པས་དེ་ལྟར་སྒོམས་ཤིག །ལས་སྔགས་གསུངས་ཏེ། བདག་དང་བདག་གང་ལ་བརྟེན་ནས་བཏགས་པའི་གཞི་ཕུང་སོགས་ཀྱི་ཆོས་འདི་ཐམས་ཅད་བཏགས་དོན་བཙལ་ཚེ་གཏན་ནས་རྙེད་དུ་མེད་པའི་དོན་ཐོག་ཏུ་བློ་ཅུང་ཟད་བཞག་སྟེ་བསམ་དགོས། སྟོང་ཉིད་བསྒོམ་ཕྱིར་བར་སྟོང་ཡུད་ཙམ་འཇོག་པར་མཛད་མཚམས།

ཏཱ་ལའི་བླ་མའི་ལུས་ངག་ཡིད་གསུམ་པོ་དེ་བཏགས་དོན་བཙལ་ན་རྙེད་དུ་མེད་ལ། རང་རེའི་སྐྱབས་གནས་མཐར་ཐུག་སངས་རྒྱས་བཅོམ་ལྡན་འདས་དེ་ཡང་བཏགས་དོན་བཙལ་ན་རྙེད་དུ་མེད། གང་བཙལ་ནས་མི་རྙེད་པའི་ཡུལ་སྟོང་ཉིད་དེ་ཉིད་ཀྱང་བཏགས་དོན་བཙལ་ན་རྙེད་དུ་མེད་པས་བཅོམ་ལྡན་འདས་ཀྱིས་སྟོང་པ་ཉིད་སྟོང་པ་ཉིད་ཅེས་གསུངས་ཏེ། སྟོང་ཉིད་ལ་སྟོང་ཉིད་བཅོ་བརྒྱད་དང་བཅུ་དྲུག །ཉི་ཤུའི་དབྱེ་བ་གསུངས། སྟོང་ཉིད་ཉི་ཤུ་གསུངས་པའི་ཚེ་སྟོང་གཞིའི་ཆོས་ཅན་ལ་སྟོང་ཉིད་བཞག་སྟེ་དེ་རང་བཞིན་གྱིས་སྟོང་པའི་སྟོང་ཉིད་གསུངས་ཡོད། རང་རེའི་བློ་ངོར་དོན་དམ་བདེན་པ་ཞེས་པ་དོན་གྱི་ངོས་ནས་གྲུབ་པ་ལྟ་བུ་ཞིག་ཏུ་བློར་འཆར་གྱི་ཡོད་མོད། དོན་དམ་བདེན་པ་དེ་ཉིད་ཀྱང་བཙལ་ན་རྙེད་དུ་མེད་པར་གསུངས། ཁ་སང་ཞུས་པ་ལྟར། རྗེ་བཙུན་མི་ལས། དོན་དམ་བདེན་པའི་དབང་དུ་ནི། །བགེགས་པས་སངས་རྒྱས་ཉིད་ཀྱང་མེད། །སྒོམ་པ་པོ་མེད་བསྒོམ་བྱ་མེད། །བགྲོད་བྱ་ས་དང་ལམ་རྟགས་མེད། །ཅེས་གསུངས་ཏེ། བཏགས་དོན་བཙལ་ན་སངས་རྒྱས་བཅོམ་ལྡན་འདས་ཀྱང་རྙེད་དུ་མེད་པར་གསུངས།

དེ་ལྟ་བུའི་སྟོང་པ་ཉིད་ཀྱི་དོན་བསམས་ཏེ་དེའི་ཐོག་ཏུ་བློ་གནས་པ་བྱུང་ན་ཐ་མལ་པའི་སྣང་བ་རྣམས་རིམ་གྱིས་འགག་པར་འགྱུར་བ་ཡིན། སྤྱིར་ཕ་རོལ་ཏུ་ཕྱིན་པའི་ཐེག་པའི་སྐབས་ཐ་མལ་པའི་སྣང་བ་བསྡུ་མི་དགོས། འོན་ཀྱང་སྐབས་འདིར་རྣལ་འབྱོར་པ་རང་ཉིད་ལྷ་སྐུར་བསྐྱེད་དགོས་པས་ཐ་མལ་པའི་སྣང་བ་ཆེད་དུ་གཉེར་ནས་བསྡུ་དགོས་པར་གསུངས། དེ་ཡང་ཐ་མལ་པའི་སྣང་བ་མེད་སྙམ་དུ་མོས་པ་ཙམ་གྱིས་མི་འགྲིག །ཐ་མལ་པའི་སྣང་བ་དེ་ཕྱོགས་གཅིག་ནས་དོན་གྱི་ངོས་ནས་གྲུབ་པ་མིན་ལ། གཉིས་ནས་ལས་ཉོན་གྱི་དབང་ལས་བྱུང་བའི་ཐ་མལ་པའི་ལུས་འདི་མཐར་དག་པར་འགྱུར་བ་ལས་གཏན་དུ་བ་མིན་ཞིང་འབྲས་བུ་སངས་རྒྱས་ཀྱི་གཟུགས་སྐུ་དེ་གཏན་དུ་བ་ཡིན། དེས་ན་ད་ལྟའི་རང་རེའི་མ་དག་པའི་ཕུང་ཁམས་སྐྱེ་མཆེད་ཀྱི་ཆོས་རྣམས་གཏན་དུ་བ་མིན་པས་གོང་གི་ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ་ཞེས་པའི་སྔགས་དོན་བཤད་པ་ལྟར་སྟོང་ཉིད་སྒོམ་པ་དང་ཆབས་ཅིག་ཏུ་མ་དག་པའི་སྣང་བ་དེ་དག་ཀྱང་མི་དམིགས་པར་སྟོང་སྦྱངས་བྱེད་དགོས། དེས་ན་ཡུད་ཙམ་སྒོམས་ཤིག །ཡུད་ཙམ་བསྒོམས་པའི་རྗེས།

ཁྱེད་ཚོར་ཚོར་བ་ཞིག་ཡོང་གི་འདུག་གམ། གསུངས་ཏེ་བཞད། ད་ལྟ་ལས་ཉོན་མ་སྤངས་པའི་རིང་མ་དག་པའི་ཕུང་ཁམས་སྐྱེ་མཆེད་རྣམས་མུ་མཐུད་འཆར་བ་ཡིན་ལ། སྟོང་པ་ཉིད་ལ་མངོན་སུམ་དུ་མཉམ་པར་བཞག་པའི་རིང་མ་དག་པའི་ཕུང་ཁམས་སྐྱེ་མཆེད་ཀྱི་སྣང་བ་འཆར་བར་མི་ནུས། མཐར་སངས་རྒྱས་ཀྱི་སར་ཆོས་ཀྱི་སྐུ་ལ་མཉམ་པར་བཞག་བཞིན་དུ་སྣང་བ་སྣ་ཚོགས་པ་དེ་དག་ཇི་བཞིན་གཟིགས་ནུས་པའི་མཉམ་རྗེས་འདྲེས་པ་ཞིག་འོང་ལ། དེ་ལ་བརྟེན་ནས་སེམས་ཅན་གྱི་ཁམས་དང་མོས་པ་སྣ་ཚོགས་པ་མཁྱེན་ཅིང་གཟིགས་པའི་སྒོ་ནས་གང་འདུལ་གྱི་འཕྲིན་ལས་མཛད་ནུས་པ་ཞིག་འབྱུང་བ་ཡིན། འཕྲིན་ལས་འབད་མེད་ལྷུན་འགྲུབ་ཅེས་པ་དེ་འདྲ་ཞིག་ལ་གོ །

སྟོང་པ་ཉིད་དུ་གྱུར། སྟོང་པའི་ངང་ལས་པདྨ་དཀར་པོ་འདབ་མ་བརྒྱད་པའི་ལྟེ་བར་ཞེས་སོགས་ཀྱི་དོན་སློབ་མ་རང་ཉིད་གང་དུ་ཡོད་སའི་གནས་སུ་བསྒོམ་དགོས་པ་ཡིན། ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཞེས་པ་ལོངས་སྤྱོད་རྫོགས་པའི་སྐུ་འགྲུབ་པའི་གཞི་མའི་ཚོད་ལྟ་བུར་གདན་དེའི་སྟེང་དུ་ངོ་བོ་རང་གི་རྣམ་པར་ཤེས་པ་ཞེས་རྣམ་ཤེས་ཕྲ་བ་དེར་གོ་ཞིང་། དེ་ཉིད་བོད་ཡིག་དང་ཨིན་ཡིག་སོགས་གང་དུ་གསལ་བཏབ་ཀྱང་ཁྱད་པར་མེད་པའི་ཏཾ་ཡིག་དཀར་པོ་ཞིག་ཏུ་གསལ་འདེབས་དགོས་ལ། འདི་ཉིད་བར་དོ་ལོངས་སྐུའི་ལམ་འཁྱེར་གྱི་གཞིའམ་ཚོད་ལྟ་བུ་ཞིག་ཡིན། ཏཾ་ཡིག་དཀར་པོ་དེ་ལས་འོད་ཟེར་འཕྲོས། འཕགས་པ་མཆོད། སེམས་ཅན་གྱི་དོན་བྱས། ཚུར་འདུས། ཡོངས་སུ་གྱུར་པ་ལས་སློབ་མ་རྣམས་རེ་རེ་ནས་རྗེ་བཙུན་མ་སྒྲོལ་དཀར་ཡིད་བཞིན་འཁོར་ལོ་ཡ་གིའི་སྐུ་ཐང་གི་ནང་ཇི་ལྟར་གསལ་བ་ལྟར་ཕྱག་གཡས་མཆོག་སྦྱིན། གཡོན་ཨུཏྤལ་དཀར་པོའི་ཡུ་བ་མཐེབ་སྲིན་གྱིས་ཐུགས་ཀར་བཟུང་བར་བསམས། དེའི་གཡོན་དུ་ཞེས་སོགས་ནས་བཀྲ་ཤིས་རྟགས་བརྒྱད་ཀྱིས་མཛེས་པ་ཞེས་པའི་བར་ཆོ་གའི་ཚིག་རིས་བཞིན་གསུངས་མཚམས།

དེ་ལྟར་སློབ་མ་རྣམས་སྟོང་པའི་ངང་ལས་རྗེ་བཙུན་སྒྲོལ་མ་གཙོ་འཁོར་གསུམ་དུ་བསྐྱེད་དགོས་ཤིང་། དེ་ཡང་ཡིད་ངོར་བསྐྱེད་པའམ་གསལ་འདེབས་པ་ཡིན་པས་སློབ་མ་རང་རང་གི་ལུས་རགས་པ་དེ་སྐྱེས་པ་ཕོ་མོ་གང་ཡིན་ལ་ཁྱད་པར་མེད། དེ་ནས་སྒྲོལ་དཀར་གྱི་ཐུགས་ཀར་འཁོར་ལོ་དཀར་པོ་རྩིབས་བརྒྱད་པ་སོགས་ཀྱི་དམིགས་རིམ་དང་གནས་གསུམ་བྱིན་རླབས་ཀྱི་སྐོར། སྐུ་གསུང་ཐུགས་ཡོན་ཏན་འཕྲིན་ལས་ཀྱི་རྗེས་གནང་དང་། སྒྲོལ་དཀར་ཡིད་བཞིན་འཁོར་ལོ་དང་སེང་ལྡེང་ནགས་ཀྱི་སྒྲོལ་མ། ཁྲོ་གཉེར་ཅན་མ་བཅས་ཀྱི་སྔགས་ཀྱི་བཟླས་ལུང་སྦྱིན་པ་སོགས་ཆོ་གའི་ཚིག་རིས་བཞིན་གྲུབ་མཚམས།

མཇུག་ཏུ་དགེ་བའི་གདམས་པ།

ཐེངས་འདིའི་ཆོས་འབྲེལ་ཉིན་གསུམ་གྱི་རིང་སངས་རྒྱས་ཀྱི་ཆོས་ངོ་སྤྲོད་བྱས་པ་སོགས་ལ་བརྟེན་ནས་ཁྱེད་རྣམས་ཀྱི་རྒྱུད་ལ་སངས་རྒྱས་པའི་ཆོས་ཀྱི་གོ་བ་ཅུང་ཟད་སྐྱེས་ཐུབ་པ་བྱུང་ཡོད། དེ་ནས་མཇུག་ཏུ་དགེ་བའི་ཚོད་ལྟ་བུར་གསང་སྔགས་ཀྱི་ལྷ་ཡི་རྣལ་འབྱོར་དང་འབྲེལ་བའི་སྒྲོལ་མ་གཙོ་འཁོར་གསུམ་གྱི་རྗེས་གནང་ཐོབ་པ་ཡིན་པས། དུས་ད་ནས་བཟུང་སྟེ་སངས་མ་རྒྱས་ཀྱི་བར་འཕགས་མ་ཡིད་བཞིན་འཁོར་ལོ་ལྷག་པའི་ལྷར་བཟུང་སྟེ་སྒྲོལ་དཀར་གྱི་གཟུགས་སྔགས་ཨོཾ་ཏཱ་རེ་ཏུཏྟཱ་རེ་ཏུ་རེ་མ་མ་ཨ་ཡུར་པུཎྱེ་ཛྙཱ་ན་པུཥྚིཾ་ཀུ་རུ་སྭཱཧཱ་ཞེས་པ་ཉིན་རེ་བཞིན་བརྒྱ་རྩ་རེའམ་ཉེར་གཅིག་ཙམ་བཟླས། དེ་ནས་ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱཧཱ་ཞེས་པ་ཉིན་རེར་ཕྲེང་སྐོར་རེ་མ་ཆག་པར་བགྲང་རྒྱུ་ཡིན་སྙམ་དུ་སེམས་ནས་དམ་བཅའ་བྱས་པས་འཐུས་པ་ཡིན། རྗེས་ཟློས་བྱ་མི་དགོས། དེ་ནས་ཚེ་རིལ་དང་ཚེ་ཆང་། རྟགས་བརྒྱད་དང་རྫས་བརྒྱད་སོགས་ཀྱི་ཆོ་ག་གསུངས་གྲུབ་མཚམས།

དེ་ཡན་ཆད་ཀྱིས་འཕགས་མ་སྒྲོལ་མ་དཀར་མོའི་རྗེས་གནང་ཐུན་མོང་མིན་པ་དེ་ལེགས་པར་གྲུབ་ཟིན་པ་ཡིན། དུས་ཚོད་ཀྱང་འཕྱི་པོ་ཆགས་འདུག །གལ་ཆེ་ཤོས་ཁྱེད་ཚོ་བསླབ་གཞི་ལྔ་འཛིན་པའི་དགེ་བསྙེན་གྱི་སྡོམ་པ་བཟུང་བ་རྣམས་ཀྱིས་མ་ཤིའི་བར་དགེ་བསྙེན་གྱི་བསླབ་གཞི་ལྔ་པོ་དེ་བསྲུང་དགོས་ཤིང་། སྨོན་སེམས་བཟུང་བས་ཚེ་འདིར་སེམས་བསྐྱེད་མི་ཉམས་པའི་བསླབ་བྱ་དང་། སྐྱེ་བ་ཕྱི་མ་རྣམས་སུ་ཡང་སེམས་བསྐྱེད་མི་ཉམས་པའི་བསླབ་བྱ་ལ་སློབ་པ་དང་། བྱང་ཆུབ་སེམས་དཔའི་སྡོམ་པ་ཡང་བཟུང་ཡོད་པས་བྱང་ཆུབ་སེམས་དཔའི་རྩ་ལྟུང་བཅོ་བརྒྱད་དང་ཉེས་བྱས་ཞེ་དྲུག་ལ་སོགས་པས་མ་གོས་པར་བྱང་ཆུབ་སེམས་དཔའི་སྤྱོད་པ་ལ་བསླབ་པར་བྱ་སྙམ་པའི་འདུན་པ་ཤུགས་དྲག་བསྐྱེད་དགོས། འདི་དག་གི་སྐོར་བྱང་ཆུབ་སེམས་དཔའི་བསླབ་བྱ་སྟོན་པའི་གཞུང་རྣམས་ལ་བལྟས་ན་མི་ཤེས་པ་གང་ཡང་མེད། མདོར་ན། དེ་རིང་རྗེས་གནང་ཐོབ་སྟེ་རྗེས་གནང་ཐོབ་བྱུང་ཞེས་ཚིག་ཙམ་ཞིག་བརྗོད་རྒྱུ་མིན་པར་དུས་ད་ནས་བཟུང་མི་ཚེར་འགྱུར་བ་ཐེབས་པ་ཞིག་བྱེད་དགོས་ལ། དེ་ལྟར་བྱ་སྙམ་པའི་སེམས་ཤུགས་བསྐྱེད་དགོས། དེ་ཡན་ཆད་ཀྱིས་སྐབས་འདིའི་བཀའ་ཆོས་མཐའ་རྟེན་སྒྲོལ་དཀར་གྱི་རྗེས་གནང་དང་བཅས་པ་ལེགས་པར་ཟིན་པ་ཡིན།

ཁྱེད་རྣམས་ལ་དད་པ་རྩེ་གཅིག་པ་དང་དོན་གཉེར་གྱི་འདུན་པ་རྩེ་གཅིག་པ་ཡོད་པས་ལོ་རྗེས་མར་སླར་ཡང་བཀའ་ཆོས་ཀྱི་འཕྲོ་བསྐྱེལ་རྒྱུ་དང་། དངོས་གནས་བྱས་ན་ཟླ་བ་བཅུ་པའི་ནང་ཨ་རིར་འགྲོ་རྒྱུ་དང་ཟླ་བ་བཅུ་གཅིག་པའི་ནང་ཉི་འོང་དུ་འགྲོ་རྒྱུའི་འཆར་གཞི་ཞིག་ཡོད་ཀྱང་ད་ཆ་ལོ་ཡར་རྒས་པའི་ཚེ་ཐང་ཆད་པའི་ཚོར་བ་ཤུགས་ཆེ་རུ་འགྲོ་བཞིན་འདུག་པས་དེ་དག་ཕྱིར་འཐེན་བྱས་པ་ཡིན། ལོ་རེ་བཞིན་ཕྱི་ཟླ་དང་པོའི་ནང་རྡོ་རྗེ་གདན་དུ་སྡོད་རྒྱུའི་འདུན་པ་ལྟར་ངོས་དེ་གར་བསྡད་པའི་ཞོར་ལ་ཉི་མ་གཉིས་གསུམ་གྱི་རིང་ལྟ་བུར་ཆོས་འབྲེལ་གྱི་རིགས་བྱེད་ཐུབ་པས་ཕྱོགས་མཐའ་ཁག་ནས་ཆོས་དོན་གཉེར་བྱེད་མཁན་གྱི་རིགས་རྣམས་དེ་གར་འདུས་རྒྱུར་སྟབས་བདེ་པོ་ཡོད། ཉིན་གྲངས་མང་པོའི་རིང་ཆོས་འབྲེལ་བྱ་རྒྱུ་ཁག་པོ་འདུག །མདོར་ན། ཐེངས་འདིར་ཁྱེད་ཚོ་ཐེ་ཝན་ནས་ཕེབས་པ་རྣམས་གཙོ་བོར་གྱུར་པའི་དད་འདུས་ཀུན་གྱི་ཆོས་སྐལ་ལྟ་བུ་དེ་རིང་ཟིན་པ་ཡིན་པས་བཀའ་དྲིན་གཏང་རག་གི་ཡོན་དུ་མཎྜལ་མདོར་བསྡུས་ཤིག་འབུལ་བར་ཞུ། ས་གཞི་སྤོས་བྱུགས་མའི་སྒོ་ནས་མཎྜལ་ཕུལ་གྲུབ་མཚམས་དད་ལྡན་ཐེ་ཝན་གྱི་ཆོས་ཞུ་བ་རྣམས་ཀྱིས་རྒྱ་སྐད་ནང་ཞབས་བརྟན་གསོལ་འདེབས་རབ་འབྱམས་རྒྱལ་བ་མ་བཏོན་ཏེ་བརྟན་བཞུགས་མདོར་བསྡུས་དང་བཅས་བཀའ་ཆོས་མཇུག་ཡོངས་སུ་གྲུབ་པར་མཛད།

དབུ་མ་འཇུག་པ་ཁྲིད་ལོ་གཉིས་པའི་བཀའ་ཁྲིད།

ཕྱི་ལོ་ ༢༠༡༨ ཟླ་ ༡༠ ཚེས་ ༣ ནས་ ༦ བར་ཉིན་གྲངས་བཞིའི་རིང་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་ཐེ་ཝན་ཚོགས་གཉིས་ཆོས་ཚོགས་ཀྱི་ཚོགས་མི་གཙོ་བོར་གྱུར་པའི་དད་ལྡན་ཆོས་ཞུ་བ་རྣམས་ལ་སྩལ་བའི་དབུ་མ་འཇུག་པའི་བཤད་ལུང་དང་། ལམ་གཙོ་རྣམ་གསུམ་གྱི་བཀའ་ཁྲིད། སྤྱན་རས་གཟིགས་ངན་སོང་ཀུན་སྒྲོལ་གྱི་རྗེས་གནང་།

ཉིན་དང་པོའི་བཀའ་ཁྲིད།

ཕྱི་ལོ་ ༢༠༡༨ ཟླ་ ༡༠ ཚེས་ ༣།

སྔོན་འགྲོའི་བཤད་པ།

ལོ་ཤས་སྔོན་ནས་ཡོང་བཞིན་པ་ལྟར་དེ་རིང་འདིར་ཆེད་དུ་བྱ་བའི་གདུལ་བྱ་བསྟན་འཛིན་བྱམས་ཆེན་གྱི་ཆོས་ཚོགས་ཀྱི་དགེ་འདུན་པ་རྣམས་གཙོ་བོར་གྱུར་པའི་ཐེ་ཝན་གྱི་ཆོས་གྲོགས་མང་པོ་ཞིག་དང་། ཡུལ་གྲུ་འདྲ་མིན་གྱི་དོན་གཉེར་ཅན་མང་དག་ཅིག་ཆོས་དོན་དུ་གཉེར་ནས་འདིར་སླེབས་ཡོད་པས། ཚང་མར་འཚམས་འདྲི་དང་དགའ་བསུ་ཞུ་བཞིན་ཡོད། རྒྱུན་དུ་ངོས་ཀྱིས་ཐོག་མར་ནང་ཆོས་ངོ་སྤྲོད་བྱ་རྒྱུ་དང་། དེ་ནས་ཆོས་ངོ་འཕྲོད་དེ་ཤེས་ནས་དད་པ་ཐོབ་པའི་སྒོ་ནས་ནང་ཆོས་ཉམས་ལེན་བྱེད་སྟངས་ཀྱི་སྐོར་འགྲེལ་བཤད་བྱེད་ཀྱི་ཡོད། ཁྱེད་ཚོའི་གྲས་ཀྱི་མང་པོ་ཞིག་གིས་ངོས་ཀྱིས་བྱས་པའི་ནང་ཆོས་ངོ་སྤྲོད་ཁག་ཐོས་མྱོང་ཡོད་ཀྱང་འདིར་གསར་པ་ཡང་མང་དག་ཅིག་སླེབས་ཡོད་པར་བརྟེན་ཐོག་མར་ནང་ཆོས་ངོ་སྤྲོད་ཅིག་ཞུས་ན་སྙམ་དུ་དྲན་བྱུང་།

སེམས་འདུལ་བའི་ཐབས་ལམ་མི་འདྲ་བ།

སངས་རྒྱས་ཀྱིས། སྡིག་པ་ཅི་ཡང་མི་བྱ་ཞིང་། །དགེ་བ་ཕུན་སུམ་ཚོགས་པར་སྤྱད། །
རང་གི་སེམས་ནི་ཡོངས་སུ་འདུལ། །འདི་ནི་སངས་རྒྱས་བསྟན་པ་ཡིན། །ཞེས་གསུངས་པ་ལྟར། སེམས་རྒྱུད་འདུལ་བའི་ཐབས་ལམ་མི་འདྲ་བ་ཡོད་ཀྱང་འཛམ་བུ་གླིང་གི་ཆོས་ལུགས་གཙོ་ཆེ་བ་ཡོངས་ཀྱིས་གཞན་ལ་གནོད་པ་བྱེད་མི་རུང་བ་དང་ཀུན་ལ་ཕན་སེམས་བསྐྱེད་དེ་ཇི་ཙམ་ཐུབ་ཚོད་ཀྱིས་ཕན་པ་བསྒྲུབ་དགོས་པའི་བསླབ་བྱ་གཅིག་གྱུར་དུ་གསུང་གི་ཡོད། སེམས་རྒྱུད་འདུལ་ཐབས་ཀྱི་ཆ་ནས་འཇིག་རྟེན་བཀོད་པ་པོ་འདོད་པ་རྣམས་ཀྱིས་དཀོན་མཆོག་ལ་གསོལ་བ་བཏབ་སྟེ་སེམས་རྒྱུད་འདུལ་ཐབས་བྱེད་པ་ཡིན།

སངས་རྒྱས་པའི་ཆོས་ཀྱིས་སེམས་རྒྱུད་འདུལ་ཐབས་ཇི་ལྟར་གསུང་བ་ཡིན་ཞེ་ན། ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང་། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་གསུངས་པ་ལྟར། སངས་རྒྱས་བཅོམ་ལྡན་འདས་དེ་འཇིག་རྟེན་བཀོད་པ་པོ་ལྟ་བུར་ཁས་བླངས་ཏེ་དེས་སེམས་ཅན་གྱི་སྡུག་བསྔལ་རྣམས་ཕྱག་གིས་སེལ་ནུས་པར་མི་འདོད་པ་དང་། སྡུག་བསྔལ་གྱི་རྒྱུ་ལས་ཉོན་རྣམས་ཆུས་འཁྲུ་བར་མི་ནུས་ཤིང་། བཅོམ་ལྡན་འདས་ཉིད་ཀྱི་ཐུགས་རྒྱུད་ལ་ཡོད་པའི་རྟོགས་པའི་ཡོན་ཏན་རྣམས་རང་རེར་གསོལ་རས་གནང་རྒྱུ་ཡང་མེད་པར་གསུངས། བསྐལ་ཆེན་གྲངས་མེད་གསུམ་གྱི་ཚོགས་བཅོམ་ལྡན་འདས་ཀྱིས་བསགས་ཤིང་། དཀའ་བ་བཅོམ་ལྡན་འདས་ཀྱིས་སྤྱད་དེ་རང་རེས་ཚོགས་བསགས་མི་དགོས་ཤིང་དཀའ་བ་སྤྱད་མི་དགོས་པར་རྟོགས་པའི་ཡོན་ཏན་གསོལ་རས་ཞུ་རྒྱུ་ཡོད་ན་ཤིན་ཏུ་ལེགས་ཤིང་སྐྱིད་པོ་ཡིན་ཡང་། དེ་འདྲ་ཞིག་ཡོང་ཐབས་མེད་པར། ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་གསུངས་པ་ལྟར་ཆོས་རྣམས་ཀྱི་ཡིན་ལུགས་བསྟན་པ་ལ་བརྟེན་ནས་སེམས་ཅན་ལ་ཕན་པ་སྒྲུབ་པར་མཛད་པ་ཡིན་ཞེས་གསུངས། འདིའི་ཆོས་ཉིད་ཅེས་པ་སྟོང་ཉིད་རྐྱང་པར་མི་གོ་བར་ཇི་ལྟ་བ་དང་ཇི་སྙེད་པའི་ཡིན་ལུགས་གཉིས་ཀར་གོ་ཆོག །

དེ་ཡང་ལོ་སྟོང་ཕྲག་གི་སྔོན་ནས་རྒྱ་གར་དུ་སེམས་ཁམས་རིག་པའི་སྐོར་དང་། དངོས་སུ་སྐྱེ་བ་སྔ་མ་དྲན་པའི་གང་ཟག་སོགས་ལ་ཞིབ་འཇུག་བྱས་ཏེ་སྐྱེ་བ་སྔ་ཕྱི་ཡོད་པའི་ལྟ་གྲུབ་དར་ཟིན་ཅིང་། སྐྱེ་བ་སྔ་མ་ནས་འདིར་འོང་བ་དང་འདི་ནས་ཕྱི་མར་འགྲོ་མཁན་དེ་ཡང་ཕུང་པོའི་སྟེང་ནས་གཞག་ཏུ་མེད་པར་ཐོག་མ་མེད་པ་ནས་བརྒྱུད་དེ་ཡོང་བའི་ཕུང་པོ་ལས་དོན་གཞན་དུ་གྲུབ་པ་ཞིག་ཡིན་ཞེས་མུ་སྟེགས་པའི་གཞུང་ནས་གསུངས་ཡོད། ཕུང་པོ་ལས་དོན་གཞན་དུ་གྲུབ་པའི་བདག་དེ་ཉིད་མ་དུལ་བ་དུལ་བ་དང་མ་ཞི་བ་ཞི་བར་བྱེད་པའི་ཐབས་ལམ་དུ་ཐོག་མར་གཞན་ལ་གནོད་པ་ལས་ལྡོག་པའི་ཚུལ་ཁྲིམས་ཀྱི་བསླབ་པ་དང་། དེ་ནས་དམིགས་པ་ལ་ལྷན་ནེར་སྡོད་ནུས་པའི་སེམས་རྩེ་གཅིག་པའི་ཏིང་ངེ་འཛིན་བསྒྲུབ་དགོས་པར་འདོད་པ་ཡིན།

ཚུལ་ཁྲིམས་དང་ཏིང་འཛིན་ལ་བསླབ་དགོས་པའི་རྒྱུ་མཚན་ནི། རང་རེའི་འདོད་ཁམས་པའི་གཟུགས་སྒྲ་དྲི་རོ་རེག་བྱའི་འདོད་ཡོན་ལ་ཆགས་པའི་ཆགས་པས་ཞེ་སྡང་དང་ཕྲག་དོག །མཐར་ལྷུང་བའི་འགྲན་བསྡུར་བྱེད་པའི་བསམ་བློ་སོགས་འདྲེན་པར་བྱེད་ལ། དེ་ལྟ་བུའི་ཉོན་མོངས་པའི་དབང་ལས་སེམས་མི་སྐྱིད་པ་སོགས་འབྱུང་བར་བརྟེན། རྙོག་གྲ་ཡོང་བའི་རྐྱེན་གཙོ་བོ་འདོད་པའི་ཡོན་ཏན་ལ་ཆགས་པའི་ཆགས་པས་བྱེད་པར་མཐོང་སྟེ་འདོད་པའི་གཟུགས་སྒྲ་དྲི་རོ་རེག་བྱར་ཆགས་པའི་ཆགས་པ་ཆུང་དུ་གཏོང་བ་སྟེ། འདོད་པར་ཉེས་དམིགས་སམ་རགས་པར་ལྟ་བ་དང་ཏིང་ངེ་འཛིན་ལ་བརྟེན་ནས་ཐོབ་པའི་བསམ་གཏན་གཟུགས་མེད་ལ་ཡོན་ཏན་ནམ་ཞི་བར་བལྟས་ཏེ་ཞི་རགས་ཀྱི་རྣམ་པ་ཅན་གྱི་ལྷག་མཐོང་སྒོམ་པའི་ཚུལ་འདོད་ཀྱི་ཡོད། འདི་དག་བཅོམ་ལྡན་འདས་མ་བྱོན་སྔོན་ནས་རྒྱ་གར་དུ་དར་ཟིན་པ་ཡིན།

སངས་རྒྱས་བཅོམ་ལྡན་འདས་ཉིད་ཀྱིས་ཀྱང་ཐོག་མར་རྒྱལ་པོའི་ཕོ་བྲང་དུ་བཞུགས་པའི་ཚེ་ཁྲོམ་ལ་སྐོར་བ་ལྟ་བུར་ཕེབས་པའི་སྐབས་ཤིག་སྐྱེ་རྒ་ན་འཆིའི་སྡུག་བསྔལ་གཟིགས་ནས་ངེས་པར་འབྱུང་བ་དང་། རབ་ཏུ་བྱུང་བ་གཟིགས་པས་ཡིད་སྨོན་སྐྱེས་ཏེ་ཁྱིམ་ནས་ཁྱིམ་མེད་པར་རབ་ཏུ་བྱུང་ཞིང་། དེའི་ཚེ་དེའི་དུས་རྒྱ་གར་ནང་ཡོངས་གྲགས་སུ་དར་བའི་ཚུལ་ཁྲིམས་ཀྱི་བསླབ་པ་དང་ཏིང་ངེ་འཛིན་གྱི་བསླབ་པ། ཞི་རགས་ཀྱི་རྣམ་པ་ཅན་གྱི་ལྷག་མཐོང་གི་བསླབ་པ་རྣམས་ཉམས་སུ་བཞེས་ཏེ་ལོ་དྲུག་དཀའ་སྤྱད་མཛད། དེ་ལྟར་དགོངས་པ་གཏིང་ཟབ་བཞེས་པའི་ཚེ་རྟག་གཅིག་རང་དབང་བའི་བདག་ཏུ་ལྟ་བའི་ལྟ་བ་དེས་ལྷན་སྐྱེས་ཀྱི་བདག་འཛིན་བརྟན་དུ་གཏོང་བར་གཟིགས་ཏེ་ལྟ་བ་དེ་ནོར་བ་དང་དེ་ལྟ་བུའི་བདག་གཞི་མ་གྲུབ་པར་གསུངས།

རྗེ་ཁོལ་ལྟ་བུའི་བདག་འཛིན་ལ་ཀུན་བཏགས་དང་ལྷན་སྐྱེས་གཉིས་སུ་དབྱེ་བ།

ངའི་ལུས་ངའི་སེམས་སྙམ་དུ་དྲན་པའི་སྐབས་ཀྱི་ང་དེ་ཕུང་པོ་ལ་དབང་སྒྱུར་མཁན་རྗེ་བོ་ལྟ་བུ་དང་ཕུང་པོ་རྣམས་ང་དེའི་ཁོལ་པོ་ལྟ་བུར་རང་རེའི་བློར་འཆར་གྱི་ཡོད། དེ་ལ་ཡང་ནང་གསེས་ཀྱིས་རྗེ་བོ་ལྟ་བུའི་ང་དེ་ཕུང་པོ་དང་མཚན་ཉིད་མི་མཐུན་པའི་རང་རྐྱ་བར་འཛིན་པའི་འཛིན་པ་ཀུན་བཏགས་ཤིག་དང་། རྗེ་བོ་ལྟ་བུའི་ང་དེ་ཕུང་པོ་དང་མཚན་ཉིད་མཐུན་པའི་རང་རྐྱ་བར་འཛིན་པའི་ངར་འཛིན་ལྷན་སྐྱེས་ཤིག་སྟེ་གཉིས་ཡོད་པའི་ཚུལ་སོགས་ལ་བཅོམ་ལྡན་འདས་ཀྱིས་དགོངས་པ་ལེགས་པར་བཞེས་ཏེ་བདག་མེད་པའི་ལྟ་བ་གསུངས། འོན་ཀྱང་སྐབས་དེར་བཅོམ་ལྡན་འདས་ཉིད་ཀྱིས་བདག་མེད་པའི་ཚུལ་ཞིབ་ཚགས་དགོངས་པར་ཆུབ་ནས་ཡོད་ཀྱང་ཡོངས་གྲགས་སུ་བདག་མེད་པའི་ལྟ་བ་དེ་མངོན་པར་རྫོགས་པར་སངས་རྒྱས་པའི་རྗེས་སུ་གསུངས་པ་ཡིན།

བདེན་བཞི་མི་རྟག་སོགས་བཅུ་དྲུག །

བཅོམ་ལྡན་འདས་སངས་རྒྱས་མ་ཐག་ཏུ། ཟབ་ཞི་སྤྲོས་བྲལ་འོད་གསལ་འདུས་མ་བྱས། །བདུད་རྩི་ལྟ་བུའི་ཆོས་ཤིག་ཁོ་བོས་རྙེད། །སུ་ལ་བསྟན་ཀྱང་གོ་བར་མི་ནུས་པས། །མི་སྨྲ་ནགས་ཀྱི་ནང་དུ་གནས་པར་བྱ། །ཞེས་གསུངས་ཏེ། སངས་རྒྱས་ནས་ཞག་པོ་བཞི་བཅུ་ཞེ་གྲངས་རིང་སྐབས་དེར་རྒྱ་གར་ནང་ཡོངས་སུ་གྲགས་པའི་གཏམ་དང་མི་མཐུན་པ་ཞིག་གསུང་རྒྱུ་སྐབས་སུ་མ་བབ་པ་དང་། གཞན་གྱིས་གོ་མི་ནུས་པ་ལ་དགོངས་ཏེ་ཆོས་འཁོར་བསྐོར་བར་མ་མཛད། འོན་ཀྱང་རིམ་གྱིས་ཀུན་ཤེས་ཀོའུ་དི་ནྱ་སོགས་ཀྱིས་གཽ་ཏ་མའི་སྐུ་ཡི་རྣམ་འགྱུར་སོགས་མི་འདྲ་བར་མཇལ་ཏེ་ཐུན་མོང་མིན་པའི་ཡོན་ཏན་འཁྲུངས་པར་མཐོང་བ་ལས། ཁྱེད་ཀྱི་ཐུགས་རྒྱུད་ལ་རྟོགས་པའི་ཡོན་ཏན་གང་འཁྲུངས་པ་རྣམས་གསུང་བར་མཛོད་ཅེས་གསོལ་བ་བཏབ་པ་ལ་བརྟེན་ནས་བཅོམ་ལྡན་འདས་ཀྱིས་ཡུལ་ཝཱ་རཱ་ཎ་སཱིའི་དྲང་སྲོང་ལྷུང་བ་རི་དྭགས་ཀྱི་ནགས་སུ་བཀའ་དང་པོ་བདེན་བཞིའི་ཆོས་འཁོར་བསྐོར་བར་མཛད།

དེ་ཡང་འདི་ནི་སྡུག་བསྔལ་འཕགས་པའི་བདེན་པའོ། །འདི་ནི་ཀུན་འབྱུང་འཕགས་པའི་བདེན་པའོ་ཞེས་སོགས་ཀྱིས་བདེན་བཞིའི་ངོ་བོ་ལ་བཟླས་པ་དང་། སྡུག་བསྔལ་ཤེས་པར་བྱ། ཀུན་འབྱུང་སྤང་བར་བྱ་ཞེས་སོགས་ཀྱིས་བྱ་བ་ལ་བཟླས་པ། སྡུག་བསྔལ་ཤེས་པར་བྱ་སྟེ་ཤེས་པར་བྱར་མེད། ཀུན་འབྱུང་སྤང་བར་བྱ་སྟེ་སྤང་བར་བྱར་མེད་ཅེས་སོགས་ཀྱིས་བྱ་བ་འབྲས་བུ་དང་བཅས་པ་ལ་བཟླས་པ་སྟེ་བདེན་བཞིའི་ཆོས་འཁོར་གསུངས་ཤིང་། བདེན་བཞིའི་ངོ་སྤྲོད་གནང་བའི་ཚེ་མི་རྟག །སྡུག་བསྔལ། སྟོང་བ། བདག་མེད། རྒྱུ། ཀུན་འབྱུང་། རབ་སྐྱེ། རྐྱེན། འགོག་པ། ཞི་བ། གྱ་ནོམ། ངེས་འབྱུང་། ལམ། རིགས་པ། སྒྲུབ་པ། ངེས་འབྱིན་ཏེ་བདེན་བཞི་མི་རྟག་སོགས་བཅུ་དྲུག་གསུངས།

དེ་ལྟར་བཅོམ་ལྡན་འདས་ཀྱིས་བདེན་བཞི་མི་རྟག་སོགས་བཅུ་དྲུག་དང་དེ་དང་འབྲེལ་བའི་ལམ་ཉམས་སུ་ལེན་ཚུལ་ལ་དྲན་པ་ཉེར་གཞག་བཞི། ཡང་དག་སྤོང་བ་བཞི། རྫུ་འཕྲུལ་གྱི་རྐང་པ་བཞི། དད་སོགས་དབང་པོ་ལྔ། སྟོབས་ལྔ། བྱང་ཆུབ་ཡན་ལག་བདུན། འཕགས་ལམ་ཡན་ལག་བརྒྱད་དེ་བྱང་ཕྱོགས་སོ་བདུན་གྱི་ལམ་གསུངས། འདི་དག་པཱ་ལི་དང་ལེགས་སྦྱར་གྱི་གཞུང་གཉིས་ཀར་གཅིག་གྱུར་དུ་གསུངས་ཤིང་སངས་རྒྱས་པའི་ཆོས་ཀྱི་རྨང་གཞི་ལྟ་བུ་དེ་ཡིན།

མི་རྟག་པ་ཕྲ་རགས་ཀྱི་ཁྱད་པར།

འདིར་མི་རྟག་པ་ཐོག་མར་གསུངས་ཤིང་དེ་རྒྱུ་མཚན་དུ་བྱས་ཏེ་སྡུག་བསྔལ་བ་གསུངས་པའི་གནད་ལ་ཞིབ་ཏུ་བསམ་དགོས། སྐྱེས་པའི་མཐའ་མ་འཆི་བ་ལྟ་བུ་རགས་པའི་མི་རྟག་པ་ཡིན་ཞིང་། མིའི་ལུས་རྟེན་བླངས་ཕྱིན་ཆད་འཆི་བར་ངེས་པའི་རགས་པའི་མི་རྟག་པ་བསམས་ཏེ་མི་ཚེར་སྙིང་པོ་མི་འདུག་སྙམ་དུ་མཐོང་བ་དེས་རྟག་འཛིན་གྱི་བློ་ཡི་གཞན་དབང་དུ་མི་འགྲོ་བར་ཕན་གྱི་ཡོད། འོན་ཀྱང་བཅོམ་ལྡན་འདས་ཀྱིས་འདིར་མི་རྟག་པ་ཞེས་གསུངས་པའི་མི་རྟག་པ་ནི་རྣམ་འགྲེལ་ལས་གསུངས་པ་ལྟར་གྱི་སྐད་ཅིག་སྐད་ཅིག་ལ་འཇིག་པའི་བདག་ཉིད་ཀྱི་ཕྲ་བའི་མི་རྟག་པ་དེ་ཡིན། རགས་པའི་མི་རྟག་པ་ནི་མངོན་པ་མཛོད་ལས་སྐྱེ་བ། གནས་པ། རྒ་བ། འཇིག་པ་བཅས་མཚན་ཉིད་སྐྱེ་སོགས་བཞི་གསུངས་པའི་ནང་གི་འཇིག་པ་དེར་གོ་བ་ཡིན། འདིར་གནས་པ་ཞེས་འཇིག་པ་ལས་ཟུར་དུ་གསུངས་པ་བྱེ་བྲག་སྨྲ་བའི་ལུགས་ཡིན།

མདོ་སྡེ་པ་ཡན་ཆད་ཀྱི་ནང་པའི་གྲུབ་མཐའ་སྨྲ་བ་རྣམས་ཀྱིས་སྐྱེས་ཙམ་ཉིད་ནས་འཇིག་པའི་བདག་ཉིད་ཀྱི་མི་རྟག་པ་གསུང་བཞིན་ཡོད། དཔེར་ན། རང་རེའི་ལུས་ལྟ་བུར་མཚོན་ན་ལོ་ནས་ལོ་བསྟུད་དེ་ཕྱིན་པའི་མཚམས་སུ་འགྱུར་བ་འགྲོ་བཞིན་ཡོད་ལ། ཕྱིའི་ལྗོན་ཤིང་ལྟ་བུར་མཚོན་ནའང་དཔྱིད་དུས་སུ་ཡར་སྐྱེ་བ་དང་། དབྱར་དུས་སུ་སྡོང་པོ་རྒྱས་ཤིང་། སྟོན་དུས་སུ་རྒུད་པའི་འགོ་ཚུགས་ཏེ་དགུན་དུས་སུ་ལོ་མ་སར་ལྷུང་བ་ལྟ་བུའི་རགས་པའི་མི་རྟག་པའི་འགྱུར་བ་དེ་ཧ་ཅང་གསལ་པོ་ཡིན་ལ། ལོ་མ་སེར་པོར་འགྱུར་བ་ལྟ་བུའི་རགས་པའི་མི་རྟག་པ་འདི་ཡང་ཆུ་ཚོད་དང་སྐར་མ་ལ་སོགས་པ་སྟེ་སྐད་ཅིག་སྐད་ཅིག་གི་དུས་ཡུན་ནང་འགྱུར་བ་ཕྱིན་པ་ལས་འོང་དགོས་ཀྱི་གློ་བུར་དུ་བྱུང་བ་མིན། འདི་ལྟར་རང་རེས་ཡོངས་གྲགས་སུ་མཐོང་བཞིན་པའི་རགས་པའི་མི་རྟག་པ་དེ་ངེས་སླ་ཡང་། སྐད་ཅིག་སྐད་ཅིག་ལ་འཇིག་པའི་བདག་ཉིད་ཀྱི་ཕྲ་བའི་མི་རྟག་པ་དེ་བསམ་བློ་གང་འཚམ་གཏིང་ཟབ་བཏང་བ་ལས་ངེས་དགོས་པ་ཡིན། དེ་ཡང་སྐྱེས་ཙམ་ཉིད་ནས་འཇིག་པའི་བདག་ཉིད་དུ་གྲུབ་པ་ལས་འཇིག་པ་ཕྱིས་འབྱུང་གི་རྒྱུ་ལ་ལྟོས་པ་མིན་པར་གསུངས། དེ་ལྟར་འདུས་བྱས་ཐམས་ཅད་སྐད་ཅིག་སྐད་ཅིག་ལ་འཇིག་པའི་ཆ་ནས་མི་རྟག་པར་གསུངས་པ་ཡིན།

ཚན་རིག་པའི་བརྟག་དཔྱད་དང་འབྲེལ་ནས་བཤད་ཀྱང་ངོས་ཚན་རིག་པའི་རྡུལ་ཕྲན་བརྟག་དཔྱད་བྱེད་ས་དེ་འདྲར་ཕྱིན་ཏེ་རྡུལ་ཕྲན་གྱི་རིགས་ཆེ་ཤེལ་བརྒྱུད་དེ་བལྟས་མྱོང་། ཆེ་ཤེལ་བརྒྱུད་ནས་ལྟ་སྐབས་ཕྲ་རྡུལ་ཨེ་ཌོམ་གྱི་རིགས་རྣམས་འོད་ཀྱི་རང་བཞིན་ལྟ་བུ་ཞིག་ལ་སྐད་ཅིག་སྐད་ཅིག་ལ་གཡོ་བཞིན་ཡོད་པ་གསལ་པོ་འདུག །

མདོར་ན། བཅོམ་ལྡན་འདས་ཀྱིས་ཕྲ་བའི་མི་རྟག་པ་གསུང་བཞིན་ཡོད་ལ། དེ་ཡང་སྐྱེད་བྱེད་ཀྱི་རྒྱུ་ཉིད་ཀྱིས་འཇིག་པའི་བདག་ཉིད་དུ་གྲུབ་པ་ལས་འཇིག་པ་ཕྱིས་འབྱུང་གི་རྒྱུ་གཞན་ལ་མ་ལྟོས་པར་གསུངས། དེ་ལ་བརྟེན་ནས་གཞན་དབང་སྐྱེ་བ་ངོ་བོ་ཉིད་མེད་པ་ཞེས་གསུངས་པ་ལྟར་རྒྱུ་རྐྱེན་ལས་སྐྱེས་པའི་འདུས་བྱས་ཀྱི་ཆོས་ཤིག་ཡིན་ཕྱིན་ཆད་རྒྱུ་ཡི་གཞན་དབང་ཅན་ཡིན་པར་གོ་ནུས་ལ། སྡུག་བདེན་གྱི་ཕུང་པོ་འདི་དང་འབྲེལ་ནས་བཤད་ན། ཕུང་པོ་འདི་ཉིད་སྐད་ཅིག་སྐད་ཅིག་ལ་འཇིག་པ་དེ་རྒྱུ་ཡི་གཞན་དབང་ཅན་དང་རྒྱུ་དེ་ཡང་ལས་ཉོན་གཉིས་ལ་ཐུག་པས་མཐར་གཏུགས་ན་ཕུང་པོ་འདི་ཉིད་ཉོན་མོངས་པའི་གཞན་དབང་ཅན་ཡིན་པར་འགྲུབ་པ་ཡིན། ཕུང་པོ་འདི་ཉིད་ཉོན་མོངས་པའི་གཞན་དབང་ཅན་ཡིན་པས་བཀྲ་མི་ཤིས་པ་རྒྱུན་མི་ཆད་པར་ཡོང་བཞིན་ཡོད་པས་འདི་སྤོང་བའི་ཐབས་མེད་ན་ནི་དེར་ཟད། གལ་ཏེ་སྤོང་བའི་ཐབས་ཡོད་ན་ནི་ཉོན་མོངས་པའི་དབང་གིས་གྲུབ་པའི་ཕུང་པོ་འདི་མེད་པ་ཞིག་ཅིས་ཀྱང་བྱ་ཐུབ་ན་སྙམ་པ་ཞིག་རང་གི་ངང་གིས་བློར་འཆར་ནུས།

མི་རྟག་པ་དང་སྡུག་བསྔལ་བའི་རྗེས་སུ་སྟོང་པ་གསུངས་ཏེ། དེ་ཡང་གདགས་གཞི་ཕུང་པོ་སྐད་ཅིག་སྐད་ཅིག་གིས་འཇིག་པའི་རང་བཞིན་ཡིན་པས་དེ་ལ་བརྟེན་ནས་བཏགས་པའི་བདག་དེ་ཡང་ངེས་པར་འཇིག་པའི་བདག་ཉིད་ཅན་ཡིན་དགོས་པར་བརྟེན་གོང་དུ་ཞུས་པའི་མུ་སྟེགས་པས་འདོད་པའི་ཕུང་པོ་ལས་དོན་གཞན་པའི་རྟག་གཅིག་རང་དབང་བའི་བདག་གིས་སྟོང་པ་ངེས་རྒྱུ་ཅུང་ཟད་སླ་བ་ཡིན། དེ་དང་འབྲེལ་ནས་བདག་དེའི་ལོངས་སྤྱད་བྱའི་ཕུང་སོགས་ཀྱི་ཆོས་རྣམས་ཀྱང་བདག་མེད་པ་ཞེས་བསམ་བློ་བཏང་ན་གཏོང་རྒྱུ་ཡོད་པ་ལྟ་བུ་ཞིག་ཡིན།

སྡུག་བསྔལ་གསུམ་གྱི་ཁྱད་པར།

བཅོམ་ལྡན་འདས་ཀྱིས་སྡུག་བསྔལ་ཤེས་པར་བྱ་ཞེས་གསུངས་པའི་སྡུག་བསྔལ་ལ་སྡུག་བསྔལ་གྱི་སྡུག་བསྔལ་ཏེ་དུད་འགྲོས་ཀྱང་ངེས་ནུས་པའི་སྡུག་བསྔལ་གྱི་རིམ་པ་ཞིག་དང་། ཡང་ཟག་བཅས་ཀྱི་ཚོར་བ་བདེ་བ་ལྟ་བུ་འགྱུར་བའི་སྡུག་བསྔལ་ཡིན་ཡང་དུད་འགྲོ་རྣམས་ཀྱིས་དེ་སྡུག་བསྔལ་གྱི་རང་བཞིན་དུ་མི་ཤེས་པར་ལོངས་སྤྱད་བྱ་དང་འཐོབ་བྱར་རྩི་བཞིན་ཡོད་ལ། ཕུན་སུམ་ཚོགས་པའི་ལྟོ་གོས་གཏམ་གསུམ་ལྟ་བུ་འགྱུར་བའི་སྡུག་བསྔལ་ཡིན་ཡང་མི་ཕལ་པ་རྣམས་ཀྱིས་དེ་སྡུག་བསྔལ་གྱི་རང་བཞིན་དུ་མི་ཤེས་པར་དོན་དུ་གཉེར་བཞིན་ཡོད། དེས་ན་སྡུག་བསྔལ་ལས་ཐར་འདོད་དུད་འགྲོ་ཚུན་ཆད་ལ་ཡང་ཡོད་པས་བཅོམ་ལྡན་འདས་ཀྱིས་སྡུག་བསྔལ་ཤེས་པར་བྱ་ཞེས་གསུང་དགོས་པ་མེད་ཅེ་ན། དེ་ནི་མིན་ཏེ། སྡུག་བསྔལ་ལ་སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ། ཁྱབ་པ་འདུ་བྱེད་ཀྱི་སྡུག་བསྔལ་གསུམ་དུ་ཡོད་པ་ལས་ཚབས་ཆེ་ཤོས་ནི་འདུ་བྱེད་ཀྱི་སྡུག་བསྔལ་ཡིན་ཞིང་། འདི་ལ་དགོངས་ནས་བཅོམ་ལྡན་འདས་ཀྱིས་སྡུག་བསྔལ་ཤེས་པར་བྱ་ཞེས་གསུངས་ཏེ། རྣམ་འགྲེལ་ལས། འདུ་བྱེད་སྡུག་བསྔལ་ལ་དགོངས་ནས། །སྡུག་བསྔལ་བསྒོམ་པར་གསུངས་པ་ཡིན། །ཞེས་གསུངས། དེ་ལྟར་སྡུག་བསྔལ་གྱི་རིམ་པ་དེ་དག་ལེགས་པར་ཤེས་པར་བྱེད་དགོས། དེ་ཡང་འདུ་བྱེད་ཀྱི་སྡུག་བསྔལ་འདི་ཉིད་ཀུན་འབྱུང་ཉོན་མོངས་པའི་གཞན་དབང་ཅན་ཡིན་པས་སླར་སྡུག་བསྔལ་བའི་རང་བཞིན་གྱི་སྐྱེ་བ་འདི་བླང་མི་དགོས་པའི་ཐབས་ཡོད་དམ་མེད་རྩད་གཅོད་བྱ་དགོས་པ་ཡིན།

དེ་ནས་བདེན་པ་གསུམ་པ་འགོག་པའི་བདེན་པ་གསུངས། སྡུག་བསྔལ་སྤོང་བ་ལ་སྡུག་བསྔལ་གྱི་རྒྱུ་སྤང་དགོས་ཤིང་། རྒྱུ། ཀུན་འབྱུང་། རབ་སྐྱེ། རྐྱེན་བཞི་སྟེ་སྡུག་བསྔལ་གྱི་རྒྱུ་གང་ཡིན་དཔྱད་དགོས། འདིའི་སྐབས་མངོན་པ་ཀུན་བཏུས་ལས་གསུངས་པའི་གཡོ་བ་མེད་པའི་རྐྱེན། མི་རྟག་པའི་རྐྱེན། ནུས་པའི་རྐྱེན་ཏེ་རྐྱེན་གསུམ་གྱི་རྣམ་གཞག་གསུངས་པ་འདིར་སྦྱར་ན་ཤིན་ཏུ་མཐུན་པོ་འདུག །

རྐྱེན་གསུམ་གྱི་རྣམ་གཞག །

གཡོ་བ་མེད་པའི་རྐྱེན་ཞེས་པ་དཀོན་མཆོག་གི་བློ་ཡི་གཡོ་བ་སྔོན་དུ་བཏང་ནས་བྱུང་བ་མིན་པ་དང་། འབྲས་བུའི་ཆོས་ལ་འགྱུར་བའི་རྣམ་གཞག་འཐད་པས་སྐྱེད་བྱེད་ཀྱི་རྒྱུ་དེ་ཡང་འགྱུར་བའི་རང་བཞིན་ཅན་ཞིག་དགོས་པ་སྟེ། རྟག་པའི་རྒྱུས་སྐྱེས་པ་མིན་པར་མི་རྟག་པའི་རྐྱེན་སྲེད་ལེན་གཉིས་ལས་སྐྱེ་དགོས་པར་གསུངས། སྐྱེད་བྱེད་ཀྱི་རྒྱུ་དེ་ཡང་མི་རྟག་པ་ཡིན་པ་ཙམ་གྱིས་མི་འགྲིག་པ་སྟེ། འབྲས་བུ་གྱ་ནོམ་པའི་བདེ་སྐྱིད་འབྱུང་བ་ལ་རྒྱུ་དེ་ཡང་འབྲས་བུ་དེ་དང་རྗེས་སུ་མཐུན་པ་ཞིག་དགོས་ཤིང་། འབྲས་བུ་སྡུག་བསྔལ་སྐྱེ་བ་ལ་རྒྱུ་དེ་ཡང་དེ་དང་རྗེས་སུ་མཐུན་པ་ཞིག་དགོས་པས་ནུས་པའི་རྐྱེན་གྱི་རྣམ་གཞག་གསུངས།

ནུས་པའི་རྐྱེན་ཞེས་པ་འབྲས་བུའི་རྣམ་པ་ཇི་འདྲ་ཡོད་པ་དེ་དང་རྗེས་སུ་མཐུན་པར་སྐྱེད་པའི་རྒྱུ་ཞིག་ལ་གོ་བ་ཡིན། མདོར་ན། བཅོམ་ལྡན་འདས་ཀྱིས་མ་རིག་པ། འདུ་བྱེད། རྣམ་ཤེས། མིང་གཟུགས། སྐྱེ་མཆེད། རེག་པ། ཚོར་བ། སྲེད་པ། ལེན་པ། སྲིད་པ། སྐྱེ་བ། རྒ་ཤི་སྟེ་རྟེན་འབྲེལ་ཡན་ལག་བཅུ་གཉིས་གསུངས་ནས་གཙུག་ལག་ཁང་དུ་སྲིད་པའི་འཁོར་ལོ་ཆ་ལྔ་པ་འབྲི་དགོས་པའི་ཞལ་གདམས་བཀའ་བཀོད་གནང་བ་ལྟར་ཐོག་མའི་མ་རིག་པ་དེ་རྩད་གཅོད་བྱེད་དགོས།

རྟེན་འབྲེལ་ཡན་ལག་བཅུ་གཉིས་ཀྱི་ཡན་ལག་སྔ་མ་སྔ་མས་ཕྱི་མ་ཕྱི་མ་སྐྱེ་བའི་རྒྱུ་བྱེད་པས། ཡན་ལག་སྔ་མ་སྔ་མ་མ་འགགས་པར་ཕྱི་མ་ཕྱི་མ་སྤོང་བའི་ཐབས་མེད། དེ་ཡང་རྒ་ཤིའི་སྡུག་བསྔལ་འགག་པ་ལ་དེའི་རྒྱུ་ལས་ཉོན་གྱི་སྐྱེ་བ་འགག་དགོས་ཤིང་། དེ་འགག་པ་ལ་སྲེད་ལེན་འགགས་པ་སྔོན་དུ་འགྲོ་དགོས་པ་སྟེ། མདོར་ན། ལུགས་ལྡོག་གི་རིམ་པ་ལྟར་མཐར་གཏུགས་ན་མ་རིག་པ་འགག་དགོས་པར་ཐུག་པ་ཡིན། དེས་ན་མ་རིག་པ་གང་ཡིན་རྩད་གཅོད་བྱེད་དགོས་པ་ཤིན་ཏུ་གནད་ཆེན་པོར་གྱུར་ཡོད།

བདག་དང་བདག་འཛིན་ཟློག་ཐབས།

མ་རིག་པ་ཟློག་མ་ཐུབ་ན་ཆགས་སྡང་གི་ཉོན་མོངས་རྣམས་རང་གི་ངང་གིས་འབྱུང་ལ། དེ་ལ་བརྟེན་ནས་ལས་གསོག་པ་ཡིན་པས། གོང་དུ་ཞུས་པ་ལྟར་བདག་ཏུ་ལྟ་བ་ཟློག་ཐབས་བྱེད་དགོས་པ་ཡིན། བདག་ཏུ་ལྟ་བ་སེལ་སྟངས་ཇི་ལྟར་ཡིན་ཞེ་ན། བཅོམ་ལྡན་འདས་ཀྱིས་མདོ་ལས། བདག་ཅེས་བྱ་བ་བདུད་ཀྱི་སེམས། །ཁྱོད་ནི་ལྟ་བར་གྱུར་པ་ཡིན། །འདུ་བྱེད་ཕུང་པོ་འདི་སྟོང་སྟེ། །འདི་ལ་སེམས་ཅན་ཡོད་མ་ཡིན། །ཞེས་བདག་ཏུ་འཛིན་པ་དེ་ཆགས་སྡང་འབྱུང་བའི་རྩ་བ་ཡིན་པས་བདུད་ཀྱི་སེམས་སུ་གསུངས་ཤིང་། དེ་ཡང་ཤེས་རབ་ཉོན་མོངས་ཅན་གྱི་སྐྱོན་ཀུན་དེ་ལ་བརྟེན་པ་ཡིན་པས་ལྟ་བ་ཀུན་གྱི་མ་ལྟ་བུར་གྱུར་པ་ཡིན་གསུངས། འོ་ན་གཟུགས་ཀྱི་ཕུང་པོ་བདག་ཡིན་ནམ། རྣམ་ཤེས་ཀྱི་ཕུང་པོ་བདག་ཡིན་ནམ་ཞེས་བདག་དེ་ཡོད་མེད་བཏགས་དོན་བཙལ་བའི་ཚེ་གཏན་ནས་རྙེད་དུ་མེད་པར་གསུངས།

ནང་པའི་གྲུབ་མཐའ་སྨྲ་བའི་གྲས་ཀྱི་ཐ་སྙད་དུ་རང་མཚན་བཞེད་པ་རྣམས་ཀྱིས་ཆོས་ཇི་འདྲ་ཞིག་ཡིན་ཡང་ཐ་སྙད་འཇུག་སའི་གཞི་གཅིག་དོན་གྱི་ངོས་ནས་ཡོད་དགོས་པར་འདོད་པས་རྣམ་ཤེས་ཀྱི་ཕུང་པོའམ་ཡིད་བློའི་སྟེང་ནས་བདག་འཇོག་པ་ཡིན། འོན་ཀྱང་ལུང་གི་རྗེས་འབྲང་གི་སེམས་ཙམ་པས་ཡིད་བློ་ཟག་མེད་ཀྱི་ངོ་བོར་གྱུར་པའི་རྣམ་གཞག་དང་འབྲེལ་ཏེ་དེའི་སྟེང་ནས་བདག་འཇོག་པ་མི་བདེ་བར་མཐོང་ནས་ཀུན་གཞིའི་སྟེང་ནས་བདག་གཞག་དགོས་པའི་རྣམ་གཞག་ཁས་ལེན་པ་འུ་ཐུག་པའི་ཁས་ལེན་ལྟ་བུ་ཞིག་ཡིན། རང་རྒྱུད་པས་མཚན་གཞི་ཡིད་ཀྱི་རྣམ་ཤེས་ཞེས་གསུངས་ཏེ་བདག་དེ་ཡིད་ཀྱི་རྣམ་ཤེས་ཀྱི་སྟེང་ནས་འཇོག །

གོང་གི་མདོའི་དགོངས་པ་དཔྱིས་ཕྱིན་པར་འགྲེལ་མཁན་ཐལ་འགྱུར་བ་ཡིན་པས་འདིའི་ལུགས་ལ་ཆོས་གང་དང་གང་ཡིན་ཡང་མིང་གི་དབང་གིས་ཡོད་ཙམ་མ་གཏོགས་དོན་གྱི་ངོས་ནས་གྲུབ་པ་གཏན་ནས་མེད་པར་བཞེད་པས། འདུ་བྱེད་ཕུང་པོ་འདི་སྟོང་སྟེ། །འདི་ལ་སེམས་ཅན་ཡོད་མ་ཡིན། །ཞེས་གསུངས་པའི་དོན་དང་ཡོངས་སུ་མཐུན་པ་ཡིན།

ཉོན་མོངས་སྐྱོན་རྣམས་མ་ལུས་འཇིག་ཚོགས་ལ། །ལྟ་ལས་བྱུང་བར་བློ་ཡིས་མཐོང་གྱུར་ཅིང་། །བདག་ནི་འདི་ཡི་ཡུལ་དུ་རྟོགས་བྱས་ནས། །རྣལ་འབྱོར་པ་ཡིས་བདག་ནི་འགོག་པར་བྱེད། །ཅེས་གསུངས་པ་ལྟར་བདག་ཏུ་ལྟ་བར་སྐྱོན་ཇི་ཡོད་རང་རེས་ཤེས་ཀྱི་ཡོད། དེ་ཡང་དུད་འགྲོས་མཚོན་པའི་སེམས་ཅན་ཀུན་ལ་ངའོ་སྙམ་པའི་བདག་ཏུ་ལྟ་བའི་བློ་ཡོད་ཅིང་། དེ་ལྟ་བུའི་ངའོ་སྙམ་པའི་བློའི་དམིགས་པར་གྱུར་པའི་ང་དེ་རང་ཅག་གི་བློ་ལ་ལིང་ལིང་ལྟ་བུར་འཆར་གྱི་ཡོད།

ཁ་སྔོན་མཇལ་ཁ་ཞིག་གི་སྐབས་སེམས་ཧ་ཅང་འཁྲུགས་པའི་བོད་པའི་ཨ་ཅག་ཅིག་འདུག །ངོས་ཀྱིས་ཕྱེད་རྩེད་མོ་དང་སྦྲགས་ཧ་ཅང་འཁྲུགས་འདུག་ཟེར་བའི་ཁྱེད་རང་གི་སེམས་སམ་ང་དེ་གང་དུ་འདུག་ཅེས་དྲིས་པ་ཡིན། བྲང་ལ་མཛུབ་མོ་བཙུགས་ཏེ་འདི་པར་འདུག་ཅེས་བརྗོད་བྱུང་། ངོས་ཀྱིས་དེར་ཡོད་པའི་ང་དེ་སྒོར་སྒོར་རེད་དམ་གྲུ་བཞི་རེད་ཅེས་དྲིས་པ་ཡིན། སྒོར་སྒོར་རེད་འདུག་ཅེས་བརྗོད་སོང་། གསུངས་ཏེ་བཞད། དེ་ལྟར་བློར་འཆར་རྒྱུའི་ང་དེ་ལུས་ཀྱི་སྤྱི་གཙུག་ནས་རྐང་མཐིལ་གྱི་བར་གང་དུ་ཡོད་མེད་རྩད་གཅོད་བྱེད་དགོས་ཤིང་དེ་ལྟར་དཔྱད་ཚེ་རྙེད་རྒྱུ་གཏན་ནས་མེད།

ལུས་འདི་གཟུགས་ཅན་ཡིན་པས་ཡན་ལག་དང་ཕྱོགས་ཀྱི་ཆ་སོ་སོར་འབྱེད་རྒྱུ་ཡོད། སེམས་གཟུགས་ཅན་མིན་པས་དེ་ལྟར་ཆ་འབྱེད་རྒྱུ་མེད་ཀྱང་རྣམ་པར་ཤེས་པའི་རྒྱུན་དེ་སྐད་ཅིག་སྔ་ཕྱི་མཐུད་ནས་འབྱུང་བ་ཡིན་པས་སྐད་ཅིག་སྔ་ཕྱིའི་ཆ་འབྱེད་རྒྱུ་ཡོད། རྣམ་ཤེས་ཀྱི་རྒྱུད་དང་རྒྱུན་གཉིས་དོན་གཅིག་པ་ཡིན། ཤེས་པའི་སྟེང་དུ་སྐད་ཅིག་སྔ་ཕྱིའི་ཆ་བསལ་ཏེ་དཔྱད་ན་རྣམ་ཤེས་ད་ལྟ་བ་རྙེད་དུ་མེད་པས་ཤེས་པའི་སྟེང་ནས་ཀྱང་ང་རྙེད་རྒྱུ་ཤིན་ཏུ་དཀའ་བ་ཡིན། དེ་ལྟར་ལུས་ཀྱི་ཆ་ཤས་དང་རྣམ་ཤེས་སྐད་ཅིག་སྔ་ཕྱིའི་ཆ་གང་གི་སྟེང་ནས་ཀྱང་བདག་རྙེད་དུ་མེད་པས་བཅོམ་ལྡན་འདས་ཀྱིས་བདག་མེད་པའི་ལྟ་བ་གསུངས།

དེ་ཡང་མདོ་ལས། ཇི་ལྟར་ཡན་ལག་ཚོགས་རྣམས་ལ། །བརྟེན་ནས་ཤིང་རྟར་བརྗོད་པ་ལྟར། །དེ་བཞིན་ཕུང་པོ་རྣམས་བརྟེན་ནས། །ཀུན་རྫོབ་སེམས་ཅན་ཞེས་བྱའོ། །ཞེས་གསུངས་པ་ལྟར་བདག་དེ་ཕུང་པོ་ལ་བརྟེན་ནས་བཏགས་ཙམ་དུ་གསུངས། དེ་ཡང་ཀུན་རྫོབ་བམ་འཇིག་རྟེན་པའི་ཐ་སྙད་ཀྱིས་བདག་དེ་ཕུང་པོ་ལ་བརྟེན་ནས་བཏགས་ཙམ་དུ་གསུངས་ཤིང་། ཕུང་པོ་ལ་བརྟེན་ནས་བཏགས་ཙམ་གྱི་སྐོར་རྩ་བ་ཤེས་རབ་དང་དབུ་མ་འཇུག་པས་མཚོན་པའི་དབུ་མའི་གཞུང་དུ་ཤིན་ཏུ་གསལ་བར་གསུངས་ཡོད།

ང་ཞེས་པ་བཏགས་ཆོས་དང་དེ་ལིང་ལིང་དུ་འཆར་བའི་རྒྱབ་རྟེན་ལྟ་བུ་གདགས་གཞི་ལུས་སེམས་གཉིས་ཡིན། རང་ཅག་ལ་ང་འདིར་ཡོད་སྙམ་པའམ་འདི་ངའི་ལུས་ཡིན། འདི་ངའི་སེམས་ཡིན་སྙམ་དུ་ལུས་དང་སེམས་ཞེས་པ་ཐོགས་རེག་བྱ་རྒྱུ་ཡོད་པ་ལྟ་བུའི་མྱོང་བ་སྐྱེ་བཞིན་ཡོད་ཅིང་། དེ་བདག་གིར་བྱེད་པའི་བདག་ཅིག་ངེས་པར་ཡོད་སྙམ་དུ་བློར་འཆར་འོང་བ་ཡིན་པས། ཐོག་མར་གདགས་གཞི་ཕུང་པོ་ངོ་བོ་ཉིད་ཀྱིས་ཡོད་མེད་དཔྱད་པ་བྱ་རྒྱུ་ཧ་ཅང་གལ་ཆེན་པོ་རེད། དབུ་མའི་གཞུང་ནས་ཆོས་ཀྱི་བདག་འཛིན་གྱིས་གང་ཟག་གི་བདག་འཛིན་གྱི་གཞི་བྱེད་པར་གསུངས་པ་ཤིན་ཏུ་ཟབ་པོ་ཡིན།

གོང་དུ་ལུང་དྲངས་པ་ལྟར་ཇི་ལྟར་ཤིང་རྟ་དེ་ཤིང་རྟའི་ཡན་ལག་གམ་ཆ་ཤས་ཚོགས་པ་སྟེ་འཁོར་ལོ་དང་། དབྱིབས། ཁ་དོག །ཤིང་རྟའི་རྒྱུ་སོགས་ལ་བརྟེན་ནས་ཤིང་རྟར་བཏགས་པ་ཙམ་ཡིན་གྱི། ཆ་ཤས་དེ་དག་བསལ་ཚེ་ཤིང་རྟ་རྙེད་དུ་མེད་པ་ལྟར། གང་ཟག་གི་གདགས་གཞི་ལུས་སེམས་གཉིས་བཏགས་དོན་བཙལ་བའི་ཚེ་རྙེད་དུ་མེད་པས་དེ་ལ་བརྟེན་ནས་བཏགས་པའི་བདག་དེ་ཡང་དཔྱད་ན་མི་རྙེད་པ་ཤིན་ཏུ་གསལ་བ་ཡིན། དེ་ལྟར་སྡུག་བསྔལ་གྱི་རྩ་བ་ལས་ཉོན་གཉིས་དང་དེའི་ཡང་རྩ་བ་གཏི་མུག་བདག་འཛིན་ལ་ཐུག་ཅིང་། དེ་ཉིད་དཔྱད་པའི་ཚེ་ཕྱིན་ཅི་ལོག་གི་བློའམ་ལོག་ཤེས་ཡིན་པར་གསལ་པོར་ངེས་ནུས་པ་སྟེ། མདོར་ན། ཐ་སྙད་དུ་ཡང་རང་མཚན་མི་བཞེད་པའི་དབུ་མའི་ལུགས་དེ་ཤིན་ཏུ་ཟབ་པོ་ཡིན།

ཐ་སྙད་དུ་རང་མཚན་ཁས་བླངས་ན་བདེན་འཛིན་གྱི་རྒྱབ་རྟེན་བཅོལ་ས་ཞིག་ཤུལ་དུ་ལུས་པར་གཞག་དགོས་ལ། ཐ་སྙད་དུ་ཡང་རང་མཚན་མི་བཞེད་པར་མིང་རྐྱང་བཏགས་ཡོད་ཙམ་གྱི་རྣམ་གཞག་གསུངས་པའི་ཚེ་བདེན་འཛིན་ལ་ལག་པ་འཇུ་སའམ་རྒྱབ་རྟེན་བཅོལ་ས་གཏན་ནས་མེད་པར་འགྱུར་བས་ཚུལ་འདི་ཤིན་ཏུ་ནུས་པ་ཆེན་པོ་དང་ཟབ་པོ་ཡིན། དེ་ཡང་གཞུང་གི་ནང་ཟབ་པོ་དང་ནུས་པ་ཆེན་པོ་ཡིན་པར་གསུངས་འདུག་ཟེར་བ་ཙམ་ཞིག་མིན་པར་ལོ་ནས་ལོ་སྦྲེལ་ཏེ་བསམས་ན་དངོས་གནས་བདེན་འཛིན་ལ་རྒྱབ་རྟེན་བཅོལ་ས་གཏན་ནས་མི་འདུག་སྙམ་དུ་ངེས་པ་རྙེད་པ་ཞིག་ཡོང་བ་ཡིན། མགོན་པོ་ཀླུ་སྒྲུབ་ཀྱིས། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ངར་འཛིན་ཡོད་ན་ཡང་ལས་ཏེ། །དེ་ལས་ཡང་ནི་སྐྱེ་བ་ཡིན། །ཞེས་རིན་ཆེན་ཕྲེང་བའི་ནང་ཐག་བཅད་ནས་གསུངས་ཡོད།

དབུ་མའི་ལྟ་བ་དང་འབྲེལ་ནས་བཤད་ན་བཅོམ་ལྡན་འདས་སྨོས་མེད་ཐོག་ཐད་ཀར་རང་རེར་དབུ་མའི་ལྟ་བ་ར་སྤྲོད་གནང་མཁན་གྱི་དགེ་རྒན་དེ་མགོན་པོ་ཀླུ་སྒྲུབ་ཡིན། དབུ་མ་རིགས་ཚོགས་ལ་སོགས་པའི་གཞུང་དེ་དག་བལྟས་ཏེ་བསམ་བློ་ལེགས་པར་བཏང་ན་མགོན་པོ་ཀླུ་སྒྲུབ་ཅེས་པ་རང་དབང་མེད་པར་དད་པའི་སྤུ་ལོང་གཡོ་ས་ཞིག་ཡིན། དེ་ཡང་རྒྱུ་མཚན་མེད་པར་ཁོང་རྩ་ཆེན་པོ་རེད་ཅེས་བརྗོད་པ་མིན་པར་ཁོང་གིས་གསུངས་པའི་གཞུང་དེ་དག་ལ་བལྟས་ན་ཁ་ཡོད་ལག་ཡོད་ཀྱི་ངོ་སྤྲོད་ཤིན་ཏུ་གསལ་པོ་མཛད་པ་ངོ་མཚར་སྐྱེ་དགོས་པ་ཡིན།

མ་རིག་པར་ཆོས་ཀྱི་བདག་འཛིན་དང་གང་ཟག་གི་བདག་འཛིན་གྱི་ངོ་བོར་གྱུར་པའི་མ་རིག་པ་གཉིས་སུ་ཕྱེ་སྟེ། སྲིད་པའི་རྩ་བ་གང་ཟག་གི་བདག་འཛིན་གྱི་ངོ་བོར་གྱུར་པའི་མ་རིག་པ་ཡིན་པ་ལས་ཆོས་ཀྱི་བདག་འཛིན་གྱི་ངོ་བོར་གྱུར་པའི་མ་རིག་པ་མིན་ཞེས་འདོད་པ་ཡང་ཡོད་མོད། ཐ་སྙད་དུ་ཡང་རང་མཚན་ཞལ་གྱིས་མི་བཞེད་པའི་དབུ་མའི་ལུགས་ཀྱིས། ཇི་སྲིད་ཕུང་པོར་འཛིན་ཡོད་པ། །ཞེས་སོགས་གསུངས་པ་ལྟར་ཆོས་ཀྱི་བདག་འཛིན་གྱིས་གང་ཟག་གི་བདག་འཛིན་གྱི་གཞི་བྱེད་པར་གསུངས། དེ་ལྟར་བསམ་པའི་ཚེ་ལུས་ཀྱི་ཕུང་པོ་འདི་ཉིད་མིང་རྐྱང་བཏགས་ཡོད་ཙམ་དུ་གྲུབ་པར་མ་ཟད་ནང་ཡིད་བློ་དེ་ཡང་བཏགས་དོན་བཙལ་ཚེ་གཏན་ནས་རྙེད་དུ་མེད་པས་བདག་ཏུ་ལྟ་བའི་ལྟ་བ་ལ་རྒྱུ་མཚན་དང་རྒྱབ་རྟེན་མེད་ཅིང་། བདག་མེད་པའི་ལྟ་བ་ལ་རྒྱུ་མཚན་དང་རྒྱབ་རྟེན་ཡོད་པར་མཐོང་ནུས། རྒྱུ་མཚན་ལྡན་པའི་བདག་མེད་པའི་ཚུལ་ལ་ཇི་ཙམ་དཔྱད་པའི་ཚོད་ཀྱིས་ངེས་པ་ཇེ་ཆེ་ཇེ་ཆེར་འགྲོ་བ་དང་། རྒྱུ་མཚན་མེད་པའི་བདག་ཏུ་ལྟ་བའི་ལྟ་བ་དེ་གོམས་པའི་དབང་གིས་ཤུགས་དྲག་པོ་འབྱུང་བ་ཙམ་མ་གཏོགས་བཏགས་དོན་བཙལ་ན་དེའི་དམིགས་པ་ཅི་ཡང་རྙེད་དུ་མེད་པས། ཀུན་འབྱུང་གི་རྩ་བ་གཏི་མུག་བདེན་འཛིན་ལ་རང་དང་འཛིན་སྟངས་དངོས་སུ་འགལ་བའི་བདག་མེད་པའི་ལྟ་བ་དང་བཅས་ཤིང་། ལྟ་བ་དེས་བདེན་འཛིན་ལ་འཛིན་སྟངས་དངོས་སུ་འགལ་བའི་སྒོ་ནས་གནོད་པ་ཡིན།

འགོག་ལམ་གཉིས།

ཚུལ་དེ་དང་འཁོར་ལོ་མཐའ་མའི་གཞུང་དང་རྒྱུད་བླ་མའི་སྐབས་སེམས་རང་བཞིན་གྱིས་འོད་གསལ་བའི་ཚུལ་གསུངས་པ་སྦྲེལ་ནས་བསམས་ན་སེམས་སྟེང་གི་ཉོན་མོངས་སྤོང་ནུས་སུ་མཐོང་བ་ཞིག་བློར་འཆར་རྒྱུ་ཡོད། དེ་ལྟར་བློར་འཆར་བའི་ཚེ་འགོག་བདེན་ཞེས་པ་ཤེས་བྱ་ལ་སྲིད་པ་དང་རང་རྒྱུད་ལ་མངོན་དུ་བྱེད་ནུས་པར་མཐོང་ནུས། དེ་ཡང་འགོག་བདེན་ཞེས་པ་སྤང་བྱའི་རྩ་བ་ལ་དངོས་སུ་གནོད་པའི་གཉེན་པོ་བསྐྱེད་པའི་སྟོབས་ཀྱིས་དེ་སྤངས་པའི་བྲལ་བའི་ཡོན་ཏན་ཞིག་ལ་བརྗོད་ཅིང་། མཐོང་སྤང་སྤངས་པའི་འགོག་བདེན་ནས་བཟུང་རིམ་གྱིས་འགོག་བདེན་ཐོབ་རིམ་བཞིན་ཟབ་ཏུ་ཟབ་ཏུ་འགྲོ་བ་ཡིན། རང་རེས་ཐར་པ་ཐར་པ་ཞེས་བརྗོད་པ་ཡང་འགོག་བདེན་ལ་གོ་དགོས།

འོ་ན་འགོག་བདེན་ལ་ཡོན་ཏན་གང་ཡོད་ཅེ་ན། ཉོན་མོངས་སྤངས་པ་ཙམ་མམ་བྲལ་བ་ཙམ་ཞིག་མིན་པར། ཉོན་མོངས་སླར་སྐྱེ་མི་རུང་བར་བྱས་ཏེ་གཏན་དུ་ཞི་བ་ཡིན་པས་ཞི་བ་ཞེས་གསུངས། སེམས་དཀྲུག་མཁན་གྱི་ཉོན་མོངས་པའི་རྩ་བ་མེད་པར་གྱུར་ན་དངོས་གནས་སེམས་ནང་ཞི་བདེ་ཡོང་བ་ཡིན། ད་ལྟའི་བར་རང་རེར་བཙན་དབང་གཏོང་མཁན་གྱི་ཉོན་མོངས་པ་དེ་རྩ་བ་ནས་རྫུན་རྐུབ་བརྡོལ་བར་མཐོང་བའི་ཚེ་སྡུག་བསྔལ་སྟེར་མཁན་དེ་གཞི་མེད་ཅིག་ཡིན་འདུག་སྙམ་དུ་བློར་འཆར་འོང་བས་གྱ་ནོམ་ཞེས་བརྗོད། ཉོན་མོངས་པ་དེ་དག་ཀྱང་ལན་གཅིག་མངོན་གྱུར་པ་མེད་པར་བྱས་པ་ཙམ་ཞིག་མིན་པར་གཏན་དུ་སྤངས་པ་ཡིན་པས་ངེས་པར་འབྱུང་བ་ཞེས་གསུངས། དེ་ལྟ་བུའི་ཚུལ་བསམས་པ་ལས་འགོག་བདེན་འཐོབ་ན་སྙམ་དུ་བློར་འཆར་བ་ཞིག་ཡོང་ལ། དེ་ཡོང་བའི་ཚེ་ཐར་པ་དོན་གཉེར་གྱི་བློ་སྐྱེ་འོང་བ་ཡིན།

འགོག་བདེན་འཐོབ་བྱེད་ཀྱི་ལམ་ལ་ལམ་བདེན་ཞེས་བརྗོད་ཅིང་། དེ་ལ་ལམ། རིགས་པ། སྒྲུབ་པ། ངེས་འབྱིན་ཞེས་རྣམ་པ་བཞི་གསུངས། འདིའི་རིགས་པ་ཞེས་པར་རིག་པ་བློ་ཡི་མཚན་ཉིད་ཅེས་གསུངས་པ་ལྟར་གྱི་ས་ཡང་འཇུག་མེད་པའི་རིག་པ་དང་། ཡང་ས་ཡང་འཇུག་ཅན་གྱི་རིགས་པ་ཞེས་བྲིས་པ་ཡང་འདུག །ཡང་འཇུག་ཡོད་པ་ལྟར་ན་རིགས་པ་དང་ལྡན་པར་གོ་རུང་ཞིང་། ཡང་འཇུག་མེད་པ་ལྟར་ན་དོན་རིག་པར་གོ་ནུས་པས་སྔར་རྒྱ་ཡི་མཁན་པོ་འགའ་ཞིག་གིས་ཅི་ཡང་ཡིད་ལ་མི་བྱེད་པའི་ལྟ་བ་གསུངས་པ་དེ་འདྲ་ཞིག་མིན། གསུངས་ཏེ་བཞད། གནས་ལུགས་ལན་གཅིག་རིག་པ་ཙམ་གྱིས་མི་རུང་བར་ཡུན་བསྲིངས་ཏེ་བསྒྲུབ་དགོས་པས་སྒྲུབ་པ་དང་། དེ་ལྟར་མུ་མཐུད་བསྒྲུབས་པས་མཐར་སྤང་བྱ་གཏན་དུ་སྤོང་བར་བྱེད་པས་ངེས་འབྱིན་ཞེས་གསུངས། ཚུལ་འདི་དག་ཤིན་ཏུ་ནུས་པ་ཆེན་པོ་ཡིན། དེ་ལྟ་བུའི་ལམ་ནས་བཅོམ་ལྡན་འདས་ཀྱིས་བདེན་བཞིའི་ཆོས་འཁོར་གསུངས།

དྲི་བ་དྲིས་ལན།

བདག་མེད་པའི་དོན་བསམ་པའི་ཚུལ།

དྲི་བ། ༸གོང་ས་མཆོག་གིས་ཐེངས་མང་པོར་ཐོག་མར་གང་ཟག་གི་བདག་མེད་དང་དེ་ནས་ཆོས་ཀྱི་བདག་མེད་ཀྱི་ཉམས་མྱོང་རིམ་གྱིས་འཁྲུངས་སྐོར་བཀའ་གནང་བ་གོ་ཐོས་བྱུང་། འོན་ཀྱང་དབུ་མ་འཇུག་པའི་ནང་ཆོས་ཀྱི་བདག་མེད་ཀྱི་བཤད་པ་སྔོན་དང་གང་ཟག་གི་བདག་མེད་ཀྱི་བཤད་པ་མཇུག་ལ་གསུངས་པའི་རིམ་པ་དེ་ལྟར་གཞག་དགོས་པའི་རྒྱུ་མཚན་ཇི་ཡིན་དང་། ཡང་ན། དབུ་མ་འཇུག་པའི་བཤད་པའི་རིམ་པ་དང་ཉམས་མྱོང་གི་སྐྱེ་རིམ་ལ་ཁྱད་པར་ཡོད་པ་ཡིན་ནམ།

བཀའ་ལན། གོང་དུ་ཞུས་པ་ལྟར་གང་ཟག་གི་བདག་མེད་དཔྱིས་ཕྱིན་པ་རྟོགས་ཡོད་མེད་དེ་ཕུང་སོགས་ཀྱི་ཆོས་ལ་བསམ་བློ་གཏོང་རྒྱུ་ཤིན་ཏུ་གལ་ཆེན་པོ་ཡིན་པའི་ཉམས་མྱོང་བྱུང་། ཕལ་ཆེར་ལོ་ལྔ་བཅུའི་གོང་དུ་དབུ་མ་དགོངས་པ་རབ་གསལ་གྱི་དབུར་གང་ཟག་ཅེས་པ་ཕུང་པོ་ཚོགས་པ་ཙམ་དེ་མིན་ཞིང་། ཕུང་པོའི་ཆ་དང་ཆ་ཅན་ལས་གཞན་དུ་ཡང་མེད་པར་གང་ཟག་ཅེས་པ་རྟོག་པས་བཏགས་པ་ཙམ་ཡིན་གསུངས་པའི་ཚིག་དེ་མཇལ་བའི་སྐབས་ངོས་ལ་ཚོར་བ་ཤིན་ཏུ་ཤུགས་ཆེན་བྱུང་ལ། སྐབས་དེར་གང་ཟག་གི་བདག་མེད་རྟོགས་པ་ལྟ་བུའི་ཉམས་མྱོང་བྱུང་། འོན་ཀྱང་སྐབས་དེར་ཉམས་མྱོང་བྱུང་བའི་བདག་མེད་དེ་གང་ཟག་གི་བདག་མེད་ཕྲ་མོ་ཡིན་ན་སྐབས་དེའི་བདག་མེད་སྒྲུབ་པའི་རྒྱུ་མཚན་དེ་ཉིད་གཞི་ཕུང་སོགས་ཀྱི་སྟེང་དུ་ཁ་སྤོས་ཏེ་དཔྱད་པའི་སྐབས་སྟོང་སང་གི་སྣང་བ་འཆར་དགོས་ཀྱང་། ངོས་ལ་དེ་ལྟར་ཤར་མ་བྱུང་། དེར་བརྟེན་ཕྱིས་སུ་ངོས་ཀྱི་བསམ་པར་སྐབས་དེར་གང་ཟག་རང་རྐྱ་ཐུབ་པའི་རྫས་ཡོད་ཀྱི་བདག་མེད་པ་བློར་ཤར་བ་ཙམ་ལས་གང་ཟག་རང་བཞིན་གྱིས་སྟོང་པའི་བདག་མེད་ཕྲ་མོ་བློར་ཤར་བ་བྱུང་མི་འདུག་སྙམ་དུ་ངེས་པ་གསལ་པོར་རྙེད་ཐུབ་པ་བྱུང་།

དེ་ལྟར་ཡང་མགོན་པོ་ཀླུ་སྒྲུབ་ཀྱིས། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ཅེས་ཕུང་པོ་བདེན་འཛིན་གྱི་ཞེན་ཡུལ་སུན་དབྱུང་བའི་ནུས་པ་མ་ཐོབ་པ་དེ་སྲིད་དུ་གང་ཟག་གི་བདག་འཛིན་ཕྲ་མོའི་ཞེན་ཡུལ་སུན་འབྱིན་པར་མི་ནུས་གསུངས་པ་ལྟར་ཡིན། རྗེ་རིན་པོ་ཆེས་ལྷག་མཐོང་ཆེ་ཆུང་གི་སྐབས་སུ་ཐོག་མར་གང་ཟག་གི་བདག་མེད་གཏན་ལ་ཕབ། དེ་ནས་ཆོས་ཀྱི་བདག་མེད་གཏན་ལ་འབེབས་པའི་རིམ་པ་གསུངས་ཡོད། སྟོང་ཉིད་ཕྲ་མོར་གྱུར་པའི་གང་ཟག་གི་བདག་མེད་མཚན་ཉིད་པ་རྟོགས་མིན་དེ་ཆོས་ཀྱི་བདག་མེད་ཀྱི་གོ་བ་ཡོད་མེད་དང་འབྲེལ་བ་ཡོད། འདི་དང་འབྲེལ་ཏེ་ཐ་སྙད་དུ་རང་མཚན་ཡོད་མེད་ཀྱི་སྐོར་དེ་ཤིན་ཏུ་གལ་ཆེན་པོ་ཡིན།

ཐ་སྙད་དུ་རང་མཚན་བཞེད་པ་རྣམས་ཀྱིས་ཆོས་རྣམས་བློ་ལ་སྣང་བ་ལྟར་དུ་གྲུབ་པར་ཁས་ལེན་པར་བྱེད། དཔེར་ན། རང་རྒྱུད་པར་མཚོན་ན་བློ་གནོད་མེད་ལ་སྣང་བའི་དབང་གིས་བཞག་པ་མིན་པར་ཡུལ་རང་གི་ཐུན་མོང་མིན་པའི་སྡོད་ལུགས་ཀྱི་ངོས་ནས་གྲུབ་པ་ཞིག་བྱུང་ན་དེ་དགག་བྱ་ཡིན་དགོས་པར་གསུངས་ཏེ། སྣང་ཙམ་དེ་དགག་བྱ་ལ་མི་འཇོག །

ངོས་ཀྱིས་ཁྱེད་ཚོར་མར་ལྟ་བའི་ཚེ་སྤྱིར་གང་ཟག་དང་བྱེ་བྲག་རྒྱ་མི་ཞེས་རྒྱ་རིགས་ཀྱི་ཐ་སྙད་གདགས་སའི་ཕུང་པོ་དེ་ཡུལ་སྟེང་ནས་ཡོད་པར་འཆར་གྱི་ཡོད་པ་ཧ་ཅང་གསལ་པོ་རེད། དེ་ལྟར་ཤར་བ་ལྟར་གྲུབ་ན་བཙལ་བའི་ཚེ་གསལ་དུ་འགྲོ་དགོས་པ་ཡིན་མོད་ཀྱང་། དེ་ལྟར་གསལ་དུ་འགྲོ་བ་མེད། རིན་ཆེན་ཕྲེང་བ་ལས། སྨིག་རྒྱུ་གལ་ཏེ་ཆུ་ཡིན་ན། །ཉེ་བ་རྣམས་ཀྱིས་ཅིས་མི་མཐོང་། །ཞེས་གསུངས་པ་ལྟར་སྨིག་རྒྱུ་གལ་ཏེ་ཆུ་ཡིན་ན་ཐག་ཉེ་རུ་ཉེ་རུ་སླེབས་པའི་ཚེ་གསལ་དུ་འགྲོ་དགོས་ཀྱང་དེ་ལྟར་འགྲོ་བ་མེད་པ་ལྟར། མ་བརྟགས་མ་དཔྱད་པའི་ངང་ནས་རྒྱ་རིགས་དང་བོད་རིགས། མི་དང་དུད་འགྲོ་སོགས་འཇོག་པར་བྱེད་ཀྱང་དེ་དག་རང་རེའི་བློ་ལ་སྣང་བ་ལྟར་དོན་སྟེང་ནས་གྲུབ་མིན་དཔྱད་པའི་ཚེ་རྙེད་དུ་མེད་པ་ཡིན།

དེ་ལྟར་རང་ཅག་གི་བློ་ལ་གདགས་གཞི་ཕུང་སོགས་ཀྱི་ཆོས་རྣམས་ཀྱང་རང་ངོས་ནས་ཡོད་པར་སྣང་བཞིན་ཡོད་ལ། དེ་ལ་བརྟེན་ནས་བཏགས་པའི་བདག་དེ་ཡང་རང་ངོས་ནས་ཡོད་པར་སྣང་བཞིན་ཡོད་པས་ཐ་སྙད་དུ་རང་མཚན་མི་བཞེད་པའི་ཐལ་འགྱུར་བས་འཕགས་པའི་མཉམ་གཞག་ཡེ་ཤེས་མ་གཏོགས་པའི་སེམས་ཅན་གྱི་ཤེས་པ་ལ་བདེན་སྣང་ཅན་གྱི་འཁྲུལ་ཤེས་ཡིན་པས་ཁྱབ་པར་གསུངས། འོ་ན་ཚད་མའི་རྣམ་གཞག་མི་འཇོག་པ་ཡིན་ནམ་ཞེ་ན། མིན་ཏེ། གཙོ་བོ་ཐ་སྙད་པའི་ཤེས་པ་ལ་གྲགས་པ་དང་། དེ་ལ་ཐ་སྙད་པའི་ཚད་མ་གཞན་གྱིས་གནོད་པ་མེད་པའི་སྟེང་ནས་ཆོས་དེ་དང་དེ་ཐ་སྙད་དུ་ཡོད་པ་དང་མེད་པའི་རྣམ་གཞག་བྱེད་པ་ཡིན། དེ་ཡང་ཐ་སྙད་པའི་ཚད་མ་གཞན་གྱིས་མི་གནོད་པའི་སྟེང་ནས་བློ་དེ་དོན་དེ་ལ་མི་བསླུ་བར་འཇོག་པ་ལས་སྣང་བ་ལྟར་གྲུབ་པ་གཏན་ནས་མེད་ཅེས་གསུངས། འདི་དག་ཤིན་ཏུ་ནུས་པ་ཆེན་པོ་ཡིན།

དེ་ལྟར་དབུ་མ་ཐལ་རང་གཉིས་ལ་དགག་བྱའི་འཇོག་མཚམས་ཕྲ་རགས་ཡོད་པའི་ཚུལ་ཐོག་མར་གཞུང་ལས་ཐོས་པར་བྱས་ཏེ་ཤེས་པར་བྱེད་དགོས་ཤིང་། དེ་ཡང་ཐོས་བྱུང་གི་ཤེས་རབ་རྐྱང་པས་ཐག་ཆོད་པ་མི་འོང་བས་རང་གི་སེམས་རྒྱུད་ལ་སྦྱར་ཏེ་ཞིབ་ཏུ་བསམ་དགོས། ཐོས་བྱུང་གི་གོ་བ་ཙམ་ལས་མེད་ན་ཞིབ་ཏུ་དྲིས་པའི་ཚེ་མཐར་གཞུང་ལས་དེ་ལྟར་གསུངས་འདུག་ཅེས་བརྗོད་རྒྱུ་ཙམ་ལས་མི་འོང་། ཐོས་བྱུང་གི་ཤེས་རབ་བསྐྱེད་པའི་སྟེང་རང་ངོས་ནས་ལེགས་པར་བསམས་པ་ལས་མཐར་བསམ་བྱུང་གི་ཤེས་རབ་སྐྱེ་འོང་བ་ཡིན།

དཔེར་ན། ངོས་ལ་མཚོན་ན་ཆོས་ཐམས་ཅད་རང་བཞིན་གྱིས་མ་གྲུབ་ཅེས་པའི་མིང་ཙམ་ཆུང་དུས་ནས་ཐོས་མྱོང་ཡང་དེ་ཐོས་བྱུང་ཙམ་ཡིན། དེ་ནས་རིམ་གྱིས་སྟོང་ཉིད་ཀྱི་དོན་ལ་ཅུང་ཟད་བསམ་བློ་བཏང་ཞིང་། ལྷག་པར་རྒྱ་གར་དུ་སླེབས་ཟིན་པའི་རྗེས་གང་འཚམ་བསམ་བློ་བཏང་ཡོད། དེང་སྐབས་ནི་ཉིན་ལྟར་སྟོང་ཉིད་ཀྱི་དོན་ལ་བསམ་བློ་གཏོང་གི་ཡོད། དེ་ལྟར་ཡང་ཡང་བསམས་པ་ལས་དོན་དེ་ལ་དམིགས་ཏེ་ཐག་ཆོད་པའི་བསམ་བྱུང་གི་ཤེས་རབ་སྐྱེ་བ་ཞིག་ཡོང་བཞིན་འདུག །དེ་ཡང་ཨ་མི་ཐོ་ཕུ། ཨ་མི་ཐོ་ཕུ་ཞེས་སྨོན་ལམ་བརྒྱབ་ནས་བྱུང་བ་མིན་པར་རིགས་པས་དཔྱད་པ་ལས་བྱུང་བ་ཡིན་པས་རིགས་པའི་སྒྲུབ་བྱེད་དང་ལྡན་པ་ཞིག་ལ་དེ་ལྟར་ཡོང་བ་ཡིན། གསུངས་ཏེ་བཞད།

དེ་ལྟར་སེམས་ཀྱི་གཏིང་ནས་ངེས་པ་ཐོབ་པའི་བསམ་བྱུང་གི་ཤེས་རབ་དེ་ཉིད་ཡང་ནས་ཡང་དུ་འདྲིས་ཤིང་གོམས་པར་བྱས་པའི་མཐུ་ལས་ཏིང་ངེ་འཛིན་གྱི་གྲོགས་དང་བཅས་པའི་བསྒོམས་བྱུང་མཚན་ཉིད་པ་མ་ཐོབ་ཀྱང་བསྒོམས་བྱུང་གི་མྱོང་བ་གང་འཚམ་ཐོན་པ་ཞིག་ཡོང་བ་ཡིན། ངོས་ལ་མཚོན་ནའང་སྟོང་ཉིད་ཀྱི་དོན་ལ་ཉིན་ལྟར་ཐེངས་སུམ་ཅུ་བཞི་བཅུ་ཙམ་བསམ་བློ་གཏོང་བཞིན་ཡོད། དགོང་དྲོ་གཉིད་སད་པའི་སྐབས་སུ་ཡང་། ཕུང་མིན་ཕུང་པོ་ལས་གཞན་མིན། །དེ་ལ་དེ་མེད་དེར་དེ་མེད། །བདག་ཅེས་བྱ་བ་ཕུང་ལྡན་མིན། །བདག་ཅེས་བྱ་བ་གང་ཞིག་ཡིན། །ཞེས་པའི་གཞུང་དེ་དེ་མ་ཐག་བློར་འཆར་གྱིན་འདུག་ལ། འཆར་བ་ལྟར་བསམ་བློ་གཏོང་གི་ཡོད། མདོར་ན། ཐོས་བསམ་སྒོམ་གསུམ་གྱི་ཤེས་རབ་རྣམས་རིམ་གྱིས་སྐྱེ་བ་ཞིག་ཅིས་ཀྱང་བྱ་དགོས། ཕུང་སོགས་ལ་དཔྱད་དེ་ཕུང་སོགས་ཀྱི་སྟེང་གི་དགག་བྱའི་སྣང་ཚུལ་ལེགས་པར་ར་འཕྲོད་ནས་དེ་ལྟར་སྣང་བ་ལྟར་གྲུབ་པ་གཏན་ནས་མེད་སྙམ་དུ་ཐག་ཆོད་པ་ཞིག་བྱུང་བའི་ཚེ་དེ་ལ་བརྟེན་ནས་བཏགས་པའི་བདག་སྣང་བ་ལྟར་མ་གྲུབ་པ་ལྟ་ཅི་སྨོས་སྙམ་དུ་བློར་འཆར་བ་ཞིག་ཡོང་བ་ཡིན།

ཕུང་པོ་དང་མཚན་ཉིད་མཐུན་པ་དང་མི་མཐུན་པར་འཛིན་ཚུལ།

དྲི་བ། གོང་དུ་༸གོང་ས་མཆོག་གིས་ཕུང་པོ་དང་མཚན་ཉིད་མི་མཐུན་པའི་རང་རྐྱ་ཐུབ་པའི་རྫས་ཡོད་དུ་འཛིན་པ་ལ་ཀུན་བཏགས་མ་གཏོགས་མེད་ཀྱང་། ཕུང་པོ་དང་མཚན་ཉིད་མཐུན་པའི་རང་རྐྱ་བར་འཛིན་པ་ལ་བློ་ལྷན་སྐྱེས་ཡོད་གསུངས་པ་ལྟར་སྐབས་འདིའི་ཕུང་པོ་དང་མཚན་ཉིད་མཐུན་པ་དང་མི་མཐུན་པའི་གོ་བ་དེ་ཅི་འདྲ་ཞིག་ལ་འཇོག་པ་ཡིན།

བཀའ་ལན། གང་ཟག་དེ་ཉིད་ཕུང་པོའི་རྗེ་བོ་ལྟ་བུར་བལྟས་ཏེ་དེ་ཉིད་འགྱུར་བ་མེད་པ་དང་ཕུང་པོ་འགྱུར་བ་ཡོད་པར་འཛིན་པས་མཚན་ཉིད་མི་མཐུན་པར་གྱུར་པ་ཡིན། དེ་ལ་ཀུན་བཏགས་མ་གཏོགས་མེད་པར་གསུངས། ཕུང་པོ་འགྱུར་བ་དང་བཅས་པ་ལྟར་གང་ཟག་ཀྱང་འགྱུར་བའི་རང་བཞིན་དུ་འཛིན་པའི་རང་རྐྱ་བའི་འཛིན་པ་ལ་མཚན་ཉིད་མཐུན་པར་འཛིན་པ་སྟེ། དབུ་མ་འཇུག་པའི། རང་དུ་ལྟ་བ་དང་འབྲེལ་ཡོངས་སུ་ཟད། །ཅེས་གསུངས་པའི་སྐབས་ཀྱི་འཛིན་པ་དེ་ཡིན། འདིའི་སྐབས་གང་ཟག་གི་བདག་འཛིན་ལྷན་སྐྱེས་དེ་གསུང་གི་ཡོད། དབུ་མ་འཇུག་པའི་གཞུང་འགའ་ཞིག་ཏུ། རབ་ཏུ་ལྟ་བ་དང་འབྲེལ་ཡོངས་སུ་ཟད། །ཅེས་གསལ་བ་ནོར་བ་ཡིན།

བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་ཐུགས་ཉམས་སུ་བཞེས་ཚུལ།

དྲི་བ། ༸གོང་ས་མཆོག་གིས་ལོ་ཤས་རིང་རྩ་བ་ཤེས་རབ་དང་དབུ་མ་བཞི་བརྒྱ་པ། དབུ་མ་འཇུག་པ་སོགས་ཀྱི་བཀའ་ཆོས་གནང་ཡོད། ང་ཚོ་ཁྱིམ་པ་ཚོར་མཚོན་ན་སོ་སོའི་ལུང་པར་ལོག་ཟིན་པའི་རྗེས་ཉིན་རེ་བཞིན་དབུ་མའི་ལྟ་བར་གོམས་འདྲིས་ཇི་ལྟར་བྱེད་དགོས་པ་ཡིན།

བཀའ་ལན། སངས་རྒྱས་བཅོམ་ལྡན་འདས་ཉིད་ཀྱིས། ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང་། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་ཐོག་མ་ནས་ཐག་བཅད་དེ་གསུངས་ཡོད། རང་རེ་རྣམས་ནང་པ་ཡིན་པས་བཅོམ་ལྡན་འདས་ཁས་ལེན་གྱི་ཡོད། དེས་ན་སོ་སོས་བསམ་བློ་གཏོང་དགོས་པ་རེད། གོང་དུ་བཤད་པ་ལྟར་འཛམ་བུ་གླིང་འདིའི་སྟེང་ཆོས་ལུགས་མང་དག་ཅིག་ཡོད་པ་དེ་དག་གིས་གཞན་ལ་འཚེ་བ་མི་བྱེད་པའི་སྐོར་གཅིག་གྱུར་དུ་གསུང་གི་ཡོད་ཀྱང་ལྟ་གྲུབ་ཀྱི་རྣམ་གཞག་གསུང་བའི་ཚེ་ཆོས་ལུགས་ཕལ་མོ་ཆེས་འཇིག་རྟེན་བཀོད་པ་པོ་འདོད་ཀྱི་ཡོད། འདི་ཡང་ཧ་ཅང་ལེགས་པོ་ཡོད། རང་རེ་ཀུན་ཕ་ལྟ་བུའི་འཇིག་རྟེན་བཀོད་པ་པོ་གཅིག་གི་བུ་ཡིན་པར་ཁས་ལེན་པས་མི་ནང་ཕན་ཚུན་གསོད་རེས་གཏོང་བ་ལྟ་བུ་བསམ་བློ་ལེགས་པར་བཏང་ན་ཡོང་མི་ཐུབ་པ་ཞིག་ཡིན། ཕ་ལྟ་བུའི་དཀོན་མཆོག་གཅིག་གི་སྲས་ཡིན་པའི་སྤུན་མཆེད་ནང་ཕན་ཚུན་གསོད་རེས་ཇི་ལྟར་གཏོང་ཐུབ། དེར་བརྟེན་ལེགས་པར་བསམ་བློ་གཏོང་ཐུབ་ན་འཇིག་རྟེན་བཀོད་པ་པོ་འདོད་པའི་ཆོས་ལུགས་ལ་ནུས་པ་ཤིན་ཏུ་ཆེན་པོ་ཡོད།

འཇིག་རྟེན་བཀོད་པ་པོ་མི་འདོད་པའི་ཆོས་ལུགས་ལ་རྟག་གཅིག་རང་དབང་བའི་བདག་འདོད་པའི་ལུགས་གཅིག་དང་། དེ་མི་འདོད་པའི་ལུགས་གཅིག་སྟེ་གཉིས་ལས། ནང་པ་སངས་རྒྱས་པའི་ཆོས་ལུགས་དེ་རྟག་གཅིག་རང་དབང་བའི་བདག་ཁས་མི་ལེན་པར་བདག་མེད་པའི་རྣམ་གཞག་འདོད་པའི་ལུགས་ཡིན། བཅོམ་ལྡན་འདས་ལ་མ་གུས་པ་མིན་ཡང་ཀུ་རེའི་ཚུལ་དུ་ཞུས་ན། སྔར་ཡོངས་གྲགས་བདག་ཁས་ལེན་པའི་རྒྱ་གར་གྱི་སྤྱི་ཚོགས་ནང་ཞེ་ས་མ་ཞུས་ན་བཅོམ་ལྡན་འདས་ཀྱིས་གཤིས་ཀ་བསློགས་ཏེ་བདག་མེད་པའི་རྣམ་གཞག་གསུངས་པ་མིན། གསུངས་ཏེ་བཞད།

བཅོམ་ལྡན་འདས་ཉིད་ཀྱིས་ལོ་དྲུག་དཀའ་སྤྱད་མཛད་པ་སོགས་ཀྱི་སྐབས་དགོངས་པ་གཏིང་ཟབ་བཞེས་ཏེ། བདག་ཅེས་བྱ་བ་བདུད་ཀྱི་སེམས། །ཞེས་གསུངས་པ་ལྟར་བདག་ཏུ་ལྟ་བ་དེ་སྐྱོན་ཐམས་ཅད་ཀྱི་འབྱུང་ཁུངས་སུ་གཟིགས་ཏེ་གསུངས་པ་ཡིན། དེ་ཡང་སྡུག་བསྔལ་མི་འདོད་པ་ཞིག་ཡིན་ཕྱིན་ཆད་སྟོང་ཉིད་ཀྱི་ལྟ་བར་བསམ་བློ་མ་བཏང་བར་ཐབས་ཤེས་གཏན་ནས་མེད་པ་གསལ་པོ་ཡིན། དེས་ན་ང་ལ་ཤེས་ཡོན་མེད། ངས་མི་ནུས་ཞེས་ཞུམ་པའི་ལེ་ལོ་གཏན་ནས་བྱེད་མི་རུང་། ཤེས་སོང་ངམ།

ང་བཅོམ་ལྡན་འདས་ཀྱི་རྗེས་འབྲང་ཡིན། བཅོམ་ལྡན་འདས་ཀྱིས་གསུངས་པའི་གཞུང་དེ་དག་ལ་ངས་སློབ་གཉེར་བྱས་ཏེ་ཉམས་ལེན་མ་བྱས་ན་གང་ནས་འགྲིག་སྙམ་དུ་བསམ་དགོས། བཅོམ་ལྡན་འདས་ཀྱི་གསུང་ལ་ཉམས་ལེན་བྱེད་པ་ལ་ཐོག་མར་གསུང་གི་བརྗོད་དོན་རྣམས་ཤེས་དགོས། གོང་དུ་བཤད་པ་ལྟར་ཉམས་མྱོང་ཞེས་པ་བསྒོམས་པ་ལས་ཡོང་དགོས་ཤིང་། དེ་ཡོང་བར་ཡིད་ཆེས་དགོས་ལ། དེ་ལ་བསམ་བྱུང་གི་ངེས་པ་ཐོབ་པ་ཞིག་དགོས། བསམ་བྱུང་གི་ངེས་པ་རྙེད་པར་ཐོས་བྱུང་གི་ཤེས་རབ་ཀྱི་གོ་བ་དང་ལྡན་པ་ཞིག་ངེས་པར་དགོས་པ་ཡིན། ཡང་ན། ངས་ཆོས་ཤེས་ནུས་པ་མི་འདུག །བཅོམ་ལྡན་འདས་ཞལ་རོག་བཞུགས་རོགས་ཞེས་ཞུ་རྒྱུ་རེད། ཆོས་ལ་དད་པ་བྱེད་མིན་སོ་སོའི་རང་དབང་ཡིན་པས་ངེས་པར་དད་པ་བྱེད་དགོས་པ་གང་ཡང་མེད། གལ་ཏེ་བཅོམ་ལྡན་འདས་ཀྱི་རྗེས་འབྲང་ཡིན་སྙམ་དུ་མོས་མཁན་རྣམས་ཀྱིས་ངེས་པར་གཞུང་ཆེན་མོར་སློབ་གཉེར་བྱེད་དགོས་པ་ལས་ངས་མི་ནུས་སྙམ་དུ་ཞུམ་པའི་ལེ་ལོའི་དབང་དུ་འགྲོ་བ་ནམ་ཡང་མི་རིགས།

ངོས་ལ་མཚོན་ན་གོང་དུ་བཤད་ཟིན་པ་ལྟར་སྟོང་ཉིད་ཀྱི་དོན་ལ་བསམ་བློ་བཏང་ནས་ལོ་བདུན་ཅུ་ཙམ་ཕྱིན་ཡོད། བྱང་ཆུབ་ཀྱི་སེམས་ལ་བསམ་བློ་བཏང་ནས་ཕལ་ཆེར་ལོ་ལྔ་བཅུ་ཙམ་ཕྱིན་ཡོད། དེ་ལྟར་བསམ་བློ་ལེགས་པར་བཏང་བ་ལས་རིམ་གྱིས་བློར་འགྱུར་བ་ཐེབས་པ་ཞིག་ཡོང་བ་ཡིན། སྤྱོད་འཇུག་ལས་ལུང་དང་རིགས་པའི་སྒོ་ནས་རང་གཅེས་འཛིན་དེ་ནག་པོ་ནག་རྐྱང་ལྟ་བུ་ཞིག་དང་གཞན་གཅེས་འཛིན་ནམ་བྱང་ཆུབ་ཀྱི་སེམས་དེ་ཤིན་ཏུ་རྩ་ཆེན་པོ་ཞིག་ཏུ་བསྒྲུབས་ཡོད། རང་གཅེས་འཛིན་ལ་གཉེན་པོ་བསྟེན་ཏེ་གཞན་གཅེས་འཛིན་བསྒོམས་པའི་ལག་རྗེས་ལ་སྣང་སྲིད་ཐམས་ཅད་གཉེན་དུ་འཆར་བ་ཞིག་ཡོང་བཞིན་ཡོད། དེ་འདྲ་ཞིག་བྱུང་བའི་ཚེ་གཞན་ལ་རྣམ་རྟོག་དང་དོགས་པའི་བློ་མི་འབྱུང་ལ། རང་ཉིད་གྲོགས་མེད་གཅིག་པུར་ལུས་པའི་སྡུག་བསྔལ་ཡང་མི་འབྱུང་།

ད་ནངས་ཞོགས་པ་བྷི་བྷི་སི་གསར་འགྱུར་ནང་མི་སྤྱི་དང་ལྷག་པར་ལོ་ན་རྒས་པའི་མི་རྣམས་ལ་ཁེར་རྐྱང་གི་སྡུག་བསྔལ་འབྱུང་བཞིན་ཡོད་པའི་སྐོར་བཤད་སོང་། གལ་ཏེ་བྱང་ཆུབ་ཀྱི་སེམས་དང་གཞན་གཅེས་འཛིན་བསྒོམས་ཏེ་སྣང་སྲིད་གཉེན་དུ་ཤར་བ་ཞིག་བྱུང་ན་རང་གཅེས་འཛིན་གྱི་རེ་དོགས་དང་འབྲེལ་ནས་བྱུང་བའི་ཁེར་རྐྱང་གི་སྡུག་བསྔལ་མྱང་དགོས་པ་གཏན་ནས་མེད། བྱང་ཆུབ་ཀྱི་སེམས་དང་གཞན་གཅེས་འཛིན་གྱི་བློའི་རྒྱབ་རྟེན་ལྟ་བུ་སྟོང་ཉིད་ཀྱི་ལྟ་བ་དེ་ཡིན། ཆོས་རབ་ཏུ་རྣམ་པར་འབྱེད་པའི་ཤེས་རབ་ཀྱི་རྒྱབ་རྟེན་དང་བཅས་པའི་གཞན་གཅེས་འཛིན་གྱི་བློ་སྐྱེ་བ་ཞིག་བྱུང་ན་ནུས་པ་ཤིན་ཏུ་ཆེན་པོ་ཡོད། གལ་ཏེ་སྟོང་ཉིད་ཀྱི་དོན་ལ་བསམ་བློ་གཏོང་ཐུབ་པ་ཞིག་མ་བྱུང་ན་མིའི་ཀླད་པ་ནུས་པ་ཆེན་པོ་འདི་དགོས་དོན་མེད་པ་ལྟ་བུ་ཞིག་ཡིན་པས། ཆོས་རབ་ཏུ་རྣམ་པར་འབྱེད་པའི་ཤེས་རབ་ཀྱི་ནུས་པ་ལྡན་པའི་མིའི་ཀླད་པ་དེ་གཤག་བཅོས་བཏང་ནས་བཀོག་སྟེ་སྒོ་ལྔའི་ཤེས་པ་རྣམས་ནུས་པ་ཆེ་རུ་བཏང་བཞག་ན་ལེགས་པ་ཡོད།

ཞུམ་པས་ཕོངས་པ་ལས་མི་ཐར་བར་གསུངས་པ་དངོས་གནས་ཡིན། ངས་མི་ནུས་སྙམ་དུ་སེམས་ཞུམ་པའི་དབང་དུ་སོང་ན་ཡོང་རྒྱུ་གང་ཡང་མེད་པ་གསལ་པོ་རེད། དེས་ན། ད་ལྟ་མི་ལུས་ཐོབ་ཅིང་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱི་ནུས་པ་རང་ཆས་སུ་ཡོད་པའི་ཚུལ་ལེགས་པར་བསམས་ཏེ་འབད་བརྩོན་བྱེད་དགོས། མིའི་བསམ་བློ་དྲན་རྒྱུ་ཤིན་ཏུ་རྒོད་པོ་ཡོད་པ་འདི་ཉིད་སྡུག་བསྔལ་སྐྱེ་བའི་རྐྱེན་ལ་བཏང་ན་གྱོང་ཡིན། དྲན་རྒྱུ་རྒོད་པའི་ཤེས་པ་འདི་ཉིད་ཤིན་ཏུ་གཏིང་ཟབ་པའི་དོན་རྟོགས་རྒྱུར་བེད་སྤྱོད་ཐུབ་པ་ཞིག་བྱས་ན་རླབས་ཆེན་ཡིན། ཆོས་རབ་ཏུ་རྣམ་འབྱེད་ཀྱི་ཤེས་རབ་མེད་པར་བཟོ་འདོད་ན་ནི་གོང་དུ་བཤད་པ་ལྟར་གཤག་བཅོས་བཏང་ནས་ཀླད་པ་བཀོག་བཞག་ན་ལེགས་ཤིང་། འཛམ་བུ་གླིང་འདིའི་ཐོག་རྙོག་གྲ་བཟོ་མཁན་གྱི་མི་དེ་དག་གི་ཀླད་པ་གཤག་བཅོས་ཀྱིས་བཀོག་བཞག་ན་ཕལ་ཆེར་འཛམ་གླིང་ལ་ཞི་བདེ་འབྱུང་ངེས། གསུངས་ཏེ་བཞད།

ངོས་ཆུང་དུས་ནས་མེ་ཏོག་ལྟ་བུར་མཚོན་ན་འདི་གང་འདྲ་ཡིན་ནམ། དབྱིབས་དང་ཁ་དོག་ལ་སོགས་པའི་ཁྱད་པར་དེ་དག་ཇི་ལྟར་བྱུང་བ་ཡིན་ནམ་སྙམ་པ་ལྟ་བུའི་མཚར་སྣང་གི་བསམ་བློ་ Curiosity ཤུགས་ཆེན་པོ་ཡོད། ཆོས་གང་འདྲ་ཞིག་མཐོང་ཡང་དེ་ལ་དམིགས་ནས་དེ་མ་ཐག་ཡིད་ཆེས་མི་བྱེད་པར་ཅིའི་ཕྱིར། ཅིའི་ཕྱིར་སྙམ་པ་ལྟ་བུའི་ཤེས་འདོད་དང་རྩད་གཅོད་བྱེད་པའི་བློ་ཤུགས་དྲག་པོ་ཡོད་པ་དེས་ཕན་ཐོགས་ཆེན་པོ་ཡོང་གི་ཡོད། ཀླུ་སྒྲུབ་ཡབ་སྲས་ལ་སོགས་པ་དེ་དག་གིས་བཅོམ་ལྡན་འདས་ཀྱི་གསུང་ལ་ཡང་རྩད་གཅོད་དང་ཞིབ་འཇུག་བྱས་ཏེ་ཁས་ལེན་པ་ལས་ཡིད་ཆེས་ཙམ་གྱིས་ཁས་ལེན་གྱི་མེད། འདི་དངོས་གནས་གཟི་བརྗིད་ཡིན། ངོས་ལ་ཡང་ཆུང་དུས་ནས་ཆོས་རབ་ཏུ་རྣམ་འབྱེད་ཀྱི་ཤེས་རབ་བམ་བསམ་བློ་གྲུང་པོ་ཞིག་ཡོད་པ་དེ་ཉིད་དོན་དག་གཏིང་ཟབ་པོ་ཞིག་གི་ཐོག་ལ་བེད་སྤྱོད་བྱེད་ཐུབ་པ་བྱུང་བ་དེས་སེམས་ནང་དགའ་ཚོར་སྐྱེ་བ་ཡོང་གི་འདུག །ཤེས་རབ་ཆེ་བ་དང་མྱུར་བ། ཟབ་པ་རྣམས་བེད་སྤྱོད་གཏོང་ས་དེ་བདག་གཞན་མཉམ་བརྗེའི་བྱང་ཆུབ་ཀྱི་སེམས་དང་། སྟོང་ཉིད་ཀྱི་ལྟ་བའི་ཐོག་ལ་བེད་སྤྱོད་གཏོང་ཐུབ་པ་བྱུང་བ་དེས་དུས་ད་ལྟའི་བར་རང་ལ་སྡུག་པོ་གཏོང་མཁན་གྱི་རང་གཅེས་འཛིན་དང་བདེན་འཛིན་གཉིས་པོར་གཞི་ནས་ངོ་ལོག་རྒྱག་ཐུབ་པ་ཞིག་ཡོང་གི་འདུག །

བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་གཉིས་ལ་ངོས་ཁྱེད་ཚོར་ཁ་མར་འཁོར་ནས་འཆད་མཁན་འདིས་ལོ་མང་པོའི་རིང་ཡང་ནས་ཡང་དུ་བསམས། དཀའ་ལས་བརྒྱབ་པ་ལ་བརྟེན་ནས་ད་ལྟ་ཚོར་བ་ཤུགས་དྲག་པོ་ཡོང་བ་ཞིག་བྱུང་ཡོད་ཅིང་། དེས་ཕན་ཐོགས་ཤིན་ཏུ་ཆེན་པོ་ཡོང་བཞིན་པར་བརྟེན། རང་གིས་ཇི་བཞིན་རྟོགས་པའི་ལམ་གྱི་གནད། །ཤུགས་དྲག་བརྩེ་བས་དྲངས་པའི་ཐབས་མཁས་ཀྱིས། །འགྲོ་བའི་ཡིད་ཀྱི་མུན་པ་བསལ་བྱས་ནས། །རྒྱལ་བའི་བསྟན་པ་ཡུན་རིང་འཛིན་གྱུར་ཅིག །ཅེས་གསུངས་པ་ལྟར་གཞུང་འདི་དང་འདིའི་ནང་དེ་ལྟར་གསུངས་འདུག་ཅེས་པ་ལྟ་བུ་དང་། སྒྲོ་འདོགས་ཀྱང་གང་འཚམ་བྱས་པའི་སྔར་གྱི་ལོ་རྒྱུས་དེ་འདྲ་བཤད་དེ་རྗོད་ཀྱི་མེད་པར་དངོས་སུ་ཉམས་མྱོང་ལ་འདི་ལྟར་ཡོང་བཞིན་འདུག་ཅེས་རྗོད་ཀྱི་ཡོད།

ངོས་ཀྱིས་རྒྱུན་དུ་ང་རང་ཕྱེད་ནང་པ་ཡིན། ཕྱེད་ཚན་རིག་པ་ཡིན་ཞེས་རྗོད་ཀྱི་ཡོད་པ་ལྟར་རྒྱུ་མཚན་གྱི་ཐོག་ནས་ར་འཕྲོད་ན་མ་གཏོགས་ལུང་ལས་གསུངས་པའི་ཕྱིར་ཞེས་ལུང་ལ་ཁུངས་གཏུགས་ནས་བཤད་ཀྱི་མེད། ཆོས་རའི་ནང་རྟགས་གསལ་གཏོང་བའི་སྐབས་ལུང་འདྲེན་པའི་ཚེ་དམ་བཅའ་བས་ཞྭ་མོ་འཕུད་སྲོལ་ཡོད་ཅིང་ཡང་གུས་ཞབས་ཆེན་པོའི་སྒོ་ནས་ཁྱབ་པ་མ་བྱུང་ཞེས་རྗོད་ཆོག་པ་ལྟར། རིགས་པས་དཔྱད་པ་བྱེད་རྒྱུ་ཤིན་ཏུ་གལ་ཆེ་བ་ལས་ལུང་ཙམ་ལ་བརྟེན་པས་འགྲིག་གི་མེད།

བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བར་རིགས་པས་ཇི་ཙམ་དཔྱད་པ་དེ་ཙམ་དུ་ངེས་པ་ཇེ་ཆེ་ཇེ་ཆེར་འགྲོ་བ་ཡིན་གྱི་རིགས་པས་དཔྱད་པའི་ཚེ་ཁུངས་དེ་ཙམ་འཁྱོལ་མི་ནུས་པ་ལྟ་བུ་ཞིག་གཏན་ནས་མེད། ཆོས་ལུགས་ཚང་མས་འགྲོ་བ་མི་རྣམས་ལ་ལོ་ངོ་སྟོང་ཕྲག་གི་རིང་ལ་ཕན་ཐོགས་བསྒྲུབས་ཡོད་ཅིང་། ད་ལྟ་ཡང་ཕན་གྱི་ཡོད་པའི་ཆ་ནས་ངོས་ཀྱིས་གུས་ཞབས་བྱེད་ཀྱི་ཡོད་ལ་རྗེས་སུ་ཡི་རང་བྱ་བའི་ཡུལ་ཡིན། བཅོམ་ལྡན་འདས་ཀྱིས་ཀྱང་གདུལ་བྱའི་ཁམས་དང་མོས་པར་བསྟུན་ནས་ཆོས་གསུངས་པ་ལྟར་འཛམ་བུ་གླིང་འདིའི་ཐོག་གི་ཆོས་ལུགས་མི་འདྲ་བ་དེ་དག་གིས་ཀྱང་མི་ལ་ཕན་གྱི་ཡོད་པར་བརྟེན་རང་རེས་གུས་ཞབས་བྱེད་དགོས་པ་ལས་ནང་པའི་ཆོས་དེ་ལེགས་ཤོས་ཡིན་ཞེས་ནམ་ཡང་རྗོད་ཀྱི་མེད། དེ་བཞིན་དུ་ནང་པའི་ཆོས་སྤེལ་བའི་འབད་བརྩོན་ནམ་ཡང་བྱེད་ཀྱི་མེད། འོན་ཀྱང་རྒྱུ་མཚན་ལ་བསམ་བློ་གཏོང་བའི་སྐབས་སྤྱིར་ནང་པའི་ཆོས་དང་ལྷག་པར་ཐལ་འགྱུར་བའི་ལུགས་ཀྱི་རིགས་པའི་ལམ་ནས་ཀླུ་སྒྲུབ་ཡབ་སྲས་ཀྱི་དགོངས་པ་ཐུན་མོང་མིན་པ་རྣམས་འགྲེལ་བཤད་བྱེད་པའི་ཚེ་དངོས་གནས་ཚན་རིག་དང་མཐུན་པ་ངོ་མཚར་སྐྱེ་དགོས་པ་ཞིག་ཡིན།

ནང་པའི་ཆོས་ལ་དོ་སྣང་ཡོད་པའི་རྒྱ་ཡི་མཁས་པ་འགའ་ཞིག་གིས་ནཱ་ལེནྡྲའི་ལུགས་ཀྱི་སངས་རྒྱས་ཀྱི་ཆོས་དེ་ཚན་རིག་དང་མཐུན་པའི་ཆོས་ཤིག་ཡིན་ཞེས་རྗོད་ཀྱི་འདུག་པ་བདེན་པ་ཡིན། མདོར་ན། ངོས་ཀྱིས་ཀྱང་གཞུང་ནས་བཤད་པ་ལྟར་ལག་ལེན་ལ་བཀལ་བ་ལས་ད་ལྟ་འགོག་བདེན་དངོས་སུ་ཐོབ་མེད་ཀྱང་སེམས་ནང་འགྱུར་བ་ཐེབས་ཏེ་ཆུ་ཚོད་ཉེར་བཞིའི་རིང་སེམས་ལ་ཞི་བདེའི་ཚོར་བ་ཡོང་བཞིན་འདུག་སྟབས་འགོག་བདེན་རྗེས་མཐུན་པ་ལྟ་བུ་ཞིག་ཐོབ་པའི་ཚོར་བ་གང་འཚམ་ཡོང་གི་འདུག་ཅིང་། དེ་དང་མཐུན་པའི་འགོག་པ། ཞི་བ། གྱ་ནོམ་ཞེས་གསུངས་པ་དེ་དག་ཀྱང་གང་འཚམ་ཡོང་གི་འདུག །

དེང་སང་ངོས་ཀྱིས་སྟོང་ཉིད་སྒོམ་པའི་སྐབས་ཚད་རྡུལ་དངོས་ཁམས་རིག་པས་ཕྱི་གཟུང་བའི་ཆོས་རྣམས་སྣང་བ་ལྟར་མ་གྲུབ་པའི་ཚུལ་ཞིག་འཆད་ཀྱི་ཡོད་པའི་སྐོར་ལ་བསམ་བློ་གཏོང་གི་ཡོད། ཕྱི་གཟུང་བའི་ཆོས་རྣམས་སྣང་བ་ལྟར་མ་གྲུབ་པ་བཞིན་དུ་ནང་འཛིན་པའི་ཆོས་རྣམས་ཀྱང་སྣང་བ་ལྟར་དུ་མ་གྲུབ་པ་དང་། དེ་ལྟར་མ་གྲུབ་པས་ཕྱི་རོལ་གྱི་ཆོས་རྣམས་གཟུགས་བརྙན་དང་མཚུངས་པ་དང་། ནང་འཛིན་པའི་སེམས་ཀྱང་གསལ་ཙམ་རིག་ཙམ་གྱི་རང་བཞིན་ཏེ་བཏགས་དོན་བཙལ་ན་རང་ཚུགས་ཐུབ་པའི་ངོ་བོ་གང་ཡང་རྙེད་དུ་མེད་པས། སྒྱུ་མའི་རང་སྣང་རྗེན་ནེ་ནེ། །གཏད་མེད་རིག་པ་གསལ་ལ་ལ། །བརྗོད་མེད་དབྱིངས་སུ་ཐལ་ལ་ལ། །བདེ་བ་ཆེན་པོ་ཁྲིལ་ལི་ལི། །ཞེས་གསུངས་པ་ལྟར་བརྗོད་དུ་མེད་པའི་རང་བཞིན་ཡིན་པ་བློར་འཆར་འོང་བ་ཡིན།

མགོན་པོ་ཀླུ་སྒྲུབ་ཀྱིས། ལས་དང་ཉོན་མོངས་ཟད་པས་ཐར། །ལས་དང་ཉོན་མོངས་རྣམ་རྟོག་ལས། །དེ་དག་སྤྲོས་ལས་སྤྲོས་པ་ནི། །སྟོང་པ་ཉིད་ཀྱིས་འགག་པར་འགྱུར། །ཞེས་ལས་དང་ཉོན་མོངས་པ་རྣམས་ཚུལ་མིན་ཡིད་བྱེད་ཀྱི་རྣམ་རྟོག་གིས་སྐྱེད་པར་གསུངས་ཤིང་། དེ་བདེན་འཛིན་གྱི་སྤྲོས་པ་ལ་བརྟེན་ནས་འབྱུང་བར་གསུངས་པ་ཧ་ཅང་ཐག་ཆོད་པའི་གསུང་ཡིན་ལ། སྟོང་ཉིད་བསྒོམ་དགོས་པའི་རྒྱུ་མཚན་ཡང་འདི་ཡིན། སེམས་ཁམས་རིག་པའི་ཚན་རིག་པས་ཀྱང་དེ་ལྟར་ཤོད་ཀྱི་འདུག །ཁོང་ཚོས་ནང་པའི་གཞུང་བལྟས་ནས་དེ་ལྟར་འཆད་པ་མིན་པར་བརྟག་དཔྱད་བྱས་པ་ལས་ཤོད་ཀྱི་ཡོད།

གོང་གི་གཞུང་དེའི་ལེགས་སྦྱར་གྱི་མ་ཕྱིའི་གོ་བ་གཅིག་ལ། སྟོང་པ་ཉིད་དུ་འགག་པར་འགྱུར། །ཞེས་པ་ཞིག་ཐོན་པ་ཤིན་ཏུ་གནད་ཆེ་བའི་གོ་བ་ཡིན། འདིས་འགོག་བདེན་བསྟན་ལ། སྟོང་པ་ཉིད་ཀྱིས་འགག་པར་འགྱུར། །ཞེས་པའི་གོ་དོན་ལྟར་ན་ལམ་བདེན་བསྟན་པ་ཡིན། འདི་ཡང་ངོས་ཀྱིས་རང་དགར་བཤད་པ་ལྟ་བུ་ཞིག་མིན་པར་ཁུ་ནུ་བླ་མ་རིན་པོ་ཆེའི་སྐུ་མདུན་ནས་ངོས་ཀྱིས་རྩ་བ་ཤེས་རབ་ཀྱི་བཤད་ལུང་ཞུས་པའི་སྐབས་ཁོང་གིས་དེ་ལྟར་གསུངས་བྱུང་། ཁོང་ལེགས་སྦྱར་ལ་ཐུགས་རྒྱུས་ཧ་ཅང་ཆེན་པོ་ཡོད་སྟབས་ལེགས་སྦྱར་གྱི་གཞུང་གི་ནང་། སྟོང་པ་ཉིད་དུ་འགག་པར་འགྱུར། །ཞེས་པའི་གོ་བ་ཞིག་འདུག་ཅེས་གསུངས་པ་ཤིན་ཏུ་རླབས་ཆེན་པོ་ཞིག་ཏུ་མཐོང་བྱུང་།

ཡང་རྩ་བ་ཤེས་རབ་ཀྱི། འདོད་ཆགས་ཞེ་སྡང་གཏི་མུག་གསུམ། །རྣམ་པར་རྟོག་ལས་འབྱུང་བར་གསུངས། །ཞེས་ལུང་གི་སྒྲུབ་བྱེད་བཀོད་ཅིང་། སྡུག་དང་མི་སྡུག་ཕྱིན་ཅི་ལོག །བརྟེན་པ་ལས་ནི་འབྱུང་བར་འགྱུར། །ཞེས་རིགས་པའི་སྒྲུབ་བྱེད་བཀོད་པར་མཛད་དེ། དེ་ཡང་ཐོག་མར་ཆོས་རྣམས་དོན་གྱི་ངོས་ནས་ཡོད་པར་སྣང་། དེ་ལྟར་སྣང་བ་ལ་ཆེས་སྡུག་པ་དང་ཆེས་མི་སྡུག་པར་ཚུལ་མིན་ཡིད་བྱེད་ཀྱི་རྣམ་རྟོག་གིས་སྒྲོ་བཏགས། དེ་ལ་བརྟེན་ནས་ཆགས་སྡང་སྐྱེ་བའི་རིམ་པ་གསུངས།

ཕྱི་རོལ་གྱི་ཆོས་དོན་གྱི་ངོས་ནས་གྲུབ་པ་གཏན་ནས་མི་འདུག་ཅེས་ཤེས་ཡོན་ཙམ་གྱི་སྒོ་ནས་འཆད་པ་ཙམ་མིན་པར་སེམས་ཀྱི་གཏིང་ནས་ངེས་པ་ཐོབ་པའི་ཚད་རྡུལ་དངོས་ཁམས་རིག་པ་བ་རྣམས་ལ་རྒྱུན་ལྡན་འཚོ་བ་སྐྱེལ་བའི་སྐབས་ཆགས་སྡང་རགས་པའི་རིགས་རྣམས་མི་སྐྱེ་བའི་ཁྱད་པར་ཅུང་ཟད་མེད་དམ་སྙམ་དུ་དྲན་གྱི་འདུག་ལ་དེའི་སྐོར་ཉམས་ཞིབ་བྱེད་མཁན་འདྲ་བྱུང་ན་ཞེས་ཐེངས་འགའ་ཞིག་ལ་བརྗོད་མྱོང་། ཕྱིས་སུ་དེའི་སྐོར་འགྲེལ་བཤད་བྱེད་མཁན་སུ་ཡང་མ་བྱུང་། འོན་ཀྱང་ཉེ་ཆར་རྒྱ་ནག་ནས་ཚད་རྡུལ་དངོས་ཁམས་རིག་པ་བ་ཞིག་གིས་ཕྱི་རོལ་གྱི་ཆོས་དོན་གྱི་ངོས་ནས་མི་འདུག་སྙམ་དུ་ཚད་རྡུལ་དངོས་ཁམས་ཀྱི་ལྟ་བར་ཡིད་ཆེས་ཐོབ་པའི་མིའི་བསམ་བློའི་ནང་བཟང་ངན་དུ་ལྟ་བའི་ཨ་འཐས་ཀྱི་འཛིན་པ་ཤུགས་ཆུང་བ་འདུག་ཅེས་རྩོམ་ཡིག་བྲིས་པ་ཞིག་ཐོན་འདུག །

ཟླ་བ་བཅུ་གཅིག་པའི་ནང་འདི་གར་ཚད་རྡུལ་དངོས་ཁམས་རིག་པའི་སྐོར་ཚོགས་འདུ་ཞིག་འཚོགས་རྒྱུ་བྱས་ཡོད། སྐབས་དེར་ཐེ་ཝན་ནས་ཚན་རིག་པ་འགའ་ཞིག་ཡོང་རྒྱུ་དང་། བྱུང་ན་རྒྱ་ནག་སྐམ་ས་ཆེན་མོ་ནས་ཚན་རིག་པ་ཞིག་ཡོང་ཐུབ་པའི་རེ་བ་རྒྱག་གི་ཡོད། ཚད་རྡུལ་དངོས་ཁམས་རིག་པའི་སྐོར་ལ་ཚོགས་འདུ་འཚོགས་ན་དབུ་སེམས་ཀྱི་གཞུང་ལ་སྦྱངས་པའི་མི་ཞིག་ཚོགས་འདུའི་གྲལ་གཞུག་ལ་ལྷག་གི་མ་རེད། ཁྱེད་ཚོ་དབུ་མའི་གཞུང་ལ་སྦྱང་རྒྱུར་དཀའ་ངལ་འདུག་ན་ཚད་རྡུལ་དངོས་ཁམས་རིག་པར་སྦྱོངས་ཤིག །གསུངས་ཏེ་བཞད། དེ་བཞིན་དུ་དེང་སྐབས་ཀྱི་སེམས་ཁམས་རིག་པར་སྦྱངས་ན་དངོས་གནས་སངས་རྒྱས་པའི་ཆོས་ནས་གསུངས་པའི་སེམས་ཁམས་རིག་པའི་སྐོར་གྱི་ཤེས་བྱ་རྣམས་ལ་གཞི་ནས་བྲོ་བ་ཁ་ཐུབ་པ་ཞིག་ཡོང་བ་ཡིན། དེས་ན་ཁྱེད་ཚོས་དེང་རབས་ཀྱི་སེམས་ཁམས་རིག་པ་དང་ཚད་རྡུལ་དངོས་ཁམས་རིག་པའི་སྐོར་སྦྱོངས་དང་། དེས་ངེས་པར་ཕན་ཐོགས་ཡོང་གི་རེད། ད་ཆུ་ཚོད་ཀྱང་ཟིན་འདུག་པས་འདིར་མཚམས་འཇོག་གི་ཡིན། ད་ཀླད་པ་གང་འཚམ་དཀྲུགས་ཟིན་པ་རེད། མུ་མཐུད་ཀླད་པ་དཀྲུག་པར་གྲོད་ཁོག་ཁེངས་པ་ཞིག་དགོས་པས་ད་ཉིན་གུང་ཁ་ལག་བཟའ་བར་འགྲོ། འཇམ་དཔལ་དཔའ་བོས་ཇི་ལྟར་མཁྱེན་པ་དང་། །ཞེས་སོགས་དང་། སྟོན་པ་འཇིག་རྟེན་ཁམས་སུ་བྱོན་པ་དང་། །ཞེས་སོགས་གསུངས་ཏེ་ཉིན་དང་པོའི་ཆོས་ཐུན་མཇུག་གྲུབ་པར་མཛད།

ཉིན་གཉིས་པའི་བཀའ་ཁྲིད།

ཕྱི་ལོ་ ༢༠༡༨ ཟླ་ ༡༠ ཚེས་ ༤།

སྔོན་འགྲོའི་བཤད་པ།

སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །ཞེས་སོགས་དང་། ཏདྱ་ཐཱ་ག་ཏེ་ག་ཏེ་ཞེས་སོགས། ཉན་ཐོས་ཞི་བ་ཚོལ་རྣམས་ཞེས་སོགས། གང་གིས་རྟེན་ཅིང་འབྲེལ་བར་འབྱུང་། །ཞེས་སོགས་གསུངས་ཏེ་བཀའ་ཆོས་དབུ་འཛུགས་མཛད།

ཁ་སང་ཞུས་པ་ལྟར་ལོ་ཉིས་སྟོང་དྲུག་བརྒྱའི་སྔོན་དུ་བྱོན་པའི་ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་སྟོན་པ་སངས་རྒྱས་ཀྱིས་ཕུལ་དུ་བྱུང་བའི་རྣམ་དཔྱོད་ཀྱིས་ཆོས་ཀྱི་འཁོར་ལོ་བསྐོར་ཅིང་། ཁོང་གི་རྗེས་འབྲང་མིའི་རྟེན་ཅན་ཀླུ་སྒྲུབ་ཡབ་སྲས་དང་ཐོགས་མེད་སྐུ་མཆེད། ཕྱོགས་གླང་ཆོས་གྲགས་ལ་སོགས་པ་ཐུགས་རྒྱུད་ལ་བསླབ་པ་གསུམ་གྱི་ཉམས་བཞེས་ཀྱི་རྟོགས་པ་མཐོན་པོར་ཕེབས་པའི་མཁས་གྲུབ་གཉིས་ལྡན་དེ་དག་གིས་ལུང་སྡེ་སྣོད་གསུམ་ལ་ཐོས་བསམ་སྒོམ་གསུམ་གྱིས་སྦྱངས་པ་ཕུལ་དུ་ཕྱིན་པར་མཛད་དེ་སངས་རྒྱས་ཀྱི་བསྟན་པ་མི་རབས་ནས་མི་རབས་བར་རྒྱུན་འཛིན་གནང་ཡོད།

དེ་ནས་རིམ་གྱིས་རྒྱ་ནག་དང་ཤྲཱི་ལང་ཀ །ཐའེ་ལནྜ། བོད་དང་སོག་པོ་སོགས་སུ་སངས་རྒྱས་ཀྱི་ཆོས་དར་ཞིང་། རྒྱ་ནག་ནས་ཀོ་རི་ཡ་དང་ཝེད་ནམ། ཉི་འོང་སོགས་སུ་དར་ཏེ་ཨེ་ཤི་ཡའི་ཡུལ་གྲུ་ཕལ་མོ་ཆེར་སངས་རྒྱས་བཅོམ་ལྡན་འདས་ཀྱི་གསུང་གི་འཕྲིན་ལས་ཀྱིས་ཁྱབ་ཐུབ་པ་བྱུང་ཡོད། དཔལ་མགོན་འཕགས་པ་ཀླུ་སྒྲུབ་ལ་ཁྱེད་ཚོ་རྒྱ་རིགས་ཚོས་མཚོན་པའི་ལེགས་སྦྱར་གྱི་གཞུང་ལ་ཐོས་བསམ་སྒོམ་གསུམ་བྱེད་མཁན་ཀུན་གྱིས་བརྩི་བཀུར་ཞུ་བཞིན་ཡོད་ལ། མཁས་པའི་དབང་པོ་དེ་དག་ཅི་འདྲ་ཞིག་ཡོད་མེད་དེ་དག་གིས་མཛད་པའི་གསུང་རྣམས་ལ་མཇལ་ན་ཤེས་ཐུབ་པ་ཡིན།

དེ་ལྟར་སངས་རྒྱས་བཅོམ་ལྡན་འདས་ཀྱིས་མངོན་པར་རྫོགས་པར་སངས་རྒྱས་པའི་རྗེས་སུ་ཐོག་མར་ཁ་སང་ཞུས་པའི་བདེན་བཞི་མི་རྟག་སོགས་བཅུ་དྲུག་གི་རྣམ་གཞག་བསྟན་པའི་འཁོར་ལོ་དང་པོ་བསྐོར་ཅིང་། དེ་ནས་འཁོར་ལོ་དང་པོ་བསྐོར་སའི་གདུལ་བྱ་ལ་སོགས་པ་དེ་དག་གིས་འགོག་བདེན་དང་ལམ་བདེན་ཞེས་པ་ཇི་འདྲ་ཡིན་མིན་རྩད་གཅོད་བྱེད་པ་དང་། འགོག་ལམ་ལ་མོས་པ་ཆེ་བའི་གདུལ་བྱ་དེ་དག་གི་བསམ་བློའི་ནུས་པ་སྨིན་ཏེ་ཚད་མཐོ་རུ་ཕྱིན་པའི་མཚམས་སུ་གནས་བྱ་རྒོད་ཕུང་པོའི་རིར་འཁོར་ལོ་བར་པ་ཤེར་ཕྱིན་གྱི་ཆོས་འཁོར་བསྐོར་བར་མཛད། ཤེར་ཕྱིན་གྱི་གཞུང་ལ་རྒྱས་བསྡུས་ཧ་ཅང་མང་པོ་ཡོད།

ཁྱེད་ཚོས་རྒྱུན་ལྡན་སྨོན་ལམ་གྱི་ཚུལ་དུ། དུག་གསུམ་ཉོན་མོངས་སེལ་བར་ཤོག །ཅེས་འདོན་གྱི་ཡོད། ཉོན་མོངས་སེལ་བར་སྨོན་ལམ་བརྒྱབ་པ་ཙམ་གྱིས་འགྲིག་ན། ཤེས་རབ་སྣང་བ་འབར་བར་ཤོག །ཅེས་པ་དེ་གསུང་དགོས་དོན་མེད། ཁ་སང་ཞུས་པ་ལྟར་ཉོན་མོངས་ཀྱི་རྩ་བ་མ་རིག་པ་སྟེ། ཡུལ་ལ་ཕྱིན་ཅི་ལོག་ཏུ་རྟོག་པའི་བློ་ལོག་ཤེས་ཤིག་ཡིན་པས་དེ་སེལ་བར་བློ་དེ་ཉིད་ལོག་ཤེས་ཡིན་པའི་ཚུལ་ཤེས་པར་བྱས་ཏེ་དེའི་འཛིན་སྟངས་དང་དངོས་སུ་འགལ་བའི་བློའམ་རྣམ་དཔྱོད་ཀྱི་ཤེས་རབ་བསྐྱེད་པའི་སྒོ་ནས་བསལ་དགོས་པ་རེད། དེར་བརྟེན། ཤེས་རབ་སྣང་བ་འབར་བར་ཤོག །ཅེས་གསུངས།

དེ་ལྟ་བུའི་ཆོས་རྣམས་ཀྱི་ཡིན་ལུགས་ཇི་བཞིན་ཤེས་པའི་ཤེས་རབ་ཀྱི་སྣང་བ་ཡོད་པ་ཙམ་གྱིས་གཞན་དོན་རྒྱ་ཆེན་པོ་སྒྲུབ་ཐུབ་པའི་ངེས་པ་མེད། དཔེར་ན། འཕགས་པ་ཡིན་ན་སྟོང་ཉིད་མངོན་སུམ་དུ་རྟོགས་པས་ཁྱབ་པ་ལྟར་ཉན་རང་འཕགས་པས་སྟོང་ཉིད་མངོན་སུམ་དུ་རྟོགས་ཀྱང་གཞན་དོན་རྒྱ་ཆེན་པོ་སྒྲུབ་མི་ནུས། གཞན་དོན་རྒྱ་ཆེན་པོ་སྒྲུབ་ནུས་པ་ཞིག་འོང་བར། བྱང་ཆུབ་སྤྱོད་ལ་འཇུག་པར་ཤོག །ཅེས་གསུངས་པ་ལྟར་བྱང་སེམས་ཀྱི་སྤྱོད་པ་ལ་སློབ་པ་ཞིག་དགོས་པ་ཡིན། དེས་ན་ཁྱེད་ཚོས་རྒྱུན་དུ་འདེབས་བཞིན་པའི་སྨོན་ལམ་དེ་ཤིན་ཏུ་འདུས་ཆེན་པོ་ཡིན།

ཤེས་རབ་སྣང་བ་འབར་བར་ཤོག །ཅེས་གསུངས་པའི་ཤེས་རབ་ཀྱི་སྣང་བ་འབར་དགོས་པ་གལ་ཆེ་བར་བརྟེན། བཟང་པོའི་ཡོན་ཏན་ཤིན་ཏུ་གལ་ཆེན་པོ་ཡིན་ཡང་སངས་རྒྱས་ཀྱི་ཐུགས་ཀྱི་ཡོན་ཏན་རྗོད་པའི་ཚེ་གཙོ་བོ་རྣམ་པ་ཐམས་ཅད་མཁྱེན་པ་ཞེས་མཁྱེན་པའི་ཡོན་ཏན་ནམ་ཤེས་རབ་ཀྱི་སྟེང་ནས་ངོས་འཛིན་གྱི་ཡོད། སངས་རྒྱས་ཀྱི་གསུང་ལ་ཡང་རྒྱུན་དུ་རང་རེས་འདོན་བཞིན་པའི་ཤེས་རབ་སྙིང་པོ་ཞེས་པའི་གཞུང་ཡོད་ཀྱང་། སྙིང་རྗེའི་སྙིང་པོ་ཞེས་པའི་གཞུང་དེ་འདྲ་མེད། ཤེས་རབ་ལ་རིགས་མང་པོ་ཡོད་པའི་ནང་ནས་ཤེས་རབ་སྙིང་པོ་ཞེས་པའི་ཤེས་རབ་དེ་སྟོང་ཉིད་དམ་ཡིན་ལུགས་ཇི་བཞིན་ཤེས་པའི་ཤེས་རབ་ཅིག་ལ་གོ་བ་ཡིན། ཤེས་རབ་དེ་བརྗོད་བྱར་བྱེད་པའི་ཆ་ནས་གཞུང་ལ་ཡང་ཤེར་ཕྱིན་ཞེས་པའི་མཚན་ཐོགས་པ་ཡིན།

སྟོང་ཉིད་བཞི་སྐོར།

གཞུང་དེའི་དབུར་བཅོམ་ལྡན་འདས་ཟབ་མོ་སྣང་བ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས་ཞེས་པ་འདི་རྒྱ་སྐད་ཀྱི་འགྱུར་ནང་ཡོད་དམ། ཞེས་བཀའ་རྩད་གནང་བར། ནམ་རྒྱུན་འདོན་བཞིན་པའི་རྒྱ་སྐད་ཀྱི་ཤེར་སྙིང་དེའི་ནང་གླེང་གཞིའི་མདོ་ཚིག་རྣམས་མི་གསལ་ཞེས་ཞུས། ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པར་རྣམ་པར་ཡང་དག་པར་རྗེས་སུ་བལྟའོ། །ཞེས་གསུངས་ཏེ། ཁ་སང་བཤད་པ་ལྟར་གང་ཟག་གང་དུ་གདགས་པའི་གཞི་ཕུང་པོ་ལྔ་པོ་རང་བཞིན་གྱིས་སྟོང་པར་གསུངས་ཤིང་། ངའམ་གང་ཟག་དེ་ཕུང་པོ་བློ་ཡུལ་དུ་ཤར་བ་ལ་བརྟེན་ནས་འཆར་གྱི་ཡོད། གདགས་གཞི་ཕུང་སོགས་ཀྱི་ཆོས་རྣམས་རང་རེའི་བློར་སྣང་བ་ལྟར་མ་གྲུབ་པར་གསུངས་པའི་མཇུག་ཏུ། གཟུགས་སྟོང་པའོ། །སྟོང་པ་ཉིད་གཟུགས་སོ། །གཟུགས་ལས་སྟོང་པ་ཉིད་གཞན་མ་ཡིན། སྟོང་པ་ཉིད་ལས་ཀྱང་གཟུགས་གཞན་མ་ཡིན་ནོ། །ཞེས་སྟོང་ཉིད་བཞི་སྐོར་གསུངས།

ཕུང་པོའི་ནང་ནས་གཟུགས་ཀྱི་ཕུང་པོ་དེ་རགས་པའི་ཆོས་ཡིན་པས་དེ་ལ་དམིགས་ནས་ཨ་འཐས་ཀྱི་འཛིན་པ་ཤུགས་ཆེན་པོ་ཡོང་བཞིན་པར་བརྟེན། གཟུགས་སྟོང་པའོ་ཞེས་གཟུགས་སྣང་བ་ལྟར་གྲུབ་པས་སྟོང་པ་ཡིན་པར་གསུངས། སྟོང་པ་ཞེས་པ་གང་ཡང་མེད་པའི་དོན་མིན་པར་སྣང་བ་ལྟར་མ་གྲུབ་པའི་དོན་ཡིན། འོ་ན་སྣང་བ་ལྟར་མ་གྲུབ་ཅེས་པའི་སྣང་ཚུལ་དེ་ཅི་འདྲ་ཡིན་ཞེ་ན། ཕར་ངོས་ནས་ཡོད་པའི་སྣང་ཚུལ་ཏེ་ཆོས་ཅན་གྱི་ངོས་ནས་གྲུབ་པ་ཞིག་ཏུ་སྣང་བཞིན་ཡོད། གཟུགས་ལྟ་བུ་ཆོས་ཅན་གྱི་ངོས་ནས་སམ་སྣང་བ་ལྟར་དུ་གྲུབ་ན་དེའི་དབྱིབས་དང་ཁ་དོག །ཆ་ཤས་སོགས་ཕར་བསལ་ཏེ་བཙལ་ན་གསལ་དུ་གསལ་དུ་འགྲོ་དགོས་ཀྱང་དེ་ལྟར་འགྲོ་བ་མེད་པར་གསུངས། གཟུགས་ཅན་གྱི་ཆོས་རྣམས་ཆ་ཤས་བསལ་ནས་བཙལ་བའི་ཚེ་རྙེད་དུ་མེད་པས་ཕྱི་དོན་སྣང་བ་ལྟར་མ་གྲུབ་ཅེས་དེང་རབས་ཀྱི་ཚད་རྡུལ་དངོས་ཁམས་རིག་པས་ཀྱང་འཆད་ཀྱི་ཡོད།

སྟོང་པ་ཉིད་གཟུགས་སོ། །ཞེས་གསུངས་ཏེ། སྤྱིར་གཟུགས་ཡོད་ཀྱང་གཟུགས་ཀྱི་གྲུབ་ལུགས་དེ་མིང་ཙམ་བརྡ་ཙམ། བརྟེན་ནས་བཏགས་ཙམ་གྱི་ཚུལ་དུ་གྲུབ་ཅིང་། གཟུགས་ངོ་བོ་ཉིད་ཀྱིས་མ་གྲུབ་པས་བརྟེན་ནས་བཏགས་པའི་ཚུལ་འཐད་པ་ཡིན། བུདྡྷ་པཱ་ལི་ཏ་ལས། འདི་ལྟར་ངོ་བོ་ཉིད་ལས་ཡོད་པ་ལ་ནི་ཡང་བརྟེན་ནས་གདགས་པས་ཅི་བྱ། ཞེས་གསུངས་ཏེ་ངོ་བོ་ཉིད་ཀྱིས་གྲུབ་ན་བརྟེན་ནས་གདགས་དགོས་དོན་མེད། གསུང་འདི་ནུས་པ་ཤིན་ཏུ་ཆེན་པོ་ཡིན། ཕན་གནོད་འབྲེལ་བའི་ཆོས་རྣམས་མིང་ཙམ་བརྡ་ཙམ་བཏགས་ཙམ་དུ་གྲུབ་པ་སྟེ། ལྟོས་ནས་གྲུབ་པ་ཡིན་པས་རྒྱུ་རྐྱེན་ལ་ལྟོས་པ་འཐད་ཅིང་ལྟོས་ནས་གྲུབ་པ་མིན་པ་ལ་རྒྱུ་རྐྱེན་ལ་ལྟོས་པའི་རྣམ་གཞག་མི་འཐད་པ་ཡིན། གཟུགས་ངོ་བོ་ཉིད་ཀྱིས་གྲུབ་པས་སྟོང་པ་ཡིན་པས་གཟུགས་ཀྱི་ངོ་བོ་གྲུབ་པ་རྐྱེན་གཞན་ལ་རག་ལས་པ་དང་རྐྱེན་གཞན་ལ་ལྟོས་པ་འཐད་ཅིང་། རྐྱེན་གཞན་ལ་ལྟོས་ནས་ཕན་གནོད་འབྲེལ་བའི་གཟུགས་གྲུབ་པ་ཡིན་པས་སྟོང་པ་ཉིད་གཟུགས་སོ། །ཞེས་གསུངས།

འོ་ན་གཟུགས་དང་དེའི་ཆོས་ཉིད་གཉིས་ངོ་བོ་གཅིག་གམ་ཐ་དད་གང་ཡིན་ཞེ་ན། གཟུགས་ཀྱི་ཆོས་ཉིད་དེ་ཆོས་ཅན་གཟུགས་ཀྱི་ཆོས་ཉིད་ཡིན་པས་གཟུགས་ཀྱི་ཡིན་ལུགས་སུ་གྲུབ་པས་ངོ་བོ་གཅིག་ཡིན་པར་གསུངས་ཏེ། བདེན་གཉིས་ངོ་བོ་གཅིག་ལ་ལྡོག་པ་ཐ་དད་དུ་བཞེད་པ་ཡིན། དེ་ཡང་མ་བརྟགས་མ་དཔྱད་པའི་ཚུལ་དུ་བཞག་པའི་གཟུགས་ཀྱི་ངོ་བོ་ཞིག་དང་། བརྟགས་ཤིང་དཔྱད་པ་ལས་རྙེད་རྒྱུའི་གཟུགས་ཀྱི་ངོ་བོ་ཞིག་སྟེ་གཟུགས་ཀྱི་ཀུན་རྫོབ་ཀྱི་ངོ་བོ་དང་དོན་དམ་གྱི་ངོ་བོ་གཉིས་ངོ་བོ་གཅིག་ཡིན་པར་གསུངས། དེ་ལྟར་གཟུགས་ཀྱི་སྟེང་དུ་སྟོང་ཉིད་བཞི་སྐོར་གསུངས་ཟིན་པའི་རྗེས་སུ་ཚོར་བ་སོགས་ཕུང་སོགས་ལྷག་མ་རྣམས་ལ་ཡང་དེ་ལྟར་སྦྱར་ནས་གསུངས། དེས་ན་རང་རེས་རྒྱུན་དུ་འདོན་བཞིན་པའི་ཤེས་རབ་སྙིང་པོ་འདི་ཤིན་ཏུ་འདུས་ཆེ་བའི་གཞུང་གལ་ཆེན་པོ་ཞིག་ཡིན།

སྟོང་པའི་དོན་ཇི་ཡིན་མགོན་པོ་ཀླུ་སྒྲུབ་ཀྱིས་རྩ་བ་ཤེས་རབ་ནང་ཤིན་ཏུ་གསལ་བར་གསུངས་ཡོད། དེ་ཡང་། རྟེན་ཅིང་འབྲེལ་བར་འབྱུང་བ་གང་། །དེ་ནི་སྟོང་པ་ཉིད་དུ་བཤད། །དེ་ནི་བརྟེན་ནས་གདགས་པ་སྟེ། །དེ་ཉིད་དབུ་མའི་ལམ་ཡིན་ནོ། །ཞེས་གསུངས་ཏེ། སྟོང་པ་ཞེས་པ་བཙལ་ནས་རྙེད་རྒྱུ་མེད་པའི་གང་ཡང་མེད་པའི་དོན་མིན་པར་བརྟེན་ནས་སམ་ལྟོས་ནས་གྲུབ་པའི་དོན་ཡིན་པར་གསུངས། ལྟོས་པ་དང་མི་ལྟོས་པ་གཉིས་དངོས་འགལ་ཡིན་པས་ཆོས་རྣམས་ཡང་ན་མི་ལྟོས་པ་དང་ཡང་ན་ལྟོས་ནས་གྲུབ་དགོས་པ་ལས་ཕུང་གསུམ་གཞག་ཏུ་མེད། མ་ལྟོས་པར་རང་དབང་གིས་གྲུབ་པའི་ངོ་བོ་ཞིག་ཡོད་ན་ཡིན་ལུགས་ལ་དཔྱད་པའི་ཚེ་གསལ་དུ་གསལ་དུ་འགྲོ་དགོས་ཀྱང་དེ་མེད་པས་ལྟོས་ནས་གྲུབ་པ་ཤིན་ཏུ་གསལ་བས། སྟོང་པ་ཞེས་པ་མེད་པའི་དོན་མིན་པར་རྟེན་ཅིང་འབྲེལ་བར་འབྱུང་བའི་དོན་དུ་གསུངས་པ་ཡིན།

རྟེན་འབྱུང་གི་གོ་བས་རྟག་ཆད་ཀྱི་མཐའ་སེལ་ཚུལ།

རྟེན་ཅིང་འབྲེལ་བར་འབྱུང་བ་ཞེས་པའི་རྟེན་ཞེས་པས་ཚུགས་ཐུབ་ཀྱི་ངོ་བོ་མེད་པར་གཞན་ལ་ལྟོས་པའམ་རག་ལས་པའི་དོན་བསྟན་ལ། འབྲེལ་བར་འབྱུང་བ་ཞེས་པས་གཞན་ལ་ལྟོས་པ་ལ་བརྟེན་ནས་ཕན་གནོད་འབྲེལ་བའི་ངོ་བོར་གྲུབ་པའི་དོན་བསྟན་པ་ཡིན། དེ་འདྲ་ཞིག་ལ་རྟེན་ཅིང་འབྲེལ་བར་འབྱུང་བ་ཞེས་བརྗོད།

མདོར་ན། རྟེན་འབྱུང་ཞེས་པའི་དོན་སྤེལ་མར་བསྟོད་པ་ལས། རྟེན་ཞེས་ཆོས་ཉིད་མི་འདོར་ལ། །འབྱུང་ཞེས་འཇིག་རྟེན་ཚུལ་ཡང་མཐུན། །རིགས་ཚུལ་ཀུན་ལས་རྒྱལ་པོ་བཞིན། །རྟེན་ཅིང་འབྲེལ་འབྱུང་ཚད་མའི་བཀའ། །ཞེས་རྟེན་འབྱུང་ཡིན་པས་ངོ་བོ་ཉིད་ཀྱིས་མ་གྲུབ་པ་སྟེ་སྟོང་པའི་དོན་རྟེན་འབྱུང་གི་དོན་དུ་གསུངས། ཆོས་དེ་དང་དེ་བཏགས་དོན་བཙལ་བའི་ཚེ་སྣང་བ་ལྟར་མ་གྲུབ་པའི་སྟོང་པར་མཐོང་ནུས་ཤིང་། དེ་ལྟར་སྟོང་པའི་དོན་མཐོང་བའི་ཚེ་ཆོས་དེ་གཞན་ལ་རག་ལས་ནས་གྲུབ་པའི་ཚུལ་མཐོང་བས་སྟོང་པ་རྟེན་འབྱུང་གི་དོན་དུ་ཤར་བ་སྟེ་དེ་ལ་བརྟེན་ནས་མེད་མཐའ་སེལ་བ་ཡིན།

དེས་ན། རྟེན་ཞེས་པས་ཆད་མཐའ་སེལ་ཞིང་འབྱུང་ཞེས་པས་རྟག་མཐའ་སེལ་བ་སྟེ་རྟེན་འབྱུང་ལ་མཐའ་གཉིས་ཅིག་ཅར་དུ་སེལ་བའི་ཐུན་མོང་མིན་པའི་གོ་བ་དང་ལྡན་པ་ཡིན་པས། ཕར་ཕྱིན་གྱི་གཞུང་དུ། རྒྱུ་ལ་དཔྱོད་པ་རྡོ་རྗེ་གཟེགས་མའི་གཏན་ཚིགས། ངོ་བོ་ལ་དཔྱོད་པ་གཅིག་དུ་བྲལ་གྱི་གཏན་ཚིགས། འབྲས་བུ་ལ་དཔྱོད་པ་ཡོད་མེད་སྐྱེ་འགོག་གི་གཏན་ཚིགས། རྒྱུ་འབྲས་ངོ་བོ་ཀུན་ལ་ཁྱབ་པ་རིགས་པའི་རྒྱལ་པོ་རྟེན་འབྲེལ་གྱི་གཏན་ཚིགས་ཞེས་གསུངས།

རྒྱུ་ལ་དཔྱོད་པ་རྡོ་རྗེ་གཟེགས་མའི་གཏན་ཚིགས་ལ་བརྟེན་ནས་བདག་ལས་སྐྱེའམ་གཞན་ལས་སྐྱེ་ཞེས་སོགས་ཀྱིས་ཞིབ་ཏུ་དཔྱད་པའི་ཚེ་སྐྱེ་བ་མེད་པར་མཐོང་ནུས་ཀྱང་དེ་ལ་བརྟེན་ནས་ཐ་སྙད་དུ་གྲུབ་པའི་ཕྱོགས་གསལ་བར་གོ་མི་ནུས། དེ་དག་གི་སྡོམ་ལྟ་བུར་རྟེན་འབྲེལ་གྱི་གཏན་ཚིགས་ལ་བརྟེན་ནས་ཆོས་རྣམས་རྟེན་འབྱུང་ཡིན་པས་མེད་པ་མིན་པར་ཐ་སྙད་དུ་གྲུབ་པ་ཡིན་ཞེས་བསྟན་པ་ཡིན། ཆོས་རྣམས་ཀྱི་གྲུབ་ལུགས་ཀྱང་རང་ཅག་ལ་སྣང་བ་ལྟར་དོན་གྱི་ངོས་ནས་ལྟོས་མེད་རང་དབང་གི་སྒོ་ནས་གྲུབ་པ་མིན་པར་གསུངས།

རྩ་བ་ཤེས་རབ་ཀྱི་རབ་བྱེད་ཉེར་དྲུག་པའི་ནང་། མ་རིག་སྒྲིབ་པས་ཡང་སྲིད་ཕྱིར། །ཞེས་རྟེན་འབྲེལ་ཡན་ལག་བཅུ་གཉིས་ཀྱི་ཐོག་མའི་མ་རིག་པའི་དབང་གིས་འདུ་བྱེད་དང་རྣམ་ཤེས། མིང་གཟུགས་ལ་སོགས་པའི་ཡན་ལག་ཕྱི་མ་རྣམས་འབྱུང་བར་གསུངས་ཤིང་། མ་རིག་པ་ཟློག་ཐབས་སུ་རབ་བྱེད་བཅོ་བརྒྱད་པའི་ནང་། གལ་ཏེ་ཕུང་པོ་བདག་ཡིན་ན། །སྐྱེ་དང་འཇིག་པ་ཅན་དུ་འགྱུར། །ཞེས་སོགས་ཀྱིས་བདག་མེད་པའི་ཚུལ་གསུངས་ཏེ་བདག་མེད་མཐོང་བས་མ་རིག་པ་ཟློག་ནུས་པར་གསུངས། དེ་དག་གི་ཞིབ་ཚགས་པོའི་དོགས་གཅོད་རབ་བྱེད་ཉེར་བཞི་པར་གསུངས་ཡོད་པས་རབ་བྱེད་དེ་ངེས་པར་བལྟ་དགོས།

རབ་བྱེད་ཉེར་བཞི་པ་འདིའི་ནང་ཐ་སྙད་དུ་རང་མཚན་བཞེད་པའི་གྲུབ་མཐའ་སྨྲ་བ་རྣམས་ཀྱིས་ཐ་སྙད་དུ་ཡང་རང་མཚན་མི་བཞེད་པའི་ལྟ་བ་དེ་ཆད་ལྟ་ཡིན་པ་དང་། ཆོས་ཐམས་ཅད་རང་གི་ངོ་བོའི་སྒོ་ནས་གྲུབ་པ་མིན་ན་གཞི་མེད་དུ་འགྱུར་བས་གཞི་ལམ་འབྲས་བུའི་རྣམ་གཞག་འཇོག་མི་ཤེས་པར་འགྱུར་ཞེས་བརྩད་པ་ལ། མགོན་པོ་ཀླུ་སྒྲུབ་ཀྱིས་སྟོང་ཉིད་ཀྱི་ལྟ་བའི་དགོས་པ་དང་། སྟོང་ཉིད་ཀྱི་ངོ་བོ། སྟོང་ཉིད་ཀྱི་དོན་ཏེ་དོན་ཚན་གསུམ་གྱི་སྒོ་ནས་ལན་མཛད་ཡོད། དེ་དག་གི་སྡོམ་ལྟ་བུར། རྟེན་ཅིང་འབྲེལ་བར་འབྱུང་བ་གང་། །དེ་ནི་སྟོང་པ་ཉིད་དུ་བཤད། །དེ་ནི་བརྟེན་ནས་གདགས་པ་སྟེ། །དེ་ཉིད་དབུ་མའི་ལམ་ཡིན་ནོ། །གང་ཕྱིར་རྟེན་འབྱུང་མ་ཡིན་པའི། །ཆོས་འགའ་ཡོད་པ་མ་ཡིན་པ། །དེ་ཕྱིར་སྟོང་པ་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །ཞེས་དམ་ཕྲུག་བསྐྱོན་པར་མཛད་ཡོད། དེ་དག་གི་ཁུངས་ནི། གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །རྐྱེན་ལ་རག་ལས་གང་དེ་སྟོང་པར་བཤད། །གང་ཞིག་སྟོང་ཉིད་ཤེས་དེ་བག་ཡོད་ཡིན། །ཞེས་སོགས་མདོ་མང་པོའི་ནང་གསུངས་ཡོད།

ཡུམ་རྒྱས་འབྲིང་བསྡུས་གསུམ་གྱི་ནང་ཆོས་ཅན་གཞིའི་ཆོས་ཕུང་ཁམས་སྐྱེ་མཆེད་ལ་སོགས་པ་དང་། ལམ་གྱི་ཆོས་ས་བཅུ་དང་ལམ་ལྔ། འབྲས་བུའི་ཆོས་སྟོབས་སོགས་ཀྱི་ཡོན་ཏན་རེ་རེ་གསུངས་པའི་མཇུག་ཏུ། དེ་དག་ཀྱང་མིང་ཙམ་བརྡ་ཙམ་ཞེས་གསུངས་ཡོད། འདིའི་གོ་བ་མིང་གི་དབང་གིས་ཡོད་པ་དང་། རྟོག་པའི་དབང་གིས་ཡོད་པ། བཏགས་པ་ཙམ་གྱིས་ཡོད་པའི་སྟེང་དུ་འབབ་པས་ཤིན་ཏུ་གནད་འགག་ཆེན་པོ་ཡིན།

སྟོང་ཉིད་ཀྱི་ལྟ་བས་གཏི་མུག་སྤོང་ཚུལ།

སྟོང་ཉིད་ཀྱི་ལྟ་བས་ཉོན་མོངས་ཀྱི་གཉེན་པོ་ཇི་ལྟར་བྱེད་པ་ཡིན་ཞེ་ན། ཨཱརྱ་དེ་ཝས། ལུས་ལ་ལུས་དབང་ཇི་བཞིན་དུ། །གཏི་མུག་ཀུན་ལ་གནས་གྱུར་ཏེ། །ཞེས་ལུས་ཀྱི་དབང་པོ་དེ་མིག་ལ་སོགས་པའི་དབང་པོ་ཀུན་ལ་ཁྱབ་པ་དང་། མིག་གི་དབང་པོ་ལ་སོགས་པ་རྣམས་རྣ་བའི་དབང་པོ་སོགས་ལ་མ་ཁྱབ་པར་སོ་སོར་གནས་པ་དེ་བཞིན་དུ་གཏི་མུག་དེ་ཉོན་མོངས་ཐམས་ཅད་ལ་ཁྱབ་སྟེ་གནས་པར་གསུངས། གཏི་མུག་གིས་ཉོན་མོངས་གཞན་ཀུན་ལ་ཁྱབ་ཚུལ་ནི། སྐབས་འདིར་ཐ་སྙད་དུ་ཡང་རང་མཚན་མི་བཞེད་པའི་ལུགས་དང་འབྲེལ་ནས་བཤད་ན། ཉོན་མོངས་ལ་ཕྲ་རགས་གཉིས་ལས་དམིགས་རྣམ་ཅན་གྱི་ཉོན་མོངས་ཞེས་པ་ཉོན་མོངས་བྱེ་བྲག་པ་སོ་སོར་འཛིན་སྟངས་མི་འདྲ་བ་ཡོད་པ་ལ་གོ་ཞིང་འདི་རགས་པ་ཡིན། ཉོན་མོངས་ཕྲ་རགས་ཀྱི་སྐོར་བཞི་བརྒྱ་པའི་ནང་གསལ་པོར་གསུངས་ཡོད།

དེ་ཡང་གཏི་མུག་ལ་བརྟེན་ནས་འབྱུང་བའི་ཉོན་མོངས་པའི་རིགས་གཅིག་དང་། གཏི་མུག་ལས་ཐ་མི་དད་པའི་ཚུལ་དུ་འབྱུང་བའི་ཉོན་མོངས་པའི་རིགས་གཅིག་སྟེ་གཉིས་ལས། ཕྱི་མ་འདི་ཉོན་མོངས་ཤིན་ཏུ་ཕྲ་བ་དེ་ཡིན། དཔེར་ན། འདོད་ཆགས་ལྟ་བུར་མཚོན་ན། ཡུལ་ཡིད་དུ་འོང་བ་དེ་རང་གི་ངོ་བོས་གྲུབ་པ་དང་རང་གི་མཚན་ཉིད་ཀྱིས་གྲུབ་པར་སྣང་ཞིང་སྣང་བ་ལྟར་ཞེན་པའི་ཆགས་པ་སྐྱེ་བས་ཆགས་སྡང་ལ་ཕྲ་རགས་ཀྱི་ཁྱད་པར་གསུངས། དེས་ན་གཏི་མུག་བཅོམ་པས་ཉོན་མོངས་པ་གཞན་རྣམས་འཇོམས་པར་ནུས་ཏེ། དེ་ཕྱིར་ཉོན་མོངས་ཐམས་ཅད་ཀྱང་། །གཏི་མུག་བཅོམ་པས་བཅོམ་པར་འགྱུར། །ཞེས་གསུངས།

འོ་ན་གཏི་མུག་གང་གིས་འཇོམས་པ་ཡིན་ཞེ་ན། རྟེན་ཅིང་འབྲེལ་བར་འབྱུང་བ་གང་། །མཐོང་ན་གཏི་མུག་འབྱུང་མི་འགྱུར། །དེ་ཕྱིར་འབད་པ་ཀུན་གྱིས་འདིར། །
གཏམ་དེ་ཐོག་མར་བསྙད་པར་བྱ། །ཞེས་བཞི་བརྒྱ་པར་གསུངས་པ་འདི་གནད་འགག་ཤིན་ཏུ་ཆེན་པོ་ཡིན། དེ་བཞིན་དུ་བཞི་བརྒྱ་པ་ལས། སངས་རྒྱས་ཀྱིས་གསུངས་ལྐོག་གྱུར་ལ། །གང་ཞིག་ཐེ་ཚོམ་སྐྱེ་འགྱུར་བ། །དེ་ཡིས་སྟོང་པ་ཉིད་བསྟན་ཏེ། །འདི་ཉིད་ཁོ་ནར་ཡིད་ཆེས་བྱ། །ཞེས་སངས་རྒྱས་ཀྱི་གསུང་གི་ནང་གསལ་བའི་ལས་འབྲས་ཕྲ་ཞིང་ཕྲ་བའི་རྣམ་གཞག་རྣམས་ཐོས་པའི་ཚེ་སྐབས་རེར་ཡིད་མི་ཆེས་པ་ལྟ་བུ་འབྱུང་མོད། རྟེན་འབྱུང་གི་དེ་ཁོ་ན་ཉིད་གསུངས་པར་རྒྱུ་མཚན་གྱི་ལམ་ནས་སེམས་ནང་ངེས་པ་རྙེད་པ་ཞིག་བྱུང་བའི་ཚེ་དེ་ལ་བརྟེན་ནས་ཕལ་པའི་བློས་རྟོགས་མི་ནུས་པར་ཐེ་ཚོམ་བྱེད་ཡུལ་ཤིན་ལྐོག་གི་རིགས་ལ་ཡང་ཡིད་ཆེས་སྐྱེ་ནུས་པར་གསུངས་པ་ཡིན།

བརྒྱ་ཆ་དགུ་བཅུ་རྣམ་རྟོག་གིས་བཅོས་པར་འདོད་པ།

རང་རེའི་བློ་ལ་ཆོས་རྣམས་ཡུལ་གྱི་ངོས་ནས་ཡོད་པར་སྣང་ཞིང་སྣང་བ་ལྟར་དུ་ཞེན་པའི་དབང་གིས་ཚུལ་མིན་ཡིད་བྱེད་ཀྱི་རྣམ་རྟོག་སྐྱེ་ཞིང་། དེ་ལ་བརྟེན་ནས་ཆགས་སྡང་སོགས་འབྱུང་བའི་ཚུལ་གསུངས་པ་ཚན་རིག་པས་ཀྱང་གཅིག་གྱུར་དུ་རྗོད་ཀྱི་ཡོད། དཔེར་ན། ངོས་ཀྱི་ངོ་ཤེས་ཨ་མི་རི་ཀའི་ཚན་རིག་པ་བགྲེས་སོང་ཞིག་ཡོད། ཁོང་གི་མིང་ལ་ཨེ་རོན་བྷེཀ་ Aron Beck ཟེར། ཁོང་ལོ་མང་པོའི་རིང་སེམས་འཁྲུགས་པའི་མིའི་རིགས་ལ་བསླབ་བྱ་བྱེད་པ་སོགས་རོགས་རམ་བྱེད་མཁན་ཞིག་རེད། ཁོང་གིས་སེམས་འཁྲུགས་པའི་མི་རྣམས་ཞེ་སྡང་སྐྱེ་བའི་སྐབས་གང་ལ་བརྟེན་ནས་ཞེ་སྡང་སྐྱེ་སའི་ཡུལ་དེ་ཤིན་ཏུ་མི་སྡུག་པའི་ངོ་བོར་མཐོང་བཞིན་ཡོད་ཀྱང་སྐབས་དེའི་མི་སྡུག་པའི་ཆ་བརྒྱ་ཆ་དགུ་བཅུ་ཐམ་པ་ཞེ་སྡང་སྐྱེ་མཁན་གང་ཟག་དེ་ཉིད་ཀྱི་རྣམ་རྟོག་གིས་བཅོས་པ་ལས་དངོས་ཡོད་མིན་ཞེས་ངོས་ལ་བརྗོད་བྱུང་། འདི་དང་རང་རེའི་ནང་པའི་གཞུང་ནས་ཚུལ་མིན་ཡིད་བྱེད་ཀྱི་རྣམ་རྟོག་གིས་ཡུལ་ལ་སྒྲོ་འདོགས་པར་གསུངས་པ་གཉིས་གཅིག་པ་ཡིན།

མདོར་ན། རྟེན་འབྱུང་གི་ལྟ་བར་བརྟེན་ནས་ངེས་ལེགས་མངོན་དུ་བྱེད་ནུས་པ་རིགས་པའི་ལམ་ནས་སྒྲུབ་ནུས་པས། རྣམ་འགྲེལ་ལས་འཐོབ་བྱའི་གཙོ་བོ་ངེས་ལེགས་དང་ཕལ་པ་མངོན་མཐོར་གསུངས་ཤིང་། ངེས་ལེགས་སྒྲུབ་པའི་ལུང་ལ་ཡིད་ཆེས་རྙེད་པའི་ཚེ་ཕལ་པ་མངོན་མཐོ་སྒྲུབ་བྱེད་ཀྱི་ཐབས་སྟོན་པའི་ཆ་ལ་ཡང་སླུ་བ་མེད་པར་ཡིད་ཆེས་པ་ཞིག་ཡོང་བ་སྟེ། གཙོ་བོའི་དོན་ལ་མི་བསླུའི་ཕྱིར། །གཞན་ལའང་རྗེས་སུ་དཔག་པ་ཡིན། །ཞེས་གསུངས། འདི་དང་གོང་གི་བཞི་བརྒྱ་པའི། སངས་རྒྱས་ཀྱིས་གསུངས་ལྐོག་གྱུར་ལ། །ཞེས་པ་གཉིས་གནད་གཅིག་ལ་འབབ་བཞིན་ཡོད། རང་རེ་ཀུན་ལ་ཉམས་མྱོང་ཡོད་པ་ལྟར་རླུང་ལང་བའི་ཚེ་རླུང་ལང་སའི་ཡུལ་དེ་མི་སྡུག་པར་མཐོང་ཞིང་དེ་ལ་ཚིག་ངན་ཤོད་པ་སོགས་བྱེད་ཀྱི་ཡོད་ཀྱང་། རླུང་ཞི་བའི་ཚེ་འཚེར་སྣང་གིས་ཨ་ཁ་སྙམ་དུ་དྲན་གྱི་ཡོད། དེས་ན། ཤེས་པ་རང་བཞིན་དུ་གནས་པའི་ཚེ་དེ་འདྲ་མིན་ཡང་རླུང་ལང་བའི་ཚེ་སྨྱོན་པར་འགྱུར་བཞིན་ཡོད།

དྲི་བ་དྲིས་ལན།

རྒྱུན་བསྲིངས་ཏེ་བསམ་བློ་གཏོང་དགོས།

དྲི་བ། ༸གོང་ས་མཆོག་གིས་བཀའ་གནང་བ་ལྟར་ཉིན་ལྟར་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བར་གང་ཐུབ་ཀྱིས་བསམ་བློ་བཏང་ནས་གོམས་འདྲིས་བསྟེན་གྱི་ཡོད། འོན་ཀྱང་དུས་ཚོད་མེད་པའི་དབང་གིས་ལེགས་པོ་ཡོང་གི་མི་འདུག་པས་ཉམས་ལེན་བྱ་རྒྱུའི་དོན་དག་སྙིང་བསྡུས་ཤིག་གསུང་རོགས།

བཀའ་ལན། མགོན་པོ་ཀླུ་སྒྲུབ་བརྩེ་བའི་བདག་ཉིད་ཡིན་པས་ཇི་ཙམ་ཐུབ་ཚོད་ཀྱིས་ལས་སླ་བའི་ཉམས་ལེན་བྱེད་སྟངས་ཤིག་གསུང་ངེས་ཀྱང་། གང་ཉམས་སུ་བླང་རྒྱུའི་དངོས་ཡོད་ཀྱི་དོན་དག་དེ་མཁྲེགས་པོ་ཡིན་པས་འགྲེལ་བཤད་དེ་དག་ཀྱང་རང་བཞིན་གྱིས་གོ་ཁག་པོ་ཞིག་ཏུ་གྱུར་ཡོད་པ་རེད། ཉམས་སུ་བླང་རྒྱུ་ཁག་པོ་ཡོད་ཀྱང་། ཁ་སང་ཞུས་པ་ལྟར་ཁག་པོ་འདུག་ཅེས་མི་འཇོག་པར་རྒྱུན་བསྲིངས་ཏེ་བསམ་བློ་བཏང་ན་གང་འཚམ་ནས་བསྒོམ་བྱའི་དོན་ལ་ཚོད་ཐིག་པ་ལྟ་བུ་ཞིག་ཡོང་ཞིང་། ལས་ཀྱང་སླ་རུ་སླ་རུ་འགྲོ་བ་ཞིག་ཡོང་བ་ཡིན།

བྲེལ་བ་ཅན་རྣམས་ཀྱིས་དབང་གི་དམ་ཚིག་སྲུང་ཚུལ།

དྲི་བ། ༸གོང་ས་མཆོག་གི་སྐུ་མདུན་ནས་དབང་དང་རྗེས་གནང་མང་པོ་ཞུས་མྱོང་། དབང་ཞུ་སྐབས་ཁས་ལེན་ཞུ་དགོས་པ་མང་པོ་ཞིག་ཡོད་ཀྱང་སྐབས་རེར་བྲེལ་བ་དང་ལེ་ལོ། གཉིད་ཁུག་པ་སོགས་ལ་བརྟེན་ནས་ཁས་བླངས་པའི་ཞལ་འདོན་ཆད་པའི་སྐབས་ཡོང་གི་འདུག་སྟབས། དེ་རིང་ཆད་པའི་ཞལ་འདོན་གྱི་ཚབ་སང་ཉིན་བཏོན་ན་འགྲིག་མིན་དང་། ཡང་ན། ཞལ་འདོན་ཆད་པའི་ཉེས་པ་འདག་པའི་ཐབས་གང་ཡོད།

བཀའ་ལན། དབང་ཐོབ་པའི་རྗེས་དམ་ཚིག་བསྲུང་བའི་ཐབས་བསྡུས་ཏེ་བསྟན་པ་ཐུན་དྲུག་བླ་མའི་རྣལ་འབྱོར་ཡིན། ཐུན་དྲུག་བླ་མའི་རྣལ་འབྱོར་ཇི་ཙམ་ཐུབ་ཚོད་ཀྱིས་མ་ཆག་པར་འདོན་རྒྱུ་གལ་ཆེན་པོ་རེད། བྲེལ་བ་ཤིན་ཏུ་ཆེན་པོ་ཡོད་མཁན་ཚོས་ཐུན་དྲུག་གི་མཇུག་ཏུ་བླ་མ་རང་ལ་བསྟིམ་སྟེ་སྟོང་སྦྱང་བྱས་ཤིང་། སླར་སྟོང་པའི་ངང་ལས་རྡོ་རྗེ་འཆང་དུ་བསྐྱེད་པ་ལྟ་བུ་ཐད་ཀ་ཐད་ཀར་གསང་འདུས་དང་བདེ་མཆོག །
ཕུར་པ། རྟ་མགྲིན་ལྟ་བུའི་ལྷག་པའི་ལྷ་སོ་སོར་བསྐྱེད་དེ་བཟླས་པ་ཅུང་ཟད་བྱས་ཀྱང་འཐུས་ཀྱི་ཡོད།

བྱང་སེམས་དབང་པོ་རྣོ་རྟུལ་གཉིས་ཀྱི་ཁྱད་པར།

དྲི་བ། ༸གོང་ས་མཆོག་གིས་སྟོང་ཉིད་རྟོགས་པའི་ལྟ་བ་དེ་བྱང་ཆུབ་ཀྱི་སེམས་ཀྱི་རྒྱབ་རྟེན་ཚད་མ་ལེགས་ཤོས་དེ་ཡིན་ཞེས་བཀའ་གནང་སོང་། དེ་ལྟ་ན། སྟོང་ཉིད་རྟོགས་པའི་ལྟ་བས་བདེན་འཛིན་ལ་འཛིན་སྟངས་དངོས་སུ་འགལ་བའི་སྒོ་ནས་གནོད་པ་ལ་བརྟེན་ནས། གཞན་གཅེས་པར་འཛིན་པའི་གཅེས་འཛིན་ཇི་ལྟར་སྒྲུབ་པ་ཡིན། (དྲི་བའི་ནང་དོན་གསལ་པོ་མེད་ཀྱང་གོ་ཚོད་ཙམ་བཀོད་པ་ལགས།)

བཀའ་ལན། ཤེས་རབ་ཀྱིས་བྱང་ཆུབ་ལ་དམིགས། སྙིང་རྗེས་སེམས་ཅན་ལ་དམིགས་ཞེས་གསུངས་པ་ལྟར་བྱང་ཆུབ་སེམས་དཔའ་དབང་རྣོན་ཡིན་ན་ཐོག་མར་སྟོང་ཉིད་ཀྱི་ལྟ་བར་བརྟེན་ནས་ཐར་པ་འཐོབ་རྒྱུ་ཡོད་པར་ངེས་པ་རྙེད་པར་བྱས། དེ་ནས་བྱང་ཆུབ་དོན་གཉེར་གྱི་བློ་དང་འབྲེལ་ཏེ་ནམ་མཁའི་མཐས་གཏུགས་པའི་སེམས་ཅན་ཐམས་ཅད་ཀྱང་དེ་ལྟ་བུའི་བྱང་ཆུབ་ལ་འགོད་སྙམ་དུ་སེམས་བསྐྱེད་པ་ཡིན་པས། སྟོང་ཉིད་ཀྱི་ལྟ་བར་བརྟེན་ནས་བྱང་ཆུབ་ངོ་འཕྲོད་དེ་དེ་དོན་གཉེར་གྱི་བློ་སྐྱེ་འོང་བ་ཡིན། སྤྱིར་བྱང་ཆུབ་ཀྱི་སེམས་སྐྱེ་བར་ངེས་པར་སྟོང་ཉིད་ཀྱི་ལྟ་བ་ཡོད་མི་དགོས་པ་བྱང་སེམས་དབང་རྟུལ་དང་། བྱེ་བྲག་སྨྲ་བར་གྱུར་པའི་བྱང་ཆུབ་སེམས་དཔའ་ལྟ་བུ་ཡིན།

བསོད་ནམས་ཀྱི་ཚོགས་ཀྱི་རྒྱབ་རྟེན་མེད་པར་སྟོང་ཉིད་རྟོགས་པའི་བསམ་བྱུང་གི་བློ་སྐྱེ་དཀའ།

དྲི་བ། ཚན་རིག་གི་ཐབས་ལམ་དང་ཚན་རིག་གི་རིགས་ལམ་གྱི་ཐོག་ནས་གནས་ལུགས་མཐར་ཐུག་གམ་སྟོང་ཉིད་རྟོགས་ནུས་སམ།

བཀའ་ལན། གོང་དུ། སངས་རྒྱས་ཀྱིས་གསུངས་ལྐོག་གྱུར་ལ། །གང་ཞིག་ཐེ་ཚོམ་སྐྱེ་འགྱུར་བ། །ཞེས་སོགས་ཀྱི་དོན་བཤད་པ་ལྟར་སྟོང་ཉིད་ལ་དམིགས་པའི་ཡིད་དཔྱོད་ཀྱི་གོ་བ་ཙམ་ཕལ་ཆེར་ནང་པ་མིན་པ་རྣམས་ལ་ཡང་སྐྱེ་ནུས། དེ་ཡང་སངས་རྒྱས་ཀྱིས་གསུངས་པའི་ལྐོག་གྱུར་གྱི་ཆོས་ལ་ཐེ་ཚོམ་ཅན་རྣམས་ཀྱིས་སངས་རྒྱས་ཀྱིས་གསུངས་པ་ཙམ་ལ་ཡིད་ཆེས་བྱེད་ཀྱི་མེད་ཅིང་། ཕྱི་རོལ་པའི་ལྟ་གྲུབ་སྨྲ་བ་འགའ་ཞིག་དང་ཚད་རྡུལ་དངོས་ཁམས་རིག་པའི་སྐོར་ལ་བསམ་བློ་ཞིབ་ཚགས་གཏོང་མཁན་མང་པོ་ཞིག་གིས་རྟེན་འབྱུང་གི་ལྟ་གྲུབ་ལ་དགའ་མོས་ཤིན་ཏུ་ཆེན་པོ་བྱེད་ཀྱི་ཡོད་པས་སྟོང་ཉིད་ལ་ཐོས་བྱུང་གི་ཤེས་རབ་ཙམ་ནང་པ་མིན་པ་རྣམས་ལ་ཡང་ཡོང་ཆོག་ལ། བསམ་བྱུང་གི་ཤེས་རབ་ཀྱང་ཅུང་ཟད་ཡོང་སྲིད། འོན་ཀྱང་བསམ་བྱུང་གི་ཤེས་རབ་གང་འཚམ་ཚད་མཐོན་པོར་གྱུར་པའི་ཚེ་རྗེས་དཔག་གི་ངོ་བོའི་སྟེང་ནས་ངོས་འཛིན་དགོས་པས་དེ་འདྲའི་ཤེས་རབ་སྐྱེ་བར་བསོད་ནམས་ཀྱི་ཚོགས་ཀྱི་རྒྱབ་རྟེན་མེད་པར་ཅུང་ཟད་ཁག་པོ་ཡིན། འོན་ཀྱང་ངོས་ཀྱིས་ཐག་བཅད་ནས་བརྗོད་མི་ནུས།

ཁ་སང་བཤད་ཟིན་པ་ལྟར་ཤེས་སྒྲིབ་ཀྱི་གཉེན་པོ་བསྐྱེད་པར་སྟོང་ཉིད་ཀྱི་ལྟ་བ་གཅིག་པུས་མི་ཆོག་པར་བྱང་ཆུབ་ཀྱི་སེམས་དང་འབྲེལ་བའི་སྦྱིན་སོགས་ཐབས་ཀྱི་ཉམས་ལེན་གྱི་རྒྱབ་རྟེན་ཡོད་པའི་སྒོ་ནས་སྟོང་ཉིད་ཀྱི་ལྟ་བ་བསྒོམ་དགོས་ཤིང་། དེ་འདྲ་ཞིག་ལ་རྣམ་ཀུན་མཆོག་ལྡན་གྱི་སྟོང་ཉིད་སྒོམ་པ་ཞེས་བརྗོད། མདོར་ན། བྱང་ཆུབ་ཀྱི་སེམས་ཀྱི་རྒྱབ་རྟེན་དང་བཅས་པའི་སྟོང་ཉིད་རྟོགས་པའི་ཤེས་རབ་ཀྱིས་ཤེས་སྒྲིབ་ཀྱི་གཉེན་པོ་བྱེད་པ་ཡིན་གྱི། དེ་ལས་གཞན་གྱིས་ཤེས་སྒྲིབ་ཀྱི་གཉེན་པོ་བྱེད་མི་ནུས།

བདེ་བ་ཅན་གྱི་བྱང་སེམས་ཀྱིས་ཀྱང་མངལ་སྐྱེས་ཁམས་དྲུག་ལྡན་གྱི་ལུས་རྟེན་ལ་སྨོན་པ་མཛད་པ།

དྲི་བ། རྒྱ་ནག་གི་ནང་པའི་ལུགས་ལ་སྐྱེ་བ་ཕྱི་མར་དག་ཞིང་དུ་སྐྱེ་བའི་སྨོན་ལམ་འདེབས་སྲོལ་ཤུགས་ཆེན་པོ་འདུག །རང་རེ་ནང་པ་ཞིག་ཡིན་པའི་ཆ་ནས་དག་ཞིང་དུ་སྐྱེ་བའི་སྨོན་ལམ་ངེས་པར་གདབ་དགོས་སམ།

བཀའ་ལན། དག་ཞིང་དུ་སྐྱེ་བའི་སྨོན་ལམ་འདེབས་པར་སྐྱོན་གང་ཡང་མེད། དེ་རུང་བ་ཡིན། དག་ཞིང་ལ་ཡང་དག་ཞིང་ཚད་ལྡན་ཞིག་ཡིན་ན་དེར་ཡང་མུ་མཐུད་ནས་སློབ་གཉེར་བྱེད་པ་ཡོང་ཐུབ། མགོན་པོ་ཀླུ་སྒྲུབ་ཀྱི་དགེ་ཕྲུག་སློབ་དཔོན་ཀླུ་བྱང་གིས་མཛད་པའི་སྔགས་བླ་མེད་ཀྱི་གཞུང་རྣམ་གཞག་རིམ་པའི་ནང་བདེ་བ་ཅན་ལ་སོགས་པར་བཞུགས་པའི་བྱང་ཆུབ་སེམས་དཔའ་རྣམས་ཀྱིས་ཀྱང་འཛམ་བུ་གླིང་པའི་མངལ་སྐྱེས་ཁམས་དྲུག་ལྡན་གྱི་ལུས་རྟེན་འཐོབ་པར་ཤོག་ཅེས་སྨོན་ལམ་མཛད་བཞིན་ཡོད་སྐོར་གསུངས་ཡོད། འདི་སྔགས་བླ་མེད་ཀྱི་ཉམས་ལེན་དང་འབྲེལ་ནས་གསུངས་པ་ཡིན། དག་ཞིང་མང་ཆེ་བ་རྫུས་སྐྱེས་དང་འབྲེལ་བ་ཡོད།

གཞུང་གལ་ཆེ་བ་རྣམས་རྒྱ་ཡིག་ནང་བསྒྱུར་དགོས་པའི་སྐོར།

དྲི་བ། རྒྱ་སྐད་ཀྱི་ཐོག་ནས་གཞུང་ཆེན་མོར་སློབ་གཉེར་འགོ་འཛུགས་བྱེད་རྒྱུའི་འཆར་གཞི་ཡོད། ༸གོང་ས་མཆོག་གིས་དེའི་སྐོར་བྱ་ཐབས་ཇི་དགེའི་སྐོར་བསླབ་བྱ་ཞིག་གནང་རོགས།

བཀའ་ལན། ཕྱི་ལོ་ ༡༩༥༤ ལོར་ངོས་རྒྱ་ནག་ཏུ་སླེབས་པའི་སྐབས་རྒྱ་སྐད་ཅུང་ཟད་སྦྱངས་ཏེ་རྒྱ་ཡིག་སྟོང་ཕྲག་གཅིག་ལྷག་ཙམ་ཤེས་ཀྱི་ཡོད། རྒྱ་སྐད་ཐོག་གི་གཞུང་ཆེན་མོའི་སྐོར་ངོས་ཀྱིས་ཤེས་ཀྱི་མེད། དེང་སང་རྒྱ་ནག་ནང་གི་སློབ་གྲྭ་ཆེན་མོའི་དགེ་རྒན་འགའ་ཞིག་གིས་ནང་པའི་གཞུང་ལ་དོ་སྣང་བྱེད་ཀྱི་འདུག །རྩ་བ་ཤེས་རབ་དང་དབུ་མ་འཇུག་པ་རང་འགྲེལ་དང་བཅས་པ་རྒྱ་སྐད་ནང་ཡོད་པས་དེ་དག་ལ་སློབ་སྦྱོང་བྱེད་རྒྱུ་གལ་ཆེན་པོ་ཡིན། གལ་ཏེ་རྒྱ་སྐད་ཐོག་གོ་མི་བདེ་བའི་ཚིག་དེ་འདྲ་ཡོད་ན་བོད་ཡིག་དང་བསྡུར་ཏེ་དག་བཅོས་བྱས་ཏེ་སློབ་གཉེར་བྱེད་ཐུབ་པ་བྱུང་ན་ལེགས་པོ་ཡོད།

མཁན་ཆེན་ཞི་བ་འཚོས་ཆོས་རྒྱལ་ཁྲི་སྲོང་ལྡེའུ་བཙན་ལ། ཁྱེད་ཚོར་བོད་ཡིག་ཡོད་པས་ནང་པའི་གཞུང་ལ་སློབ་གཉེར་བྱེད་པའི་ཚེ་ལེགས་སྦྱར་གྱི་སྐད་ཡིག་བསླབ་མི་དགོས་པར་ནང་པའི་གཞུང་རྣམས་བོད་ཡིག་ཏུ་བསྒྱུར་ཏེ་སློབ་གཉེར་བྱེད་དགོས་ཞེས་གསུངས་ཡོད། དེ་བཞིན་དུ་ཁྱེད་ཚོ་རྒྱ་རིགས་རྣམས་ཀྱིས་ཀྱང་བོད་ཡིག་སྦྱང་མི་དགོས་པར་རྒྱ་ཡིག་རང་གི་ཐོག་ནས་གཞུང་ཆེན་དེ་དག་ལ་སློབ་གཉེར་བྱ་རྒྱུ་ཤིན་ཏུ་གལ་ཆེན་པོ་ཡིན། གོང་དུ་བཤད་པ་ལྟར་གོ་མི་བདེ་བའི་རིགས་ཡོད་ན་བོད་ཡིག་དང་དཔྱད་བསྡུར་བྱེད་དགོས། དབུ་མའི་སྐོར་ཚིག་གསལ་རྒྱ་ཡིག་ཐོག་ཡོད་མེད་བཀའ་རྩད་གནང་བར། ཚིག་གསལ་ལ་རྒྱ་ཡིག་ཐོག་འགྱུར་གཉིས་ལས་གཅིག་ཕྱི་ལོ་ ༢༠༡༢ ལོར་བསྒྱུར་ཅིང་། གཅིག་མཚན་ཉིད་སློབ་གྲྭའི་སློབ་མ་གུ་རུ་ཉི་མས་བསྒྱུར་ཡོད་ཀྱང་ད་ལྟ་དཔར་སྐྲུན་ཞུས་མི་འདུག་ཅེས་ཞུས། རིགས་ཚོགས་དྲུག་ཀ་རྒྱ་ཡིག་ཐོག་ཡོད་དམ་ཞེས་བཀའ་རྩད་གནང་བར། རིན་ཆེན་ཕྲེང་བ་དང་རྩ་བ་ཤེས་རབ། རྩོད་ཟློག །སྟོང་ཉིད་བདུན་ཅུ་པ་བཅས་ཡོད་སྐོར་ཞུས། བུདྡྷ་པཱ་ལི་ཏ་ཡོད་དམ་ཞེས་བཀའ་རྩད་གནང་བར། རྒྱ་སྐད་གསུང་སྒྱུར་བ་འཇམ་དབྱངས་རིན་ཆེན་རང་ཉིད་ཀྱིས་ད་ལྟ་སྒྱུར་བཞིན་པའི་སྐོར་ཞུས་པར། ཧ་ཅང་ལེགས་པོ་རེད་ཅེས་བཀའ་གནང་། བཞི་བརྒྱ་པ་ཡོད་མེད་བཀའ་རྩད་གནང་བར། སྔར་ཐང་ཟན་བླ་མས་ལེའུ་དགུ་པ་ཆ་ཚང་བསྒྱུར་ཡོད་ཅིང་། རྒྱའི་བླ་མ་ཆོས་འཕགས་ཀྱིས་བཞི་བརྒྱ་པ་ཆ་ཚང་བསྒྱུར་ཡོད་སྐོར་ཞུས། བཞི་བརྒྱ་པའི་ཟླ་འགྲེལ་བསྒྱུར་ཡོད་མེད་བཀའ་རྩད་གནང་བར་མེད་ཅེས་ཞུས་པར། གཞུང་འདི་དག་ཤིན་ཏུ་གལ་ཆེན་པོ་ཡིན་པས་རྒྱ་ཡིག་ཐོག་སྒྱུར་ཐབས་བྱ་རྒྱུ་གལ་ཆེ་ཡིན་ཚུལ་གསུངས།

རྒྱ་ཡིག་ནང་མེད་པའི་གཞུང་ཤིན་ཏུ་གལ་ཆེ་བའི་རིགས་རྣམས་བསྒྱུར་རྒྱུ་གལ་ཆེན་པོ་ཡིན། རྒྱ་ཡིག་ནང་ཡོད་པ་རྣམས་རྒྱ་ཡིག་རང་གི་ཐོག་ནས་སློབ་གཉེར་བྱེད་ཐུབ་པ་བྱུང་ན་ལེགས་ཤོས་ཡིན། བར་སྐབས་ཧི་མ་ལ་ཡའི་རི་རྒྱུད་ཀྱི་ནང་པ་རྣམས་ཀྱིས་ཚོགས་ཆུང་ཞིག་བཙུགས་འདུག །དེའི་ནང་ལས་ཀ་བྱེད་མཁན་གུ་རུ་རིན་པོ་ཆེ་འདིར་འདུག །ཁོང་ཚོས་ཧི་མ་ལ་ཡའི་རི་རྒྱུད་དུ་ཆགས་པའི་དགོན་སྡེ་ཁག་སློབ་གཉེར་བྱེད་སའི་བསྟི་གནས་སུ་སྒྱུར་ཐབས་ཀྱི་དམིགས་ཡུལ་དང་འཆར་གཞི་འདུག །
ཉེ་སྔོན་ང་ཚོ་ལྡི་ལིར་ཐུག་འཕྲད་བྱུང་། སྐབས་དེར་ངོས་ཀྱིས་ཧ་ཅང་ཡག་པོ་རེད་ཅེས་བསྔགས་བརྗོད་ཤིན་ཏུ་ཆེན་པོ་བྱས་པ་ཡིན། དེ་དང་མཚུངས་པར་ཁྱེད་ཚོས་ཀྱང་གཞུང་ཆེན་མོར་སློབ་གཉེར་བྱ་རྒྱུ་ཤིན་ཏུ་གལ་ཆེན་པོ་ཡིན། མི་སྒེར་སོ་སོའི་ངོས་ནས་སློབ་གཉེར་བྱེད་རྒྱུ་གལ་ཆེན་པོ་ཡིན་ལ། ཡང་གུང་གསེང་སོགས་ཀྱི་དུས་ཚོད་དང་བསྟུན་ཏེ་ཁྱེད་ཚོ་ཆོས་གྲོགས་ནང་ཕན་ཚུན་འཛོམས་ནས་བགྲོ་གླེང་དང་གོ་བསྡུར་སོགས་བྱ་ཐུབ་པ་བྱུང་ན་ཕན་ཐོགས་ཆེན་པོ་ཡོད།

དངོས་གཞིའི་བཀའ་ཁྲིད།

བཤད་ལུང་གི་རྒྱུན་ཞུ་ཡུལ།

དེ་རིང་འདིར་དབུ་མ་འཇུག་པའི་ཆོས་འབྲེལ་བྱེད་ཀྱི་ཡོད། འབྲུག་ནས་རིན་པོ་ཆེ་སླེབས་ཡོད་སྟབས་ངོས་ཀྱིས་དབུ་མ་འཇུག་པའི་དབུ་ནས་མར་བཤད་པ་རྒྱས་པོ་མི་དགོས་པའི་ཐོག་ནས་བཏོན་ཏེ། ཐེངས་འདིར་དབུ་མ་འཇུག་པའི་བཤད་ལུང་ཆ་ཚང་ཞིག་འགྲུབ་ཐུབ་པ་བྱུང་ན་དྲན་སོང་། ངོས་ཀྱིས་དབུ་མ་འཇུག་པ་དང་། མངོན་རྟོགས་རྒྱན། དགོངས་པ་རབ་གསལ། སྟོང་ཐུན་ཆེན་མོ་སོགས་ཀྱི་བཤད་ལུང་གི་རྒྱུན་མཁན་ཆེན་རྡོ་རྗེ་འཆང་ཡོངས་འཛིན་རིན་པོ་ཆེའི་སྐུ་མདུན་ནས་ཞུས་ཤིང་། ཡོངས་འཛིན་རིན་པོ་ཆེས་སྐུ་འབུམ་གྱི་བླ་མ་མི་ཉག་རིན་པོ་ཆེ་ཞེས་གཞན་དང་མི་འདྲ་བ་ཞིག་ཡོད་པ་དེའི་སྐུ་མདུན་ནས་གསན་འདུག །དབུས་ཁུལ་དུ་བཤད་རྒྱུན་དཀོན་པོ་ཡིན་པའི་རིགས་རྣམས་ཡོངས་འཛིན་རིན་པོ་ཆེས་མི་ཉག་རིན་པོ་ཆེའི་སྐུ་མདུན་ནས་གསན་འདུག །

གོང་དུ་ཞུས་ཟིན་ལྟར་སངས་རྒྱས་བཅོམ་ལྡན་འདས་ཀྱིས་འཁོར་ལོ་བར་པ་ཤེར་ཕྱིན་གྱི་མདོར་སྟོང་ཉིད་ཀྱི་ལྟ་བ་རྩལ་དུ་བཏོན་ནས་གསུངས་ཡོད། ཤེར་ཕྱིན་གྱི་མདོ་ལ་དངོས་བསྟན་སྟོང་ཉིད་ཀྱི་རིམ་པ་དང་སྦས་དོན་མངོན་རྟོགས་ཀྱི་རིམ་པ་གཉིས་ཡོད་པ་ལས་སྦས་དོན་མངོན་རྟོགས་ཀྱི་རིམ་པ་རྣམས་མངོན་རྟོགས་རྒྱན་གྱིས་དོན་བདུན་ཅུའི་ནང་བསྡུས་ཏེ་གསུངས་པ་ཤིན་ཏུ་སྤུས་དག་པོ་ཡིན། དངོས་བསྟན་སྟོང་ཉིད་ཀྱི་རིམ་པ་རྣམས་གཙོ་བོ་རྩ་བ་ཤེས་རབ་ཀྱིས་བཀྲལ་ཅིང་། རྩ་བ་ཤེས་རབ་ལ་འགྲེལ་པ་མང་པོ་ཡོད་པའི་ནང་ནས་ཡོངས་གྲགས་དབུ་མ་འཇུག་པ་རང་འགྲེལ་དང་བཅས་པ་གལ་ཆེན་པོར་རྩི་བཞིན་ཡོད། གཞུང་འདི་ཤིན་ཏུ་རྒྱས་པོ་མིན་ཡང་ཧ་ཅང་འདུས་ཆེན་པོ་ཞིག་ཡིན། དེས་ན་ཁྱེད་ཚོས་དབུ་མ་འཇུག་པའི་བཤད་ལུང་ཆ་ཚང་ཐོབ་པ་ཞིག་བྱས་ན་ལེགས་པོ་ཡིན་སྙམ་དུ་དྲན་བྱུང་།

སེམས་བསྐྱེད་དང་པོ།

༄༅། །རྒྱ་གར་སྐད་དུ། མ་དྷྱཱ་མ་ཀ་ཨ་བ་ཏཱ་ར་ནཱ་མ། བོད་སྐད་དུ། དབུ་མ་ལ་འཇུག་པ་ཞེས་བྱ་བ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །

ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། །

སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང༌། །

ཞེས་གསུངས་ཏེ། ཉན་རང་ཐུབ་དབང་ལས་འཁྲུངས་པ་དང་། ཐུབ་དབང་དེ་རང་དང་རྒྱུད་གཅིག་པའམ་རང་གི་ཉེར་ལེན་དུ་གྱུར་པའི་བྱང་ཆུབ་སེམས་དཔའ་དང་། ལྷན་ཅིག་བྱེད་རྐྱེན་དུ་གྱུར་པའི་བྱང་ཆུབ་སེམས་དཔའི་ལམ་སྟོན་ལ་བརྟེན་ནས་འཁྲུངས་པར་བསྟན།

སྙིང་རྗེའི་སེམས་དང་གཉིས་སུ་མེད་བློ་དང༌། །

བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། །

ཞེས་གསུངས་པ་ལྟར་སྙིང་རྗེ་དང་། བྱང་སེམས་དབང་རྣོན་གྱི་དབང་དུ་བྱས་པའི་སྟོང་ཉིད་རྟོགས་པའི་བློ། བྱང་ཆུབ་ཀྱི་སེམས་ཀྱི་དམིགས་རྣམ་སྦྱོང་བའི་སྐབས་ཀྱི་སེམས་བསྐྱེད་དེ། དེ་གསུམ་ལ་འདིར་བསྟན་ཆོས་གསུམ་ཞེས་བརྗོད་ཅིང་དེ་དག་ལ་བརྟེན་ནས་བྱང་ཆུབ་སེམས་དཔའ་རྣམས་འཁྲུངས་པར་གསུངས།

གང་ཕྱིར་བརྩེ་ཉིད་རྒྱལ་བའི་ལོ་ཏོག་ཕུན་ཚོགས་འདིའི། །

ས་བོན་དང་ནི་སྤེལ་ལ་ཆུ་འདྲ་ཡུན་རིང་དུ། །

ལོངས་སྤྱོད་གནས་ལ་སྨིན་པ་ལྟ་བུར་འདོད་གྱུར་པ། །

དེ་ཕྱིར་བདག་གིས་ཐོག་མར་སྙིང་རྗེ་བསྟོད་པར་བགྱི། །

ཞེས་གསུངས་ཏེ། དཔལ་ལྡན་ཟླ་བ་གྲགས་པས་དེ་བཞིན་གཤེགས་པ་དང་མཆོག་གསུམ་ལྟ་བུར་མཆོད་བརྗོད་མ་མཛད་པར་སྙིང་རྗེར་བསྟོད་པར་མཛད་ཅིང་། དེའི་རྒྱུ་མཚན་ལ་བརྩེ་བ་སྙིང་རྗེ་ཆེན་པོ་དེ་ཐོག་མཐའ་བར་གསུམ་དུ་གལ་ཆེ་བར་གསུངས། སྙིང་རྗེ་ལ་སེམས་ཅན་ལ་དམིགས་པའི་སྙིང་རྗེ་དང་ཆོས་ལ་དམིགས་པའི་སྙིང་རྗེ། དམིགས་མེད་ལ་དམིགས་པའི་སྙིང་རྗེ་གསུམ་དུ་གསུངས།

དང་པོར་ང་ཞེས་བདག་ལ་ཞེན་གྱུར་ཞིང་། །

ཞེས་པ་ནས།

བྱང་ཆུབ་སེམས་དཔའ་ཞེས་བྱའི་སྒྲ་ཉིད་ཀྱིས་བསྙད་དོ། །

འདིའི་བྱང་ཆུབ་སེམས་དཔའ་དེ་སྟོང་ཉིད་མངོན་སུམ་དུ་རྟོགས་ཏེ་ས་དང་པོའི་ཡེ་ཤེས་རྒྱུད་ལ་སྐྱེས་པའི་དོན་དམ་པའི་བྱང་ཆུབ་སེམས་དཔའ་ལ་གོ །

འདི་ནི་དེ་བཞིན་གཤེགས་པ་རྣམས་ཀྱི་རིགས་སུའང་སྐྱེས་པ་སྟེ། །

ཞེས་པ་ནས།

བསོད་ནམས་དག་གི་དབང་གིས་ཕམ་བྱས་རྣམ་པར་འཕེལ། །

ས་དང་པོ་བ་དེས་ཉན་རང་བློ་སྟོབས་ཀྱིས་ཟིལ་གྱིས་གནོན་པར་མི་ནུས་ཀྱང་རིགས་ཀྱི་སྒོ་ནས་ཉན་རང་ཟིལ་གྱིས་གནོན་ནུས་པར་གསུངས་ཤིང་། ཉན་རང་བློ་སྟོབས་ཀྱིས་ཟིལ་གྱིས་གནོན་པ་སྐབས་གང་ནས་འབྱུང་ཞེ་ན། སྐབས་འདིར་དབུ་མ་རིང་སོང་ཞེས་བརྗོད་པ་ལྟར་རིང་དུ་སོང་བའི་ས་ནས་བཟུང་བློའི་སྟོབས་ཀྱིས་ཀྱང་ཟིལ་གྱིས་གནོན་ནུས་པར་གསུངས་ཏེ།

དེ་ནི་རིང་དུ་སོང་བར་བློ་ཡང་ལྷག་པར་འགྱུར། །

ཞེས་གསུངས། འདི་ནས་གཤམ་དུ་དོགས་གཅོད་དང་འབྲེལ་ཏེ་ཉན་རང་འཕགས་པས་སྟོང་ཉིད་མངོན་སུམ་དུ་རྟོགས་མིན་གྱི་སྐོར་སོགས་འཇུག་འགྲེལ་ནང་ཞིབ་པར་གསུངས་པ་ཤིན་ཏུ་གལ་ཆེན་པོ་ཡིན།

དེ་ཚེ་དེ་ལ་རྫོགས་སངས་བྱང་ཆུབ་རྒྱུ། །

ཞེས་པ་ནས།

འཕགས་པའི་སྐྱེ་བོ་དང་འཕྲད་མྱུར་དུ་འཐོབ། །

ཅེས་གསུངས་ཏེ་སེམས་བཟང་པོའི་སྒོ་ནས་སྦྱིན་པ་བཏང་ན་བསོད་ནམས་རྒྱ་ཆེན་པོ་འཕེལ་འོང་བ་ཡིན་པས་དེ་ལྟར་གསུངས། ཡང་རྒྱུ་ནོར་ལོངས་སྤྱོད་འཐོབ་པའི་དོན་དུ་སྦྱིན་པ་གཏོང་བར་དགོས་པ་དེ་ཙམ་མེད།

དེ་ནས་སྲིད་རྒྱུན་ཡང་དག་བཅད་བྱས་ཏེ། །

ཞེས་པ་ནས།

དེ་བཅད་བྱ་ཕྱིར་མྱུར་དུ་བརྩོན་འགྲུས་རྩོམ། །

དེ་ནས་དམིགས་མེད་ལ་དམིགས་པའི་སྦྱིན་པ་བཤད་པ་ནི།

སྦྱིན་པ་སྦྱིན་བྱ་ལེན་པོ་གཏོང་པོས་སྟོང༌། །

ཞེས་པ་ནས།

དབུ་མ་ལ་འཇུག་པ་ལས་སེམས་བསྐྱེད་པ་དང་པོའོ། །

ཞེས་པའི་བར།

སེམས་བསྐྱེད་གཉིས་པ།

དེ་ཚུལ་ཕུན་ཚོགས་ཡོན་ཏན་དག་ལྡན་ཕྱིར། །

ཞེས་པ་ནས།

ཕྱིན་ཆད་དེ་ལ་ལོངས་སྤྱོད་འབྱུང་མི་འགྱུར། །

ཞེས་གསུངས། གང་ཚེ་རང་དབང་འཇུག་ཅིང་མཐུན་གནས་པ། །ཞེས་སོགས་ཀྱི་དོན་ནི། དབུ་མ་བཞི་བརྒྱ་པར། བསོད་ནམས་མིན་པ་དང་པོར་བཟློག །བར་དུ་བདག་ནི་བཟློག་པ་དང་། །ཕྱི་ནས་ལྟ་ཞིག་ཀུན་བཟློག་པ། །གང་གིས་ཤེས་དེ་མཁས་པ་ཡིན། །
ཞེས་ཉམས་ལེན་ཇི་ལྟར་བྱེད་ཚུལ་གྱི་སྡོམ་ཤིན་ཏུ་ལེགས་པོ་ཞིག་བསྐྱོན་ཡོད། དེ་ཡང་ཐོག་མར་མངོན་མཐོའི་རྒྱུ་ཚོགས་བསྒྲུབས་ཏེ་མངོན་མཐོ་བསྒྲུབ་དགོས་པར་གསུངས་ཤིང་། སྤྱིར་མངོན་མཐོའི་རྒྱུ་ལ་མི་དགེ་བཅུ་སྤོང་གི་ཚུལ་ཁྲིམས་དང་། མངོན་མཐོ་དེ་ཡང་ཕུན་སུམ་ཚོགས་པོ་ཞིག་འཐོབ་པའི་ཆེད་དུ་ཆང་མི་འཐུང་བ་དང་ལོག་འཚོར་མི་སྤྱོད་པ། འཚེ་བར་མི་འཇུག་པ་ལ་བསླབ་དགོས་པ་ཡིན། དེ་ཡང་སྲོག་གཅོད་པ་དང་མ་བྱིན་པར་ལེན་པ། ལོག་གཡེམ་ལ་སོགས་པའི་འཚེ་བ་སྡོམ་པ་རྣམས་མི་དགེ་བཅུ་སྤོང་གི་ནང་འདུས་པས་འདིའི་འཚེ་བ་དེ་མི་གཞན་ལ་མགོ་སྐོར་གཏོང་བ་དང་གཡོ་སྒྱུ་བྱེད་པ་སོགས་ཀྱི་འཚེ་བ་ལ་གོ་ཞིང་དེ་དག་ལ་མི་འཇུག་པའི་དོན་ཡིན།

དེ་ནས་མཆོད་འོས་མཆོད་པ་དང་། གུས་པས་སྦྱིན་པ། བྱམས་པ་སྒོམ་པ་བཅས་དབུ་མ་རིན་ཆེན་ཕྲེང་བ་ལས་མངོན་མཐོ་སྒྲུབ་པའི་ཆོས་བཅུ་དྲུག་གསུངས་པ་རྣམས་ལ་བསླབ་དགོས་པ་ཤིན་ཏུ་གལ་ཆེན་པོ་ཡིན། དེ་ལྟར་མངོན་མཐོའི་རྒྱུ་ཚོགས་ཆ་ཚང་བ་བསྒྲུབས་ཟིན་པའི་རྗེས། བར་དུ་བདག་ནི་བཟློག་པ་དང་། །ཞེས་གསུངས་པ་ལྟར། མངོན་མཐོའི་ལུས་རྟེན་ལ་ལྡན་པའི་ཆོས་རབ་ཏུ་རྣམ་འབྱེད་ཀྱི་ཤེས་རབ་ལ་བརྟེན་ནས་སྟོང་ཉིད་བསྒོམས་ཏེ་བདག་འཛིན་ཟློག་པར་བྱེད་པ་ཡིན། བདག་འཛིན་གྱི་གཉེན་པོ་སྟོང་ཉིད་རྟོགས་པའི་ཤེས་རབ་དེ་ཡང་བསོད་ནམས་ཀྱི་ཚོགས་རྒྱ་ཆེན་པོའི་གྲོགས་དང་བཅས་དགོས་ཤིང་། དེ་ལྟར་བྱུང་ན་ཤེས་རབ་དེ་ཉིད་ཤེས་སྒྲིབ་ཀྱི་གཉེན་པོར་བསྐྱེད་ནུས་པ་དང་། སྟོང་ཉིད་ཀྱི་ལྟ་བ་དགོས་པ་ཡོངས་སུ་རྫོགས་པའི་ཚུལ་གྱིས་སྒོམ་པ་དེ་བྱུང་བས། ཕྱི་ནས་ལྟ་ཞིག་ཀུན་བཟློག་པ། །ཞེས་པ་དེ་འབྱུང་ལ། དེ་ལྟ་བུའི་ལམ་ལ་སློབ་མཁན་རྣམས་མཁས་པ་ཡིན་ཞེས་གསུངས། ལམ་རིམ་གྱི་ཁུངས་ཀྱང་འདི་དང་མཐུན་པ་ཡིན།

གང་ཚེ་རང་དབང་འཇུག་ཅིང་མཐུན་གནས་པ། །

ཞེས་པ་ནས།

དབུ་མ་ལ་འཇུག་པ་ལས་སེམས་བསྐྱེད་པ་གཉིས་པའོ། །

ཞེས་པའི་བར།

སེམས་བསྐྱེད་གསུམ་པ།

ཤེས་བྱའི་བུད་ཤིང་མ་ལུས་སྲེག་པའི་མེའི། །

ཞེས་པ་ནས།

བཟོད་པ་གཅོད་པར་བྱེད་ལ་ལྷག་པར་སྐྱེ། །

སྤྱོད་འཇུག་གི་བཟོད་པའི་ལེའུ་ལེགས་པར་བལྟ་དགོས། རྒྱུན་གཏན་རང་རེའི་རྒྱུད་ལ་འབྱུང་བའི་བྱམས་བརྩེ་དེ་འདོད་ཆགས་དང་འདྲེས་པའི་བྱམས་བརྩེ་ཡིན་ཞིང་། གལ་ཏེ་ཕལ་པ་རྣམས་ཀྱིས་དགྲ་ལ་དམིགས་ནས་ཞེ་སྡང་སྐྱེ་བའི་ཚོད་ལྟ་བུར་དགྲ་ལ་དམིགས་ནས་བྱམས་བརྩེ་སྐྱེ་བ་ཞིག་བྱུང་ན་དེ་བློ་སྦྱངས་པ་ལས་བྱུང་བའི་བྱམས་བརྩེ་མཚན་ཉིད་ཚང་བ་དེ་ཡིན་ཞིང་། བྱང་ཆུབ་ཀྱི་སེམས་འདྲེན་པར་བྱེད་པའི་བྱམས་བརྩེ་ཡང་དེ་ཡིན་པས་དེ་འདྲ་ཞིག་སྐྱེ་དགོས་པ་གལ་ཆེ།

བདག་མེད་མཐོང་བའི་བྱང་ཆུབ་སེམས་དཔའ་ལ། །

ཞེས་པ་ནས།

གནོད་པ་བྱས་པས་གལ་ཏེ་དེར་བཀོན་ན། །

དེ་ལ་བཀོན་པས་བྱས་ཟིན་ལྡོག་གམ་ཅི། །

དེ་ཕྱིར་དེར་བཀོན་ངེས་པར་འདིར་དོན་མེད། །

འཇིག་རྟེན་ཕ་རོལ་དང་ནི་འགལ་བར་འགྱུར། །

ཞེས་པའི་ཚིག་འདི་ཤིན་ཏུ་ནུས་པ་ཆེན་པོ་ཡིན། དེ་ཡང་། གནོད་པ་བྱས་པས་གལ་ཏེ་དེར་བཀོན་ན། །ཞེས་གནོད་བྱེད་ལ་ཕར་ཁོང་ཁྲོ་སྐྱེས་ན། དེ་ཕྱིར་དེར་བཀོན་ངེས་པར་འདིར་དོན་མེད། །ཅེས་འཕྲལ་དུ་ཡང་སེམས་འཁྲུག་རྒྱུ་ལས་གཞན་གྱི་དགོས་པ་མེད་པར་མ་ཟད་ཕུགས་སུ་ཡང་། འཇིག་རྟེན་ཕ་རོལ་ཡང་ནི་འགལ་བར་འགྱུར། །ཞེས་གསུངས།

སྔོན་བྱས་པ་ཡི་མི་དགེའི་ལས་ཀྱི་འབྲས་བུ་གང༌། །

ཞེས་པ་ནས།

དབུ་མ་ལ་འཇུག་པ་ལས། སེམས་བསྐྱེད་པ་གསུམ་པའོ། །

ཞེས་པའི་བར།

སེམས་བསྐྱེད་བཞི་པ་དང་ལྔ་པ་གཉིས་ལ་བཤད་པ་མེད།

སེམས་བསྐྱེད་དྲུག་པ།

བསམ་བློ་གཏིང་ཟབ་བཏང་སྟེ་བདག་སྐྱེ་འདོད་པ།

མངོན་དུ་ཕྱོགས་པར་མཉམ་བཞག་སེམས་གནས་ཏེ། །

ཞེས་པ་ནས།

དེ་ནི་དོན་དུ་གཉེར་བས་ལམ་འདི་མཉན་པར་གྱིས། །

ཞེས་པའི་བར།

དེ་ཉིད་དེ་ལས་འབྱུང་མིན་གཞན་དག་ལས་ལྟ་ག་ལ་ཞིག །ཅེས་སོགས་ཀྱིས་རྩ་ཤེའི། བདག་ལས་མ་ཡིན་གཞན་ལས་མིན། །ཞེས་སོགས་ཀྱི་གཞུང་ལ་འགྲེལ་པ་མཛད་དེ་བདག་སྐྱེ་འགོག་པ་གསུང་བཞིན་ཡོད། གྲངས་ཅན་པ་སོགས་བདག་སྐྱེ་འདོད་པ་རྣམས་ཀྱིས་བསམ་བློ་གཏིང་ཟབ་བཏང་སྟེ་དེ་ལྟར་འདོད་ཀྱི་ཡོད། འོན་ཀྱང་ངོས་ཀྱིས་ཁོང་ཅག་ལ་སྐྱོན་འབྱུང་ས་གཅིག་ནི་རྣམ་གཞག་ཐམས་ཅད་བདེན་གྲུབ་གཞིར་བཞག་གི་སྟེང་ནས་འཇོག་པ་ལ་ཐུག་ཡོད་པར་མཐོང་གི་འདུག །ཚན་རིག་པ་ཞིག་གིས་ངོས་ལ། རང་རེའི་ལུས་ཀྱི་སྤུ་ལ་སོགས་པའི་ཆ་ཤས་ཀུན་གྱི་འགྲུབ་གཞི་དེ་ Chromosome ཚོས་ཕུང་ནང་ཡོད་པ་དང་། མི་དུང་ཕྱུར་བདུན་ཅུ་ཙམ་ཞིག་ཡོད་པ་དེ་དག་ལ་ཚོས་ཕུང་མི་འདྲ་བར་ཡོད་པས་གདོང་གི་དབྱིབས་མི་འདྲ་བ་བྱུང་བ་ཡིན་ཞེས་བཤད་བྱུང་། དེས་ན་འབྲས་བུའི་རྣམ་འགྱུར་གྱི་རིགས་རྣམས་རྒྱུའི་གནས་སྐབས་སུ་ཡོད་པ་དང་། ནམ་ཞིག་འབྲས་བུ་སྐྱེ་བའི་ཚེ་དེ་དག་མངོན་པར་གསལ་འོང་བ་ལྟ་བུ་ཞིག་ཏུ་འགྱུར་གྲབས་བྱེད་ཀྱི་འདུག །གང་ལྟར་ཡང་དེ་དག་བདེན་གྲུབ་ཏུ་ཁས་ལེན་པ་དེས་མི་འགྲིག་པར་གྱུར་ཡོད།

དེ་ཉིད་དེ་ལས་འབྱུང་མིན་གཞན་དག་ལས་ལྟ་ག་ལ་ཞིག །

གཉིས་ཀ་ལས་ཀྱང་མ་ཡིན་རྒྱུ་མེད་པར་ནི་ག་ལ་ཡོད། །

དེ་ནི་དེ་ལས་འབྱུང་ན་ཡོན་ཏན་འགའ་ཡང་ཡོད་མ་ཡིན། །

སྐྱེས་པར་གྱུར་པ་སླར་ཡང་སྐྱེ་བར་རིགས་པའང་མ་ཡིན་ཉིད། །

འདིའི་སྐོར་བུདྡྷ་པཱ་ལི་ཏའི་ནང་གང་གསུངས་པར་སློབ་དཔོན་ལེགས་ལྡན་འབྱེད་ཀྱིས་སྐྱོན་བརྗོད་མཛད་ཅིང་། དེ་ལ་དཔལ་ལྡན་ཟླ་བ་གྲགས་པས་གསལ་བཤད་མཛད་པ་ལས་དབུ་མ་ཐལ་རང་གཉིས་ལ་དགག་བྱ་ཕྲ་རགས་ཀྱི་ཁྱད་པར་ཇི་ལྟར་ཡོད་པ་སོགས་ཀྱི་སྐོར་ཧ་ཅང་གསལ་པོར་གྱུར་ཡོད། ཐལ་ལྡོག་གི་སྐོར་འདི་ཤིན་ཏུ་གལ་ཆེན་པོ་ཡིན།

སྐྱེས་ཟིན་སླར་ཡང་སྐྱེ་བར་ཡོངས་སུ་རྟོག་པར་འགྱུར་ན་ནི། །

ཞེས་པ་ནས།

འོ་ན་མེ་ལྕེ་ལས་ཀྱང་མུན་པ་འཐུག་པོ་འབྱུང་འགྱུར་ཞིང༌། །

ཞེས་རང་སྡེའི་དབུ་མ་རང་རྒྱུད་པས་ཀྱང་གཞན་སྐྱེ་ཁས་ལེན་པ་ཡིན་ལ། ཐ་སྙད་ཐ་དད་པ་ཙམ་མིན་པར་ངོ་བོ་ཉིད་ཀྱིས་གཞན་དུ་གྲུབ་པའམ་འབྲེལ་མེད་དོན་གཞན་དུ་གྱུར་ན་མེ་ལྕེ་ལས་ཀྱང་མུན་པ་འབྱུང་བ་ལྟ་བུའི་སྐྱོན་འདི་དག་འབྱུང་བར་གསུངས།

ཐམས་ཅད་ལས་ཀྱང་ཐམས་ཅད་སྐྱེ་བར་འགྱུར་ཏེ་གང་གི་ཕྱིར། །

ཞེས་པ་ནས།

དེས་ན་གཞན་ལས་སྐྱེ་ཡོད་འདིར་ནི་རིགས་པ་ཅི་ཞིག་དགོས། །

འདི་དག་གི་ལན་དོན་དམ་ལ་སྦྱར་ནས་གདབ་དགོས་པས་ཐོག་མར་བདེན་གཉིས་ཀྱི་རྣམ་གཞག་བཤད་པ་ལ།

དངོས་ཀུན་ཡང་དག་བརྫུན་པ་མཐོང་བ་ཡིས། །

ཞེས་པ་ནས།

འཇིག་རྟེན་ཉིད་ལས་ལོག་པར་རྣམ་པར་བཞག །

འཇིག་རྟེན་ཤེས་ངོ་ལ་ལྟོས་ཏེ་ཡང་ལོག་གཉིས་ཀྱི་རྣམ་གཞག་གསུངས་ཏེ་རང་རྒྱུད་པས་བཤད་པ་དང་མི་འདྲ། འདིར་ཐ་སྙད་དུ་རང་མཚན་མི་བཞེད་པའི་ལུགས་དང་ཁྱད་པར་ཡོད་པའི་སྐོར་ཐོན་བཞིན་ཡོད།

མི་ཤེས་གཉིད་ཀྱིས་རབ་བསྐྱོད་མུ་སྟེགས་ཅན། །

ཞེས་པ་ནས།

བཅོས་མར་གྱུར་པའི་དངོས་ནི་ཀུན་རྫོབ་ཏུའོ། །

ཞེས་གསུངས་ཏེ་འདིའི་ཀུན་རྫོབ་བདེན་པ་ཞེས་པའི་བདེན་པ་དེ་བློ་ངོར་ལྟོས་ཏེ་གཞག་དགོས་ལ། བློ་དེ་ཡང་བདེན་འཛིན་ལ་གཞག་དགོས་པས། གཏི་མུག་རང་བཞིན་སྒྲིབ་ཕྱིར་ཀུན་རྫོབ་སྟེ། །ཞེས་གསུངས།

རབ་རིབ་མཐུ་ཡིས་སྐྲ་ཤད་ལ་སོགས་པའི། །

ཞེས་པ་ནས།

མྱུག་ཚེ་ས་བོན་ཡོད་ཅེས་བརྗོད་མི་བྱ། །

གལ་ཏེ་རང་གི་མཚན་ཉིད་བརྟེན་གྱུར་ན། །ཞེས་པ་ནས་ཐ་སྙད་དུ་རང་མཚན་བཞེད་པའི་ལུགས་འགོག་པ་ཡིན་པས་ཤིན་ཏུ་གལ་ཆེན་པོ་ཡིན།

གལ་ཏེ་རང་གི་མཚན་ཉིད་བརྟེན་འགྱུར་ན། །

ཞེས་པ་ནས།

ཁྱོད་ཀྱི་སྐྱེ་བ་གང་གིས་ཡིན་པར་འགྱུར། །

ཞེས་པའི་བར་གྱིས་འཕགས་པའི་མཉམ་གཞག་དངོས་པོའི་འཇིག་རྒྱུར་ཐལ་བ་དང་། ཐ་སྙད་བདེན་པ་རིགས་པས་དཔྱད་བཟོད་དུ་ཐལ་བ། དོན་དམ་པའི་སྐྱེ་བ་མི་ཁེགས་པར་ཐལ་བ་བཅས་བསྟན། འདིའི་སྐབས་ཀྱི་རང་འགྲེལ་ནང་དཀོན་བརྩེགས་ཀྱི་ལུང་དྲངས་ཏེ་ཆོས་ཐམས་ཅད་རང་སྟོང་དུ་གསུངས་པར་བསྟན་ཅིང་། འདི་ཡང་ཤེས་རབ་སྙིང་པོར་གཟུགས་གཟུགས་ཀྱིས་སྟོང་པར་གསུངས་པ་དང་གཅིག་གྱུར་ཡིན། དེ་ཡང་གཙུག་ལག་ཁང་དགེ་འདུན་གྱིས་སྟོངས་པ་ཞེས་པ་ལྟ་བུ་གཟུགས་དེ་དགག་བྱ་གཞན་གྱིས་སྟོང་པའི་དོན་མིན་པར་རྣམ་ཐར་སྒོ་གསུམ་ལ་སྦྱར་ཏེ་དངོས་པོ་རང་ཉིད་རང་གི་ངོ་བོས་སྟོང་པར་གསུངས་ཡོད། དེ་ནས།

དངོས་པོ་སྟོང་པ་གཟུགས་བརྙན་ལ་སོགས་པ། །

ཞེས་པ་ནས།

སྟོང་ཉིད་དག་ལས་རབ་ཏུ་སྐྱེ་བར་འགྱུར། །

ཞེས་པའི་བར་གསུངས་ཏེ། ཆོས་རྣམས་གཞན་ལ་རག་མ་ལས་པར་ངོ་བོ་ཉིད་ཀྱིས་གྲུབ་པས་སྟོངས་པ་ཡིན་པས་ཆོས་རྣམས་གཞན་ལ་རག་ལས་པ་དང་གཞན་ལ་ལྟོས་ནས་གྲུབ་པ་ཁོ་ན་ཡིན་པར་གསུངས། རྒྱུ་འབྲས་ཀྱི་རྣམ་གཞག་གསུང་བའི་ཚེ་ནའང་འབྲས་བུ་རྒྱུ་ལ་ལྟོས་པ་ནང་པའི་གྲུབ་མཐའ་སྨྲ་བ་ཐམས་ཅད་ཀྱིས་འདོད་ཀྱང་། ལུགས་འདིས་ཐུན་མོང་མིན་པའི་བཞེད་པ་རྒྱུ་འབྲས་བུར་ལྟོས་པའི་རྣམ་གཞག་གསུངས་ལ། དེའི་རྒྱུ་མཚན་ཡང་སྐྱེད་བྱེད་གྲུབ་པའི་གནས་སྐབས་སུ་བསྐྱེད་བྱ་གྲུབ་ཟིན་པ་མིན་ཀྱང་འབྱུང་འགྱུར་ལ་བསམས་ཏེ་བསྐྱེད་བྱ་འབྲས་བུ་ཡོད་པས་སྐྱེད་བྱེད་རྒྱུ་ཡོད་པར་འཇོག་པ་ཡིན་པས་རྒྱུའི་ངོ་བོ་གྲུབ་པ་འབྲས་བུ་ལ་ལྟོས་པར་འཇོག་པ་ཡིན། དེ་བཞིན་དུ་ཡུལ་དང་ཡུལ་ཅན་ལ་སོགས་པའི་ཆོས་རྣམས་ཐམས་ཅད་ཕན་ཚུན་ལྟོས་ནས་གྲུབ་པ་ཤ་སྟག་ཡིན་པས། གཟུགས་སོགས་འགྲུབ་བྱེད་ཚད་མ་དང་ཚད་མ་འགྲུབ་བྱེད་རང་རིག་གི་རྣམ་གཞག་ཁས་ལེན་མི་དགོས་པ་ཡིན།

དེ་ནས།

བདེན་པ་གཉིས་སུའང་རང་བཞིན་མེད་པའི་ཕྱིར། །

ཞེས་པ་ནས།

འབྲས་བུ་ཡང་དག་འབྱུང་བར་རིག་པར་གྱིས། །

ཞེས་གསུངས་ཏེ་འདིའི་སྐབས་ཞིག་པ་དངོས་པོར་གསུངས་པ་གོ་རྒྱུ་ཤིན་ཏུ་ཆེན་པོ་ཡིན།

རྨི་ལམ་དམིགས་པའི་ཡུལ་དག་མཐོང་ནས་ནི། །

ཞེས་པ་ནས།

ཡོད་ཅེས་དྲང་དོན་ཉིད་དུ་བསྟན་པ་ཡིན། །

ཞེས་པའི་བར་གསུངས་ཏེ། བཅོམ་ལྡན་འདས་ཀྱིས་གདུལ་བྱའི་ཁམས་དང་མོས་པར་བསྟུན་ཏེ་ཀུན་གཞི་ལ་སོགས་པ་ཡོད་པར་གསུངས་ཀྱང་། དེ་དག་ནི་ཟབ་མོའི་དོན་རིག་པར་མི་འགྱུར་བ་གང་ཡིན་པ་དེ་དག་ལ་ཡིན་ཞེས་གསུངས། རྩ་བ་ཤེས་རབ་མཛད་པའི་ཚེ་སེམས་ཙམ་པའི་ལྟ་གྲུབ་ཞིབ་ཚགས་པོའི་སྒོ་ནས་གཏན་ལ་ཕབ་པའི་བསྟན་བཅོས་འབྱུང་རྒྱུ་ཡིན་ཞིང་། ཀླུ་སྒྲུབ་ཀྱི་རྗེས་སུ་ཐོགས་མེད་སྐུ་མཆེད་ཕེབས་ཏེ་ཕྱི་དོན་བཀག་ནས་ཤེས་པ་བདེན་གྲུབ་ཀྱི་རྣམ་གཞག་ཞིབ་རྒྱས་སུ་གསུངས་པའི་སེམས་ཙམ་པའི་ལྟ་གྲུབ་བྱུང་བར་བརྟེན། འདིར། གཟུང་བ་མེད་པར་འཛིན་པ་མ་མཐོང་ཞིང་། །ཞེས་སོགས་ཀྱི་སྐབས་སུ་སེམས་ཙམ་པའི་ལུགས་བྱེ་བྲག་ཏུ་འགོག་ཚུལ་གསུངས། དེ་ལྟར་ཡང་།

གཟུང་བ་མེད་པར་འཛིན་པ་མ་མཐོང་ཞིང༌། །

ཞེས་པ་ནས།

གསུམ་པོ་ཐམས་ཅད་ཀྱང་ནི་བརྫུན་པ་ཡིན། །

ཞེས་གསུངས། སེམས་ཙམ་པས་ཕྱི་དོན་མེད་ཅིང་ཤེས་པ་བདེན་གྲུབ་ཡིན་པའི་ཚུལ་གསུངས་ཏེ། གལ་ཏེ་ཤེས་པ་ངོ་བོ་ཉིད་ཀྱིས་མ་གྲུབ་ན་གཏན་མེད་དུ་འགྱུར་བ་ཡིན་ཞེས་འདོད། འདིའི་སྐོར་གྱི་ཕྱོགས་སྔའི་འདོད་པ་ཁག་གི་ནང་དོན་རྣམས་རྩ་ཤེ་རབ་བྱེད་ཉེར་བཞི་པའི་ནང་གསུངས་ཡོད། དེ་ནས།

རྣ་སོགས་ལྷག་མ་གསུམ་པོའང་སྐྱེ་བ་མེད། །

ཅེས་པ་ནས།

སྐྱེ་བོས་ཕྱི་རོལ་བཟུང་བར་སེམས་ཁས་ལེན། །

འདི་དག་སེམས་ཙམ་པའི་འདོད་ཚུལ་ཡིན། དཔེར་ན། གཟུགས་ལྟ་བུར་མཚོན་ན། གཟུགས་འཛིན་མིག་ཤེས་ཀྱི་སྟེང་གི་བག་ཆགས་སད་སྟོབས་ཀྱིས་སྣང་བ་ཙམ་མ་གཏོགས་ཕྱི་རོལ་དོན་གྱི་སྟེང་དུ་གཟུགས་གྲུབ་པ་མེད་ཅེས་འདོད་པ་ཡིན།

རྨི་ལམ་ན་ནི་གཟུགས་དོན་གཞན་མེད་པར། །

ཞེས་པ་ནས།

དོན་དམ་བདེན་པ་ཐབས་བྱུང་གྱུར་པ་སྟེ། །

ཞེས་གསུངས་ཏེ། མགོན་པོ་ཀླུ་སྒྲུབ་ཀྱིས། ཐ་སྙད་ལ་ནི་མ་བརྟེན་པར། །དམ་པའི་དོན་ནི་རྟོགས་མི་འགྱུར། །ཞེས་གསུངས་པ་ལྟར། ངོ་བོ་ཉིད་ཀྱིས་མ་གྲུབ་པའི་དོན་དམ་བདེན་པ་དེ་བརྟེན་ནས་འབྱུང་བའི་ཐ་སྙད་བདེན་པའི་རྒྱུ་མཚན་ལ་བརྟེན་ནས་ངེས་དགོས་པར་གསུངས།

དེ་གཉིས་རྣམ་དབྱེ་གང་གིས་མི་ཤེས་པ། །

ཞེས་པ་ནས།

རྒྱལ་བས་སེམས་ཙམ་འཇིག་རྟེན་བྱེད་པོར་གསུངས། །

ཞེས་པའི་བར། འདིར། རྒྱལ་བས་སེམས་ཙམ་འཇིག་རྟེན་བྱེད་པོར་གསུངས། །ཞེས་གསུངས་ཏེ། ཁམས་གསུམ་པོ་འདི་ནི་སེམས་ཙམ་མོ། །ཞེས་གསུངས་པ་ལྟ་བུ་སེམས་ལས་གཞན་པའི་བྱེད་པ་པོ་འགོག་པའི་དོན་དུ་གསུངས་པ་ཡིན་ཞེས་བསྟན།

དེ་ཉིད་རྒྱས་ལ་སངས་རྒྱས་བསྙད་ཇི་བཞིན། །

ཞེས་པ་ནས།

རྣམ་པ་དེ་ལྟའི་མདོ་སྡེ་གཞན་ཡང་ནི། །

དྲང་དོན་ཉིད་དུ་ལུང་འདིས་གསལ་བར་བྱེད། །

གཞུང་འདི་དག་གིས་བཅོམ་ལྡན་འདས་ཀྱིས་གསུངས་པའི་མདོ་ལ་རིགས་པས་དཔྱད་དེ་མདོའི་དངོས་ཟིན་ནམ་སྒྲས་ཟིན་གྱི་དོན་འདི་དང་འདི་ལྟ་བུར་ཁས་བླངས་ན་རིགས་པས་གནོད་པས་སྒྲ་ཇི་བཞིན་དུ་ཁས་ལེན་པ་མི་རིགས་ཞེས་བསྟན་པ་ཡིན།

ཤེས་བྱ་མེད་ན་ཤེས་པ་བསལ་བ་ནི། །

ཞེས་པ་ནས།

སྟོང་ཉིད་དོན་ཅན་ངེས་དོན་ཤེས་པར་གྱིས། །

ཞེས་གསུངས་ཏེ། འདི་དག་གིས་མཐའ་བཞིའི་སྐྱེ་བ་ལས་བདག་སྐྱེ་དང་གཞན་སྐྱེ་འགོག་པ་བཤད་ཟིན་པ་ཡིན།

གཉིས་ལས་སྐྱེ་བའང་རིགས་པའི་ངོ་བོ་མ་ཡིན་གང་གི་ཕྱིར། །

ཞེས་པ་ནས།

རྒྱུ་ལ་མ་ལྟོས་ཡོད་པ་མིན་པས་དངོས་རྣམས་རང་བཞིན་བྲལ། །

ཞེས་གསུངས་ཏེ། ཡུལ་སྟེང་ནས་གྲུབ་པའམ་ངོ་བོ་ཉིད་ཀྱིས་གྲུབ་པ་ཞིག་ཡིན་ན། བདག་ལས་སྐྱེ་བ་དང་གཞན་ལས་སྐྱེ་བ་སོགས་སུ་འགྱུར་ཞིང་། མུ་སྟེགས་པ་འགའ་ཞིག་གིས་གཉིས་ལས་སྐྱེ་བ་ཡང་འདོད་པ་སྟེ། འདི་དག་ཀུན་བསྐྱེད་བྱ་འབྲས་བུ་དང་བསྐྱེད་པའི་བྱ་བ། སྐྱེད་བྱེད་ཀྱི་རྒྱུ་ལ་སོགས་པ་ཐམས་ཅད་དོན་སྟེང་ནས་ཡོད་པར་ཁས་བླངས་པ་ལས་འབྱུང་ལ། ཞིབ་ཏུ་དཔྱད་ན་དེ་ལྟར་ཁས་བླངས་པས་མི་བདེ་བ་ཡོང་བཞིན་ཡོད། གཞུང་འདིའི་མཇུག་ཏུའང་། དེ་རྣམས་ཤིང་རྟའི་རྣམ་དཔྱད་བྱས་པས་རྣམ་བདུན་ཡོད་པ་མ་ཡིན་ཞིང་། །དེ་ལས་གཞན་དུ་གྱུར་པ་འཇིག་རྟེན་གྲགས་པའི་སྒོ་ནས་ཡོད་པ་ཡིན། །ཞེས་གསུངས་ཏེ། ཤེར་ཕྱིན་གྱི་མདོར་མིང་ཙམ་བརྡ་ཙམ་དུ་གསུངས་པ་དང་དོན་གཅིག་ལ་འབབ་བཞིན་ཡོད།

དེ་ཡང་མིང་ཙམ་ཞེས་པའི་ཙམ་སྒྲས་མིང་མིན་པའི་དོན་ཡོད་པ་དང་དོན་ཚད་མས་གྲུབ་པ་མི་གཅོད་པར་བཞེད། ཆོས་ཅི་འདྲ་ཞིག་ཡིན་ཡང་དེ་ཡོད་མེད་དེ་རང་ཉིད་འཇོག་བྱེད་ཀྱི་ཚད་མ་ཡོད་མེད་ལ་བལྟ་དགོས། འོན་ཀྱང་དེ་དག་ལ་ཞིབ་ཏུ་དཔྱད་ན་ཆོས་རྣམས་མིང་ཙམ་བརྡ་ཙམ་དུ་གྲུབ་པར་ཁས་ལེན་པ་མ་གཏོགས་དངོས་སྨྲ་བས་འདོད་པ་ལྟར་གྱི་ཆོས་ཅན་མཐུན་སྣང་བ་སོགས་ལུགས་འདིས་འགོག་པར་བྱེད་པ་ཡིན། དེ་ཡང་འཇིག་རྟེན་ན་གྲགས་པ་དང་། གྲགས་པའི་དོན་དེ་ལ་ཐ་སྙད་པའི་ཚད་མ་གཞན་གྱིས་མི་གནོད་པ། མཐར་ཐུག་དཔྱོད་པའི་རིགས་ཤེས་ཀྱིས་ཀྱང་མི་གནོད་པ་སྟེ་ཁྱད་ཆོས་དེ་གསུམ་གྱི་སྟེང་ནས་ཐ་སྙད་དུ་ཡོད་པར་འཇོག་པ་ཡིན། ཚད་མ་ལ་གསར་དུ་མི་བསླུ་བ་ཞེས་གསར་རྟོགས་ཀྱི་ཁྱད་ཆོས་མི་དགོས་པར་བཅད་ཤེས་ཀྱང་ཚད་མར་འཇོག་པ་སྟེ། མདོར་ན། ཐ་སྙད་དུ་ཡང་རང་མཚན་མི་བཞེད་པའི་དབུ་མའི་གཞུང་གསུང་བའི་ཚེ་ཚད་མ་པ་དང་མི་མཐུན་པའི་ཆ་མང་པོ་ཞིག་ཐོན་བཞིན་ཡོད།

གང་གིས་སྤྲིན་ཚོགས་དང་མཚུངས་གཏི་མུག་སྟུག་པོ་འཇིག་རྟེན་ལ། །

ཞེས་པ་ནས།

བུམ་སོགས་འདི་དག་དེ་ཉིད་དུ་མེད་ཅིང༌། །

འཇིག་རྟེན་རབ་ཏུ་གྲགས་པར་ཡོད་ཇི་བཞིན། །

ཞེས་གསུངས་ཏེ། བཏགས་དོན་བཙལ་ན་རྙེད་རྒྱུ་མེད་ཀྱང་ཐ་སྙད་དུ་མིང་རྐྱང་བཏགས་ཡོད་ཙམ་གྱི་བྱ་བྱེད་དང་ཕན་གནོད་དངོས་སུ་འབྲེལ་བ་ནི། རྗེ་རིན་པོ་ཆེས་དྲང་ངེས་ལེགས་བཤད་སྙིང་པོར་ཐ་སྙད་བདེན་པ་རིགས་པས་དཔྱད་བཟོད་དུ་ཐལ་བ་གསུངས་པའི་མཇུག་དེར། དོན་དང་ཐ་སྙད་གཉིས་ཀྱི་ནང་ནས་དོན་རང་གི་ངོ་བོ་ཉིད་ཀྱིས་ཡོད་པར་མ་སོང་བ་ན་ཐ་སྙད་ཀྱི་དབང་གིས་ཡོད་པར་འོས་མེད་ཀྱིས་འགྲུབ་བོ། །ཞེས་དང་། རྩ་ཤེའི་ཊཱིཀ་ཆེན་ལས་ཀྱང་། འཇོག་ཚུལ་གཉིས་ལས་ནི་མེད་ལ་སྔ་མ་ལ་མི་འཐད་ན་ཕྱི་མ་ལ་འཇོག་པ་འོས་མེད་དོ་སྙམ་དུ་བློ་དེ་ཡི་ཕྱོགས་སུ་དྲང་དགོས་སོ། །ཞེས་གསུངས། དེ་ལྟར་ཉམས་མྱོང་ཟབ་ཏུ་ཟབ་ཏུ་ཕྱིན་པའི་ཚེ་མིང་རྐྱང་བཏགས་ཡོད་ཙམ་གྱི་དོན་བློར་འཆར་བ་ཞིག་དང་དོན་དེ་བློ་ངོར་བདེ་བར་འཇོག་ཤེས་པ་ཞིག་འོང་བ་ཡིན།

དེ་བཞིན་དངོས་པོ་ཐམས་ཅད་འབྱུང་བས་ན། །

ཞེས་པ་ནས།

དེ་ཕྱིར་བརྟེན་ནས་རབ་ཏུ་སྐྱེ་བར་འགྱུར། །

ཁ་སང་གཡོ་བ་མེད་པའི་རྐྱེན་དང་མི་རྟག་པའི་རྐྱེན། ནུས་པའི་རྐྱེན་གྱི་སྐོར་བཤད་པ་ལྟར་མཐར་གཏུགས་ན་རྟོག་པའི་དབང་གིས་ཡོད་ཙམ་དུ་གྲུབ་པ་ལས་མེད།

གང་ཕྱིར་དངོས་པོ་བརྟེན་ནས་རབ་འབྱུང་བས། །

ཞེས་པ་ནས།

རྣམ་དཔྱོད་པ་ནི་མྱུར་དུ་གྲོལ་བར་འགྱུར། །

འདིའི་འཕྲོ་སང་ཉིན་བཀླག་རྒྱུ་ཡིན། གོང་དུ་བཤད་ཟིན་པ་ལྟར་སྟོང་པ་ཉིད་ཀྱི་ལྟ་བ་དེ་རྣམ་དཔྱོད་ཅན་གྱི་ཡིད་འཕྲོག་པར་ནུས་པའི་སངས་རྒྱས་པའི་ཆོས་ཀྱི་ཟབ་ཁྱད་ཅིག་ཡིན་པས་ཤིན་ཏུ་གལ་ཆེན་པོ་ཡིན། བཅོམ་ལྡན་འདས་ཀྱི་རྗེས་སུ་འབྲང་བའི་གྲུབ་མཐའ་སྨྲ་བ་བྱེ་བྲག་སྨྲ་བ་དང་མདོ་སྡེ་པ། སེམས་ཙམ་པ་དང་། དབུ་མ་པ་ལ་ཡང་ནང་གསེས་སུ་ཐ་སྙད་དུ་ཡང་རང་གི་མཚན་ཉིད་ཀྱིས་མ་གྲུབ་པའི་ཚུལ་བློར་མ་ཤོང་བའི་རིགས་ཡོད། དེ་ལྟར་ཡོད་ཀྱང་བསམ་བློ་ཞིབ་ཏུ་བཏང་སྟེ་དཔྱད་པ་ལེགས་པར་བྱ་རྒྱུ་གལ་ཆེན་པོ་ཡིན། ནང་པའི་གཞུང་ངམ་དབུ་མའི་གཞུང་གི་དཔྱད་པ་བྱེད་ལུགས་དེ་ཕྱོགས་ཡོངས་ཀྱི་གནས་ཚུལ་ལ་བལྟས་ཏེ་དཔྱད་པ་བྱེད་པ་ལས་དོན་བྱེ་བྲག་པ་གཅིག་རྐྱང་པར་བལྟས་ཏེ་དཔྱད་པ་མི་བྱེད་པ་ཡིན། འདི་ཤིན་ཏུ་གལ་ཆེན་པོ་ཡིན། དེ་བཞིན་དུ་རིགས་ལམ་གྱི་སྐབས་སུ་ཡང་ཁྱབ་དང་མ་ཁྱབ་ཀྱི་སྐོར་བཤད་ཡོད་པས་ཕྱོགས་ཡོངས་ཀྱི་གནས་ཚུལ་དང་སྦྲེལ་ནས་གསུངས་པ་མ་གཏོགས་དོན་བྱེ་བྲག་པ་གཅིག་རྐྱང་པར་བལྟས་ཏེ་གསུང་གི་མེད། དེར་བརྟེན་གོང་དུ་ཞུས་པ་ལྟར་གཞུང་འདི་དག་གི་སྐོར་ཁྱེད་ཚོས་བགྲོ་གླེང་བྱ་རྒྱུ་དང་རྣམ་དཔྱོད་ཡངས་པའི་སྒོ་ནས་ཡང་ཡང་བསམ་བློ་གཏོང་རྒྱུ་ཤིན་ཏུ་གལ་ཆེན་པོ་ཡིན། འཇམ་དཔལ་དཔའ་བོས་ཇི་ལྟར་མཁྱེན་པ་དང་། །ཞེས་སོགས་གསུངས་ཏེ་ཉིན་གཉིས་པའི་ཆོས་ཐུན་མཇུག་གྲུབ་པར་མཛད།

ཉིན་གསུམ་པའི་བཀའ་ཁྲིད།

ཕྱི་ལོ་ ༢༠༡༨ ཟླ་ ༡༠ ཚེས་ ༥།

སྔོན་འགྲོའི་བཤད་པ།

གང་གིས་རྟེན་ཅིང་འབྲེལ་བར་འབྱུང་། །ཞེས་སོགས་དང་། གང་གིས་ཐུགས་བརྩེ་ཉེར་བཟུང་ནས། །ཞེས་སོགས་གསུངས་མཚམས།

ངོས་སྔར་ ༡༩༨༢ ལོར་སིངྒ་པུར་ལ་སླེབས་ཤིང་། སྐབས་དེར་སིངྒ་པུར་གྱི་ནང་པའི་གནས་བརྟན་འགའ་ཞིག་འདུག་པ་དེ་དག་གིས་ཤེས་རབ་སྙིང་པོ་གསུངས་པས་ངོས་རང་ཡིད་འགུལ་ཤུགས་ཆེ་ཐེབས་པ་བྱུང་ལ། སྔར་རྒྱ་ནག་ནང་ཤེས་རབ་སྙིང་པོ་གསུང་གི་ཡོད་ཀྱང་བར་སྐབས་དེ་དག་ཉམས་ཆག་ཏུ་ཕྱིན་པ་འབྱུང་འགྱུར་སླར་ཡང་ཁྱབ་གདལ་དུ་འགྲོ་ཐུབ་པ་ཞིག་བྱུང་ན་སྙམ་དུ་དྲན་བྱུང་། བར་སྐབས་འགྱུར་བ་ཆེན་པོ་འགྲོ་བཞིན་ཡོད།

ཆོས་དགོས་མཁོ་ཡོད་པའི་ཚུལ།

ཁ་སེང་ལྡི་ལིར་ནང་པའི་ཡུལ་གྲུ་ཁག་ཅིག་ནས་ཕེབས་པའི་འདུལ་བ་འཛིན་པའི་དགེ་སློང་འགའ་ཞིག་དང་མཉམ་དུ་འཛོམས་པ་ཡིན། ངོས་ཀྱིས་སྐད་ཆ་ཤོད་པའི་སྐབས་དེར། ངས་གཞུང་འབྲེལ་གྱི་འདྲ་ཆགས་པོའི་ Formal སྐད་ཆ་བཤད་ཤེས་ཀྱི་མེད་ལ་དེ་ལྟར་བཤད་རྒྱུར་དགའ་མོས་ཀྱང་མེད། ཐོག་མར་དྲི་བ་དང་པོར། ད་ལྟའི་འཛམ་བུ་གླིང་འདིའི་ནང་ཆོས་ཀྱི་དགོས་མཁོ་ཡོད་དམ་མེད་ཅེས་པའི་དྲི་བ་འདི་འདྲི་རྒྱུ་ཡིན་ཞེས་བརྗོད་པ་ཡིན། དེ་ཡང་སྐབས་དེར་ཆོས་ལུགས་ཁག་ད་ལྟའི་འཛམ་བུ་གླིང་འདིའི་སྟེང་དགོས་མཁོ་ཡོད། རྒྱུ་མཚན་ནི། ཆོས་ལུགས་ཚང་མས་བྱམས་བརྩེའི་བསླབ་བྱ་གནང་གི་ཡོད་པ་དང་། འཛམ་བུ་གླིང་འདིའི་སྟེང་བྱམས་བརྩེ་དགོས་ཀྱི་ཡོད་པ་རེད་ཅེས་བརྗོད་པ་ཡིན། དེ་རིང་འདིར་ཡང་དེ་ལྟར་བརྗོད་འདོད་བྱུང་།

ཚོར་བ་བདེ་སྡུག་མེད་པའི་དངོས་པོ་ཞིག་ཡིན་ན་གནས་ཚུལ་ཐ་དད་ལས། དེ་མིན་ཚོར་བ་བདེ་སྡུག་ཡོད་པའི་དངོས་པོ་ཞིག་ཡིན་ཕྱིན་འཛམ་བུ་གླིང་འདིའི་སྟེང་གི་སྲོག་ཆགས་གྲོག་སྦུར་ཚུན་ཆད་བདེ་བ་འདོད་པ་དང་སྡུག་བསྔལ་མི་འདོད་པ་ཤ་སྟག་ཡིན། རང་རེ་མི་རྣམས་ལ་མིག་གི་ཤེས་པ་དང་རྣ་བའི་ཤེས་པས་མཚོན་པའི་སྒོ་ལྔའི་ཤེས་པ་དེ་ཙམ་མིན་པར་ཡིད་བློ་ཞེས་པ་ཞིག་ཀྱང་ཡོད། སྒོ་ལྔའི་ཤེས་པ་དུད་འགྲོ་དང་ཡང་ཐུན་མོང་བ་ཡིན། མིའི་ཀླད་པའི་ནུས་པར་བརྟེན་ནས་མིའི་ཡིད་བློ་དེ་ཤེས་རབ་ཀྱི་གྲོགས་དང་བཅས་པ་ཡིན་པས་དུད་འགྲོར་ལྟོས་ན་ཤིན་ཏུ་ནུས་པ་ཆེ་བ་ཡིན། རང་རེའི་བློ་རིག་གི་གཞུང་དུ་ཀུན་འགྲོ་ལྔ་དང་ཡུལ་ངེས་ལྔ་ཞེས་བཤད་པ་ལྟར་ཤེས་རབ་དེ་མིའི་ཡིད་བློ་དང་མཉམ་དུ་ཡོད།

དུད་འགྲོའི་རིགས་ལ་མཚོན་ན་མིག་གིས་དུད་འགྲོ་ནང་ཕན་ཚུན་མཐོང་ནུས་པ་དང་། འཁྱག་གྲང་གི་ཚེ་ཉི་མའི་དྲོད་ལ་བརྟེན་པ་ལྟ་བུའི་བདེ་སྐྱིད་དོན་དུ་གཉེར་བ་ཡོད་ཅིང་། མི་སྡུག་པའི་རིགས་མཐོང་བའི་ཚེ་དེ་ལས་གཡོལ་ཐབས་བྱེད་པ་དང་། ཁྱི་ལྟ་བུར་མཚོན་ན་སྒྲ་སྙན་པོའི་རིགས་ཐོས་པའི་ཚེ་མཇིང་པ་ཚུན་ཀྱོག་སྟེ་སྒྲ་དེར་ཉན་གྱི་ཡོད། དེ་བཞིན་དུ་དྲི་དང་རོ། རེག་བྱ། རེག་བྱར་མཚོན་ན་རང་གི་རིགས་རྒྱུད་སྤེལ་བའི་དོན་དུ་དབང་པོ་གཉིས་སྦྱོར་གྱི་རེག་བྱ་དོན་དུ་གཉེར་བ་ལྟ་བུ་སྒོ་ལྔའི་ཤེས་པ་དང་འབྲེལ་བའི་བདེ་སྐྱིད་ཕྲན་ཚེགས་ཀྱི་རིགས་དུད་འགྲོས་ཀྱང་སྒྲུབ་ཀྱི་ཡོད། འོན་ཀྱང་ཡིད་བློའི་སྟེང་ནས་བདེ་སྐྱིད་བསྒྲུབ་རྒྱུ་དུད་འགྲོར་མཚོན་ན་ཤིན་ཏུ་དཀའ་བ་ཡིན།

འཛམ་བུ་གླིང་འདིའི་སྟེང་མི་དུང་ཕྱུར་བདུན་ཅུ་ཙམ་ཞིག་ཡོད་པ་དེ་དག་ལ་དངོས་ཡོད་གནས་ཚུལ་ལ་ཡིད་བློ་དང་འབྲེལ་ཏེ་སྐྱིད་མི་སྐྱིད་ཀྱི་ཚོར་བ་ཤུགས་ཆེ་ཡོང་བཞིན་ཡོད། འོན་ཀྱང་སྤྱི་ཡོངས་ཀྱི་ཆ་ནས་སྒོ་ལྔའི་ཤེས་པ་དང་འབྲེལ་བའི་བདེ་སྐྱིད་ཙམ་ཞིག་མ་གཏོགས་བསམ་བློར་འཁོར་གྱི་མེད། དེར་བརྟེན་སྒོ་ལྔའི་ཤེས་པ་དང་འབྲེལ་བའི་གནས་སྐབས་ཀྱི་ཚོར་བ་སིམ་པ་མྱོང་བའི་དོན་དུ་ལྟད་མོ་ལྟ་བ་དང་། རོལ་མོ་ཉན་པ། དྲི་ཞིམ་འབྱུག་པ་སོགས་བྱེད་ཀྱི་ཡོད་ལ། དེ་དང་འབྲེལ་ནས་ཡིད་བློའི་ཚོར་བ་སིམ་པ་མྱོང་བ་ཙམ་ཞིག་ལ་འཇུག་གི་ཡོད།

གཟུགས་སྒྲ་དྲི་རོ་རེག་བྱ་ལྟ་བུ་སྒོ་ལྔའི་ཤེས་པ་དང་འབྲེལ་བའི་མཐུན་རྐྱེན་ཧ་ཅང་བཟང་པོ་ཡོད་ཀྱང་སྒོ་ལྔའི་ཤེས་པ་དང་འབྲེལ་བའི་བདེ་སྐྱིད་དེས་ནང་ཡིད་བློ་འཁྲུགས་ཏེ་སེམས་མི་སྐྱིད་པར་གྱུར་པའི་སྡུག་བསྔལ་དེ་དག་སེལ་ཐུབ་ཀྱི་མེད། ཁ་སང་ཞུས་པ་ལྟར་ནང་སེམས་ལ་ཞི་བདེ་དང་བདེ་སྐྱིད་ཡོད་ན་སྒོ་ལྔའི་ཤེས་པ་དང་འབྲེལ་བའི་མཐུན་རྐྱེན་ཧ་ཅང་དབུལ་པོ་ཡིན་ཡང་བདེ་སྐྱིད་ལྡན་པའི་ངང་འཚོ་ཐུབ་པ་ཡོང་གི་ཡོད།

རང་རེ་མི་རྣམས་ལ་ཀླད་པའི་ནུས་པ་དང་འབྲེལ་ཏེ་རང་བཞིན་གྱིས་རྣམ་དཔྱོད་བཀྲ་པོ་ཡོད་པའི་དབང་གིས་རེ་དོགས་ཀྱང་ཧ་ཅང་མང་པོ་ཞིག་ཡོང་གི་ཡོད་པ་དེ་ལྟར་འཆར་ཅན་ལ་མི་འཇོག་པར། ཐོག་མར་ཡིད་བློར་བཟོ་བཅོས་ཀྱིས་འགྱུར་བ་གཏོང་རྒྱུ་ཡོད་མེད་བསམ་བློ་གཏོང་དགོས། ཡིད་བློར་འགྱུར་བ་གཏོང་བའི་ཐབས་སུ་སྤྱིར་རྒྱ་གར་གྱི་ཆོས་ལུགས་ནང་སེམས་རྩེ་གཅིག་པའི་ཞི་གནས་དང་། སོ་སོར་རྟོགས་པའི་ཤེས་རབ་ཀྱིས་དཔྱོད་པའི་ལྷག་མཐོང་གི་རྣམ་གཞག་ལོ་སྟོང་ཕྲག་གསུམ་བཞིའི་གོང་ནས་གསུངས་ཡོད། སངས་རྒྱས་པའི་ཆོས་ཀྱང་སེམས་ལ་འགྱུར་བ་གཏོང་བའི་ཆོས་ལུགས་ཀྱི་གྲས་ཤིག་ཡིན་ཅིང་། དད་པ་ཙམ་ལ་བརྟེན་ནས་སེམས་ལ་འགྱུར་བ་ཕྲན་བུ་ཐེབས་པའི་སྐབས་ཡོད། དཔེར་ན། ཡེ་ཤུ་དང་ཁ་ཆེ། ཇེའུའི་ཆོས་པ་རྣམས་ལ་རྩེ་གཅིག་པའི་དད་པ་ཙམ་དང་འབྲེལ་ནས་གཞན་ལ་བྱམས་བརྩེ་བྱེད་པ་དང་བཟོད་པ་སྒོམ་པ། ཆོག་ཤེས་ལ་གནས་པ་སོགས་ཀྱི་ཡོན་ཏན་སྐྱེ་བ་ཡོང་གི་ཡོད།

རྒྱ་གར་གྱི་ཆོས་ལུགས་ནས་དད་པ་ལ་ཤེས་རབ་ཀྱི་གྲོགས་དང་བཅས་པའི་དད་པ་དགོས་པར་གསུངས་ཤིང་། ལྷག་པར་སངས་རྒྱས་བཅོམ་ལྡན་འདས་ཀྱིས་ཆོས་རབ་ཏུ་རྣམ་འབྱེད་ཀྱི་ཤེས་རབ་ཤིན་ཏུ་གལ་ཆེར་གསུངས་ཡོད་ལ། དེ་ལས་ཀྱང་རང་རེའི་ལེགས་སྦྱར་གྱི་ཆོས་བརྒྱུད་འཛིན་པ་སྤྱི་དང་ལྷག་པར་ཤེས་རབ་སྙིང་པོ་འདོན་མཁན་རྣམས་ཀྱིས་ཆོས་རབ་ཏུ་རྣམ་འབྱེད་ཀྱི་ཤེས་རབ་ལ་དོ་སྣང་ཤིན་ཏུ་ཆེན་པོ་བྱེད་ཀྱི་ཡོད། དཔེར་ན། ཡིད་བློ་ཁོ་ནའི་སྟེང་ནས་བསམ་བློ་གཏོང་བ་མ་གཏོགས་མིག་གི་ཤེས་པས་སྟོང་ཉིད་བསྒོམ་དགོས་ཟེར་བ་ལྟ་བུ་གོ་རྒྱུ་ཙམ་ཡང་མེད།

དེ་ལྟར་གཙོ་ཆེ་ཡིད་བློ་དང་འབྲེལ་བའི་བདེ་སྡུག་དེ་གལ་ཆེན་པོ་ཡིན་པས་དེའི་སྟེང་ནས་བདེ་སྡུག་ལ་འདོར་ལེན་ཐུབ་པ་ཞིག་བྱུང་ན་མི་རྣམས་ལ་ཐུན་མོང་མིན་པའི་ནུས་པ་ལྡན་པའི་ཀླད་པ་ཞིག་ཡོད་པ་གོ་ཆོད་པ་ཡིན། དེ་མིན་ཐུན་མོང་མིན་པའི་ནུས་པ་ལྡན་པའི་ཀླད་པ་ཞིག་ཡོད་པ་དེ་ཉིད་སེམས་ལ་རེ་དོགས་སྣོན་མ་སྐྱེ་བའི་རྐྱེན་དུ་ཕྱིན་ན་མི་ལུས་བླངས་པར་རྩ་ཆེ་རྒྱུ་གང་ཡང་མེད། འཛམ་བུ་གླིང་འདིའི་སྟེང་སྲོག་ཆགས་ཀྱི་རིགས་འདྲ་མིན་ས་ཡ་མང་པོ་ཡོད་ཀྱང་། རྙོག་གྲ་ཡོངས་རྫོགས་མིས་བཟོ་བཞིན་ཡོད་སྟབས། མིའི་རྣམ་དཔྱོད་རྙོག་གྲ་བཟོ་བའི་རྐྱེན་དུ་ཕྱིན་ན་ཤིན་ཏུ་ཐབས་སྐྱོ་པོ་ཡིན། འདོད་པའི་ཉོན་མོངས་ཀྱིས་རང་རེའི་སེམས་རྒྱུད་དཀྲུག་བཞིན་ཡོད་སྟབས་བཅོམ་ལྡན་འདས་མ་བྱོན་པའི་གོང་དུ་རྒྱ་གར་ནང་འདོད་པའི་ཉོན་མོངས་ལ་སྐྱོན་དུ་བལྟས་ཏེ་ཞི་རགས་ཀྱི་རྣམ་པ་ཅན་གྱི་ལྷག་མཐོང་སྒོམ་པའི་ཚུལ་གསུངས་ཡོད། བཅོམ་ལྡན་འདས་ཀྱིས་གཟུགས་ཁམས་དང་གཟུགས་མེད་པའི་ཁམས་སུ་ཡང་ཉོན་མོངས་ཡོད་པས་སེམས་དཀྲུག་མཁན་གྱི་གཙོ་བོ་ཉོན་མོངས་དང་། དེའི་ཡང་རྩ་བ་བདག་ཏུ་ལྟ་བ་ཡིན་པར་གཟིགས་ཏེ་བདག་མེད་པའི་ལྟ་བ་གསུངས། རང་ཅག་གི་སེམས་དཀྲུག་མཁན་ཉོན་མོངས་པ་ཡིན་པ་དང་། ཉོན་མོངས་པའི་རྩ་བ་མ་རིག་པར་ཐུག་པ། མ་རིག་པ་ཞེས་པ་ཕྱིན་ཅི་ལོག་གི་ལོག་ཤེས་ཡིན་པའི་ཚུལ་མཐོང་སྟེ་ཉོན་མོངས་པའི་མཚང་ལྟ་བུ་བརྟོལ་བའི་ཚེ། ཉོན་མོངས་པའི་རྩ་བ་བྱེད་པའི་མ་རིག་པ་དེ་ནུས་པ་ཆུང་དུ་འགྲོ་བ་དང་། དེ་ལྟར་ཕྱིན་པས་མ་རིག་པ་དེ་ལ་བརྟེན་པའི་ཉོན་མོངས་པ་གཞན་རྣམས་ཀྱང་རང་ཤུགས་ཀྱིས་ཤུགས་ཆུང་དུ་འགྲོ་བ་ཞིག་ཡོང་བ་ཡིན།

ཉོན་མོངས་པ་སུན་འབྱིན་པའི་གཉེན་པོར་མཚོན་ན། ཞེ་སྡང་གི་གཉེན་པོར་བྱམས་པ་སྒོམ་པ་དང་། འདོད་ཆགས་ཀྱི་གཉེན་པོར་མི་སྡུག་པ་སྒོམ་པ་ལྟ་བུ་ཉོན་མོངས་བྱེ་བྲག་པ་སོ་སོར་ཐད་ཀ་ཐད་ཀར་གཉེན་པོ་བསྟེན་སྟངས་ཤིག་ཡོད། འོན་ཀྱང་གཏི་མུག་བདེན་འཛིན་གྱི་གཉེན་པོ་བྱེད་པའི་བློ་དེ་ཉོན་མོངས་པ་ཀུན་གྱི་གཉེན་པོར་འགྲོ་བས། རང་རེ་བོད་པའི་ཁ་དཔེར། ནད་བརྒྱ་སྨན་གཅིག་ཅེས་བཤད་སྲོལ་ཡོད་པ་ལྟར་ཡིན། དེར་བརྟེན་དབུ་མ་འཇུག་པའི་གཞུང་གི་མཇུག་ཏུ། དེ་ལྟར་བློ་གྲོས་ཟེར་གྱིས་སྣང་བ་གསལ་བྱས་པ། །རང་གི་ལག་ན་གནས་པའི་སྐྱུ་རུ་ར་བཞིན་དུ། །སྲིད་གསུམ་འདི་དག་མ་ལུས་གདོད་ནས་སྐྱེ་མེད་པར། །རྟོགས་དེ་ཐ་སྙད་བདེན་པའི་སྟོབས་ཀྱིས་འགོག་པར་འགྲོ། །རྟག་ཏུ་འགོག་པར་གཏོགས་པའི་བསམ་གཏན་ཡིན་མོད་ཀྱི། །འགྲོ་བ་མགོན་མེད་པ་ལ་སྙིང་རྗེའང་སྐྱེད་པར་བྱེད། །དེ་གོང་བདེ་གཤེགས་གསུང་སྐྱེས་སངས་རྒྱས་འབྲིང་བཅས་ནི། །མ་ལུས་པ་རྣམས་བློ་ཡིས་ཕམ་པར་བྱེད་པའང་ཡིན། །ཞེས་དང་།

དེའི་མཇུག་ཏུ། ཀུན་རྫོབ་དེ་ཉིད་གཤོག་ཡངས་དཀར་པོ་རྒྱས་གྱུར་པ། །ངང་པའི་རྒྱལ་པོ་དེ་ནི་སྐྱེ་བོའི་ངང་པ་ཡིས། །མདུན་དུ་བདར་ནས་དགེ་བའི་རླུང་གི་ཤུགས་སྟོབས་ཀྱིས། །རྒྱལ་བའི་ཡོན་ཏན་རྒྱ་མཚོའི་ཕ་རོལ་མཆོག་ཏུ་འགྲོ། །ཞེས་གསུངས་པ་ལྟར་ཡིན། ཚིག་འདི་དག་ནུས་པ་ཧ་ཅང་ཆེན་པོ་འདུག །ཁྱེད་ཚོ་དབུ་མ་འཇུག་པ་བློར་ཡོད་པ་ཇི་ཙམ་ཡོད། ཨ་ནེ་དེ་དག་གི་གྲས་སུ་ཡོད་དམ། མི་འདུག་གམ། གསུངས་ཏེ་བཞད། ཕལ་ཆེར་ལོ་གཉིས་ཀྱི་གོང་ཙམ་དུ་ཡིན། བལ་ཡུལ་ནས་ཨ་ནེ་གང་འཚམ་ཞིག་ངོས་ཐུག་འཕྲད་དུ་འདི་གར་སླེབས་ཡོད། ཁོང་ཚོའི་གྲས་ཀྱི་མང་པོ་ཞིག་རྒྱན་འཇུག་གཉིས་ལྟ་ཅི་སྨོས། མངོན་རྟོགས་རྒྱན་གྱི་འགྲེལ་པ་དོན་གསལ་ཡང་བློ་ཐོག་ལ་ཡོད་པ་གང་འཚམ་འདུག །སྐབས་དེར་ངོས་ཀྱིས། འགྲེལ་པ་དོན་གསལ་བློར་ཡོད་པའི་ཆ་ནས་ངོས་ལས་ཀྱང་ཁྱེད་ཚོ་ལྷག་པ་འདུག་ཅེས་བརྗོད་པ་ཡིན། ངོས་ཀྱིས་འགྲེལ་པ་དོན་གསལ་ཆ་ཚང་བ་བློར་བཟུང་མེད། གསུངས་ཏེ་བཞད།

གོང་དུ་དྲངས་པའི་འཇུག་པའི་ཚིག །དེ་ལྟར་བློ་གྲོས་ཟེར་གྱིས་སྣང་བ་གསལ་བྱས་པ། །ཞེས་སོགས་ཀྱིས་སྟོང་ཉིད་ཀྱི་ལྟ་བ་གསུངས་ཤིང་། རང་གི་ཉམས་མྱོང་གི་སྟེང་ནས་སྟོང་ཉིད་ལ་ཕྱིན་ཅི་ལོག་ཏུ་ཞུགས་པའི་གཏི་མུག་བདེན་འཛིན་གྱིས་རང་གཞན་ཕུང་བར་བྱེད་པའི་ཚུལ་ཤེས་པའི་ཚེ་ཉོན་མོངས་པའི་རྩ་བ་བདེན་འཛིན་དང་དུ་བླངས་ཏེ་འཚོ་བའི་སེམས་ཅན་གཞན་ལ་ལྷག་པར་དུ་ཡང་སྙིང་རྗེ་ཤུགས་དྲག་སྐྱེ་བ་ཞིག་ཡོང་བར་བསྟན་པས་ཚིག་འདི་ནུས་པ་ཤིན་ཏུ་ཆེན་པོ་ཡིན། དེ་ལྟར་ཟབ་པ་དང་རྒྱ་ཆེ་བའི་ལམ་གྱི་རིམ་པ་སྟེ་སྟོང་ཉིད་ཀྱི་ལྟ་བ་དང་དེ་དང་འབྲེལ་བའི་བྱང་ཆུབ་ཀྱི་སེམས་ཉམས་སུ་བླངས་པ་ལས། མགོན་པོ་ཀླུ་སྒྲུབ་ཀྱིས། དགེ་བ་འདི་ཡིས་སྐྱེ་བོ་ཀུན། །བསོད་ནམས་ཡེ་ཤེས་ཚོགས་བསགས་ཏེ། །བསོད་ནམས་ཡེ་ཤེས་ལས་བྱུང་བའི། །དམ་པ་སྐུ་གཉིས་ཐོབ་པར་ཤོག །ཅེས་གསུངས་པ་ལྟར་རང་དོན་ཆོས་སྐུ་དམ་པ་དང་གཞན་དོན་གཟུགས་སྐུ་དམ་པ་གཉིས་ལྡན་གྱི་སྐུ་གཉིས་ཐོབ་ནུས་པ་ཞིག་ཡོང་བ་ཡིན། དེ་ཡང་དམ་པ་གཉིས་ལྡན་གྱི་སྐུ་གཉིས་བསོད་ནམས་དང་ཡེ་ཤེས་ཀྱི་ཚོགས་གཉིས་ལ་བརྟེན་ནས་བསྒྲུབ་དགོས་ཤིང་དེ་གཉིས་ཀྱི་རྩ་བ་སྟོང་ཉིད་ཀྱི་ལྟ་བ་དང་བྱང་ཆུབ་ཀྱི་སེམས་གཉིས་ཡིན་པས་འདབ་ཆགས་གཤོག་པ་ཟུང་ལྡན་གྱིས་མཁའ་དབྱིངས་གཅོད་ནུས་པའི་དཔེའི་ལམ་ནས་གསུངས་པ་ཡིན།

སྔར་ངོས་ཆུང་དུས་ཕལ་ཆེར་མངོན་རྟོགས་རྒྱན་ཡིན་ནམ་ཅིག་གི་ཆགས་ཞེས་པའི་ཚིག་ཅིག་བློར་གཏན་ནས་གཟུང་མ་ཐུབ་པར་ཁོང་ཁྲོ་ཟོས་ཏེ། དཔེ་ཆའི་སྟེང་གི་ཆགས་ཞེས་པའི་ཡིག་གཟུགས་དེ་སེན་མོས་བཀོག་པ་ཡིན། གསུངས་ཏེ་བཞད། དེས་ན་སྔོན་དུ་དབུ་མ་འཇུག་པའི་འཕྲོ་དེ་ཚར་བར་བྱ་རྒྱུ་ཡིན།

དངོས་གཞིའི་བཀའ་ཁྲིད།

ཉོན་མོངས་སྐྱོན་རྣམས་མ་ལུས་འཇིག་ཚོགས་ལ། །

ཞེས་པ་ནས།

རྣལ་འབྱོར་པ་ཡིས་བདག་ནི་འགོག་པར་བྱེད། །

ཅེས་གསུངས་ཏེ། ལུང་འདི་ཁ་སང་དྲངས་ཟིན་པ་ལྟར། གཞུང་འདིས་ངའོ་སྙམ་པའི་བློ་སྐྱེས་ཏེ་དེ་ལྟ་བུའི་ང་ལ་དམིགས་ནས་ཇི་ལྟར་སྣང་བ་ལྟར་ང་དོན་སྟེང་ནས་ཡོད་པར་འཛིན་པ་གང་ཟག་གི་བདག་འཛིན་དུ་གསུངས་ལ། འཇིག་ཚོགས་ལ། །ལྟ་ལས་བྱུང་བར་བློ་ཡིས་མཐོང་གྱུར་ཅིང་། །ཞེས་པའི་འཇིག་ཚོགས་ལ་ལྟ་བའི་དོན་ནི། འཇིག་པའི་ཆོས་ཅན་གྱི་ཕུང་པོའི་ཚོགས་པ་ལ་བརྟེན་ནས་ང་ལིང་ལིང་ལྟ་བུར་འཆར་བ་ལྟར་ངོ་བོ་ཉིད་ཀྱིས་གྲུབ་པར་འཛིན་པའི་བློ་ཞིག་ལ་གོ་ཞིང་། དེ་ལྟ་བུའི་འཇིག་ལྟའི་དམིགས་པའི་བདག་ཡོད་ཀྱང་འཛིན་སྟངས་ཀྱི་བདག་མེད། འཇིག་ལྟས་དམིགས་པའི་བདག་དེ་ལ་དམིགས་ནས་རྣམ་པ་རང་བཞིན་གྱིས་གྲུབ་པར་འཛིན་པ་ཡིན་ལ། དམིགས་པའི་བདག་དེ་ཉིད་མིང་བརྡས་བཞག་ཙམ་ཞིག་མ་གཏོགས་བཏགས་དོན་བཙལ་བའི་ཚེ་རྙེད་རྒྱུ་མེད་པའི་ཚུལ་ལ་ཐག་ཆོད་པའི་ངེས་པ་རྙེད་པའི་ཚེ་ཕུང་པོ་བློ་ཡུལ་དུ་ཤར་བའི་སྒོ་ནས་བདག་ཅེས་པ་ལིང་ལིང་གི་རྣམ་པར་ཤར་བ་ལྟར་གཏན་ནས་མེད་སྙམ་དུ་ངེས་པ་རྙེད་པ་ཞིག་འོང་བ་ཡིན།

དེ་ལྟར་གང་ཟག་གི་བདག་འཛིན་ལྷན་སྐྱེས་ཡོད་པའི་ཐོག་ད་དུང་མུ་སྟེགས་པ་རྣམས་ཀྱིས་ཕུང་པོ་ལས་དོན་གཞན་པའི་རྟག་གཅིག་རང་དབང་བའི་བདག་ཅིག་ཡོད་པར་སྒྲོ་བཏགས་ཏེ་བདག་འཛིན་ལྷན་སྐྱེས་བརྟན་དུ་གཏོང་བའི་དོན་དུ་ཀུན་བཏགས་ཀྱི་བདག་འཛིན་ཁས་ལེན་པའི་ཚུལ་དང་དེ་འགོག་པའི་ཚུལ་འོག་ནས་འཆད་པ་ཡིན།

ཟ་པོ་རྟག་དངོས་བྱེད་པོ་མིན་པའི་བདག །

ཅེས་པ་ནས།

འདི་ནི་ཀུན་རྫོབ་ཏུའང་ཡོད་མི་འདོད། །

ཅེས་གསུངས་ཏེ། བདག་དེ་རྟག་པ་དང་གཅིག་པུ་ཞེས་བརྗོད་དེ་སྐྱེ་འཇིག་གི་འགྱུར་བ་གཏན་ནས་མེད་པ་ཞིག་ཏུ་འདོད་ཅིང་། དེ་མོ་གཤམ་གྱི་བུ་དང་འདྲ་བར་གསུངས།

གང་ཕྱིར་བསྟན་བཅོས་བསྟན་བཅོས་ལས་དེའི་ཁྱད། །

ཅེས་པ་ནས།

དེས་ན་ཕུང་པོ་ལས་གཞན་བདག་འགའ་མེད། །

གང་དག་དུད་འགྲོར་བསྐལ་མང་བསྐྱལ་གྱུར་པ། །ཞེས་རྟག་གཅིག་རང་དབང་ཅན་གྱི་བདག་ཏུ་ལྟ་བ་དུད་འགྲོ་རྣམས་ལ་མེད་ཀྱང་ངར་འཛིན་ལྷན་སྐྱེས་དེ་དག་ལ་ཡང་འཇུག་པར་མཐོང་ཞེས་གསུངས་པ་འདི་རྒྱུ་མཚན་ཧ་ཅང་གསལ་པོ་ཡིན།

ཕུང་པོ་ལས་གཞན་བདག་གྲུབ་མེད་པའི་ཕྱིར། །

ཞེས་པ་ནས།

གཞན་གྱིས་བསགས་ལ་གཞན་གྱིས་ཟ་བར་འགྱུར། །

གལ་ཏེ་ཕུང་པོ་ལྔའི་ནང་ནས་བདག་བཞག་ན་ལྷག་མེད་མྱང་འདས་ཐོབ་པའི་ཚེ་བདག་རྒྱུན་འཆད་པ་དང་། ལས་བྱས་པ་ཆུད་ཟོས་པ་དང་ལས་མ་བྱས་པ་དང་འཕྲད་པ་སོགས་ཀྱི་སྐྱོན་འཇུག་པར་བསྟན།

དེ་ཉིད་དུ་རྒྱུད་ཡོད་ན་སྐྱོན་མེད་ན། །

ཞེས་པ་ནས།

ཁྱོད་ཀྱི་རྣལ་འབྱོར་བདག་མེད་མཐོང་བ་ཡིས། །

གཟུགས་སོགས་དེ་ཉིད་རྟོགས་པར་མི་འགྱུར་ཞིང༌། །

གཟུགས་ལ་དམིགས་ནས་འཇུག་ཕྱིར་འདོད་ཆགས་སོགས། །

སྐྱེ་འགྱུར་དེ་ཡི་ངོ་བོ་རྟོགས་མེད་ཕྱིར། །

ཁྱོད་ཀྱི་རྣལ་འབྱོར་ཞེས་བདག་འཛིན་རགས་པ་འགོག་བྱེད་རྟག་གཅིག་རང་དབང་ཅན་གྱི་བདག་གིས་སྟོང་བ་ངེས་པའི་རྣལ་འབྱོར་དེས་བདེན་འཛིན་ཕྲ་མོ་ལ་གནོད་མི་ཐུབ་པར་གསུངས།

གང་ཕྱིར་སྟོན་པས་ཕུང་པོ་བདག་གོ་ཞེས། །

ཞེས་པ་ནས།

དེ་མེད་ཕྱིར་དེ་ཚོགས་པ་མ་ཡིན་ནོ། །

ཞེས་གསུངས། ཁ་སང་ཞུས་ཟིན་པ་ལྟར། ཕུང་པོ་རེ་རེ་ནས་དང་ཕུང་པོའི་ཚོགས་པ་གང་ཟག་གི་མཚན་གཞིར་འཇོག་མི་རུང་ཞིང་། ཡང་ཕུང་པོ་ལས་གཞན་དུ་ཡང་གང་ཟག་རྙེད་དུ་མེད་པར་གསུངས།

དེ་ཚེ་དེ་ཡི་ཡན་ལག་ཚོགས་གནས་རྣམས། །

ཞེས་པ་ནས།

གང་ཕྱིར་དེ་དག་ལ་དབྱིབས་ཡོད་མ་ཡིན། །

རྩ་བ་ཤེས་རབ་ཀྱི་གཞུང་ནས་རྣམ་ལྔའི་རིགས་པ་གསུངས་ཤིང་དེའི་སྟེང་དུ་དབྱིབས་དང་ཚོགས་པ་གང་ཟག་གི་མཚན་གཞིར་མི་རུང་བའི་རིགས་པ་གཉིས་སྣོན་མ་བཏབ་སྟེ་འདིར་རྣམ་བདུན་གྱི་རིགས་པ་གསུངས།

ལེན་པོ་རང་ཉེར་ལེན་གཅིག་རིགས་དངོས་མིན། །

དེ་ལྟ་ན་ལས་བྱེད་པོ་གཅིག་ཉིད་འགྱུར། །

ཞེས་ཉེ་བར་ལེན་པ་པོ་བདག་དང་ཉེ་བར་ལེན་པ་ཕུང་པོར་བཤད།

བྱེད་པོ་མེད་ལས་ཡོད་སྙམ་བློ་ཡིན་ན། །

ཞེས་པ་ནས།

རྩེ་མོ་མཐོ་བར་གྱུར་པ་འདི་དག་གོ །

འདི་དག་གིས་མུ་སྟེགས་པས་འདོད་པའི་ཕུང་པོ་ལས་དོན་གཞན་པའི་བདག་དེ་འགོག་པ་ཡིན། རྩ་བ་ཤེས་རབ་ཀྱི་དེ་བཞིན་གཤེགས་པ་བརྟག་པའི་རབ་བྱེད་ལས། ཕུང་མིན་ཕུང་པོ་ལས་གཞན་མིན། །དེ་ལ་ཕུང་མེད་དེར་དེ་མེད། །དེ་བཞིན་གཤེགས་པ་ཕུང་ལྡན་མིན། །དེ་བཞིན་གཤེགས་པ་གང་ཞིག་ཡིན། །ཞེས་གསུངས་ཏེ། ཕུང་པོ་བདག་ཏུ་བཞག་ཚེ་ལོངས་སྤྱོད་པ་པོ་དང་ལོངས་སྤྱད་བྱ་གཅིག་ཏུ་ཐལ་བ་དང་། ཕུང་པོ་མང་བས་བདག་ཀྱང་མང་པོར་ཐལ་བ་སོགས་ཀྱི་སྐྱོན་བསྟན་ཏེ་ཕུང་པོ་བདག་ཏུ་འཇོག་མི་ནུས་པར་གསུངས། དེ་ལ་ཕུང་མེད་དེར་དེ་མེད། །ཅེས་པས་བདག་ཕུང་གཉིས་ཕན་ཚུན་བརྟེན་པ་མིན་པར་བསྟན། དེ་ཡང་བརྟེན་ཞེས་བརྗོད་ན་བརྟེན་བྱ་དང་རྟེན་བྱེད་གཉིས་སུ་འཇོག་དགོས་པས་ཕུང་པོ་ལས་དོན་གཞན་པའི་བདག་ཅིག་གཞག་དགོས་པར་འགྱུར་བ་ཡིན། དེ་བཞིན་གཤེགས་པ་ཕུང་ལྡན་མིན། །ཞེས་པས་ལྡན་བྱ་དེ་བཞིན་གཤེགས་པ་དང་ལྡན་བྱེད་ཕུང་པོ་དེ་བཞིན་གཤེགས་པར་ལྡན་པ་ཡིན་ཡང་དེ་གཉིས་ངོ་བོ་ཐ་དད་དུ་གཞག་དགོས་ཀྱི་ཡོད། དེ་བཞིན་གཤེགས་པ་གང་ཞིག་ཡིན། །ཞེས་པས་དེ་ལས་གཞན་དུ་ཡང་དེ་བཞིན་གཤེགས་པ་གཞག་ཏུ་མི་རུང་བར་གསུངས།

ངོས་ཀྱིས་རྒྱུན་དུ། ཕུང་མིན་ཕུང་པོ་ལས་གཞན་མིན། །དེ་ལ་དེ་མེད་དེར་དེ་མེད། །བདག་ཅེས་བྱ་བ་ཕུང་ལྡན་མིན། །བདག་ཅེས་བྱ་བ་གང་ཞིག་ཡིན། །ཞེས་གཞུང་དེ་ཚིག་བསྒྱུར་གྱིས་རང་ལ་སྦྱར་ཏེ་བསམ་བློ་གཏོང་གི་ཡོད་ལ། དེ་ལྟར་བསམ་བློ་བཏང་ན་བདག་དེ་མཛུབ་མོ་འཛུགས་ས་གཏན་ནས་མེད་པ་ཞིག་ཏུ་འགྱུར་འགྲོ་བ་ཡིན།

ཕུང་པོ་དེ་ཡང་རིན་ཆེན་ཕྲེང་བ་ལས། གཟུགས་ཀྱི་དངོས་པོ་མིང་ཙམ་ཕྱིར། །ནམ་མཁའ་ཡང་ནི་མིང་ཙམ་མོ། །ཞེས་གསུངས་པ་ལྟར་གཟུགས་ཀྱི་ཕུང་པོ་དུམ་བུ་དུམ་བུར་བཏང་སྟེ་ཆ་ཤས་བསལ་བའི་ཚེ་མཐར་རྡུལ་ཕྲན་ལ་ཐུག་འགྲོ་བ་དང་། རྡུལ་ཕྲན་རྣམས་གཡོ་བའི་རང་བཞིན་ཅན་དང་། དེ་དག་གཡོ་བའི་ཆ་ནས་མདུན་རྒྱབ་ཀྱི་ཆ་གཉིས་ངེས་པར་ཡོད་དགོས། དེ་ཡང་ཆ་གཏན་ནས་མེད་པའི་དངོས་པོ་ཞིག་ཡིན་ན་དེ་ལ་གཡོ་བའི་རྣམ་གཞག་འཇོག་མི་ཤེས། དེས་ན་གཟུགས་ཀྱི་དངོས་པོ་དེ་བཏགས་དོན་བཙལ་ན་གཏན་ནས་རྙེད་དུ་མེད་པས་འཇིག་རྟེན་ན་གཟུགས་སུ་གྲགས་པ་ཙམ་གྱིས་ཡོད་པ་སྟེ་གྲགས་པའི་སྒོ་ནས་ཡོད་པ་ཙམ་ཡིན་གསུངས། ཐོགས་རེག་ཅན་གྱི་གཟུགས་དེ་བཏགས་དོན་བཙལ་བའི་ཚེ་རྙེད་དུ་མེད་པས་ཐོགས་རེག་བཀག་པའམ་ཐོགས་རེག་མེད་པ་ཙམ་གྱི་སྟེང་ནས་བཞག་པའི་ནམ་མཁའ་དེ་ཡང་མིང་ཙམ་དུ་གྲུབ་པར་གསུངས།

དེ་བཞིན་དུ། འབྱུང་མེད་གཟུགས་ལྟ་ག་ལ་ཞིག །ཅེས་གསུངས་ཏེ་འབྱུང་བ་དང་འབྱུང་འགྱུར་གཉིས་སུ་ཕྱེ་ནས་རྟེན་བྱེད་པའི་ཆ་ནས་ས་དང་། སྡུད་པར་བྱེད་པའི་ཆ་ནས་ཆུ། སྨིན་པར་བྱེད་པའི་ཆ་ནས་མེ་ཞེས་བརྗོད་པ་ཙམ་སྟེ་འབྱུང་བ་ནམ་མཁའ་རླུང་མེ་ཆུ་ས་དེ་དག་ཀྱང་ངོ་བོ་གཅིག་ཏུ་གྲུབ་པ་མ་གཏོགས་ཟུར་དུ་མེད་ལ། དེ་དག་མིང་གིས་བཏགས་པ་ཙམ་མིན་པའི་ས་དང་ཆུ་ཞེས་བརྗོད་མི་ནུས་པ་ཡིན། དེ་ལྟར་རྒྱུ་འབྱུང་བ་བཏགས་པ་ཙམ་དུ་གྲུབ་པ་ལས་དོན་གྱི་ངོས་ནས་མ་གྲུབ་པས་དེ་ལ་བརྟེན་ནས་གྲུབ་པའི་འབྱུང་འགྱུར་གྱི་གཟུགས་སྒྲ་དྲི་རོ་རེག་བྱ་ལ་སོགས་པའི་ཆོས་རྣམས་ཀྱང་བཏགས་པ་ཙམ་དུ་གྲུབ་པར་གསུངས། མིང་ཅན་གྱི་ཆོས་ཐོགས་རེག་དང་བཅས་པའི་གཟུགས་ལ་སོགས་པ་རྣམས་མ་གྲུབ་པས་ཐོགས་རེག་བྲལ་བའམ་བཀག་ཙམ་གྱི་ཆ་ནས་བཞག་པའི་ནམ་མཁའ་ཡང་མ་གྲུབ་པ་སྟེ། འདུས་བྱས་དང་འདུས་མ་བྱས་ཀྱི་མིང་ཅན་གྱི་ཆོས་རྣམས་དོན་གྱི་ངོས་ནས་མེད་པར་མིང་ཙམ་ཡིན་པས་མིང་དེ་ཡང་མིང་ཙམ་དུ་གྲུབ་པར་གསུངས།

མདོར་ན། རྣམ་ལྔའི་རིགས་པ་དེ་གཙོ་བོ་ཡིན་པས་ཡང་ཡང་བསམ་བློ་གཏོང་རྒྱུ་དང་། དེའི་སྟེང་ཕུང་པོའི་ཚོགས་པ་དང་དབྱིབས་བདག་ཏུ་མ་གྲུབ་པ་ལྟ་ཅི་སྨོས་སྙམ་དུ་བསམ་དགོས་པ་ཡིན། གང་ཟག་གི་བདག་མེད་སྒྲུབ་པའི་རིགས་པ་སྟོབས་ཆེ་ཤོས་རྣམ་ལྔའི་རིགས་པ་འདི་ཡིན་ཅིང་དེའི་སྟེང་དུ་ཚོགས་པ་དང་དབྱིབས་བདག་ཏུ་མ་གྲུབ་པར་གསུངས་པའི་རྣམ་བདུན་གྱི་སྒོ་ནས་བདག་མེད་པའི་དོན་བསམ་དགོས།

ཁ་ཅིག་དེ་ཉིད་གཞན་ཉིད་རྟག་མི་རྟག །

ལ་སོགས་བརྗོད་མེད་གང་ཟག་རྫས་ཡོད་འདོད། །

ཅེས་གསུངས་ཏེ། རང་སྡེ་གནས་མ་བུ་པ་སོགས་ཀྱིས་བདག་མེད་པའི་དོན་བློར་མ་ཆུབ་པར་བརྗོད་དུ་མེད་པའི་བདག་འདོད་པ་ཡིན། དེ་དག་གིས་འདུས་བྱས་ཐམས་ཅད་མི་རྟག་པ། ཟག་བཅས་ཐམས་ཅད་སྡུག་བསྔལ་བ། ཆོས་ཐམས་ཅད་སྟོང་ཞིང་བདག་མེད་པ། མྱ་ངན་ལས་འདས་པ་ཞི་བ་སྟེ་ལྟ་བ་བཀར་བཏགས་ཀྱི་ཕྱག་རྒྱ་བཞི་ལས། ཆོས་ཐམས་ཅད་སྟོང་ཞིང་བདག་མེད་པའི་ཚུལ་བློར་མ་ཆུབ་པས། སྐྱབས་གསུམ་ལ་དད་པ་བྱེད་པའི་ཆ་ནས་ནང་པ་དང་། ལྟ་བའི་ཆ་ནས་ནང་པའི་གྲས་སུ་མི་འཇོག་པ་སྟེ་དེ་ལྟར་དབྱེ་བ་འབྱེད་པ་ཡིན།

རྣམ་ཤེས་དྲུག་གི་ཤེས་བྱར་དེ་འདོད་ཅིང༌། །

ཞེས་པ་ནས།

འདུས་པ་ཙམ་མིན་དབྱིབས་མིན་ཇི་བཞིན་ནོ། །

མདོ་ལས་ཀྱང་། ཇི་ལྟར་ཡན་ལག་ཚོགས་རྣམས་ལ། །བརྟེན་ནས་ཤིང་རྟར་བརྗོད་པ་ལྟར། །དེ་བཞིན་ཕུང་པོ་རྣམས་བརྟེན་ནས། །ཀུན་རྫོབ་སེམས་ཅན་བརྗོད་པ་ཡིན། །
ཞེས་ཤིང་རྟའི་འཕང་ལོ་དང་དབྱིབས་སོགས་ཀྱི་ཆ་ཤས་ལ་དཔྱད་ན་བློར་འཆར་བདེ་བས་དེ་ལྟར་དཔྱད་དགོས་པར་གསུངས།

གལ་ཏེ་ཚོགས་ཙམ་ཤིང་རྟར་འགྱུར་ན་ནི། །

ཞེས་པ་ནས།

རང་གི་ཡན་ལག་བརྟེན་ནས་འདོགས་པ་ཡིན། །

དེ་ནི་དེ་ཉིད་དུའམ་འཇིག་རྟེན་དུ། །ཞེས་སོགས་ཀྱིས་ཤིང་རྟ་དང་གང་ཟག་ལ་སོགས་པ་རྣམས་དཔྱད་ན་རྙེད་དུ་མེད་པས་དེ་དག་མེད་དམ་ཞེ་ན། གང་ཟག་དང་ཤིང་རྟ་ལ་སོགས་པ་རྣམས་བསྙོན་མེད་དུ་ཡོད་པས་མེད་པ་མིན་པར་གསུངས། འོ་ན་དེ་དག་གི་ངོ་བོ་ཡོད་སྟངས་ཇི་ལྟར་ཡིན་ཞེ་ན། ཚད་རྡུལ་དངོས་ཁམས་རིག་པས་ཀྱང་ཐ་སྙད་དུ་ཆ་ཤས་སོ་སོར་ཕྱེ་ནས་དཔྱད་པ་བྱེད་པ་ལྟར་དཔྱད་ན་འཇིག་རྟེན་ལ་གྲགས་པའི་དབང་གིས་ཡོད་ཙམ་མ་གཏོགས་མེད་པར་གསུངས།

རྟོག་པའི་དབང་གིས་ཡོད་ཀྱང་རྟོག་པས་གང་བཟོ་བཟོ་མིན།

དེ་ཉིད་ཡན་ལག་ཅན་དེ་ཆ་ཤས་ཅན། །

ཞེས་པ་ནས།

འདིར་དེའི་གྲུབ་པ་དེ་བཞིན་འདོད་པར་བྱ། །

ཐ་སྙད་དུ་ཇི་ལྟར་ཡོད་ཚུལ་སྣང་ཙམ་དེས་མ་ཚིམ་པར་དཔྱད་ན་གཏན་ནས་རྙེད་དུ་མེད་པས་སྣང་བ་ལྟར་མ་གྲུབ་པའི་ཚུལ་གསུངས། དེ་ཡང་ཐ་སྙད་དུ་གྲགས་པ་ཡིན་པས་གཏན་ནས་མེད་པའི་དོན་མིན་པ་དང་། ཡང་ཐ་སྙད་དུ་གྲགས་པ་ཙམ་གྱིས་ཀྱང་ཡོད་པར་མི་འགྲུབ་པ་ནི་རི་བོང་གི་རྭ་ལྟ་བུ་ཡིན་པས་ཐ་སྙད་དུ་གྲགས་པ་ཙམ་གྱིས་མི་ཆོག་པར་གྲགས་པའི་དོན་དེ་ལ་ཐ་སྙད་པའི་ཚད་མ་གཞན་གྱིས་མི་གནོད་པ་ཞིག་ཀྱང་དགོས་པ་ཡིན། ཡང་ཀུན་གཞི་ལྟ་བུར་ཐ་སྙད་པའི་ཚད་མ་གཞན་གྱིས་གནོད་མི་ནུས་ཀྱང་ཀུན་གཞི་དེ་བཏགས་དོན་བཙལ་ནས་གང་ཟག་གི་མཚན་གཞི་རྙེད་པའི་ལུགས་སུ་བྱས་ནས་བཞག་པ་ཡིན་པས། ཀུན་གཞི་ཡོད་ན་དོན་དམ་དཔྱོད་བྱེད་ཀྱི་རིགས་པས་གནོད་པས་ཁྱད་ཆོས་སྔ་མ་གཉིས་ཀྱི་སྟེང་དོན་དམ་དཔྱོད་བྱེད་ཀྱི་རིགས་པས་ཀྱང་མི་གནོད་པ་སྟེ་ཁྱད་ཆོས་གསུམ་གྱི་སྟེང་ནས་ཐ་སྙད་དུ་ཡོད་པར་འཇོག་པ་ཡིན།

རྒན་ཏྲེ་ཧོར་སྐྱོར་དཔོན་ཕྱག་དཔེ་ཧ་ཅང་ཡག་པོ་ཡིན་ཅིང་སྨིན་དྲུག་རྫ་རིར་ལོ་མང་པོར་བྱ་བྲལ་གནང་སྟེ་བཞུགས། ༡༩༥༩ ལོར་རྒྱ་གར་དུ་བྲོས་བྱོལ་དུ་ཕེབས་ཐུབ་པ་བྱུང་ནས་ཕྱིས་སུ་ངོས་དང་ལྟ་བའི་སྐོར་བཀའ་མོལ་བྱུང་། སྐབས་དེ་དུས་ངོས་ཀྱིས་ལྟ་བའི་སྐོར་བསམ་བློ་གཏོང་བཞིན་ཡོད་ཅིང་། ཁོང་གིས་ཆོས་རྣམས་རྟོག་པའི་དབང་གིས་ཡོད་ཀྱང་རྟོག་པས་གང་བཟོ་བཟོ་མིན། རྟོག་པས་གང་བཟོ་བཟོ་ཡིན་ན་དེར་ཐ་སྙད་པའི་ཚད་མ་གཞན་གྱིས་གནོད་མི་གནོད་ཀྱི་རྣམ་གཞག་བྱར་མེད་ལ་ཆད་མཐར་ལྷུང་བའི་ཉེན་ཡང་ཡོད་ཅེས་གསུངས་མྱོང་། དབུ་མ་དགོངས་པ་རབ་གསལ་ནང་ཐ་སྙད་ཀྱི་འཇོག་མཚམས་གསུངས་པའི་མཇུག་དེར། དབུ་མའི་ལྟ་བའི་མཐར་ཐུག་པའི་དཀའ་ས་ཡང་འདི་ཉིད་དོ། །ཞེས་ཐ་སྙད་ཕྲ་མོའི་འཇོག་མཚམས་དབུ་མའི་ལྟ་བའི་དཀའ་སར་གསུངས་ཡོད། ག་ལེར་ག་ལེར་རིགས་པས་དཔྱད་དེ་དོན་གྱི་ངོས་ནས་མེད་པའི་ཚུལ་ཐག་ཆོད་པོའི་སྒོ་ནས་བློར་འཆར་བ་ཞིག་དང་དེ་ནས་སྣང་ཙམ་གྱི་སྟེང་ནས་བྱ་བྱེད་ཐམས་ཅད་འཐད་པར་འཇོག་པའི་ཚུལ་ཉམས་མྱོང་གི་སྟེང་ནས་ངོ་འཕྲོད་པ་ཞིག་ཡོང་ལ། ཐ་སྙད་ཕྲ་མོའི་གྲུབ་ལུགས་ཉམས་མྱོང་གི་སྟེང་ནས་ངོ་འཕྲོད་རྒྱུ་ལས་གཞན་ཁག་པོ་ཡོད།

ཤིང་རྟ་ཡོད་ཉིད་མིན་ན་དེ་ཡི་ཚེ། །

ཞེས་པ་ནས།

བདག་ཀྱང་ཉེ་བར་ལེན་པ་ཉིད་དུ་འདོད། །

འཇིག་རྟེན་གྲགས་པའི་སྒོ་ནས་ཕུང་ཁམས་སྐྱེ་མཆེད་ལ་སོགས་པ་རྣམས་ཉེ་བར་ལེན་པ་དང་། བདག་ཉེ་བར་ལེན་པ་པོར་འཇོག་པར་གསུངས།

ཉེར་ལེན་ལས་ཡིན་འདི་ནི་བྱེད་པོའང་ཡིན། །

ཞེས་པ་ནས།

མ་བརྟགས་གྲགས་པར་གཏི་མུག་ལས་ཡིན་ནོ། །

འདིར་གཏི་མུག་ཅེས་གསུངས་པ་གཏི་མུག་བདེན་འཛིན་ལ་མི་བརྗོད། མ་བརྟགས་གྲགས་པ་སྟེ་ཡིན་ལུགས་ལ་དཔྱད་ནས་བཞག་པ་མིན་པར་གྲགས་ཚོད་ཙམ་དུད་འགྲོ་ཚུན་ཆད་ཀྱིས་མཐོང་བའི་ཐ་སྙད་དུའམ་མ་བརྟགས་གྲགས་པའི་ངོར་གཏི་མུག་སྟེ། མི་ཤེས་པ་ལས་གྲུབ་པ་ཡིན་གྱི་རང་གི་ངོ་བོས་གྲུབ་པ་མ་ཡིན་ཞེས་གསུངས།

གང་ཕྱིར་བྱེད་པོ་མེད་ཅན་ལས་མེད་པ། །

ཞེས་པ་ནས།

དེ་ལས་གཞན་དུ་གྱུར་པ་འཇིག་རྟེན་གྲགས་པའི་སྒོ་ནས་ཡོད་པ་ཡིན། །

ཞེས་གཞིའི་ཆོས་དང་ལམ་གྱི་ཆོས། འབྲས་བུའི་ཆོས་ལ་སོགས་པ་སྣང་ཞིང་སྲིད་པའི་ཆོས་ཐམས་ཅད་ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་ལས་གསུངས་པ་ལྟར་མིང་ཙམ་བརྡ་ཙམ་དུ་གསུངས།

གལ་ཏེ་རྒྱུ་ཡིས་བསྐྱེད་པར་བྱ་སྐྱེད་དེ་ལྟ་ན་དེ་རྒྱུ་ཡིན་ཞིང༌། །

ཞེས་པ་ནས།

གང་ལས་གང་ཞིག་འགྱུར་བ་གང་ཞིག་ལས་སྔར་གང་ཞིག་འགྱུར་བ་སྨྲོས།།

ཞེས་གསུངས་ཏེ། སྟོང་ཉིད་བདུན་ཅུ་པ་ལས། ཡོད་ཕྱིར་ཡོད་པ་སྐྱེ་མིན་ཏེ། །མེད་ཕྱིར་མེད་པ་སྐྱེ་བ་མིན། །ཞེས་གསུངས་པ་དང་མཐུན་པར་རྒྱུ་འབྲས་ཀྱི་ཚུལ་ལ་དཔྱད་པར་མཛད་པ་ཡིན། དེ་ཡང་ངོ་བོ་ཉིད་ཀྱིས་གྲུབ་ན་གྲུབ་ཟིན་པས་རྒྱུ་ལ་བརྟེན་ནས་སྐྱེ་མི་དགོས་པས། ཡོད་ཕྱིར་ཡོད་པ་སྐྱེ་མིན་ཏེ། །ཞེས་གསུངས་ཤིང་། ངོ་བོ་ཉིད་ཀྱིས་མེད་ན་རྒྱུའི་བྱ་བ་མི་འཐད་པས། མེད་ཕྱིར་མེད་པ་སྐྱེ་མིན་ཏེ། །ཞེས་གསུངས། མདོར་ན། གོང་གི་གཞུང་དེས་འབྲས་བུ་ལ་དཔྱོད་པ་ཡོད་མེད་སྐྱེ་འགོག་གི་ཚུལ་གསུངས།

གལ་ཏེ་ཁྱོད་ཀྱི་རྒྱུ་ཡིས་ཕྲད་ནས་འབྲས་སྐྱེད་བྱེད་ན་དེ་ཡི་ཚེ། །

ཞེས་པ་ནས།

དངོས་རྣམས་མཐའ་དག་དངོས་པོ་མེད་པར་རྟོགས་སུ་གཞུག་པར་ནི། །

ནུས་པར་ཆེས་སླ།

ཞེས་གསུངས་ཏེ། རྒྱུ་མཚན་ལ་དཔྱད་དེ་ངོ་སྤྲད་ཚེ། ཚད་རྡུལ་དངོས་ཁམས་རིག་པས་ཀྱང་ཕྱི་དོན་མ་གྲུབ་པའི་ཚུལ་ཞིག་འཆད་པར་བྱེད་པ་ཡིན། འོན་ཀྱང་ཁོང་ཚོས་མིང་ཙམ་གྱི་ཕྱི་དོན་འཇོག་མི་ཤེས་པར་ཕྱི་དོན་ཐ་སྙད་དུ་ཡང་མེད་ཅེས་བརྗོད། ཀླུ་སྒྲུབ་ཡབ་སྲས་ཀྱི་ལུགས་ལ་མིང་ཙམ་བརྡ་ཙམ་གྱི་ཕྱི་དོན་ཡོད་རུང་བ་ཡིན། དེ་ཡང་རང་ལ་མྱོང་བ་ཡོད་པའི་དབང་གིས་འཛིན་པ་བདེན་པར་གྲུབ་པ་ཡིན་ཞེས་དང་ཕྱི་རོལ་གྱི་གཟུང་བ་རྣམས་བཏགས་དོན་བཙལ་བའི་ཚེ་རྙེད་དུ་མེད་པས་མེད་ཅེས་བརྗོད་པ་དེ་ཕྱོགས་ལྷུང་ལྟ་བུ་ཞིག་ཡིན། དཔྱད་ན་ཕྱིའི་གཟུང་བ་དང་ནང་གི་འཛིན་པ་གཉིས་ཀ་རྙེད་དུ་མེད་ཅིང་། མ་དཔྱད་འཇིག་རྟེན་གྲགས་པའི་དབང་གིས་གཉིས་ཀ་ཡོད་པའི་ཚུལ་དེ་ཤིན་ཏུ་བདེ་བ་ཡིན།

ཇི་ལྟ་དེ་ལྟར་རང་བཞིན་གཞན་དག་ལ། །

ཞེས་པ་ནས།

དེ་སྐད་སྔར་བཤད་ལྷག་མ་ཕྱོགས་འདི་ཉིད་ཀྱིས་རྟོགས་པར་བྱ། །

འདི་ཡན་ཆོད་ཀྱིས་རྣམ་བདུན་གྱི་རིགས་པས་གང་ཟག་གི་བདག་མེད་སྒྲུབ་པའི་ཚུལ་ཟིན་ཏེ་བདག་མེད་ཀྱི་དབྱེ་བ་འཆད་པར་བྱ་བ་ལ།

བདག་མེད་འདི་ནི་འགྲོ་བ་རྣམས་དགྲོལ་ཕྱིར། །

ཞེས་པ་ནས།

ངོ་བོས་སྟོང་པར་འདོད་པ་ཡིན། །

འདིར་སྟོང་གཞིའི་ཆོས་ཅན་ལ་སྟོང་ཉིད་འཇོག་པའི་ཚུལ་མང་དག་ཅིག་ཐོན་བཞིན་ཡོད། དེ་ཡང་སྟོང་ཉིད་དེ་བཏགས་དོན་བཙལ་ནས་རྙེད་རྒྱུའི་དོན་དང་མཉམ་གཞག་རྣམ་པར་མི་རྟོག་པའི་གཞལ་བྱ་ཡང་ཡིན་པས་དེ་བདེན་པ་ཡིན་དགོས་སྙམ་དུ་སྟོང་ཉིད་བདེན་གྲུབ་ཏུ་འཛིན་པའི་ཉེན་ཁ་ཡོད། རྩ་བ་ཤེས་རབ་ཀྱི་ནང་། དཔེར་ན། ནད་ལ་སྨན་གྱིས་ཕན་ཡང་སྨན་ཉིད་གནོད་བྱེད་དུ་སོང་ན་བྱ་ཐབས་མེད་པ་ལྟར་སྟོང་ཉིད་བདེན་གྲུབ་ཏུ་འཛིན་པ་གསོར་མི་རུང་བའི་ལྟ་བ་ཡིན་གསུངས།

སྟོང་ཉིད་ཅེས་བྱའི་སྟོང་ཉིད་གང༌། །

ཞེས་པ་ནས།

རྟོགས་ཏེ་ཐ་སྙད་བདེན་པའི་སྟོབས་ཀྱིས་འགོག་པར་འགྲོ། །

བདེན་བཞིའི་རྣམ་གཞག་དེ་རྟེན་འབྱུང་སྟོང་པ་ཉིད་ཀྱི་རང་བཞིན་དང་འབྲེལ་ནས་གསུང་བཞིན་ཡོད་པས་དེ་དག་མ་བརྟགས་མ་དཔྱད་པའི་ཐ་སྙད་ཙམ་དུ་གཞག་དགོས་པར་གསུངས།

རྟག་ཏུ་འགོག་པར་གཏོགས་པའི་བསམ་གཏན་ཡིན་མོད་ཀྱི། །

ཞེས་པ་ནས།

དབུ་མ་ལ་འཇུག་པ་ལས་སེམས་བསྐྱེད་པ་དྲུག་པའོ།། །།

ཞེས་པའི་བར།

སེམས་བསྐྱེད་བདུན་པ་དང་། བརྒྱད་པ། དགུ་པ། བཅུ་པ་རྣམས་ལུང་རྐྱང་ལས་བཤད་པ་མེད།

དེ་ཚེ་འདིས་ནི་སངས་རྒྱས་བརྒྱ་མཐོང་ཞིང་། །

ཞེས་པ་ནས།

མཁྱེན་བཟང་ཁྱོད་ཀྱིས་སྐད་ཅིག་གིས་ནི་ཤེས་བྱ་ཐུགས་སུ་ཆུད། །

འཁོར་ལོ་མཐའ་མའི་བརྗོད་དོན་གཙོ་བོ་གཉིས།

སེམས་ཅན་མཐའ་དག་གི་དོན་དུ་སེམས་བསྐྱེད་དེ་བྱ་དཀའ་བའི་སྤྱོད་པ་ལ་ཐབས་ཤེས་ཟུང་འབྲེལ་གྱི་སྒོ་ནས་ཡུན་རིང་དུ་བསླབས་པས་སེམས་ཀྱི་སྟེང་གི་ཡུལ་རིག་པའི་ནུས་པ་ཆ་ཚང་བ་སད་པ་ལས་ཇི་ལྟ་བ་ལ་མཉམ་པར་བཞག་བཞིན་དུ་ཇི་སྙེད་པའི་ཆོས་ཀུན་མཁྱེན་ཅིང་གཟིགས་ནུས་པ་དེ་ཡོང་བར་གསུངས། འདི་ཡང་འཁོར་ལོ་མཐའ་མའི་བརྗོད་དོན་དང་འབྲེལ་ནས་བཤད་ན་ལེགས་པོ་ཡོད།

འཁོར་ལོ་མཐའ་མའི་བརྗོད་དོན་ལ་སྡེ་ཚན་གཉིས་ལས། མདོ་སྡེ་དགོངས་འགྲེལ་ལྟ་བུ་འཁོར་ལོ་བར་པས་དངོས་ཟིན་ཆོས་རྣམས་མིང་ཙམ་བརྡ་ཙམ་དུ་གསུངས་པ་བློར་མ་ཆུབ་པའི་གདུལ་བྱ་རྣམས་ལ་ཆོས་རྣམས་ངོ་བོ་ཉིད་མེད་པར་གསུངས་པ་དེ་ངོ་བོ་ཉིད་མེད་ཚུལ་གསུམ་ལ་དགོངས་ནས་གསུངས་པ་ལས་ངོ་བོ་ཉིད་མེད་ཅེས་པའི་སྒྲ་ཇི་བཞིན་པར་ཞེན་ནས་སྐྲག་མི་དགོས་པར་གསུངས་ཏེ། བཅོམ་ལྡན་འདས་ཉིད་ཀྱིས་འཁོར་ལོ་བར་པའི་དགོངས་གཞི་བླངས་པ་ལྟ་བུ་ཞིག་ཡིན། འདི་དང་འབྲེལ་ནས་སེམས་ཙམ་པའི་ལྟ་བ་ཐོན་བཞིན་ཡོད། དེ་ནས་འཁོར་ལོ་མཐའ་མའི་བརྗོད་དོན་གཅིག་ནི། རྒྱུད་བླ་མའི་བཤད་བྱ་རྩ་བའི་མདོར་གྱུར་པའི་དེ་བཞིན་གཤེགས་པའི་སྙིང་པོའི་མདོའི་བརྗོད་བྱ་དེ་ཡིན། དེ་ཡང་བརྗོད་དོན་སྙིང་པོ་བསྡུས་ན། རྫོགས་སངས་སྐུ་ནི་འཕྲོ་ཕྱིར་དང་། །དེ་བཞིན་ཉིད་དབྱེར་མེད་ཕྱིར་དང་། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཞེས་གསུངས་པ་འདི་ཡིན། སྤྱིར་ཕར་ཕྱིན་གྱི་གཞུང་དུ་ཡང་རང་བཞིན་གནས་རིགས་དང་རྒྱས་འགྱུར་གྱི་རིགས་གསུངས་ཡོད་ཀྱང་། ཞིབ་ཚགས་པོའི་བཤད་པ་རྒྱུད་བླ་མའི་སྐབས་ནས་འབྱུང་བ་དེ་ཡིན།

སྒྲིབ་བྱེད་ཀྱིས་བསྒྲིབས་པ་ཙམ་ལས་རང་རེའི་སེམས་གསལ་རིག་གམ་སེམས་སྟེང་དུ་ཡུལ་རིག་པའི་ནུས་པ་རང་ཆས་སུའམ་རང་གི་ངང་གིས་ཡོད། དེ་ནས། རྫོགས་སངས་སྐུ་ནི་འཕྲོ་ཕྱིར་དང་། །ཞེས་པའི་གཞུང་འདིར་སྔགས་དང་འབྲེལ་ནས་བཤད་པ་བྱེད་ལུགས་གཅིག་དང་། ཡང་སྔགས་དང་མ་འབྲེལ་བའི་བཤད་པ་བྱེད་ལུགས་གཅིག་སྟེ་གཉིས་ཡོད་པ་ལྟ་བུ་ཞིག་འདུག །

དེ་བཞིན་ཉིད་དབྱེར་མེད་ཕྱིར་དང་། །ཞེས་པས་འབྲས་དུས་ཀྱི་སྐབས་ཀྱི་སངས་རྒྱས་ཀྱི་ཐུགས་རང་བཞིན་མེད་པ་དེ་དང་ད་ལྟ་རང་རེའི་སེམས་ཅན་ཐ་མལ་པའི་སེམས་རང་བཞིན་གྱིས་སྟོང་པའི་ཆོས་ཉིད་གཉིས་པོ་དེར་ཕྲ་རགས་ཀྱི་དབྱེ་བ་མེད་པར་གསུངས། རིགས་ཡོད་ཕྱིར་ན། ཞེས་པས་སངས་རྒྱས་ཀྱི་སར་སྐུ་བཞིའི་བདག་ཉིད་ཀྱི་ཡོན་ཏན་གསུངས་ཏེ་ལོངས་སྤྱོད་རྫོགས་པའི་སྐུ་དང་སྤྲུལ་སྐུ་གཉིས་འདུས་བྱས་ཀྱི་ཆོས་དང་། ཡེ་ཤེས་ཆོས་སྐུ་ཡང་འདུས་བྱས་ཡིན། འདུས་བྱས་ཀྱི་ཆོས་ཡིན་ན་དེ་ལ་ཉེར་ལེན་གྱི་རྒྱུ་ཡོད་དགོས་པ་དང་རྒྱུ་རྐྱེན་ལ་བརྟེན་ནས་སྐྱེས་པས་ཁྱབ་པ་བཤད་དགོས་པས་སངས་རྒྱས་ཀྱི་ས་ཡི་འདུས་བྱས་ཀྱི་ཆོས་རྣམས་ལ་ཉེར་ལེན་གྱི་རྒྱུ་མི་དགོས་ཞེས་བརྗོད་མི་ནུས། དེར་བརྟེན་སངས་རྒྱས་ཀྱི་ས་ཡི་འདུས་བྱས་ཀྱི་སྐུ་རྣམས་རང་གི་རིགས་མཐུན་པའི་རྒྱུ་ལས་སྐྱེ་དགོས་ཤིང་། ཞིབ་ཚགས་པོའི་སྒོ་ནས་དེ་དག་གི་ཉེར་ལེན་གྱི་རྒྱུ་གང་ཡིན་བཤད་ན་ཤེས་པའི་སྟེང་ནས་ངོས་འཛིན་དགོས་ལ། ཤེས་པ་དེ་ཡང་གཙོ་བོ་གསང་འདུས་ཀྱི་སྐབས་ནས་སེམས་ཕྲ་རགས་ཀྱི་རྣམ་གཞག་མང་པོ་གསུངས་པ་ལས་སེམས་ཕྲ་ཤོས་ཐོག་མ་དང་མཐའ་མ་མེད་པའི་གཉུག་མའི་བློ་ཡི་སྟེང་ནས་བཤད་དགོས། རགས་པའི་བློ་རྣམས་རྐྱེན་དང་འཕྲད་ཚེ་སྐྱེ་ཞིང་ཡང་རྐྱེན་གྱི་དབང་གིས་འགག་པར་འགྱུར་བས་གློ་བུར་བར་བཤད། གསལ་ཙམ་རིག་ཙམ་གྱི་ཤེས་པ་ཕྲ་མོ་དེ་ཐོག་མ་དང་མཐའ་མ་མེད་ཅིང་གློ་བུར་བའི་རྒྱུ་རྐྱེན་གྱིས་བྱས་པ་མིན་པས་ཐོག་མ་དང་མཐའ་མ་མེད་པའི་ཀུན་ཏུ་བཟང་པོ་ཞེས་རྗོད་ཀྱི་ཡོད། འདི་དག་གི་འགྲེལ་བཤད་དཔྱིས་ཕྱིན་པ་གསང་བ་འདུས་པའི་སྐབས་ནས་གསུངས་ཡོད།

རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཞེས་གསུངས་པའི་བདེ་གཤེགས་སྙིང་པོའི་མཐར་ཐུག་གི་ངོས་འཛིན་བྱ་ཡུལ་ནི་རང་བཞིན་བརྒྱད་ཅུའི་ཀུན་རྟོག་དང་སྣང་མཆེད་ཐོབ་གསུམ་འགགས་ཏེ་ཤར་བའི་སྟོང་པ་བཞི་པ་ཐམས་ཅད་སྟོང་པ་འོད་གསལ་ཞེས་གསུངས་པ་འདི་ཡིན། རང་རེའི་སེམས་སྟེང་ལ་རང་ཆས་སུ་ཡོད་པའི་ཡུལ་རིག་པའི་ནུས་པ་དེ་ཉིད་ཤེས་སྒྲིབ་ཀྱིས་བསྒྲིབས་ཏེ་གནས་ཤིང་། སྤྱིར་ཤེས་སྒྲིབ་ལ་ངོ་བོ་འཇོག་སྟངས་མི་འདྲ་བ་ཡོད་ཀྱང་ཀླུ་སྒྲུབ་ཡབ་སྲས་ཀྱི་བཞེད་པ་མཐར་ཐུག་དང་འབྲེལ་ནས་བཤད་ན་ཉོན་མོངས་པས་བཞག་པའི་བག་ཆགས་ཀྱི་སྟེང་ནས་ངོས་འཛིན་དགོས་ཤིང་། དེ་སྤོང་བ་ལ་བག་ཆགས་དེ་འཇོག་བྱེད་ཀྱི་ཉོན་མོངས་པ་སྔོན་ལ་སྤང་དགོས་པ་ཡིན། དེས་ན་ས་བརྒྱད་པའི་གནས་སྐབས་སུ་ཉོན་མོངས་པ་སྤངས་ཏེ་དེས་བཞག་པའི་ཤེས་སྒྲིབ་ཀྱི་ངོ་བོར་གྱུར་པའི་བག་ཆགས་རྣམས་ས་བརྒྱད་པ་དང་། དགུ་པ། བཅུ་པ་བཅས་སུ་རིམ་གྱིས་སྤོང་བ་ཡིན།

ཤེས་སྒྲིབ་ཆུང་ཕྲ་སྤོང་བ་སྔགས་ལམ་ལ་ལྟོས་པ།

ཤེས་སྒྲིབ་ཀྱི་མཐར་ཐུག་པ་ནི་སྔགས་བླ་མེད་ཀྱི་གཞུང་ནས་གསུངས་པ་དེ་གསལ་ཤོས་ཡིན་ཞིང་། དེའི་གཉེན་པོ་ཡང་སྔགས་བླ་མེད་ཀྱི་གཞུང་ནས་གསུངས་པའི་གཉུག་སེམས་སྟོང་ཉིད་རྟོགས་པའི་བློའམ་ལམ་གྱི་ངོ་བོར་བསྐྱེད་པ་དེ་ཡིན་ལ། དེས་གཉུག་མ་ལྷན་ཅིག་སྐྱེས་པའི་སེམས་ཀྱི་སྟེང་གི་བག་ཆགས་སེལ་བར་བྱེད་པ་ཡིན། རགས་པ་གློ་བུར་བའི་སེམས་ཀྱིས་སྟོང་ཉིད་སྒོམ་པའམ་སྟོང་ཉིད་མངོན་སུམ་དུ་རྟོགས་པས་ཀྱང་དེ་ལྟ་བུའི་བག་ཆགས་སེལ་མི་ནུས། བློ་ཕྲ་མོའི་སྟེང་གི་སྐྱོན་སེལ་བར་བློ་ཕྲ་མོ་དེ་ཉིད་བསོད་ནམས་ཀྱི་ཚོགས་ཀྱི་རྒྱབ་རྟེན་དང་བཅས་པའི་སྒོ་ནས་སྟོང་ཉིད་རྟོགས་པའི་ལམ་གྱི་ངོ་བོར་བསྐྱེད་དགོས་པ་ཡིན། རྒྱབ་རྟེན་བསོད་ནམས་ཀྱི་ཚོགས་གསོག་པའི་དོན་དུ་སྒྱུ་ལུས་གསུངས། དེས་ན་འདི་དག་གང་ལས་གསུངས་པའི་མགོན་པོ་ཀླུ་སྒྲུབ་ཀྱི་རིམ་ལྔའི་གཞུང་དེ་ཤིན་ཏུ་རྩ་ཆེན་པོ་ཡིན། དེའི་དོན་འགྲེལ་དུ་ཨཱརྱ་དེ་ཝས་སྤྱོད་བསྡུས་གསུངས་ཤིང་། གཞུང་འདི་དག་གིས་གསང་བ་འདུས་པའི་རྩ་རྒྱུད་ཀྱི་དོན་འགྲེལ་བ་ཡིན་ལ། རྩ་རྒྱུད་ཀྱི་འགྲེལ་པར་དཔལ་ལྡན་ཟླ་བ་གྲགས་པས་སྒྲོན་གསལ་མཛད་པ་སྟེ་གཞུང་འདི་དག་སྦྲེལ་ནས་བསམ་བློ་གཏོང་ཐུབ་པ་བྱུང་ན་ཐེག་པ་ཆེ་ཆུང་སྔགས་དང་བཅས་པ་ཧྲིལ་གྱིས་རྡོག་འགྲིལ་བ་ཞིག་ཡོང་བས་དེ་ལྟར་བྱ་རྒྱུ་ཤིན་ཏུ་གལ་ཆེ།

ཐེག་ཆེན་བཀའ་སྒྲུབ་ཀྱི་སྐོར།

བཅོམ་ལྡན་འདས་མྱ་ངན་ལས་འདས་པའི་རྗེས་སུ་ཉན་ཐོས་སྡེ་པ་བཅོ་བརྒྱད་དུ་གྱེས་ཤིང་། དེ་དག་ལས་རྩ་བའི་སྡེ་པ་བཞི་དེང་སང་ཡང་ཡོད། འགའ་ཞིག་གིས་བཅོམ་ལྡན་འདས་ཀྱིས་ལེགས་སྦྱར་མི་མཁྱེན་པས་ལེགས་སྦྱར་གྱི་གཞུང་དེ་དག་བཅོམ་ལྡན་འདས་ཀྱིས་གསུངས་པ་མིན་པར་དུས་ཕྱིས་ཀྱི་རྒྱ་གར་མཁས་པས་མཛད་པ་ཡིན་ཞེས་རྗོད་མཁན་དེ་འདྲ་ཡོང་གི་ཡོད། དེ་ལ་ཀླུ་སྒྲུབ་ཀྱི་རིན་ཆེན་ཕྲེང་བའི་ནང་ཐེག་ཆེན་བཀའ་སྒྲུབ་གསུངས་ཤིང་། ལེགས་ལྡན་གྱི་དབུ་མ་སྙིང་པོ་རྩ་འགྲེལ་དུ་ཡང་གསུངས་ལ། སྤྱོད་འཇུག་ལས་ཀྱང་ཐེག་ཆེན་བཀའ་སྒྲུབ་གསུངས། དེ་ལྟར་ཐེག་པ་ཆེན་པོ་སངས་རྒྱས་ཀྱི་བཀའ་མིན་པར་གསུང་མཁན་སྔར་ནས་བྱུང་ཡོད་ལ། དེའི་ནང་ནས་ཀྱང་ནང་པའི་གསང་སྔགས་ཀྱི་ཆོས་དེ་མུ་སྟེགས་པའི་ཆོས་དང་འདྲེས་པ་ཡིན་ཞེས་རྗོད་མཁན་བྱུང་ཡོད། དེང་སང་ཡང་ཐེག་ཆེན་གྱི་ཆོས་སྤྱི་དང་ལྷག་པར་གསང་སྔགས་ཀྱི་ཆོས་སྐོར་རྣམས་སངས་རྒྱས་ཀྱི་བཀའ་མིན་པ་དང་། ནང་པའི་གསང་སྔགས་མེད་ཅེས་རྗོད་མཁན་ཡོད།

དེ་སྔོན་ལྡི་ལིར་ཚོགས་འདུ་ཞིག་གི་སྐབས་ཐེག་པ་ཆེན་པོ་སངས་རྒྱས་ཀྱི་བཀའ་མིན་པའི་སྐོར་བགྲོ་གླེང་བྱུང་ཡོད། སྐབས་དེར་ངོས་ཀྱིས། ཕྱོགས་གཅིག་ནས་མགོན་པོ་ཀླུ་སྒྲུབ་རྒྱ་གར་བ་ཡིན་པས་རྒྱ་གར་གྱི་རྒྱུས་ཁོང་ཆེ་ཞིང་། གཉིས་ནས་དུས་ཚོད་ཀྱི་ཆ་ནས་ཀྱང་མགོན་པོ་ཀླུ་སྒྲུབ་བཅོམ་ལྡན་འདས་མྱ་ངན་ལས་འདས་ནས་ལོ་བཞི་བརྒྱ་ཙམ་གྱི་མཚམས་སུ་བྱུང་བ་ཡིན་པས་རང་རེ་ལས་ཁོང་རྒྱུས་མངའ་ཆེ་བ་ཡོད་ཅེས་བརྗོད་པ་ཡིན།

ཐེག་པ་ཆེན་པོ་སངས་རྒྱས་ཀྱི་བཀའ་མིན་པར་རྗོད་མཁན་འགའ་ཞིག་ནུབ་ཕྱོགས་ནས་ཡོང་བཞིན་ཡོད་ཅིང་། དེ་དག་ལོ་སྟོང་ཕྲག་གཉིས་ལྷག་ཕྱིན་པའི་རྗེས་ཀྱི་མིའི་བསམ་ཚུལ་ཡིན་པས། དེ་དག་ལ་ལྟོས་ཏེ་བཅོམ་ལྡན་འདས་དགོངས་པ་རྫོགས་ནས་ལོ་བཞི་བརྒྱ་ཙམ་གྱི་མཚམས་སུ་བྱུང་བའི་མཁས་པ་དེ་དག་རྒྱུས་ཅུང་ཟད་ཆེ་བ་ཡོད་དགོས། ལྷག་པར་དུ་མགོན་པོ་ཀླུ་སྒྲུབ་ལ་མཚོན་ན་གླེན་རྟགས་ཅན་དེ་འདྲ་མིན་པར་རིགས་པའི་དཔྱད་པ་གཙོ་བོར་བྱེད་མཁན་ཞིག་ཡིན་པས་ཐེག་ཆེན་གྱི་བཀའ་དེ་དག་བཅོམ་ལྡན་འདས་ཀྱི་གསུང་ཡིན་མིན་དཔྱད་པ་མཛད་ནས་གསུངས་པ་ལས་ལུང་ཙམ་ལ་སྐྱབས་སུ་མཆིས་ནས་གསུངས་པ་མིན། དེས་ན་མགོན་པོ་ཀླུ་སྒྲུབ་ཀྱིས་ལེགས་སྦྱར་གྱི་སྐད་དུ་བཞུགས་པའི་སངས་རྒྱས་ཀྱི་གསུང་དེ་དག་རྩ་ཆེན་པོར་བརྩིས་ཏེ་དགོངས་འགྲེལ་གྱི་བསྟན་བཅོས་བརྩམས་ཡོད་པས་ངོས་ལྟར་ན་དེང་སང་ཐེག་པ་ཆེན་པོའི་ཆོས་སྐོར་སངས་རྒྱས་ཀྱི་བཀའ་མིན་པར་འཆད་མཁན་དེ་དག་ལས་མགོན་པོ་ཀླུ་སྒྲུབ་ཀྱི་གསུང་ལ་ཡིད་ཆེས་ཆེ་བ་འདུག་ཅེས་བརྗོད་པ་ཡིན།

འཁོར་ལོ་བར་ཐ་གཉིས་སྦྲེལ་ནས་སྔགས་ལམ་གྱི་གཞི་འདིང་བ།

བདེན་བཞིའི་ཆོས་འཁོར་དང་མཚན་ཉིད་མེད་པའི་ཆོས་འཁོར་ཏེ་ཤེར་ཕྱིན་གྱི་མདོ་དེ་དག་དང་། དེ་ནས་འཁོར་ལོ་མཐའ་མའི་སྐབས་སེམས་ཀྱི་རྣམ་གཞག་ཞིབ་ཚགས་པོ་གསུངས་པ་ལྟར་རྒྱུད་བླ་མའི་གཞུང་གིས་དཔེ་དགུ་དོན་དགུའི་སྒོ་ནས་ཡུལ་ཅན་སེམས་ཀྱི་རྣམ་གཞག་གསུངས་ཡོད་པས། འཁོར་ལོ་བར་ཐ་གཉིས་སྦྲེལ་ནས་ཕྱིན་ན་སྔགས་ཀྱི་ལམ་ལ་འཇུག་པའི་གཞི་ལྟ་བུ་འདིང་བཞིན་ཡོད། འདི་ཡང་ངོས་ཀྱིས་རང་བཟོ་བྱས་ནས་བཤད་པ་མིན་པར་མཁས་པའི་དབང་པོ་གུང་ཐང་རིན་པོ་ཆེས་གསུངས་ཡོད། དེ་ཡང་ཁོང་གིས། སངས་རྒྱས་ཀྱི་གསུང་དེ་དག་དཔེར་ན། རི་མཐོན་པོ་ཞིག་ལ་འཛེག་པའི་ཚེ་རིམ་གྱིས་མཐོ་རུ་མཐོ་རུ་སོང་སྟེ་འཛེག་དགོས་པ་ལྟར་སངས་རྒྱས་ཀྱིས་ཀྱང་རིམ་པ་དེ་ལྟར་བགྲོད་དགོས་པར་གསུངས་འདུག་ཅེས་གསུངས་ཡོད། དེས་ན། རྣམ་མཁྱེན་སྒྲུབ་པའི་ལམ་གྱི་རིམ་པ་དཔྱིས་ཕྱིན་པར་ཤེས་པ་ལ་སྔགས་དང་སྦྲེལ་ནས་བསམ་བློ་གཏོང་དགོས་ཤིང་། དེ་ལྟར་བཏང་ན་བློར་གསལ་པོར་འཆར་ནུས་པ་ཞིག་ཡོང་བ་ཡིན།

ཡང་སྔགས་ལམ་ནས་ལྷ་འདྲ་མིན་སྒོམ་པའི་སྐོར་དང་། ཞི་རྒྱས་དབང་དྲག་ལ་སོགས་པའི་ལས་བཞི་དང་འཕྲུལ་འཁོར་ལ་སོགས་པའི་རིགས་རྣམས་གང་ཟག་སྒོས་བཙན་གྱི་དབང་དུ་བྱས་པ་སྟེ་དཔེར་ན། ཚེ་རིང་པོ་བྱུང་ན་སྙམ་པ་དང་། དབང་ཐང་བྱུང་ན་སྙམ་པ་ལྟ་བུའི་འདུ་ཤེས་ཅན་གྱི་གང་ཟག་བྱེ་བྲག་པ་འགའ་ཞིག་ལ་ཐད་ཀ་ཐད་ཀར་གསུངས་པ་ལས་དེ་དག་གསང་སྔགས་ཀྱི་ཆོས་ཀྱི་རྩ་བ་ལྟ་བུ་མིན། སྔགས་ཀྱི་རྩ་བ་ནི་རྣམ་མཁྱེན་སྒྲུབ་པའི་ཐབས་ཤེས་ཀྱི་ཟབ་ཁྱད་ཇི་ཡོད་ལ་རག་ལས་ཤིང་། ཐབས་ཤེས་ཀྱི་ཟབ་ཁྱད་དང་འབྲེལ་ནས་སྔགས་ཀྱི་ཟབ་ཁྱད་ཤེས་དགོས་པ་ཡིན།

གང་ཚེ་ཞི་བ་དེ་ཉིད་ཡིན་ན་དེ་ལ་བློ་གྲོས་འཇུག་མི་འགྱུར། །

ཞེས་པ་ནས།

སེམས་འགགས་པས་དེ་སྐུ་ཡིས་མངོན་སུམ་མཛད། །

སེམས་འགགས་པས་དེ་སྐུ་ཡིས་མངོན་སུམ་མཛད། །ཅེས་པའི་གོ་བ་དེ་གཙོ་བོ་གསང་བ་འདུས་པའི་སྐབས་ནས་གསུངས་པའི་སེམས་ཕྲ་མོའི་འགྲེལ་བཤད་དང་འབྲེལ་ན་གསལ་པོ་ཆགས་རྒྱུ་ཡིན།

ཞི་སྐུ་དཔག་བསམ་ཤིང་ལྟར་གསལ་གྱུར་ཞིང༌། །

ཞེས་པ་ནས།

ཁུང་བུར་དུས་གཅིག་ལ་ནི་གསལ་བར་སྟོན། །

གཞུང་འདིའི་བརྗོད་དོན་སྙིང་པོ་ནི། འབད་བརྩོན་གྱི་རྣམ་རྟོག་ཡེ་མི་དགོས་པར་རྣམ་རྟོག་ཉེ་བར་ཞི་ཡང་སྔོན་གྱི་ཐུགས་བསྐྱེད་དང་སྨོན་ལམ་ལ་སོགས་པའི་དབང་གིས་ཇི་ལྟ་བར་མཉམ་པར་བཞག་བཞིན་པའི་ངང་ནས་ཇི་སྙེད་པའི་ཆོས་ཀུན་མཁྱེན་ཅིང་། གང་ལ་དེ་འཚམས་ཀྱི་སྐུའི་རོལ་པ་སྣ་ཚོགས་སྟོན་པ་སོགས་མཛད་པ་འཕྲིན་ལས་འབད་མེད་ལྷུན་འགྲུབ་ཏུ་འབྱུང་བའི་སངས་རྒྱས་ཀྱི་ས་ཡི་ཡོན་ཏན་བསྟན་པ་ཡིན།

དེ་བཞིན་དུས་གསུམ་བྱང་ཆུབ་སེམས་དཔའ་དང༌། །

ཞེས་པ་ནས།

དེས་ན་མགོན་པོ་མཆོག་ཏུ་རབ་ཞིར་གཤེགས་པར་འགྱུར་མ་ལགས། །

ཐུགས་རྗེ་ཆེན་པོའི་གཞན་དབང་དུ་གྱུར་པའི་དབང་གིས་བསྐལ་པ་ཇི་སྲིད་ཀྱི་བར་ལ་འཕྲིན་ལས་རྒྱུན་མི་ཆད་དུ་འཕྲོ་བའི་ཚུལ་གསུངས།

གང་གི་ཕྱིར་ན་མི་མཁས་དངོས་དང་དངོས་མེད་པར་ཞེན་པ་ཡི་བློ་ཅན་གྱིས། །

ཞེས་པ་ནས།

བཅོམ་ལྡན་ཐུགས་རྗེས་ཁྱོད་ཐུགས་ཞི་ལས་བཟློག་པས་ཁྱོད་ལ་མྱ་ངན་འདས་མི་མངའ། །

དེ་ནས་དབུ་མ་འཇུག་པའི་གཞུང་རྩོམ་ལུགས་བསྟན་པ་ནི།

ལུགས་འདི་དགེ་སློང་ཟླ་གྲགས་ཀྱིས། །

དབུ་མའི་བསྟན་བཅོས་ལས་བཏུས་ནས། །

འདིའི་དབུ་མའི་བསྟན་བཅོས་ཞེས་པ་གཙོ་བོ་རྩ་བ་ཤེས་རབ་ལ་གོ་བ་ཡིན།

ལུང་ཇི་བཞིན་དང་མན་ངག་ནི། །

ཞེས་པ་ནས།

མེད་ཅེས་མཁས་རྣམས་ངེས་པར་མཛོད། །

འདིས་ཟབ་པ་དང་རྒྱ་ཆེ་བའི་ལམ་གྱི་རིམ་པ་གཉིས་ལས་གཙོ་བོ་ཟབ་མོའི་ལམ་རིམ་ལ་ཐུན་མོང་མིན་པའི་བཤད་པ་ཡོད་པར་གསུངས།

ཀླུ་སྒྲུབ་བློ་མཚོ་ཤིན་ཏུ་རྒྱ་ཆེའི་ཁ་དོག་གིས་འཇིགས་པས། །

ཞེས་པ་ནས།

ངེས་པར་རྟོགས་འགྱུར་འདི་ནི་གསན་རྒྱ་ཆེ་ཡང་གཞན་གྱིས་ཐུགས་སུ་ཆུད་མི་འགྱུར། །

ཞེས་གསུངས་ཏེ་གནས་བརྟན་དབྱིག་གཉེན་ལ་སོགས་པས་ཆོས་འདི་སྤངས་སམ་ཞེ་ན། དེ་སྐད་དུ་སྨྲའོ་ཞེས་གསུངས་ཡོད། གསུངས་ཏེ་བཞད།

དེ་ཕྱིར་ཚུལ་ལུགས་རང་བློས་སྦྱར་བ་འདི་དག་མཐོང་ནས་བདག་ཏུ་བརྗོད་པ་ཡི། །

ཞེས་པ་ནས།

དབུ་མ་ལ་འཇུག་པ་ཟབ་པ་དང་རྒྱ་ཆེ་བའི་ཚུལ་གསལ་བར་བྱེད་པ་སློབ་དཔོན་ཟླ་བ་གྲགས་པ་ཐེག་པ་མཆོག་ལ་ཐུགས་གཞོལ་བ་མི་ཕྲོགས་པའི་མཁྱེན་རབ་དང་ཐུགས་རྗེ་མངའ་བ། རི་མོར་བྲིས་པའི་བ་དྲུས་མ་ལས་འོ་མ་བཞོས་པས་བདེན་པར་ཞེན་པ་བཟློག་པར་མཛད་པས་སྦྱར་བ་རྫོགས་སོ།། །།

ཁ་ཆེའི་ཡུལ་གྱི་གྲོང་ཁྱེར་དཔེ་མེད་ཀྱི་དབུས། རིན་ཆེན་སྦས་པའི་གཙུག་ལག་ཁང་དུ། ཁ་ཆེའི་རྒྱལ་པོ་དཔལ་འཕགས་པ་ལྷའི་སྐུ་རིང་ལ། རྒྱ་གར་གྱི་མཁན་པོ་ཏི་ལ་ཀ་དང༌། བོད་ཀྱི་ལོ་ཙྪ་བ་བནྡེ་པ་ཚབ་ཉི་མ་གྲགས་ཀྱིས་ཁ་ཆེའི་དཔེ་དང་མཐུན་པར་བསྒྱུར། ཕྱིས་ར་ས་ར་མོ་ཆེར་རྒྱ་གར་གྱི་མཁན་པོ་ཀ་ན་ཀ་ཝརྨ་དང༌། ལོ་ཙྪ་བ་དེ་ཉིད་ཀྱིས་ཉི་འོག་ཤར་ཕྱོགས་པའི་དཔེ་དང་གཏུགས་ཤིང་ལེགས་པར་བཅོས་ཏེ་གཏན་ལ་ཕབ་པའོ། །

དབུ་མ་རྩ་བ་ཤེས་རབ་ཀྱི་དོན་འགྲེལ་དཔལ་ལྡན་ཟླ་བ་གྲགས་པས་མཛད་པའི་དབུ་མ་འཇུག་པའི་བཤད་ལུང་གྲུབ་པ་ཡིན། ཟབ་མོ་སྟོང་པ་ཉིད་ལས་བརྩམས་པའི་ཆོས་ལ་ཉན་བཤད་བྱས་པས་བསོད་ནམས་དཔག་ཏུ་མེད་པ་བསགས་ཡོད་པས་མཇུག་ཏུ་རང་རེ་ཚང་མས་བཟང་སྤྱོད་ཀྱི་མཇུག་གི་བསྔོ་བའི་ཚིག་དེའི་སྒོ་ནས་བསྔོ་བ་བྱ་རྒྱུ་ཡིན། འཇམ་དཔལ་དཔའ་བོས་ཞེས་སོགས་གསུངས་ཏེ་ཉིན་གསུམ་པའི་ཆོས་ཐུན་མཇུག་གྲུབ་པར་མཛད།

ཉིན་བཞི་པའི་བཀའ་ཁྲིད།

ཕྱི་ལོ་ ༢༠༡༨ ཟླ་ ༡༠ ཚེས་ ༦།

ལམ་གཙོ་རྣམ་གསུམ་གྱི་བཀའ་ཁྲིད།

དེ་རིང་མཇུག་ཏུ་དགེ་བའི་ཚུལ་དུ་སྔགས་ཀྱི་ཆོས་སྐོར་ལས་སྤྱན་རས་གཟིགས་ངན་སོང་ཀུན་སྒྲོལ་གྱི་རྗེས་གནང་ཞིག་བྱས་ན་ལེགས་པ་འདུག་སྙམ་དུ་དྲན་བྱུང་། ངོས་ཀྱིས་སྤྱན་རས་གཟིགས་ངན་སོང་ཀུན་སྒྲོལ་གྱི་བསྙེན་པ་ཐེངས་མང་བཏང་ཞིང་། འདིའི་སྒོམ་བཟླས་དང་འབྲེལ་ནས་མ་ཎི་འབུམ་དྲུག་ཙམ་བསགས་པ་ཡིན། རྗེས་གནང་གི་ཆོ་ག་མདོར་བསྡུས་ལས་མེད་པས་སྟབས་བདེ་པོ་ཡོད་ཅིང་། ཆོ་གའི་ནང་སེམས་བསྐྱེད་ཀྱི་སྐོར་གསལ་བ་དེ་ཉིད་ཇེ་རྒྱས་སུ་བཏང་སྟེ་སེམས་བསྐྱེད་ཆོ་ག་ཞེས་བཤད་པ་ལྟར་བྱང་སྡོམ་གཟུང་རྒྱུ་དང་། དེའི་སྔོན་དུ་ཁྱིམ་པ་ཕོ་མོ་དགེ་བསྙེན་སྒྲུབ་འདོད་ཡོད་པ་རྣམས་ལ་ཚངས་སྤྱོད་དགེ་བསྙེན་མིན་པར་ཡོངས་རྫོགས་དགེ་བསྙེན་གྱི་སྡོམ་པ་འབོག་རྒྱུ་ཡིན།

དེ་ལ་ཐོག་མར་ལམ་གཙོའི་བཤད་ལུང་མདོར་བསྡུས་ཤིག་བྱེད་པ་ལ། འདས་པའི་ཉིན་གསུམ་གྱི་རིང་ནང་ཆོས་ཀྱི་སྤྱིའི་ངོ་སྤྲོད་ཞུས་ཟིན་ཅིང་། ཁ་སེང་ཞུས་ཟིན་པ་ལྟར་མགོན་པོ་ཀླུ་སྒྲུབ་ཀྱི་དབུ་མ་རིན་ཆེན་ཕྲེང་བའི་ནང་། མངོན་མཐོ་དང་ངེས་ལེགས་སྒྲུབ་པའི་ཚུལ་གཉིས་གསུངས་པ་ཁུངས་སུ་བྱས་ཏེ་དབུ་མ་བཞི་བརྒྱ་པའི་ནང་། བསོད་ནམས་མིན་པ་དང་པོར་བཟློག །བར་དུ་བདག་ནི་བཟློག་པ་དང་། །ཐ་མར་ལྟ་ཞིག་ཀུན་བཟློག་པ། །གང་གིས་ཤེས་དེ་མཁས་པ་ཡིན། །ཞེས་བློ་རིམ་གྱིས་སྦྱོང་བའི་ཚུལ་གསུངས་ཤིང་། དཔལ་ནཱ་ལེནྡྲའི་མཁས་པའི་དབང་པོ་རྣམས་ཀྱིས་ཀླུ་སྒྲུབ་ཡབ་སྲས་ཀྱི་གསུང་འདི་དག་དང་མཐུན་པར་ཉམས་བཞེས་གནང་ཡོད།

བོད་གངས་ཅན་གྱི་ལྗོངས་སུ་དུས་རབས་བཅུ་པ་དང་བཅུ་གཅིག་པའི་ནང་སངས་རྒྱས་ཀྱི་བསྟན་པར་ཉམས་ཆག་ཧ་ཅང་ཆེན་པོ་བྱུང་ཞིང་། དབུས་གཙང་གི་ཁུལ་དུ་ཕལ་ཆེར་ལོ་ངོ་དྲུག་ཅུ་ཙམ་གྱི་རིང་རབ་བྱུང་ངུར་སྨྲིག་འཆང་བ་མཐོང་རྒྱུ་མེད་པར་གྱུར་པ་དང་། བོད་སིལ་བུར་ཐོར་ཏེ་མངའ་རིས་རྒྱ་ཁྱོན་ཧ་ཅང་ཆུང་ངུ་ཞིག་ལས་མེད། སྐབས་དེར་སྟོད་མངའ་རིས་ཆོས་རྒྱལ་གྱིས་ཐུགས་འཁུར་བཞེས་ཏེ་ཇོ་བོ་རྗེ་བོད་དུ་གདན་ཞུ་གནང་བ་དང་། ཇོ་བོ་རྗེས་མཐོ་ལྡིང་དུ་བྱང་ཆུབ་ལམ་སྒྲོན་མཛད།

འབྲོམ་སྟོན་པས། ངོ་མཚར་བཀའ་ནི་སྡེ་སྣོད་གསུམ་པོ་སྟེ། །གདམས་པ་སྐྱེས་བུ་གསུམ་གྱིས་མཛེས་པ་ཡིན། །བཀའ་གདམས་རིན་ཆེན་གསེར་གྱི་ཕྲེང་བ་འདི། །འགྲོ་བ་གང་གིས་བགྲངས་ཀྱང་དོན་ཡོད་འགྱུར། །ཞེས་སངས་རྒྱས་བཅོམ་ལྡན་འདས་ཀྱིས་སྡེ་སྣོད་གསུམ་གསུངས་པ་རྣམས་ངོ་མཚར་བའི་བཀའ་ཡིན་པར་གསུངས་ཏེ། ཁ་ས་ཁ་ཉིན་ཞུས་པ་ལྟར་སངས་རྒྱས་ཀྱི་གསུང་དེ་དག་དད་པ་རྐྱང་པ་ཙམ་ལ་བརྟེན་པ་མིན་པར་རིགས་པའི་སྒྲུབ་བྱེད་དང་འབྲེལ་ཏེ་མཐར་མྱོང་བ་མངོན་སུམ་ལ་གཏུགས་ནས་གསུངས་པ་གཞན་དང་མི་འདྲ་བ་ཞིག་ཡིན། ལམ་སྒྲོན་ནང་དེ་ལྟ་བུའི་སྡེ་སྣོད་གསུམ་གྱི་བརྗོད་བྱ་རྣམས་མདོར་བསྡུས་ཏེ་སྙིང་པོའི་ཚུལ་དུ་སྐྱེས་བུ་གསུམ་གྱི་ལམ་གྱི་རིམ་པར་བསྒྲིགས་ནས་བསྟན་ཚུལ་གསུངས།

འཇམ་པའི་དབྱངས་ཀྱི་ཞལ་གཟིགས།

རྗེ་རིན་པོ་ཆེས་གསུངས་པའི་ལམ་གྱི་གཙོ་བོ་རྣམ་པ་གསུམ་དེ་གང་ཡིན་ཞེ་ན། ངེས་འབྱུང་། བྱང་སེམས། ཡང་དག་པའི་ལྟ་བ་རྣམས་ཡིན། དེ་ཡང་ཐོག་མར་རྗེ་རིན་པོ་ཆེར་རྗེ་བཙུན་འཇམ་པའི་དབྱངས་ཀྱི་ཞལ་གཟིགས་ཐད་ཀར་ཡོང་གི་མེད། ཁམས་ནས་ཡིན་པའི་བླ་མ་དབུ་མ་པ་དཔའ་བོ་རྡོ་རྗེ་ཕྱུགས་རྫི་གནང་བཞུགས་པའི་ཉིན་ཞིག་སྔོན་གྱི་བག་ཆགས་སད་པ་ལ་བརྟེན་ནས་རྗེ་བཙུན་འཇམ་པའི་དབྱངས་སྐུ་མདོག་ནག་པོ་ཞིག་ཁྲ་ལམ་མེར་ཞལ་གཟིགས་བྱུང་ཞིང་། དེ་ནས་བཟུང་སྟེ་རྗེ་བཙུན་འཇམ་པའི་དབྱངས་རྟག་ཏུ་ཞལ་གཟིགས་ནས་ཕན་ཚུན་བཀའ་མོལ་གནང་བ་ཡང་ཡོང་གི་ཡོད།

རྗེ་རིན་པོ་ཆེ་མདོ་སྨད་ནས་དབུས་གཙང་དུ་ཕེབས་ཏེ་སློབ་གཉེར་ཧ་ཅང་རྒྱ་ཆེན་པོ་གནང་ཞིང་། སྐབས་དེ་དུས་དབུས་ཁུལ་དུ་ཡོད་པའི་གསང་ཕུ་ལ་སོགས་པའི་བཤད་གྲྭ་ཁག་ཏུ་གྲྭ་སྐོར་གནང་བ་དང་། དགའ་གདོང་གི་ཁུལ་དུ་སྐུ་མཚམས་ལ་བཞུགས་པའི་སྐབས་ཤིག་རྗེ་བཙུན་འཇམ་པའི་དབྱངས་ཀྱི་ཞལ་གཟིགས་པ་དང་། དེ་ནས་བཟུང་སྟེ་རྗེ་རིན་པོ་ཆེར་ནམ་འདོད་དུ་རྗེ་བཙུན་འཇམ་པའི་དབྱངས་ཀྱི་ཞལ་གཟིགས་འབྱུང་བཞིན་ཡོད། ཐེངས་ཤིག་ཞལ་གཟིགས་ཀྱི་སྐབས་ཟབ་རྒྱས་ཀྱི་ལམ་གྱི་རིམ་པ་སྤྱི་དང་། ལྷག་པར་སྟོང་ཉིད་ཀྱི་ལྟ་བའི་སྐོར་རྗེ་བཙུན་འཇམ་པའི་དབྱངས་ལ་བཀའ་འདྲི་ཞུས་ཏེ་རྗེ་བཙུན་གྱིས་སྙིང་པོ་མདོར་བསྡུས་ཤིག་གསུངས་པར་མི་གོ་ལགས་ཞུས་པ་ན། འཇམ་པའི་དབྱངས་ཀྱིས། སྐྱོན་མེད། དཔེ་ཆར་ལྟོས་ཞེས་བཀའ་སྩལ་ཡོད། གསུངས་ཏེ་བཞད། དཔེ་ཆར་ལྟོས། ཚོགས་བསགས་སྒྲིབ་སྦྱོང་བྱོས་ཞེས་གསུངས་པ་ལས་འཇམ་པའི་དབྱངས་ཀྱིས་རྗེ་རིན་པོ་ཆེའི་ཐུགས་ཀར་རལ་གྲི་བཙུགས་ནས་སྟོང་ཉིད་རྟོགས་པ་བྱུང་མེད། གསུངས་ཏེ་བཞད།

བྱང་སེམས་རྟག་ཏུ་ངུའི་རྣམ་ཐར་ནང་ཁོང་གིས་སངས་རྒྱས་མང་པོའི་ཞལ་གཟིགས་པའི་སྐབས་དེ་དག་གིས་ཁྱོད་ཀྱི་ལས་འབྲེལ་ཡོད་པ་བྱང་སེམས་ཆོས་འཕགས་ཡིན་པས་དེའི་དྲུང་དུ་བཅར་ཏེ་ཆོས་གསན་དགོས་ཞེས་གསུངས་ཡོད། འདིས་རང་དང་ཐུན་མོང་མིན་པའི་ལས་འབྲེལ་ཡོད་པ་ཞིག་ལ་བརྟེན་རྒྱུ་གལ་ཆེན་པོ་ཡིན་པ་གསལ་པོར་བསྟན་ཡོད། དེ་མིན་སངས་རྒྱས་མང་པོ་ཞལ་གཟིགས་པ་དེ་དག་གིས་བྱིན་རླབས་གནང་བས་འགྲིག་མོད་ཀྱང་དེ་ལྟར་བྱུང་མེད། དེ་དང་མཚུངས་པར་རྗེ་རིན་པོ་ཆེར་ཡང་རྗེ་བཙུན་འཇམ་པའི་དབྱངས་ཀྱིས་ཐད་ཀར་བྱིན་རླབས་སྩལ་ཏེ་སྟོང་ཉིད་རྟོགས་པ་དེ་འདྲ་མིན་པར་དཔེ་ཆར་ལྟོས་ཞེས་གསུངས།

དབུ་མའི་ལྟ་བ་མཐར་ཐུག་པ་ཐུགས་ལ་འཁྲུངས་པ།

རྗེ་རིན་པོ་ཆེ་གནས་མཆོག་གསང་ཕུ་དང་དགའ་གདོང་སོགས་སུ་དཔེ་ཁྲིད་ཤུགས་ཆེ་བསྐྱོན་ཏེ་བཞུགས་པའི་སྐབས་ཤིག་རྗེ་བཙུན་འཇམ་པའི་དབྱངས་ཀྱིས་ཚོགས་བསགས་སྒྲིབ་སྦྱོང་བྱེད་དགོས་པས་བྱ་བྲལ་ལ་ཐེགས་ཤིག་ཅེས་གསུངས། སྐབས་དེར་རྗེ་རིན་པོ་ཆེའི་སློབ་མའི་གྲས་ཀྱི་མང་པོ་ཞིག་གིས་འདིར་རྗེ་རིན་པོ་ཆེས་འཆད་ཉན་མཛད་འཕྲིན་གྱིས་བསྟན་པའི་ཞབས་འདེགས་རླབས་པོ་ཆེ་སྒྲུབ་བཞིན་ཡོད་པས་དེ་དག་བསྐྱུར་ཏེ་བྱ་བྲལ་ལ་ཕེབས་ན་བསྟན་པའི་གེགས་སམ་བར་ཆད་དུ་མི་འགྱུར་རམ་ཞེས་ཞུས་པར། རྗེ་བཙུན་འཇམ་པའི་དབྱངས་ཀྱིས། བསྟན་པ་ལ་ཕན་མིན་ངས་ཤེས་ཞེས་གསུངས་ཡོད། གང་ལྟར་བྱ་བྲལ་ལ་ཕེབས་ན་མ་གཏོགས་ལེགས་པོ་མི་འོང་བར་གསུངས་ཏེ་མཐར་རྗེ་རིན་པོ་ཆེ་ལྷོ་ཁར་བྱ་བྲལ་ལ་ཕེབས་ཤིང་། དེ་ནས་འོལ་ཁ་ལྷ་སྡིངས་སུ་བསག་སྦྱང་གནང་གིན་གཞུང་ཆེན་མོ་གཟིགས་ཏེ་བཞུགས་པའི་སྐབས་ཤིག་མཚན་ལམ་དུ། རྒྱལ་སྲས་ཀླུ་སྒྲུབ་ཡབ་སྲས་གཙོ་འཁོར་ལྔ། །ཟབ་མོ་རྟེན་འབྱུང་གཏམ་གྱི་བགྲོ་བ་མཛད། །དེ་ཡི་ནང་ནས་དཔལ་ལྡན་སངས་རྒྱས་བསྐྱངས། །རྒྱ་དཔེས་བྱིན་བརླབས་འཕགས་པའི་དགོངས་པ་འཁྲུངས། །དཔལ་ལྡན་བླ་མའི་ཞབས་ལ་གསོལ་བ་འདེབས། །ཞེས་འབྲས་སྤུངས་ཕྱག་འདེབས་པ་པོ་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་གྱིས་མཛད་པའི་གསང་བའི་རྣམ་ཐར་ནང་ཇི་སྐད་གསུངས་པ་བཞིན། འཕགས་པ་ཀླུ་སྒྲུབ་ཡབ་སྲས་གཙོ་འཁོར་ལྔ་མཇལ་ཞིང་། དེའི་ནང་ནས་དཔལ་ལྡན་སངས་རྒྱས་བསྐྱངས་ཡིན་རྒྱུ་བའི་པཎྜིཏ་ཞིག་གིས་བུདྡྷ་པཱ་ལི་ཏ་རྗེ་རིན་པོ་ཆེའི་དབུ་ཐོག་ཏུ་བཞག་པའི་མཚན་ལམ་མམ་ཞལ་གཟིགས་བྱུང་། རྒྱུན་དུ་བུདྡྷ་པཱ་ལི་ཏའི་གཞུང་གཟིགས་མུས་ལྟར་དེའི་ཕྱི་ཉིན་བུདྡྷ་པཱ་ལི་ཏའི་གཞུང་དམིགས་བསལ་གྱིས་གཟིགས་པ་ལས། རྩ་ཤེ་རབ་བྱེད་བཅོ་བརྒྱད་པའི། གལ་ཏེ་ཕུང་པོ་བདག་ཡིན་ན། །སྐྱེ་དང་འཇིག་པ་ཅན་དུ་འགྱུར། །གལ་ཏེ་ཕུང་པོ་རྣམས་ལས་གཞན། །ཕུང་པོའི་མཚན་ཉིད་མེད་པར་འགྱུར། །ཞེས་པའི་འགྲེལ་པའི་མཚམས་དེར་དབུ་མའི་ལྟ་བ་མཐར་ཐུག་པ་ཐུགས་ལ་འཁྲུངས་པའམ་ལྟ་བའི་དཔྱད་པ་ཡོངས་སུ་རྫོགས་པར་མཛད་དེ་སྟོན་པ་བཀའ་དྲིན་ཅན་ལ་དམིགས་བསལ་དད་པ་འཁྲུངས་ནས་རྟེན་འབྲེལ་བསྟོད་པ་བརྩམས་པར་མཛད།

རྟེན་འབྲེལ་བསྟོད་པའི་མཇུག་གི་ཚིག །དོན་བཞིན་གཟིགས་ནས་ལེགས་གསུངས་པ། །ཁྱོད་ཀྱི་རྗེས་སུ་སློབ་པ་ལ། །རྒུད་པ་ཐམས་ཅད་རིང་དུ་གྱུར། །ཉེས་ཀུན་རྩ་བ་ལྡོག་ཕྱིར་རོ། །ཁྱོད་ཀྱི་བསྟན་ལས་ཕྱིར་ཕྱོགས་པས། །ཡུན་རིང་ངལ་བ་བསྟེན་བྱས་ཀྱང་། །ཕྱི་ཕྱིར་སྐྱོན་རྣམས་བོས་པ་བཞིན། །བདག་ཏུ་ལྟ་བ་བརྟན་ཕྱིར་རོ། །ཨེ་མའོ་མཁས་པས་འདི་གཉིས་ཀྱི། །ཁྱད་པར་ཁོང་དུ་ཆུད་གྱུར་པ། །དེ་ཚེ་རྐང་གི་ཁོང་ནས་ནི། །ཁྱོད་ལ་ཅི་ཕྱིར་གུས་མི་འགྱུར། །ཁྱོད་གསུང་དུ་མ་ཅི་ཞིག་སྨོས། །ཆ་ཤས་རེ་ཡི་དོན་ཙམ་ལའང་། །འོལ་སྤྱི་ཙམ་གྱི་ངེས་རྙེད་པ། །དེ་ལའང་མཆོག་གི་བདེ་བ་སྟེར། །ཞེས་སོགས་དང་། ཕས་རྒོལ་མཐའ་དག་འཇོམས་པ་དང་། །ལྟག་འོག་འགལ་འདུས་སྟོང་པ་དང་། །སྐྱེ་རྒུའི་དོན་གཉིས་སྟེར་བྱེད་པ། །ལུགས་འདིར་ཁོ་བོ་སྤྲོ་བ་འཕེལ། །འདི་ཡི་ཕྱིར་དུ་ཁྱོད་ཀྱིས་ནི། །ལ་ལར་སྐུ་དང་གཞན་དུ་སྲོག །སྡུག་པའི་གཉེན་དང་ལོངས་སྤྱོད་ཚོགས། །གྲངས་མེད་བསྐལ་པར་ཡང་ཡང་བཏང་། །ཞེས་དཀའ་སྤྱད་ཧ་ཅང་ཆེན་པོ་མཛད་པར་གསུངས་ཤིང་། ཡང་། དེ་ཚེ་རང་གཞན་སྡེ་པ་ཡི། །གཞུང་མང་དག་ལ་སྦྱངས་པ་ན། །ཕྱི་ཕྱིར་ཐེ་ཚོམ་དྲ་བ་ཡིས། །བདག་གི་ཡིད་ནི་ཀུན་ཏུ་གདུངས། །ཞེས་བཅོམ་ལྡན་འདས་ཀྱི་བཀའ་ལ་མཁས་པའི་དབང་པོ་ཀླུ་སྒྲུབ་ཡབ་སྲས་ལ་སོགས་པའི་གཞུང་ལ་བརྟེན་ནས་ཟབ་མོ་དབུ་མའི་ལྟ་བར་དོན་གཉེར་ཅན་མང་པོས་དགོངས་པ་འགྲེལ་ཚུལ་མང་དག་ཅིག་འོང་བཞིན་འདུག་ཅེས་གསུངས་ཤིང་། དེ་ནས། འདི་ལའང་ཁྱོད་གསུང་བསམས་པ་ན། །མཚན་དཔེའི་དཔལ་གྱིས་རབ་ཏུ་འབར། །འོད་ཀྱི་དྲ་བས་ཡོངས་བསྐོར་བའི། །སྟོན་པ་དེ་ཡི་ཚངས་དབྱངས་ཀྱིས། །འདི་ནི་འདི་ལྟར་གསུངས་སྙམ་དུ། །ཡིད་ལ་ཐུབ་པའི་གཟུགས་བརྙན་ནི། །ཤར་བ་ཙམ་ཡང་ཚ་བ་ཡིས། །གདུངས་ལ་ཟླ་ཟེར་བཞིན་དུ་སྨན། །དེ་ལྟར་རྨད་དུ་བྱུང་བ་ཡི། །ལུགས་བཟང་དེ་ཡང་མི་མཁས་པའི། །སྐྱེ་བོས་བལ་པ་ཛ་བཞིན་དུ། །རྣམ་པ་ཀུན་ཏུ་འཛིངས་པར་བྱས། །ཞེས་སོགས་དང་། དེ་དག་གི་གཤམ་དུ། ཀླུ་སྒྲུབ་གཞུང་ལུགས་ཀུན་དའི་ཚལ། །
དྲི་མེད་མཁྱེན་པའི་དཀྱིལ་འཁོར་རྒྱས། །གསུང་རབ་མཁའ་ལ་ཐོགས་མེད་རྒྱུ། །མཐར་འཛིན་སྙིང་གི་མུན་པ་སེལ། །ལོག་སྨྲའི་རྒྱུ་སྐར་ཟིལ་གནོན་པ། །དཔལ་ལྡན་ཟླ་བའི་ལེགས་བཤད་ཀྱི། །འོད་དཀར་ཕྲེང་བས་གསལ་བྱས་པ། །བླ་མའི་དྲིན་གྱིས་མཐོང་བའི་ཚེ། །བདག་གི་ཡིད་ཀྱི་ངལ་གསོ་ཐོབ། །ཅེས་སོགས་གསུངས་པའི་ཚིག་རྣམས་ནུས་པ་ཧ་ཅང་ཆེན་པོ་ཡིན།

དེ་ལྟར་རྗེ་རིན་པོ་ཆེས་དབུ་མའི་ལྟ་བ་མཐར་ཐུག་པ་ཐུགས་ལ་འཁྲུངས་ཤིང་། དབུ་མའི་ལྟ་བ་མཐར་ཐུག་ཅེས་པ་རྟེན་ཅིང་འབྲེལ་བར་འབྱུང་བ་རྒྱུ་མཚན་དུ་བྱས་ཏེ་ངོ་བོ་ཉིད་ཀྱིས་གྲུབ་པས་སྟོང་པར་གསུངས་པ་འདི་ཡིན་ལ། འདི་ལ་ངེས་པ་ཐོབ་པའི་ཚེ་མཐའ་གཉིས་སེལ་བའི་དབུ་མའི་ལམ་བློར་ཤིན་ཏུ་འཇོག་བདེ་བ་ཞིག་འོང་བ་ཡིན། དེ་ཡང་། སྣང་བ་རྟེན་འབྲེལ་མི་བསླུ་བའི་ཚུལ་འཇོག་པའི་ཚེ་སྟོང་པ་ཁས་ལེན་བྲལ་བའི་གོ་བ་ཇི་བཞིན་འཇོག་མི་ཤེས་པ་དང་། སྟོང་པ་ཁས་ལེན་བྲལ་བའི་ཚུལ་འཇོག་པའི་ཚེ་སྣང་བ་རྟེན་འབྲེལ་མི་བསླུ་བའི་ཚུལ་འཇོག་མི་ཤེས་པ་སྟེ། སྣང་སྟོང་གཉིས་འཐག་མཁན་གྱི་རྐང་པའི་འདེགས་འཇོག་ལྟར་རེས་འཇོག་ཏུ་སོང་བ་མིན་པར་རྟེན་འབྱུང་སྟོང་པའི་དོན་དུ་སོང་སྟེ་མཐའ་གཉིས་བདེ་བླག་ཏུ་སེལ་བའི་ནུས་པ་ལྡན་པ་ཞིག་འོང་བར་གསུངས།

དེ་ནས་རྗེ་རིན་པོ་ཆེས་ལམ་སྒྲོན་གྱི་འགྲེལ་པར་ལམ་རིམ་ཆེན་མོ་དང་། དེའི་དོན་ཅུང་ཟད་བསྡུས་པའི་ཚུལ་དུ་ལམ་རིམ་འབྲིང་པོ། དེ་ནས་ལམ་རིམ་ཆུང་ངུའམ་ལམ་རིམ་བསྡུས་དོན་ཏེ་ལམ་རིམ་ཆེ་འབྲིང་ཆུང་གསུམ་མཛད། དབུ་མའི་ལྟ་བའི་སྐོར་དྲང་ངེས་ལེགས་བཤད་སྙིང་པོ་མཛད་ཅིང་འདིའི་དབུར་སེམས་ཙམ་པའི་ལྟ་གྲུབ་ཀྱི་སྐོར་དང་། མཇུག་ཏུ་ལེགས་ལྡན་དང་ཞི་འཚོའི་བཞེད་པ་སྟེ་དབུ་མ་རང་རྒྱུད་པའི་ལྟ་གྲུབ་ཀྱི་སྐོར་གསུངས་པའི་མཐར་དཔལ་ལྡན་ཟླ་བའི་ལུགས་ཀྱི་ཐལ་འགྱུར་བའི་ཐུན་མོང་མིན་པའི་བཞེད་པའི་སྐོར་གསུངས་ཏེ་ངོ་མཚར་སྐྱེ་དགོས་པ་ཞིག་ཡོད། དེའི་མཇུག་ཏུ་རྩ་ཤེའི་ཊཱིཀ་ཆེན་དང་དགོངས་པ་རབ་གསལ། ལམ་རིམ་ཆུང་ངུ་བཅས་མཛད་པ་ཡིན།

རང་རེས་དམིགས་བརྩེ་མ་འདོན་པའི་སྐབས། གངས་ཅན་མཁས་པའི་གཙུག་རྒྱན་ཙོང་ཁ་པ། །ཞེས་འདོན་བཞིན་པ་ལྟར་ཁོང་མཁས་པའི་གཙུག་རྒྱན་ཡིན་མིན་ཁོང་གིས་མཛད་པའི་གསུང་འབུམ་པོད་བཅོ་བརྒྱད་དེ་ལེགས་པར་བལྟས་ན་ཤེས་ལ། ཚིག་གི་བཤད་ཡམ་མམ་སྤྲོས་པ་ཆེན་པོ་མེད་ཀྱང་གཞུང་གི་བརྗོད་དོན་སྙིང་པོ་རྣམས་ཚུར་བསྡུས་ཤིང་། དེ་དག་ཀྱང་གཞུང་མང་པོ་གུང་བསྒྲིགས་ཏེ་བསྟན་པ་དངོས་གནས་གཞན་དང་མི་འདྲ་བ་ཞིག་ཡོད།

རྗེ་རིན་པོ་ཆེས་རང་གི་དངོས་སློབ་ཀྱི་གྲས་ཚ་ཁོ་དབོན་པོ་ངག་དབང་གྲགས་པར། ཁྱེད་ཀྱིས་བསྟན་པ་དང་འགྲོ་བའི་དོན་བྱ་ཡུལ་དེ་བོད་ཀྱི་ཤར་ཕྱོགས་རྒྱལ་མོ་རོང་དུ་ལེགས་པ་འདུག་ཅེས་བཀའ་གནང་བ་ལྟར། ཁོང་རྒྱལ་རོང་དུ་ཕེབས་ཏེ་ཡུལ་དེར་སངས་རྒྱས་ཀྱི་བསྟན་པ་སྤྱི་དང་ཡང་སྒོས་འཇམ་མགོན་བླ་མའི་བསྟན་པར་བཤད་སྒྲུབ་གཉིས་ཀྱི་སྒོ་ནས་ཞགས་འདེགས་ཞུས་ཤིང་། སྐབས་དེ་དུས་དེང་སང་ལྟར་རླངས་འཁོར་མེད་པས་དབུས་གཙང་དེ་ཤར་རྒྱལ་རོང་ནས་ས་ཐག་ཧ་ཅང་རིང་པོར་བརྟེན་འཕྲིན་ཡིག་གི་ལམ་ནས་རྗེ་རིན་པོ་ཆེར་གདམས་ངག་ཅིག་གནང་རྒྱུའི་གསོལ་འདེབས་སྐུལ་མ་ཞུས་པ་ལྟར། རྗེ་རིན་པོ་ཆེས་ལམ་གཙོའི་གཞུང་འདི་མཛད་པ་ཡིན།

རྗེ་རིན་པོ་ཆེའི་གསུང་ཐོར་བུའི་ནང་ཚ་ཁོ་དབོན་པོ་ངག་དབང་གྲགས་པར་ཕྱག་བྲིས་གནང་བ་ཞིག་ཏུ། ཁོ་བོས་སྨྲས་པའི་རྗེས་སུ་ཞུགས་ཤིག་དང་། །ཚེ་རབས་ཀུན་ཏུ་སྤྱོད་དང་སྨོན་ལམ་ཀུན། །མཚུངས་པར་སྤྱད་དེ་ནམ་ཞིག་སངས་རྒྱས་ཚེ། །
བདུད་རྩིའི་བགོ་བཤའ་ཐོག་མར་སྦྱིན་པར་བྱ། །ཞེས་རྗེ་རིན་པོ་ཆེ་རང་ཉིད་མངོན་པར་རྫོགས་པར་སངས་རྒྱས་པའི་ཚེ་འཁོར་གྱི་ཐོག་མར་རྗེས་སུ་གཟུང་རྒྱུ་ཡིན་ཞེས་གསུངས་ཏེ། ཐུན་མོང་མིན་པའི་འབྲེལ་བ་ཡོད་པ་ཞིག་ཡིན། མདོར་ན། ལམ་གཙོའི་གཞུང་འདིས་ངེས་འབྱུང་། བྱང་སེམས། ཡང་དག་པའི་ལྟ་བ་གསུམ་གསུངས་པ་སྟེ་ལམ་གཙོའི་བྱུང་རིམ་དེ་འདྲ་ཞིག་ཡིན།

བསྟེན་བྱ་དགེ་བའི་བཤེས་གཉེན་གྱི་མཚན་ཉིད།

ལམ་གྱི་གཙོ་བོ་རྣམ་པ་གསུམ་བཞུགས་སོ། །

རྗེ་བཙུན་བླ་མ་རྣམས་ལ་ཕྱག་འཚལ་ལོ། །

ཞེས་པ་མཆོད་བརྗོད་དང་། ལམ་རིམ་ལྟར་ན་གཞུང་འདིས་བཤེས་གཉེན་བསྟེན་ཚུལ་བསྟན། རྗེ་རིན་པོ་ཆེས་ལམ་གྱི་རྩ་བ་བཤེས་གཉེན་བསྟེན་པའི་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་ཞེས་ས་བཅད་ལོགས་སུ་ཕྱེ་སྟེ་བཤེས་གཉེན་བསྟེན་ཚུལ་འདི་ལམ་གྱི་རྩ་བར་གསུངས་ཡོད། དགེ་བའི་བཤེས་གཉེན་ལམ་གྱི་རྩ་བར་གསུངས་པ་ལྟར་བཤེས་གཉེན་དེ་ཡང་མཚན་ཉིད་ཚང་བ་ཞིག་དགོས་པས། རྗེ་རིན་པོ་ཆེས་ལམ་རིམ་ཆེན་མོའི་ནང་། བསྟེན་བྱ་དགེ་བའི་བཤེས་གཉེན་གྱི་མཚན་ཉིད། སྟེན་བྱེད་སློབ་མའི་མཚན་ཉིད། དེས་དེ་ཇི་ལྟར་བསྟེན་པའི་ཚུལ་ཞེས་སོགས་གསུངས། ས་པཎ་གྱིས་ཀྱང་བླ་མ་ཞིག་གིས་བཀའ་ཆོས་གནང་གི་འདུག་ཅེས་ཁྱི་དང་གློ་བ་འཕྲད་པ་ལྟར་བྱེད་མི་རིགས་པར་བརྟག་དཔྱད་བྱ་དགོས་པར་གསུངས་ཡོད།

རྗེ་རིན་པོ་ཆེའི་ལམ་རིམ་ཆེན་མོར། དེ་ཡང་རང་མ་དུལ་བས་གཞན་འདུལ་བ་གནས་མེད་པར་གསུངས་པས་གཞན་འདུལ་བའི་བླ་མ་དེས་ཐོག་མར་རང་གི་རྒྱུད་བཏུལ་བ་ཞིག་དགོས་སོ། །འོ་ན་ཇི་ལྟར་བཏུལ་བ་ཞིག་དགོས་སྙམ་ན། གང་བྱུང་བྱུང་གི་སྒྲུབ་པ་བྱས་ནས་རྟོགས་པའི་ཡོན་ཏན་དུ་མིང་བཏགས་པ་རེ་རྒྱུད་ལ་ཡོད་པས་མི་ཕན་པས་རྒྱལ་བའི་བསྟན་པ་སྤྱི་དང་མཐུན་པའི་རྒྱུད་འདུལ་ལུགས་ཤིག་དགོས་ཏེ། དེ་ནི་བསླབ་པ་རིན་པོ་ཆེ་གསུམ་དུ་ངེས་པས་དུལ་བ་ལ་སོགས་པ་གསུམ་གསུངས་སོ། །ཞེས་གསུངས་པ་འདི་ཧ་ཅང་ནུས་པ་ཆེན་པོ་འདུག །རང་གི་རྒྱུད་འདུལ་ལུགས་དེ་ཡང་བསྙེན་པ་བཏང་སྟེ་མོ་ཐིག་པོ་ཡོད་པ་ལྟ་བུའམ། ཞབས་བརྟན་བྱས་ཏེ་ཕན་པོ་ཡོད་པ་ལྟ་བུའི་གང་བྱུང་བྱུང་གི་སྒྲུབ་པ་བྱས་ནས་རྟོགས་པའི་ཡོན་ཏན་དུ་མིང་བཏགས་པ་རེ་ཡོད་པས་མི་ཕན་པར་རྒྱལ་བའི་བསྟན་པ་སྤྱི་དང་མཐུན་པའི་རྒྱུད་འདུལ་ལུགས་ཤིག་དགོས་པར་གསུངས་ཤིང་། རྒྱལ་བའི་བསྟན་པ་སྤྱི་དང་མཐུན་པའི་རྒྱུད་འདུལ་ལུགས་ཀྱང་བསླབ་པ་གསུམ་གྱི་ཉམས་ལེན་ལ་བརྟེན་ནས་རྒྱུད་དུལ་བ་ཞིག་དགོས་པ་དང་དེའི་སྒྲུབ་བྱེད་དུ་མདོ་སྡེ་རྒྱན་གྱི། བཤེས་གཉེན་དུལ་བ་ཞི་བ་ཉེར་ཞི་བ། །ཞེས་པའི་ལུང་དྲངས་པར་མཛད། གཞུང་འདིས་བསླབ་པ་གསུམ་གྱི་ཡོན་ཏན་བསྟན་ཏེ། བཤེས་གཉེན་དུལ་བ་ཞེས་པས་ཚུལ་ཁྲིམས་ཀྱི་བསླབ་པ་དང་། ཞི་བ་ཞེས་པས་ཏིང་ངེ་འཛིན་གྱི་བསླབ་པ། ཉེར་ཞི་བ་ཞེས་པས་ཤེས་རབ་ཀྱི་བསླབ་པ་བཅས་བསྟན་པ་ཡིན།

བླ་མ་དེ་ཡང་བསླབ་པ་གསུམ་གྱི་ཉམས་ལེན་ལ་བརྟེན་ནས་རྒྱུད་དུལ་བ་ཞིག་དགོས་ཤིང་། རང་རྒྱུད་དུལ་བ་ཙམ་གྱིས་ཀྱང་མི་ཕན་པར་སློབ་མ་ལས་ཡོན་ཏན་ལྷག་པ་ཞིག་དགོས་པར་གསུངས། སློབ་གྲྭའི་དགེ་རྒན་ཞིག་ལ་མཚོན་ནའང་སློབ་མ་ལས་ཡོན་ཏན་ལྷག་པ་ཞིག་དགོས་པ་རེད། དེ་བཞིན་དུ་བརྩོན་པ་དང་བཅས་པ། ལུང་གིས་ཕྱུག་པ། དེ་ཉིད་རབ་ཏུ་རྟོགས་པ། སྨྲ་མཁས་པ། བརྩེ་བའི་བདག་ཉིད་ཅན། སྐྱོ་བ་སྤངས་པ་སྟེ་ཆོས་བཅུ་ལྡན་ཞིག་དགོས་པར་གསུངས། གཞུང་འདི་མདོ་སྡེ་རྒྱན་གྱི་ཡིན་ཞིང་། མདོ་སྡེ་རྒྱན་སེམས་ཙམ་པའི་གཞུང་ཡིན་པས་བསླབ་པ་གསུམ་གྱི་ཤེས་རབ་དེ་གང་ཟག་གི་བདག་མེད་རྟོགས་པའི་ཤེས་རབ་ལ་སྦྱར་དགོས་ཤིང་། དེ་ཉིད་རབ་ཏུ་རྟོགས་པ་ཞེས་པ་ཆོས་ཀྱི་བདག་མེད་ལ་སྦྱར་དགོས་པ་ཡིན།

མདོར་ན། བཤེས་གཉེན་མཚན་ཉིད་ཚང་བ་ཞིག་དགོས་པ་ཤིན་ཏུ་གལ་ཆེན་པོ་ཡིན་པས། བླ་མ་བསྟེན་པར་འདོད་པ་རྣམས་ཀྱིས་བཤེས་གཉེན་ལ་མཚན་ཉིད་ཅི་འདྲ་ཚང་དགོས་མིན་ཤེས་པར་བྱས་ཏེ་མཚན་ཉིད་ཚང་བའི་བཤེས་གཉེན་བསྟེན་དགོས་པར་གསུངས། དེ་བཞིན་དུ་སློབ་མ་བསྟེན་པར་འདོད་པ་རྣམས་ཀྱིས་ཀྱང་ཐོག་མར་རང་རྒྱུད་ལ་ཆོས་བཅུ་པོ་དེ་དག་ཚང་བར་བྱས་ཏེ་སློབ་མ་ལ་ཕན་ཐོགས་བྱེད་དགོས་པ་གལ་ཆེ། བཅོམ་ལྡན་འདས་ཀྱིས། གཞན་རྒྱུད་འདུལ་བའི་ཐབས་སུ་སྙན་པར་སྨྲ་བ། མཁོ་བ་སྦྱིན་པ། དོན་སྤྱོད་པ། དོན་མཐུན་པ་སྟེ་བསྡུ་བ་རྣམ་པ་བཞི་གསུངས། དོན་སྤྱོད་པ་ཞེས་གཞན་ལ་ཡང་རྒྱལ་བའི་དགོངས་པ་དང་མཐུན་པའི་ལམ་བསྟན། དོན་མཐུན་པ་ཞེས་གཞན་ལ་བཤད་རྒྱུ་དེ་རང་གིས་ཀྱང་ཉམས་སུ་ལེན་པ་ཞིག་ངེས་པར་དགོས་པར་གསུངས།

རྗེ་བཙུན་བླ་མ་ཞེས་པའི་ཚིག་གསུམ་ལས། ཚེ་འདི་སྣང་གི་གཞན་དབང་དུ་བཏང་སྟེ་ཚེ་འདིའི་ལྟོ་གོས་གཏམ་གསུམ་དོན་དུ་གཉེར་བ་མིན་པར་གཙོ་བོ་ནམ་ཞག་གཏན་གྱི་འདུན་མ་སྒྲུབ་པའི་དགོངས་པ་དང་ལྡན་པས། ཚེ་འདི་དོན་གཉེར་གྱི་སྐྱེ་བོ་ཕལ་པ་རྣམས་ལ་ལྟོས་ན་རྗེ་བོ་ལྟ་བུ་ཡིན་ཕྱིར་རྗེ་ཞེས་བརྗོད་ཅིང་། དེ་ནས་སྡུག་བསྔལ་གྱི་སྡུག་བསྔལ་ཙམ་དུ་མ་ཟད་འགྱུར་བའི་སྡུག་བསྔལ་སྲིད་པའི་ཕུན་ཚོགས་མཐའ་དག་གམ་འཁོར་བ་མཐའ་དག་སྡུག་བསྔལ་བའི་རང་བཞིན་དུ་མཐོང་ནས་འགོག་བདེན་མངོན་དུ་བྱ་འདོད་ཀྱི་བསམ་པ་དང་ལྡན་པ་སྟེ། སེམས་སྲིད་པའི་ཕུན་ཚོགས་ལ་ཡིད་སྨོན་པ་ལས་ཚུར་ཡོངས་སུ་བསྡུས་ཏེ་ཐར་པ་དོན་གཉེར་གྱི་བློ་བཅོས་མ་མིན་པ་རྒྱུད་ལ་ལྡན་པའི་ཆ་ནས་བཙུན་ཞེས་བརྗོད། དེ་ནས་བདག་པས་གཞན་གཅེས་པའི་བྱང་ཆུབ་ཀྱི་སེམས་ནི་མདོ་སྡེ་རྒྱན་ལས། ཐེག་པ་ཆེན་པོའི་ཆེ་བའི་ཡོན་ཏན་གསུང་བའི་ཚེ་བསམ་པ་རྒྱ་ཆེ་བ་དང་། སྤྱོད་པ་རྒྱ་ཆེ་བ་སོགས་གསུངས་པ་ལྟར་ཤིན་ཏུ་ཁྱད་པར་དུ་འཕགས་པ་ཡིན་པས་བྱང་ཆུབ་ཀྱི་སེམས་དང་ལྡན་པའི་ཆ་ནས་བླ་མ་ཞེས་བརྗོད། དེ་ལྟ་བུའི་མཚན་ཉིད་ཚང་བའི་ཟབ་རྒྱས་ཀྱི་བླ་མ་རྣམས་ལ་ཕྱག་འཚལ་ལོ་ཞེས་གསུངས།

རྒྱལ་བའི་གསུང་རབ་ཀུན་གྱི་སྙིང་པོའི་དོན། །

རྒྱལ་སྲས་དམ་པ་རྣམས་ཀྱིས་བསྔགས་པའི་ལམ། །

སྐལ་ལྡན་ཐར་འདོད་རྣམས་ཀྱི་འཇུག་ངོགས་དེ། །

ཇི་ལྟར་ནུས་བཞིན་བདག་གིས་བཤད་པར་བྱ། །

ཞེས་པས་རྩོམ་པར་དམ་བཅའ་བ་བསྟན་ཅིང་། འདིའི་རྐང་པ་དང་པོ། རྒྱལ་བའི་གསུང་རབ་ཀུན་གྱི་སྙིང་པོའི་དོན། །ཞེས་པས་ངེས་འབྱུང་བསྟན། ཁ་སེང་ཞུས་པ་ལྟར་བཅོམ་ལྡན་འདས་ཀྱིས་བདེན་བཞིའི་ཆོས་འཁོར་གསུངས་ཏེ་བསྒྲུབ་བྱའི་གཙོ་བོ་ཐར་པ་ཡིན་པར་གསུངས་པས། རྒྱལ་བའི་གསུང་རབ་ཀུན་གྱི་སྙིང་པོའི་དོན། །ཞེས་པས་ངེས་འབྱུང་དང་། རྒྱལ་སྲས་དམ་པ་རྣམས་ཀྱིས་བསྔགས་པའི་ལམ། །ཞེས་པས་བྱང་ཆུབ་ཀྱི་སེམས་དང་། སྐལ་ལྡན་ཐར་འདོད་རྣམས་ཀྱི་འཇུག་ངོགས་དེ། །ཞེས་པས་ཡང་དག་པའི་ལྟ་བ་སྟེ་དེ་གསུམ་པོ། ཇི་ལྟར་ནུས་བཞིན་བདག་གིས་བཤད་པར་བྱ། །ཞེས་གསུངས་ཏེ། འདིའི་ནུས་བཞིན་ཞེས་པ་ཚིག་ཉུང་ངུ་ཞིག་གི་ནང་ཇི་ལྟར་ནུས་པ་བཞིན་དུ་བཤད་པར་བྱ་ཞེས་པར་གོ་ཞིང་། ཁེངས་སྐྱུང་གི་དོན་ལ་ཡང་འགྲེལ་ཆོག་པ་ཡིན། དེ་ནས་སྣོད་ལྡན་ཉན་པར་བསྐུལ་བ་ནི།

གང་དག་སྲིད་པའི་བདེ་ལ་མ་ཆགས་ཤིང་། །

དལ་འབྱོར་དོན་ཡོད་བྱ་ཕྱིར་བརྩོན་པ་ཡིས། །

རྒྱལ་བ་དགྱེས་པའི་ལམ་ལ་ཡིད་རྟོན་པའི། །

སྐལ་ལྡན་དེ་དག་དང་བའི་ཡིད་ཀྱིས་ཉོན། །

ཅེས་གསུངས་པ་ལྟར་རྐང་པ་དང་པོས་ངེས་འབྱུང་དང་། གཉིས་པས་བྱང་ཆུབ་ཀྱི་སེམས་བསྟན། སྤྱོད་འཇུག་ལས། བསྐལ་པ་དུ་མར་རབ་དགོངས་མཛད་པ་ཡི། །ཐུབ་དབང་རྣམས་ཀྱིས་འདི་ཉིད་ཕན་པར་གཟིགས། །ཞེས་གསུངས་པ་ལྟར་སངས་རྒྱས་ཐམས་ཅད་སེམས་ཅན་གྱི་དོན་དུ་དགོངས་ཏེ་ཐོག་མར་བྱང་ཆུབ་ཀྱི་མཆོག་ཏུ་སེམས་བསྐྱེད་དེ་མངོན་པར་རྫོགས་པར་སངས་རྒྱས་པ་ཤ་སྟག་ཡིན་པས། འགྲོ་བ་རྣམས་ལ་གཅིག་ཏུ་ཕན་པ་དེ་བྱང་ཆུབ་ཀྱི་སེམས་ཁོ་ན་ཡིན་པ་སྤྱོད་འཇུག་གི་བྱང་ཆུབ་སེམས་ཀྱི་ཕན་ཡོན་བསྟན་པའི་ལེའུར་བལྟས་ན་ཤེས་ཐུབ་པ་སྟེ། བྱང་ཆུབ་ཀྱི་སེམས་ཀྱི་ཕན་ཡོན་བསམ་གྱིས་མི་ཁྱབ་པ་ཡོད། དེ་ནས་རྐང་པ་གསུམ་པ། རྒྱལ་བ་དགྱེས་པའི་ལམ་ཞེས་པས་སྟོང་ཉིད་ཀྱི་ལྟ་བ་བསྟན་པ་ཡིན། འདི་སངས་རྒྱས་ཀྱི་ཐུན་མོང་མིན་པའི་ཁྱད་ཆོས་ཡིན།

ཟབ་ཞི་སྤྲོས་བྲལ་ཞེས་སོགས་ཀྱི་མདོའི་བརྗོད་དོན།

ཁ་སེང་ཞུས་པ་ལྟར་སངས་རྒྱས་བཅོམ་ལྡན་འདས་མངོན་པར་རྫོགས་པར་སངས་རྒྱས་མ་ཐག་ཏུ། ཟབ་ཞི་སྤྲོས་བྲལ་འོད་གསལ་འདུས་མ་བྱས། །ཞེས་གསུངས་པ་འདིས་མ་འོངས་པར་བསྐོར་བར་འགྱུར་བའི་ཆོས་འཁོར་རིམ་པ་གསུམ་གྱི་བརྗོད་དོན་ཡོངས་རྫོགས་གསུངས་པར་མཐོང་གི་འདུག །ཟབ་ཞི་ཞེས་པས་འཁོར་ལོ་དང་པོའི་བརྗོད་དོན་འཁོར་འདས་གཉིས་ཀྱི་རྣམ་གཞག་བསྟན་ཅིང་། སྤྲོལ་བྲལ་ཞེས་པས་འཁོར་ལོ་བར་པའི་བརྗོད་དོན་ཆོས་ཐམས་ཅད་རང་བཞིན་གྱིས་སྟོང་པའི་དོན་གསུངས། འོད་གསལ་འདུས་མ་བྱས་ཞེས་པས་འཁོར་ལོ་མཐའ་མའི་བརྗོད་དོན་ཁམས་བདེ་གཤེགས་སྙིང་པོའམ་ཡུལ་ཅན་གྱི་འོད་གསལ་རྩལ་དུ་བཏོན་ཏེ་གསུངས། ཕྱག་ཆེན་དང་རྫོགས་ཆེན་གྱི་ལྟ་བ་གཉིས་པོ་གཙོ་བོ་ཡུལ་ཅན་གྱི་འོད་གསལ་དང་འབྲེལ་ནས་གསུང་བཞིན་ཡོད་ལ། དེ་ཡང་འཁོར་ལོ་བར་པའི་བརྗོད་དོན་རང་བཞིན་སྟོང་པའམ་ཡུལ་གྱི་འོད་གསལ་དང་འབྲེལ་བ་ཡོད་པའི་སྒོ་ནས་ཡུལ་ཅན་གྱི་འོད་གསལ་གྱི་ཟབ་ཁྱད་དང་སྦྲེལ་ཏེ་ཕྱག་ཆེན་དང་རྫོགས་ཆེན་གྱི་རྣམ་གཞག་གསུང་གི་ཡོད།

དགེ་ལྡན་པས་བཞེད་པའི་མདོ་རྐྱང་པའི་དབང་དུ་བྱས་པའི་སྟོང་ཉིད་ཀྱི་ལྟ་བ་དེ་ཅུང་ཟད་མི་འདྲ་ཡང་སྔགས་བླ་མེད་ཀྱི་ཡུལ་ཅན་གྱི་འོད་གསལ་ཁྱད་པར་བའམ་རྫོགས་རིམ་སེམས་དབེན་གྱི་འོད་གསལ་མངོན་དུ་བྱས་ཏེ་སྟོང་ཉིད་ཀྱི་ལྟ་བ་སྒོམ་པ་ལ་ཁྱད་པར་མེད་པ་གཅིག་གྱུར་ཡིན། དེ་ཡང་། པཎ་ཆེན་བློ་བཟང་ཆོས་རྒྱན་གྱིས། ངེས་དོན་ལུང་རིགས་ལ་མཁས་ཤིང་། །ཉམས་མྱོང་ཅན་གྱི་རྣལ་འབྱོར་པས། །དཔྱད་ན་དགོངས་པ་གཅིག་ཏུ་འབབ། །ཅེས་གསུངས་པ་ལྟར་བརྒྱ་ཆ་བརྒྱ་ཐམ་པ་ཐག་བཅད་ནས་བཤད་ཐུབ། མདོར་ན། སངས་རྒྱས་བཅོམ་ལྡན་འདས་ཀྱིས་མ་འོངས་པར་གསུང་བར་འགྱུར་བའི་འཁོར་ལོ་རིམ་པ་གསུམ་གྱི་བརྗོད་དོན་སྙིང་པོ་རྣམས་གཞུང་དེའི་ནང་བསྟན་པར་མཐོང་གི་འདུག །དེ་ལྟ་བུའི་སྟོང་ཉིད་ཀྱི་ལྟ་བའམ་ཟབ་མོའི་ལམ་ལ་མོས་པ་དང་ལྡན་པའི་སྐལ་ལྡན་དེ་དག་དང་བའི་ཡིད་ཀྱིས་ཉོན་ཅེས་གསུངས།

དེ་ནས་ལམ་གྱི་གཙོ་བོ་རྣམ་པ་གསུམ་གསུངས་པའི་ཚེ་དེ་དག་དགོས་པའི་རྒྱུ་མཚན་དང་སྒོམ་པའི་ཚུལ། བསྒོམས་ནས་མྱོང་བ་ཇི་ལྟར་སྐྱེས་པའི་ཚུལ་གསུམ་དང་འབྲེལ་ནས་གསུངས་པ་ལས། དང་པོ་ངེས་འབྱུང་བཤད་པ་ལ།

རྣམ་དག་ངེས་འབྱུང་མེད་པར་སྲིད་མཚོ་ཡི། །

བདེ་འབྲས་དོན་གཉེར་ཞི་བའི་ཐབས་མེད་ལ། །

སྲིད་ལ་བརྐམ་པ་ཡིས་ཀྱང་ལུས་ཅན་རྣམས། །

ཀུན་ནས་འཆིང་ཕྱིར་ཐོག་མར་ངེས་འབྱུང་བཙལ། །

ཞེས་ངེས་འབྱུང་དགོས་པའི་རྒྱུ་མཚན་གསུངས། དེ་ནས་ངེས་འབྱུང་ཇི་ལྟར་སྒོམ་པའི་ཚུལ་ནི།

དལ་འབྱོར་རྙེད་དཀའ་ཚེ་ལ་ལོང་མེད་པ། །

ཡིད་ལ་གོམས་པས་ཚེ་འདིའི་སྣང་ཤས་ལྡོག །

ལས་འབྲས་མི་བསླུ་འཁོར་བའི་སྡུག་བསྔལ་རྣམས། །

ཡང་ཡང་བསམས་ན་ཕྱི་མའི་སྣང་ཤས་ལྡོག །

ཅེས་ཚེ་འདིའི་སྣང་ཤས་ལྡོག་པ་དང་ཕྱི་མའི་སྣང་ཤས་ལྡོག་པ་གཉིས་ཀྱི་སྟེང་ནས་ངེས་འབྱུང་སྒྲུབ་ཚུལ་གསུངས་ཤིང་། སྐྱེས་བུ་ཆུང་འབྲིང་གི་ལམ་གཉིས་མཉམ་དུ་སྦྲེལ་ནས་གསུངས། དེ་ནས་ངེས་འབྱུང་བསྒོམས་ཏེ་མྱོང་བ་ཐོན་པའི་ཚད་ནི།

དེ་ལྟར་གོམས་པས་འཁོར་བའི་ཕུན་ཚོགས་ལ། །

ཡིད་སྨོན་སྐད་ཅིག་ཙམ་ཡང་མི་སྐྱེ་ཞིང་། །

ཉིན་མཚན་ཀུན་ཏུ་ཐར་པ་དོན་གཉེར་བློ། །

བྱུང་ན་དེ་ཚེ་ངེས་འབྱུང་སྐྱེས་པ་ལགས། །

ཞེས་གསུངས། ངོས་ཀྱིས་རྒྱུན་དུ་ངེས་འབྱུང་སྒོམ་ཚུལ་སྟོན་པའི་སྐབས་གཤམ་གྱི། ཤུགས་དྲག་ཆུ་བོ་བཞི་ཡི་རྒྱུན་གྱིས་ཁྱེར། །ཞེས་སོགས་ཀྱི་གཞུང་དེ་དག་ཡར་ལེན་བཞིན་ཡོད། དེ་ཡང་། ཤུགས་དྲག་ཆུ་བོ་བཞི་ཡི་རྒྱུན་གྱིས་ཁྱེར། །ཞེས་པས་སྐྱེ་རྒ་ན་འཆིའི་སྡུག་བསྔལ་དང་། བཟློག་དཀའ་ལས་ཀྱི་འཆིང་བ་དམ་པོས་བསྡམས། །ཞེས་པས་སྲིད་པ་འཁོར་བར་འཕེན་བྱེད་མ་རིག་པས་ཀུན་ལས་བསླངས་པའི་འདུ་བྱེད་ཀྱི་ལས་དང་། བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །ཅེས་པས་ཐོག་མ་མེད་པ་ནས་སྡུག་བསྔལ་མི་འདོད་པ་དང་བདེ་བ་འདོད་པའི་བློ་སེམས་ཅན་ཀུན་ལ་རང་ཆས་སུ་ཡོད་ཀྱང་། བདེ་བའི་རྒྱུ་སྒྲུབ་མི་ཤེས་པ་དང་སྡུག་བསྔལ་གྱི་རྒྱུ་སྤོང་མི་ཤེས་པའི་དབང་གིས་སྡུག་བསྔལ་ལ་བརྒྱུད་མར་འཇུག་པ་འདི་ཡོང་བ་ཡིན། དེ་དག་ཀྱང་མཐར་གཏུགས་ན་ཁ་སེང་བཤད་པ་ལྟར་དབུ་མ་འཇུག་པའི་ནང་། དང་པོར་ང་ཞེས་བདག་ལ་ཞེན་གྱུར་ཞིང་། །བདག་གི་འདི་ཞེས་དངོས་ལ་ཆགས་བསྐྱེད་པ། །ཟོ་ཆུན་འཕྱན་ལྟར་རང་དབང་མེད་པ་ཡི། །འགྲོ་ལ་སྙིང་རྗེར་གྱུར་གང་དེ་ལ་འདུད། །ཅེས་གསུངས་པ་ལྟར་ངར་འཛིན་གྱི་འཇིག་ལྟ་ལ་བརྟེན་ནས་འབྱུང་བ་ཡིན།

དེ་ནས་ང་དེ་མཐའ་གཅིག་ཏུ་དོན་སྟེང་ནས་ཡོད་པར་སྣང་བ་ལྟར་འཛིན་པའི་བློ་ཤུགས་དྲག་པོ་ཡོང་བའི་གཞི་རྩ་གཙོ་བོ་ཆོས་ཀྱི་བདག་འཛིན་ལ་ཐུག་པས། མ་རིག་མུན་པའི་སྨག་ཆེན་ཀུན་ནས་འཐིབས། །ཞེས་གསུངས། ཕུང་སོགས་ཀྱིས་བསྡུས་པའི་ཆོས་རྣམས་ངོ་བོ་ཉིད་ཀྱིས་མ་གྲུབ་པ་དང་། སྣང་ཡང་སྒྱུ་མ་ལྟ་བུའི་ཚུལ་བློར་འཆར་བ་ཞིག་བྱུང་ན་ཕུང་པོ་བློ་ཡུལ་དུ་ཤར་བ་ལ་བརྟེན་ནས་ང་ཞེས་བདག་ཏུ་འཛིན་པའི་བློ་དེ་རང་བཞིན་གྱིས་ཤུགས་ཆུང་དུ་འགྲོ་བ་ཞིག་ཡོང་བ་ཡིན། དེ་ནས། མུ་མེད་སྲིད་པར་སྐྱེ་ཞིང་སྐྱེ་བ་རུ། །སྡུག་བསྔལ་གསུམ་གྱིས་རྒྱུན་ཆད་མེད་པར་མནར། །གནས་སྐབས་འདི་འདྲར་གྱུར་པའི་བདག་ཉིད་ཀྱི། །ངང་ཚུལ་བསམས་ནས་ངེས་འབྱུང་བསྐྱེད་པར་མཛོད། །ཅེས་ངོས་ཀྱིས་ངེས་འབྱུང་གི་སྐབས་འདིར། གནས་སྐབས་འདི་འདྲར་གྱུར་པའི་བདག་ཉིད་ཀྱི། །ཞེས་རང་སྟེང་དུ་སྦྱར་ནས་ཉིན་ལྟར་བསམ་བློ་གཏོང་གིན་ཡོད། རང་སྟེང་དུ་ལས་ཉོན་གྱིས་འཁོར་བར་འཁོར་བའི་ཚུལ་བསམ་པ་ངེས་འབྱུང་དང་། དེ་ཉིད་གཞན་སྟེང་དུ་བསམ་པ་སྙིང་རྗེར་འགྲོ་བ་ཡིན། དེ་ནས།

ངེས་འབྱུང་དེ་ཡང་རྣམ་དག་སེམས་བསྐྱེད་ཀྱིས། །

ཟིན་པ་མེད་ན་བླ་མེད་བྱང་ཆུབ་ཀྱི། །

ཕུན་ཚོགས་བདེ་བའི་རྒྱུ་རུ་མི་འགྱུར་བས། །

བློ་ལྡན་རྣམས་ཀྱིས་བྱང་ཆུབ་སེམས་མཆོག་བསྐྱེད། །

ཅེས་གསུངས། བྱང་ཆུབ་ཀྱི་སེམས་ཀྱི་རྩ་བ་སྙིང་རྗེ་ཆེན་པོ་ཡིན་ཞིང་། དེ་སྐྱེད་ཚུལ་ཇི་ལྟར་ཡིན་ཞེ་ན།

ཤུགས་དྲག་ཆུ་བོ་བཞི་ཡི་རྒྱུན་གྱིས་ཁྱེར། །

བཟློག་དཀའ་ལས་ཀྱི་འཆིང་བ་དམ་པོས་བསྡམས། །

བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །

མ་རིག་མུན་པའི་སྨག་ཆེན་ཀུན་ནས་འཐིབས། །

མུ་མེད་སྲིད་པར་སྐྱེ་ཞིང་སྐྱེ་བ་རུ། །

སྡུག་བསྔལ་གསུམ་གྱིས་རྒྱུན་ཆད་མེད་པར་མནར། །

གནས་སྐབས་འདི་འདྲར་གྱུར་པའི་མ་རྣམས་ཀྱི། །

ངང་ཚུལ་བསམས་ནས་སེམས་མཆོག་བསྐྱེད་པར་མཛོད། །

ཅེས་གསུངས་ཏེ་འདིས་བྱང་ཆུབ་ཀྱི་སེམས་སྒོམ་ཚུལ་བསྟན། བྱང་ཆུབ་ཀྱི་སེམས་སྐྱེས་པའི་ཚད་ནི་ངེས་འབྱུང་གི་བསམ་པ་སྐྱེས་པའི་ཚད་གསུངས་པ་ལས་རིགས་བསྒྲེས་ཏེ་ཤེས་པར་འགྱུར་བས་འདིར་དངོས་སུ་མ་གསུངས། དེ་ནས་སྟོང་ཉིད་ཀྱི་ལྟ་བ་དགོས་པའི་རྒྱུ་མཚན་ནི།

གནས་ལུགས་རྟོགས་པའི་ཤེས་རབ་མི་ལྡན་ན། །

ངེས་འབྱུང་བྱང་ཆུབ་སེམས་ལ་གོམས་བྱས་ཀྱང་། །

སྲིད་པའི་རྩ་བ་གཅོད་པར་མི་ནུས་པས། །

དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །

ཅེས་གསུངས་ཏེ། རྣམ་འགྲེལ་ལས། བྱམས་སོགས་རྨོངས་དང་འགལ་མེད་ཕྱིར། །ཤིན་ཏུ་ཉེས་པ་ཚར་གཅོད་མིན། །ཞེས་གསུངས་པ་ལྟར། བྱམས་པ་དང་སྙིང་རྗེ། ངེས་འབྱུང་གི་བསམ་པ། དེ་བཞིན་དུ་སེམས་བསྐྱེད་ལྟ་བུ་ཡང་བདེན་འཛིན་དང་འཛིན་སྟངས་འགལ་བ་མིན་པས་བདེན་འཛིན་ལ་ཐད་ཀར་གནོད་མི་ནུས་པ་སྟེ། བདེན་འཛིན་གྱི་ཉེས་པ་ཚར་གཅོད་མི་ནུས་པར་གསུངས། བདེན་འཛིན་ཚར་གཅོད་པ་ལ་བདེན་འཛིན་གྱིས་ཇི་ལྟར་བཟུང་བ་ལྟར་གཏན་ནས་མ་གྲུབ་སྙམ་དུ་ཐག་ཆོད་པའི་བློ་སྐྱེ་དགོས་ཤིང་། དེ་ལྟར་སྐྱེས་པའི་ཚེ་བདེན་འཛིན་གྱི་ནུས་པ་ཤུགས་ཇེ་ཆུང་ཇེ་ཆུང་དུ་འགྲོ་བ་ཞིག་ཡོང་བ་ཡིན། དེས་ན་བྱམས་པ་ལ་སོགས་པས་སྲིད་པའི་རྩ་བ་བདེན་འཛིན་གཅོད་པར་མི་ནུས་པས། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་གསུངས་ཏེ། འདི་ཧ་ཅང་གནད་འགག་ཆེན་པོ་ཡིན།

རྟེན་འབྲེལ་རྟོགས་དགོས་པར་གསུངས་པའི་རྒྱུ་མཚན།

འདིར། དེ་ཕྱིར་བདག་མེད་རྟོགས་པའི་ཐབས་ལ་འབད། །ཅེས་གསུངས་ན་གྲུབ་མཐའ་སྨྲ་བ་བཞི་ཀས་ཁས་ལེན་ནུས་ཤིང་དེ་ལྟར་གསུང་བར་མི་བདེ་བ་ཡང་མེད། དེ་བཞིན་དུ། དེ་ཕྱིར་སྟོང་ཉིད་རྟོགས་པའི་ཐབས་ལ་འབད། །ཅེས་གསུངས་ཀྱང་དབུ་སེམས་ཀྱི་གྲུབ་མཐའ་སྨྲ་བ་ཀུན་གྱིས་ཁས་ལེན་ནུས་མོད། འོན་ཀྱང་དེ་ལྟར་མ་གསུངས་པར། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་གསུངས་པས་ཀླུ་སྒྲུབ་ཀྱི་དགོངས་པ་ཐུན་མོང་མིན་པ་བསྟན་པ་ཡིན། མགོན་པོ་ཀླུ་སྒྲུབ་ཀྱི་རྩ་ཤེའི་མཆོད་བརྗོད་དུ། གང་གིས་རྟེན་ཅིང་འབྲེལ་བར་འབྱུང་། །འགག་པ་མེད་པ་སྐྱེ་མེད་པ། །ཆད་པ་མེད་པ་རྟག་མེད་པ། །འོང་བ་མེད་པ་འགྲོ་མེད་པ། །ཐ་དད་དོན་མིན་དོན་གཅིག་མིན། །སྤྲོས་པ་ཉེར་ཞི་ཞི་བསྟན་པ། །རྫོགས་པའི་སངས་རྒྱས་སྨྲ་རྣམས་ཀྱི། །དམ་པ་དེ་ལ་ཕྱག་འཚལ་ལོ། །ཞེས་རྟེན་འབྱུང་གི་ཆོས་རྣམས་མཐའ་བརྒྱད་ཀྱི་སྤྲོས་པ་དང་བྲལ་བའི་ལྟ་བ་སྟོན་མཁན་དེ་སྨྲ་བ་ཟླ་མེད་པ་ཡིན་ཞེས་གསུངས།

རྗེ་རིན་པོ་ཆེ་ཉིད་ཀྱིས་ཀྱང་། གང་ཞིག་གཟིགས་ཤིང་གསུང་བ་ཡི། །མཁྱེན་དང་སྟོན་པ་བླ་ན་མེད། །རྒྱལ་བ་རྟེན་ཅིང་འབྲེལ་བར་འབྱུང་། །གཟིགས་ཤིང་འདོམས་པ་དེ་ལ་འདུད། །ཅེས་ཀླུ་སྒྲུབ་ཀྱི་གཞུང་། བརྟེན་ནས་འབྱུང་བ་གང་ཡིན་པ། །དེ་ནི་སྟོང་པ་ཉིད་དུ་བཤད། །དེ་ནི་བརྟེན་ནས་གདགས་པ་སྟེ། །དེ་ཉིད་དབུ་མའི་ལམ་ཡིན་ནོ། །ཞེས་གསུངས་པའི་དགོངས་པ་གཙོར་འདོན་བྱས་ཏེ་གསུངས་པ་ལྟར། འདིར་ཡང་། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་གསུངས། གློ་བུར་དུ་བལྟས་ན་རྟེན་འབྲེལ་ཞེས་པ་སྣང་ཕྱོགས་ཀྱི་ཆོས་ཡིན་པས་དེས་བདེན་འཛིན་ལ་ཐད་ཀར་མི་གནོད་པས་ཅིའི་ཕྱིར་དེ་རྟོགས་དགོས་པར་གསུངས་སྙམ་དུ་དྲན་པ་འོང་སྲིད། འོན་ཀྱང་རྟེན་འབྲེལ་གྱིས་སྟོང་པ་ལ་ངེས་པ་འདྲེན་པའི་ཚུལ་བློར་འཆར་བའི་ཚེ་རྟེན་འབྲེལ་སྟོང་པའི་དོན་དུ་ཤར་ཏེ་དེས་བདེན་འཛིན་ལ་གནོད་པ་ཡིན་པས། འདིར་རྟེན་འབྲེལ་རྟོགས་པའི་ཐབས་ལ་འབད་དགོས་པར་གསུངས་པ་གནད་འགག་ཤིན་ཏུ་ཆེན་པོ་ཡིན།

གང་ཞིག་འཁོར་འདས་ཆོས་རྣམས་ཐམས་ཅད་ཀྱི། །

རྒྱུ་འབྲས་ནམ་ཡང་སླུ་བ་མེད་མཐོང་ཞིང་། །

དམིགས་པའི་གཏད་སོ་གང་ཡིན་ཀུན་ཞིག་པ། །

དེ་ནི་སངས་རྒྱས་དགྱེས་པའི་ལམ་ལ་ཞུགས། །

ཞེས་གསུངས། རྒན་དངོས་གྲུབ་ཚོགས་གཉིས་ཀྱིས་རྒྱལ་བ་དགྱེས་པའི་རྟོགས་པ་རྙེད་པ་དང་། ལྟ་བའི་དཔྱད་པ་མ་རྫོགས་པའི་གནད། ལྟ་བའི་དཔྱད་པ་རྫོགས་པའི་གནད་བཅས་གནད་འགག་གསུམ་གསུང་གི་ཡོད། ཐོག་མར་རྒྱལ་བ་དགྱེས་པའི་ལམ་ཞེས་པ་འཁོར་འདས་ཀྱི་ཆོས་ཐམས་ཅད་རྟེན་འབྲེལ་བསླུ་བ་མེད་པའི་ངང་ཚུལ་དུ་ངེས་པ་རྙེད་པ་ཞིག་བྱས་ཏེ། དེ་ལྟ་བུའི་འདུས་བྱས་འདུས་མ་བྱས་ཀྱི་རྟེན་འབྲེལ་གྱི་ཆོས་རྣམས་དཔྱད་ན་རྙེད་དུ་མེད་པའི་དམིགས་པའི་གཏད་སོ་ཀུན་ཞིག་པ་སྟེ། དམིགས་གཏད་བྱ་ས་གང་ཡང་མེད་པའི་གོ་བ་ཞིག་སླེབས་པའི་ཚེ་ན་རྒྱལ་བ་དགྱེས་པའི་ལམ་ལ་སོན་པར་གསུངས།

སྣང་བ་རྟེན་འབྲེལ་བསླུ་བ་མེད་པ་དང་། །

སྟོང་པ་ཁས་ལེན་བྲལ་བའི་གོ་བ་གཉིས། །

ཇི་སྲིད་སོ་སོར་སྣང་བ་དེ་སྲིད་དུ། །

ད་དུང་ཐུབ་པའི་དགོངས་པ་རྟོགས་པ་མེད། །

ཅེས་གསུངས་ཏེ་འདིས་ཐུབ་པའི་དགོངས་པ་མ་རྟོགས་པའི་ཚད་བསྟན།

ནམ་ཞིག་རེས་འཇོག་མེད་པར་ཅིག་ཅར་དུ། །

རྟེན་འབྲེལ་མི་སླུར་མཐོང་བ་ཙམ་ཉིད་ནས། །

ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། །

དེ་ཚེ་ལྟ་བའི་དཔྱད་པ་རྫོགས་པ་ལགས། །

ཞེས་གསུངས་པ་གཤམ་གྱི་ཚིགས་བཅད་ཀྱི་དོན་དང་གཅིག་གྱུར་ཡིན། རྒྱུ་འབྲས་རྟེན་འབྲེལ་གྱི་ཆོས་རྣམས་སྣང་ཕྱོགས་ཀྱི་ཆོས་ཡིན་ཞིང་། གཅིག་དང་དུ་མ། ཡུལ་དང་ཡུལ་ཅན། བཟང་དང་ངན། སངས་རྒྱས་དང་སེམས་ཅན་སོགས་སྣང་བ་རྟེན་འབྲེལ་མི་བསླུ་བའི་ཆོས་སྣ་ཚོགས་ཤིག་ཡོད་པ་དེ་དག་ཇི་ལྟར་བློ་ལ་སྣང་བ་ལྟར་ཡོད་མེད་དཔྱད་པའི་ཚེ་གཏན་ནས་རྙེད་དུ་མེད་པས། ལྟ་བའི་གོ་བ་ཅུང་ཟད་ཡོད་པ་ཞིག་ཡིན་ན་དོན་སྟེང་ནས་ཡོད་པར་སྣང་ཡང་དེ་ལྟར་གྲུབ་པ་ཞིག་གཏན་ནས་མེད་སྙམ་དུ་བློར་འཆར་བ་ཞིག་ཡོང་བ་ཡིན། འདིའི་སྐབས་༸རྒྱལ་མཆོག་བསྐལ་བཟང་གི་མགུར་ཞིག་ཏུ་གསལ་བའི་ཚིག །གཉིད་ཀྱིས་མྱོས་པའི་ཤེས་ངོར་རྨི་ལམ་ཡུལ། །སྒྱུ་མས་བསླད་པའི་རྟ་དང་གླང་པོ་སོགས། །སྣང་བ་ཙམ་ལས་གཞི་དེར་དོན་གྱི་ཆོས། །གང་ཡང་མེད་པར་བློ་ཡིས་བཏགས་པ་ཙམ། །དེ་བཞིན་བདག་གཞན་འཁོར་བ་མྱང་འདས་སོགས། །
ཆོས་ཀུན་བློ་དང་མིང་གི་ཐ་སྙད་ཀྱིས། །བཏགས་པ་ཙམ་ལས་གདགས་གཞི་རྣམས་ཀྱི་སྟེང་། །རང་གིས་ཡོད་པ་རྡུལ་ཙམ་མ་མཆིས་སོ། །དེ་ལྟ་ན་ཡང་མ་རིག་གཉིད་མཐུག་གིས། །སྦགས་པའི་སོ་སོ་སྐྱེ་བོའི་ཚོགས་དྲུག་ངོར། །གང་སྣང་གཞི་དེར་དོན་གྱིས་གྲུབ་པ་ཞིག །འཆར་ཚུལ་རང་རེའི་བློ་ངན་འདི་ལ་ལྟོས། །དེ་ལྟར་འཁྲུལ་པའི་བློ་ལ་སྣང་བ་ཡི། །ང་སོགས་ངོས་ནས་གྲུབ་པའི་སྡོད་ལུགས་འདི། །དགག་བྱ་ཕྲ་མོ་ཡིན་པས་བློ་ཡི་ངོར། །ལྷག་མ་མེད་པར་ཁེགས་པ་ཤིན་ཏུ་གཅེས། །ཞེས་གསུངས་པ་ཧ་ཅང་ལེགས་པོ་ཡོད།

རང་རེར་ཆོས་གང་སྣང་ཡང་དོན་གྱི་ངོས་ནས་ཡོད་པར་སྣང་བཞིན་ཡོད་མོད། ཐ་ན་ཚད་རྡུལ་དངོས་ཁམས་རིག་པས་ཀྱང་ཕྱི་རོལ་གྱི་ཆོས་རྣམས་གང་སྣང་གཞི་དེར་དོན་གྱིས་གྲུབ་པ་ཞིག་གཏན་ནས་མི་འདུག་ཅེས་ཐག་གཅོད་ཐུབ་ཀྱི་ཡོད། ནང་ཤེས་པ་ལ་མཚོན་ནའང་ཆ་ཤས་བསལ་ནས་དཔྱད་པའི་ཚེ་གཏན་ནས་རྙེད་རྒྱུ་མེད་པ་ཞིག་ཏུ་འགྱུར་བ་ཡིན་པས། དགག་བྱ་ཕྲ་མོ་ཡིན་པས་བློ་ཡི་ངོར། །ལྷག་མ་མེད་པར་ཁེགས་པ་ཤིན་ཏུ་གཅེས། །ཞེས་གསུངས་པ་ལྟར་དོན་སྟེང་ནས་སྣང་བ་དེ་དགག་དགོས་པ་ཡིན། ཐ་སྙད་དུ་རང་མཚན་ཁས་ལེན་པའི་དབུ་མ་པས་ཐ་སྙད་ཀྱི་སྣང་ཚུལ་དེ་ཐ་སྙད་དུ་གྲུབ་པའི་གྲུབ་ཚད་དུ་བཞག་སྟེ་བློ་ལ་སྣང་བའི་དབང་གིས་བཞག་པ་མིན་པར་ཡུལ་རང་གི་ཐུན་མོང་མིན་པའི་སྡོད་ལུགས་ཀྱི་ངོས་ནས་གྲུབ་པ་དེ་དགག་བྱར་འདོད་པ་ཡིན། འོན་ཀྱང་ཐ་སྙད་དུ་རང་མཚན་ཁས་ལེན་པའི་དབུ་མ་པས་བདེན་འཛིན་གྱི་བློ་གཏད་བྱ་སའི་གཞི་ཞིག་ཁས་ལེན་པས་བློ་གནོད་མེད་ལ་སྣང་བའི་དབང་གིས་བཞག་པ་མིན་པར་ཡུལ་རང་གི་ཐུན་མོང་མིན་པའི་སྡོད་ལུགས་ཀྱི་ངོས་ནས་གྲུབ་པས་སྟོང་པའི་ལྟ་བ་དེས་བདེན་འཛིན་ལ་གནོད་ཐུབ་པ་ཤིན་ཏུ་དཀའ་བ་ཡིན།

ཅིག་ཅར་ཞེས་པའི་གོ་བ།

ནམ་ཞིག་རེས་འཇོག་མེད་པར་ཅིག་ཅར་དུ། །ཞེས་པའི་ཅིག་ཅར་གྱི་གོ་བ་ནི། སྟོང་ཉིད་མཐོང་བའི་རྟོག་པ་དགག་རྟོག་དང་རྟེན་འབྲེལ་མཐོང་བའི་རྟོག་པ་སྒྲུབ་རྟོག་ཡིན་པས་བློ་གཅིག་གིས་སྣང་བ་རྟེན་འབྲེལ་མི་བསླུ་བའི་ཚུལ་དང་སྟོང་པ་གཉིས་ཀ་མཐོང་བའི་དོན་མིན་པར། ངེས་པ་སྟོབས་མཚུངས་སུ་འདྲེན་པའི་དོན་ཡིན་ཏེ། ཇི་ཙམ་གྱིས་སྣང་ཕྱོགས་རྒྱུ་འབྲས་རྟེན་འབྲེལ་གྱི་ཆོས་རྣམས་གཞན་ལ་རག་ལས་པ་དང་གཞན་ལ་ལྟོས་པ། རྟོག་པའི་དབང་གིས་བཞག་ཙམ་ཡིན་པའི་ཚུལ་མཐོང་བ་དེའི་ཚོད་ཀྱིས་དོན་གྱི་ངོས་ནས་གྲུབ་པ་གཏན་ནས་མེད་སྙམ་དུ་སྟོང་ཉིད་ལ་ངེས་པ་འདྲེན་ནུས་པ་དེ་འདྲ་ཞིག་ལ་གོ་བ་ཡིན།

ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། །ཞེས་པར་པཎ་ཆེན་བློ་བཟང་ཆོས་རྒྱན་གྱིས་བདེན་འཛིན་གཤགས་འདེབས་ནང་གསུང་ཚུལ་ཞིག་དང་། ཡང་བོད་ཀྱི་མཁས་པ་གཞན་གྱི་གསུང་ཚུལ་གཞན་ཡང་ཡོད་པ་སྟེ་མདོར་ན། གཞུང་འདིར་ཡ་མཚན་པའི་གོ་བ་ལེན་ལུགས་མི་འདྲ་བ་ཡོད།

གཞན་ཡང་སྣང་བས་ཡོད་མཐའ་སེལ་བ་དང་། །

སྟོང་པས་མེད་མཐའ་སེལ་ཞིང་སྟོང་པ་ཉིད། །

རྒྱུ་དང་འབྲས་བུར་འཆར་བའི་ཚུལ་ཤེས་ན། །

མཐར་འཛིན་ལྟ་བས་འཕྲོག་པར་མི་འགྱུར་རོ། །

ཞེས་གསུངས་ཏེ། སྟོང་པའི་དོན་བརྟེན་ནས་བཏགས་པའི་ཚུལ་ལ་ངེས་པ་ལེགས་པར་རྙེད་པ་ཞིག་བྱུང་ན་སྣང་བས་ཡོད་མཐའ་སེལ་བ་དང་། སྟོང་པས་མེད་མཐའ་སེལ་བའི་གོ་བ་ལེགས་པར་རྙེད་པ་ཞིག་འོང་བ་ཡིན། འདིས་ལྟ་བའི་དཔྱད་པ་རྫོགས་པའི་ཚུལ་བསྟན།

དེ་ལྟར་ལམ་གྱི་གཙོ་བོ་རྣམ་གསུམ་གྱི། །

གནད་རྣམས་རང་གིས་ཇི་བཞིན་རྟོགས་པའི་ཚེ། །

དབེན་པ་བསྟེན་ཏེ་བརྩོན་འགྲུས་སྟོབས་བསྐྱེད་ནས། །

གཏན་གྱི་མདུན་མ་མྱུར་དུ་སྒྲུབས་ཤིག་བུ། །

ཞེས་རྗེ་རིན་པོ་ཆེས་འདིར་ཉེ་བའི་ཚིག་གིས་བུ་ཞེས་སྨྲས་པའི་གྲས་སུ་རང་རེས་ཀྱང་ཨེ་ཚུད་མི་ཚུད་བལྟ་དགོས་པ་ཡིན།

ཞེས་པ་འདི་ནི་མང་དུ་ཐོས་པའི་དགེ་སློང་བློ་བཟང་གྲགས་པའི་དཔལ་གྱིས་ཚ་ཁོ་དབོན་པོ་ངག་དབང་གྲགས་པ་ལ་གདམས་པའོ། །

སྤྱན་རས་གཟིགས་ངན་སོང་ཀུན་སྒྲོལ་གྱི་རྗེས་གནང་།

ཡིད་བློ་ཕྲ་རགས་ཀྱི་ཁྱད་པར།

དེ་ནས་ཁ་སང་བཤད་པ་ལྟར་བཅོམ་ལྡན་འདས་ཀྱིས་འཁོར་ལོ་མཐའ་མའི་ནང་སད་དུས་ཀྱི་གནས་སྐབས་ཀྱི་ཡིད་བློ་དང་རྨི་ལམ་གྱི་གནས་སྐབས་ཀྱི་ཡིད་བློ། གཉིད་མཐུག་པོ་ཁུག་པའི་གནས་སྐབས་ཀྱི་ཡིད་བློ། དེ་བཞིན་དུ་ཀླད་པ་ལ་བརྟེན་པའི་ཡིད་བློ་དང་། ཀླད་པའི་བྱ་བ་འགགས་ཟིན་པའི་རྗེས་ཀྱི་ཡིད་བློ་སྟེ་ཡིད་བློ་ལ་ཕྲ་རགས་ཀྱི་ཁྱད་པར་ཕྱེ་ནས་གསུངས་ཡོད། ཀླད་པའི་བྱ་བ་འགགས་ཟིན་པའི་རྗེས་ཀྱི་ཡིད་བློ་དེ་ཡིད་བློ་ཕྲ་ཤོས་དེ་ཡིན། ངོས་ཀྱི་ངོ་ཤེས་ཚན་རིག་པ་དེ་འདྲ་ཡོད། ཐུགས་དམ་ལ་བཞུགས་མཁན་གྱི་རིགས་རྣམས་ཀླད་པའི་བྱ་བ་འགགས་ཟིན་པས་ཡོངས་གྲགས་ལྟར་ན་ཤི་ཟིན་པ་ཡིན་ཡང་དེ་དག་གི་ཕུང་པོ་སོས་པའི་ངོ་བོར་གནས་བཞིན་ཡོད་པས། འདིའི་སྐོར་ཡིད་བློ་ཕྲ་མོའི་རྣམ་གཞག་དང་འབྲེལ་ནས་འགྲེལ་བཤད་བརྒྱག་རྒྱུ་མ་གཏོགས་མེད།

སྔགས་བླ་མེད་ཀྱི་ཆོས་སྐོར་ལས་བློ་ཕྲ་རགས་ཀྱི་དབྱེ་བ་ཕྱེ་སྟེ་བློ་ཕྲ་མོའི་སྟེང་ནས་ཉམས་ལེན་བྱེད་པའི་རིམ་པ་ཞིག་གསུང་བཞིན་ཡོད་ཅིང་། དེའི་ཐོག་མའི་སྔོན་འགྲོ་ལྟ་བུར་བླ་མེད་ཀྱི་ལྷ་ཡི་རྣལ་འབྱོར་གྱི་ནང་འཆི་བ་ཆོས་སྐུའི་ལམ་འཁྱེར་དང་བར་དོ་ལོངས་སྐུའི་ལམ་འཁྱེར། སྐྱེ་བ་སྤྲུལ་སྐུའི་ལམ་འཁྱེར་ཏེ་ལམ་འཁྱེར་གསུམ་གྱི་རྣམ་གཞག་གསུངས་ཡོད། གོང་དུ་རྗེ་རིན་པོ་ཆེས་རྗེ་བཙུན་འཇམ་པའི་དབྱངས་ཀྱི་ཞལ་གཟིགས་སྐོར་ཞུས་པ་ལྟར་རྒྱ་གར་གྱི་གསང་སྔགས་ཀྱི་ཆོས་སྐོར་མང་པོ་ཞིག་གང་ཟག་བྱེ་བྲག་པ་ཞིག་ལ་ལྷག་པའི་ལྷ་ཡི་ཞལ་གཟིགས་ཏེ་དེས་གདམས་པ་བསྟན་པ་ལ་བརྟེན་ནས་བྱུང་བ་ཡིན། འདིར་ངོས་ཀྱིས་གང་ཟག་སྒོས་བཙན་ཞེས་རྗོད་ཀྱི་ཡོད།

དེ་ཡང་པཱ་ལིའི་གཞུང་རྣམས་ཀུན་དགའ་བོ་ལ་སོགས་པས་བཀའ་བསྡུ་གསུམ་ལ་སོགས་པ་མཛད་སྐོར་ཡོངས་གྲགས་ཀྱི་ལོ་རྒྱུས་ནང་འཁོད་ཡོད་ཅིང་། ཤེར་ཕྱིན་གྱི་མདོ་ལ་སོགས་པ་ཡོངས་གྲགས་བཀའ་བསྡུ་མཛད་པའི་ལོ་རྒྱུས་གསལ་པོ་མེད་པའི་ཆ་ནས་སངས་རྒྱས་ཀྱི་བཀའ་མིན་པར་རྗོད་ཀྱི་ཡོད། ཤེར་ཕྱིན་གྱི་མདོ་གདུལ་བྱ་ཐུན་མོང་ལ་ཡོངས་གྲགས་སུ་གསུངས་པ་ཞིག་མིན་པར་བརྟེན། ངོས་ཀྱིས་དུས་རྒྱུན་རྩེད་མོ་དང་སྦྲགས། ཤེས་རབ་སྙིང་པོའི་ནང་འཕགས་པ་སྤྱན་རས་གཟིགས་ཀྱིས་དྲི་བ་དང་སྟོན་པས་དྲིས་ལན་མཛད་པའི་སྐབས་གང་ཟག་ལས་དག་ཅིག་ཡིན་ན་སྤྱན་རས་གཟིགས་མཇལ་ནུས་ཀྱང་། སྤྱན་རས་གཟིགས་མཇལ་མི་ནུས་པའི་གང་ཟག་ཅིག་དེར་སླེབས་ཚེ། དེ་རིང་ཤཱ་རིའི་བུར་གང་བྱུང་བ་ཡིན་ནམ། ཆིག་ལབ་ཞེ་དྲག་རྒྱག་གི་འདུག་སྙམ་དུ་དྲན་སྲིད་པ་རེད་ཅེས་རྗོད་ཀྱི་ཡོད།

དེས་ན་དག་པའི་སྣང་ངོར་ལྷག་པའི་ལྷ་མི་འདྲ་བའི་དཀྱིལ་འཁོར་སྣ་ཚོགས་ཤར་འོང་བ་རྒྱ་གར་དུ་ཡང་བྱུང་ཡོད་ལ། བོད་དུ་ཡང་སྔོན་གྱི་ས་དགེ་བཀའ་རྙིང་སོགས་རིས་སུ་མ་ཆད་པའི་སྐྱེས་བུ་དམ་པ་མང་པོར་དག་པའི་སྣང་བ་ཤར་བའི་ལོ་རྒྱུས་ཡོད། ད་ལྟ་འདིར་བྱ་རྒྱུའི་ངན་སོང་ཀུན་སྒྲོལ་གྱི་རྗེས་གནང་བྱིན་རླབས་འདི་སྟག་ཕུ་གྲུབ་དབང་བདེ་བའི་དབང་པོས་གྲུབ་ཆེན་མི་ཏྲ་ཛོ་ཀི་ལ་དངོས་སུ་གསན་ཅིང་། དེའི་ཡང་སྲིད་གར་དབང་པདྨ་ཤྭ་རས་སྤྱན་རས་གཟིགས་ཁ་སར་པ་ཎིར་དངོས་སུ་གསན་པ་ཞིག་ཡིན། ཆོ་གའི་ནང་སྤྱན་རས་གཟིགས་ངན་སོང་ཀུན་སྒྲོལ་ཁ་སར་པ་ཎིའི་བྱིན་རླབས་ལན་རེ་ཐོབ་པས་སྐྱེ་བ་རེ་རེའི་ངན་སོང་བཟློག་པ་ཡིན་ཞེས་གསུངས་ཏེ། འདིའི་བྱིན་རླབས་ལན་གཅིག་ཐོབ་པས་སྐྱེ་བ་ཕྱི་མ་ངན་སོང་དུ་མི་སྐྱེ་བའི་འགན་ལེན་གནང་འདུག །

འདིའི་ཆོ་ག་ཉུང་ཉུང་ཡིན་པས་ངོས་ཀྱིས་ཀྱང་གོང་དུ་ཞུས་པ་ལྟར་འདིའི་ཆོ་ག་དང་འབྲེལ་ཏེ་མ་ཎི་འབྲུ་འབུམ་བསགས་པ་ཡིན། དེས་ན། ཐ་མལ་པའི་སྣང་བ་བསལ་ཏེ་ལྷ་ཡི་སྣང་ཞེན་བསྐྱེད་པའི་སྒོ་ནས་བྱིན་རླབས་ཞུ་དགོས་པ་ཡིན་པས། བླ་མ་ད་ལྟའི་ཐ་མལ་པའི་རྣམ་པ་འདི་ལྟ་བུ་མིན་པར་ཡ་གིའི་སྐུ་ཐང་ནང་ཇི་ལྟར་གསལ་བ་བཞིན་སྤྱན་རས་གཟིགས་སེམས་ཉིད་ངལ་གསོ་གཡས་སུ་སྒྲོལ་ལྗང་དང་གཡོན་དུ་ཨེ་ཀ་ཛ་ཊི་བཞུགས་པའི་གཙོ་འཁོར་གསུམ་གྱི་རྣམ་པར་བཞུགས་པར་མོས་རྒྱུ་དང་།

ཆོ་ག་འདོན་སྐབས་རྒྱུན་དུ་བགེགས་གཏོར་གཏོང་སྲོལ་ཡོད་ཀྱང་ངོས་ཀྱིས་བར་སྐབས་ནས་བགེགས་གཏོར་འདོན་གྱི་མེད། དེ་ཡང་ཉིན་རེ་བཞིན་སེམས་བསྐྱེད་དང་བྱང་སྡོམ་འཛིན་བཞིན་ཡོད་ཅིང་། སེམས་ཅན་ཐམས་ཅད་བདག་གིས་མགྲོན་དུ་གཉེར། །ཞེས་པའི་ཚིག་དོན་ལ་བསམ་པ་རྣམ་དག་གིས་བསམ་བློ་གཏོང་བཞིན་ཡོད་པས། དེ་ལྟར་བསམ་བློ་གཏོང་བཞིན་དུ་གནོད་བྱེད་ཀྱི་གདོན་དང་བགེགས་ཞེས་པ་ཞིག་བློར་འཆར་གྱི་མི་འདུག་ལ། ཕྱོགས་གཅིག་ནས་སེམས་ཅན་ཐམས་ཅད་རང་གི་བདེ་བའི་མགྲོན་དུ་གཉེར་ཏེ་སྲིད་པ་གསུམ་གྱི་སེམས་ཅན་ཐམས་ཅད་གཉེན་དུ་ལྟ་བཞིན་དུ། སེམས་ཅན་འགའ་ཞིག་བསྐྲད་རྒྱུར་ལྟ་བ་དེ་སེམས་ནང་བདེ་པོ་གཏན་ནས་མི་འདུག །

ཡང་ཁྱེད་ཚོ་བླ་མ་རྣམས་ཀྱིས་དབང་དང་རྗེས་གནང་གནང་བའི་ཚེ་བགེགས་གཏོར་གནང་མིན་རང་རང་གིས་དགོངས་པ་བཞེས་རྒྱུ་ལས་ངོས་ལ་མཚོན་ན། སྤྱོད་འཇུག་གི་ཚིག །བདག་གིས་དེ་རིང་སྐྱོབ་པ་ཐམས་ཅད་ཀྱི། །སྤྱན་སྔར་འགྲོ་བ་བདེ་གཤེགས་ཉིད་དང་ནི། །བར་དུ་བདེ་ལ་མགྲོན་དུ་བོས་ཟིན་གྱི། །ལྷ་དང་ལྷ་མིན་ལ་སོགས་དགའ་བར་གྱིས། །ཞེས་གསུངས་པ་བཞིན་བསམ་བློ་གཏོང་གི་ཡོད་ལ། བགེགས་གཏོར་གྱི་ཚབ་ཏུ་གཞི་བདག་གཏོར་མ་གཏོང་གི་ཡོད་པ་ལྟར་བཏང་ཟིན་པ་ཡིན།

དགེ་བསྙེན་གྱི་སྡོམ་པ་གཟུང་བ།

སྐབས་འདིར་སེམས་བསྐྱེད་པ་ཡིན་ལ་དེའི་སྔོན་དུ་ཁྱེད་ཚོ་ཁྱིམ་པ་ཕོ་མོ་རྣམས་ཀྱིས་བསླབ་གཞི་ལྔ་འཛིན་པའི་དགེ་བསྙེན་སྒྲུབ་ཐུབ་པ་བྱུང་ན་ལེགས་པས་དེ་བསྒྲུབ་རྒྱུ་ཡིན། བསླབ་གཞི་ལྔ་ནི། སྲོག་མི་གཅོད་པ། རྐུ་མི་བྱེད་པ། བཙན་གཡེམ་མི་བྱེད་པ། མི་ཆོས་བླ་མའི་རྫུན་མི་ཤོད་པ། ཆང་འཐུང་བ་སྤོང་བ་བཅས་ལྔ་པོ་དེ་ཡིན། དེ་དག་གི་དང་པོ་གསུམ་ལ་ཞུགས་ན་སྡོམ་པ་ཁས་བླངས་མིན་ལ་མི་ལྟོས་པར་བཙོན་ལ་འགྲོ་དགོས་ཀྱི་ཡོད་པས། བསླབ་པ་དང་འགལ་བའི་ཉེས་དམིགས་ལ་མ་བསམས་ཀྱང་བཙོན་ཁང་དུ་འགྲོ་བར་འཛེམ་དགོས་ཀྱི་ཡོད། གསུངས་ཏེ་བཞད། དེ་ནས་མི་ཆོས་བླ་མའི་རྫུན་ནི་ཁྱེད་ཚོ་ཕལ་ཆེར་ལ་མི་ཡོང་། དེ་ནས་ཆང་སྤོང་རྒྱུར་ཅུང་ཟད་དཀའ་ངལ་ཡོད་ཀྱང་ཇི་ཙམ་ཐུབ་ཚོད་ཀྱིས་ཆང་མི་འཐུང་བའི་ཐབས་ཤེས་བྱ་རྒྱུ་གལ་ཆེན་པོ་ཡིན། ལུས་ཀྱི་འཕྲོད་བསྟེན་དང་འབྲེལ་ནས་ངེས་པར་འཐུང་དགོས་པའི་གནས་སྟངས་བྱུང་ཡང་ར་བཟི་བཟིའི་བར་རམ་མང་པོ་མི་འཐུང་རྒྱུ་གལ་ཆེ། སྔར་ངོས་ཀྱི་བསྙེན་རྫོགས་ཀྱི་མཁན་པོ་གླིང་རིན་པོ་ཆེའི་དྲུང་དུ་སྟོད་པའི་པ་ལགས་ཤིག་གིས་དགེ་བསྙེན་གྱི་སྡོམ་པ་ཞུས་ཡོད། ཡོངས་འཛིན་རིན་པོ་ཆེས་ངོས་ལ། ཁོང་ལ་ཆང་འཐུང་རྒྱུ་མེད་ཅེས་གསུངས་པར། སྟོད་པ་དེས་མགོ་འཕུར་བཞིན་དུ་ངས་ཆང་གཏན་ནས་སྤོང་ཐུབ་པ་མི་འདུག་ཅེས་ཞུས་པར། འོ་ན་ཉུང་ཙམ་ཉུང་ཙམ་འཐུང་ན་འགྲིག་ཅེས་གསུངས་པ་ཡིན་གསུངས།

དེས་ན་ཁྱེད་ཚོ་སྐྱ་བོ་ཕོ་མོ་དགེ་བསྙེན་བསྒྲུབ་འདོད་ཡོད་པ་རྣམས་ཀྱིས་ཐོག་མར་སྟོན་པ་ཐུབ་པའི་དབང་པོར་ཕྱག་གསུམ་འཚལ་བའི་མོས་པ་བྱས་ཏེ་ཙོག་པུར་བཞུགས། བོད་སྐད་ནང་རྗེས་ཟློས་བྱ་མི་དགོས་པར་ན་མོ་བུདྡྷཱ་ཡ། ན་མོ་དྷརྨཱ་ཡ། ན་མཿསངྒྷཱ་ཡ། ཞེས་པའི་ཚིག་འདིའི་རྗེས་ཟློས་ལན་གསུམ་བྱ་རྒྱུ་ཡིན། དེ་ཡང་སངས་རྒྱས་དང་ཆོས་དང་དགེ་འདུན་གསུམ་ལ་སྐྱབས་སུ་མཆི་རྒྱུ་ཡིན། སྐྱབས་སུ་མཆི་བའི་དགོས་དོན་ཡང་ཐར་པ་འཐོབ་པའི་ཆེད་དུ་ཡིན་སྙམ་པ་དང་། དེའི་ཐོག་ལ་ད་དུང་བསམ་བློ་རྒྱ་ཆེ་རུ་གཏོང་ཐུབ་ན་སེམས་ཅན་ཐམས་ཅད་ལ་ཕན་བདེ་སྒྲུབ་པའི་དོན་དུ་ངས་སངས་རྒྱས་ཀྱི་གོ་འཕང་འཐོབ་པར་བྱ། དེའི་ཆེད་དུ་མདུན་ན་བཞུགས་པའི་སངས་རྒྱས་སྲས་དང་བཅས་པ་ལ་སྐྱབས་སུ་མཆིས་ཏེ་དེ་དག་གི་སྐུ་གསུང་ཐུགས་ཀྱི་ཡོན་ཏན་ཇི་ཡོད་རང་གི་རྒྱུད་ལ་ཡང་སྐྱེ་ཐུབ་པའི་སྐྱབས་འཇུག་གནང་རོགས། རང་ངོས་ནས་ཀྱང་ཧུར་ཐག་བྱ་རྒྱུ་ཡིན་སྙམ་དུ་མོས་ཏེ་རྗེས་ཟློས་མཛད་པར་ཞུ། ན་མོ་བུདྡྷཱ་ཡ་ཞེས་སོགས་ཀྱི་རྗེས་ཟློས་ཟིན་མཚམས།

སྔོན་གྱི་བཅོམ་ལྡན་འདས་ཀྱི་རྗེས་འབྲང་དགེ་བསྙེན་གྱི་སྡོམ་པ་བཞེས་པ་རྣམས་ཀྱིས་བསླབ་པའི་གཞི་ལྔ་ལ་ཇི་ལྟར་བསླབ་པར་མཛད་པ་ལྟར་ངས་ཀྱང་མ་ཤིའི་བར་ཚུལ་བཞིན་དུ་བསླབ་པར་བྱ་སྙམ་པའི་སྙིང་སྟོབས་བསྐྱེད་དེ་དམ་བཅའ་གཞག་དགོས་པ་ཡིན། དེས་དགེ་བསྙེན་གྱི་སྡོམ་པ་བསྒྲུབས་ཟིན་ཏེ།

བྱང་ཆུབ་སེམས་དཔའི་སྡོམ་པ་གཟུང་བ།

དེ་ནས་བྱང་ཆུབ་ཀྱི་མཆོག་ཏུ་སེམས་བསྐྱེད་དེ་སྡོམ་པ་གཟུང་བ་ལ། སྤྱོད་འཇུག་ལས། དེང་དུས་བདག་ཚེ་འབྲས་བུ་ཡོད། །མི་ཡི་སྲིད་པ་ལེགས་པར་ཐོབ། །དེ་རིང་སངས་རྒྱས་རིགས་སུ་སྐྱེས། །སངས་རྒྱས་སྲས་སུ་ད་གྱུར་ཏོ། །ཞེས་གསུངས་པ་ལྟར་རང་རེ་རྣམས་ལ་བྱང་ཆུབ་ཀྱི་མཆོག་ཏུ་སེམས་བསྐྱེད་པའི་གོ་སྐབས་ཡོད་པ་འདི་ཤིན་ཏུ་ནས་སྐལ་བ་བཟང་པོ་ཡིན། དེ་ཡང་སྐལ་བ་བཟང་པོ་རེད་ཅེས་བརྗོད་པ་ཙམ་ཞིག་མིན་པར་བྱང་ཆུབ་ཀྱི་སེམས་ལ་བསམ་བློ་གཏོང་ཐུབ་པ་བྱུང་ན་དངོས་གནས་དྲང་ནས་སེམས་ཀྱི་གཏིང་ནས་སྙིང་སྟོབས་སྐྱེ་ཡོང་བ་དང་། སྙིང་སྟོབས་དེ་དང་འབྲེལ་ནས་སྣང་སྲིད་ཐམས་ཅད་གཉེན་དུ་འཆར་ཐུབ་པ་ཞིག་འོང་བ་ཡིན། དེ་ལྟར་ཡང་སྤྱོད་འཇུག་ལས། འགྲོ་བའི་འཆི་བདག་འཇོམས་བྱེད་པའི། །བདུད་རྩི་མཆོག་ཀྱང་འདི་ཡིན་ནོ། །
ཞེས་གསུངས་པ་ལྟར་སེམས་སྐྱིད་པོ་བྱུང་ན་དེ་ལ་བརྟེན་ནས་ལུས་བདེ་ཐང་འབྱུང་བ་དང་། དེ་བྱུང་བས་ཚེ་རིང་པོར་འཚོ་ཐུབ་པ་ཞིག་ཡོང་བ་ཡིན། སེམས་འཁྲུགས་ནས་གནས་ན་ལུས་མི་བདེ་བ་དང་དེ་ལ་བརྟེན་ནས་ཚེ་ཐུང་དུ་འགྲོ་བ། སྡུག་ས་ནས་བཤད་ན་རང་ཤི་རྒྱག་པའི་གནས་སྟངས་ཀྱང་ཡོང་བཞིན་ཡོད། དེང་སང་འཛམ་བུ་གླིང་འདིའི་སྒང་ལ་དངོས་པོའི་མཐུན་རྐྱེན་ཤིན་ཏུ་ལེགས་པོ་ཡོད་ཀྱང་ནང་སེམས་ཁམས་མི་སྐྱིད་པའི་དབང་གིས་རང་ཤི་རྒྱག་མཁན་ཧ་ཅང་མང་པོ་ཡོང་བཞིན་ཡོད།

སེམས་མི་སྐྱིད་པར་བྱེད་པའི་རྐྱེན་གཙོ་བོ་རང་གཅེས་འཛིན་དང་། དེ་དང་མཉམ་དུ་ཕར་རོགས་ཚུར་རོགས་ཀྱི་ཚུལ་དུ་འགྲོ་མཁན་དེ་བདེན་འཛིན་ཡིན། རང་གཅེས་འཛིན་གྱི་ལྡོག་ཟླ་གཞན་གཅེས་པར་འཛིན་པའི་བློ་དེ་དངོས་གནས་དྲང་གནས། འགྲོ་བའི་འཆི་བདག་འཇོམས་བྱེད་པའི། །བདུད་རྩི་མཆོག་ཀྱང་འདི་ཡིན་ནོ། །འགྲོ་བའི་དབུལ་བ་སེལ་བ་ཡི། །མི་ཟད་གཏེར་ཡང་འདི་ཡིན་ནོ། །ཞེས་གསུངས་པ་དེ་ཡིན། སེམས་བཟང་པོ་བྱས་ན་རོགས་བྱེད་མཁན་ཡོང་བ་ཡིན། སེམས་གནག་པོ་བྱས་ཏེ་བསྡད་ན་གཞན་གྱིས་རོགས་བྱ་རྒྱུ་ཁག་པོ་ཡིན། གསུངས་ཏེ་བཞད། འགྲོ་བའི་ནད་རབ་ཞི་བྱེད་པའི། །སྨན་གྱི་མཆོག་ཀྱང་འདི་ཡིན་ནོ། །སྲིད་ལམ་འཁྱམ་ཞིང་དུབ་པ་ཡི། །འགྲོ་བའི་ངལ་བསོའི་ལྗོན་ཤིང་ཡིན། །ཞེས་གསུངས་པ་ལྟར། ད་ལྟ་རང་རེ་རྣམས་ལས་ཉོན་གྱི་གཞན་དབང་ཅན་ཡིན་ཡང་། སེམས་བཟང་པོ་ཞིག་བསྐྱེད། སྟོང་ཉིད་ཀྱི་ལྟ་བར་ཡང་བསམ་བློ་ཞིག་བཏང་ན་ད་ལྟ་ལས་ཉོན་གྱི་སྐྱེ་བ་བླངས་ཏེ་ཉོན་མོངས་པའི་གཞན་དབང་དུ་སོང་སྟེ་གནས་ཀྱང་སེམས་ཀྱི་ནང་དངོས་གནས་དྲང་གནས་དགྲ་བཅོམ་པ་བྱ་བ་བྱས་པ་ལྟ་བུ་ཞིག་ཡོང་རྒྱུ་ཡོད།

འགྲོ་བ་ཐམས་ཅད་ངན་འགྲོ་ལས། །སྒྲོལ་བར་བྱེད་པའི་སྤྱི་སྟེགས་ཡིན། །འགྲོ་བའི་ཉོན་མོངས་གདུང་སེལ་བའི། །སེམས་ཀྱི་ཟླ་བ་ཤར་བ་ཡིན། །འགྲོ་བའི་མི་ཤེས་རབ་རིབ་དག །དཔྱིས་འབྱིན་ཉི་མ་ཆེན་པོ་ཡིན། །དམ་ཆོས་འོ་མ་བསྲུབས་པ་ལས། །མར་གྱི་ཉིང་ཁུ་ཕྱུང་བ་ཡིན། །ཞེས་གསུངས་པ་ལྟར་ཆགས་སྡང་གི་བློ་སྐྱེ་བའི་ཡུལ་སེམས་ཅན་ཡིན་ཞིང་། དེ་དག་ལ་མཐའ་གཅིག་ཏུ་གཉེན་དུ་བསམས་ཏེ་ཡིད་དུ་འོང་བར་བལྟ་རྒྱུ་དང་། དེ་དང་ཆབས་ཅིག་ཉོན་མོངས་པའི་ཉེས་དམིགས་ལེགས་པར་བསམས་ཏེ་དེའི་རྩ་བ་ཁུངས་མེད་པར་མཐོང་བ་ཞིག་བྱུང་ན་གོང་གི་དོན་རྣམས་དེ་ལྟར་ཡིན་སྙམ་དུ་ངེས་པ་ཞིག་ཡོང་བ་ཡིན།

དེ་ལྟར་བསམ་བློ་བཏང་ན་བྱང་ཆུབ་ཀྱི་སེམས་ཞེས་པའི་ཚིག་ཙམ་ཐོས་པས་ཀྱང་སྐལ་བ་བཟང་པོར་ཚོར་ཐུབ་པ་ཞིག་འོང་བ་ཡིན། སོ་སོའི་ཤག་ཏུ་གཅིག་པུར་གནས་ཏེ་བྱང་ཆུབ་ཀྱི་མཆོག་ཏུ་སེམས་བསྐྱེད་པ་ཡོང་ཆོག་ཀྱང་བླ་མའི་དྲུང་ནས་སེམས་བསྐྱེད་པ་ཞིག་བྱུང་ན་བླ་མ་དེ་དཔང་པོའི་ཚུལ་དུ་བཞུགས་ཡོད་པའི་ཆ་ནས་དང་། དེ་བཞིན་དུ་བླ་མ་ཙམ་མིན་པར་རྒྱལ་བ་སྲས་དང་བཅས་པ་བཞུགས་པར་མོས་པའི་མདུན་དུ་སེམས་བསྐྱེད་པས་སེམས་ནང་དམ་བཅའ་གཞན་ལས་བརྟན་པ་དང་ཤུགས་ཆེ་བ་ཡོང་བ་ཡིན། དེས་ན་སྔོན་དུ་ཡན་ལག་བདུན་པ་འདོན་རྒྱུ་ཡིན། དེ་ཡང་ཕྱག་འཚལ་བ་དང་མཆོད་པ་འབུལ་བ། སྡིག་པ་བཤགས་པ། རྗེས་སུ་ཡི་རང་བ། ཆོས་འཁོར་བསྐོར་བར་བསྐུལ་བ། མྱ་ངན་ལས་མི་འདའ་བར་གསོལ་བ་འདེབས་པ། དགེ་བ་བསྔོ་བ་རྣམས་ལ་ཡན་ལག་བདུན་པ་ཞེས་བརྗོད།

རྒྱལ་བ་སྲས་དང་བཅས་པ་དང་འཕགས་བོད་ཀྱི་བླ་མ་དང་རྒྱ་ཡི་ཐང་ཟན་ནས་བཟུང་བླ་མ་བརྒྱུད་པ་རྣམས་ཡོད་སྙམ་དུ་མོས་ཏེ་དེ་དག་གི་སྤྱན་སྔར། དཀོན་མཆོག་གསུམ་ལ་བདག་སྐྱབས་མཆི། །ཞེས་པའི་གཞུང་དེའི་ཐོག་ནས་སྡོམ་པ་གཟུང་རྒྱུ་ཡིན། དཀོན་མཆོག་གསུམ་ལ་བདག་སྐྱབས་མཆི། །ཞེས་གསུངས་པ་ལྟར་སྐྱབས་སུ་མཆི་བ་དེ་རང་གཅིག་པུ་ཐར་པ་འཐོབ་རྒྱུ་ཙམ་གྱི་ཆེད་དུ་མིན་པར་མཐའ་ཡས་པའི་སེམས་ཅན་ཐམས་ཅད་ལ་ཕན་བདེ་སྒྲུབ་པའི་དོན་དུ་དང་དེ་དག་སངས་རྒྱས་ཀྱི་གོ་འཕང་འཐོབ་པའི་ཆེད་དུ་སྐྱབས་སུ་མཆི་བ་ཡིན། སངས་རྒྱས་བྱང་ཆུབ་ཡིད་ཀྱིས་གཟུང་། །
ཞེས་གསུངས་པ་ལྟར་སངས་རྒྱས་ཀྱི་གོ་འཕང་དེ་རང་གི་ཡིད་ཀྱིས་གཟུང་བ་སྟེ་རང་གིས་མངོན་དུ་བྱ་རྒྱུ་ཡིན་སྙམ་དུ་བསམ་དགོས། རང་གཞན་དོན་ནི་རབ་བསྒྲུབ་ཕྱིར། །
བྱང་ཆུབ་སེམས་ནི་བསྐྱེད་པར་བགྱི། །ཞེས་པས་སྨོན་སེམས་བསྐྱེད་པ་བསྟན།

བྱང་ཆུབ་མཆོག་གི་སེམས་ནི་བསྐྱེད་བགྱིས་ནས། །སེམས་ཅན་ཐམས་ཅད་བདག་གིས་མགྲོན་དུ་གཉེར། །ཞེས་སེམས་ཅན་ཐམས་ཅད་བདག་གིས་མགྲོན་དུ་གཉེར་བར་བྱ་ཞེས་གསུངས་ཤིང་། མགྲོན་དུ་གཉེར་བའི་སེམས་ཅན་དེ་དག་མགྲོན་དུ་གཉེར་བའི་རྗེས་སུ་གནས་སྐབས་ཀྱི་བདེ་བ་མངོན་མཐོ་དང་། མཐར་ཐུག་གི་བདེ་བ་ཐར་པ་དང་ཐམས་ཅད་མཁྱེན་པའི་གོ་འཕང་ལ་བཀོད་དེ་གནས་སྐབས་དང་མཐར་ཐུག་གི་འདོད་དོན་ཡོངས་སུ་རྫོགས་པར་འགྲུབ་པ་ཞིག་བྱ་རྒྱུ་ཡིན་ཞེས་གསུངས། བྱང་ཆུབ་སྤྱོད་མཆོག་ཡིད་འོང་སྤྱད་པར་བགྱི། །ཞེས་པས་སེམས་ཅན་རྣམས་མགྲོན་དུ་གཉེར་བའི་རྗེས་བསྡུ་བ་རྣམ་པ་བཞི་ལ་སོགས་པ་སྒོ་ཐམས་ཅད་ནས་གཞན་ལ་ཕན་པ་འབའ་ཞིག་སྒྲུབ་པའི་བྱང་ཆུབ་སེམས་དཔའི་སྤྱོད་པ་ཡིད་དུ་འོང་བ་སྤྱད་དེ་གཞན་དོན་བསྒྲུབ་དགོས་པར་བསྟན་པ་ཡིན།

འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་མདོར་ན། འགྲོ་བ་ལ་ཕན་པའི་ཕྱིར་སངས་རྒྱས་ཀྱི་གོ་འཕང་འཐོབ་པར་བྱ་སྙམ་དུ་དམ་བཅའ་བཞག་སྟེ། བྱང་ཆུབ་སྤྱོད་མཆོག་ཡིད་འོང་སྤྱད་པར་བགྱི། །ཞེས་གསུངས་པ་ལྟར་སངས་རྒྱས་ཀྱི་གོ་འཕང་འགྲུབ་བྱེད་ཀྱི་རྒྱུ་ཚོགས་རྣམས་ལ་བདག་གིས་བསླབ་པར་བྱ་སྙམ་པ་དང་། བྱང་ཆུབ་སེམས་དཔའི་སྤྱོད་པ་རྣམས་བདག་གིས་ལག་ལེན་ལ་བཀལ་བར་བྱ་སྙམ་དུ་སེམས་བསྐྱེད་འདོད་དང་སྤྱོད་པ་ལ་སློབ་འདོད་ཤུགས་དྲག་པོ་ཡོད་པའི་སྒོ་ནས་སྨོན་ལམ་བརྒྱབ་ན་བྱང་ཆུབ་སེམས་དཔའི་སྡོམ་པ་འཐོབ་འོང་བ་ཡིན། སྤྱོད་པ་ལ་སློབ་འདོད་མེད་ན་སེམས་བཟང་པོ་བསྐྱེད་པས་སྨོན་སེམས་སྐྱེ་ནུས་པ་ཙམ་ལས་འཇུག་སྡོམ་འཐོབ་མི་ནུས་པས། མདུན་ན་བཞུགས་པའི་རྒྱལ་བ་སྲས་དང་བཅས་པ་དཔང་པོར་བཟུང་སྟེ་དེ་དག་གི་རྣམ་པར་ཐར་པ་ལ་རྗེས་སུ་བསླབས་ནས་འཇུག་སྡོམ་འཐོབ་པའི་ཕྱིར་བྱང་ཆུབ་སེམས་དཔའི་སྤྱོད་པ་མཐའ་དག་ལ་ཚུལ་བཞིན་དུ་སློབ་སྙམ་དུ་སྤྱོད་པ་ལ་སློབ་འདོད་ཤུགས་དྲག་པོས་སྙིང་སྟོབས་དང་དམ་བཅའ་གཞག་དགོས་ལ། དེ་ལྟར་སྙིང་སྟོབས་བསྐྱེད་དེ་དམ་བཅའ་འཇོག་པ་ལ་བྱང་ཆུབ་སེམས་དཔའི་སྡོམ་པ་གཟུང་བ་ཞེས་བརྗོད། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་པ་ལན་གསུམ་པའི་མཚམས་དེར་བྱང་ཆུབ་སེམས་དཔའི་སྡོམ་པ་སྐྱེས་སོང་སྙམ་དུ་མོས་ཤིག །

གོང་དུ་དགེ་བསྙེན་གྱི་སྡོམ་པའི་སྐབས་བསླབ་གཞི་ལྔ་གསུངས་པ་ལྟར། བྱང་ཆུབ་སེམས་དཔའི་སྡོམ་པ་བཟུང་བའི་རྗེས་རྩ་ལྟུང་བཅོ་བརྒྱད་དང་ཉེས་བྱས་ཞེ་དྲུག་ཤེས་དགོས་ཤིང་། དེ་དག་ལས་ཀྱང་གཙོ་བོ་རང་དོན་ཡིད་བྱེད་ཀྱི་བློ་སྡོམ་རྒྱུ་དེ་ཡིན། དེ་བསྡམས་པས་བདག་བསྟོད་གཞན་སྨོད། ཆོས་ནོར་མི་སྟེར་བ། བཤགས་ཀྱང་མི་ཉན་པ། ཐེག་ཆེན་སྤོང་བ་སོགས་ཕལ་ཆེར་མི་འོང་བས་གཙོ་བོ་རང་དོན་ཡིད་བྱེད་སྡོམ་དགོས། དཀོན་མཆོག་གསུམ་ལ་བདག་སྐྱབས་མཆི། །ཞེས་སོགས་རྗེས་ཟློས་ལན་གསུམ་མཛད་རྗེས། དེ་ལྟར་ཉིན་རེ་བཞིན་དུ་སེམས་བསྐྱེད་རྒྱུ་གལ་ཆེན་པོ་ཡིན། གལ་ཏེ་ཐུབ་ན་སེམས་འཁྲུགས་པའི་གནས་སྐབས་སུ་བྱང་ཆུབ་ཀྱི་སེམས་ལ་བསམ་བློ་ཐོངས། དེ་བཞིན་སེམས་སྦུག་དོག་པོར་གྱུར་ཏེ་སེམས་ཞུམ་པའི་གནས་སྐབས་སུ་ཡང་བྱང་ཆུབ་ཀྱི་སེམས་ལ་བསམ་བློ་ཐོངས་དང་དེས་ངེས་པར་ཕན་གྱི་རེད།

རྗེས་གནང་དངོས་གཞི།

དེ་ལྟར་བྱང་ཆུབ་སེམས་དཔའི་སྡོམ་པ་བཟུང་བ་ཟིན་ཏེ། དེ་ནས་རྗེས་གནང་བྱེད་པ་ལ་ཐོག་མར་བླ་མ་དང་མདུན་བསྐྱེད་ལྷར་སྒོམ་པ་ལྟར་སློབ་མ་རྣམས་ཀྱང་ལྷར་བསྐྱེད་དགོས། དེ་ཡང་དབང་ཐོབ་མྱོང་བ་རྣམས་ཀྱིས་རང་ཉིད་ལྷར་བསྒོམ་རུང་ཡང་སྔར་དབང་མ་ཐོབ་པ་རྣམས་ཀྱིས་རང་གི་སྤྱི་བོར་ལྷ་བསྒོམ་དགོས་པ་ཡིན། ཁ་སང་ཞུས་པ་ལྟར། རྫོགས་སངས་སྐུ་ནི་འཕྲོ་ཕྱིར་དང་། །དེ་བཞིན་ཉིད་དབྱེར་མེད་ཕྱིར་དང་། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །གསུངས་པའི་དོན་ལ་གོ་བ་ལེགས་པར་ཆགས་པར་བྱས་ཏེ། དེའི་གོ་བ་ཡོད་པའི་སྟེང་ནས་སངས་རྒྱས་ཀྱི་སྐུ་གསུམ་གང་ལས་འབྱུང་སའི་རྟེན་ལྟ་བུ་རང་བཞིན་རྣམ་དག་གི་ངོ་བོ་ཉིད་སྐུ་ཡིན་ཞིང་། དེའི་སྟེང་ནས་གློ་བུར་རྣམ་དག་གི་ངོ་བོ་ཉིད་སྐུ་འབྱུང་བ་དང་། དེ་དང་འབྲེལ་ནས་གཞན་དོན་གཟུགས་སྐུ་འཆར་བའི་ཚུལ་ཤེས་པར་བྱེད་དགོས། དེ་ལྟར་ཡོང་བའི་གཙོ་བོ་སེམས་བདེན་སྟོང་ལ་ཐུག་ཡོད། སེམས་བདེན་སྟོང་གི་ཆ་ནས་བཤད་ན་དེ་བཞིན་གཤེགས་པའི་ཐུགས་རྒྱུད་ཀྱི་སེམས་བདེན་སྟོང་དང་རང་རེའི་སེམས་བདེན་སྟོང་གཉིས་སྟོང་པ་ཉིད་ཀྱི་རང་བཞིན་ཡིན་པ་གཅིག་མཚུངས་ཡིན། ཚུལ་དེ་སྔོན་དུ་བསམ་དགོས་པས་དེ་རིང་ནས་བརྩིས་པའི་འདས་པའི་ཉིན་གྲངས་བཞིའི་རིང་སྟོང་ཉིད་དང་སྟོང་ཉིད་ཅེས་ཡང་ཡང་བཤད་ཡོད་པས་ཐོག་མར་ཁྱེད་ཚོས་སྟོང་ཉིད་སྒོམས་ཤིག །རྣམ་ལྔའི་རིགས་པ་བསྟན་པའི་རྩ་ཤེའི་ཚིག །ཕུང་མིན་ཕུང་པོ་ལས་གཞན་མིན། །དེ་ལ་དེ་མེད་དེར་དེ་མེད། །བདག་ཅེས་བྱ་བ་ཕུང་ལྡན་མིན། །བདག་ཅེས་བྱ་བ་གང་ཞིག་ཡིན། །ཞེས་པའི་དོན་ལ་བསམ་བློ་ཐོངས་ཤིག །གསུངས་ཏེ་ཡུད་ཙམ་སྟོང་ཉིད་སྒོམ་པར་མཛད།

སྔགས་ཀྱི་ཆོ་ག་འདོན་པའི་ཚེ་ཆོ་གའི་ཚིག་འགའ་ཞིག་ལེགས་སྦྱར་གྱི་སྐད་དང་འབྲེལ་ནས་འདོན་བཞིན་ཡོད་པ་ལྟར་འདིར་ཡང་། ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། ཞེས་འབྱུང་བའི་ཨོཾ་ཞེས་པ་ཨ་ཨུ་མ་གསུམ་འདུས་པའི་ཚིག་སྟེ་དེས་ལུས་ངག་ཡིད་གསུམ་མཚོན་ཞིང་། དེ་ལྟ་བུའི་ལུས་ངག་ཡིད་གསུམ་ལ་བརྟེན་ནས་བཏགས་པའི་ང་དེ་ད་ལྟ་མ་དག་པའི་གནས་སྐབས་ཡིན་ལ། ང་དེ་ཉིད་སྐྱོན་མཐའ་དག་སངས་ཡོན་ཏན་མཐའ་དག་རྫོགས་པའི་སངས་རྒྱས་ཀྱི་ངར་འགྱུར་བའི་དོན་དུ་སྟོང་ཉིད་བསྒོམ་དགོས་པས། ཨོཾ་ཞེས་པའི་ཚིག་གིས་བསྟན་པའི་མ་དག་པའི་ང་དེ་ཉིད་བརྟགས་ན་ངོས་གཟུང་མེད་པ་གཞི་རྩ་བྲལ་བ་དང་། འཐོབ་བྱའི་དེ་བཞིན་གཤེགས་པ་ཡང་བརྟགས་ན་ངོས་གཟུང་མེད་པ་གཞི་རྩ་བྲལ་བའི་སྟོང་པ་ཉིད་ལ་ཡུད་ཙམ་མཉམ་པར་འཇོག་པ་དང་། དེ་ལྟ་བུའི་ཆོས་ཐམས་ཅད་བརྟེན་ནས་བཏགས་ཙམ་མམ་སྣང་ཙམ་དུ་གྲུབ་པ་ལས་ངོ་བོ་ཉིད་ཀྱིས་གྲུབ་པར་བློ་ལ་སྣང་བ་ལྟར་གཏན་ནས་མེད་སྙམ་དུ་ཁོ་ཐག་ཆོད་པའི་ཚུལ་དུ་བསམས་ཏེ། དབང་ཐོབ་པ་རྣམས་ཀྱིས་རང་ཉིད་དེ་ལྟ་བུའི་རང་བཞིན་མེད་པར་ངེས་པའི་བློ་དེས་གཞི་བྱས་ཏེ་པཾ་ལས་པདྨ་དཀར་པོ་གསུམ་གྱི་སྟེང་དུ་ཟླ་གདན་དང་། དེའི་དབུས་སུ་འཕགས་པ་སྤྱན་རས་གཟིགས་སེམས་ཉིད་ངལ་གསོ། གཡས་སུ་སྒྲོལ་ལྗང་། གཡོན་དུ་རལ་གཅིག་མ་གཙོ་འཁོར་གསུམ་གྱི་ངོ་བོར་བསྐྱེད་པར་བསམ་ལ། དབང་མ་ཐོབ་པ་རྣམས་ཀྱིས་སྤྱི་བོར་སྤྱན་རས་གཟིགས་གཙོ་འཁོར་གསུམ་གསལ་གདབ་དགོས།

དེ་ནས་གཞན་དོན་སྒྲུབ་པའི་ཐབས་སངས་རྒྱས་ཀྱི་གཟུགས་སྐུ་ཡིན་ཞིང་། སོ་སོའི་ངོས་ནས་གཞན་དོན་སྒྲུབ་པའི་སེམས་ཤུགས་བསྐྱེད་ནས་ཡོད་སྟབས་བླ་མ་དང་མདུན་བསྐྱེད་ཀྱི་སྤྱན་རས་གཟིགས་ལ་ལུས་ལ་སྐུ་ཡིས་བྱིན་གྱིས་བརླབ་ཏུ་གསོལ་ཞེས་རྩེ་གཅིག་པའི་སྒོ་ནས་གསོལ་བ་འདེབས་པ་དང་། མཛད་པ་ཀུན་ལས་གསུང་གི་ནི། །མཛད་པ་མཆོག་ཡིན། ཞེས་གསུངས་པ་ལྟར་གསུང་གི་མཛད་པ་དེ་གཞན་དོན་སྒྲུབ་པའི་མཛད་པ་གཙོ་བོ་ཡིན་པས་སངས་རྒྱས་ཀྱི་གསུང་གི་བྱིན་རླབས་བདག་ལ་སྩལ་དུ་གསོལ་ཞེས་གསོལ་བ་གདབ་དགོས། དེ་ཡང་སོ་སོའི་ངོས་ནས་གཞན་ལ་བླང་དོར་གྱི་སྐད་ཆ་བཤད་དེ་ཕན་ཐོགས་སྒྲུབ་ཐུབ་པ་ཞིག་ཡོང་བའི་བསམ་བློ་གཏོང་དགོས་ཤིང་། རང་གི་ངག་དེ་གཞན་ལརྫུན་ཤོད་པ་དང་མགོ་སྐོར་གཏོང་བ། གཡོ་སྒྱུ་བྱེད་པའི་རྐྱེན་དུ་ནམ་ཡང་མི་གཏོང་སྙམ་པའི་ངང་ནས་འཕགས་པ་སྤྱན་རས་གཟིགས་ཀྱི་གསུང་གི་བྱིན་རླབས་བདག་ལ་སྩལ་དུ་གསོལ་སྙམ་དུ་སྨོན་ལམ་གདབ་དགོས། དེ་ནས་སངས་རྒྱས་ཀྱི་སྐུ་དང་གསུང་གིས་གཞན་དོན་མཛད་པའི་རྐྱེན་གཙོ་བོ་ཐུགས་བརྩེ་བའི་ཡོན་ཏན་ནམ། ཇི་ལྟ་བ་དང་ཇི་སྙེད་པ་མཁྱེན་པའི་ཡེ་ཤེས་དེ་ཡིན་པས་རང་ལ་ཡང་དེ་ལྟ་བུའི་འཕགས་པ་སྤྱན་རས་གཟིགས་ཀྱི་ཐུགས་ཀྱི་མཁྱེན་བརྩེའི་བྱིན་རླབས་རྣམས་སྩལ་དུ་གསོལ་སྙམ་དུ་སྡེབ་གཅིག་ལ་སྨོན་ལམ་ཐོབས་ཤིག །རྗེས་ཟློས་མི་དགོས་པ་བྱ་རྒྱུ་ཡིན།

དེ་ལྟར་གསོལ་བ་བཏབ་པས་བླ་མ་སྤྱན་རས་གཟིགས་སུ་གསལ་བའི་སྤྱི་བོའི་ཨོཾ་ལས་སྤྱན་རས་གཟིགས་ཀྱི་སྐུ་དཔག་ཏུ་མེད་པ་བྱུང་། དེ་བཞིན་མདུན་བསྐྱེད་སྤྱན་རས་གཟིགས་ཀྱི་སྤྱི་བོའི་ཨོཾ་ལས་སྤྱན་རས་གཟིགས་ཀྱི་སྐུ་དཔག་ཏུ་མེད་པ་བྱུང་སྟེ་ཁྱེད་རང་རྣམས་ཀྱི་སྤྱི་བོར་ཐིམ་པ་ལས་སྐུ་ཡི་བྱིན་རླབས་ཐོབ་སོང་སྙམ་པ་དང་། ཡང་དཔལ་ལྡན་བླ་མ་སྤྱན་རས་གཟིགས་སུ་གསལ་བའི་མགྲིན་པའི་ཨཱཿལས་ཡི་གེ་ཨཱཿཡིག་གི་རྣམ་པའི་སྤྱན་རས་གཟིགས་ཀྱི་སྐུ་དཔག་ཏུ་མེད་པ་དང་། མདུན་བསྐྱེད་ཀྱི་སྤྱན་རས་གཟིགས་ཀྱི་མགྲིན་པའི་ཨཱཿལས་ཀྱང་དེ་བཞིན་དུ་བྱུང་སྟེ་ཁྱེད་རང་སློབ་མ་རྣམས་ཀྱི་མགྲིན་པར་ཐིམ་པས་ངག་གི་བྱིན་རླབས་མ་ལུས་པ་ཐོབ་སོང་སྙམ་པ་དང་། ཡང་བླ་མ་སྤྱན་རས་གཟིགས་སུ་གསལ་བའི་སྙིང་གའི་ཧཱུཾ་ལས་སྤྱན་རས་གཟིགས་སྐུ་མདོག་སྔོན་པོ་དཔག་ཏུ་མེད་པ་དང་ཐུགས་ཀྱི་ས་བོན་ཧཱུཾ་ཡིག་སྔོན་པོ་དཔག་ཏུ་མེད་པ་བྱུང་བ་དང་། མདུན་བསྐྱེད་ཀྱི་སྤྱན་རས་གཟིགས་ཀྱི་ཐུགས་ཀ་ནས་ཀྱང་དེ་བཞིན་བྱུང་སྟེ་ཁྱེད་རང་སློབ་མ་རྣམས་ཀྱི་སྙིང་གར་ཐིམ་པས་མཁྱེན་བརྩེའི་ཡོན་ཏན་བསམ་གྱིས་མི་ཁྱབ་པ་རང་ལ་ཐོབ་སོང་སྙམ་པའི་སྤྱན་དམིགས་མཛོད་ཅིག །ཨོཾ་ཨཱརྱཱ་ལོ་ཀེ་ཤྭ་ར་ཀཱ་ཡ་ཞེས་སོགས་གསུངས།

དེས་ལུས་ཀྱི་སྡིག་སྒྲིབ་སྦྱོང་བ་དང་ངག་གི་སྡིག་སྒྲིབ་སྦྱོང་བ། ཡིད་ཀྱི་སྡིག་སྒྲིབ་སྦྱོང་བ་སྟེ་ལུས་ངག་ཡིད་གསུམ་གྱི་མ་དག་པའི་ཆ་སོ་སོ་ནས་སྦྱངས་ཏེ་མཐར་ཐུག་སངས་རྒྱས་ཀྱི་སྐུ་གསུང་ཐུགས་ངོ་བོ་གཅིག་པའམ་དབྱེར་མེད་རོ་གཅིག་གི་ངོ་བོར་གྱུར་སོང་སྙམ་དུ་མོས་དགོས། དེ་ལྟ་བུའི་སྐུ་གསུང་ཐུགས་གསུམ་ངོ་བོ་དབྱེར་མི་ཕྱེད་པ་དེ་འགྲུབ་པའི་གཞི་རྩ་ལྟ་བུར་ད་ལྟ་རང་རེའི་རགས་པའི་ལུས་ངག་ཡིད་གསུམ་གྱི་སྟེང་གི་སྡིག་སྒྲིབ་དེ་སྦྱང་དགོས་པ་ཡིན། དེ་སྦྱངས་ཏེ་གསང་གསུམ་རོ་གཅིག་པའི་ལུས་ངག་ཡིད་གསུམ་ཕྲ་མོ་དེ་མངོན་དུ་བྱེད་པའི་བྱིན་རླབས་གནང་རོགས་གནང་སྙམ་དུ་མོས་ཏེ་བླ་མ་མདུན་བསྐྱེད་སྤྱན་རས་གཟིགས་སུ་གསལ་བའི་གནས་གསུམ་ཆར་ལས་ཨོཾ་ཨཱཿཧཱུཾ་གི་ཡི་གེ་གསུམ་བྱུང་སྟེ། ཁྱེད་རང་སློབ་མ་རྣམས་ཀྱི་སྤྱི་བོ། མགྲིན་པ། སྙིང་ག་གསུམ་ལ་ཐིམ་ནས་གསང་གསུམ་རོ་གཅིག་པའི་སྐུ་གསུང་ཐུགས་ཀྱི་ཡོན་ཏན་མཐའ་དག་རང་ལ་མངོན་དུ་བྱེད་པའི་སྐལ་བ་ཅན་དུ་བྱས་སོང་སྙམ་དུ་མོས་ཤིག །ཨོཾ་ཨཱརྱ་ལོ་ཀེ་ཤྭ་ར་ཀཱ་ཡ་ཞེས་སོགས་གསུངས།

དེ་ནས་མདུན་བསྐྱེད་སྤྱན་རས་གཟིགས་གཙོ་འཁོར་གསུམ་ལ་གསལ་བཏབ་ནས་ཡོད་པ་དེར་ངོས་ཀྱིས་གསོལ་བ་བཏབ་པའི་རྐྱེན་གྱིས་རྩ་བརྒྱུད་ཀྱི་བླ་མ་དམ་པ་རྣམས་ཡོངས་རྫོགས་གསལ་བཏབ་སྟེ་དེ་དག་གཅིག་ལ་གཅིག་ཐིམ་གྱིས་མཐར་རང་གི་སྤྱི་བོར་གསལ་བཏབ་པའི་སྤྱན་རས་གཟིགས་གཙོ་འཁོར་གསུམ་ལ་ཐིམ། དེ་ལས་རང་འདྲ་གཉིས་པ་ཞིག་རང་ཉིད་ལ་ཐིམ་སྟེ་འཕགས་པ་སྤྱན་རས་གཟིགས་ཀྱི་སྐུ་གསུང་ཐུགས་དང་རང་གི་ལུས་ངག་ཡིད་གསུམ་དབྱེར་མེད་རོ་གཅིག་ཏུ་གྱུར་སོང་སྙམ་པ་དང་། དེ་ལྟ་བུའི་སྒོ་ནས་དུས་ད་ནས་བཟུང་སྟེ་སྐྱེ་བ་ནས་སྐྱེ་བ། ཚེ་རབས་ནས་ཚེ་རབས་སུ་འཕགས་པ་སྤྱན་རས་གཟིགས་དང་འབྲལ་མེད་ཀྱིས་བྱམས་སྙིང་རྗེ་བྱང་ཆུབ་ཀྱི་སེམས་མ་སྐྱེས་པ་སྐྱེ་བ་དང་། སྐྱེས་པ་གོང་ནས་གོང་དུ་འཕེལ་ནས་མཐར་འཕགས་པ་སྤྱན་རས་གཟིགས་ཀྱི་གོ་འཕང་མངོན་དུ་བྱེད་པའི་སྐལ་བ་ཅན་དུ་བྱས་པའམ་དེ་ལྟར་མངོན་དུ་བྱེད་པའི་ནུས་པ་བཞག་སོང་སྙམ་དུ་མོས་ཤིག །རྣལ་འབྱོར་གྱི་དབང་ཕྱུག་མི་ཏྲ་ཛོ་ཀི་ཞེས་སོགས་གསུངས་ཤིང་མ་ཎི་སོགས་ཀྱི་བཟླས་ལུང་གནང་གྲུབ་མཚམས།

དེས་ངན་སོང་ཀུན་སྒྲོལ་གྱི་རྗེས་གནང་གྲུབ་པ་ཡིན། རྩ་ཚིག་ནང་། དེ་ཡིས་མཚམས་མེད་ལྔ་སྤྱད་ཅིང་། །ཇི་ལྟར་སྡིག་པ་ཅི་བསགས་ཀྱང་། །བྱིན་རླབས་ལན་རེ་ཐོབ་པ་ཡིས། །སྐྱེ་བ་རེ་རེའི་ངན་སོང་བཟློག །ཅེས་གསུངས་འདུག །བར་ལམ་བསྟན་འཛིན་བྱམས་ཆེན་གྱི་ཆོས་ཚོགས་ཀྱི་ཚོགས་མི་རྣམས་གཙོ་བོར་གྱུར་པའི་རྒྱ་ཡི་ཆོས་གྲོགས་མང་པོ་ཞིག་འདིར་ཕེབས་ཡོད་ཅིང་། དེ་བཞིན་དུ་ཐེངས་འདིར་ཡུལ་གྲུ་འདྲ་མིན་ནས་དད་ལྡན་གྱི་སློབ་མ་མང་པོ་ཞིག་ཀྱང་ཕེབས་ཏེ་ཚང་མས་དོན་གཉེར་ཆེན་པོ་གནང་བར་ཐུགས་རྗེ་ཆེ་ཞེས་བརྗོད་རྒྱུ་ཡིན།

ངོས་ཀྱིས་དེ་ཙམ་ཤེས་ཀྱི་མེད་ཀྱང་གང་ཤེས་ཤེས་ཀྱིས་འགྲེལ་བཤད་བརྒྱབ། ཁྱེད་ཚོས་ཀྱང་ཧུར་ཐག་གིས་ཉན་པའི་དགེ་རྩ་གང་བྱུང་བ་རྣམས་རྗེ་བཙུན་འཇམ་པའི་དབྱངས་དང་ཀུན་ཏུ་བཟང་པོ་ལ་སོགས་པ་དེ་དག་གིས་ཇི་ལྟར་བསྔོ་སྨོན་མཛད་པ་ལྟར་རང་ཅག་གིས་ཀྱང་བསྔོ་སྨོན་གནང་ཤོག །འཇམ་དཔལ་དཔའ་བོས་ཞེས་སོགས་གསུངས་ནས་བཀའ་ཆོས་མཇུག་ཡོངས་སུ་གྲུབ་པར་མཛད།

དཔར་བྱང་སྨོན་ཚིག །

༈ རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང་། །ཚིག་གི་གཟེགས་མ་རེས་ཀྱང་དུག་གསུམ་གྱི། །དྲི་མ་ཡོངས་འཁྲུད་ལེགས་བཤད་བདུད་རྩི་འདི། །དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །
ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །གདངས་ཏེ་རྒྱུད་ལྔའི་འགྲོ་བ་མ་ལུས་པ། །
ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང་། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང་། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ། ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།